
Esipuhe 


Jodi lea buoret go oru. — ”Jutaminen on parempi kuin paikallaan olo.” (saa- 
melainen sananlasku). 


Tämän saamelaisia, saamelaiskulttuureja ja niiden tutkimusta (ns. 
saamentutkimusta) käsittelevän teoksen lähtökohtana on 1994 Tieto- 
lipas-sarjassa ilmestynyt Johdatus saamentutkimukseen. Sen toimitti- 
vat silloin Ulla-Maija Kulonen, Juha Pentikäinen ja Irja Seurujärvi- 
Kari. Tämä aidosti johdantotyyppinen kirja pyrki perustelemaan Hel- 
singin yliopistoon tuolloin juuri saatua varsin suppeaa saamentut- 
kimuksen opintokokonaisuutta. Tänä päivänä saamentutkimus on 
vakiintunut oppiaine, jota voi opiskella monissa yliopistoissa ja kor- 
keakouluissa akateemisiin loppututkintoihin asti. Sen olemassaoloa 
ei enää entiseen tapaan tarvitse perustella, ja myös yleinen kiinnostus 
saamelaisia, Euroopan unionin ainoaa alkuperäiskansaa kohtaan on 
edelleen Suomessa lisääntynyt. Niinpä Johdatus saamentutkimukseen 
-kirjan tultua loppuunmyydyksi ja ajan saatossa osittain jo vanhen- 
nuttua, teoksesta ei tahdottu ottaa toista painosta, vaan haluttiin toi- 
mittaa kokonaan uusi kirja. Samalla kun artikkeleitten kattavuus on 
parantunut, ovat artikkelit myös laajuudeltaan kasvaneet, ja näin it- 
se teos on edeltäjäänsä nähden sivumääräisesti noin kaksinkertainen. 
Kaikki artikkelit on kirjoitettu kokonaan uudestaan ja useimmiten 
myös kirjoittajat edustavat uutta akateemista tutkija- ja opettajasuku- 
polvea. Saamentutkimuksen parissa työskentelevät tutkijat ovat vaih- 
tuneet; mukana on nuorempia tutkijoita. Kaikki artikkelit ovat varta 
vasten tätä teosta varten kirjoitettuja, ja jokainen kirjoittaja edustaa 
alansa vahvinta osaamista. Vaikka teos on laajuudeltaan suurempi 
kuin perinteinen suppea johdantoteos, se on kirjoitettu siten, ettei se 
edellytä lukijaltaan saamelaisia koskevia pohjatietoja. 


Esipuhe 


Saamentutkimuksen opiskelijan tai muun saamelaisista kiinnostu- 
neen ongelma ei ole se, että aiheesta ei olisi kirjallisuutta. Ongelma on 
pikemmin päinvastainen. Ensimmäinen erityisesti saamelaisia kos- 
keva tutkielma julkaistiin 336—337 vuotta sitten (Johannes Scheffe- 
ruksen Lapponia, 1673). Kysymyksessä oli käsillä olevan teoksen kal- 
tainen yleisteos, jossa saamelaisia ja heidän kulttuuriaan käsiteltiin 
monesta eri näkökulmasta. Saamelaisia koskeva tutkimuskirjallisuus 
on sen jälkeen kasvanut mittaamattoman suureksi. Samalla tutkimus 
on jakautunut lukuisiksi osa-alueiksi, joiden hallinta edellyttää tut- 
kijoiltaan erikoistumista. Monilla alueilla ongelmana on ollut tiedon 
kierrätys, mikä on vaikeuttanut kriittistä suhtautumista tiedon tul- 
vaan. Romantisoitu kuva saamelaisista tuntureilla kiertelevänä po- 
ropaimentolaisena ulkomuseona elää edelleen jossakin määrin. Täl- 
lä matkailuelinkeinon ylläpitämällä stereotyyppisellä mielikuvalla on 
kuitenkin varsin vähän tekemistä todellisuuden kanssa. Kokonaan 
toinen asia on se, että saamelaiset itse rakentavat nykyisyyttään ja tu- 
levaisuuttaan luovasti arvokkaan vuosisataisen kulttuuriperintönsä 
varaan. Niinpä Saamentutkimus tänään pyrkii johdattamaan lukijaa 
todellisen, niin saamelaisin kuin ei-saamelaisin asiantuntijavoimin 
koetellun lisätiedon äärelle ja antamaan havainnollisen kuvan siitä, 
kuinka eri tieteenalat voivat antaa panoksensa saamelaisia koskevaan 
tutkimukseen. 

Teos ilmestyy suomeksi. Toimituskunta on syvästi tietoinen siitä, 
että saamentutkimuksen lähtökohtien mukaista olisi tekstien saat- 
taminen saamen kielellä saamelaisyhteisön kriittiseen tarkasteluun 
— näin saavutettaisiin myös laajempi palautteen antajien piiri, koska 
pohjoissaamen kieltä puhutaan niin Suomessa, Norjassa kuin Ruot- 
sissa. Teoksen saaminen saamen kielelle on kuitenkin taloudellisista 
syistä vasta toiveissa. 

Teos rakentuu siten, että se lähtee liikkeelle keskeisten käsitteiden 
kuten alkuperäiskansan ja saamelaisuuden määrittelemisestä, alkupe- 
räiskansatutkimuksen ja kansainvälisen alkuperäiskansaliikkeen kehi- 
tyksestä ja tavoitteista sekä tämän diskurssin kääntämisestä pohjois- 
maiselle saamelaiselle tasolle. Seuraavaksi tarkastellaan saamelaisten 
biologis-maantieteellistä ympäristöä, Lapin luonnonoloja. Seuraavan 
jakson muodostavat saamelaisten esihistorian, historian sekä saamen 
kielten ja saamelaisten geneettisen kuvan tarkastelu. Sen jälkeen käsi- 

tellään niin saamelaisten henkistä (kansanusko, folklore, taiteet) kuin 
aineellista (käsityöt ja poronhoito) kulttuuria. Lopuksi pohditaan 
laajasti saamelaisten asemaa ihmisoikeusnäkökulmasta ja käsitellään 
saamelaisten maaoikeusasioita vertailemalla niitä muiden alkuperäis- 
kansojen tilanteeseen. 

Saamelaiset nähdään käsillä olevassa teoksessa heidän itseymmär- 
ryksensä mukaisesti yhtenä kansana: 


Me saamelaiset olemme yksi kansa eivätkä valtakuntien rajat saa murtaa 
kansamme yhteyttä. Meillä on oma historiamme ja perinteemme, oma kult- 
tuurimme ja oma kielemme. (ote 11. pohjoismaisen saamelaiskonferenssin 
1980 hyväksymästä saamelaispoliittisesta ohjelmasta) 


Toimittajat kiittävät Alfred Kordelinin säätiötä teoksen valmistumi- 
sen mahdollistaneesta apurahasta. Kiitoksen saavat Helsingin yliopis- 
ton suomalais-ugrilaisten kielten ja kulttuurien, uskontotieteen ja ar- 
keologian oppiaineet sekä erityisesti ensin mainittu tämän julkaisun 
artikkelien kielentarkastuksen rahoittamisesta. Lämmin kiitos myös 
professori Riho Grinthalille sekä Helsingin yliopiston vararehtori 
Ulla-Maija Forsbergille heidän saamentutkimusta kohtaan osoitta- 
mastaan tuesta. 


Irja Seurujärvi-Kari Petri Halinen Risto Pulkkinen 


Alkuperäiskansatutkimus, 
alkuperäiskansaliike ja saamelaiset 


Irja Seurujärvi-Kari 


Johdanto 


Toisen maailmansodan jälkeistä aikaa on leimannut globalisaatio, jo- 
ka on koskenut niin kaikkea inhimillistä toimintaa, taloutta ja tek- 
nologiaa, informaatiota ja kulttuuria kuin itse ihmisten liikkumista. 
Tämä on johtanut kaikkialla nopeisiin ja usein rajuihin sosiaalisiin 
ja kulttuurisiin muutoksiin, mikä on herättänyt myös vastarintaa ja 
-reaktioita. Maailmaan on siten syntynyt kaksi vastakkaista suun- 
tausta, yhtäältä moderni homogenisoituminen ja toisaalta postmo- 
derni etninen ja kulttuurinen fragmentoituminen. 1970- ja 1980-lu- 
vulla globalisoitumisen vastatrendinä perustettiin paikallisia ja etnisiä 
kulttuureja puolustavia ja edistäviä kansalaisliikkeitä ja -verkostoja 
niin suuren yhteiskunnan keskuksissa kuin sen laidoilla. Tämä on 
johtanut sekä etnisen tietoisuuden nousuun että urbaaniin alakult- 
tuuristumiseen alkuperäiskansojen parissa. 

Uudenlaisen liikehdinnän taustalla oli 1948 hyväksytty Yhdisty- 
neiden kansakuntien ihmisoikeuksien julistus. YK:n julistuksen kes- 
keinen sanoma on, että ihmisoikeudet tulee taata kaikille tasa-arvoi- 
sesti ilman syrjintää. Tässä mielessä julistusta voidaan pitää jatkona jo 
paljon aiemmin alkaneelle dekolonisaatioprosessille huolimatta siitä, 
että julistuksessa ei vielä puhuta vähemmistöjen, puhumattakaan al- 
kuperäiskansojen ihmisoikeuksien edistämisestä ja/tai suojelusta. YK 
jätti näiden mainittujen ryhmien oikeudet tällöin vielä vähemmälle 
huomiolle. Alkuperäiskansojen oikeuksien puolustaminen nousi voi- 
makkaammin esille muutamien vuosikymmenien kuluttua, kun al- 
kuperäiskansat järjestäytyivät maailmanlaajuisesti ajaakseen omien 
ryhmiensä etuja ja oikeuksia ja kun ne pääsivät YK:hon valmistele- 
maan sopimuksia yhdessä muiden globaalitoimijoiden kanssa. Saa- 

melaiset liittyivät alkuperäiskansaliikkeeseen 1970-luvulla ja ovat siitä 
lähtien olleet sen keskeisiä toimijoita. 

Tässä artikkelissa tarkastellaan ensin sekä alkuperäiskansaliikkeen 
että alkuperäiskansatutkimuksen nousua ja tavoitteita, sillä alusta al- 
kaen alkuperäiskansaliike ja alkuperäiskansatutkimus ovat kulkeneet 
rinnakkain. Lopuksi tuodaan esille, miten kansainvälisen alkuperäis- 
kansaliikkeen diskurssin ja alkuperäiskansaoikeuksien kääntäminen 
saamelaisyhteisön tasolle on onnistunut. Vaikka artikkelissa keskity- 
tään alkuperäiskansaliikkeeseen ja alkuperäiskansojen oikeuksien ke- 
hittymiseen kansainvälisellä tasolla, käsittelynäkökulmassa painote- 
taan nimenomaan saamelaisille alkuperäiskansana tärkeitä käsitteitä 
ja asioita. 


Alkuperäiskansojen määritelmä, lukumäärä ja alue 


Vuoden 1989 ILO-sopimuksessa (nro 169), joka koskee itsenäisten mai- 
den alkuperäis- ja heimokansoja, määritellään alkuperäiskansa (Conven- 
tion (No. 169) concerning Indigenous and Tribal Peoples in Independent 
Countries 1989; artikla 1): 


1. Tämä sopimus koskee: 

a) niitä itsenäisissä maissa eläviä heimokansoja, 
jotka eroavat selvästi maan muista väestöryhmistä sosiaalisten, kult- 
tuuristen ja taloudellisten olojensa puolesta ja joiden asema määräy- 
tyy kokonaan tai osittain niiden omien tapojen tai perinteiden tai eri- 
tyislainsäädännön mukaan; 

b) niitä itsenäisissä maissa eläviä kansoja, joita pidetään alkuperäiskan- 
soina, koska 
ne polveutuvat väestöstä, joka maan valloituksen tai asuttamisen tai 
nykyisten valtionrajojen muodostumisen aikaan asui maassa tai sillä 
maantieteellisellä alueella, johon maa kuuluu, ja 


jotka oikeudellisesta asemastaan riippumatta ovat säilyttäneet koko- 
naan tai osittain omat sosiaaliset, taloudelliset, kulttuuriset ja poliitti- 
set instituutionsa. 

2. Määriteltäessä ryhmät, joihin tämän yleissopimuksen määräyksiä so- 
velletaan, on olennaisena perusteena pidettävä sitä, että kansa pitää 
itseään alkuperäis- tai heimokansana. 


ILO-sopimuksen määritelmä pohjautuu pitkälti YK:n erityisraportoi- 
jana toimineen Jose R. Martinez Cobon antamaan määritelmään, joka 
sisältyy hänen YK:lle vuosina 1971-1984 tekemäänsä tutkimukseen al- 
kuperäiskansoista, Study of the Problem of Discrimination Against Indi- 
genous Populations. José R. Martinez Cobo määrittelee alkuperäiskansat 
seuraavasti (kohdassa 379): 


Alkuperäisillä yhteisöillä, väestöillä ja kansoilla on historiallinen jat- 
kuvuus niistä yhteisöistä, jotka kehittyivät heidän alueillaan ennen 
valloitusta ja kolonialismia. Ne katsovat eroavansa nykyisten yhtei- 
söjen tai niiden osien muista sektoreista. Ne muodostavat nykyään 
yhteisön ei-hallitsevan osan ja ovat sitoutuneet säilyttämään, kehittä- 
mään ja siirtämään tuleville sukupolville muinaiset alueensa ja etni- 
sen identiteettinsä. Ne muodostavat perustan alkuperäiskansojen ole- 
massaolon jatkumiselle kansoina sopusoinnussa näiden kulttuuristen 
mallien, sosiaalisten instituutioiden ja oikeuskäytännön kanssa. 


Nykyään alkuperäiskansoja elää kaikkialla maailmassa, jokaisella man- 
tereella ja yli 90 valtiossa. Alkuperäiskansat muodostavat viiden pro- 
sentin osuuden koko maailman väestöstä. Ne ovat paimentolaisia tai 
puolipaimentolaisia (kuten arktisen alueen ja Afrikan Saharan kansat), 
metsästäjä-keräilijöitä (kuten San-kansa Afrikassa), liikkuvia viljelijöitä 
(kuten Keski-Amerikan metsien asukkaat) tai kalastajia ja merinisäkkäi- 
den pyytäjiä (kuten arktisen alueen inuittikansat). Alkuperäiskansat ovat 
eläneet perinteisesti hyvin erilaisissa ekologisissa olosuhteissa: sademet- 
sissä, metsäalueilla, autiomailla, vuorilla, tundralla tai taigalla. (Durning 
1993: 82; Indigenous Peoples. A Global Ouest for Justice 1977: 9.) Ny- 
kyään kuitenkin suurin osa alkuperäiskansoista elää kaupungeissa, mistä 
seuraa, että niiden kulttuurit ja elinkeinot ovat lähestyneet pääväestöjen 
kulttuureja ja elinkeinomuotoja. 

Arviot alkuperäiskansojen edustajien lukumäärästä liikkuvat yleensä 
370 ja 600 miljoonan välillä määritelmästä riippuen. On vaikeaa arvioida 
tarkasti alkuperäiskansojen lukumäärää. Joiltakin alueilta, kuten Aasiasta 
ja Afrikasta, on erittäin vaikea saada luotettavia tietoja. YK:n ja alkupe- 
räiskansojen omissa lähteissä arvio on 370 miljoonaa (Rights of Indige- 
nous Peoples 1998: 3). Lukuun lasketaan sellaiset alkuperäiskansat, joi- 

den kuuluminen alkuperäiskansakategoriaan on ollut helppo määritellä 
tai jotka on yleisesti tunnustettu alkuperäiskansoiksi mm. valtioiden ta- 
holta. Sellaisiksi luetaan muun muassa saamelaiset (65000-75 000), ko- 
ko sirkumpolaarisen alueen inuitit (100000), Etelä- ja Keski-Amerikan 
intiaanit (30—80 milj.) sekä Pohjois-Amerikan intiaanit (3—13 milj.; Ka- 
nadassa ja Yhdysvalloissa asui noin viisi miljoonaa alkuperäisväestöön 
kuuluvaa henkilöä vuoden 2000 alkaessa (Anderssonin ja Henrikssonin 
mukaan, 2010: 456), Australian aboriginaalit (300 000), Uuden-Seelan- 
nin maorit (325000) mukaan lukien koko Tyynenmeren alueen alkupe- 
räiskansat sekä entisen Neuvostoliiton alkuperäiskansat (28 milj.). (Dur- 
ning: 1993: 82; Indigenous Peoples. A Global Ouest for Justice 1977: 11.) 
Näiden kielten lukumäärä, noin 4000, muodostaa suurimman osan maa- 
ilman 7000 kielestä. Nykyään alkuperäiskansat ovat enemmistönä enää 
Guatemalassa ja Boliviassa. Yleensä ne muodostavat pienen vähemmis- 
tön kotimaassaan, kuten saamelaiset Suomessa (0,03 %) ja alkuperäis- 
kansat Brasiliassa (1/10 koko väestöstä). 


Saamelaisten määritelmä ja lukumäärä 


Lainsäädännössä saamelaisuuden kansallinen määritelmä perustuu sub- 
jektiiviseen ja objektiiviseen kriteeriin kaikissa Pohjoismaissa. Subjektiivi- 
nen eli itsemäärittely tarkoittaa sitä, pitääkö henkilö itseään saamelaisena 
vai ei. Ensisijainen objektiivinen kriteeri on kieli. Henkilö on saamelainen, 
mikäli hän itse tai ainakin yksi hänen vanhemmistaan tai isovanhemmis- 
taan on oppinut saamen kielen ensimmäisenä kielenä (Suomessa) tai koti- 
kielenä (Norjassa ja Ruotsissa). Lisäksi saamelaiseksi lasketaan sellainen 
henkilö, jonka vanhemmista vähintään toinen on jo merkitty tai oli- 
si voitu merkitä äänioikeutetuksi saamelaiskäräjien (tai Suomessa saa- 
melaisvaltuuskunnan) vaaleissa. Yhteispohjoismaisten kriteerien lisäksi 
saamelaiseksi lasketaan Suomessa myös ns. lappalaisen jälkeläinen (mer- 
kitty ”tunturi-, metsä- tai kalastajalappalaiseksi maa-, veronkanto- tai 
henkikirjassa”) (Laki saamelaiskäräjistä 1995:974; $ 3; Sameloven av 12 
juni 1987 nr 56; $ 2—6 (1); Sametingslag 1992:1433; 1 kap. Inledande bes- 
tämmelser. 2 $.) 

Norjassa arvioidaan olevan 45000-50000 saamelaista, Ruotsissa 
15000-20 000, Suomessa 9000—10 000 ja Venäjällä 2000, yhteensä siis 

70000-82 000. Parinkymmenen viime vuoden aikana saamelaisten mää- 
rä on arvioiden mukaan pysynyt suhteellisen samana, mutta asuinpai- 
kan suhteen on tapahtunut suuria muutoksia. Esimerkiksi Suomessa saa- 
melaisten määrä on pysynyt saamelaiskäräjien ja väestörekisteritietojen 
mukaan lähes samana viidentoista viime vuoden aikana. Samaan aikaan 
saamelaisten lukumäärä on vähentynyt saamelaisten kotiseutualueella — 
nykyään noin 60% saamelaisista asuu saamelaisten kotiseutualueen ul- 
kopuolella. Oulussa, pääkaupunkiseudulla ja Rovaniemellä saamelaisten 
määrä on kasvanut merkittävästi. Norjan saamelaiskäräjien vaaliluettelon 
mukaan vain 10% saamelaisista asuu perinteisen saamelaisalueen ulko- 
puolella, pääosin Oslon alueella. Lähes 25 % kaikista rekisteröidyistä ää- 
nestäjistä asuu Karasjoen ja Kautokeinon kunnissa. Ruotsin saamelaisista 
lähes 80% asuu Ruotsin saamelaiskäräjien vaaliluettelon mukaan perin- 
teisen saamelaisalueen läänissä. Huomattava osa heistä tosin asuu Uuma- 
jassa, Luulajassa tai Östersundissa. Tukholman alueella asuu noin 7-10 % 
Ruotsin saamelaisista. 


Säpmi-alueen määritelmä (kirjoittanut Johanna Roto) 


Saamenmaan, Såpmin, ydinalue on Pohjoiskalotilla. Saamelaisten asuin- 
alue on kuitenkin paljon laajempi — niin historiallisesta perspektiivistä 
kuin nykypäivän väestöllisten muutoksien kautta. Yleisesti ottaen Saa- 
menmaaksi voidaan käsittää se alue, jossa on saamelaisia, saamelais- 
ta kulttuuria ja saamea puhuvia. Perinteisesti tämä alue ulottuu Kes- 
ki-Norjasta ja -Ruotsista Suomen Lapin yli Kuolan niemimaalle. Tämä 
alue kattaa arviolta nykyiset Nord-Trondelagin, Nordlandin, Tromssan 
ja Finnmarkin läänit Norjassa, Jämtlandin, Västerbottenin ja Norrbotte- 
nin läänit Ruotsissa, Suomesta Pohjois-Lapin, sekä Venäjältä Kuolan nie- 
mimaan Vienanmeren rannikkoa lukuun ottamatta. Historiallisen ma- 
teriaalin avulla voidaan määrittää perinteiset saamelaisten asuinalueet, 
jotka ovat rajattavissa mm. vanhojen siita- eli lapinkylärajojen mukaan 
tai paikannimistön avulla (kuva 1.). Vaikka perinteinen asuinalue on 
edelleen vahvinta saamelaisaluetta, niin nykyään Suomessa, Norjassa ja 
Ruotsissakin maan pääkaupunki on yksi suurimmista saamelaiskeskuk- 
sista. Tästä johtuen tämä perinteinen määritelmä ei täysin sovellu nyky- 
päivän vaatimuksiin. 

Nykypäivän Saamenmaa on kokoelma erilaisia määritelmiä, alueita 
ja niiden rajoja. Saamenmaa on osa sekä suurempia alueita ja saman- 
aikaisesti myös kokoelma pienempiä alueita. Seuraavaksi esitetään 
erilaisten tunnettujen alueellisten rajausten kautta erilaisia tapoja ja 
mahdollisuuksia rajata nykypäivän Säpmia (kuva 2). Hallinnollises- 
ti saamelaisalue on määritelty Suomessa ja Norjassa. Saamelaisten 
kotiseutualue (pohjoissaameksi Såmiid ruovttuguovllu) on Suomen 
perustuslaissa edellytetty ja saamelaiskäräjistä annetussa laissa tar- 
kemmin määritelty saamelaisten kulttuurillinen ja kielellinen autono- 
minen alue, joka käsittää Enontekiön, Inarin ja Utsjoen kunnat sekä 
Lapin paliskunnan alueen Sodankylästä. Vuonna 2005 Norjan saame- 
laisalueeksi määriteltiin ne maa-alueet, joilla saamelaisen kehitysra- 
hasto (SUF) toimii, ja 2009 alueen nimi muutettiin saamelaiskäräjien 
elinkeinokehityksen hakualueeksi (STN). Tämän määritelmän lähtö- 
kohtana oli valita ne paikallisyhteisöt, jotka saamelaiskäräjät on saa- 
melaisiksi määritellyt ja joille käräjät myöntää erityisiä kehitystukia. 
STN alueeseen kuuluu kokonaisuudessaan 16 kuntaa ja osittain 10 
(vuonna 2010). Näistä 26 kunnasta 13 sijaitsee Ruijassa, 9 Tromsissa 
ja 4 Nordlandin pohjoisosassa. Tämän aluerajauksen heikkoutena on 
se, että se käsittää vain Saltfjelletin pohjoispuoliset alueet jättäen ete- 
läsaamelaisen asutuksen alueen ulkopuolelle. Toisekseen STN aluee- 
seen ei kuulu kaupunkien ja suurempien taajamien saamelaisasutus. 
Pohjoismaissa on yhteensä 30 kuntaa, joissa saamen kielellä on kie- 
lilailla turvattu virallinen asema. Tähän kielelliseen Saamenmaahan 
kuuluvat Norjassa Kaarasjoen, Kautokeinon, Nessebyn, Porsangerin 
ja Tanan kunnat Finnmarkin läänissä, Käfjordin ja Lavangenin kun- 
nat Tromsissa sekä Tysfjordin kunta Nordlandissa ja Snäsan kunta 
Pohjois-Trondelagissa; Ruotsissa Arjeplogin, Arvidsjaurin, Gälliva- 
ren, Jokkmokkin ja Kirunan kunnat Norrbottenin läänissä, Lyckselen, 
Malän, Sorselen, Storumanin, Umeän ja Vilheminan kunnat Väster- 
bottenissa, Bergin, Härjedalenin, Strömsundin, Ären ja Östersundin 
kunnat Jämtlandissa sekä Älvdalenin kunta Dalarnassa (Taalainmaa); 
sekä Suomessa saamelaisten kotiseutualueen kunnat: Utsjoki, Ina- 
ri, Enontekiö ja Sodankylän Lapin paliskunnan alue. Kuolan niemi- 
maalla puhutuilla saamen kielillä ei ole lainsäädännöllistä asemaa. 

Kuva 1. Perinteinen saamelaisalue 
på ja keskeistå saamenkielistå paikan- 
9 nimistöä. 

Saamenmaan mååritelmiå 


A Säpmi - Perinteisen saamelaisalueen eteläraja 
// Kunnat joissa saamenkielellä virallinen asema 


NNN Saamelaisten kotiseutualue (FI) / STN-alue (NO) 
3 STN (Sametingets tilskuddsordninger til næringsutvikling) 
= Norjan saamelaiskäräjien elinkeinokehityksen hakualueen 


N INTERREG IVA Pohjoinen — Saamen osaohjelma 
[AN Poronhoitoalue 


Pa 


fnalysis & design: J Robo 2010 — ONor 

Kuva 2. Saamenmaan määritelmiä. 


Saamenmaata voidaan rajata myös elinkeinotoiminnan kautta. 
Kussakin saamelaisten asuinvaltiossa on määritetty ns. poronhoito- 
alue. Poronhoitoalue ulottuu Opplandin tunturiseudulta Kuolan 
niemimaan itärannikolle asti. Yhteensä tämä alue kattaa yli 500 000 
neliökilometrin suuruisen alueen. Erot maiden välillä ovat pienet. 
Kussakin Pohjoismaassa poronhoitoalue kattaa noin 30—40 % valtion 
pinta-alasta, tarkemmin sanottuna Norjassa 140000 km”, Ruotsissa 
160000 km? ja Suomessa 123 000 km”. Kuolan niemimaalla nykyinen 
poronhoitoalue kattaa noin 83 000 neliökilometrin suuruisen maa- 
alueen. 

Eurooppalaisesta näkökulmasta Saamenmaaksi voidaan kutsua 
Euroopan alueellisen yhteistyön INTERREG IVA Pohjoinen -ohjel- 
man aluetta. Tähän ohjelmaan kuuluu kaksi osaohjelmaaa, Pohjoinen 
ja Saame. Nämä EU:n valtionrajat ylittävää yhteistyötä tukevat ohjel- 
mat ovat ohjelmakaudella 2007—2013 yksi EU:n koheesiopolitiikan 
kolmesta tavoiteohjelmasta. Ohjelman tavoitteena on valtakunnan ra- 
jojen ylittävän yhteistyön kautta tukea taloudellista ja sosiaalista ke- 
hitystä alueella. Saamen osaohjelman tukikelpoiset alueet ovat Suo- 
messa Lapin, Pohjois-Pohjanmaan ja Keski-Pohjanmaan maakunnat, 
Norjassa ydinalueena Nordlandin, Tromsin ja Finnmarkin maakun- 
nat ja Ruotsista Norrbottenin lääni sekä Skellefteän, Sorselen, Malän 
ja Norsjön kunnat Västerbottenin läänistä. Myös Pohjois- ja Etelä- 
Trondelagin maakunnat ja osa Hedmarkin maakuntaa (Elgån poron- 
hoitoalue) Norjasta sekä Ruotsin Västerbottenin läänin loput kunnat, 
Jämtlannin lääni ja osa Taalainmaan läänistä (Idren saamelaisyhdys- 
kunnan alue) ovat tukikelpoisia, mutta ns. ”rajoittuvina alueina”. Tä- 
mä tarkoittaa sitä, että rajoittuvan alueen kanssa toteutettavaan rajat 
ylittävään yhteistyöhön voidaan myöntää 20 prosenttia EAKR-rahoi- 
tuksesta. Lisäksi aluekehitysrahastosta voidaan rahoittaa menoja, jot- 
ka ovat syntyneet toimien tai osatoimien toteuttamisessa Euroopan 
yhteisöön kuulumattomissa maissa sillä edellytyksellä, että toimista 
on hyötyä yhteisöön kuuluville alueille. Saamen osaohjelmasta 10% 
EAKR-rahoituksesta voidaan myöntää ensi sijassa Venäjän Kuolan 
niemimaan saamelaisten kanssa toteutettavaan, rajat ylittävään yh- 
teistyöhön. Edellisellä ohjelmakaudella Saamen osaohjelmasta haet- 
tiin ja myönnettiin eniten rahoitusta koulutusta ja kieltä koskeviin 
yhteistyöhankkeisiin. 

Saamen kielet ja niiden puhujien lukumäärä 


Kuva 3. Saamen kielet ja niiden puhuma-alueet. 


Saamelaisia on perinteisesti kymmenen eri ryhmää, mikäli ryhmitys ta- 
pahtuu kielen mukaan. Ryhmät voidaan jakaa läntisiin ja itäisiin. Län- 
tisiin saamelaiskieliin kuuluvat etelä-, uumajan-, luulajan-, piitimen- ja 
pohjoissaame ja itäisiin inarin-, koltan-, kildinin- ja turjansaame sekä jo 
kuollut akkalankieli. Joidenkin saamelaisryhmien kohdalla kieli on kui- 
tenkin huono ryhmittelykriteeri, sillä kielen puhujia, varsinkaan äidin- 
kielisiä, ei välttämättä ole enää monta jäljellä. Saamen kielten puhujien 
lukumääräksi arvioidaan yhteensä 30 000—40 000 henkeä. 


Saamelaiset kielen ja asuinvaltion mukaan 


Suomi Norja Ruotsi Venäjä Yhteensä 
yhteensä — puhujia yhteensä — puhujia yhteensä — puhujia yhteensä — puhujia yhteensä — puhujia 
|eteläsaame* - - 1000 400 1000 300 - - 2000 700 
uumajan saame ja = = = 1000 20 - - 1000 20 
luulajansaame* - = 2000 500 6000 1500 - - 8000 2000 
piitimensaame - æi 50 o 2000 20 - - 2000 20 
pohjoissaame* 8400 2500 45000 23000 10000 6000 - - 64000 31500 
inarinsaame 700 350 - - ja a * 700 300 
koltansaame 500 300 - - - - 400 30 900 430 
kildininsaame - - - - - 1000 650 1000 650 
turjansaame - - - - - - 400 <20 400 <20 
akkalansaame - - - - - 100 01 100 0 
yhteensä 9600 3000 50000 22000 20000 8000 2000 750 80000 35000 
* Viimeinen tunnettu akkalansaamen puhuja kuoli vuonna 2003 
+ Arvio saamelaisten määrästä vaihtelee lähdeaineiston mukaan etenkin * merkittyjen ryhmien kohdalla. Ylläolevat luvut keskiarvoja lähteistä. Tästä johtuen yhteensä ? 100 
Äidinkielen osaajia ei ole eritelty muista kieltä osaavista 
Lähde: Saamelaiskäräjät 2010, Saami cultural encyclopaedia 

Saamen kieliä ja saamenkielisiä ihmisiä tarkasteltaessa on tärkeää huo- 
mioida, että luvut perustuvat arvioihin. Suomi on ainoa Pohjoismaa, 
jossa väestörekisteriin on kirjattu kansalaisen äidinkieli. Väestötieto- 
järjestelmän kielitilaston mukaan Suomessa asui vuoden 2007 lopus- 
sa 1777 äidinkieleltään saamenkielistä henkilöä. Saamenkielisten luku- 
määrä väestötietojärjestelmässä on vuodesta 1985 lähtien pysynyt lähes 
samana. Saamelaiskäräjät, joka on saamelaisten vaaleilla valittu edustuk- 
sellinen elin, laatii saamelaiskäräjävaalien yhteydessä tilaston sekä saa- 
melaisten että saamenkielisten äänioikeutettujen määrästä. Vuonna 2007 
äänioikeutetuista (yhteensä 5317) puhui äidinkielenään pohjoissaamea 
1544, inarinsaamea 279 ja koltansaamea 357 henkilöä. Kaikista saamen- 
kielisistä äänioikeutetuista yli 70% asui saamelaisten kotiseutualueella. 
Kuten Pohjoismaissa myös Kuolan saamelaisten kielenvaihto on ollut ja 
on edelleen nopea. Alle 40% Kuolan saamelaisista puhuu alkuperäistä 
äidinkieltä. Nykyisin kielen siirtäminen seuraaville sukupolville on kat- 
keamassa kokonaan. 


Saamelaisten oikeudellinen asema 
ja kulttuuri-itsehallinto 


Saamelaiset on nykyään tunnustettu alkuperäiskansaksi Norjassa, Ruot- 
sissa ja Suomessa sekä Venäjällä. Saamelaisten alkuperäiskansa-asema 
on turvattu perustuslaissa Suomessa 1995 ja sittemmin uudistetussa pe- 
rustuslaissa 1999 (Suomen perustuslaki 1995:121.4; 11.6.1999/731) ja 
Norjassa 1988 (Grunnlovens paragraf 110a). Ruotsin kansanedustuslai- 
tos tunnusti 1977 saamelaiset alkuperäiskansaksi (Riksdagen i Sverige 
prop 1976/77:80, bet 1976/77:KrU43), ja lisäksi Ruotsin hallitusmuodon 
1 luvun 2 $:ssä säädetään yleisesti etnisten, kielellisten ja uskonnollisten 
vähemmistöjen oikeudesta säilyttää ja kehittää omaa kulttuuri- ja yhteis- 
kuntaelämäänsä. Venäjän federaation tasolla on useita Kuolan saamelai- 
sia koskevia lakeja ja asetuksia, kuten perustuslain säännös (1993, 69 $) 
alkuperäiskansojen oikeuksien takaamisesta Venäjän ratifioimien kan- 
sainvälisten sopimusten mukaisesti ja säännös federaation vähälukuis- 
ten alkuperäiskansojen oikeuksien takuista (1999). Näiden säännösten 
mukaisesti vuonna 2000 Venäjän federaation vähälukuisten pohjoisten 
alkuperäiskansojen luetteloa laajennettiin 32:sta virallisesti alkuperäis- 
kansaksi tunnustetusta kansasta 45 kansaan. (The Indigenous World 
2000—2001: 38.) 

Suomen perustuslain 17 $:n 3 momentin mukaan saamelaisilla alku- 
peräiskansana on oikeus ylläpitää ja kehittää omaa kieltään ja kulttuuri- 
aan. Saman lainkohdan mukaan saamelaisten oikeudesta käyttää saamen 
kieltä viranomaisissa säädetään lailla. Suomen perustuslain 121 $:n 4 mo- 
mentin mukaan saamelaisilla on kulttuuri-itsehallinto: 


Itsehallinnosta kuntia suuremmilla hallintoalueilla säädetään lailla. 
Saamelaisilla on saamelaisten kotiseutualueella kieltään ja kulttuu- 
riaan koskeva itsehallinto sen mukaan kuin lailla määrätään. 


Saamelaisten kulttuuri-itsehallinnosta säädetään lähemmin vuoden 
1996 alusta voimaan tulleella saamelaiskäräjistä annetulla lailla (974/95). 
Saamelaiskäräjälain 1 $:ssä sanotaan seuraavasti: 


Tämän lain mukaisesti turvataan saamelaisille alkuperäiskansana 
omaa kieltään ja kulttuuriaan koskeva kulttuuri-itsehallinto. Kult- 
tuuri-itsehallintoon kuuluvia tehtäviä varten saamelaiset valitsevat 
vaaleilla keskuudestaan saamelaiskäräjät. Saamelaiskäräjät toimii oi- 
keusministeriön hallinnonalalla. 


Kulttuuri-itsehallintoa toteuttavat Norjan, Ruotsin ja Suomen saame- 
laiskäräjät (sämediggi). Saamelaiskäräjien vaalit toimitetaan joka nel- 
jäs vuosi. Saamelaiskäräjien tärkein tehtävä on suunnitella ja toteuttaa 
perustuslaissa saamelaisille alkuperäiskansana turvattua kielellistä ja 
kulttuurista itsehallintoa, Suomessa ensisijaisesti saamelaisten kotiseu- 
tualueella. Kulttuuri tulkitaan laajasti, ja siten siihen sisältyy sekä henki- 
nen että aineellinen kulttuuri. Tehtäviinsä kuuluvissa asioissa saamelais- 
käräjät voi tehdä viranomaisille aloitteita ja esityksiä ja antaa lausuntoja. 
Saamelaiskäräjien tärkeitä poliittisia asioita ovat erityisesti maaoikeu- 
teen, elinkeinoihin sekä kieleen ja opetukseen liittyvät kysymykset. Kärä- 
jillä ei ole lainsäädäntövaltaa, mutta viranomaisten ja eduskuntalaitosten 
on kuultava sitä saamelaisia koskevien lakien valmistelemisen yhteydes- 
sä. Käräjien toiminta rahoitetaan valtioiden vuosittain myöntämällä 
määrärahalla, jonka puitteissa sen on suunniteltava ja toteutettava toi- 
mintaansa ja päätettävä yhteiseen käyttöön osoitettujen valtion varojen 
jaosta. Saamelaiskäräjät on perustaneet yhteisen pohjoismaisen toimieli- 
men, Saamelaisten parlamentaarisen neuvoston, edistääkseen rajojen yli 
tapahtuvaa yhteistyötä. (sämediggi.fi; samediggi.no; sämediggi.se.) Kuo- 
lan saamelaisilla ei ole omaa vaaleilla valittua elintä, sillä Kuolan saame- 
laiset eivät päässeet asiasta yhteisymmärrykseen Venäjän valtion kanssa. 

He ovat kuitenkin perustaneet vuoden 2010 lopussa yhdeksän jäsentä 
käsittävän elimen (pohjoissaameksi Guolådaga Sämiid Sobbar) valmiste- 
lemaan saamelaiskäräjien perustamista. 


Alkuperäiskansat ja kolonialistinen menneisyys 


Alkuperäiskansojen maailmanneuvoston (World Council of Indige- 
nous Peoples, lyhenne WCIP) vuoden 1989 julkilausuman johdannos- 
sa todetaan, että alkuperäiskansat eivät hyväksy käsitettä ”löytämi- 
nen”, sillä alkuperäiskansojen mukaan 500 vuotta kestänyt koloni- 
alismin aikakausi oli niille ennen kaikkea valloitusta, kolonialismia 
ja kansanmurhaa (engl. genocide) ja näiden tekojen seurauksena al- 
kuperäiskansojen marginalisoitumista ja kulttuurien tuhoutumista 
(WCIP document 1989). Monet valtiot ja kansainväliset järjestöt eivät 
ole aina ymmärtäneet kolonialismin tuhoisia seurauksia alkuperäis- 
kansoille, ja alkuperäiskansojen nykyisyyttä ja menneisyyttä tarkas- 
tellaan yhä euro-etnosentrisestä eli länsimaiskeskeisestä näkökulmas- 
ta. Etnosentrisen näkemyksen mukaan eurooppalais-amerikkalainen 
kulttuuri kohoaa muiden kulttuurien yläpuolelle, ja vastaavasti mui- 
ta, ei-länsimaisia kulttuureja aliarvioidaan ja niiden katsotaan olevan 
länsimaisia kulttuureja alemmalla tasolla. (Makkonen 2003: 8.) 
Termi kolonialismi tulee latinan sanasta colonia ”siirtomaa, siirto- 
kunta, uudisasutus? ja se tarkoittaa toimintaa, jossa valtio hallitsee 
toista valtiota tai aluetta omien alueellisten rajojensa ulkopuolella — 
usein tarkoituksenaan hallita alueen työvoimaa, resursseja ja taloutta. 
Tällaisia maita kutsutaan siirtomaiksi. (Chambers Dictionaries.) Kolo- 
nialismiksi voidaan kutsua tilannetta, jossa vallitsee epäsymmetrinen 
ja epätasa-arvoinen suhde alkuperäiskansan ja enemmistön välillä, 
vaikka se tapahtuu yhdessä ja samassa maassa, mutta erilaisten kanso- 
jen välillä. Tässä tilanteessa kolonisoituja koskevista asioista päättävät 
vallassa olevat eli kolonisoijat, jotka ovat varmoja omasta ylemmyy- 
destään ja jotka ovat määritelleet, mikä on tärkeää kolonisoiduille. 
Kolonialistien ja valloitettujen kansojen kohtaamiset ovat olleet 
hyvin dramaattisia ja tuhoisia. ”Vieraasta” ja ”oudosta” selviäminen 
on vaatinut valloittajilta sellaisia ”vallan ohjaamia” ratkaisuja, kuten 
vieraiden ja outojen eli ”toisten” maasta ajaminen tai tuhoaminen 

tai ”toiseuden” hävittäminen tai tuhoaminen (Bauman 2002: 124). 
Valloittajien näkökulmaa kuvaa hyvin terra nullius -doktriini. Sen 
mukaan käytännössä valloittajat, kuten Kolumbus, katsoivat oikeu- 
dekseen anastaa maat ja asuttaa ne omilla kansalaisillaan tai sivistää 
”vähäpätöisiä, primitiivisiä” kansoja korkeammalle sivistyksen asteel- 
le ja siten sulauttaa ne itseensä. Yleensä kolonialistit katsoivat saapu- 
neensa asumattomaan paikkaan, eräänlaiseen tyhjään tilaan, ns. ”ei- 
paikkaan” vaikka siellä oli jo useita kulttuureja ja kansoja. Valloittajat 
käyttivät vahvemman oikeutta. Valta tarkoitti suoraa ja ehdotonta si- 
toutumista, aluevaltauksia, maiden anastamista ja valloittamista sekä 
valloitettujen karkottamista. (Bauman 2002: 124—126.) 

Terra nullius -oppia on sovellettu esimerkiksi Australiassa aina 
1900-luvun lopulle asti. Aboriginaalien oikeutta maahan ei haluttu 
lainkaan tunnustaa, vaan maat miellettiin ei-kenenkään-maiksi, kos- 
ka aboriginaaleja pidettiin nomadeina ja keräilijöinä. Kiistat maa- 
alueista ovat jatkuneet näihin päiviin saakka. Australiassa on paljon 
luonnonvaroja ja kaivostoimintaa, mikä on osaltaan vaikeuttanut 
maakiistoja. Aboriginaaleille ei esimerkiksi ole haluttu myöntää kai- 
vosoikeuksia. Aboriginaalit saivat äänioikeuden vasta 1967. 1970-lu- 
vulla aboriginaalit ryhtyivät puolustamaan maitaan ja ponnistelivat 
saadakseen niitä omistukseensa. Erityisesti Australian Pohjoisterrito- 
riossa, jossa reservaatteja on eniten, tilanne lopulta kärjistyi ja maaoi- 
keuksien puolesta järjestettiin useita mielenosoituksia. Tämä herätti 
päättäjät ja poliitikot ymmärtämään asian tärkeyden, ja asiaan alettiin 
saada parannusta. Vuoden 1976 Aboriginal Land Rights Act antoi täy- 
den hallinto-oikeuden 19 %:iin territorion maa-alasta ja oikeuden ha- 
kea oikeutta muihin alueisiin. Australian Canberrassa pidettiin 1980 
Alkuperäiskansojen maailmanneuvoston konferenssi, johon itsekin 
osallistuin satapäisen saamelaisdelegaation jäsenenä. Konferenssin 
yhteydessä maailman alkuperäiskansojen edustajat vierailivat abo- 
riginaalien asuttamilla alueilla Australian viranomaisten vastustuk- 
sesta huolimatta ja saattoivat omin silmin todistaa, miten huonoissa 
oloissa aboriginaalit elivät. Tuolloin järjestettiin myös mielenosoitus 
maaoikeuksien puolesta Canberrassa. Vasta Australian korkeimman 
oikeuden Mabo-tapaus, jossa 1992 purettiin terra nullius -periaate 
kestämättömänä oikeudellisna perusteena, oli merkkipaalu aborigi- 
naalien historiassa. Mabo-tapausta pidetään lähtökohtana aborigi- 

naalien oikeuksille ”claim for native title”. (Indigenous Peoples. 
A Global Ouest for Justice 1977: 38—39.) Nykyisin aboriginaalit tun- 
nustetaan Australian alkuperäiskansaksi ja heidän kulttuurejaan ar- 
vostetaan enemmän kuin aikaisemmin. Tästä osoituksena voidaan 
pitää sitä, että Sydneyssä pidettyjen vuoden 2000 olympialaisten ava- 
jais- ja päätösseremoniassa aboriginaalien taideperformansseilla oli 
merkittävä rooli — kuten myös aboriginaaliurheilijoilla. Toivoa pa- 
remmasta tulevaisuudesta herättää myös se, että 2007 Australian pää- 
ministeri esitti anteeksipyyntönsä aboriginaaleille heihin kohdiste- 
tun sorron ja huonon kohtelun takia ja se, että 2009 Australia liittyi 
YK:n alkuperäiskansojen oikeuksien julistuksen (2007) hyväksyjä- 
maiden joukkoon. Australia kuului niiden neljän maan joukkoon, jot- 
ka 2007 olivat äänestäneet YK:ssa julistuksen hyväksymistä vastaan. 
Muut kolme julistusta vastustanutta maata olivat Kanada, Uusi-See- 
lanti ja USA. 

Itä-Polynesian saarilta 1200-luvulla Uuteen-Seelantiin muuttaneil- 
la maoreilla ei ole omaa maa-aluetta Uudessa-Seelannissa. He ovat 
vaalineet 1840-luvulta lähtöisin olevaa Waitangin sopimusta, jonka 
mukaan maoreilla ja siirtolaisilla on jaettu valta sekä maa-oikeudet, 
mutta jonka siirtolaisväestö hylkäsi jo parikymmentä vuotta sen laa- 
timisen jälkeen. Siirtolaisten näkemyksen mukaan kruunulla on kui- 
tenkin etuosto-oikeus maahan, ja lopulta maorien maaomistus on 
jäänyt 6 %:iin eli samaan, mikä se oli vuonna 1930. Waitangin sopi- 
muksen perusteella maorit vetosivat jo 1920-luvulla kansainväliseen 
yhteisöön oikeuksiensa parantamiseksi. Maaoikeuksien palauttami- 
nen on edelleen ajankohtainen asia. (Indigenous Peoples. A Global 
Ouest for Justice 1977: 39—40.) Vuonna 1987 Uuden-Seelannin ho- 
vioikeus teki historiallisen päätöksen kumotessaan hallituksen pää- 
töksen siirtää kruunun maita valtion omistamille yhtiöille ilman 
maorien suostumusta. Näin oikeusistuin palautti Waitangin sopi- 
muksen ”nollasopimuksesta” perustuslaillisen sopimuksen tasolle. 
Tavoitteena oli saada maorien asema eurooppalaislähtöisen väestön 
(pakeha) kanssa tasa-arvoiseksi. Nykyään maorit tunnustetaan erityi- 
seksi etniseksi ryhmäksi, jolla on oma kieli, kulttuuri ja identiteetti. 
(May 2001: 290-292.) Maorin kieli tunnustettiin 1987 Uuden-Seelan- 
nin toiseksi viralliseksi kieleksi. Uuden-Seelannin hallituksessa istuu 
maorien asioista vastaava ministeri (Minister of Maori Affairs). 

Te Kohanga Reo, joka tarkoittaa kirjaimellisesti ”kielipesää) läh- 
ti liikkeelle 1982, kun sen ensimmäinen keskus avattiin. Te Kohan- 
ga Reon tavoitteena oli opettaa maorin kieltä ja maorien kulttuurisia 
ja henkisiä arvoja ja käsitteitä alle kouluikäisille lapsille käyttämäl- 
lä hyväksi perinteisiä lastenkasvatus- ja perinteisen tiedon hankinta- 
menetelmiä. (May 2001: 300.) Sen tavoitteena oli varmistaa, että alle 
kymmenessä vuodessa 75 % lapsista puhuisi maorin kieltä, ja tavoite 
toteutui. Te Kohanga Reo on alusta pitäen ollut voimakas liike, joka 
on koonnut maorin kieltä osaavat ihmiset yhteen ja jonka tavoittee- 
na on ollut kaksikielisyys. Aluksi huolenaiheena oli se, että suurin osa 
liikkeessä työskentelevistä oli naisia, ja sen vuoksi liike alkoi painottaa 
whanau-periaatetta eli miesten ja naisten sekä nuorten ja vanhojen 
välistä toimintaa ja yhteistyötä. Te Kohanga Reo -kielipesämetodia 
käytettiin Suomessa ensimmäistä kertaa alkuperäiskansojen teema- 
vuonna 1993, jolloin koltansaamenkielinen puolivuotinen kielipesä- 
kokeilu Sevettijärvellä lähti liikkeelle Suomen sosiaali- ja terveysmi- 
nisteriön myöntämien varojen turvin. Tämä kielipesäkokeilualoite 
sisältyi sisäasiainministeriön ja saamelaisvaltuuskunnan YK:n kan- 
sainvälisen alkuperäiskansojen vuoden 1993 Suomen toimintaoh- 
jelmaan. Kielipesäkokeilun tulokset olivat lupaavia, ja koltansaamen 
kielipesä aloitettiin 1997 uudestaan EU:n ja Inarin kunnan varoin. Sa- 
mana vuonna alkoi myös Inarinsaamen yhdistyksen (Anaräskielä ser- 
vi) ylläpitämä kielipesä Inarissa. (Seurujärvi-Kari 1996: 176—177.) 

Uudella mantereella 500 vuotta sitten eurooppalaiset kolonialistit 
kohtasivat alkuperäisasukkaita, joilla oli laaja kulttuurikirjo ja jotka 
puhuivat tuhansia kieliä. Valloittajien näille asukkaille antama yhteis- 
nimitys Indians kuvastaa optimismia heidän kuvittelemastaan Itä- 
Intiaan saapumisesta ja reitin sinne löytymisestä. Amerikan alkupe- 
räiskansoista alettiin puhua yleisesti intiaaneina. Nimitys kuvastaa 
valloittajien aliarvioivaa näkemystä kohtaamiaan kansoja kohtaan. 
Kolonialistisessa prosessissa on ollut silmiinpistävintä alistettujen 
kansojen deidentifikaatio, muun muassa alkuperäiskansojen omien 
termien korvaaminen uusilla, ulkopuolisten antamilla käsitteillä. Sel- 
laisessa prosessissa eri alkuperäiskansojen kielellistä ja kulttuurista 
diversiteettiä ei ole arvostettu eikä ymmärretty. Amerikan mantereen 
tuhansien kielten ja kulttuurien kirjo on sittemmin köyhtynyt muu- 

tamiin satoihin. Pohjois-Amerikan alkuperäisasukkaiden lukumää- 
rä oli vähentynyt ensimmäisten eurooppalaisten kohtaamisajoista 
dramaattisesti noin 2—5 miljoonan väestöstä muutamien satojentu- 
hansien ihmisten suuruiseksi väestöksi 1800-luvun lopulle tultaes- 
sa. Samoin kävi esimerkiksi Etelä-Amerikan atsteekkien valtakunnan 
väestölle, joka hupeni yli 30 miljoonan kansasta alle 10 miljoonaan. 
(Indigenous Peoples. A Global Quest for Justice 1977: 14-15, 24.) 

Brasiliassa viimeisen parin vuosisadan aikana on kadonnut kym- 
meniä alkuperäiskansoja. Vielä 1970-luvulla alkuperäiskansoihin 
kuuluvia oli yhteensä 21000, ja parikymmentä vuotta myöhemmin 
määrä oli huvennut 17500 henkeen. Yanomanien puhemieheksi ryh- 
tynyt Davi Kopenawa kertoi 1990 vieraillessaan saamelaisten isän- 
nöimässä WCIP:n maailman konferenssissa Tromssassa makaabe- 
rein sanoin kansansa kohtalosta: ”Sitten kun kaikki yanomanit ovat 
kuolleet, myös kaikki meistä otetut valokuvat tulee hävittää.” ”Maail- 
man omatunto” alkoi nopeasti hakea anteeksiantoa tehdyistä pahoista 
teoista ja myönsi Kopenawalle Global-500-ympäristöpalkinnon. (Salo 
& Pyhälä 1991: 196—197.) 


Kolonialismi ja assimilaatio Norjassa ja muualla Säpmissa 


Kolonialismi on prosessi, jossa vallassa oleva ryhmä dominoi koloni- 
soituja ja jossa jälkimmäiset sopeutuvat vakiintuneisiin valtasuh- 
teisiin etsien kuitenkin samalla ulospääsyä tästä epäsymmetrisestä 
valtasuhteesta. Saamelaisten suhdetta valtiovaltoihin on kuvattu ko- 
lonialistiseksi erityisesti sillä perusteella, että saamelaisten sosiaaliset 
ja kulttuuriset rakenteet tuhottiin ja että saamelaiset vaivutettiin ta- 
loudelliseen ja sivistykselliseen riippuvuuteen enemmistöistä sekä sa- 
malla alistettiin ja marginalisoitiin kulttuurisesti (mm. Eidheim 1997: 
29—61; Kuokkanen 2007b; Niemi 1997: 62-85). 

Historioitsijat Matti Enbuske (2003) ja Maria Lähteenmäki (2004) 
ovat esittäneet kritiikkiä saamelaisiin kohdistunutta kolonialismitul- 
kintaa kohtaan. Heidän mukaansa saamelaisten asutushistoriasta ja 
erityisesti saamelaisista Lapin alkuperäisasukkaina on muodostunut 
vääristynyt kuva. Lähteenmäki (2004: 305) katsoo kolonialismiin pe- 

rustuvan historian tulkinnan 1990-luvun ”militantin saamelaistutki- 
muksen” jyrkäksi tulkinnaksi, jossa uudisasukkaat nähdään valloitta- 
jina ja saamelaiset puolestaan alistettuina. Tämä on hänen mukaansa 
kiihkoilua ja turhaa asian kärjistämistä. Enbuske (2003: 53) puoles- 
taan väittää, että saamelaiset ovat kehitelleet tällaisia kolonialismiin 
liittyviä mielikuvia saadakseen perusteluita muun muassa vaatimuk- 
silleen valtion maiden palauttamiseksi saamelaisten hallintaan. Hä- 
nen mukaansa kyse ei ole varsinaisesti kolonialismista, vaan oikeuk- 
sien erooriosta. 

Säpmi on historian kuluessa pirstottu valtioiden vetämillä rajoilla. 
Alku valtioiden Säpmin keskinäiseen jakamiseen tapahtui Täysinän 
rauhassa 1595. Rauhansopimuksella vahvistettiin myös Suomen itä- 
raja, joka päättyi pohjoisessa Jäämeren rannalle Varanginvuonoon. 
Käännekohta saamelaisten historiassa on 1751, jolloin Strömstadin 
rauhansopimuksella vedettiin Ruotsin ja Norjan välinen raja. Vuonna 
1809 Suomi joutui Venäjän alaisuuteen ja syntyi uusi Venäjän ja Ruot- 
sin välinen raja. Vuonna 1826 käytiin rajanvetoa puolestaan Venäjän 
ja Norjan välillä. Suomen ja Venäjän rajajärjestelyjä tehtiin vielä 1920- 
ja 1940-luvulla. (Ks. Hansen tässä teoksessa). 

1800-luvun puolestavälistä aina 1950-luvulle harjoitettiin assi- 
milaatiopolitiikkaa, jonka tarkoituksena oli sulauttaa vähemmistöt 
suuryhteiskuntaan. Uuden vähemmistöpolitiikan taustalla oli natio- 
nalismin viriäminen ja kansallisvaltioiden rakentaminen. 1830-lu- 
vulla nousi Norjassa voimakkaana norjalaistamispolitiikka, joka voi- 
mistui 1800-luvun loppupuolella suoranaiseksi kielisorroksi. Vuonna 
1862 annettiin määräys, jonka mukaan koulupiireissä, joiden lapsis- 
ta enemmistö on norjankielisiä, tuli opetuskielenä olla norja ja 1889 
annettiin varsinainen kansakoululaki, joka määräsi koulun opetus- 
kieleksi norjan. Sekakielisillä alueilla oli lupa käyttää saamea (ja suo- 
mea) opetuksen apukielenä. Koulujen ja asuntoloiden ensisijaiseksi 
tehtäväksi määrättiin norjalaistaminen. Norjalaistamispolitiikka jat- 
kui voimakkaana 1940-luvun loppupuolelle asti, jolloin alkoi koulu- 
laitoksen uudistaminen. Saamelaisia ja kveenejä pidettiin ”vieraina 
kansoina” ja jopa suurena turvallisuusongelmana Norjalle, koska he 
asuivat pohjoisilla alueilla Venäjän rajalla. (Niemi 1997: 70-73.) 

Ruotsin suhdetta saamelaisiin leimasi kaksi erilaista linjaa, osittain 
segregaatio- eli eristämispolitiikka, joka kiteytyi 1800-luvun lopul- 

la lapp skall vara lapp -ajattelussa (lappalainen pysyköön lappalaise- 
na”) sekä osittain sulauttamispolitiikka, jota harjoitettiin muita kuin 
poronhoitajasaamelaisia kohtaan (Lantto 2003: 30-32). Segregaatio- 
politiikka konkretisoitui vuoden 1913 nomadikoululaissa, jonka kes- 
keisenä sisältönä oli erityisen koulumuodon kehittäminen paimento- 
laissaamelaislapsille. Poropaimentolaislasten ei katsottu tarvitsevan 
yhtä laajaa opetusta kuin ruotsalaisten lasten. Lapset oli tarkoitus kas- 
vattaa niin, ettei heidän yhteytensä poronhoitoon katkeaisi. Opetus- 
kieleksi tuli kuitenkin ruotsi. Suomessa sosiaalidarwinistinen ajattelu 
vahvistui myöhemmin kuin muissa Pohjoismaissa, eli 1920- ja 30-lu- 
vuilla. Tällöin vähemmistöjä aliarvioivaa ideologiaa alettiin toteuttaa 
muiden pohjoismaiden tapaan erityisesti koulutus- ja kielipolitiikas- 
sa. Saamelaiset nähtiin yleisesti marginaalisena, häviävänä kansanosa- 
na. (Anttonen 2000: 265—267.) Pohjoismaiden vähemmistöjä syrjivä 
ja ne enemmistöön sulauttava politiikka aiheutti sen, että saamelai- 
set stigmatisoituivat, alkoivat hävetä kulttuuriaan. Tietyissä tilanteis- 
sa saamelaiset eivät halunneet korostaa omaa identiteettiään ja erilai- 
suuttaan, vaan mieluummin sopeutuivat enemmistöyhteiskuntaan ja 
sen normeihin. 

Kuolan saamelaiset ovat eläneet intensiivisen kolonisaation, uuden 
talouspolitiikan ja teollistumisen paineen alla koko 1900-luvun. Vuo- 
den 1917 vallankumouksen ja sen jälkeisen uuden kansallisuuspoli- 
tiikan vaikutukset ulottuivat vähitellen myös saamelaisten elämään. 
1920-luvulla otettiin käyttöön uusi talouspolitiikka (Novaja Ekono- 
mitseskaja Politika, NEP), joka oli valtiojohtoista markkinataloutta. 
Tällä uudella taloudellisella ja poliittisella järjestelmällä oli huomat- 
tavia vaikutuksia myös laajemmin Kuolan saamelaisten elämään ja 
toimeentuloon. Kollektivisointi merkitsi loppua saamelaisten perin- 
teiselle puolinomadiselle elämäntavalle ja valtiojohtoisen teollisuu- 
den ja elinkeinotoiminnan tuomista kansallisten vähemmistöjen, ku- 
ten saamelaisten asuttamille ja käyttämille alueille. (Ruotsala 2005: 
158-161.) 

Kuolan niemimaalla 1920—30-luvuilla ja 1960-luvulla tapahtuneil- 
la pakkomuutoilla omilta perinteisiltä alueilta isoihin taajamiin ja 
kaupunkeihin kerrostaloasuntoihin sekä silloin harjoitetulla sortopo- 
litiikalla on ollut pitkäaikaisia kulttuurisia, sosiaalisia ja taloudellisia 
seurauksia, kuten oman kielen ja kulttuurin menettäminen sekä työt- 

tömyys ja alkoholismi. Toisen maailmansodan jälkeen käynnistyi voi- 
makas teollistuminen, kaivostoiminta, vesivoiman rakentaminen ja 
uusien teollisten kaupunkien perustaminen saamelaisten perinteisille 
pyynti-, kala- ja porolaidunmaille. Esimerkiksi Luujärvi (Lovozero), 
jossa suurin osa noin 2000 Kuolan saamelaisesta asuu nykyään, on 
näiden valtiollisten asuttamis- ja teollistamistoimien seurausta. Kai- 
ken seurauksena on saamelaisväestön assimilaation nopeutuminen, 
pirstoutuminen ja heterogeenistuminen, mikä on osaltaan hidastanut 
myönteisen kansallistunnon heräämistä ja siten omien asioiden hoi- 
tamista. (Sarv 1996: 133—138.) Verrattuna Pohjoismaiden saamelais- 
ten tilanteeseen Venäjän saamelaisten tilanne on sekä taloudellisesti, 
sosiaalisesti että kulttuurisesti huomattavasti vaikeampi, mutta po- 
liittiset peruskysymykset ovat silti samoja, kuten vaatimus oikeudesta 
kieleen ja kulttuuriin sekä maahan ja veteen. Kuolan saamelaisjärjes- 
töt ovat saaneet lännestä humanitaarista apua, jota he ovat jakaneet 
edelleen eniten apua tarvitseville saamelaisperheille. 

Huolimatta monien alkuperäiskansojen kohdalla nykyään tapah- 
tuneesta positiivisesta kehityksestä (kuten Suomessa saamelaisten 
itsehallinnon hyväksyminen) todellinen arvostus ja kiinnostus al- 
kuperäiskansoja kohtaan on edelleen kyseenalaista. Nykyään muun 
muassa aboriginaaleja, maoreja ja saamelaisiakin käytetään turisti- 
pyydyksinä, ja matkailumielessä heistä on maille paljon hyö- 
tyä. Eksoottisena toiseutena pidetyt alkuperäiskansat sopivat mat- 
kailuesitteisiin ja -nähtävyyksiksi, mutta muutoin niitä pidetään 
varjoväestöi-nä, ja yhteiskunta pyörii aivan kuin heitä ei olisikaan. 
Suomen Lapin matkailussa saamelaisen kulttuurin käyttö on muo- 
dostunut saamelaisten kannalta ongelmaksi. Saamelaiskonferenssissa 
Rovaniemellä 2008 vastustettiin saamen puvun käyttöä matkailussa, 
sillä suomalaiset matkailuyritykset tavoittelevat saamelaiskulttuuria 
hyödyntämällä taloudellista voittoa ja eksotisoivat saamelaiset tu- 
ristien silmissä. Myös alkuperäiskansojen henkisen pääoman käyttö 
matkailuteollisuudessa on ongelma, joka on tiedostettu myös alku- 
peräiskansojen kansainvälisissä foorumeissa. 

Alkuperäiskansatutkimus ja sen keskeiset käsitteet 
Käsitteet Indigenous peoples ja itsemäärääminen 


Käsite indigenous peoples 'alkuperäiskansat on syntynyt globaalilla 
tasolla ja heijastaa siten maailman alkuperäiskansoille tärkeitä yhtei- 
siä ja ajankohtaisia sosiaalisia, kulttuurisia ja poliittisia kysymyksiä. 
Indigenous peoples on tärkeä alkuperäiskansoja kuvaava kollektiivinen 
termi. Käsitteen merkitys viittaa kansoihin (peoples), joilla on oikeus 
muiden kansojen tavoin itsemääräämiseen omissa asioissaan. Tärkeä 
itsemääräämiseen kuuluva oikeus on oikeus itse päättää muun muas- 
sa identiteettikriteereistään. YK:n alkuperäiskansojen oikeuksien ju- 
listuksen 9. artiklassa sanotaan, että kriteereiden tulee olla sopusoin- 
nussa yhteisön perinteiden ja tapojen kanssa ja että oikeutta harjoittaa 
tätä oikeutta ei voi kieltää: 


Alkuperäiskansoilla ja niihin kuuluvilla yksilöillä on oikeus kuulua alku- 
peräisyhteisöön tai -kansakuntaan kyseisen yhteisön tai kansakunnan pe- 
rinteiden ja tapojen mukaisesti. Tämän oikeuden käyttämisestä ei saa seu- 
rata minkäänlaista syrjintää. 


Alkuperäiskansojen järjestöjen edustajat ja johtajat ovat useissa yh- 
teyksissä, kuten Alkuperäiskansojen työryhmässä (Working Group 
of Indigenous Populations) Genevessä korostaneet sitä, että termissä 
*indigenous peoples” s-monikkotunnuksen hyväksyminen on keskei- 
nen asia alkuperäiskansojen määrittelemisessä. Alkuperäiskansajär- 
jestöt painottavat uudistetun ILO-sopimuksen nro 169, joka koskee 
alkuperäiskansoja ja heimokansoja (1989), hengen mukaisesti sitä, et- 
tä alkuperäiskansat ovat erityisiä kansoja, distinct peoples. Vanha ILO- 
sopimus nro 107, joka koskee alkuperäisväestöjen ja heimoväestöjen 
suojelua ja integraatiota (Convention on the Protection and Integrati- 
on of Indigenous and Tribal Populations, 1957) pyrki korostamaan al- 
kuperäiskansojen assimiloimista. Vanha sopimus oli hengeltään pat- 
riarkaalinen ja etnosentrinen. Käsitteen indigenous peoples käyttö on 
sittemmin vakiintunut kansainvälisessä oikeudessa ja muussa kan- 
sainvälisessä yhteydessä, vaikka ongelmana edelleen on, ettei kansain- 
välinen oikeus määrittele yksiselitteisesti käsitettä. 

Harva alkuperäiskansa haluaa erota kansallisvaltiostaan ja perustaa 
oman valtionsa, vaikka monet valtiot näyttävätkin sitä pelkäävän. Val- 
taosa alkuperäiskansoista, kuten saamelaiset, ymmärtänee alkuperäis- 
kansojen itsemäärämisoikeuden tosiasiallisesti tarkoittavan lähinnä 
omaa sisäistä itsehallintoa (engl. self-government) eli oikeutta säilyt- 
tää ja kehittää kieltään ja kulttuuriaan sekä päättää omista asioistaan 
omien järjestöjensä tai vaaleilla valittavien elinten kautta. Saamelaiset 
eivät ole esittäneet oman valtion perustamista. 

YK:n alkuperäiskansojen oikeuksien julistus (2007) lupaa alkupe- 
räiskansoille laajan itsehallinnon ja määräysvallan niiden perinteisesti 
asuttamilla alueilla. Sen artikla 3 kuuluu: 


Alkuperäiskansoilla on itsemääräämisoikeus. Tämän oikeuden perusteella 
ne määräävät vapaasti poliittisen asemansa ja kehittävät vapaasti taloudel- 
lisia, sosiaalisia ja sivistyksellisiä olojaan. 


Julistuksen mukaan alkuperäiskansoilla on oikeus itsemääräämiseen 
sopusoinnussa kansainvälisen lain kanssa, jonka avulla he voivat va- 
paasti päättää poliittisesta asemastaan ja instituutioistaan ja vapaas- 
ti edistää taloudellista, sosiaalista ja kulttuurista kehitystään. Julis- 
tus sallii alkuperäiskansalle kollektiivisen oikeuden määritellä yksilön 
velvollisuudet yhteisöä kohtaan. Mainitussa julistuksessa on kaik- 
kiaan 24 johdantoon kuuluvaa osaa ja 46 artiklaa. Keskeinen asia on 
oikeus autonomiaan ja itsehallintoon. Julistuksen mukaan oleellista 
on myös alkuperäiskansan oikeus saada säilyttää omat kulttuuriset 
piirteensä ja päättää tulevasta kehityksestään kollektiivisesti (artik- 
lat 1 ja 2). 


Alkuperäiskansatutkimus 


Alkuperäiskansatutkimuksen (engl. Indigenous/Native Studies) juuret 
ulottuvat 1960-luvulle, jolloin kansainvälinen tilanne oli kaiken kaik- 
kiaan muuttumassa suotuisammaksi vähemmistöjä ja alkuperäiskan- 
soja kohtaan YK:n esittämien ja harjoittamien dekolonialististen toi- 
mien ja vähemmistöjä koskevien ratkaisujen vuoksi. Samaan aikaan 

maailmanlaajuinen alkuperäiskansaliike alkoi myös esittää oikeus- 
vaatimuksiaan koskien oikeutta maahan ja muihin luonnonvaroihin, 
omaan kulttuuriin, kieleen, henkiseen omaisuuteen ja perintöön se- 
kä tasa-arvoon ja sosioekonomiseen hyvinvointiin. ”Neljännen maa- 
ilman” kansat (myöhemmin ”ensimmäiset kansat”) nostivat päivän- 
valoon heitä koskevia, ahdistavia tilanteita ja eri maissa tapahtuneita 
alkuperäiskansoja kohdanneita tragedioita ja kansanmurhia. Tässä 
vaiheessa alkuperäiskansojen asia alkoi päästä esille kansainvälisellä 
areenalla ja kiinnostaa myös tutkimusmaailmaa. 

Tutkijat perustivat tukiryhmiä, joista yksi tunnetuimpia on 1968 
perustettu Kansainvälinen alkuperäiskansojen asioiden työryhmä 
(IWGIA). Järjestön sihteeristö toimii nykyään Kööpenhaminassa. Eri 
tiedesymposiumeissa muotoiltiin ja hyväksyttiin julistuksia, joissa ko- 
rostettiin alkuperäiskansojen vapautusta kolonialismista ja syrjinnäs- 
tä sekä oikeutta omaan kieleen ja kulttuuriin. Samalla korostettiin 
myös tiedemaailman moraalista vastuuta ja velvollisuutta osallistua 
näiden alkuperäiskansojen olojen ja oikeuksien selvittämiseen. (Min- 
de 2003: 83.) 

Alkuperäiskansojen opetusohjelmia ja tutkimuskeskuksia perus- 
tettiin Pohjoismaissa ja eri puolilla maailmaa. Vuonna 1973 perustet- 
tiin saamelaisten tutkimuslaitos Davviriikkaid Sämi Instituhtta (Poh- 
joismaiden saamelaisinstituutti). Se sijoitettiin saamelaisjärjestöjen 
kampanjoinnin tuloksena keskelle saamelaisaluetta, Kautokeinoon. 
2000-luvulla Sámi instituhtta ja saamelaisten korkeakoulu Sámi al- 
laskuvla on organisoitu yhdeksi instituutiksi palvelemaan ja kohotta- 
maan saamentutkimusta ja opetusta. Järjestelyn tavoitteena on ollut 
saada aikaan uudenlainen hedelmällinen tietoympäristö Diehtosii- 
da. Sisäisesti uudistuneen laitoksen uusi rakennus vihittiin käyttöön 
marraskuussa 2009. 

Alkuperäiskansat liittyivät muiden etnisten ryhmien tavoin län- 
simaisen tutkimustradition ja etnosentrismin kritiikkiin paitsi yh- 
teiskunnallisissa liikkeissään myös tutkimus- ja yliopistomaailmassa. 
Pohjoismaiden saamelaisinstituutin perustamisesta lähtien saamen- 
tutkimus on kohdistanut kritiikkiä ulkopuolisten saamelaisista ja saa- 
melaisesta kulttuurista tekemän tutkimuksen lähestymistapoihin, 
metodeihin ja tuloksiin (muun muassa Keskitalo 1974/1994; Kuokka- 

nen 2007a). Saamentutkimuksen nykydiskurssit sisältyvät yhä enem- 
män globaaliin alkuperäiskansatutkimusdiskurssiin. Kritiikin pohjal- 
ta syntyi uudenlainen jälkimoderni käsite Native/Indigenous Studies. 
Samalla tapahtui myös etnisyyteen ja kulttuuriin liittyvien kysymys- 
ten esiinnousu. 

1970-luvulla alkuperäiskansatutkimuksessa lähti liikkeelle para- 
digmaattinen muutos pois etnosentrisestä näkökulmasta kohti jäl- 
kikoloniaalista tutkimussuuntausta sekä ihmisten ja kansojen välis- 
tä tasa-arvoa pyrkivää maailmankuvaa. Jälkikolonialismi on varsin 
uusi lähestymistapa ihmis- ja yhteiskuntatieteissä. Jälkikoloniaalinen 
teoria vakiinnutti asemansa 1990-luvulla. Jälkikoloniaalinen tutki- 
mus käsittelee kolonialismin aiheuttamia seurauksia kolonisoiduil- 
le ja näiden kulttuureihin ja yhteisöihin. Se ei vain pyri paljastamaan 
sen käyttämiä alistamismuotoja, vaan sen pyrkimyksenä on myös 
saada aikaan sosiaalista muutosta. (Kuortti 2007: 13—15.) Keskuste- 
lu alkuperäiskansojen dekolonisaatiosta eli halusta irrottautua kolo- 
nialistisesta menneisyydestä ja kulttuurien haltuunotosta, jatkuu eri 
puolilla maailmaa. Jälkikoloniaalinen kulttuurintutkimus, jonka vii- 
tekehykseen alkuperäiskansatutkimuskin voidaan lukea, ei sitoudu 
tiukasti tiettyihin paradigmoihin vaan pyrkii yhdistämään erilaisia 
teoreettisia ja metodisia lähtökohtia ja rikkomaan tieteidenvälisiä ra- 
joja (Hall 1992, 1999; Tuhiwai Smith 1999). Myös alkuperäiskansa- 
tutkimuksessa on pyrkimyksenä monitieteinen lähestymistapa, mikä 
käy hyvin yhteen näiden kansojen holistisen maailmankatsomuksen 
kanssa. Siinä pyritään tutkimuksen lähentämiseen muuhun yhteis- 
kuntaan sekä teorian ja käytännön lähentämiseen. (Ks. Kulonen & 
al. 2005.) 

Merkittävää tässä diskurssissa on se, että ei-läntiset, pitkään pel- 
kästään tutkimuksen objekteina olleet ihmiset ja kansat nousivat vas- 
tustamaan etnosentrismiä ja läntisten tutkijoiden edustamaa auktori- 
teettia. Maoritutkija Linda Tuhiwai Smithin julkaisema, radikaaliksi 
luonnehdittu teos Decolonizing methodologies. Research an Indigenous 
Peoples (1999) on innoittanut alkuperäiskansojen tutkijoita eri puo- 
lilla maailmaa arvioimaan länsimaista tutkimusta kriittisesti alkupe- 
räiskansojen näkökulmasta ja maailmankatsomuksen kannalta. 
Tutkijan mukaan tutkimusnäkökulma on ollut useimmiten etnosent- 

ristä, toiseuttavaa ja kolonisoivaa. Tuhiwai Smith kokee alkuperäis- 
kansojen olevan länsimaisen tutkimuksen ja yhteiskunnan alistamia, 
eikä sen suhtautuminen näihin kansoihin ole ollut positiivista. 

Monet alkuperäiskansojen tutkijat, jotka ovat itsekin saaneet kou- 
lutuksensa länsimaisissa yliopistoissa, ovat sitä mieltä, että vallitse- 
vassa akateemisessa diskurssissa alkuperäiskansojen epistemologiat 
eli tietojärjestelmät ovat edelleen marginaalisessa asemassa. He ky- 
seenalaistavat myös yhä avoimemmin länsimaista tutkimusta ja sen 
tuottamaa tietoa sekä metodologioita, joita he pitävät vieraana al- 
kuperäiskansojen ajattelutavalle. Sen vuoksi pyrkimykseksi on tul- 
lut dekolonisoida eli purkaa vallitsevia teorioita ja kehittää uusia al- 
kuperäiskansojen metodologioita. (muun muassa Kuokkanen 2007a, 
2007b; Stordahl 2008; Tuhiwai Smith 1999.) Yhteiskunnan syvälle 
juurtuneita käytänteitä on kuitenkin vaikeaa muuttaa. Sen vuoksi Tu- 
hiwai Smithin (1999: 23) mukaan on välttämätöntä dekolonisoida 
myös mieli, jotta ihmisten ajattelutapoja voitaisiin dekolonisoida ja 
heidät saataisiin ajattelemaan ja toimimaan paremmin alkuperäis- 
kansakulttuurien lähtökohdista käsin. 

Omalla kokemuksellamme on merkitystä, ja maailmankuvamme 
sekä -katsomuksemme vaikuttavat tutkimuksen tekemiseen akatee- 
misen koulutuksen ohella. On tarpeellista tuoda esille myös se, mitä 
on kokenut henkilökohtaisella ja/tai kollektiivisella tasolla. Kuitenkin 
on syytä olla tietoinen omista rajoituksistaan ja siitä asemasta, josta 
käsin asioita pohtii, ja siten harjoittaa itse-refleksiivisyyttä. Tämä kos- 
kee tietenkin kaikkea tieteellistä tutkimusta. 

Etnosentristen ajattelumallien ja niiden luomien kategorioiden 
kritisoiminen tai jopa hylkääminen ei merkitse eikä sen toki tule mer- 
kitä länsimaisen teorian ja tutkimuksen hylkäämistä. Kysymys on pi- 
kemminkin siitä, että alkuperäiskansojen kysymyksiä tulisi tarkastel- 
la tutkimuksessa niiden omista lähtökohdista käsin, kulttuurin sisältä 
päin ja siitä, miten tutkimus voi hyödyttää myös alkuperäiskansojen 
yhteisöjä sekä rakentaa ja voimistaa alkuperäiskansojen kansallista 
identiteettiä ja itsetuntoa. Samalla kuitenkin tulee välttää kulttuurien 
ja identiteettien essentialisoimista, sillä nykymaailmassa kulttuuri ja 
identiteetti nähdään prosesseina, jatkuvasti muuttuvina sekä toisiinsa 
sekoittuvina ilmiöinä. 

Ensimmäisiä, jotka ovat tutkineet saamelaisliikettä, ovat norjalaiset, 
sosiaaliantropologi Harald Eidheim (muun muassa Erverv og kultur- 
kontakt i Polmak, 1958 ja Aspects of the Lappish minority Situation, 
1971) ja sosiologi Per Otnes (Den samiske nasjon, 1970). Näihin var- 
haisimpiin julkaisuihin kuuluu myös Karl Nickulin teos Saamelaiset 
kansana ja kansalaisina (1970), jossa Nickul tarkastelee kansatieteelli- 
sestä näkökulmasta saamelaisten yhteiskunnallista tilannetta ja järjes- 
töelämää. Saamelaismobilisaatiota ja -järjestöjen sekä niiden historiaa 
käsittelevät Regnor Jernslettenin pro gradu -tutkielma Samebeve- 
gelsen i Norge. Ide og strategi (1998) ja Patrik Lanton tutkimus Ti- 
den börjar pä nytt. En analys av samernas etnopolitiska mobilisering 
i Sverige 1900—1950 (2000) keskittyvät aikaan 1900—1960 eli ajanjak- 
soon, jolloin valtioiden harjoittama assimilaatio- eli sulauttamispoli- 
tiikka saamelaisia kohtaan oli kovaa. 

Vähitellen alkuperäiskansoja ja saamelaisia koskevassa tutkimuk- 
sessa on siirrytty kohti nykyaikaa. Norjassa sosiaaliantropologi Vigdis 
Stordahl julkaisi väitöskirjansa Same i den moderne verden. Endring og 
kontinuitet i et samisk lokalsamfunn (1996), jossa hån keskittyy saa- 
melaisuuden problematiikkaan modernisoituvassa saamelaiskylås- 
sä, Norjan Karasjoella. Suomen saamelaisten mobilisaatiota ovat vii- 
me aikoina tutkineet Jukka Nyyssönen (”Everybody recognized that we 
were not white.” Sami Identity politics in Finland, 1945—1990, 2007), 
Erkki Pääkkönen (Saamelainen etnisyys ja pohjoinen paikallisuus. Saa- 
melaisten etninen mobilisaatio ja paikallisperusteinen vastaliike, 2008) 
ja Sanna Valkonen (Poliittinen saamelaisuus, 2009). Veli-Pekka Lehto- 
la on käsitellyt saamelaisliikettä useissa artikkeleissa ja teoksissa, ku- 
ten Saamelaiset — historia, yhteiskunta, taide (1997) ja Saamelaisten 
parlamentti (2005). 

Alkuperäiskansoja käsittelevää tutkimusta on harjoitettu saame- 
laisessa kontekstissa erityisesti Tromssan yliopistossa, jonne on vuon- 
na 2008 kehitetty alkuperäiskansojen opetusohjelma. Tromssan yli- 
opiston Saamen tutkimuksen keskus ja Såmi Allaskuvla, Saamelaisten 
korkeakoulu julkaisevat Sámi diedälas åigetåla -nimistä tieteellistä ai- 
kakauskirjaa, jossa ilmestyy saamenkielisiä tieteellisiä artikkeleita ja 
kirja-arvosteluja. Alkuperäiskansaliikkeen tutkimuksen uranuurta- 

jaksi voi mainita Norjan saamelaisen historioitsijan, Henry Minden, 
jolla on alkuperäiskansaliikkeestä useita julkaisuja, kuten artikkeli 
The International Movement of Indigenous Peoples: an historical perspec- 
tive julkaisussa Becoming Visible. Indigenous politics and self-govern- 
ment (1995). Minde on toimittanut yhdessä muiden tutkijoiden kanssa, 
muun muassa alkuperäiskansaliikettä ja alkuperäiskansojen oikeuksia 
käsitteleviä antologioita (Indigenous Peoples. Resource management and 
Global Rights, 2003 ja Indigenous Peoples. Self-determination Knowledge 
Indigeneity, 2008). Jälkimmäinen jakautuu kolmeen osaan: ensimmäi- 
sessä kirjoittajien artikkelit on koottu otsikon Indigenous Movement 
and their Opponents alle, toinen osa käsittelee luonnonresursseja itse- 
määräämisteeman alla ja kolmas osa tarkastelee alkuperäiskansatiedon 
politiikkaa eli alkuperäiskansatutkimusta ja sen haasteita. 


Alkuperäiskansaliikkeen nousu ja tavoitteet 


1960- ja 1970-luvuilla eri puolilla maailmaa, erityisesti Amerikan 
mantereella, nousi kansalaisoikeuksia vaativia vapautusliikkeitä se- 
kä rasismin vastaisia liikkeitä, kuten the Black Power- ja Red Power 
-liikkeet sekä joukko muita vähemmistö- ja alkuperäiskansojen liik- 
keitä. Latinalaisessa Amerikassa, Aasiassa, Afrikassa ja sirkumpolaari- 
sella alueella syntyi ihmisoikeusjärjestöjä, ympäristöjärjestöjä, naisten 
ryhmiä ja muita etnisiä liikkeitä. Ne toivat esille aivan uusia näkökul- 
mia, joita ei aiemmin ollut totuttu näkemään tai kuulemaan poliitti- 
sella kentällä. 

Koko 1900-luvun ajan alkuperäiskansat ja muut etniset ryhmät eri 
puolilla maailmaa tekivät aloitteita modernien järjestöjen perustami- 
seksi kansallisella ja alueellisella tasolla. Saamelaiset ovat olleet alku- 
peräiskansaliikkeessä edelläkävijöitä perustaessaan jo 1956 Pohjois- 
maiden saamelaisneuvoston (vuodesta 1992 Saamelaisneuvosto, kun 
Venäjän saamelaiset liittyivät sen jäseniksi), jonka esimerkki osaltaan 
inspiroi muita alkuperäiskansoja järjestäytymiseen. Saamelaisneuvos- 
ton tavoitteena on harjoittaa saamelaispolitiikkaa yli valtakuntien ra- 
jojen, edistää yhteenkuuluvuutta eri saamelaisryhmien välillä, käsitel- 
lä saamelaiskysymyksiä laajasti, tehdä saamelaisia ja saamelaisasioita 
tunnetuksi sekä toimia koordinaattorina konkreettisten tulosten ai- 

kaansaamiseksi kaikkien saamelaisten hyväksi. Alkuperäiskansojen 
ponnistelut johtivat tuloksiin laajemmin vasta 1960-luvun loppupuo- 
lella, jolloin alkuperäiskansojen liikehdintä alkoi levittäytyä Ameri- 
kan mantereen ja laajan arktisen alueen kautta muuhun maailmaan. 
Perustettiin sellaisia alueellisia järjestöjä kuin American Indian Move- 
ment (AIM), Inuit Circumpolar Conference (ICC), The International 
Indian Treaty Council (IITC), The Co-ordinating Body of Indigenous 
Peoples of the Amazon basin (COICA) ja The Coordinating Body of In- 
dian Peoples (CORPI). 

Alkuperäiskansojen maailmanneuvosto (engl. the World Council of 
Indigenous Peoples, WCIP) perustettiin 1975 Kanadassa Port Albernissa. 
Alkuperäiskansojen maailmanneuvostoon liittyi järjestöjä laajasti Ame- 
rikan mantereelta, arktiselta alueelta ja Tyyneltä valtamereltä. Alkupe- 
räiskansojen maailmanneuvosto on ensimmäinen alkuperäiskansojen 
omasta aloitteesta syntynyt maailmanlaajuinen järjestö. Ajatus maa- 
ilmanlaajuisen järjestön perustamisesta oli syntynyt Tukholman kan- 
sainvälisessä ympäristökonferenssissa 1972 ja vuotta myöhemmin Köö- 
penhaminassa pidetyssä sirkumpolaarisessa konferenssissa. Näissä 
konferensseissa WCIP:n tuleva puheenjohtaja, kanadalaisen National 
Indian Brotherhood -nimisen alkuperäiskansajärjestön johtaja George 
Manuel ja varapuheenjohtaja, Saamelaisinstituutin johtaja Aslak Nils 
Sara, tapasivat ensimmäisen kerran toisensa ja kehittivät yhdessä ajatus- 
ta globaalisen alkuperäiskansajärjestön perustamisesta. WCIP:n tarkoi- 
tukseksi määriteltiin sen perustamiskonferenssissa yhtenäisyyden vah- 
vistaminen alkuperäiskansojen kesken, informaation välittäminen ja 
kansallisten alkuperäiskansojen organisaatioiden voimistaminen. WCIP 
pyrki parinkymmenen vuoden historiansa aikana mahdollisten fyysis- 
ten ja kulttuuristen kansanmurhien estämiseen, rasismin vastustami- 
seen, alkuperäiskansojen poliittisten, taloudellisten, sosiaalisten ja kult- 
tuuristen oikeuksien turvaamiseen ja vahvistamiseen. 

1970-luvun lopulla inuittien yhteistyöjärjestö Inuit Circumpolar 
Conference (ICC) syntyi yhdistämään Kanadan, Alaskan, Grönlannin 
ja Tšukotkan Venäjän inuitteja. Inuittien vahva poliittinen liike johti 
Grönlannin eroon Euroopan talousyhteisöstä ja laajaan itsehallintoon 
1970-luvulla. Tämä oli sysäys laajemmalle arktisten alkuperäiskanso- 
jen keskinäiselle yhteistyölle sekä koko arktiselle alueelliselle järjestö- 
toiminnalle. 

Venäjän saamelaisten ja muiden alkuperäiskansojen kansainvä- 
linen näkyvyys alkoi, kun Neuvostoliiton vähälukuisten pohjoisten 
alkuperäiskansojen liitto (englanniksi the Association of Small In- 
digenous People of the Soviet North) perustettiin maaliskuussa 1990 
Moskovassa. Järjestön ensimmäinen puheenjohtaja Vladimir Sangi 
osallistui YK:n alkuperäiskansojen työryhmän istuntoon Geneves- 
sä heinäkuussa 1990 tavoitteenaan saada ILO-sopimus ratifioiduksi 
Neuvostoliitossa. Hantikirjailija Jeremin Aipin piti puheen YK:n alku- 
peräiskansojen vuosikymmenen 1994—2003 avajaisjuhlatilaisuudessa 
New Yorkissa joulukuussa 1993 Venäjän, Grönlannin ja Säpmin alku- 
peräiskansojen puolesta. 

Alkuperäiskansoilla oli vahva rooli muun muassa ensimmäisissä 
kanadalaisissa suunnitelmissa Arktisesta neuvostosta. Tällöin tavoit- 
teena oli kytkeä mukaan alkuperäiskansat ja heidän ekologinen tietä- 
myksensä. Kolme alkuperäiskansojen järjestöä, ICC, Saamelaisneu- 
vosto (neljän maan saamelaisten järjestöjen sateenvarjojärjestö) ja Ve- 
näjän pohjoisten alkuperäiskansojen liitto, johon kuuluu yli 30 Venä- 
jän, Siperian ja Kaukoidän arktista kansaa, ovat sen täysvaltaisia jäse- 
niä. 

Vuonna 1993 perustettiin Norjan ulkoministerin aloitteesta toi- 
nen yhteistyöelin arktiselle alueelle, Barentsin euroarktinen alue, jo- 
hon myös on ladattu paljon toiveita pohjoisimman Euroopan tulevai- 
suudesta ja johon saamelaiskäräjät ja Saamelaisneuvosto osallistuvat. 
Tämän järjestön sihteeristö toimii Kirkkoniemessä Norjassa, ja Luu- 
järvellä toimii alkuperäiskansojen, erityisesti Venäjän saamelaisten 
asioista vastaava toimisto. Näin alkuperäiskansajärjestöt ovat levittäy- 
tyneet paikallisen yhteisön ja paikallisten intressien tasolta alueellisel- 
le ja kansainväliselle tasolle kohtaamaan ja tukemaan toinen toisiaan. 

Alkuperäiskansatoimijat ovat osallistuneet alusta alkaen aktiivi- 
sesti kansainvälisiin foorumeihin. Niiden tarkoituksena on ollut en- 
nen kaikkea ottaa osaa ihmisoikeuksista, tasa-arvosta ja sorrosta 
käytyyn keskusteluun maailman eri järjestöissä ja instituutioissa. Al- 
kuperäiskansatoimijoiden tavoitteena on ollut paitsi valvoa kansain- 
välisiä sopimuksia, osallistua myös itse sopimusten valmisteluun. He 
ovat raportoineet eri kansainvälisissä konferensseissa, kokoontumi- 
sissa ja tilaisuuksissa siitä, että pääväestöön nähden alkuperäiskansat 
ovat edelleen köyhempiä, heillä on muun muassa huonompi terveys, 


39 


Irja Seurujärvi-Kari 


alempi koulutustaso ja alempi elinajanodote. Alkuperäiskansojen oi- 
keudet toteutuvat edelleen muita kansoja heikommin. Tämä koskee 
myös niitä alkuperäiskansoja, jotka asuvat kehittyneissä maissa, ku- 
ten Kanadassa ja Australiassa. Alkuperäiskansojen oikeus- ja suojelu- 
kysymykseen sisältyy yksilön oikeuksien lisäksi vahva kollektiivinen 
elementti, sillä nämä kansat vaativat itsemääräämisoikeutta omissa 
asioissaan. 


Alkuperäiskansat YK:ssa 


Monet alkuperäiskansojen järjestöistä saavuttivat neuvoa-antavan eli 
NGO-aseman YK:n taloudellisessa ja sosiaalisessa neuvostossa (UN 
Economic and Social Council — ECOSOC) 1970-luvun lopulla. Neu- 
voa-antava status oikeuttaa niitä osallistumaan erilaisiin kansainväli- 
siin ja hallitusten välisiin kokouksiin ja konferensseihin. Tällaisen sta- 
tuksen saivat ensimmäisten järjestöjen joukossa Saamelaisneuvosto 
(Norjan, Ruotsin, Suomen ja Venäjän saamelaisten yhteistyöjärjestö) 
ja Alkuperäiskansojen maailmanneuvosto. Näillä kahdella järjestöllä 
on ollut hyvin merkittävä rooli alkuperäiskansojen asioiden luotsaa- 
misessa ja monien neuvottelukokousten järjestämisessä. 

1980-luvulla lähti liikkeelle alkuperäiskansojen integroituminen 
tiiviimmin maailmanyhteisöön. YK:n rotusyrjinnän ja vähemmistö- 
suojelun alatoimikunnan nimittämän erityisraportoijan José R. Mar- 
tinez Cobon YK:lle vuosina 1981—1984 luovuttama tutkimus alkupe- 
räiskansojen tilanteesta (Study of the problem of discrimination against 
indigenous populations) ja alkuun päässyt alkuperäiskansojen keski- 
näinen yhteistyö sekä alkuperäiskansajärjestöjen ja hallitusten väli- 
nen toiminta johtivat 1982 YK:ssa erityisen alkuperäiskansojen asioi- 
ta käsittelevän elimen, Alkuperäisväestöjen työryhmän (engl. Working 
Group of Indigenous Populations; myöhemmin Working Group of 
Indigenous Peoples) perustamiseen ihmisoikeustoimikunnan alatoi- 
mikunnan alaisuuteen. 

Alkuperäisväestöjen työryhmän tehtävänä oli tarkastella alkupe- 
räiskansojen ihmisoikeuksien ja perusvapauksien edistämisessä ja 
suojelemisessa tapahtuvaa kehitystä ja huomioida alkuperäiskanso- 
jen oikeuksia koskevien standardien kehittäminen. Työryhmään kuu- 

lui alatoimikunnan asiantuntijoita ja jäseniä. Se kokoontui vuosit- 
tain heinäkuun viimeisellä viikolla Genevessä. Työryhmä oli avoin 
kaikille alkuperäiskansojen järjestöille, niiden yksittäisille edustajille, 
erilaisille ei-alkuperäiskansoja edustaville NGO-järjestöille (hallitus- 
ten ulkopuolisille järjestöille) ja muille asiasta kiinnostuneille, kuten 
tutkijoille. Mahdollisimman monen alkuperäiskansan osallistumis- 
ta työryhmään alettiin tukea taloudellisesti vuonna 1985, jolloin sitä 
varten perustettiin oma rahasto (Voluntary Fund for Indigenous Po- 
pulations). Rahastossa istui yksi Saamelaisneuvoston valitsema jäsen. 
(Rights of Indigenous Peoples 1998.) 

Alkuperäisväestöjen työryhmässä alkuperäiskansat pääsivät kan- 
sainvälisen yhteisön osallistujiksi ja saattoivat siten ilman pelkoa 
esittää mielipiteitään omasta tilanteestaan. Näistä toimijoista tuli 
varsinaisia muutoksen moottoreita maailman eri foorumeilla ja kon- 
ferensseissa. Ne esittivät kantojaan ja tekivät aloitteita sekä vaatimuk- 
sia siitä, että alkuperäiskansojen oikeudet tulee saada viralliseksi osak- 
si kansainvälistä ihmisoikeusmekanismia. (Report of the WGIP on its 
eleventh session. E/CN.4/Sub.2/1993/29, 23 August 1993.) 

Alkuperäiskansaliikkeen huippuhetkiä koettiin alkuperäiskanso- 
jen vuoden juhlaistunnossa YK:n yleiskokouksessa New Yorkissa jou- 
lukuun 10. päivänä 1992 sekä alkuperäiskansojen vuosikymmenen 
avajaisissa 1994. Kansainvälistä alkuperäiskansojen päivää vietetään 
9. elokuuta. YK:n kansainvälistä alkuperäiskansojen vuosikymmen- 
tä 1994—2003 on jatkettu toisella vuosikymmenellä. Vuosikymmenen 
samoin kuin alkuperäiskansojen kansainvälisen vuodenkin merkitys 
on kuitenkin jäänyt lähinnä symboliselle tasolle. 2000-luvulla alkupe- 
räiskansaliikkeen globaali toiminta keskittyy New Yorkissa järjestettä- 
vien Pysyvän foorumin vuosittaisten kokousten ympärille. 

Alkuperäisväestöjen työryhmän onnistuneista istunnoista huoli- 
matta alkuperäiskansat ajoivat pysyvän alkuperäiskansojen elimen 
perustamista YK:hon 1990-luvun alusta alkaen, ja siten alkuperäis- 
kansojen asioita käsittelevä Pysyvä foorumi (Permanent Forum for 
Indigenous Issues) perustettiin 2002. Huomionarvoista on, että elimen 
nimessä ei esiinny alkuperäiskansoille oleellista termiä peoples, mikä 
kuvaa sitä, kuinka vaikeaa hallitusten on päästä yhteisymmärrykseen 
alkuperäiskansojen itsemääräämisoikeusasiasta. 

Pysyvä foorumi palvelee YK:n talous- ja sosiaalikomission (ECOSOC) 
neuvoa-antavana elimenä, jonka toimivaltuuksiin kuuluu keskustella 
talouteen ja sosiaaliseen kehitykseen, kulttuuriin, ympäristöön, kou- 
lutukseen, terveyteen ja ihmisoikeuksiin liittyvistä asioista. Foorumi 
voi antaa suosituksia suoraan mainitulle komissiolle ja YK-jårjestel- 
män eri ohjelmille, rahastoille ja toimistoille. 

Pysyvään foorumiin kuuluu 16 riippumatonta asiantuntijaa, jois- 
ta puolet on valtioiden ja puolet alkuperäiskansojen edustajia. Sen 
puheenjohtajana toimii alkuperäiskansojen edustaja. Ensimmäiseksi 
puheenjohtajaksi valittiin saamelainen, professori Ole Henrik Magga, 
jota seurasi Igorot-alkuperäiskansaan kuuluva Victoria Tauli-Corpuz 
Filippiineiltä (vuoteen 2010). Nykyään Genevessä toimii myös uusi 
alkuperäiskansojen työryhmä, jota johtavat alkuperäiskansaedusta- 
jat ja joka jatkaa Alkuperäisväestöjen työryhmän työtä. YK on nimit- 
tänyt 2008 uudeksi alkuperäiskansojen erityisraportoijaksi professori 
James Anayan Arizonan yliopistosta. 

Alkuperäiskansojen työryhmä sekä YK:n alkuperäiskansojen asioi- 
ta hoitava ja valvova Pysyvä foorumi ovat lisänneet tietoisuutta al- 
kuperäiskansoille tärkeistä vaatimuksista ja asioista sekä edistäneet 
alkuperäiskansatoimintojen yhdentymistä ja koordinaatiota YK-jär- 
jestelmässä. Näiden elinten istuntoihin osallistuneiden määrä on 
noussut vuosien mittaan ennätysmäisen suureksi: esimerkiksi Pysy- 
vän foorumin istuntoon vuonna 2008 osallistui peräti yli 3000 alku- 
peräiskansojen ja hallitusten edustajaa. Tämä on osoitus elinten saa- 
vuttamasta painoarvosta ja arvostuksesta sekä niiden kyvystä tehdä 
konkreettisia aloitteita alkuperäiskansojen sekä naisten ja lasten ase- 
man parantamiseksi. Nykyään alkuperäiskansojen näkökulma sisål- 
tyy entistä paremmin ja kokonaisvaltaisemmin YK:n ja sen erityisjär- 
jestöjen työhön. 


Saamelaisen alkuperäiskansan kulttuuri ja oikeudet 


Saamelaisliike: kulttuuri, kieli ja opetus 


Saamen kulttuurin ja kielen tilanne on vahvasti sidoksissa niin iden- 
titeettiin kuin saamelaisliikkeeseen. Saamelaisliike käynnistyi 1960- 

luvun lopulla, jolloin sen johtoon nousi nuori saamelainen akatee- 
minen eliitti. Saamelaisliike, sämi lihkadus, merkitsee saamelaisten 
paikallista, kansallisista ja valtioiden rajoja ylittävää järjestäytymistä. 
Liikkeen tavoitteena on mobilisoida ihmiset toimimaan yhdessä sekä 
saada heidät rakentamaan ja vahvistamaan saamelaisten kollektiivista 
identiteettiä ja yhteenkuuluvuuden tunnetta. 

Liike on alusta alkaen korostanut oman kielen ja kulttuuristen pe- 
rinteiden merkitystä. Tavoitteena oli ottaa haltuun lähes kokonaan 
menetetty kieli sämegiella ja kulttuuri ja toimia niin, että ne säilyvät 
ja siirtyvät sukupolvelta toiselle. Alkoi määrätietoinen julkisen hallin- 
non ja kulttuuripolitiikan rakentaminen. Kolmen vuoden (vuodesta 
1992 neljän vuoden) välein pidetyissä yhteispohjoismaisissa saame- 
laiskonferensseissa hyväksyttiin saamelaisten kulttuuripoliittinen oh- 
jelma (1971) ja poliittinen ohjelma (1980, uudistettu 1986) sekä pe- 
rustettiin yhteispohjoismainen kielilautakunta Såmi giellalåvdegoddi 
(1971). Kielilautakunnan tehtävänä oli luoda yhteinen saamen kirja- 
kieli ja edistää saamen kielen virallistamista. Pohjoissaamen kirjakieli 
hyväksyttiin vuoden 1978 saamelaiskonferenssissa. Vuoden 1986 saa- 
melaiskonferenssissa Äressa hyväksyttiin saamen lippu ja Såmi Soga 
Lävlla saamelaisten kansallislauluksi ja vuoden 1992 Helsingin saa- 
melaiskonferenssissa saamelaisten kansallispäiväksi päätettiin helmi- 
kuun 6. päivä. Helmikuun kuudetta vietetään saamelaisten kansallis- 
päivänä vuonna 1917 Trondheimissa Norjassa pidetyn ensimmäisen 
yhteissaamelaisen kokoontumisen kunniaksi. Saamen kansaa ja sen 
identiteettiä on näin konstruoitu erityisen ”identiteettipolitiikan” 
avulla. 

Saamelaisliikkeestä tuli osa maailmanlaajuista alkuperäiskansalii- 
kettä vuonna 1975, jolloin saamelaiset liittyivät Alkuperäiskansojen 
maailman neuvoston jäseneksi Saamelaisneuvoston kautta. Alkupe- 
räiskansaliikkeessä kulttuureista on tullut oikeusvaatimusten kohde. 
1960-luvulla alettiin puhua oikeudesta kulttuuriin, ja samalla kehittyi 
kulttuurin ja oikeuden vahva keskinäinen yhteys: ”Kulttuuri ja oikeu- 
det on esitetty toisinaan luonnollisiksi liittolaisiksi, toisinaan oudoiksi 
vuodekumppaneiksi.” (Cowan et al. 2001: 3). 

Kulttuuriset oikeusvaatimukset ovat nousseet esille alkuperäiskan- 
saliikkeen aloitteesta. Sellaisia käsitteitä kuin kulttuuri, perinne, kie- 
li, uskonto, etnisyys ja paikallisuus käytetään maahan, ympäristöön 

ja opetukseen kohdistuvien oikeusvaatimusten perustelemiseksi sekä 
kaiken kaikkiaan kulttuurisen itsehallinnon saavuttamiseksi. Kulttuu- 
ria tarkastellaan oikeuksien diskurssien kohteena. Myös kulttuurinen 
moninaisuus ja erilaisuus kuuluvat osana oikeuskeskusteluun, jossa 
vaaditaan, että ”toisia” tulee käsitellä oikeudenmukaisesti. Kulttuu- 
rin ja luontotiedon hyödyntämisestä on tullut erottamaton osa alku- 
peräiskansojen identiteettipolitiikkaa sekä poliittista kielenkäyttöä ja 
strategiaa. Saamelaiseen kulttuurikäsitykseen kuuluvat paitsi ei-mate- 
riaalinen, kuten kieli, myös materiaalinen kulttuuri, kuten perinteiset 
elinkeinot ja luonnon resurssit. 

Yksilön ja ryhmän oikeutta kulttuuriin ja siitä nauttimiseen suojel- 
laan useissa kansainvälisissä sopimuksissa, kuten Euroopan neuvos- 
ton kansallisten vähemmistöjen suojelua koskevan puiteyleissopi- 
muksen (1995) artiklassa 1 (1995), kansalais- ja poliittisia oikeuksia 
koskevan yleissopimuksen (KP-sopimuksen) artiklassa 27 (1966) ja 
ILO-sopimuksessa nro 169, joka koskee alkuperäiskansoja ja heimo- 
kansoja itsenäisissä valtioissa (1989). Euroopan neuvoston kansallis- 
ten vähemmistöjen suojelua koskevan puiteyleissopimuksen 1. artik- 
lan mukaan kansallisten vähemmistöjen sekä näihin vähemmistöihin 
kuuluvien henkilöiden oikeuksien ja vapauksien suojelu on kiinteä 
osa ihmisoikeuksien kansainvälistä suojelua, joka sellaisenaan kuuluu 
kansainvälisen yhteistyön piiriin. KP-sopimuksen artiklassa 27 täh- 
dennetään, että niissä valtioissa, joissa on kansallisia, uskonnollisia tai 
kielellisiä vähemmistöjä, tällaisiin vähemmistöihin kuuluvilta henki- 
löiltä ei saa kieltää oikeutta yhdessä muiden ryhmänsä jäsenten kanssa 
nauttia omasta kulttuuristaan, tunnustaa ja harjoittaa omaa uskonto- 
aan tai käyttää omaa kieltään. Tämän artiklan yhtenä tavoitteena on 
näin kulttuurinen suoja. Tämä tarkoittaa sitä, että vähemmistölle tu- 
lee taata myös välttämätön aineellinen perusta kulttuurinsa ilmaise- 
miseksi. ILO-sopimuksen nro 169 tavoitteena on edistää ”näiden kan- 
sojen osalta niiden sosiaalisia, taloudellisia ja kulttuurisia oikeuksia 
kunnioittaen niiden sosiaalista ja kulttuurista identiteettiä, niiden 
tapoja ja perinteitä ja instituutioita” (ILO-sopimus nro 169, artikla 
2.2b). Näiden sopimusten mukaan vähemmistöjen ja alkuperäiskan- 
sojen kulttuuriset ominaispiirteet — kuten kielikin — ovat arvokkaita 
ja niitä tulee suojella. Nämä sopimukset tukevat positiivisen diskri- 
minaation eli positiivisten erityistoimenpiteiden käyttämistä vähem- 

mistöjen ja alkuperäiskansojen kulttuuristen oikeuksien turvaami- 
seksi. 

ILO-sopimuksen nro 169 artikla 28 ja alkuperäiskansojen oikeuk- 
sien julistuksen artikla 13 turvaavat alkuperäiskansojen oikeuden 
opetukseen ja alkuperäiskansojen kielten säilymiseen, niiden elävänä 
pitämiseen ja siirtämiseen sukupolvelta toiselle. Myös YK:n Pysyvän 
foorumin yksi keskeinen teema on ollut alkuperäiskansojen kielet. 
Nämä kielet kuuluvat maailman uhanalaisimpiin kieliin, ja pessimis- 
tisimpien ennusteiden mukaan ne voivat hävitä seuraavan sadan vuo- 
den kuluessa, ellei uusia erityistoimenpiteitä niiden säilymiseksi ja 
suojelemiseksi saada aikaan. 

Saamen kieltä suojellaan nykyään erityisellä kielilainsäädännöllä 
Norjassa (1992, Sameloven av 12 juni 1987 nr 56), Ruotsissa (2000, 
Lag om nationella minoriteter och minoritetsspräk 2009:724) ja Suo- 
messa (1992, Saamen kielilaki 15.12.2003/1086). Kielilakien mukaan 
viranomaisten on omaehtoisesti tarjottava saamenkielisiä palveluja, ja 
saamen kielen puhujilla on oikeus käyttää saamen kieltä asioidessaan 
viranomaisissa ja oikeusistuimissa. Lait ovat voimassa Suomessa saa- 
melaisten kotiseutualueella (Utsjoki, Inari, Enontekiö ja Sodankylän 
kunnan Lapin paliskunnan alue) ja Norjassa (9 kuntaa) ja Ruotsissa 
(17 kuntaa) saamen kielen hallintoalueella. 

Saamelaiskielten kirjallinen ja julkinen käyttö sekä niiden näky- 
vyys ovat lisääntyneet: saamelaisilla on saamenkielistä televisio- ja ra- 
diotoimintaa, joka on internetin ja digitaalitelevision myötä levinnyt 
myös saamelaisten kotiseutualueen ulkopuolelle. Saamenkielisiä TV- 
uutisia pääkielille tekstitettyinä lähetetään joka arkipäivä yhteispoh- 
joismaisena tuotantona. Yleisradio aloitti myös saamenkielisen Unna 
Junnå -nimisen lastenohjelman TV-lähetykset syksyllä 2007, vuosia 
Norjaa ja Ruotsia myöhemmin. Pohjoissaamenkielinen sanomaleh- 
ti Åvvir ilmestyy kerran viikossa Norjassa. Saamelaistaide on hyvin 
elinvoimaista ja sillä on keskeinen asema saamelaisyhteisössä. Saame- 
laiskirjallisuus on tuottavin taiteen laji käsityötaiteen (duodji) ohella. 
Nykyään erityisesti nuoret ovat kiinnostuneita modernista musiikis- 
ta, kuten saamenkielisestä rock- ja rap-musiikista ja elokuva-alasta. 
(Ks. Seurujärvi-Karin artikkeli Kirjallisuus ja taiteet ja Guttorm tässä 
teoksessa). 

1970-lukua pidetään saamen kielen ja saamenkielisen opetuksen 
käynnistymisen vuosikymmenenä. Peruskoulu-uudistuksen yhtey- 
dessä (Suomessa 1972, Norjassa 1975) koululainsäädännössä vahvis- 
tettiin mahdollisuus vanhempien niin vaatiessa antaa saamen kielen 
opetusta saamelaisalueilla asuville lapsille. 

1980- ja 1990-luvuilla tultiin uuteen vaiheeseen, sillä suuria laki- 
muutoksia tapahtui eri maissa. Koululainsäädännön tarkoituksena 
on edistää voimakkaasti saamen kielen asemaa ja saamelaisten ope- 
tusta. Suomessa saamen kielen ja saamenkielisestä opetuksesta sääde- 
tään perusopetuksen, lukiokoulutuksen ja ammatillisen koulutuksen 
säännöksissä. Saamen kieltä voidaan opettaa itsenäisenä oppiaineena, 
äidinkielenä, vieraana kielenä ja valinnaisena aineena. 

1990-luvulla koulusäädöksiä muutettiin useaan otteeseen siten, 
että kunnille asetettiin velvollisuudeksi järjestää opetusta saamen 
kielessä. Suomessa uudistettiin 1998 koko koululainsäädäntö. Sa- 
malla turvattiin saamen kielen ja saamenkielisen opetuksen ra- 
hoitus ja erityisesti saamenkielisen opetuksen asemaa vahvistettiin 
saamelaisalueella. Perusopetuslakiin sisällytettiin 1998 (Perusopetus- 
laki 1998/628; 629; 630) ensimmäistä kertaa velvoite antaa opetusta 
saamelaisalueella asuville lapsille pääosin saameksi sekä opettaa saa- 
men kieltä äidinkielenä oppilaan opetuskielen mukaisesti. Norjassa 
astui voimaan 1999 uusi lainsäädäntö (Lov om grunnskolen og den 
videregäende opplaeringa (opplaeringslova) 1998:1096). Sen mukaan 
jokaisella peruskouluikäisellä on saamelaisalueella oikeus saada ope- 
tusta sekä saamen kielessä että saamen kielellä ja saamelaisilla oppi- 
lailla lukiokoulutuksessa on oikeus saada opetusta saamen kielessä. 
Ruotsissa 1985 säädetty koululaki (Skollag (1985:1100) on edelleen 
osittain voimassa. Sen mukaan erityiset saamelaiskoulut kunnallisten 
peruskoulujen kanssa säilyivät tasavertaisina, vaihtoehtoisina koulu- 
muotoina saamelaisoppilaille (Skollag 1985:1100, 8 kap.). Kaikkien 
saamelaislasten on mahdollista suorittaa oppivelvollisuutensa saame- 
laiskoulussa peruskoulun sijasta. Sellaiselle oppilaalle, jonka toisen tai 
molempien huoltajien äidinkieli on muu kuin ruotsi, annetaan äi- 
dinkielen opetusta oppilaan niin halutessa, yleensä kaksi viikkotuntia 
kullakin luokalla. 

Erityiseksi haasteeksi on tullut se, että suurin osa saamelaislapsis- 
ta, esimerkiksi Suomessa 60—70 %, asuu saamelaisalueen ulkopuolel- 

la. Suomessa Vähemmistövaltuutettu laati 2008 selvityksen saamen 
kielen asemasta pääkaupunkiseudulla. Selvityksen mukaan pääkau- 
punkiseudulla asuvat saamelaiset haluavat ylläpitää saamen kieltä ja 
kulttuuria myös kaupunkioloissa. Käytännössä tämä ei ole kuitenkaan 
toteutunut. Selvitys osoitti suuria puutteita saamenkielisten palvelui- 
den järjestämisessä, erityisesti lasten päivähoidossa ja saamen kielen 
opetuksessa kouluissa. (Länsman 2008.) Vähemmistövaltuutetun sel- 
vityksessä ja hallituksen vuoden 2009 ihmisoikeuspoliittisessa selonte- 
ossa ehdotetaan saamen kielen elvyttämisohjelman aloittamista koko 
maassa ja kolmivuotista kielenelvyttämisen pilottihanketta Suur-Hel- 
singin alueelle. Tilanne, jossa saamelaisalueen ulkopuolella asuvat lap- 
set ja nuoret jäävät ilman saamen kielen ja kulttuurin opetusta, on 
johtamassa saamen kieltä puhuvien ihmisten määrän nopeaan vähe- 
nemiseen ja saamelaisten kielen ja identiteetin vaihtumiseen. 

Lisäksi koululaitoksella on ollut ja on edelleen myös negatiivisia 
vaikutuksia saamelaisuuteen, sillä se on valtakulttuurin järjestelmä- 
nä edistänyt sulautumista enemmistöön ja saamelaisten omien tieto- 
järjestelmien, arvojen ja maailmankuvan syrjäyttämistä. Sen vuoksi 
on vaadittu koulujärjestelmän dekolonisoimista siten, että sen sisältö 
vastaa paremmin saamelaisia arvoja ja perinteitä. Saamelaisista tun- 
tuu, että he ovat edelleen näkymättömiä tässä järjestelmässä. Esimer- 
kiksi valtaväestön koulukirjoissa käsitellään saamelaisuutta hyvin vä- 
hän, ja käsittely rajoittuu usein menneessä aikamuodossa esitettyyn 
lyhyeen kommenttiin. Niissä kuvataan saamelaisuutta yleensä hyvin 
essentialisoivasti. (Kuokkanen 2007b: 151—152.) 


Oikeus itsemääräämiseen: kulttuuri-itsehallinto, 
maaoikeudet ja perinteiset elinkeinot 


YK:n alkuperäiskansojen työryhmän ja Pysyvän foorumin tulokselli- 
nen toiminta on johtanut siihen, että objekteista on tullut subjekteja, 
joiden ääntä kuunnellaan ja joita arvostetaan enemmän kuin koskaan 
aiemmin. Saamelaiset ovat olleet liikkeen perustajia sekä aktiivisia 
osallistujia ja muiden alkuperäiskansojen tukijoita eri kansainvålisil- 
lä areenoilla. Nämä subjektit ovat alkaneet purkaa entisiä rakenteita 
sekä luoda uusia ulottuvuuksia ja identiteettejä. Ne eivät halua enää 

esiintyä menneisyyden uhreina, vaan pikemminkin niistä on tullut it- 
sestään tietoisia ja luotettavia kansainvälisiä kumppaneita, jotka pyr- 
kivät tasavertaisuuteen muiden toimijoiden kanssa ja joilla on annet- 
tavaa muille. 

Yksi keskeisimmistä alkuperäiskansaliikkeen tuottamista diskurs- 
seista on se, että nämä kansat eivät enää halua samastua pelkästään 
etnisiksi ryhmiksi ja vähemmistöiksi. Alkuperäiskansastatus toisin 
kuin vähemmistöstatus oikeuttaa itsemääräämiseen omissa asioissa. 
Norjassa saamelaiset ovat julistautuneet alkuperäiskansaksi, jolla on 
erityinen itsemääräämisoikeus. Norjan saamelaiskäräjät ei enää hy- 
väksy vähemmistömääritelmää saamelaisten kohdalla. ILO-sopimus 
nro 169, jonka valmisteluun alkuperäiskansatoimijat osallistuivat ja 
jonka Pohjoismaista vain Norja ja Tanska ovat ratifioineet, on merkit- 
tävä asiakirja myös alkuperäiskansojen osallistumisoikeuksien kan- 
nalta. Suomi ei ole voinut ratifioida sopimusta, koska saamelaisten 
maaoikeudet ovat vielä selvittämättä. 

Pohjoismaista alkuperäiskansojen edelläkävijä ja suunnannäyt- 
täjä on Norja, jota Suomi ja Ruotsi seuraavat. Suomessa ja Ruotsis- 
sa saamelaiskäräjillä on heikommat taloudelliset resurssit kuin Nor- 
jassa, ja se on yksi syy siihen, että näiden kahden maan saamelaisten 
edustuselimet ovat jääneet paljolti neuvoa-antavien elimien tasol- 
le. Norjassa on myös tullut tavaksi, että saamelaisasioista vastaaval- 
la ministerillä on saamelainen valtiosihteeri, jonka tehtävänä on toi- 
mia ministerinsä neuvonantajana saamelaisasioissa. Usein hän myös 
edustaa ministeriään kansallisilla ja kansainvälisillä foorumeilla, kun 
kyse on saamelaisten asioista. Ruotsissa ja Suomessa ei ole vastaavaa 
käytäntöä. 

Vaikka ILO-sopimuksen valmisteluvaiheessa todettiin, että itse- 
määräämisoikeus ja sen sisällön tarkempi määrittely kuuluvat YK:n 
korkeimmille elimelle sekä viime kädessä valtioille, sopimus korostaa 
kuitenkin, että alkuperäiskansojen taloudellisen, sosiaalisen ja sivis- 
tyksellisen kehityksen tulee olla niiden omassa valvonnassa. Lisäksi 
niillä tulee olla erityinen oikeus osallistua itseään koskeviin päätöksiin 
ja mahdollisuus vaikuttaa niihin. Sopimus takaa vahvan osallistumis- 
oikeuden valtiollisten, alueellisten ja paikallisten asioiden hoidossa. 
Tämän lisäksi on huomattava, että sopimus edellyttää alkuperäiskan- 
soille kollektiivisen maan omistus- ja hallintaoikeuden tunnustamis- 

ta. Kuitenkin on huomattava, että vain harvoilla näistä kansoista on 
maitaan ja alueitaan tai kulttuuriaan koskevaa itsenäistä alueellista 
lainsäädäntövaltaa. 

Alkuperäiskansojen oikeuksista puhuttaessa ihmisoikeudet, maa- 
oikeudet ja ympäristökysymykset, kulttuuriset ja kielelliset oikeudet 
sekä oikeus itsemääräämiseen kytkeytyvät toisiinsa, ja silloin puhu- 
taan erityisesti kansojen kollektiivisista oikeuksista. Maa- ja ympäris- 
töoikeudet ovat nousseet yhdeksi oleellisimmista kysymyksistä alku- 
peräiskansojen oikeuksista puhuttaessa. Alkuperäiskansojen maita ei 
voi vaihtaa muihin rajattuihin oikeuksiin eikä itsemääräämisoikeutta 
voi vaihtaa esimerkiksi yksityiseen oikeuteen. Maaoikeuksia perustel- 
laan ikimuistoisilla (time immemorial) nautintaoikeuksilla. Maaoi- 
keudet ovat tärkeä osa historiallista kollektiivista identiteettiä. (Dahl 
1996: 15-31.) 

Norjassa hyvåksyttiin 2005 Finnmarkinlaki (Ruijanlaki), jonka 
mukaan Finnmarkin (Ruijan) valtionmaat siirtyvåt uuden hallinto- 
elimen, Finnmarkin kiinteistön, haltuun. Suomessa ja Ruotsissa saa- 
melaisten maaoikeuksia koskevat kysymykset ovat olleet pitkåån sel- 
vitettåvinå. Suomen saamelaisten kotiseutualueella olevia maita on 
yleisesti pidetty valtion metsåmaina, joita Metsåhallitus hallinnoi. 
Saamelaisasiain neuvottelukunta ehdotti 1990 maiden palauttamis- 
ta saamelaisille uudelleen perustettavien lapinkylien omistamiksi saa- 
melaisyhteismaiksi. Ehdotus sai kuitenkin ristiriitaisen vastaanoton. 
Maaoikeuksien selvittäminen on vuodesta 1993 alkaen ollut saame- 
laisvaltuuskunnan (sittemmin saamelaiskäräjien) tehtävänä. (Ks. Joo- 
na tässä teoksessa). 

Suomessa ja Ruotsissa saamelaisten maa- ja vesioikeuksien ratkai- 
semattomuudesta on tullut ongelma ennen kaikkea saamelaisten pe- 
rinteisten elinkeinojen harjoittamiselle. Saamelaisten perinteiset elin- 
keinot joutuvat väistymään muiden maankäyttömuotojen edessä. 


Saamelaisten alkuperäiskansakulttuuri perustuu maan, veden ja luonnon- 
rikkauksien hyödyntämiseen. Saamelaisten perinteisiin elinkeinoihin ku- 
ten poronhoitoon, kalastukseen, metsästykseen, käsityöhön ja luonnon- 
tuotteiden keräilyyn perustuva elämäntapa ja identiteetti on aina ollut 
riippuvainen maa- ja vesialueiden käytöstä. Saamelaisten asuttamalla 
alueella luonnon vuotuinen kasvu on hidasta, joten saamelaiset ovat har- 
joittaneet kulttuuriaan ja elinkeinojaan laajoilla alueilla luonnon kestoky- 

vyn ja tuoton huomioiden. Asuinpaikka on määräytynyt elinkeinon vuo- 
tuiskierron, esimerkiksi porojen laidunkierron mukaisesti. Saamelaisten 
tilapäisistä asumuksista ei ole jäänyt luontoon pysyviä merkkejä, joten 
alueiden hallinnassa on voitava luottaa perinteiseen tietoon siitä, ketkä 
maa-alueita ovat hallinneet. (Suomen saamelaiskäräjät 2010.) 


KP-sopimuksen artiklalla 27 suojatun alkuperäiskansojen kulttuu- 
rimuodon katsotaan erityisesti alkuperäiskansojen osalta kattavan 
myös niiden maan käyttöön perustuvan elämäntavan ja siihen liittyen 
niiden perinteiset elinkeinot. Saamelaisten poronhoito kuuluu artik- 
lassa tarkoitettujen perinteisten elinkeinojen suojan piiriin. Ruotsissa 
ja Norjassa poronhoito on saamelaisten yksinoikeus toisin kuin Suo- 
messa. Poronhoito on mitä suurimmassa määrin saamelaiskulttuu- 
ria ylläpitävä elinkeino ja saamelaisen kulttuurin tärkeä peruspilari. 
Perinteinen poronhoito on elämäntapa eikä pelkkä lihatuotannolli- 
nen elinkeino. Saamelaisdiskurssissa painotetaan luontoyhteyttä ja 
sen kautta syntynyttä luontotietoutta sekä luonnon ja kulttuurin liit- 
tymistä yhteen. Luonto ja kulttuuri eivät ole vastakkaisia käsitteitä 
vaan kuuluvat erottamattomasti yhteen. Jokaisella kansalla on yhteys 
luontoon jossakin muodossa. Luonto vaikuttaa merkittävästi vuosi- 
tuhansien ajan luonnosta elantonsa hankkineen ihmisen elämään sil- 
loinkin, kun yhä harvempi elää luontaistaloudesta. Saamelaisista enää 
10—20 % harjoittaa poronhoitoa pääasiallisena elinkeinonaan. Saame- 
laisten luontoyhteys ilmenee erityisesti kielessä: siinä on satoja lunta 
(muohta), poroa (boazu) sekä muita luontoa ja poronhoitoa kuvaavia 
sanoja (ks. Eira 1984). Tämä sanasto välittää arvokasta kulttuurista 
tietoa ja perintöä sukupolvelta toiselle, ja sen menettäminen olisi siten 
kohtalokasta yksilölle ja kansalle. Tätä perinteistä tietoutta myös tie- 
teentekijät käyttävät nykyään hyväkseen ympäristötutkimuksissaan. 

Maaoikeusasia liittyy pyrkimykseen saada laajempi itsemääräämis- 
oikeus omissa asioissa, kuten taloudellinen itsenäisyys, joka ymmär- 
retään erityiseksi oikeudeksi päättää omalla asuinalueellaan ympäris- 
tön käytöstä ja mahdollisten luonnonvarojen hyödyntämisestä. Siihen 
pyritään myös Pohjoismaisessa saamelaissopimusluonnoksessa, 
jonka ratifiointia parhaillaan valmistellaan Suomessa, Ruotsissa ja 
Norjassa ja jonka tavoitteena on säännellä saamelaisoikeuksia ja yh- 
denmukaistaa eri Pohjoismaiden saamelaisia koskevaa lainsäädäntöä. 
(Pohjoismainen saamelaissopimus 2005.) 

Alkuperäiskansaliike on toiminut aktiivisena, arvovaltaisena alkupe- 
räiskansojen puolestapuhujana ympäri maailmaa sekä vaikuttanut 
alkuperäiskansojen ja heidän oikeuksiensa myönteiseen kehitykseen 
— kaiken kaikkiaan dialogiin muiden kansojen kanssa. Liikkeen toi- 
minta on vastannut alusta asti asetettuja tavoitteita, ja se on vaikut- 
tanut voimakkaasti maailman alkuperäiskansojen yhteisten tavoittei- 
den ja yhteisymmärryksen vahvistumiseen. Alkuperäiskansajärjestöt 
ovat onnistuneet yhdessä muiden kansojen kanssa konstruoimaan al- 
kuperäiskansa-käsitteen ja sen kautta kehittämään uudenlaisen tavan 
artikuloida ihmisoikeuksiin ja tasa-arvoon liittyviä perustuvia pää- 
määriä. Ne liittyvät nimenomaan laajaan osallistumisoikeuteen ja eri 
kansojen keskinäiseen kunnioitukseen. Liikkeen konstruoimaan in- 
digenous peoples -käsitteeseen kietoutuvat läheisesti käsitteet ihmisoi- 
keudet, kulttuuri ja itsemäärääminen. 

Alkuperäiskansatutkimus, indigenous studies, on noussut esil- 
le 1900-luvun viimeisen neljänneksen aikana samalla kun kulttuu- 
rintutkimuksessa on tapahtunut muutos pois etnosentrismistä kohti 
jälkikolonialismia ja tasa-arvoa. Maailma on muuttunut tasa-arvoi- 
semmaksi ja monimuotoisemmaksi, kun maailmanlaajuinen ihmis- 
oikeuskulttuuri on vahvistunut. Muuttuvassa maailmassa myös kult- 
tuurista ja kielellistä moninaisuutta pidetään yhteiskunnallisena 
rikkautena. 

Alkuperäiskansojen oikeuksien julistuksen hyväksyminen YK:n 
täysistunnossa syyskuussa 2007 oli suuri juhlanaihe alkuperäiskan- 
soille parinkymmenen vuoden valmisteluprosessin jälkeen. Julistus 
on alkuperäiskansojen ja valtioiden välinen tärkeä instrumentti, vaik- 
ka se ei olekaan oikeudellisesti sitova. Tarkoituksena on, että alkupe- 
räiskansajulistus ILO-sopimuksen nro 169 (1989) tavoin voidaan to- 
teuttaa käytännössä eri valtioissa ja maailman eri alkuperäiskansojen 
osallistumista päätöksentekoon voidaan vahvistaa. Joissakin valtiois- 
sa, kuten Pohjoismaissa, alkuperäiskansojen itsehallinto on toteutu- 
nut. Saamelaiset on tunnustettu alkuperäiskansaksi, jolla on oikeus 
säilyttää ja kehittää kieltään ja kulttuuriaan. Nykyään ymmärretään, 
että kulttuurit kuten myös identiteetit ovat jatkuvan muutoksen ja 
sekoittumisen tilassa. Saamelaiskäräjät on vaaleilla valittu saamelais- 


51 


Irja Seurujärvi-Kari 


ten edustuksellinen elin, jonka kautta saamelaisten kulttuuri-itsehal- 
lintoa toteutetaan. Saamen kielellä on kielilakien mukaan virallinen 
status saamelaisten kotiseutualueella Suomessa ja saamen kielen hal- 
lintoalueella olevissa kunnissa Norjassa ja Ruotsissa, ja saamen kielen/ 
saamenkielistä opetusta annetaan esikoulusta yliopistoon. 

Pohjoisuus ja saamelaisuus 


Suurin osa saamelaisalueesta kuuluu maapallon kasvillisuusvyöhyk- 
keistä toiseksi pohjoisimpaan, boreaaliseen vyöhykkeeseen eli taigaan. 
Taka-Lapin tuntureiden huiput yltävät kuitenkin kaikkein pohjoisim- 
paan, arktiseen kasvillisuusvyöhykkeeseen. Saamelaisalueella ”arkti- 
suus” on kuitenkin etupäässä korkeudesta eikä pohjoisuudesta johtu- 
vaa (ks. Tietolaatikko). 


Arktisuus ja subarktisuus 


Arktisuus voidaan määritellä monella eri tavalla, mm. kasvillisuuden, 
kasvukauden tai routamaan perusteella. Luonnon arktisuus voi olla seu- 
rausta periaatteessa kahdesta eri tekijästä: sijainnista korkealla leveyspii- 
rillä tai korkeudesta merenpinnasta. Tämän vyöhykkeen etelä- tai ala- 
puolella sijaitsee subarktinen 1. esiarktinen vaihettumisvyöhyke, jolla on 
joitain piirteitä arktisesta alueesta olematta kuitenkaan täysin arktinen. 
Saamelaisalueen luonnon subarktiset piirteet johtuvat lähinnä siitä, et- 
tä Tunturi-Lappi on pinnanmuodoiltaan korkeaa aluetta. Pohjoisesta 
sijainnistaan huolimatta ilmasto-olot ovat alueella Golfvirran ansiosta 
melko lauhat verrattuna esimerkiksi vastaavilla leveysasteilla sijaitseviin 
alueisiin Venäjällä tai Pohjois-Amerikassa. Noustaessa ylös merenpin- 
nan tasosta kasvillisuusvyöhykkeetkin muuttuvat hieman samaan ta- 
paan kuin siirryttäessä eteläisiltä leveysasteilta kohti pohjoista (Kuva 1). 
Tämän takia Tunturi-Lapin alueen sanotaan olevan orohemiarktista eli 
korkeudesta johtuvaa esi-arktista aluetta. Ainoastaan Finnmarkin eli 
Ruijan rannikolla arktisuus on aidosti pohjoisuudesta johtuvaa. Siellä 
maanpinnan muodot ovatkin matalammat kuin saamelaisalueen läpi 
kulkevassa Skandien vuorijonossa. 

Kuva 1. Kasvillisuusvyöhykkeet alueittain ja korkeussuhteiden mukaan. Ala-ark- 
tinen vyöhyke, alpiininen vyöhyke, pohjoisboreaalinen vyöhyke, keskiboreaali- 
nen vyöhyke, eteläboreaalinen vyöhyke. Arktinen ja alpiininen alue ovat puuton- 
ta paljakkaa ja tundraa, boreaaliset vyöhykkeet mänty- ja kuusimetsää. Näiden 
vyöhykkeiden väliin jää tunturikoivikko. 


Tuomas Heikkilä ja Antero Järvinen 


Saamelaisten pääasiallinen asuinseutu on Tunturi-Lappi ja Metsä-La- 
pin pohjoisosa. Näin rajattuna ”Saamenmaaksi” muodostuvat puut- 
tomien tuntureiden lakiosat eli paljakka, niiden alapuolella sijaitseva 
tunturikoivuvyöhyke sekä outa- eli mäntymaan pohjoinen etuvartio- 
alue. 

Pohjoismaissa havumetsät eivät rajoitu suoraan avotunturiin, vaan 
niiden välissä on tunturikoivikkoa kasvava ns. subalpiinen eli esial- 
piininen vyöhyke. Tämä on poikkeuksellista, sillä metsänrajapuuna 
koivu on Fennoskandian lisäksi vain Japanissa (CAFF 2001). Joilla- 
kin itäisen Siperian alueilla metsänrajapuuna on niin ikään lehtipuu, 
mutta yleisempää on, että metsänrajan muodostaa jokin havupuu. 
Tunturikoivun muodostama metsänraja kielii merellisestä ilmastos- 
ta. Tunturikoivu vaatii esiintyäkseen toisaalta alhaista lämpötilaa kas- 
vukauden aikana, mutta toisaalta riittävää kosteutta, jotta sen silmut 
puhkeaisivat keväällä. Pitkälti tämän takia mänty ei ole metsänraja- 
puuna Fennoskandiassa, vaan sen esiintyminen häviää vaihettuen 
tunturikoivikkojen tieltä. Tunturikoivikko onkin merkittävä vaihet- 
tumisbiotooppi, jossa sekä paljakan että havumetsävyöhykkeen lajit 
kohtaavat. 

Tunturikoivu on 5—10 metriä korkeaksi kasvava hieskoivun (Be- 
tula pubescens) ja vaivaiskoivun (Betula nana) risteymä. Tämän ala- 
lajin tieteellinen nimi on Betula pubescens ssp. czerepanovii. Tuntu- 
rien rinteillä viimeisten yhtenäisten koivumetsiköiden häviäminen 
ilmaisee metsänrajan. Yhtenäisen metsänrajavyöhykkeen yläpuolella 
kasvavat viimeiset väkkärärunkoiset koivut. Yhä korkeammalle nous- 
taessa ne pienenevät, muuttuvat matalakasvuisemmiksi ja lopulta hä- 
viävät kokonaan. Tämä ilmaisee puolestaan puurajan, jonka yläpuo- 
lella ei kasva edes kaksimetrisiä ”puita”. Metsänrajan korkeus laskee 
pohjoiseen siirryttäessä siten, että esimerkiksi Ruotsin Abiskossa se 
on 500—800 metriä merenpinnan yläpuolella, Enontekiön Käsivar- 
ren suurtuntureilla metsänraja sijaitsee 600—650 metrissä, Saariselällä 
Itä-Lapissa 450—500 metrissä, Utsjoella 300 metrissä ja Finnmarkissa 
Norjassa metsänraja tulee vastaan jo hyvin matalalla, noin 150-200 
metrissä. Koivuraja määräytyy osittain lämpötilan mukaan, sillä tun- 
turikoivu vaatii ainakin 27 vuorokautta pitkän termisen kesän (läm- 
pötila > +10*). Kilpisjärven rannalla terminen kesä on noin 45 vuoro- 
kautta, Utsjoella noin 60, Muoniossa noin 75 ja Rovaniemellä noin 90 

Kasvilajien määrä 
150 


Kuva 2. Kasvilajien määrä vähenee kohti pohjoista. 


vuorokautta. Tunturikoivu on melko lyhytikäinen pioneeripuu (van- 
himmat yksilöt noin satavuotiaita), joka on erikoistunut valtaamaan 
nopeasti uutta kasvualaa, kun sellaista ilmaantuu esimerkiksi lumen- 
vyörymän jälkeen. Koivurajaan on vaikuttanut myös hakkuut ja po- 
rolaidunnus. 

Saamelaiset elävät tässä metsän ja avomaan rajamaassa. Ekologises- 
ti saamelaisia voitaisiin siis luonnehtia ”metsänrajan kansaksi”. sillä 
niin tärkeää osaa metsänraja näyttelee heidän elämässään. Esimerkik- 
si porot laiduntavat vuoroin tunturissa, vuoroin metsässä. Metsänra- 
jan sijainti määrittelee pitkälti sen, missä porot kulloinkin laidunta- 
vat. 

Saamelaisalueen luonnolle tyypillisiä piirteitä metsänrajan esiin- 
tymisen lisäksi ovat suuret kausittaiset vaihtelut elollisessa ja elotto- 
massa luonnossa, karu ilmasto sekä edellisistä seikoista johtuva lajien 
vähäisyys (Hallanaro — Pylvänäinen 2002, Kuva 2). Koko saamelais- 
alueella vallitsee melko ankara ilmasto, jota luonnehtivat alhainen 
vuoden keskilämpötila, vähäinen sadanta ja suuri vaihtelu valon mää- 

Kuva 3. Kasvukauden pituus Pohjois-Fennoskandiassa. 


rässä. Nämä seikat vaikuttavat siihen, että alueen kasvukausi on yli 
100 päivää lyhyempi kuin esimerkiksi eteläisessä Skandinaviassa (Ku- 
va 3). 

Suuret vaihtelut ovat tyypillisintä pohjoista Fennoskandiaa, saa- 
melaisaluetta, kuvaava piirre. Esimerkiksi monilla eläinlajeilla vuo- 
sittaiset kannanvaihtelut ovat todella suuria. Klassinen esimerkki 
tämäntyyppisestä ilmiöstä on piennisäkkäiden ja niitä ravintonaan 
käyttävien petonisäkkäiden kannanvaihtelut (Kaikusalo — Angebjörn 
1995, Kuva 4). Hyvinä myyrävuosina naalit pystyvät kasvattamaan 
tuntureilla suuriakin poikueita. Myyrien romahdusvuosina puoles- 
taan suurin osa naaleista ei ravintopulan vuoksi pysty lisääntymään 
lainkaan. Samantapaista vaihtelua on havaittu kasveillakin: esimer- 
kiksi tunturikoivun siemensato on paljon riippuvainen edellisen ja 
kuluvan vuoden lämpötiloista. Lämpimänä kesänä siemensato voi 
olla moninkertainen huonoon vuoteen verrattuna. Tällaiset suuret 
vaihtelut näkyvät muuallakin kasvillisuudessa ja vaikuttavat sitä kaut- 
ta esimerkiksi porojen ravinnonsaantiin. 

Kuva 4. Naalin ja myyrien kannanvaihtelu Pohjois-Suomessa 1964—1993. 


Yksi tyypillinen piirre saamelaisalueen luonnossa on lisäksi joiden- 
kin eläinlajien lyhytkestoiset mutta säännölliset massaesiintymiset. 
Tunnetuimpia esimerkkejä ovat tunturisopulien vaellukset sekä tun- 
turimittareiden puhtaaksi kaluamat ja pystyyn kuolleet tunturikoivi- 
kot. 

Merkittävä saamelaisalueen luontoa, etenkin talvista luontoa, mää- 
räävä seikka on valon määrässä tapahtuvat vaihtelut. Kesällä aurinko 
ei laskeudu horisontin alle jopa yli kahteen kuukauteen, mutta vas- 
taavasti talvella on lähes yhtä pitkään kestävä kaamosaika. Talvella 
vähäinen valo sanelee eläinten vuorokausirytmin siten, että eläimet 
ovat liikkeellä keskipäivän aikoihin valoisimman ajanjakson. Loput 
päivästä eläimet saattavat levätä esimerkiksi lumikiepissä kylmiä poh- 
joisen tuulia vältellen. Lumipeite on saamelaisalueella helposti metrin 
tai kahdenkin paksuinen, ja se asettaa omat haasteensa vaikkapa po- 
ron talviravinnon saannille. On nimittäin havaittu, että paksulumisi- 
na talvina porojen on hankala kaivaa jäkälää lumipeitteen alta, min- 
kä seurauksena vasatuotto on huono (CAFF 2001, Kuva 5). Toisaalta 
mereltä tulevat lämpöaallot saattavat sulattaa lumen ja maan rajapin- 
nan, joka uudelleen jäätyessään piilottaa porojen talviravinnon lä- 
pipääsemättömän esteen taakse. Tällaisina talvina porot nälkiinty- 
vät ja saattavat jopa kuolla nälkään. Ilmiöiden takana on Pohjois- ja 

Porojen vasa/vaadin suhde suhteessa lumen määrään 


= Kumutativinen umenyryys (cm) 


HW vasoja / 100 vaadinta 
800 1 Jääkannen myödostumiman adusisin talvelta. 


Krmsathieon hkunersyvyys (em) 


196546 — 197071 1975-76 — 106081 1685-86 — 1990-01 1995-96 


Kuva 5. Poron vasa/vaadin suhde suhteessa lumen määrään. 


Etelä-Atlantin välillä vallitsevan ilmanpaine-eron eli ns. NAO-ilmiön 
aiheuttamat sään muutokset. Nämä molemmat tapaukset ovat oivia 
esimerkkejä elottoman luonnon vaikutuksista elolliseen ja sitä kautta 
saamelaisten toimeentuloon. 

Alhainen lämpötila ja lyhyt kasvukausi näkyvät myös saamelais- 
alueen lajistomäärässä (Kuva 2, s. 59). Vain harvat lajit pystyvät sietä- 
mään kovia pohjoisen oloja, ja vielä harvemmat menestyvät siellä hy- 
vin. Esimerkiksi ilman ihmisen apua vain seitsemän lintulajia selviää 
Tunturi-Lapin talvesta: kiiruna, riekko, tunturihaukka, tunturipöllö, 
korppi sekä hömö- ja lapintiainen. Nämä ovat alueen todellisia alku- 
asukkaita. Pohjoiseen siirryttäessä eteläiset lajit korvautuvat våhitel- 
len pohjoisiin olosuhteisiin sopeutuneilla lajeilla. Esimerkiksi peippo 
ja järripeippo ovat lajipari, joista jälkimmäisen runsaus kasvaa vähi- 
tellen pohjoista kohti edellisen määrän vähetessä. 

Lajiston vähäisyydestä huolimatta tämä ei ole kuitenkaan koko to- 
tuus. Saamelaisalueella tavataan koko joukko arktisia lajeja, joihin ei 
juuri törmää eteläisimmillä alueilla. Myös monien lajiryhmien run- 
saudet ovat suurimmillaan nimenomaan pohjoisilla alueilla. Tyypil- 
lisiä saamelaisalueen tunnuslajeja ovat linnuista tunturipöllö ja sini- 
rinta, nisäkkäistä naali ja tunturisopuli, kaloista rautu eli nieriä sekä 

kasvilajeista monet rikkolajit, jääleinikki ja runsaslukuinen määrä eri- 
laisia pajuja. Linnuista kahlaajat kuten jänkäsirriäinen, mustaviklo ja 
keräkurmitsa, sekä lisäksi sammalet ja jäkälät ovat runsaimmillaan 
saamelaisalueella. Niiden elinvoimaisten populaatioiden säilymisestä 
on vastuu nimenomaan saamelaisalueella. 

Myös poron (Rangifer tarandus tarandus) sukujuuret ovat syvällä 
pohjoisen tunturipaljakalla. Paksuturkkisena ja leveäsorkkaisena se 
on sopeutunut kestämään ankaria pohjoisen olosuhteita. Sen kanta- 
muoto on villi tunturipeura, jonka puolikesy muoto poro on. Joitakin 
villejä tunturipeuroja vaeltaa vieläkin Finnmarkin puuttomalla pal- 
jakalla. Kesytetty poro on kuitenkin lukumääräisesti syrjäyttänyt vil- 
lit serkkunsa. Euraasian runsaasta kahdesta miljoonasta porosta noin 
700000 laiduntaa saamelaisalueella (Kemppainen et al. 2003). Poroja 
käytettiin alun perin villien tunturipeurojen pyynnissä houkuttimi- 
na. Nykyisen kaltainen poronhoitokulttuuri syntyi vasta 1200-luvul- 
la Länsi-Norjassa, josta se levisi Ruotsin ja Suomen Lappiin 1600-lu- 
kuun mennessä. 


Saamelaisalueen ympäristöuhat 


Viime vuosina Lapin ja koko Suomen luonnon kohtalosta on puhut- 
tu paljon, koska on havaittu, että luonto voi köyhtyä ja tuhoutua no- 
peastikin. Keskiöön on noussut etenkin maailmanlaajuinen ilmaston- 
muutoskeskustelu. Vähemmälle huomiolle ovat kenties jääneet muut 
ympäristönmuutokset, kuten elinympäristöjen häviämien, ilman- 
saasteet tai muut ihmisen vaikutukset. Sekä luonnon saastuttamisella 
että ilmaston muuttumisella lämpimämpään suuntaan on merkitystä 
saamelaiskulttuurille ja -elinkeinolle, sillä kuten jo todettua, ovat ne 
poikkeuksellisen kytkeytyneitä toisiinsa. 

Suuri vuosittainen vaihtelu on Lapin luonnon normaalitila. Lapis- 
sa jos missä pätee sananparsi ”vuodet eivät ole veljeksiä”. Esimerkik- 
si keskilämpötilaltaan lämmintä vuotta saattaa seurata erittäin kylmä 
vuosi. Näin oli esimerkiksi 1955, jolloin vuoden keskilämpötila Enon- 
tekiön Kilpisjärvellä laski yli 2,5 astetta edellisvuotta alhaisemmaksi. 
Vertailun vuoksi mainittakoon, että Kilpisjärven vuoden keskilämpö- 
tilan vaihteluväli on noin neljä astetta (Lähde: Kilpisjärven biologinen 

asema). Vasta kun luonnon normaali vaihtelu tai vaihtelun nopeus 
ylitetään, on syytä huolestua ja etsiä vaihtelulle erityisiä selityksiä. Po- 
romiehet esimerkiksi tietävät, että vasamerkinnän ajankohta vaihtelee 
paljon riippuen kesäntulon aikaisuudesta tai myöhäisyydestä ja että 
tämä vaihtelu on täysin normaalia. Samalla tavalla vuotuiset vaihtelut 
vesistöjen jäätymisessä ja sulamisessa vaikuttavat kalastamiseen, joka 
on merkittävä sivutulonlähde Länsi- ja Pohjois-Lapissa. 

Eräs kesäntulon mitta on tunturikoivun lehtiminen eli hiirenkor- 
valle puhkeaminen. Lehtien puhkeaminen ja kasvillisuuden heräämi- 
nen talvilevosta ovat yhteydessä hyönteiselämän, mm. sääskien, vi- 
riämiseen. Tämä puolestaan vaikuttaa siihen, milloin porot nousevat 
sääskiä pakoon avotunturiin ja ovat siellä poromiesten helpommin 
merkittävissä. 

Kuva 6 esittää tunturikoivun hiirenkorvalle tuloa Kilpisjärvellä. 
Pitkäaikaisen havaintosarjan eräs arvo on siinä, että sen avulla voi- 
daan määrittää luonnon normaali vaihtelu ja etsiä mahdollisille suu- 
rille poikkeamille selityksiä. Koivun lehtimisajasta olisi saatu täysin 
väärä kuva, jos tutkimus oli kestänyt vain kahdeksan vuotta. Vasta 
vuoden 1980 jälkeen lehtimisaika vaihteli suuresti. 

Kasvihuoneilmiön seurauksena maapallon ilmasto on jo lämmen- 
nyt 0,5—0,8 astetta viimeisimmän 50 vuoden aikana, ja sen on ennus- 
tettu muuttuvan yhä lämpimämpään suuntaan (IPCC 2008). Kahdes- 
tatoista lämpimimmästä vuodesta viimeisen 150 vuoden aikana 11 on 
osunut ajankohtaan 1995—2006. Erityisen merkittävää on huomata, 
että muutoksen on ennustettu iskevän kaikkein voimakkaimmin poh- 
joisiin alueisiin, siis juuri saamelaisalueelle (ACIA 2004, Kuva 7). It- 
se asiassa napa-alueilla arvioidaan nyt olevan lämpimintä yli 125 000 
vuoteen (IPCC 2008). Muutoksen suuruus ei ole kenties yhtä pelot- 
tavaa kuin sen nopeus. Vertailun vuoksi voidaan mainita, että maa- 
pallon keskilämpötila oli viimeisimmän jääkauden aikana, siis vielä 
18000 vuotta sitten, noin kuusi astetta nykyistä alhaisempi, josta se 
nousi lähes nykyiselle tasolleen noin 8 000 vuodessa. Tätä taustaa vas- 
ten ennustettu ilmaston lämpeneminen 1—4 asteella seuraavan vuosi- 
sadan aikana tuntuu erityisen hurjalta! Maapallon lämpötila on hei- 
lahdellut paljon ennenkin, ja siihen eliöt ovat pystyneet sopeutumaan 
— vaan miten käy muutoksen nopeuden kanssa? ”Ei matka tapa, vaan 
vauhti” totesi jo aikoinaan Tahko Pihkala. 

FTSE TETTESTE TETTE TETTE 


Kuva 6. Tunturikoivun lehtiminen eli hiirenkorvalle tulo Kilpisjårvellå 
vuosina 1973-2008 (Antero Järvisen keräämä aineisto). Aikaisinta leh- 
timinen oli 30. toukokuuta 1984 (pystyakselin arvo 30), myöhäisintä 1. 
heinäkuuta 1982 (pystyakselin arvo 62). Kolmenkymmenenkuuden vuo- 
den keskimääräinen lehtimisajankohta oli 16. kesäkuuta. 


Toistaiseksi ilmastomallien kaikki ennusteet eivät ole toteutuneet 
saamelaisalueella (Järvinen 2008). Talvi on tullut leudommaksi, mut- 
ta lunta on satanut vanhaan malliin. Yllättävää kyllä kesäkauden, 
kesä-elokuun, lämpötiloissa ei ole tapahtunut oleellista muutosta. 
Keskiarvoissa ei ole eroja ja vuosien väliset erot ovat yhtä suuria kuin 
ennenkin. Kesäisessä tunturiluonnossa ei ole havaittavissa suuntauk- 
sia, vaan esimerkiksi tunturikoivu lehtii ja järvistä lähtevät jäät jok- 
seenkin samaan aikaan kuin aikaisempina vuosikymmeninä. Runoili- 
ja Eino Leinon näkemys vuodelta 1902 pitää yhä paikkansa: 


Lapissa kaikki kukkii nopeasti, 
maa, ruoho, ohra, vaivaiskoivutkin. 


On lyhyt Lapin linnunlaulu, huvi 
ja kukkain kukoistus ja riemu muu. 

Arvioitu ilmastonmuutos Arktisilla alueilla vuoteen 2090 mennessä 

— Kestimääänen jääpete syytiuussa vuosina 1979-2000 
Jääperte syyshansssa 2007 [suopean miau peth) 
Aotu keskimää: inen jääpete syystuuisä vuosina 2070-2000 


PCCn SRES A2 sensaro perustuu seuraaviin oletuksiin matenis tähtit siiptosuus 850 ppm vuonna 


Kuva 7. Ilmastonmuutos arktisilla alueilla. 


Saamelaisten ja muiden pohjoisten alkuperäiskansojen sekä pohjois- 
ten eläin- ja kasvilajien kannalta kasvihuoneilmiö on tietenkin ne- 
gatiivinen ilmiö. Ilmastonmuutos tuo väistämättä mukanaan kasvil- 
lisuuden ja eläimistön, ehkä jopa kulttuurin muutoksen. Pohjoiset 
ympäristöt — tunturikoivikot ja tunturipaljakat — korvautuvat vähi- 
tellen havumetsillä ja viljelysmailla, joihin asettuvat aikanaan niihin 
sopeutuneet eteläiset kasvi- ja eläinlajit. Skandinaviasta saattavat hä- 
vitä niin tunturiporo kuin naalikin, ja monien juuri pohjoisessa run- 

saiden eliöryhmien kuten kahlaajien runsaudet tulevat pienenemään 
(ACIA 2004). Saamelaisuuden aineelliseksi perustaksi tullee jokin 
muu kuin poro. 

Myös muut ilmastonmuutoksen uhkakuvat synkentävät taivaan- 
rantaa: ääri-ilmiöt kuten erittäin kuivat tai erittäin sateiset kaudet se- 
kä myrskyt tulevat luultavasti lisääntymään (ACIA 2004). Esimerkiksi 
lauhat jaksot keskitalvella voivat haitata merkittävästi porojen laidun- 
nusta, jos maassa kasvavat jäkälät jäävät jäisen kerroksen alle piiloon. 
Sadannan lisääntyminen lisää tulvien riskiä. Toisaalta lumipeitteen 
paksuus saattaa kasvaa, jos sadannan kasvu osuu talvikuukausille. Tä- 
mä tietäisi ongelmia monille lajeille, etenkin porolle, sillä paksun lu- 
mipeitteen alta on työlästä kaivaa esille talviravintoa. Ilmastonmuu- 
toksen on vuodenajoista ennustettu lämmittävän nimenomaan talvea 
(CAFF 2001). 

Viimeisimpänä mutta ei vähäisimpänä vaivana tulevat olemaan il- 
mastonmuutoksen tuomat uudet loiset ja eläintaudit. Lämpimäm- 
män ilmaston mukana saamelaisalueelle tullee siirtymään nyt vain 
eteläisillä alueilla tavattavia syöpäläisiä. Yksi tällainen merkittävä li- 
sähaitta on hirvikärpänen, jonka on jo nyt todettu huolivan poron 
isäntälajikseen (Laaksonen et al. 2008), ja joka on jo 2008 levinnyt La- 
pin etelärajoille saakka. Hirvikärpänen aiheuttaa poroille ylimääräistä 
stressiä sekä karva- ja ihovaurioita. Stressi kesäkuukausina heikentää 
poron vararavinnon keräämistä talven varalle, minkä takia heikenty- 
nyt poro menehtyy helpommin kovilla talvipakkasilla. Hirvikärpä- 
seen verrattavia vitsauksia on odotettavissa myös lisää, mikäli olosuh- 
teet loisten kasvulle ja leviämiselle ovat suotuisat. 

Ilmastonmuutoksesta puhutaan paljon eikä syyttä, sillä toteutues- 
saan sen aiheuttamat muutokset ovat maapallonlaajuisia, erityisen 
nopeita ja mahdollisesti hitaita palautumaan, mikäli ne palautuvat ol- 
lenkaan. Saamelaisalueen muita uhkakuvia ovat sellaiset mittakaaval- 
lisesti pienemmät häiriötekijät, kuten elinympäristöjen häviäminen ja 
muut ihmisten aiheuttamat häiriöt. 

Ilmastonmuutoksesta huolimatta saamelaisalue on sijaintinsa ja 
pitkien etäisyyksiensä ansiosta säilynyt melko koskemattomana paik- 
kana, ainakin eteläisimpiin alueisiin verrattuna. Esimerkiksi Suo- 
men ja Norjan suojelluista alueista suurin osa sijaitsee juuri saame- 
laisalueella, Ruotsinkin suojelualueista siellä on merkittävä osa (CAFF 

2001). Suomen saamelaisalueen pinta-alasta on suojeltu hieman pai- 
kasta riippuen noin 45—65 %. Tunturikoivikot ovat lisäksi Suomen 
suojelluimpia biotooppeja — niistä on suojeltu yhteensä liki 90 %. 
(Raunio et al. 2008) Vaan miten käy suojelun tulevaisuudessa, jos 
pohjoiset kasvillisuusalueet ja niissä tavattavat lajit siirtyvät ilmaston- 
muutoksen ajamina kohti pohjoista ja vastassa on vain Jäämeri? Suo- 
jelualueet voivatkin olla yllättävän väärässä paikassa eikä uusia voida 
perustaa, jos luontoa on kohdeltu huonosti niiden ulkopuolella. Suo- 
jelua saattavat lisäksi vaikeuttaa kasvinsyöjätuholaisten aiheuttamat 
tappiot. Niiden esiintymisen laajuuden ja voimakkuuden ennustetaan 
kasvavan ilmastonmuutoksen seurauksena. 

Tunturipaljakat ja -koivikot ovat prosentuaalisesti suojelluimpia 
biotooppeja saamelaisalueella (CAFF 2001). Tunturiluonnon mer- 
kittävimpiä tulevaisuuden uhkatekijöitä ovat porojen ylilaidunnus ja 
ilmastonmuutos. Pitkäkestoinen voimakas porolaidunnus erityisesti 
kesäaikana on heikentänyt jäkäläisten tunturikankaiden ja -koivikoi- 
den laatua ja paikoin estänyt koivun uudistumisen (Kuva 8). Laidun- 
nuspainetta pitäisi säädellä ja laidunkiertoa kehittää. Perustettavaksi 
ehdotetaan kokonaan laidunnuksen ulkopuolelle jätettävien tutki- 
musalueiden verkostoa (Raunio et al. 2008). 

Eteläisemmällä havumetsävyöhykkeellä saamelaiset ja porotalous 
joutuvat kilpailemaan muiden elinkeinojen kanssa. Metsätalouden 
on pelätty heikentävän porojen laidunmaita. Matkailun häiriötekijät 
ovat onneksi paikallisia, mutta nekin vaikuttavat negatiivisesti joiden- 
kin eläinlajien, myös porojen, elämään. Merkittävä tulevaisuuden uh- 
ka on kasvava kaivosteollisuus ja sen päästöt. Toisaalta poronhoidon 
ympäristövaikutukset ovat saamelaisalueella nykyisin niin suuret, että 
saamelaiset joutuvat itse pohtimaan elinkeinonsa ekologisuutta. 

Onneksi jotain positiivistakin on kerrottavana. Vielä 1970- ja 1980- 
luvuilla happamoituminen oli merkittävä ympäristöongelma, mutta 
nykyään saamelaisalueella se on lähinnä paikallinen ongelma Kuolan 
niemimaalla. Päästövähennyksillä ja puhdistustekniikoilla on rikin ja 
typen päästöt saatu saamelaisalueella melko hyvin kuriin, eivätkä ha- 
panlaskeumat enää uhkaa pohjoisten alueiden tulevaisuutta (AMAP 
2006). 

Poromäärät Pohjoismaissa 1900-luvulla 


Kuva 8. Poromäärät Pohjoismaissa 1900-luvulla. 


Saamelaiset luonnon osana ja luonnon herroina 


Ihminen on taipuvainen ajattelemaan romanttisesti, sillä romanti- 
kon elämä on ihanaa. Koska saamelaistutkimuksen lähtökohta on 
kuitenkin tieteellinen, kukkaiskieli on pidettävä siitä kaukana. Alku- 
peräiskansoja ei pidä romantisoida ja kohdella ikään kuin ”viatto- 
mina villeinä”, jotka elävät sopusoinnussa paratiisimaisen ympäris- 
tönsä kanssa. Päinvastoin, heidän tekemisiinsä on suhtauduttava yhtä 
kriittisesti kuin muiden kansojen tekemisiin, sillä se on heidän oman 
etunsa mukaista. 

Saamelaisuus voidaan määritellä eri tavoin ja sille voidaan löytää 
useita tunnuspiirteitä. Ekologille saamelaisuus merkitsee ennen muu- 
ta ihmisen ja luonnon sujuvaa yhteispeliä erittäin vaativissa, karuissa 
ja kylmissä oloissa. 

Poroelinkeino tarjoaa päätoimisen elinkeinon alle tuhannelle ja si- 
vutoimisen elinkeinon hieman useammalle ihmiselle. Rahallisesti po- 

roelinkeino kattaa kuitenkin vain pienen osan koko bruttotuotannos- 
ta. Paikallisesti Pohjois-Lapissa poroelinkeinolla on kuitenkin suuri 
merkitys. Suomessa saamelaiset omistavat porokannasta noin kol- 
manneksen. Muissa Pohjoismaissa poronomistus on muutamin poik- 
keuksin ainoastaan saamelaisten yksinoikeus. 

Poroelinkeino on perustunut pohjoisen luonnon ekologian huo- 
mioon ottamiselle. Poron ja jäkälän yhteiselo on saamelaisuuden tu- 
kipilareita, sillä poro on tehokkain ”kone” muuttamaan jäkälien si- 
toman niukan aurinkoenergian ihmiselle kelpaavaan muotoon. 
Ekologiselle periaatteelle eli ekologisesti kestävälle pohjalle poronhoi- 
don pitäisi nykyisinkin perustua varsinkin, kun pohjoinen ympäristö 
on muuttumassa ihmisen toiminnan ansiosta huonompaan suuntaan 
ja sen kantokyky näyttäisi alenevan. 

Erityisesti tuntureilla, missä ollaan elämän sieto- ja tuottokyvyn 
äärirajoilla, luonnonvarojen käytön ja hoidon pitäisi perustua vank- 
kaan biologiseen tietoon ja vuosisatojen saatossa hyväksi koettuihin 
periaatteisiin. Muussa tapauksessa kanssakäyminen pohjoisen luon- 
non kanssa taantuu ryöstön asteelle. 

Tunturikoivikon liikahakkuut voivat aiheuttaa metsänrajan siir- 
tymisen alaspäin. Hakkuut, massaturismi ja porojen ylilaidunnus 
rikkovat kasvipeitteen. Kehittyvä eroosio estää kasvillisuuden ja si- 
ten myös metsän palautumisen. Enontekiön hiekkakankailla eroosio 
on usein saanut alkunsa porojen tai ihmisten poluilta. Eroosiovaaraa 
on lisännyt poronhoidon motorisoituminen: maastomoottoripyörät, 
mönkijät ja kesäkäytössä olevat moottorikelkat ovat erityisen pahoja 
maanpinnan tuhoajia (Järvinen 1984). 

Ekologin ja ympäristönsuojelijan silmissä saamelaiskulttuuriin 
liittyy kaksi häpeätahraa: toinen on jo mainitsemamme ylilaidunnus, 
toinen on petoviha. 

Ylilaidunnus tarkoittaa sitä, että poroja on liikaa luonnon kanto- 
kykyyn verrattuna. Poro kuuluu tunturin luontaiseen eläinlajistoon, 
eikä sen kohtuullinen laidunnus aiheuta siellä ongelmia, vaan pikem- 
minkin edistää jäkälien ja muiden kasvilajien kasvua. Nämä vaiku- 
tukset perustuvat poron kykyyn kierrättää tunturipaljakan vähäisiä 
ravinteita. Liian suuri poroelo on kuitenkin ekosysteemille riskitekijä. 
Miksi poroelo sitten on liian suuri? Siksi, että nykyisen elintason yllä- 

pitäminen maksaa niin paljon. On selvää, että jäkälää ei ole tarpeeksi 
kaiken maksamiseen. 

Moottoroitujen ajoneuvojen yleistyminen, loislääkintä ja talviruo- 
kinta muuttivat kuitenkin perustavalla tavalla poronhoitoa vähentä- 
mällä elinkeinon riippuvuutta talvilaidunten tilasta ja luonnonolois- 
ta. Talviravinnon antaminen alkoi yleistyä jo 1960-luvulla, ja nyt se 
on jo melko yleistä. Talviruokinta nosti koko saamelaisalueen poro- 
kannan huippuunsa 1990-luvun alussa, jolloin porokanta oli liki mil- 
joona eloporoa (yli vuoden ikäistä yksilöä). Nyttemmin porokanta 
on vakiintunut noin 700000—800 000 paikkeille, joista Suomessa on 
noin 200000, Ruotsissa noin 250000, Norjassa noin 200000 ja Ve- 
näjällä noin 80000 poroa (Hallanaro — Pylvänäinen 2002: 204 ja Ku- 
va 8). Luonnon kantokyvyn arvioimisen kannalta on kuitenkin suuri 
ongelma, että saamelaisalueelle ei ole onnistuttu luomaan luotettavaa 
ja puolueetonta järjestelmää, jolla poromääriä arvioitaisiin. Nykyi- 
sellään kullekin paliskunnalle asetetaan poromääräkatto, jota ei saisi 
ylittää. Käytännössä valvonta on kuitenkin vaikeaa. 

Paliskuntien porotiheydet jäkälälaitumilla vaihtelevat suuresti, eri- 
tyisesti poronhoitoa varten tarkoitetulla alueella välillä 2—26 ja muul- 
la 5-33 eloporoa/km”. Suositellut porotiheydet Fennoskandian poh- 
joisosassa pelkillä talvilaidunalueilla ovat kuitenkin vain 7—8 elopo- 
roa/km?, etelämpänä metsäalueella 9 eloporoa/km?. Meillä sopiva po- 
rotiheys talvilaitumilla olisi alle 4 eloporoa/km? tai sitäkin alhaisempi 
riippuen laidunten kunnosta (Helle et al. 1990). Ympärivuotisilla lai- 
tumilla tiheys voisi olla vain 2,5—3,5 eloporoa/km?. Vaikka laidun- 
kierto paliskunnissa parantaa laidunten käyttöä, esimerkiksi Venäjällä 
ihanteellisena pidetään tilannetta, jossa talvilaidunalue saa aina vuo- 
den käytön jälkeen levätä kaksi vuotta. 

Viimeksi talvella 2007—2008 lappilaisissa sanomalehdissä keskus- 
teltiin yliluvuista, ja Lapin lääninhallitus peräsi porolukujen alenta- 
mista uhkasakkojen voimalla. Samanlainen episodi koettiin myös tal- 
vella 1992—1993. Lopulta kato, suomeksi sanottuna ylilaidunnuksen 
aiheuttama ruuan puute ja nälkä, korjaa osan porokatraasta. Ennen 
nykyaikaisen hyvinvointivaltion olemassaoloa ylilaidunnus johti ko- 
ko kansan nälkiintymiseen tai sen tuhoon; nyt hyvinvointivaltion kor- 
vaukset tuhoavat kansaa sisältä päin. 

Jäkälämaista huolehtiminen on poronhoidon perusta. Koko po- 
ronhoitoalueella, mutta erityisesti tunturialueilla, kasvillisuus on kui- 
tenkin paikoitellen loppuun kaluttu, ja tämä vaarallinen suuntaus 
näyttää vain jatkuvan. Laidunnuksen jäljet näkyvät maastossa ja sa- 
telliittikuvissa (esim. Wahlström et al. 1992: 136). Paikka paikoin ku- 
koistavat poronjäkälänummet ovat muuttuneet laidunnuksen myötä 
varpunummiksi (Käyhkö — Pellikka 1993, Hallanaro — Pylvänäinen 
2002: 205, Kemppainen et al.. 2003). Lisäksi Saamenmaan lajeista 
porojen laidunnukselle herkkiä ovat esimerkiksi jääleinikit. Niiden 
määrä on dramaattisesti pudonnut Mallan luonnonpuistossa luvat- 
ta tapahtuneen porolaidunnuksen seurauksena (Järvinen — Järvinen, 
julkaisematon). 

Luonnon riisto poroja apuna käyttäen viittaa siihen, että alkupe- 
räiskansojen luonnonmukainen elintapa ja muu ympäristöystävälli- 
syys olisivatkin vain myytti. Heti kun alkuperäiskansoilla on riittävät 
välineet — raha ja teknologia — ne riistävät elinympäristöään luontoa 
yhtä lyhytnäköisesti ja tehokkaasti kuin kaikki muutkin kansat. 

Aikaisemmin luonnonsuojelijoiden ja poromiesten ajatukset kul- 
kivat usein samaan suuntaan. Suojelualueet on perustettu harvinais- 
ten ja uhanalaisten eliölajien viimeisiksi turvapaikoiksi tai kansallises- 
ti arvokkaiden maisemakokonaisuuksien säilyttämiseksi jälkipolville. 
Luonnossa ja luonnosta ikänsä eläneet poromiehet ymmärsivät tä- 
män. Nyt kun suojelualueiden ulkopuoliset maat on kaluttu, poro- 
miesten keskuudesta on alkanut kuulua voimistuvia vaatimuksia saa- 
da luonnonsuojelualueet tehokkaampaan käyttöön. Tällaiset uutiset 
eivät lupaa hyvää, jos ajattelemme niitä suunnitelmia, joiden mukaan 
Tunturi-Lapissa olevien suojelualueiden hallinta tulisi antaa saame- 
laisille. Toisaalta poromiesten suhtautuminen luonnonsuojelualuei- 
siin on todettu myönteiseksi. 

Toinen häpeätahra on saamelaisten perinteinen petoviha, jolle on 
nykyaikana vaikea löytää ekologisesti tai ekonomisesti päteviä pe- 
rusteita. Tosin lantalaisetkin poronhoitajat ovat tässä mielessä yhtä 
syntisiä. Kauan sitten petovihalle oli oikeutuksensa. Nykyisin yhteis- 
kuntamme on kuitenkin niin turvattu ja saamelaisten elämä monil- 
ta osilta niin muuttunut, että petovihakulttuurinkin soisi muuttu- 
van ”petojensietokulttuuriksi”. Aikoinaan petoja oli moninkertainen 

määrä nykyiseen verrattuna eivätkä pedot silloinkaan tappaneet po- 
roja sukupuuttoon. 

Lainaamme katkelman erään saamelaisen kriittisiä ajatuksia peto- 
asiasta (Guttorm 1993): 


Uljaan kotkan me haluamme tuhota: se tappaa poronvasoja! Suden em- 
me halua kulkevan tuntureillamme, se tappaa poroja. Me itse haluamme 
ne tappaa, jotta saisimme rahaa voidaksemme ostaa nopeamman kelkan 
tai isomman auton, paremmat aseet tai vaikkapa lentokoneen! Riittäähän 
näitä välineitä, joilla kuvittelemme saavuttamamme onnen. Ja voidaksem- 
me hallita niitä tehokkaammin — — jopa tunturissa nähty suden jälkikin 
ylittää oitis uutiskynnyksen niin radiossa kuin lehdissä ikään kuin oli- 
si jostakin hyvin luonnottomasta asiasta kysymys — melkein katastrofis- 
ta. Jos ahma tappaa neljä poroa monituhatpäisestä porotokasta, niin mi- 
tä se on. 


Petovihalla on saamelaisten kannalta se huono psykologinen vaiku- 
tus, että jatkamalla tätä toimintaa entiseen malliin he menettävät nii- 
den kansojen sympatiat, jotka pitävät petoja oleellisena osana luon- 
toa. Erityinen tuohtumisen aihe on ollut karhujen kevätpyynti ja sen 
seurauksena luonnossa toikkaroivat orvot karhunpennut. Kevätpyyn- 
nin jatkamista paliskuntainyhdistys on perustellut sillä, että se on osa 
vanhaa pohjoista pyyntiperinnettä. Samoin argumentein moni men- 
neitten aikojen kammottavuus voitaisiin herättää henkiin. 

Ruotsissa on kokeiltu järjestelmää, joka on edullinen sekä pedoil- 
le että poromiesten julkiselle kuvalle ja kukkarolle: Ruotsissa makse- 
taan pedoista ”suojelurahaa”. Kullekin alueelle on sovittu petokiintiö, 
ja poromiehet saavat korvauksen siitä, että petoja ei tapeta yli salli- 
tun kiintiön. ”Suojelurahamalli” otettiin käyttöön Suomessakin 1998 
maakotkien kohdalla. Paliskunnan reviirillä olevasta maakotkaparista 
saa korvauksen, joka on sitä suurempi, mitä paremmin pesintä onnis- 
tuu (eli jos häirintää on vähän). Suurpetojen osalta Ruotsin kaltaista 
petojen määrään perustuvaa järjestelmää ei Suomessa ole. Petovahin- 
koja korvataan kuitenkin poronraatoja vastaan sekä Suomessa että 
Norjassa vuosittain muutamilla miljoonilla euroilla. Tässäkin asias- 
sa kaikki on suhteellista: pedot tappavat vuosittain parituhatta po- 
roa eli vähemmän kuin niitä kuolee esimerkiksi liikenteessä (http:// 

www.mmm.fi/attachments/5fDbyYiFr/5fDi2xxbb/Files/CurrentFile/ 
mittarit porotalous.pdf). 2000-luvun loppupuolella petojen aiheut- 
tamat porovahingot ovat kuitenkin lisääntyneet merkittävästi (Nor- 
berg, Kojola & Härkönen 2010: 32). 

Olemme kuvanneet joitakin saamelaisalueen luonnon erityispiir- 
teitä, korostaneet sen yllä leijuvia ympäristöuhkia ja tarkastelleet saa- 
melaisten omia toimia, jotka vähitellen nakertavat heidän kotiseutun- 
sa elinvoimaa. Vaikeuksia on näköpiirissä, mutta onneksi kotikutoiset 
vaikeudet voidaan voittaa kotikutoisin keinoin. Ekologiset vaikeudet, 
niin saamelaisten itsensä kuin muiden aiheuttamat, voidaan tiivistää 
seuraavasti: 


— porotalouden ja metsätalouden suhde: maankäyttöongelma, 
koska ne haittaavat toisiaan 

— matkailu, voimatalous, kaivostoiminta ja luonnonsuojelu: kil- 
pailevat samoista maa-alueista ja yhteiskunnan tuista kuin po- 
rotalous 

— laidunten kantokyky ylitetty monin paikoin: poromäärät ro- 
mahtavat ilman lisäruokintaa ja tunturiluonnon monimuotoi- 
suus laskenut 

— lisäruokinnan lisääminen ei ole taloudellista 

— laidunkierrosta olisi huolehdittava: talvilaidunten määrä ja laatu 
määräävät elinkeinon kannattavuuden 

— lupon häviäminen: ilmansaasteet ja metsätalous 

— motorisoituminen: jäkälään perustuvan elinkeinon tuotto ei rii- 
tä kattamaan konehankintoja 

— peto-ongelma: ekologinen ja imago-ongelma, voi vaikeuttaa po- 
ronlihan markkinointia 

Biologinen tutkimus saamelaisalueella 


Pohjoiset alueet ovat aina kiehtoneet ihmisiä. Tämän takia tutkimuksel- 
lakin on saamelaisalueella pitkät perinteet. Tutkimuksen voidaan katsoa 
alkaneen jo ensimmäisistä tutkimusmatkailijoista 1700- ja 1800-luvuilla. 
Vakiintuneempaa ja pitkäjänteisempää biologista tutkimusta on saame- 
laisalueella harjoitettu 1900-luvulta lähtien. Ensimmäisten joukossa pe- 
rustettiin Abiskon luonnontieteellinen tutkimusasema Ruotsin Lappiin 
1903 sekä Helsingin yliopiston Kilpisjärven biologinen asema (perustet- 
tu virallisesti 1964), joskin tutkimukset käynnistettiin jo 1940-luvulla. 
Muita mainittavia tutkimuslaitoksia on Turun yliopiston Kevon tutki- 
musasema Utsjoella (perustettu 1958), Riista- ja kalatalouden tutkimus- 
asemat Kaamasessa ja Nuorgamissa sekä Metsåntutkimuslaitoksen tut- 
kimusasemat Kolarissa ja Pallasjärvellä. Värriössä Sallassa on lisäksi 1967 
perustettu tutkimusasema. Norjassa tutkimuslaitoksia on mm. Svanhov- 
dissa, Finnmarkissa. Pohjoisessa tutkimus on keskittynyt pitkäaikaisseu- 
rantoihin, metsänrajan tutkimukseen sekä ilmastonmuutostutkimuk- 
seen. Kaamasessa Porontutkimusasemalla (perustettu 1994) tutkitaan 
lisäksi keskitetysti poroja ja Svanhovdissa pohjoista maataloutta, ympä- 
ristön tilaa ja luonnonvarojen käyttöä. 

Johdanto 


Tämä artikkeli käsittelee saamelaiskieliä ja saamelaisten esihistoriaa 
kielitieteen näkökulmasta. Se sisältää perustietoja saamelaiskielten ke- 
hityksestä, geneettisestä luokittelusta, eroista ja yhtäläisyyksistä se- 
kä saamen aikaisemmista puhuma-alueista. Artikkelissa arvioidaan 
myös kysymystä siitä, mitä nämä tiedot merkitsevät saamelaisten al- 
kuperäkysymyksen selvittelyn kannalta. 

Artikkelin alussa esitetään saamen kielialueen perinteinen jako saa- 
melaiskieliin ja pohditaan tällaisen ryhmittelyn perusteita eri kan- 
noilta. Tätä seuraa katsaus saamelaiskielten nykytilaan sekä historial- 
linen kuvaus saamelaiskielten keskeisistä piirteistä. Saamelaiskielten 
historiaa tarkastellaan edelleen saamelaiskielten sanastokerrostumien 
sekä saamelaisperäisten paikannimien valossa. Erikseen käsitellään 
kysymystä suomen ja sen lähisukukielten sekä saamelaiskielten väli- 
sestä historiallisesta suhteesta. Lopussa pohditaan sitä, millä maantie- 
teellisellä alueella ja missä aikatasoissa nykytietämyksen valossa ovat 
saamelaiskielten juuret ja koska ne ovat levinneet nykyisille puhuma- 
alueilleen. 

Käsiteltävistä kysymyksistä on yli kahdensadan vuoden aikana kir- 
joitettu hyvin paljon ja artikkelista on pakostakin jätetty pois myös 
tärkeitä asioita. Samoin kirjallisuusluettelo on pidetty minimissään 
ja mukaan on otettu vain kaikkein keskeisimmät lähteet. Pääpaino 
on historiallis-vertailevan kielentutkimuksen, kielikontaktien ja pai- 
kannimitutkimuksen näkökulmissa. Vähemmälle on tässä esitykses- 
sä jätetty saamen kielten rakenteelliset piirteet ja areaaliset yhteydet. 


77 


Janne Saarikivi 


Saamelaiskielten rakenteen ja kehityksen yksityiskohdista löytyy kie- 
litieteen perusteita tunteville helposti lisää tietoa esimerkiksi Pekka 
Sammallahden teoksesta Saami languages. An introduction (Davvi 
Girji 1998) ja Mikko Korhosen teoksesta Johdatus lapin kielen histo- 
riaan (SKS 1981). 

Monista artikkelissa käsitellyistä kysymyksistä on tutkimuksessa 
esitetty hyvin erilaisia tieteellisesti perusteltavissa olevia käsityksiä. 
Erityisesti tämä koskee saamelaiskielten historian ajoitusten ja pai- 
kannusten kysymyksiä. Kirjoittaja on pyrkinyt esittelemään myös sel- 
laisia näkökulmia, jotka poikkeavat hänen omistaan ja tekemään täl- 
löin selkoa oman kantansa perusteista. 

Sanomattakin on selvää, että artikkelissa on paljon sellaista, mikä 
ei ole kiveen hakattua. Saamelaiskielten nykyisyyden ja menneisyyden 
kysymysten selvittely jatkuu tällä hetkellä todennäköisesti intensiivi- 
sempänä kuin koskaan aikaisemmin. 


Saamelaiskielet - montako ja missä? 


Eri alueiden saamelaisten puhe niin erilaista, että kielitieteessä on pe- 
rinteisesti erotettu kymmenen saamelaiskieltä. (Ks. Seurujärvi-Karin 
artikkeli Alkuperäiskansatutkimus; alkuperäiskansaliike ja saamelaiset 
tässä teoksessa). Jako kymmeneen saamelaiskieleen on tosin perintei- 
nen, mutta silti hyvin alustava. Tämä johtuu useista seikoista. 

Ensinnäkin, saamelaiskieliä on ollut aikaisemmin enemmän. 1800- 
luvun puolivälissä sammuneesta nykyisen Kemijärven ja Sodankylän 
alueella puhutusta keminsaamesta on olemassa muistiinpanoja, jotka 
osoittavat tämän alueen saamen poikenneen huomattavasti nykyisis- 
tä saamelaiskielistä (Itkonen & Äimä 1918). Paikannimien ja murre- 
sanaston pohjalla voidaan myös päätellä, että saamelaiskieliä tai niitä 
läheisesti muistuttavia kieliä on puhuttu myös laajoilla alueilla Keski- 
ja Pohjois-Ruotsissa, suurimmassa osassa Suomea ja Venäjän Karjalaa 
sekä laajoilla nykyisin kokonaan venäläisillä alueilla (vrt. mm. Aikio 
2009; Saarikivi 2004; Larsson 1992). Saamelaiskielten nykyisen mel- 
ko huomattavan areaalisen variaation huomioonottaen on ilmeistä, 
että myös nämä saamen muodot ovat eronneet nykyisistä saamelais- 
kielistä. 

Toisekseen, kielen ja murteen rajan määrittely on kielitieteen ikui- 
suuskysymys. Saamelaiskieltenkään tapauksessa ei ole itsestään selvää, 
mitkä kielimuodot tulisi katsoa yhden kielen murteiksi, mitkä erilli- 
siksi kieliksi. Varsinkin varhaisemmassa ja venäläisessä tutkimuksessa 
voi eri saamelaiskieliä nähdä kutsuttavan murteiksi. Myös modernissa 
saamentutkimuksessa voidaan edelleen puhua yksinkertaistaen saa- 
mesta tarkoittaen saamelaiskielten kokonaisuutta. 

Saamelaiskielten puhuma-alue on periaatteessa melko yhtenäinen 
ja sitä on perinteisesti kuvattu kartan avulla (ks. Irja Seurujärvi-Karin 
artikkeli Alkuperäiskansatutkimus; alkuperäiskansaliike ja saamelai- 
set). Saamen kielialue on kuitenkin alkanut pirstoutua enemmistö- 
kielten vaikutuksesta jo satoja vuosia sitten. 1900-luvun jälkipuolis- 
kolla tämä prosessi on kiihtynyt siinä määrin, että monilla pienem- 
millä saamelaiskielillä ei oikeastaan ole varsinaisia kielialueita, vaan 
niitä puhutaan nykyisin lähinnä yksittäisissä perheissä. 

Aikaisemmin ovat lähinaapurit kaikkialla saamelaisalueella yleen- 
sä ymmärtäneet toisiaan, siitäkin huolimatta, että eräät saamelaiskiel- 
ten rajat ovat melko jyrkkiä. Kaukana toisistaan puhuttujen saame- 
laiskielten puhujat eivät sen sijaan voi ymmärtää toisiaan ainakaan 
ilman harjaantumista. Saamelaiskielten sisäisiä eroja voi yksinkertais- 
taen luonnehtia yhtä merkittäviksi kuin esimerkiksi romaanisten kiel- 
ten (mm. ranskan, espanjan, italian ja romanian), slaavilaisten kielten 
(venäjän, tSekin, serbian) tai itämerensuomalaisten kielten (suomen, 
viron, karjalan) sisäisiä eroja. 

Kymmenen (tai, keminsaame mukaan luettuna yksitoista) saame- 
laiskieltä voidaan alustavasti jakaa kahteen ryhmään: itä- ja länsisaa- 
meen. Näiden raja kulkee perinteisen käsityksen mukaan inarinsaa- 
men ja pohjoissaamen välissä siten että inarinsaame, koltansaame, 
akkalansaame, kildininsaame ja turjansaame muodostavat itäsaamen, 
pohjoissaame, luulajansaame, piitimensaame, uumajansaame ja ete- 
läsaame taas länsisaamen. Sammunut keminsaame on muistuttanut 
enemmän itäsaamea. 

Sekä länsi-, että itäsaame jakaantuvat edelleen kahteen ryhmään. 
Etelä- ja uumajansaame ovat läheisiä kielimuotoja, samoin pohjois- 
ja luulajansaame. Piitimensaame luokitellaan perinteisesti yhteen jäl- 
kimmäisten kanssa. Itäsaame jaetaan kuolansaameen (turjan- ja kil- 
dininsaame) sekä sisämaan kieliin (akkalan-, koltan- ja inarinsaame). 

Inarin- ja piitimensaamea voi eräin perustein pitää myös siirtymäkie- 
limuotoina eri ryhmien välillä, sillä ne jakavat piirteitä molemmista 
naapuriryhmistä (saamelaiskielten ryhmittelystä ks. esim Sammal- 
lahti 1998: 6-38). 

On syytå korostaa, ettå edellå esitetty saamelaiskielten ryhmitte- 
ly perustuu ensisijaisesti åånteellisiin ja muoto-opillisiin eroihin. Jos 
saamelaiskielten ryhmiå hahmoteltaisiin ensisijaisesti sanastoaluei- 
den perusteella, jako kieliin voisi näyttää hyvinkin erilaiselta. Esimer- 
kiksi todennäköisesti suurin ymmärrettävyyskynnys saamen kieli- 
alueella sijoittuu itäsaamen sisämaaryhmän sisään, inarin- ja koltan- 
saamen väliin. Tämä johtuu paljolti siitä, että pääosa näiden kielten 
kulttuurisanastosta on omaksuttu eri suunnilta, inarinsaamessa suo- 
mesta ja koltassa venäjästä ja karjalasta (ks. tämän artikkelin luku 
Saamen sanastokerrostumista). Saamelaiskielten eteläryhmän ja muun 
saamen välinen ero puolestaan lienee historiallisesti varhaisinta perua 
ja heijastaa kantasaamen varhaisinta jakautumista (ks. tämän artikke- 
lin luku Missä ja milloin kantasaamea?). 


Taulukko 1. Saamelaiskielten erot ovat samansuuruisia kuin esimerkiksi 
slaavilaisten tai romaanisten kielten keskinäiset erot 


Eteläsaame 
Manne govlim, juktie aajja idtji damdh dam lädtetjem, mij 
bööti goejhken tjirrh. 


Pohjoissaame 
Mun gullen, ahte åddjå ii dovdan dan lottäZa, mii bodii 
guoikka čađa. 


Inarinsaame 
Mun kullim, ete äijih ij tubdam tom loddåå, mii bodij kuoska 


Cooda. 


suomi (käännös): 
Minä kuulin, että isoisä ei tuntenut sitä pikkulintua, joka tuli kosken läpi. 

Pieniä kieliä — ja yksi muita suurempi 


Saamelaiskielet ovat enimmäkseen melko pieniä, muutaman sadan 
puhujan kieliä. Suurimmalla osalla niistä ei ole koskaan ollutkaan ko- 
vin paljon nykyistä enemmän puhujia. Nykyisten saamelaiskielten 
puhujayhteisöt ovat alun perin olleet asuinpaikkojen vuotuiskiertoa 
harjoittavia arktisia metsästäjä-kalastajien joukkoja, ja tällaisten kie- 
liyhteisöjen koko ei millään pohjoisella alueella ole ylittänyt paria tu- 
hatta henkeä. Saamelaiskielten kielialueet, kuten myös vastaavien ryh- 
mien alueet Siperiassa, Alaskassa tai Kanadassa ovat kuitenkin olleet 
huomattavan laajoja. Muutaman sadan hengen kieliyhteisö on saatta- 
nut hyödyntää jopa parinkymmenen tuhannen neliökilometrin maa- 
alaa. 

Monien saamelaiskielten puhuma-alueiden rajat noudattavat 
luonnonmaantieteellisiä rajoja. Esimerkiksi uumajan- ja piitimen- 
saamen kielialueet ovat muotoutuneet Pohjanlahteen laskevien jo- 
kien muodostamien vesistöjen alueille. Inarin- ja akkalansaame taas 
ovat olleet Inarinjärven ja Akkalanjärven (ven. Babozeron) valuma- 
alueilla puhuttuja kieliä. Tyypillisesti samaa saamelaiskieltä on puhut- 
tu muutamissa siidoissa, noin 100-200 hengen yhteiseen talvikylään 
tukeutuneissa yhteisöissä. Esimerkiksi koltansaamenkielisiä siitoja on 
ollut seitsemän (Tanner 1929) ja inarinsaamelaisia siitoja aluksi ilmei- 
sesti kaksi, sittemmin vain yksi ( Viinanen 2006). 

Pienestä koostaan huolimatta saamelaiset kieliyhteisöt ovat pit- 
kään olleet melko stabiileja ja kielet eivät ole uhanalaistuneet. Vasta 
1800-luvun loppupuolelta alkaen on saamelaisten aikaisempaa tii- 
viimpi integroituminen ympäröiviin yhteiskuntiin, erityisesti oppi- 
velvollisuus enemmistökielisessä koululaitoksessa ja enemmistökielen 
puhujien lisääntynyt muutto saamelaisalueelle johtanut saamelais- 
kielten käytön vähenemiseen. 

Tällä hetkellä yli 80% kaikkien saamelaiskielten puhujista pu- 
huu pohjoissaamea. Pohjoissaame onkin ainoa saamelaiskieli, joka 
ei nykyoloissa ole merkittävästi uhanalainen. Pohjoissaamen puhu- 
jien muista saamelaisista poikkeava etnolingvistinen tilanne ilmenee 
myös pohjoissaamen kielialueen toisista saamelaiskielistä poikkeavas- 
sa muodossa ja suuremmassa laajuudessa. 

Pohjoissaamen kielialue syntyi keskiajan loppupuolelta alkaen Kö- 
livuoristosta itään päin levinneen suurporonhoidon myötä. Kieli on 
ilmeisesti levinnyt sekä migraation, että kielenvaihdon myötä. Laa- 
jentuneeseen poronhoitoon liittynyt elinkeinomuutos, mm. aikai- 
sempaa suuremmat karjat edellyttivät laidunalueiden laajentamista. 
Toisaalta poronhoitajien suurempi varallisuus teki heidän kielestään 
varmasti houkuttelevan myös muiden saamelaisryhmien silmissä si- 
ten, että alun perin muita saamelaisia kielimuotoja puhuneita ryhmiä 
siirtyi pohjoissaamen puhujiksi. Nykyisin pohjoissaamea puhuvatkin 
poronhoitajien ohella myös Tenojokilaakson kalastuksen ja karjan- 
hoidon harjoittajat sekä merenrannikon kalastajasaamelaiset. Poh- 
joissaame levisi 1800-luvun mittaan eräiden ryhmien mukana jopa 
Kuolan niemimaalle, mutta nämä ns. fillman-lappalaiset ovat 1900- 
luvun kuluessa kadonneet (vrt. Leinonen 2009). Kiinnostavan vertai- 
lukohdan pohjoissaamen kielialueen laajenemiseen tarjoaa se seikka, 
että myös ne Siperian väestöryhmät, jotka ovat siirtyneet metsästyk- 
seen ja kalastukseen perustuneesta nomadismista suurporonhoitoon, 
ovat yleensä kasvattaneet huomattavasti sekä väestömääräänsä, että 
aluettaan. 

Pohjoissaamen kielessä erotetaan perinteisesti kolme päämurteis- 
toa: tornionsaame, ruijansaame ja merisaame. Eniten puhujia on 
Finnmarkin murteilla eli ruijansaamella, joka jaetaan edelleen Itä- ja 
Länsi-Ruijan murteeseen. Usein näitä kahta yleisintä pohjoissaamen 
muotoa kutsutaan yksinkertaisesti vain pohjoissaamen itä- ja länsi- 
murteeksi. 

Pohjoissaamen murrerajat eivät noudata valtakuntien rajoja vaan 
ne ovat muotoutuneet pitkälti nykyisenkaltaisiksi jo ennen 1800- 
luvun puoltaväliä, jolloin rajat ylittävää liikennettä ryhdyttiin Poh- 
jois-Fennoskandiassa valvomaan. Läntisintä murretta tornionsaamea 
puhutaan mm. Karesuvannolla Enontekiön länsiosissa ja Ruotsin 
pohjoisimmissa osissa. Länsiruijan murteen aluetta ovat Norjan Kau- 
tokeinon seudun vahva saamelaisalue ja Enontekiön kunnan itäosat, 
mm. Hetta. Myös Kautokeinosta 1800-luvun loppupuolella Suomeen 
siirtyneet Vuotson ja Kutturan saamelaiset puhuvat länsimurretta. 
Itämurteen aluetta taas ovat Teno- ja Inarinjokilaaksot, mm. Norjan 
Kaarasjoki ja Teno sekä Suomen Utsjoki. 

Jäämeren rannoilla puhuttavat merisaamen murteet eroavat muus- 
ta pohjoissaamesta erityisesti sanastoltaan sekä eräiden arkaaisten 
äännepiirteiden ansiosta. Vaikka merisaamen perinteinen puhuma- 
alue kattaa suurimman osan Finnmarkin rannikosta, on se pohjois- 
saamen murteistoista huonoiten säilynyt. Se, että merisaamelaisten ja 
rannikon muiden asukkaiden välillä ei ole ollut selvää elinkeinorajaa 
on jouduttanut saamelaisten kulttuurista ja kielellistä assimilaatiota, 
muihin väestöryhmiin. Toisaalta kesäisin merenrannassa asuneet sisä- 
maan suurporonhoitajat ovat eräin paikoin tarjonneet merisaamelai- 
sille sen verran kontakteja muihin saamen puhujiin, että kieli ei 2000- 
luvun alkuun mennessä ollut kokonaan kadonnut. 


Uhanalaisia ja elpyviä kieliä 


Kaikki saamelaiskielet ovat vähemmistökieliä. Siksi saamelaiskieliset 
yhteisöt ovat monikielisiä siten, että käytännöllisesti katsoen kaikki 
kieliyhteisön jäsenet joutuvat käyttämään myös ympäröivän alueen 
valtakieliä — norjaa, ruotsia, suomea ja venäjää. Valtiokielten ja saa- 
melaiskielten käytön määrä vaihtelee riippuen paitsi alueen moni- 
kielisyydestä myös yksittäisten kielenpuhujien ammatista ja koulu- 
tuksesta, liikkuvuudesta, sosiaalisista verkostoista sekä kulloisestakin 
puhetilanteesta. 

Valtaosa saamelaisaluetta on pitkään ollut melko monikielistä, sii- 
täkin huolimatta, että kansallisvaltioiden rakenteet ovat yleensä muo- 
kanneet monikielisistä yhteisöistä epäsymmetrisiä. Saamelaisvähem- 
mistöt ovat osanneet ympäröiviä valtiokieliä, kun taas valtiokielen 
puhujat eivät enimmäkseen ole opiskelleet saamelaiskieliä. 

Saamelaiskielten ja valtiokielen lisäksi monilla alueilla on ollut 
muitakin kieliä. Esimerkiksi Norjan rannikolla pohjoissaamen mur- 
teita on puhuttu rinnan Jäämeren rannikon suomen (ns. kveenin tai 
kainun kielen) kanssa. Pohjoisimmassa Ruotsissa on saamelaisvä- 
hemmistön rinnalla elänyt Tornionjokilaakson peräpohjolaismurtei- 
ta eli ns. meänkieltä puhuva kielivähemmistö. Kuolan niemimaalla 
elää saamelaisten ohella suurporonhoidon myötä idästä 1800-luvun 
jälkipuoliskolla saapuneita komilaisia ja nenetsejä. 

Saamelaisalueen kielellistä monimuotoisuutta on edelleen lisännyt 
itse saamelaiskielten monimuotoisuus. Esimerkiksi Suomen Inarin 
kunta on nelikielinen: Inarinjärven ympäristössä asuu alueen vanho- 
jen yhteisöjen, inarinsaamelaisten ja kolttien ohella myös 1800-luvul- 
la alueelle siirtyneitä pohjoissaamelaisia poronhoitajia ja suomalaista 
väestöä. Alueen monikulttuurisuutta lisäsi edelleen Petsamon kolttien 
valtaosan evakuointi Inarin itäosiin toisen maailmansodan jälkeen. 

Pohjoiskalotin monikielisissä yhteisöissä saamelaiskielten asema 
on yleensä ollut melko heikko ja saamelaisia onkin assimiloitunut kie- 
lellisesti niin skandinaaveihin, suomalaisiin kuin Kuolan niemimaan 
komilaisiin ja venäläisiin. Eri saamelaiskielten välillä on monikieli- 
sissä yhteisöissä havaittavissa myös arvostuseroja, yleensä siten, että 
pohjoissaamella on korkein sosiaalinen prestiisi. Toisaalta saamelais- 
ten modernia poliittista identiteettiä heijastavissa teksteissä näkee jos- 
kus myös korostettavan saamelaiskielten yhteyttä — siitäkin huolimat- 
ta, että kaikki saamelaiset eivät voi ymmärtää toistensa puhetta. 

Pohjoissaamea lukuun ottamatta kaikki saamelaiskielet ovat täl- 
lä hetkellä uhanalaisia. Tällä tarkoitetaan sitä, että kielen siirtymi- 
nen seuraavalle sukupolvelle on joko keskeytynyt tai häiriintynyt (ks. 
esim. Pasanen 2007). Jo sammunut on Kuolan niemimaalla puhuttu 
akkalansaame, jonka viimeinen puhuja kuoli 2003. Vielä puhuttavis- 
ta kielistä vakavimmin uhanalaisia ovat uumajansaame, piitimensaa- 
me ja turjansaame, joilla on vain kourallinen puhujia, eikä oikeastaan 
minkäänlaista elävää puhujayhteisöä. Nämä kielet ovat niin vähän 
käytettyjä, että ellei ihmeitä tapahdu niiden voi ennustaa kuolevan 
lähivuosien tai -vuosikymmenten aikana. Hieman paremmassa ase- 
massa ovat eteläsaame, koltansaame ja kildininsaame. Kaikilla näil- 
lä kielillä on vähintäänkin useita satoja puhujia, joiden joukossa on 
yksittäisiä nuorempien sukupolvien edustajia. Niitä puhuu ainakin 
muutamissa kylissä huomattava väestönosa, mutta tyypillisesti kielen 
taitajat ovat enimmäkseen ikääntyneitä ja kielten säilyttäminen yh- 
teisön puhekielinä edellyttää huomattavia elävöittämistoimia. Jonkin 
verran vähemmän uhanalainen on luulajansaame, jolla on hieman 
enemmän puhujia. 

Pienen kieliyhteisön kohtalo voi periaatteessa muuttua melko no- 
peastikin. Esimerkiksi ainoastaan Suomessa puhuttava inarinsaamen 
kieli oli 1980—1990-lukujen taitteessa säilynyt vain kahden lapsiper- 

heen kielenä. Muut kielenpuhujat olivat kaikki yli 35-vuotiaita. Kie- 
len tilanteeseen onnistuttiin kuitenkin vaikuttamaan inarinsaame- 
laisten oman aktivismin avulla. Keskeisenä metodina oli ns. kielipesä 
eli vähemmistökielinen lastentarha. Kielipesässä inarinsaamen kie- 
li onnistuttiin palauttamaan eräiden lasten puhekieleksi, mikä lisäsi 
kiinnostusta kieltä kohtaan myös heidän perheissään. Tällä hetkellä 
inarinsaamen kielipesässä on ollut yli 50 lasta, joista suurin osa on jat- 
kanut inarinsaameksi opiskelua myös koulussa. Kieleen on luotu run- 
saasti uudissanastoa, sillä on laadittu opetusmateriaaleja ja jopa rap- 
musiikkia. Koska kieltä käytetään tällä hetkellä varhaiskasvatuksessa 
ja enenevässä määrin myös koulussa näyttää siltä, että inarinsaamen 
tulevaisuus on ainakin jossain määrin vähemmän uhattu kuin mui- 
den samankokoisten saamelaiskielten — ja joka tapauksessa vähem- 
män uhattu kuin vielä joitakin vuosikymmeniä sitten. Inarinsaamea 
pidetäänkin kansainvälisesti kiinnostavana esimerkkinä menestyk- 
sekkäästä pienen vähemmistökielen palauttamisesta puhekieleksi eli 
kielen revitalisaatiosta. Myös muiden uhanalaisten saamelaiskielten 
kohdalla on ryhdytty vastaaviin kielen varhaisopetukseen keskittyviin 
revitalisaatiotoimiin vaihtelevalla, mutta ilmeisesti kasvavalla menes- 
tyksellä. 

Uhanalaisista vähemmistökielistä puhuttaessa kielten puhujamää- 
rien ilmoittaminen on aina vaikeaa. Siksi myös eri käsikirjoissa ilmoi- 
tettuihin saamelaiskielten puhujamääriin on suhtauduttava tietyllä 
varauksella. Koska vähemmistökieli on parhaassakin tapauksessa vain 
kodin, sukulaisten ja paikallisyhteisön kieli, on vähemmistökielillä 
yleensä paljon sellaisia puhujia, joiden kielitaito voi enemmistökielen 
puhujan näkökulmasta olla puutteellinen. Monet eivät kykene pu- 
humaan äidinkielellään muista kuin kodin ja perinteisten elinkeino- 
jen piiriin liittyvistä aiheista. Eräät saattavat ymmärtää kieltä täysin, 
mutta eivät puhu sitä lainkaan, toiset olla vuosikymmeniä puhumat- 
ta, mutta aloittaa puhumisen jonkin elämässä tapahtuvan muutoksen 
johdosta. Nekin, jotka ovat sujuvia puhujia, joutuvat usein turvautu- 
maan enemmistökielen käyttöön ns. koodinvaihdon myötä, eli liittä- 
essään muuten saamenkieliseen puheeseen enemmistökielisiä katkel- 
mia tietyistä teemoista puhuttaessa. 

Yleensä saamelaiskielet ovat säilyneet parhaiten saamelaisten pe- 
rinteisten elinkeinojen parissa. Esimerkiksi poronhoidolla ja siihen 

liittyvillä töillä on monien saamelaisryhmien keskuudessa ollut kieltä 
säilyttävä asema. Modernien yhteiskuntien oloissa elättävät perintei- 
set elinkeinot kuitenkin vain melko pienen osan saamelaisväestöstä, 
josta suurin osa asuu nykyisin varsinaisen saamelaisalueen ulkopuo- 
lella. Siksi saamelaiskielten käyttöympäristöjen laajentaminen on edel- 
lytys niiden säilymiselle (post) modernissa maailmassa, jossa kielen- 
käytön rooli ihmisyhteisöissä on erilainen kuin esimodernina aikana. 

Noin 1960-luvulle saakka pyrkivät kansallisvaltioiden viranomai- 
set kitkemään saamelaiskielten käyttöä. Tämä tapahtui erityisesti 
koululaitoksessa, joka oli järjestetty ainoastaan ympäröivien yhteis- 
kuntien valtakielillä. Kaikissa neljässä valtiossa, jossa saamelaisia asui, 
monet saamelaislapset joutuivat käymään internaattikouluissa. Niissä 
asuttiin kouluviikkojen ja jopa kokonaisten lukukausien ajan muusta 
kieliyhteisöstä erossa. Saamen puhumiseen ei internaateissa kannus- 
tettu ja siitä saatettiin jopa rangaista. Saamelaiskieliä pidettiin yleises- 
ti modernien yhteiskuntien käyttöön sopimattomina alkeellisen kult- 
tuurin kielimuotoina. Niitä ei käytetty edes kartoissa tai opastimissa, 
joiden nimistöä pyrittiin valtakielistämään ja näin ottamaan kulttuu- 
risestikin kansallisvaltioiden haltuun sellainen alue, jolla ei historial- 
lisena aikana ollut asunut muita kansoja kuin saamelaisia (vrt. Rautio 
Helander 2008). 

Erityyppiset valtakielten levittämiseen pyrkineet politiikat johtivat 
saamelaisessa kieliyhteisössä monenlaisten selviytymisstrategioiden 
syntymiseen. Monet saamelaiset häpesivät kieltään niin, että lopet- 
tivat sen käytön kokonaan. Toiset eivät enää opettaneet kieltä lap- 
silleen. Syntyi kokonaisia sukupolvia, joiden kielitaito oli heikko ja 
omaan kieleen liittyvät asenteet vähätteleviä. Samalla kuitenkin eräät 
kielenpuhujat jatkoivat saamelaiskielten käyttöä kaikesta huolimatta. 
Vaikka saamenpuhujien assimilaatio kansallisvaltioiden pääväestöi- 
hin eteni, loi tämä periodi myös yhteistä saamelaisidentiteettiä, kun 
laajan alueen ja eri valtakuntien saamelaiset joutuivat samanlaisen as- 
similaatiopolitiikan uhreiksi. 

1960-luvulta alkaen alkoi saamelaiskielten tilanne pohjoismaissa 
hiljalleen muuttua. Tämä liittyi yhtäältä vähemmistö- ja ihmisoikeus- 
näkökulmien lyömiseen läpi yleisessä tietoisuudessa, toisaalta saame- 
laisliikkeen saavutuksiin. Kielellisen elpymisen kannalta keskeinen 
tapahtuma oli vuoden 1978 pohjoissaamen ortografiauudistus. Tuol- 

loin otettiin kaikissa pohjoismaissa käyttöön yhteinen pohjoissaamen 
kirjoitusasu, joka korvasi paikalliset kirjoituskäytännöt. Yhteinen kir- 
jakieli loi pohjan uuden saamelaisen korkeakulttuurin synnylle ja ra- 
jat ylittävän modernin saamelaisyhteisön muodostumiselle. 

Nykyään pohjoissaame on kaikkien sukupolvien käyttämä moder- 
ni eurooppalainen kulttuurikieli, jota käytetään lähes kaikissa mo- 
dernin yhteiskunnan kielellisissä domeeneissa (käyttöalueilla) kuten 
televisiossa, lakiteksteissä, tieteessä, pop-musiikissa, elokuvissa, jne. 
Vastaavia vain muutamien kymmenien tuhansien puhujien kieliä, jot- 
ka ovat käytössä modernin yhteiskunnan useimmissa funktioissa, on 
koko maailmassa vain muutamia. Silti pohjoissaamenkaan kielitilan- 
ne ei ole yksiselitteisen positiivinen. Kieli on elinvoimaisin ydinalueel- 
laan, Kautokeinon ja Kaarasjoen seudulla sekä Tenojokilaaksossa, 
joissa sen käyttö on jopa lisääntynyt parinkymmenen vuoden takai- 
sesta erityisesti nuoremman väestönosan keskuudessa. Samaan ai- 
kaan monet pohjoissaamen perinteisistä kieliyhteisöistä ja murteista 
ovat katoamassa erityisesti merenrannikolla (Rasmussen 2005). Uu- 
sia urbaaneja huomattavan kokoisia pohjoissaamelaisia kieliyhteisöjä 
taas on syntynyt mm. Osloon, Tukholmaan ja Helsinkiin sekä saame- 
laisten kannalta merkittäviin aluekeskuksiin ja yliopistokaupunkeihin 
Tromssaan, Uumajaan, Ouluun ja Rovaniemelle. Tulevaisuus näyttää, 
missä määrin saamelaiskielet voivat elää vähemmistökielenä tällaisis- 
sa monikulttuurisissa kaupungeissa ja minkälaisia kielellisiä varieteet- 
teja niihin mahdollisesti syntyy (vrt. Lindgren 2000). 

Venäjän saamelaiskielten kohtalo poikkeaa oleellisesti muista saa- 
melaiskielistä. Neuvostoliiton yleisen kansallisuuspolitiikan suunta- 
viivojen mukaisesti Kuolan saamelaisille pyrittiin luomaan oma kir- 
jakieli sekä omakielisiä opetuskäytäntöjä 1930-luvulla. Valitettavasti 
Stalinin vainot ja 2. maailmansota pian keskeyttivät kirjakielen käy- 
tön — ja laajemminkin pohjoisten alkuperäiskansojen tukemiseen 
pyrkineen politiikan. Sodan jälkeen saamelaiset keskitettiin Kuolan 
niemimaan keskiosaan Luujärven kaupunkimaiseen taajamaan, jossa 
elää myös komeja ja nenetsejä sekä maan valtakielen venäjän puhujia. 
Historiallisesti saamelaiskulttuuri on Kuolassa ollut alisteinen paitsi 
venäläiselle, myös komilaiselle kulttuurille. 

Kuolan saamelaiskielten aseman taantuminen jatkui aina 1980-lu- 
vun loppupuolelle asti ja esimerkiksi Kuolan harvalukuiset pohjois- 

saamen puhujat katosivat kokonaan. Erityisesti kildininsaame säilyi 
kuitenkin kotikielenä eräissä perheissä. Vasta Neuvostoliiton loppu- 
kauden avoimuuspolitiikka ja sitä seurannut Neuvostoliiton hajoami- 
nen sekä uuden Venäjän synty muuttivat saamelaiskielten tilannetta 
parempaan päin. Venäjän saamelaisten asema on silti Neuvostolii- 
ton hajoamisen jälkeenkin pysynyt heikompana kuin Pohjoismaiden 
saamelaisten ja Venäjällä yhä puhuttavat saamelaiskielet ovat vaka- 
vasti uhanalaisia. Toisaalta Kuolan niemimaan saamelaisten pääosan 
keskittyminen yhteen asutuskeskukseen mahdollistaisi periaatteessa 
efektiiviset revitalisaatiotoimet, joita aivan viime vuosina on myös 
yritetty järjestää. Kuolansaamen mahdollisuuksia selvitä parantaa se- 
kin, että 1990-luvulta alkaen yhteydet Pohjoismaiden saamelaisiin 
ovat tehneet saamelaisesta identiteetistä ja (ainakin pohjois)saamen 
taidosta sosiaalisesti aikaisempaa arvostetumpia ja näin muuttaneet 
Kuolassa aikaisemmin vallinneita kansallisuussuhteita. 


Saamelaiskielet ovat suomen sukukieliä 


Kuten suomen kieli, myös saamelaiskielet ovat suomalais-ugrilaisia 
eli uralilaisia kieliä. Ne muodostavat yhden suomalais-ugrilaisen kie- 
likunnan seitsemästä haarasta. 

Samaan kielikuntaan kuuluvat sukulaiskielet polveutuvat yhteises- 
tä kantakielestä. Tällä tarkoitetaan sitä, että kaukaisessa menneisyy- 
dessä olemassa ollutta kieltä on puhuttu katkeamattomasti nykypäi- 
vään asti siten, että se on jakautunut lukuisiksi nykykieliksi. Näin on 
esimerkiksi latinan kielestä syntynyt ranskaa, italiaa, espanjaa, portu- 
galia ja romaniaa. 

Saamelaiskielet polveutuvat kahdesta eri-ikäisestä kantakielestä. 
Ensinnäkin, kaikki saamelaiskielet polveutuvat kantasaamesta, joka 
on ollut yhtenäinen saamelaiskieli. Tällainen kieli on mahdollista re- 
konstruoida melko yksityiskohtaisesti, vaikka sitä ei historiallisista 
lähteistä tunnetakaan. Kantasaame taas on yksi kantauralin tytärkie- 
listä. Käsite kantaurali on lähes identtinen käsitteen suomalais-ugri- 
lainen kantakieli kanssa. Ero on lähinnä tutkimushistoriallinen ja se 
perustuu varhaiseen käsitykseen samojedikielten asemasta. 

Kantauralin muita tytärkieliä ovat suomen, viron, karjalan, vep- 
sän ja muiden ns. itämerensuomalaisten kielten kantakieli kantasuo- 
mi, mordvalaiskielten ersän ja moksan kantakieli kantamordva, marin 
kielten (niittymarin ja vuorimarin) kantakieli kantamari, permiläis- 
kielten komin ja udmurtin kantakieli kantapermi sekä samojedikielten 
kantakieli kantasamojedi. Myös ugrilaiskielet unkari, hanti ja mansi 
polveutuvat kantauralista, mutta niillä ei mahdollisesti ole ollut sa- 
mantyyppistä välikantakieltä kuin muilla uralilaisilla kielimuodoilla. 

Siinä missä kantasaameen palautuvia sanavartaloita on noin 1 600, 
palautuu kantauraliin nykytutkimuksen valossa vain n. 200-300 sa- 
naa. Kantauraliin rekonstruoitavan sanan on löydyttävä ainakin kah- 
desta maantieteellisesti toisistaan kaukana sijaitsevasta kielikunnan 
haarasta ja mieluimmin useista kielikunnan haaroista. Kantaurali on 
siis toisen asteen kantakieli, elävien kielten pohjalta saavutettujen re- 
konstruktioiden pohjalta tehty rekonstruktio, jonka tarkkuusaste on 
huomattavasti alhaisempi kuin esimerkiksi kantasaamen rekonstruk- 
tion (suomalais-ugrilaisen kielikunnan rakenteesta ks. esim. Itkonen 
1961; Salminen 2002; Häkkinen 2007). 

Sukukielten tunnistamisessa oleellista ei ole se, kuinka paljon sa- 
mannäköisiä sanoja kielissä on. Kielet voivat nimittäin jakaa sanastoa 
myös muista syistä kuin yhteisen alkuperän perusteella. Tavallisim- 
min on tällöin kyseessä sanaston lainautuminen. Yleensä naapurikie- 
let jakavat runsaasti sanastoa, koska niitä on puhuttu samalla alueella 
ja kielten puhujat ovat olleet kontaktissa keskenään. Tämä ei kuiten- 
kaan yleensä kerro vielä mitään kielten alkuperästä. Historiallis-ver- 
tailevan kielitieteen kannalta on oleellista, että lainautumalla levinnyt 
ja yhteisiin kantakieliin palautuva sanasto on mahdollista erottaa toi- 
sistaan. 

Tavallisesti sukulaiskielten yhteisestä kantakielestä peräisin olevaan 
sanastoon kuuluu mm. ruumiinjäsenten ja luonnonilmiöiden yleises- 
ti käytettyjä nimityksiä, liikkumista kuvaamista perusverbejä ja kie- 
liopillisia suhdesanoja kuten pronomineja ja taipumattomia sanoja. 
Lisäksi sukulaiskielten keskeisten kieliopillisten ainesten tulisi olla yh- 
teistä alkuperää vaikka itse kieliopin ilmaisurakenteissa olisikin ta- 
pahtunut huomattavia muutoksia. 

Vanhassa sukulaissanastossa esiintyvät äännesuhteet ovat säännöl- 
lisiä eli äännelaillisia. Tällä tarkoitetaan sitä, että sama äänne tai ään- 


89 


Janne Saarikivi 


neyhtymä on samassa kontekstissa aina käyttäytynyt kussakin histo- 
riallisessa kielimuodossa samalla tavoin, joko säilynyt, muuttunut tai 
kadonnut. Niinpä esimerkiksi suomen ensi tavun a-äännettä vastaa 
pohjoissaamessa kaikissa konteksteissa uo-sekvenssi ja inarinsaames- 
sa ye-sekvenssi (kala, pala-, sala- [v.] ~ guolli, buolli-, suolli- ~ kyeli, 
pyele-, syele-). Sen sijaan sanat, joissa suomen ensi tavun a-äännettä 
vastaa saamessa ä-mainen äänne (pohjoissaamen 4) ovat yleensä itä- 
merensuomalaisia lainoja (alku — ålgu). 

On huomattava, että samalla äänteellä voi olla useita erilaisia vasti- 
neita äännekontekstista riippuen. Oleellista kielisukulaisuuden mää- 
rittelyssä ei olekaan yhteisen sanaston määrä eikä edes yksittäisten 
äänteiden vastaavuus, vaan toisiaan vastaavien äännekontekstien sys- 
temaattinen esiintyminen. 

Esimerkiksi suomen s-äännettä voi pohjoissaamessa vastata kol- 
me äännettä: s, € ja t (d). Tämä johtuu ensinnäkin siitä, että suomen 
s-äänne on syntynyt kahden äänteen — liudentumattoman s-äänteen 
ja liudentuneen s-äänteen — sulautuessa yhteen. Näistä jälkimmäinen 
on saamessa muuttunut affrikaataksi č. Tästä syystä suomen sala-sa- 
navartalon vastine on pohjoissaamen varastamista" merkitsevä suo- 
ladit (< kantauralin *sala-), mutta suomen silmä-sanan vastine taas 
pohjoissaamen Calbmi (< kantauralin *silmä). Vastinesuhde suomen 
s ~ saamen t taas johtuu siitä, että itämerensuomalaisissa kielissä i:n 
etinen t- on vanhoissa sanoissa muuttunut s:ksi. Tämä fi > si-muutos 
aiheuttaa suomen äännevaihtelut tyyppiä käsi : käden. Saamessa vas- 
taavaa muutosta ei tapahtunut, joten historiallisen i:n etinen t on säi- 
lynyt, mikä näkyy pohjoissaamen vastaavassa suhteessa giehta : gieda. 

Suomalais-ugrilaisten kielten suhteita toisiinsa on perinteisesti ku- 
vattu sukupuulla. Eri sukupuut kuvaavat nykykielten polveutumisen 
eri tavoin. Esim. perinteisessä binäärisesti haarovassa sukupuussa itä- 
merensuomalaiset ja saamelaiskielet jakavat useita yhteisiä kantakieliä 
kantauralin ja kantasaamen välissä: kantaurali jakaantuu kantasamo- 
jediin ja suomalais-ugrilaiseen kantakieleen, joista jälkimmäinen ja- 
kautuu edelleen kantaugriin ja suomalais-permiläiseen kantakieleen, 
joka edelleen jakaantuu kantapermiin ja suomalais-volgalaiseen kan- 
takieleen, jne. Viime kädessä sekä itämerensuomalaiset, että saame- 
laiskielet polveutuvat varhaiskantasuomesta, joka on saamelaiskielten 
ja itämerensuomalaisten kielten yhteinen kantakieli. 

Tällaista sukupuumallia kohtaan on esitetty runsaasti kritiikkiä. 
Tästä huolimatta modernissakin kielitieteessä käytetään sukupuu- 
malleja sukulaiskielten suhteiden kuvauksissa. Suomalais-ugrilaisten 
kielten tapauksissa uudet sukupuumallit ovat paremmin perusteltu- 
ja kuin aikaisemmat ja perustuvat kielellisten innovaatioiden iän ai- 
kaisempaa tarkempaan määrittelemiseen. Yhteistä niille on, että kie- 
likunnan jakautumista ei enää (enimmäkseen) pidetä kantakielen 
binäärisenä haarautumisena aina kahteen kantakieleen. Yleisemmin 
katsotaan uralilaisen kantakielen jakautuneen melko nopeasti useaan 
haaraan (vrt. Salminen 2002). Suomalais-ugrilaisten kielten suku- 
puusta onkin siis tullut eräänlainen sukupensas. Mahdollisesti var- 
haisin jakautuminen on tapahtunut ugrilaiskielten ja permiläiskielten 
välissä (Häkkinen 2007). 

Sukupuu täytyy ymmärtää kielten välisten suhteiden skemaattisena 
kuvauksena. Kielet eivät nimittäin jakaudu suoraviivaisesti, eikä muu- 
tama äänteellinen, muoto-opillinen tai sanastollinen innovaatio vielä 
riitä muodostamaan kieliä erottavaa ymmärryskynnystä mikäli kans- 
sakäyminen muutosten toisistaan erottamien kielimuotojen puhujien 
välillä jatkuu. Myös saamelaiskielet näyttävät jakavan eräitä varhaisia 
innovaatioita sekä itämerensuomalaisten, että Keski-Venäjällä puhut- 
tavien mordvalaiskielten välillä. Voidaankin kenties olettaa, että itä- 
merensuomi, saame ja mordva ovat alun perin erkautuneet läntisestä 
kantauralista siten, että varhaisimman jakautumisen tuloksena synty- 
neitä murremuotoja ei jatka yksikään nykykieli (ks. kaavio s. 109). 

Suomen ja saamen äännerakennetta verrattaessa voidaan todeta, 
että yleensä suomi on paremmin säilyttänyt varhaisten kantakielten 
vokaalit, saame taas konsonantit. Verrattaessa saamea ja suomea kan- 
tauraliin havaitaan saamen säilyttäneen useita suomessa kadonneita 
äänteitä, mm. liudentuneen n-åånteen (*ń, nykyortografian nj-) den- 
taalispirantin (d) ja kaksi affrikaattaa (c, €) sekä -åånteen. Suomi taas 
on yleensä säilyttänyt ensi tavussa kantauralin vanhan vokaalin, vaik- 
ka vokaalijärjestelmä muuten on kasvanut monilla pitkillä vokaaleil- 
la ja diftongeilla. Saamessa taas on tapahtunut monimutkainen voka- 
lismin ketjumuutos, jossa useimmat vokaalit ovat vaihtaneet paikkaa. 
Toisessa tavussa alun perin väljään vokaaliin päättyneet sanat päätty- 
vät nyt suppeaan vokaaliin ja päinvastoin. 

Taulukko 2: eräitä äänteenmuutoksia kantauralista pohjoissaameen. Suo- 
men kieli on pääosin säilyttänyt vanhat vokaalit, saame taas vanhat kon- 
sonantit. 


a > uo å > å, ie *kala > guolli (su kala), *ålå > åle (su ålå), 
*käte > giehta (su käsi) 


e > ea, ie o > oa, uo *elä > ealli- (su elä-), *$elke- > 
čielga- (su selke-), *polve > buolva (su polvi) 


u>o uu >u *muna > monni (su muna), kuule- > 
gulla- (su kuule-) 


Lü>a i>i *pilwe > balva (su pilvi), *ülä > alla-, 
*viite > vihtta (su viisi) 


ee > ie 00 > uo *keeli > giella (su kieli), *tioole > 
njuolla (su nuoli) 


s>e $>s *silmä > Calbmi (su silmä), šalna > 
suoldni (su halla) 


-ys- > -ZZ- -nc- > -ZZ- *sansa-w > čuožžu- (~ su seiso-) 
*kiince > gazza (~ su kynsi) 


-yk-, -mp-, -nt- > gg, bb, dd *jänkä > jeaggi (su jänkä), *kanta- > 
guoddi- (su kanta-), *onke > vuogga 
(su onki)! 


' Nasaalin ja sitä seuraavan klusiilin tai affrikaatan assimilaatiota ei ole tapahtunut itäsaa- 
messa. 


Saamelaiskielten yhtäläisyyksiä ja eroja 


Kaikkien nykyisten saamelaiskielten fonologiaa (äänneoppia) ja mor- 
fologiaa (muoto-oppia) luonnehtivat huomattavat vaihtelut. Näistä 
ehkä keskeisin on astevaihtelu, jossa sanan keskikonsonantisto vaih- 
telee riippuen siitä, missä sijassa sana esiintyy. Astevaihtelua esiintyy 
kaikissa saamelaiskielissä eteläsaamea lukuun ottamatta ja sen laajuus 
kasvaa pohjoiseen ja itään siirryttäessä. 

Suomesta poiketen ei saamen astevaihtelu ole seuraavan tavun 
luonteesta riippuvaa fonologista vaihtelua vaan eri sijamuotoja toi- 
sistaan erottavaa morfologista vaihtelua. Saamelaiskielten astevaih- 

Taulukko 3: Suomen ja kantasuomen, pohjoissaamen ja kantasaamen se- 
kä kantauralin vertailua. Kantasuomi ja kantasaame ovat elävien kielten 
pohjalta tehtyjä kantakielirekonstruktioita. Kantaurali taas on useiden 
kantakielten vertailuun perustuva toisen asteen kantakieli. 


Suomi kantasuomi | suomi kantasaame | pohjoissaame 
kantaurali 

*kala *kala kala *kuole guolli 
*kota *kota kota *koate goahti 
*kesä *kesä kesä *kease geassi 
*muna *muna muna *mone monni 
*nime *nimi nimi *neme namma 
*käte *käsi käsi *kiete giehta 
*Silmä *silmä silmä *celme Calbmi 
*nixle *noole nuoli *ńuole njuolla 
*iäye *jää jää *jiene jiekna 
Hiwå *vöö vyö *eve avvi 
*kuda- *kuto- kuto- *kode- godde- 
*pucke *pucki putki *pocke boska 
*joxe- *joo- juo- *juke- juhka- 


x = velaarinen spirantti 


telu eroaa suomen kielestä myös sikäli, että monissa saamelaiskielissä 
vaihtelu koskee konsonantteja näiden kvaliteetista riippumatta — itä- 
merensuomessahan vaihtelu koskee pääasiassa klusiileja (k, t, p), sekä 
eräissä kielimuodoissa lisäksi affrikaattoja (€-mäisiä äänteitä) ja sibi- 
lantteja (s-mäisiä äänteitä). 

Astevaihtelun lisäksi saamelaiskielissä on huomattavia vokaalivaih- 
teluja. Useimmiten kyseessä ovat saksan ns. umlautia muistuttavat 
metafoniset vaihtelut, joissa toisen tavun kieliopillisiin suffikseihin 
kuuluva vokaali vaikuttaa ensi tavun vokaaliin laatuun (vrt. esim. 
guolli kala < *kala, gulliin kaloissa < *kala-j-na). Monimutkaisimpia 
äännevaihtelut ovat itäisissä saamelaiskielissä. Näissä kielissä oikean 

suomi. karjala vepså vetja viro lvi 
myöhäis - 


kantasuomi 
1000 eKr.-0 


kantalappi 


mordva 
1000 eKr.- 700 jKr 


täerominsi 


votjakki 


V 
Li 
lapin murteet 


suomalais ! 
varhais- 


volgalainen 
— kantasuomi 
kantakieli 1500-1000 sk 
syrjään! 2000- = 
500 eKr 
ostjakki 
suomalais- 
permiläinen 
obinugrilainen kantakieli 


3000 - 2000 eKr 


voguli kantakieli 
jurakki 
jonisein - 
unkari samojed! 


kantapohjois - 


vorilainen | 
kantakieli samojedi taugi 

3000 - soikup 

1000 eKr 

suomalais - 

ugrilainen 

kantakieli kantaetelä - m 

4000-3000 eKr samojedi 


N 


uralilainen kantakieli kantasamojedi 


4000 eKr 


Kuvio 1. Mikko Korhosen esittämä suomalais-ugrilaisten kielten binääri- 
nen sukupuu vuodelta 1981. Uralilainen kantakieli jakautuu binääristen 


haarautumien kautta nykykieliksi. 

SAAME ITÄMEREN- MORDVA | MARI | PERMI UGRI SAMOJEDI 


SUOMI 
11 kieltä 10 kieltä 2 kieltä 2 kieltä 5 kieltä 10 kieltä 10 kieltä 
1600 sanaa 1600 sanaa 2000 sanaa 2000 sanaa 1600 sanaa 350 sanaa 800 sanaa 


Kuvio 2. Uusin suomalais-ugrilaisten kielten pensasmallinen sukupuu 
(kirjoittajan laatima). Numero ilmaisee kunkin kieliryhmän yhteiseen 
kantakieleen palautuvan sanaston määrän. Uralilaiseen kantakieleen pa- 
lautuu eri arvioiden mukaan n. 200-300 sanaa. 


kieliopillisen muodon tuottaminen saattaa usein edellyttää kaikkien 
muiden sanan äänteiden paitsi alkukonsonantin vaihtelua. Jos kysees- 
sä on vokaalialkuinen sana, kaikki äänteet vaihtelevat. 

Useimmista uralilaisista kielistä ja varhaisemmista kantakieli- 
vaiheista poiketen monet saamelaiskielet ovat kehittyneet ns. agg- 
lutinoivasta eli kieliopillisia aineksia peräkkäin ”liimaavasta' kanta- 
kielestä kohti fleksiokieliä, joissa kieliopilliset suhteet ilmaistaan 
sanavartalossa tapahtuvin äännevaihteluin. Kun esimerkiksi nykyises- 
sä pohjoissaamessa on vain kuusi sijaa (nominatiivi, genetiivi-akku- 
satiivi, lokatiivi, illatiivi, essiivi ja komitatiivi), voidaan kantasaamen 
rekonstruoida ainakin kymmenen sijaa, joista useimmat vastaavat 
suomen sijamuotoja. 

Saamelaiskielille on tyypillistä, että yksikön ja monikon sijamuo- 
dot muodostetaan monissa tapauksissa eri aineksista. Sijajärjestelmän 
pienentyessä historialliset sijapäätteet ovat erikoistuneet siten, että 
niitä käytetään vain joko yksikkö- tai monikkomuodoissa. Esimerkik- 
si pohjoissaamen yksikön lokatiivin —s-pååte (esim. sanassa goadis 
*kodassa' < *kota-sta) vastaa suomen inessiivin —ssÅ- ja suomen elatii- 
vin -stA-päätteitä, mutta monikon lokatiivin pääte godiin (< *kota-j- 
na) taas on muodostettu suomen essiiviä vastaavasta —nA-aineksesta. 

Toinen saamelaiskielten taivutusjärjestelmälle tyypillinen piirre on 
se, että sanojen taivutustyypit riippuvat sanan tavuluvusta: 2-tavuiset 
sanat taipuvat osittain eri päättein kuin 3-tavuiset. Eräissä alun pe- 
rin vanhoissa johdoksissa on kolmetavuinen taivutusvartalo, vaikka 
nominatiivi on 2-tavuinen. 

Suomeen verrattaessa saamelaiskielissä kiinnittää huomiota myös 
duaalin eli kaksikon käyttö verbimuodoissa. Saamen kielissä on siis 
erikseen esim. muodot mii mannat ”me menemme ja moai manne 
”me (kaksi) menemme. Nomineilla ei persoonapronomineja lukuun 
ottamatta ole itsenäisiä duaalimuotoja. 

Myös saamelaiskielten adjektiivijärjestelmä poikkeaa huomatta- 
vasti suomesta ja muistakin uralilaisista kielistä. Adjektiiveilla on kak- 
si muotoa, joista toista käytetään predikatiivina, toista attribuuttina. 
Esimerkiksi lauseessa dållu lea ruoksat talo on punainen adjektiivi 
on predikatiivimuodossa, ilmaisussa rukses dållu ”punainen talo’ taas 
attribuuttimuodossa. Järjestelmä eroaa sekä useimpien muiden ura- 
lilaisten kielten järjestelmästä, jossa attribuuttina esiintyvä adjektiivi- 
muoto on taipumaton, että itämerensuomen järjestelmästä, jossa at- 
tribuutti taipuu pääsanan sijassa. Voikin väittää, että adjektiivit ovat 
saamelaiskielissä jossain määrin itsenäisempi sanaluokka kuin useim- 
missa muissa uralilaisissa kielissä. 

Nykyisten saamelaiskielten sijajärjestelmissä on huomattavia eroja. 
Esimerkiksi eteläsaame on säilyttänyt monia vanhaa alkuperää ole- 
via sijapäätteitä (mm. genetiivin —n ja akkusatiivin —m), jotka toisis- 
sa saamelaiskielissä ovat kadonneet. Voikin väittää, että eteläryhmän 
kielet ovat saamelaiskielistä kaikkein 5uomalais-ugrilaisimpia” sikäli, 
että ovat pysyneet rakenteeltaan lähimpänä varhaisia kantakieliä ja il- 
maisevat edelleen kieliopillisia suhteita vanhoin sijapäättein. Eteläsaa- 
messa ei myöskään ole lainkaan astevaihtelua, mikä viittaa siihen, että 
tämä nykyisten saamelaiskielten pääosaa luonnehtiva morfofonolo- 
ginen innovaatio ei palaudu saamelaiskielten yhteiseen kantakieleen 
kantasaameen (eikä näin muodoin myöskään saamelaiskielten ja itä- 
merensuomalaisten kielten yhteiseen edeltäjään, mitä sitäkin on eh- 
dotettu). Toisaalta eteläsaamessakin on huomattavia vokaalivaihtelu- 
ja, joten puhtaan agglutinatiiviseksi ei tätäkään kieltä voi luonnehtia. 

Toinen tärkeä saamen kielialuetta jakava raja menee itäsaamen ja 
muun saamen välissä. Esimerkiksi koltan-, akkalan- ja kildininsaa- 
messa vanhat kaksitavuiset sanat ovat muuttuneet pääosin yksitavui- 
siksi, mikä on edellyttänyt vokaalimuutoksia eri taivutusmuotoihin. 
Sibilantit ovat astevaihtelussa paitsi kvantitatiivisesti myös kvalita- 
tiivisesti (ss : zz, $$ : 22). Merkittävä konservatiivinen piirre on se, että 
vanhat nasaalin ja klusiilin yhtymät ovat kildinin- ja turjansaames- 

sa säilyneet — pohjoissaamessa ne ovat muuttuneet puolisoinnillisten 
medioklusiilien yhtymiksi, vrt. pohjoissaamen guoddi ~ kildininsaa- 
men kunte- (~ su kantaa). 


Taulukko 4: Saamelaiskielten sijajärjestelmät poikkeavat toisistaan sekä 
sijojen lukumäärän, että niiden muodostuksen osalta. Eteläsaame on pit- 
kälti säilyttänyt vanhan uralilaisen agglutinatiivisen järjestelmän, jossa si- 


jat ilmaistaan suffiksien avulla. 


Pohjoissaamen 2-tavuisen nominin taivutus (esimerkkisanana 'kala”) 


nom. guolli guoli-t 
gen./akk. guoli guli-id 
ill. guollå-i guli-ide 
lok. guoli-s guli-in 
komitat. guli-in guli-iguin 
ess. guolli-n 

Eteläsaamen nominintaivutus 
nom. guelie guelie-h 
akk. guelie-m guel-ide 
gen. guelie-n guelie-j 
ill. gual-an guel-ide 
iness. guele-sne guel-ine 
elat. guele-ste gueli-jste 
komit. guel-ine guelie-jgujmie 
ess. guel-ine 


Inarinsaamen nominintaivutus 


nom. 


kyeli 


kye'le-h 


gen. 


kye'le 


kuo()li-j 

akk. kye'le kuoli-jd 

ill. kuål-ån kuoli(i)-jd 
lok. kyelee-st kuoli-jn 
kom kuoli(i)-jn kuo'li-jgui'm 
abess. kye'le-ttää kuo'li-ittää 
ess. kyelli-n 

part. kyelli-d 


Koltansaamen nominintaivutus 


nom. kue Il kue I 

gen. kue'l kue 'l-i 

akk. kue I kue 1-id 

ill. kuall-a kue 1-id 
lok. kue le-st kue 1-in 
kom. kue lin kue 1-ivuim 
abess. kuel -tåå kue I-itåå 
ess. kue'lle-n 

part. kue'lle-d 


Taulukko 5: suomen, viron ja pohjoissaamen akkusatiivin ja genetiivin 
muodostaminen. Saamessa, kuten myös esimerkiksi virossa sanan sijaa ei 


ilmaista suffiksilla, vaan vartalovaihtelulla. 


suomi pohjoissaame viro 

kala : kalan guolli : guoli kala : kala 
silmä : silmän Calbmi : Calmmi silm : silma 
nimi : nimen namma : nama nimi : nime 

Saamelaiskielten sanastokerrostumista 


Kuten edellä on mainittu, perinteinen jako saamelaiskieliin pohjau- 
tuu lähinnä äänne- ja muoto-opin piirteisiin. Sanaston suhteen yh- 
denkin saamelaiskielten murteiden välillä voi eräissä tapauksissa olla 
huomattavia eroja. Hyvä esimerkki tästä ovat sisämaan poronhoita- 
jien ja merenrannan kalastajien pohjoissaamelaiset murteet. Useim- 
mat meriluontoa ja siihen liittyviä elinkeinoja kuvaavat sanat ovat 
porosaamelaisten murteissa tuntemattomia tai äärimmäisen vähän 
käytettyjä — samoin kuin tunturiluontoon ja suurporonhoitoon liit- 
tyvä sanasto merisaamessa. 

Saamelaiskielissä, kuten kaikissa normaaleissa kielissä on runsaas- 
ti lainasanoja, jotka ovat merkittävästi vaikuttaneet nykyisten saame- 
laiskielten muotoutumiseen ja joiden pohjalta voidaan tehdä pää- 
telmiä kieliyhteisön historiaan kuuluneista kulttuurikontakteista. 
Varhaisimmat lainasanakerrostumat on saatu jo kantasaameen ja si- 
tä varhaisempiin kantakieliin, minkä jälkeen uudemmat eri lähteistä 
saadut lainasanakerrostumat ovat olleet tärkeä tekijä nykyisiä saame- 
laiskieliä muovanneissa kehityksissä. 

Vanhimmat saamelaiskielten lainasanakerrostumat ovat yhteisiä 
saamelaiskielille ja ainakin joillekin muille uralilaisille kielille. Tällai- 
set sanat on saatu varhaisissa kantakielivaiheissa, jolloin saamelaisten 
ja muiden uralilaisten kielten ryhmien — esimerkiksi itämerensuoma- 
laisten kielten väliset erot eivät vielä olleet ehtineet muotoutua. Nämä 
sanat esiintyvätkin saamelaiskielten lisäksi myös muissa uralilaisissa 
kielissä. Saamelaiskielet ovat saaneet mm. suomen edeltäjien kanssa 
yhteisiä lainoja esim. arjalaisista, iranilaisista, balttilaisista ja germaa- 
nisista kielimuodoista. Näistä kolme ensimmäistä lainalähdettä ovat 
yhteisiä useimpien uralilaisten kielten kanssa, kaksi viimeksi mai- 
nittua ovat ominaisia lähinnä vain saamelaiskielille ja itämerensuo- 
melle. 

Eräät vanhat lainakerrostumat edustavat selvästi saamelaiskieliin 
saatuja itsenäisiä lainakerrostumia. Tällaisia ovat erityisesti varhaiset 
germaaniset lainat, jotka on saatu kantasaameen (Aikio 2006). Myös 
kantasuomi näyttää samaan aikaan saaneen huomattavia germaani- 
vaikutuksia, mutta nämä näyttävät edustavan osittain eri kerrostu- 
maa kuin saamen saamat germaanilainat. Tämä viittaa siihen, että 

jotain kantagermaanin muotoa on mahdollisesti puhuttu jossakin 
näiden kahden kielimuodon välissä (ks. luku Missä ja milloin kanta- 
saamea?). 

Kolmanteen ryhmään kuuluvat sellaiset lainakerrostumat, jotka 
ovat ainoastaan saamelaiskielille ominaisia. Tällaisia saamelaiskielten 
erilliskehityksen aikaisia lainakerrostumia on useita, keskeisimpinä 
skandinaaviset ja itämerensuomalaiset (pääosin suomalaiset ja kar- 
jalaiset) lainat. Huomattavaa on, että myös kaikkein eteläisimmissä 
ja läntisimmissä kielissä on itämerensuomalaisia lainoja, mikä viittaa 
siihen, että näidenkin kielimuotojen edeltäjät ovat peräisin idästä, itä- 
merensuomen naapuruudesta. Jonkin verran on lainoja saatu jo var- 
hain myös venäjästä, vaikkakin suuri osa venäläisperäisestä sanastosta 
lienee kulkeutunut saameen karjalan kielen kautta. 

Uusimmat lainasanaryhmät ovat sellaisia, että ne esiintyvät ai- 
noastaan yksittäisissä saamelaiskielissä. Lainaaminen skandinaavisista 
kielistä, venäjästä ja suomesta jatkuu edelleen. Fonemaattisten muu- 
tosten ohella se on tärkeä nykyisten saamelaiskielten heikkoa keski- 
näistä ymmärrettävyyttä selittävä tekijä. Kuhunkin saamelaiskieleen 
on lainattu ympäröivän valtakielisen kulttuurin sanoja ja käsitteitä. 
Siksi uudet saamelaiskielten sisäiset erot muovautuvat nykyisin lähin- 
nä valtakunnanrajojen mukaisesti. 


Substraatteja ja kielenvaihtoja 


Kaikki saamen sanasto ei ole suomalais-ugrilaista alkuperää tai kuulu 
tunnettuihin lainasanakerrostumiin. Saamelaiskielissä on itse asias- 
sa melko paljon sellaisia keskeisiäkin sanoja, joille ei löydy vastineita 
muista tunnetuista kielistä. Esimerkiksi useimmat suomalais-ugrilai- 
set kielet jakavat ”kiveä? merkitsevän sanavartalon (*kiwe josta ovat 
kehittyneet mm. suomen kivi, mordvalaiskielten kev ja unkarin kö). 
Kantasaamessa tämä sana on kuitenkin kadonnut ja korvautunut toi- 
sella sanalla *kedke (> pohjoissaamen geadgi), joka on tuntematon- 
ta alkuperää. Kun eräät muutkin ilmeisesti uralilaiseen kantakieleen 
palautuvat luonnonmuodostelmia ja -ilmiöitä kuvaavat sanat ovat 
saamesta kadonneet ja korvautuneet tuntematonta alkuperää olevilla 
sanoilla (esim. puu > pohjoissaamen muorra, tuuli > pohjoissaamen 

biegga), näyttää ilmeiseltä, että saamelaiskielet ovat olleet kontaktissa 
tuntemattomien, sittemmin kadonneiden kielten kanssa, joiden pu- 
hujien täytyy otaksua assimiloituneen saamelaisten esi-isiin. Tällaista 
kuolleiden kielten vaikutusta nykykieliin kutsutaan kielelliseksi subst- 
raatiksi. 

Frityisesti saamelaiskielten maastosanastosta sekä Pohjois-Fenno- 
skandian kasviston ja eläimistön nimityksistä löytyy termejä, jotka ei- 
vät fonotaktisin (äännerakennetta koskevin) perustein voi palautua 
kantasaamea kauemmaksi, mutta joita ei voine pitää johdoksinakaan 
— siitä puhumattakaan, että kyseessä olisivat äänteellisesti motivoidut 
sanat. Paikannimitutkimuksen avulla on voitu osoittaa, että nämä sa- 
nat ovat esiintyneet paikannimissä hyvin eri tyyppisillä alueilla. Se 
seikka, että muutamat oletetut substraattisanat, mm. pohjoissaamen 
sanoja njårga niemi ja geadgi kivi vastaavat sanat esiintyvät hyvin 
laajalti Suomen, Karjalan ja jopa Karjalan itäpuolisten venäläistynei- 
den alueiden paikannimistössä viittaa siihen, että kantasaamella on 
ollut kontakteja sittemmin kadonneisiin kieliin jo melko eteläisillä 
alueilla, kenties Laatokan ja Äänisen tuntumassa (Saarikivi 2004). 

Varhaisessa tutkimuksessa viitattiin saamelaiskielten substraatti- 
sanaston yhteydessä ns. protolappihypoteesiin. Tämän mukaan saa- 
melaiset olisivat alkuaan olleet ei-suomalais-ugrilaista kieltä puhuvaa 
väestöä, joka olisi jostain syystä omaksunut suomalais-ugrilaisen kie- 
len. Eräät tutkijat kehittivät myös sittemmin kumotun teorian, jonka 
mukaan saamelaiset olisivat alkuaan puhuneet samojedikieliä. Proto- 
lappihypoteesin oli määrä selittää, miksi suomalaisista kulttuurisesti 
huomattavasti eroavat saamelaiset puhuivat suomen sukukieltä. 

Nykytutkimuksessa korostetaan kuitenkin, että kielenvaihdot ovat 
historiassa itse asiassa melko tavallisia ilmiöitä ja niitä on tapahtunut 
useimpien muidenkin kielten historiassa. Ei-suomalais-ugrilaista sa- 
nastoa löytyy runsain mitoin myös kaikista muistakin suomalais-ug- 
rilaisista kielistä jotka levisivät taigavyöhykkeeltä tundralle. 

Hyvin suuri osa saamelaiskielten oletetusta substraattisanastos- 
ta vaikuttaa hämmästyttävän nuorelta ja näyttäisi sekä levikki-, että 
merkityskriteerin valossa tulleen lainatuksi vasta Pohjois-Fennoskan- 
diassa kantasaamen hajoamisen jälkeen. Tällaisia yksittäisiin saa- 
melaiskieliin saatuja lainoja on useimmissa saamelaiskielissä (Aikio 

2004). Hypoteesia nykyisen saamelaisalueen kielellisesti melko myö- 
häisestä saamelaistumisesta tukevat lukuisat fonotaktisesti uudelta 
vaikuttavat substraattiperäiset paikannimet. Tällaisia on helppo löy- 
tää koko saamelaisalueelta ja näyttää melko ilmeiseltä, että ne eivät ole 
peräisin mistään suomalais-ugrilaisesta kielestä. 

Saamelaiskielissä on syytä erottaa kaksi tuntemattomista kielistä 
peräisin olevaa substraattisanastokerrostumaa, joista toinen on saa- 
tu kantasaameen ja toinen vasta kantasaamen hajoamisen tulokse- 
na syntyneisiin moderneihin saamelaiskieliin. Jälkimmäinen kerros- 
tuma liittyy Pohjois-Fennoskandian luonnonmaantieteeseen, mutta 
edellinen on kaikella todennäköisyydellä omaksuttu eteläisemmillä 
alueilla. 


Taulukko 6: saamelaiskielten eri-ikäistä ja eri lähteistä saatua sanastoa 
(annettu vain pohjoissaamen muotoja) 


Ns. perintösanastoa eli uralilaisiin kantakieliin palautuvaa sanastoa: 


perintösanastoa, joilla on vastine suomessa 


namma (~ nimi) 
jiekya (~ jää) 

giella (~ kieli) 
galbma (~ su kylmä) 
manna- (~ mene-) 
ealli- (~ elä-) 
dovda- (~ su tunte-) 
čuožžu- (~ su seiso-) 
guokte (~ kaksi) 
vihtta (~ viisi) 
buorre (~ su para-) 
geassi (~ su kesä) 
čakča (~ syksy) 

alla (~ su yle-) 
duohki- (su ~ taka-) 
fanas (: fatnasa-) (~ su vene-) 

perintösanoja, joilla eri merkityksessä käytetty vastine suomessa 


jäpmi- kuolla (~ su jämä-) 

jaska "hiljainen (~ su jyhke-) 
borra- syödä? (~ su pure-) 

barga- työskennellä? (~ su pyrki-) 
čálli- kirjoittaa (~ su sälä-) 
Ceahppi taitava (~ su seppä) 


perintösanoja, joilla ei ole vastinetta suomessa 


gassat (: gassaga-) ”paksw < ural. *kiisä 
våzzi- "kävellä < ural. *wäncä- 

johti- ”kulkea < *juta- 

njålbmi 'suw < *nälmä- 

njoammil jänis” < *homala 


Lainasanoja 


balttilaisia lainoja (yhteisiä suomen kanssa): 


luossa — lohi, vrt. liett. lasis 

suoldni — halla, vrt. liett. salnå 

meahcci takamaa; erämaa ~ metsä, vrt. liett. medZia ”metså; rajamaa' 
(- lat. medi-um jne.) 


varhaisia lainoja germaanista 


guossi vieras" < *xansa (> su kansa) 

gierdat ”kestää; kärsiä? < *xardja > su kärsiä 

vuoma (: vuopman-) ”peuranpyyntiin käytetty aita, vuomen” < *hamen 
vuordit odottaa” < *wardö > su varto- 

vuovdi metsä < *aupa > su autio 

åvki apu; hyöty < *auka > ru. öka 

duddjot tehdä käsitöitä? < *towja > no töj 


lainoja skandinaavisista kielistä 


fårru ”matka) postpositiona myös ”mukana < *färö > ru fara 
åhpi avomeri; avoin suuri suo? (> su aapa) < *haba- > ru hav 
låvkkis ”kirppw < *flauha (> muinaisnorja flö, vrt. engl. flea) 

bärdni ”poika(lapsi)' < ru. barn 
männukuw < *mänan- > ru män 


vanhoja itämerensuomalaisia lainoja suomesta tai karjalasta 


addit antaa 

ahte että? 

digi aika 

ášši "asia (su < germ. anpia) 

ålgu alku 

ålgit alkaa (vrt. vastine alka ~ vuolgit) 
båika paska 

bissu ase (< su pyssy < ru. bössa) 
bivdit pyytää” 

dällu talo" 

mearra ”meri' (< su < baltt.) 


uusia itämerensuomalaisia lainoja 


hommä ”homma 
åndagassii anteeksi’ 
dábálaččat "tavallisesti? 
dårkilit tarkasti 

dävjä "usein; taajaan 


laajalevikkisiä (todennäköisiä) substraattilainoja tuntemattomista 
kielistä 


geadgi kivi 

njärga niemi’ 

åja (: ådjaga) lähde (> su aaje) 
bäkti kallio? 

roavvi rova; palomaa 

vuotna ”vuono; pitkä lahti? 
biegga ”tuuli 

balsa ”palsa 

gdisa ”lumihuippuinen tunturi? 
morsa ”mursw 

njälla naali? 

suppealevikkisiä substraattilainoja pohjoissaamessa 


lusmi ”kosken pää? 

leaksä "metsäinen laakso’ 

giron kiiruna 

skuolfi pöllö? 

lidnu ”huuhkaja 

Cuodjä pitkänomainen lahti (järvessä)? 
jalvi ”kahden kosken välinen virranosa 
jargna ”järvenselkä? 

vassu "jäätävä tuuli? 

suorja ”hai' 

råktu ”liuskekivi? 

rässa kivikko tunturissa” 

suotnju suuri suo’ 


Taulukko 7: Paleolingvistiikaksi kutsutun tutkimusmenetelmän ideana 
on rekonstruoida kunkin kantakielivaiheen puhujien kulttuuria siihen 
ao. kantakieleen palautuvan sanaston avulla. Vertaa kantasaameen, kan- 
tasuomeen ja kantauraliin rekonstruoitavissa olevia käsitteitä: 


kantaurali kantasuomi kantasaame 
joki lehmä vaara 

puu porsas vaivaiskoivu 
petäjä siika merilevä 
muna lohi jäkälä 

kala ohra saukko 
jousi ruis kuukkeli 
suksi hevo(nen) 3-vuotias urosporo 
vaski miekka porotokka 
pii (kivi) purje uhrikivi 

siili kuningas noita 

jänis terva kuningas 
koira rauta ahkio 

kunta kulta rauta 

appi ruotsi hopea 


105 


Janne Saarikivi 


kota venäläinen ruoste 

jousi vero käärme 
tsuudi; vainolainen 
karjalainen; ryöväri 


Saamen kielen suhde suomen kieleen 


Saamelaiskielten tutkimuksessa on yhä uudestaan jouduttu ottamaan 
kantaa siihen, mikä on saamelaiskielten suhde suomen kieleen ja laa- 
jemmin itämerensuomalaisiin kieliin. Tämä kiinnostus johtuu mo- 
nesta eri seikasta. 

Ensinnäkin, saamelaiskielten ja itämerensuomalaisten kielten suh- 
de on äänteellisesti hyvin säännöllinen. Lähes koko kummankin kieli- 
ryhmän taivutusmorfologia on yhteistä alkuperää, samoin keskeisim- 
mät osat sanastosta. Itämerensuomen ja saamen väliset äännesuhteet 
ovat hyvin selvitetyt, monissa tapauksissa pienimpiä yksityiskohtia 
myöten. Voikin sanoa, että itämerensuomen ja saamen suhde on mo- 
nella tapaa esimerkki kielihistorian periaatteiden hämmästyttävästä 
yleistettävyydestä ja ennustusvoimasta. 

Sekä itämerensuomi, että saame (kuten myös mordva) ovat pää- 
osin säilyttäneet uralilaisen kantakielen kaksitavuiset perussanavar- 
talot, jotka monessa muussa kielessä ovat lyhentyneet yksitavuisiksi. 
Kuten edellä on mainittu, saamelaiskielet jakavat itämerensuoma- 
laisten kielten kanssa myös huomattavia lainasanakerrostumia, joista 
keskeisimpiä ovat eri-ikäiset balttilaiset ja germaaniset lainat. 1970- 
luvulta alkaen on edelleen pyritty osoittamaan, että saamelaiskielillä 
ja itämerensuomalaisilla kielillä on mahdollisesti vielä muitakin var- 
haisia yhteisiä lainakosketuksia, jotka ovat tapahtuneet toisten urali- 
laisten kielten edeltäjistä riippumatta. Tällaisia olisivat eräät arjalaiset 
ja iranilaiset lainakerrostumat. Yhteensä saamessa ja itämerensuo- 
messa on yli 200 muista uralilaisista kielistä puuttuvaa sanavartaloa, 
joista osa tosin saattaa lienee kulkeutunut lainana itämerensuomesta 
saameen tai päinvastoin. 

Edelleen, nämä kaksi kieliryhmää jakavat joukon innovaatioita, 
jotka puuttuvat useimmista muista uralilaisista kielistä. Tällaisia ovat 
esimerkiksi astevaihtelu, eli sanan keskikonsonantiston taivutusvarta- 

loissa esiintyvät muutokset, 2. tavun labiaalivokaalit o ja u (vrt. su pato 
~ saaN buoddu) sekä sananalkuinen muutos *wo > o (su olka ~ saaN 
oalgi < *wolka, vrt. unk vall) . Ne ovat myös ainoita uralilaisia kieliä, 
joissa perussanajärjestys on muuttunut SOV:sta ja SVO:hon (subjekti 
— verbi — objekti) ja joissa esiintyy germaanisten kielten mallin mukai- 
sia liittotempuksia sekä eräitä muita rakenteita. 

Jo 1800-luvun alkupuolen kiinnittivät huomiota myös siihen seik- 
kaan, että saamelaisten itsestään käyttämällä nimityksellä on vasti- 
neensa itämerensuomalaisissa heimonimissä. Hämeen maakunnan 
asukkaiden nimi (hämäläinen) on nimittäin historiallisesti saamelais- 
ten omakielisen nimityksen (esim. pohjoissaamen säpmelas) vastine 
(< *Sämälärce). Näillä kahdella hyvin erilaisella etnisellå ryhmällä tu- 
lee siis olettaa olevan ainakin joiltain osin yhteinen menneisyys. On- 
kin esitetty, että nykyinen Pirkanmaa olisi ollut alkuaan saamelaisten 
asuttama alue, joka olisi n. 1300-luvulta alkaen itämerensuomalaistu- 
nut (Salo 2002). Huomattavaa on, että Pirkanmaan tai Ylä-Satakun- 
nan saamelaisten täytyy sekä arkeologisen että suullisen perimätiedon 
todistuksen valossa olettaa harjoittaneen myös viljelyä. 

Melko läheisistä kielistään huolimatta ovat saamelaiset ja itämeren- 
suomalaiset kansat kulttuuriltaan nykyisin sangen erilaisia etnisiä ryh- 
miä. Historiallisesti voidaan saamelaiskielten katsoa säilyneen siellä, 
missä maatalous ei ole päässyt voitolle väestön pääelinkeinona. Toisin 
kuin esihistoriallisena aikana, historiallisessa Suomessa saamelaiskiel- 
ten ja itämerensuomalaisten kielten raja on siis ollut myös elinkeinora- 
ja. Tällainen tilanne heijastuu myös niissä sekä Suomen, että nykyisen 
Venäjän Karjalan alueen historiallisissa lähteissä, joissa kylän asuk- 
kaiden jälkeen tyypillisesti luetellaan kylän piirissä asuvat lappalaiset. 
Tutkimuksessa on esitetty eri kantoja sen suhteen, ovatko nämä aina 
1700-luvulle asti mainitut lappalaiset olleet myös kielellisesti saamelai- 
sia. Eräät tutkijat ovat pitäneet termiä lappalainen ainoastaan elinkei- 
noon viittaavana, toiset taas ovat olettaneet, että lappalaiset olisivat ol- 
leet myös saamelaiskielten puhujia (esim. Vahtola 1999, Aikio & Aikio 
2001). Samaan problematiikkaan kuuluvat oleellisesti lähes kaikkialta 
Suomesta tunnetut Lappi- ja Lapin-alkuiset paikannimet, joista aina- 
kin osa liittyy varmasti varhaisempaan saamelaisasutukseen. 

Vahva argumentti sisä-Suomen lappalaisten kielellisen saame- 
laisuuden puolesta on se, että saamelaiskielistä peräisin oleva pai- 

kannimistö kattaa maamme lähes kaikki alueet, mahdollisesti 
Lounais-Suomen rannikkoaluetta ja Karjalan kannasta lukuun otta- 
matta. Tämä viittaakin voimakkaasti siihen, että saamelaiskieliä on 
puhuttu lähes kaikkialla nyky-Suomen ja Karjalan alueella. Samaan 
suuntaan viittaa se uusimman tutkimuksen osoittama seikka, että 
saamelaisperäistä lainasanastoa on suomen ja karjalan kaikissa mur- 
teissa eteläisimpiä seutuja myöten (Aikio 2009). Tietenkin on mah- 
dollista, että jonkinlainen etninen raja suomalaisten ja saamelaisten 
jälkeen on paikoin säilynyt vielä saamelaisten kielellisen assimilaati- 
on jälkeenkin, ja sikäli saattaa olla, että eräät historiallisten lähteiden 
mainitsemat ”lappalaiset” ovat olleet jo itämerensuomen puhujia. Il- 
meistä kuitenkin on, että heidän etninen taustansa liittyy myös saa- 
melaiskielten varhaisempaan levikkiin Keski- ja Itä-Suomessa. 

Saamelaisten assimilaatio suomalaisiin on selvästi ollut huomat- 
tavaa erityisesti 1500—1700-luvun Savossa, Karjalassa, Kainuussa ja 
Lapissa (vrt. Korpela 2009). Tätä heijastanee esimerkiksi se, että saa- 
melaisten kansallisuudennimestä johdettu suomalainen sukunimi 
Lappalainen kuuluu Savon alueella yleisimpiin sukunimiin. Saame- 
laisten suomalaistumisen viime vaiheisiin liittyvät ns. Lapin plakaa- 
tit eli lappalaisten asuttamien erämaiden uudisasutukseen rohkaisseet 
Ruotsin valtion verohelpotukset, joista ensimmäinen julkaistiin 1673. 
Näistä asiakirjoista käynnistynyt nykyisen Lapin läänin eteläosan saa- 
melaisten assimilaatioprosessi on historiallisesti dokumentoitu yksi- 
tyiskohtia myöten (Tegengren 1952). 

Miten nykytutkijat sitten suhtautuvat ns. varhaiskantasuomihy- 
poteesiin, eli oletukseen, jonka mukaan saamelaiskielet ja itäme- 
rensuomalaiset kielet polveutuvat yhteisestä suomalais-ugrilaisesta 
välikantakielestä? Vastaus ei ole yksiselitteinen. Varhaiskantasuomi- 
hypoteesin muotoili alunperin Paavo Ravila, joka kiinnitti huomiota 
suomen ja saamelaiskielten huomattavaan samankaltaisuuteen. Suu- 
ri osa huomattavista fennougristeista on kannattanut varhaiskanta- 
suomihypoteesia meidän päiviimme asti, mm. Erkki Itkonen (1961), 
Mikko Korhonen (1981), Pekka Sammallahti (1998) ja Tapani Lehti- 
nen (2007). Nykyisin monet tutkijat ovat kuitenkin asettumassa sille 
kannalle, että varhaiskantasuomihypoteesille ei ole riittävästi perus- 
teita. Lainasanatutkimuksessa on viitattu siihen, että itämerensuo- 
mi ja saame näyttävät jo hyvin varhain saaneen lainasanoja samoista 

lähteistä myös toisistaan riippumatta (Koivulehto 1999). Edelleen, on 
kiinnitetty huomiota siihen, että monet itämerensuomen ja saamen 
yhteisistä innovaatioista voidaan selittää keskinäisen lainautumisen 
tuloksena tai kielellisinä areaalipiirteinä. Tällöin niiden ei siis tarvitsi- 
si olettaa syntyneen yhteisessä kantakielessä. Esimerkiksi pitkään itä- 
merensuomen ja saamen yhteisenä innovaationa pidettyä astevaihte- 
lua tarkastellaankin nykyisin usein samankaltaisena, mutta toisistaan 
riippumattomasti syntyneenä vaihteluna itämerensuomessa ja saa- 
messa. 

Viime kädessä varhaiskantasuomihypoteesin kannalta keskeistä on 
sen arvioiminen, minkä tyyppisiä kahden kielen yhteisten innovaa- 
tioiden tulee olla, jotta niiden selitykseksi kannattaa rekonstruoida 
yhteinen välikantakieli. Mikäli varhaiskantasuomella ymmärretään 
lähinnä kantauralin läntisintä murretta, jossa tapahtui eräitä muista 
kielistä poikkeavia kehityksiä, voidaan hypoteesia voidaan pitää tar- 
peellisina (vrt. Saarikivi & Griinthal 2005). 

Itämerensuomen ja saamen lisäksi kuuluu uralilaisen kieliperheen 
läntiseen, äänteellisesti konservatiiviseen periferiaan? myös mordva- 
laiskielten ryhmä. Nykyisin tähän ryhmään kuuluvia kieliä puhutaan 
kaukana itämerensuomalaisista ja saamelaiskielissä, leveän venäjän 
kielen puhuma-alueen muodostaman vyöhykkeen takana. Näyttää 
kuitenkin siltä, että itämerensuomen ja saamen lisäksi myös mord- 
valaiskielten voidaan katsoa jakavan joukon innovaatioita jomman 
kumman kieliryhmän kanssa. Voidaankin varovasti esittää, että kaikki 
kolme kieliryhmää olisivat kehittyneet samasta kantauralin länsimur- 
teesta, jossa kieliryhmiä sittemmin erottaneet innovaatiot olisivat al- 
kaneet synnyttää murre-eroja. Eräät innovaatiot olisivat tapahtuneet 
niissä murteissa, joista sittemmin kehittyi itämerensuomea ja mord- 
vaa, toiset niissä, joista tuli saamea ja mordvaa — ja kolmannet niissä, 
joista tuli itämerensuomea ja saamea. Viimeinen murreryhmä vastai- 
si siis tällöin klassista varhaiskantasuomea. Toisaalta tällainen speku- 
laatio voi olla liiankin uskallettua — on mahdollista, että saamelais- 
kielten, mordvalaiskielten ja itämerensuomalaisten kielten yhteiset 
piirteet ovat toisistaan riippumatonta rinnakkaiskehitystä eri kieli- 
muodoissa. 

KANTASUOMI 


2. tavu * -Vj, | 
*Ww > -0 


KANTASAAME 


Astevaihtelu 


1. tavu *u, *i>*o,e | 1. tavun pitkä vokaali > lyhyt 


Kuvio 3. Eräiden äänteellisten ja muoto-opillisten innovaatioiden jakautu- 
minen itämerensuomalaisten kielten, saamelaiskielten ja mordvalaiskiel- 
ten välillä. Kielten jakautuminen ei tapahdu suoraan nykyisin olemassa 
oleviin sukupuun haaroihin. Saamen edeltäjällä kantasaamella on yhtei- 
siä innovaatioita niin suomen edeltäjän kantasuomen kuin kantamord- 
vankin kanssa. Kantasuomi ja kantamordva jakavat nekin saamelaiskie- 
listä puuttuvia innovaatioita. Mahdollisesti varhaisimpien kantauralin 
jakautumisten tuloksena syntyneet kielimuodot ovat olleet keskenään 
ymmärrettäviä ja sulautuneet uudestaan nykyisiä itämerensuomalaisia, 
saamelaiskieliä ja mordvalaiskieliä edeltäviksi välikantakieliksi. 


Missä ja milloin kantasaamea? 


Saamelaisten esihistorian ja etnogeneesin eli kansan muotoutumisen 
näkökulmasta keskeinen on kysymys siitä, milloin ja missä kantasaa- 
mea on puhuttu. Sikäli kuin tähän — ja muihin vastaaviin kantauralin 
tytärkieliä koskeviin ajoitus- ja paikannusongelmiin — voidaan löytää 
vastauksia, on sillä merkitystä myös suomen ja muiden uralilaisten 
kielten historian ajoituksille ja paikannuksille. 

Saamelaiskielten historiallista taustaa tutkittiin pitkään saamen 
kielen ja saamelaisuuden ulkopuolisista lähtökohdista. Esimerkiksi 

Kartta 1. Suomen saamelaisperäisiä paikannimiä Ante Aikion tutkimus- 
ten valossa (Aikio 2007). Useiden nimien alkuperää voidaan tutkia ver- 
taamalla saamenkielisessä paikannimistössä esiintyvää sanastoa suo- 
men puhuma-alueen nimistöön. Saamen pitkää’ merkitsevästä sanasta 
muodostetut järvennimet ovat todellisuudessakin pitkänomaisia. Myös 
”kannasta ja "ylhäällä olevaa? merkitsevän sanan sisältävät paikannimet 
voidaan tunnistaa kielenulkoisesti tutkimalla nimien tarkoitteita kartta- 
kuvan avulla. 

1900-luvun alkupuoliskolla vallalla olleen Suomen asutushistorian 
perusparadigman, ns. maahanmuuttoteorian mukaan suomalaiset 
saapuivat maahan rautakauden alussa Virossa ja kohtasivat täällä saa- 
melaisia. Ajan tutkimus ei tyypillisesti ollut kovinkaan kiinnostunut 
siitä, miten saamelaiset olivat tulleet maahan. Mitä ilmeisimmin hei- 
dän oletettiin olleen täällä aina” ja protolappihypoteesin tehtäväksi jäi 
selittää, miten he olivat omaksuneet suomalais-ugrilaisen kielen. 

Kun 1900-luvun jälkipuoliskolla suomalaisessa esihistoriantutki- 
muksessa vakiintui asutuksen ns. jatkuvuusteoria, jonka mukaan suo- 
malais-ugrilaisia kieliä olisi puhuttu nykyisen Suomen alueella jo var- 
haisesta kivikaudesta lähtien, myös saamelaiset sovitettiin mukaan 
tähän kuvaan. Itämerensuomen ja saamen välisen kielirajan nähtiin 
muodostuneen nykyisen Suomen alueella jo kivikaudella kun maa ja- 
kautui kahteen arkeologisesti selvästi toisistaan erotettavissa olevaan 
alueeseen, joista toinen oli rannikoilla ja toinen sisämaassa. Tämän 
mallin mukaan varsinaisia saamelaisia ei kuitenkaan olisi asunut län- 
nen ja etelän rannikkoalueella, jonka asukkaat olisivat kehittyneet itä- 
merensuomalaisiksi jo kivikautisten ns. vasarakirveskulttuurin väes- 
tön kanssa tapahtuneiden indoeurooppalaiskosketusten myötä. 

Nykyisin monet tutkijat ovat skeptisiä sen suhteen, miten hyvin 
kielellisesti ja arkeologisesti määriteltävien alueiden voidaan ylipään- 
sä katsoa vastaavan toisiaan. Arkeologisesti määriteltävissä olevat 
alueet kertovat materiaalien, raaka-aineiden ja tekniikoiden leviämi- 
sestä. Kielen leviäminen ei välttämättä ole yhteydessä mihinkään näis- 
tä vaan noudattaa omaa, eri tilanteissa erilaista ja usein melko hanka- 
lasti rekonstruoitavissa olevaa sosiaalista dynamiikkaa. 

Yhtäältä sekä saamelaisalueella että sisä-Suomessa on arkeologises- 
ti havaittava asutusjatkuvuus, toisaalta saamelaiskielissä on ilmeisen 
myöhäisiä Pohjois-Fennoskandian muinaiskielistä omaksuttuja subst- 
raattiperäisiä elementtejä. Kun nämä elementit on omaksuttu vasta 
kantasaamen hajoamisen jälkeen ja nykykielten puhuma-alueiden tu- 
lee joka tapauksessa katsoa syntyneen kantakielten hajoamisen tulokse- 
na, on ilmeinen johtopäätös, että kantasaamea ei ole puhuttu nykyisel- 
lä saamelaisalueella vaan etelämpänä. Tämä vastaa myös aikaisempien 
(jatkuvuusteorian kautta edeltäneiden) tutkijapolvien käsityksiä. 

Kantasaameen voidaan rekonstruoida yli 1600 sanavartaloa 
(ks. Lehtiranta 1989). Näiden sanavartaloiden ns. paleolingvistisen 


112 


Saamelaiskielet — nykypäivää ja historiaa 


analyysin avulla voidaan päätellä, että kantasaame on ilmeisesti ol- 
lut jossain sisämaassa rautakauden kynnyksellä puhuttu metsästäjien, 
ennen kaikkea peuranpyytäjien ja kalastajien kieli. Kun saamelaiskiel- 
ten väliset erot eivät näytä olevan kovin paljon merkittävämpiä kuin 
esimerkiksi slaavilaisten kielten, joiden yhteisen kantakielen tiedetään 
hajonneen noin vuoden 500 j.a.a tienoilla, voinee olettaa, että kanta- 
saamea on puhuttu noin ajanlaskumme alun tienoilla ja mahdollisesti 
ensimmäisinä vuosisatoina sen jälkeen. 

Jotta kantasaame voitaisiin paikantaa, on paleolingvistisen evi- 
denssin ohella otettava huomioon kantasaameen saadut lainasana- 
kerrostumat. Merkittävää on tässä suhteessa erityisesti varhainen ger- 
maaninen sanastokerrostuma, josta näytetään omaksutun sanastoa 
itsenäisesti sekä kantasuomeen että kantasaameen. Ante Aikio (2006) 
on ehdottanut, että Etelä-Suomi sopisi hyvin alueeksi, jossa tällaiset 
germaanikosketukset olisivat voineet tapahtua. Kantasuomen puhujat 
olisivat tässä tapauksessa asuneet Suomenlahden eteläpuolella ja kan- 
tasaamen puhujat nyky-Suomen alueella. 

Pohjois-Venäjän, erityisesti Arkangelin alueen substraattinimistö 
näyttää viittaavan siihen, että alueella on puhuttu kieliä, jotka mones- 
sa suhteessa ovat olleet läheisiä nykyisille saamelaiskielille. Huomat- 
tavaa on kuitenkin, että niistä näyttävät puuttuneen nykyisille saa- 
melaiskielille ominaiset substraattiperäiset maastotermit — siitäkin 
huolimatta, että eräät saamelaiskielten äänteenmuutokset näyttävät 
tapahtuneen niissä. Tämä viittaa siihen, että kantasaamen hajoamisen 
tuloksena on ilmeisesti syntynyt sellaisiakin saamelaiskielten haaroja, 
joilla ei nykykielten joukossa ole jatkajia (vrt. Saarikivi 2004). 

Kaikki historiassa tunnetut kantakielet ovat kotoisin rajoitetuil- 
ta alueilta ja siksi myös kantasaamen puhuma-alueen täytyy olettaa 
olleen melko pienen. Kun itämerensuomen varhaisin hajoamisalue 
näyttää nykytutkimuksen valossa sijoittuvan Suomenlahden etelä- 
puolelle, mahdollisesti jonnekin Viron ja Inkerinmaan seuduil- 
le on lähellä ajatus, että saamea olisi puhuttu tämän alueen itä- ja 
koillispuolella — Valkeajärven, Laatokan ja Äänisen välisellä alueel- 
la. Täältä saamelaiskielet olisivat aluksi levinneet Suomeen, Kar- 
jalaan ja Pohjois- Venäjälle korvautuakseen sittemmin itämeren- 
suomalaisilla — ja slaavilaiskielillä. Ainoat nykypäiviin säilyneet 

saamelaiskielet olisivat siten säilyneet kantasaamen hajoamisen tu- 
loksena syntyneiden länsimurteiden periferiassa nykyisellä saamelais- 
alueella. Nämä saamelaiskielet olisivat länteen levitessään omaksuneet 
substraattivaikutuksia alueen varhaisemmista paleoeurooppalaisista 
kielistä. Todennäköisesti vastaavia vaikutuksia — mutta eri lähteistä 
— on saatu myös itäiseen, sittemmin kadonneeseen saamelaiskielten 
haaraan, vaikkakin tästä on niukalti todisteita. 

Saamelaiskielten ekspansio pohjoiseen ja länteen lienee ollut mel- 
ko nopea, sillä jo noin vuosien 800-1000 tienoilla niiden täytyy olettaa 
saavuttaneen Keski-Skandinaaviankin. Tämä oletus on välttämätön 
skandinaavisista kielistä saameen omaksuttujen paikannimien äänne- 
asun valossa (Bergsland 1995). Hiljattain on esitetty, että saamelais- 
kielten eteläryhmään kuuluneet kielet ovat saattaneet kulkeutua nyky- 
Suomen alueelta Keski-Skandinaviaan myös suoraan Pohjanlahden yli 
(Häkkinen 2009). Kielitieteen kannalta näyttäisi kuitenkin todennä- 
köiseltä, että materiaalisessa kulttuurissa Pohjois- ja Keski-Skandina- 
viassa havaittava jatkuvuus ei edusta lingvististä jatkuvuutta, vaan saa- 
melaiskielet nykyalueellaan ovat suhteellisen nuoria tulokkaita. 

Tässä luonnosteltu kuva saamelaiskielten kielialueen historias- 
ta vastaa pitkälti Aikion (2006), Häkkisen (2009) ja tämän kirjoitta- 
jan aikaisemmin esittämiä. Se poikkeaa huomattavasti mm. Sammal- 
lahden (2001) puolustamasta Pohjois-Fennoskandian huomattavasti 
varhaisempaa, jopa kivikautista saamelaistumista edellyttävästä mal- 
lista. On kuitenkin vielä kerran huomautettava, että se koskee nimen- 
omaan Pohjois-Fennoskandian kielellistä saamelaistumista, eikä se 
pyri sanomaan mitään saamelaisen etnoksen varhaisvaiheista koko- 
naisuutena. Tämä olisikin hankalaa, sillä etniset identiteetit ovat kai- 
kissa konteksteissa — myös saamelaisalueella — hyvin monilähtöisiä. 
Joka tapauksessa sekä kantasaamen, että sitä edeltävien kantakielten 
puhuma-alueiden paikannusten ja ajoitusten ja myös Pohjois-Fenno- 
skandian saamelaistumisen monet yksityiskohdat ovat edelleen hä- 
märän peitossa. 

Kuvio 4. Skemaattinen kaavio kantasaamen kielikontakteista. Kantager- 
maani on vaikuttanut erikseen sekå itåmerensuomeen, ettå saameen. Balt- 
tilaiset vaikutukset saameen ovat todennåköisimmin kulkeutuneet itåme- 
rensuomen kautta. Kantasaame on myös ollut kontaktissa ainakin kahteen 
erilaiseen ja eri alueilla puhuttuun tuntemattomaan kielimuotoon. Kaavio 
on kirjoittajan omiin ja Ante Aikion tutkimuksiin perustuva. 

Kartta 3. Saamelaiskielisen nimistön laajin levikki Pohjois- Venäjällä. 


Viiva d osoittaa itämerensuomalaisista ja saamelaiskielistä peräisin ole- 
van paikannimistön laajimman levikin Venäjän paikannimistössä. 


Viiva c osoittaa kantasaameen palautuvan tuntemattomista kielistä peräi- 
sin olevan substraattisanaston (mm. pohjoissaamen sanoja njårga ”niemi 
ja geadgi vastaavien sanojen) laajimman levikin paikannimistössä. 


Viiva b osoittaa eräiden kapealevikkisempien substraattisanojen, mm. 
pohjoissaamen sanoja vuotna ”vuono ja båkti kallio vastaavien sanojen 
laajimman levikin paikannimistössä. 


Viiva a osoittaa pohjoissaamen sanaa roavvi ’rova vastaavien sanojen ja 
eräiden muiden sanojen laajimman levikin paikannimistössä. 


(kartta ensimmäisen kerran julkaistu lähteessä Saarikivi 2004) 

Johdanto 


Genetiikka (tulee muinaiskreikan sanasta yevetikOG, genetikos, ja 
yeveoic, genesis, alkuperä’), on biologiaan kuuluva tieteenala, joka 
tutkii eliöiden perinnöllisyyttä ja monimuotoisuutta. Tietoa perin- 
nöllisyydestä on käytetty jo ennen kuin Gregor Mendel (1822—1884) 
keksi perinnöllisyyden lait. Uutta oli Mendelin havainto, että eliöt saa- 
vat vanhemmiltaan, perinnöllisiä yksikköjä, geenejä. Geenit muodos- 
tuvat kromosomien DNA-alueista. DNA:n rakenne selvitettiin 1953, 
Nobel-palkittujen James Watsonin ja Francis Crickin ansiosta. DNA 
muodostuu neljästä nukleotidistä, joiden järjestys sisältää elämälle 
välttämättömän koodin. Tämän koodin perusteella soluissa tuotetaan 
aminohappoja, joista muodostuvat valkuaisaineet eli proteiinit. Gee- 
neissä ja proteiineissa on rakenteellista vaihtelua, joka periytyy van- 
hemmilta jälkeläisille ja jota voidaan laboratoriomenetelmin tutkia. 
Tietoa vaihtelusta voidaan käyttää mm. perinnöllisten sairauksien, 
yksilöntunnistamisen ja perheyhteyksien (isyystutkimukset) tutki- 
muksessa. Väestögeneettisissä tutkimuksissa selvitetään geneettisen 
vaihtelun määrää väestöissä ja saadaan tietoa geenien tai niiden tuot- 
teiden, proteiinien monimuotoisuudesta eri väestöissä. 
Väestögeneettiset tutkimukset perustuivat 1900-luvun alun jälkeen 
aina 1980-luvuille proteiinien vaihtelun tutkimukseen eri väestöissä. 
1990-luvulta lähtien vastaavat tutkimukset ovat pääsääntöisesti pe- 
rustuneet DNA:n vaihteluun. Keskeinen ero on se, että DNA:n vaihte- 
lu on merkittävästi suurempaa kuin proteiinien. Toinen kehitysaskel 
on ollut laboratoriotekniikkojen valtaisa kehitys: kun vielä 1980—90- 
luvulla tutkijat pystyivät artikkeleissaan tutkimaan muutaman DNA- 
tai proteiinimerkin monimuotoisuutta yksittäisissä väestöissä, on 

nykytutkimuksessa mahdollista selvittää jopa satojen tuhansien yksit- 
täisten DNA-merkkien monimuotoisuutta useissa kymmenissä väes- 
töissä kohtuullisessa ajassa (esim. Lao et al. 2008). 

Koska on tärkeä tietää nykyisen molekyyliantropologian ja DNA- 
tason väestögenetiikan historiallista taustaa, käsittelen tässä kirjan 
osassa ensin fyysisen antropologian merkitystä nykyisten molekyy- 
litason väestötutkimusten taustalla, sitten proteiinitason monimuo- 
toisuuden tutkimuksen alkua ja lopuksi nykytutkimussuuntauksia 
DNA-menetelmillä. Jokaista osaa pyrin valottamaan saamelaisten 
osuudella ko. tutkimuksissa. 


Fyysinen antropologia — väestötutkimusten taustaa 


Fyysinen antropologia kehittyi 1800-luvun kuluessa omaksi tieteen- 
alakseen. Se tutkii ihmisen fyysisiä ominaisuuksia ja muuntelua. Tut- 
kimusta ohjasi 1900-luvun puoliväliin asti näkemys ihmiskunnan 
jakautumisesta selkeisiin luokkiin (rotuihin). Saksalaiset fyysisen ant- 
ropologian edustajat, Göttingenin yliopiston lääketieteen professo- 
ri Johann Friedrich Blumenbach (1752—1840) ja Breslaun yliopiston 
antropologian professori Egon Freiherr von Fickstedtiin (1892—1965) 
määrittelivät tutkimuksensa ihmisen luonnonhistoriaksi (Martin 
1914; von Eickstedt 1934). 

Fyysisen antropologian tärkein tutkimusmenetelmä oli fyysis- 
ten ominaisuuksien mittaaminen, antropometria. Ruotsalaisen ana- 
tomi Anders Retzius (1769—1680) kehitti 1840-luvulla pään ja kal- 
lon pituus-leveys-indeksin ja amerikkalainen Samuel Mortonin 
(1799—1851) mittasi aivokopan tilavuutta (Retzius 1843; 1853; Mar- 
tin 1914). Kallontutkimus, kraniologia, on edelleen keskeinen tutki- 
musmenetelmä fyysisessä antropologiassa. 

Rodun määritelmästä tutkijat eivät olleet yksimielisiä. Yleisel- 
lä tasolla rotu miellettiin ihmisryhmäksi, jota yhdistivät pysyvät 
ja periytyvät fyysiset ominaisuudet. Näiden luokittelussa käytet- 
tiin tyyppikäsitettä. Tyypin luokittelu perustui tilastollisten menetel- 
mien avulla saatuun keskiarvoon. Fyysiseen tyyppiin yhdistyi käsitys 
henkisestä rotuolemuksesta ja aitoudesta (Retzius 1878; Stepan 1987; 
Banton 1987). 

Saamelaiset olivat mukana jo 1700-luvun rotuluokituksissa. Ruotsa- 
lainen luonnontieteilijä Carl von Linné (1707—1778) asetti saamelai- 
set kaatoluokkaan, Homo monstrosukseen, nimellä Alpini parvi. Rans- 
kalainen kreivi Georges Louis Leclerc de Buffon (1707—1778) pohti, 
onko lappalainen rotu itsenäinen ihmiskunnan alaryhmä vai äärim- 
milleen rappeutunut ryhmä tataareja. Johann Friedrich Blumenbach 
puolestaan luokitteli ihmisten muuntelua käsittelevässä teoksessaan 
saamelaiset yhdessä suomalaisten kanssa mongoliseen rotuun (Isak- 
son 2001). 

Rotuluokitusten mukaan saamelaiset olivat degeneroituneet fyysi- 
sesti, mikä oli johtunut heidän maantieteellisestä asuinsijastaan ja il- 
mastosta. Degeneraatio-oppi oli yleinen selitysmalli tuon ajan luon- 
nontieteessä selitettäessä lajien suurta muuntelevuutta. 

Saamelaiset kuuluivat 1800-luvun puolivälissä alkaneeseen tutki- 
mussuuntaan, jonka tavoite oli selvittää eurooppalaisten rodullinen 
alkuperä ja historia. Kraniologisten tutkimusten perusteella tutkittiin, 
miten rodut olivat kehittyneet. 

Ruotsalaisen eläintieteilijä ja etnografi Sven Nilssonin (1787—1883) 
ns. suurlevinneisyysteorian mukaan saamelaiset olivat olleet Euroo- 
pan alkuperäiskansaa. Nilsson ja ranskalaiset antropologit pitivät 
mahdollisena, että saamelaisten esi-isät olivat asuttaneet myös Ete- 
lä-Eurooppaa Ranskaa myöten. Tällöin tulkittiin kallo- ja luulöytöjä 
niin, että Euroopassa olisi elänyt hyvin varhaisessa vaiheessa lappoidi- 
nen rotutyyppi (Nilsson 1866). 

Nilssonin suurlevinneisyysteoria kohtasi myös kritiikkiä. Ruotsa- 
laisten muinaishautojen kallolöytöjä tulkittiin myös niin, että jo ki- 
vikaudella Skandinaviassakin asui lyhytkalloisten rinnalla pitkäkal- 
loinen rotu. Kallot yhdistettiin pohjoiseen rotuun, ja käsitys, että 
saamelaiset olivat tulleet Skandinaviaan suhteellisen myöhään idästä, 
sai kannattajia (Rezius 1896). 

Suurlevinneisyysteoriakeskusteluun osallistui myös solupatologian 
kehittäjä saksalainen Rudolf Virchow (1821—1902), joka yritti osoit- 
taa, etteivät saksalaiset ole sukua saamelaisille ja suomalaisille. Siinä 
yhteydessä hän esitti hypoteesinsa saamelaisista patologisena rotuna 
(Wichow 1875). On huomattava, että Virchow esitti sairauden ja ter- 

veyden rajan olevan häilyvä, poikkeamat ovat patologioita tai anoma- 
lioita. Poikkeamissa ei ollut arvolatausta, ne olivat vain erilaisia kuin 
alkuperäinen tyyppi. 

Suomalaisetkin osallistuivat saamelaistutkimuksiin. Anatomian 
professori Väinö Lassila (1896—1939) esitti väitöskirjassaan (Lassila 
1922) saamelaiskallojen saumoista, että saamelaiset voidaan luokitel- 
la ns. alempiin rotuihin. 


Molekyyliantropologia — perimän monimuotoisuuden 
tutkiminen väestögenetiikan menetelmin 


Fyysisen antropologian lisäksi on uutena menetelmänä ihmislajin 
evoluution ja väestöjen historian tutkimiseen tullut molekyyliantro- 
pologia, joka pyrkii hyödyntämään populaatiogenetiikan ja evoluu- 
tiobiologian teoriaa ja tutkimaan modernin molekyyligenetiikan la- 
boratorioanalyysien avulla tutkia laajoja väestöotoksia. 

Ensimmäiset tutkimukset liittyen geneettisiin järjestelmiin suo- 
ritettiin jo viime vuosisadan alkuvuosikymmenillä. Alan pioneerit 
L. Hirszfeld ja H. Hirszfeld tutkivat eri etnistä alkuperää olevien en- 
simmäisen maailmansodan sotilaiden A- ja B-veriryhmien esiinty- 
misjakaumia 1919. He ehdottivat ensimmäisinä biokemiallisen in- 
deksin käyttöä eri väestöryhmien erottamiseksi (Hirszfeld ja Hirszfeld 
1919). Yhdysvaltalainen W. Boyd oli ensimmäisiä, jotka yrittivät re- 
konstruoida ihmislajin evoluutiota käyttäen ABO- ja muutamaa 
muuta tuolloin tunnettua veriryhmäjärjestelmää (Boyd 1950). 

Brittiläinen A. E. Mourant julkaisi 1954 klassisen suurteoksensa 
The Distribution of the Human Blood Groups, joka oli ensimmäinen 
systemaattinen esitys verestä tutkittavien periytyvien ominaisuuksien 
globaalista jakautumisesta eri ihmisväestöissä (Mourant 1954). Kirja 
sisälsi myös tulkinnan geneettisten polymorfismien merkityksestä ih- 
misen evoluution kannalta. A. E. Mourant täydensi myöhemmin teos- 
taan (Mourant et al. 1976; 1978) ja täten alkuperäinen teos ei jäänyt 
ainoastaan historialliseksi merkkiteokseksi, vaan säilyi pitkään kes- 
keisenä referenssiteoksena. Muita merkittäviä ihmisväestöjen geneet- 
tisten järjestelmien systemaattisia katalogisointeja kirjan muodossa 
ovat julkaisseet mm. M. Nei ja A. K. Roychoudhury 1988 kirjassa Hu- 

man Polymorphic genes: World Distribution ja viimeksi L. L. Cavalli- 
Sforza, P. Menozzi ja A. Piazza 1994 kirjassa The History and Geo- 
graphy of Human Genes. 

Tietotekniikan kehittyessä ja erityisesti internetin ansiosta yksit- 
täisten kirjojen sisältö geneettisten järjestelmien referenssiteoksi- 
na on vähentynyt. Nykyinen laboratoriotekninen kehitys on omiaan 
lisäämään tietokonepohjaisten, internetin välityksellä saatavilla ole- 
vien tietokantojen merkitystä molekyyliantropologisessa tutkimuk- 
sessa, sillä yksittäiset kirjat tai julkaisut eivät millään voi sisältää kai- 
kilta tarpeellisilta yksityiskohdiltaan valtavasti tuotettua tietomäärää 
(ks. esim. www.yhrd.org). 

Molekyyliantropologia on siirtynyt kokeellisissa laboratoriomene- 
telmissä veriryhmämäärityksistä DNA-tasolle, ja tutkittavaksi sopivat 
näytemateriaalit ovat muuttuneet valikoimaltaan laajaksi. Veriryh- 
miä tutkittaessa näytteeksi kelpasivat ainoastaan tuoreet verinäyt- 
teet ja vain poikkeustapauksissa muut elimistön eritteet kuten sylki. 
DNA-tutkimuksissa voidaan käyttää laajalti kaikkia ihmiskudoksia, 
esimerkiksi verta, sylkeä, hiuksia ja luita. Ihmisten välinen vaihtelu 
on DNA-tasolla huomattavasti suurempaa kuin klassisissa veriryh- 
mämäärityksissä. Identtisiä kaksosia lukuun ottamatta jokaisen yksi- 
löllinen geneettinen ”sormenjålki” on nykyisin mahdollista selvittää. 
Tätä teknistä mahdollisuutta on oivallisesti hyödynnetty oikeuslääke- 
tieteellisissä tutkimuksissa, kuten tunnistamattomien vainajien hen- 
kilöllisyyden selvittämisessä, isyystutkimuksissa ja rikollisten tunnis- 
tamisessa. 

DNA-molekyylin yksilöllisyyden lisäksi se on rakenteeltaan suh- 
teellisen stabiili ja sen on osoitettu säilyvän jopa vuosituhansia. Siten 
kuolemanjälkeiset materiaalit, kuten sairaaloiden kudosarkistot esi- 
merkiksi patologian yksiköissä, ja erityisesti molekyyliantropologian 
kannalta kiinnostavat museoista tai suoraan arkeologisilta kaivauk- 
silta saatavat esihistorialliset näytteet, ovat nyt tutkijoiden analysoi- 
tavissa. Näistä tutkimuksista ovat esimerkkeinä historiallisten henki- 
löiden, kuten Venäjän viimeisen tsaariperheen (Gill et al. 1994) sekä 
lähes 40000 vuotta vanhan Homo-lajiin kuuluvan Neanderthalin ih- 
misen, Homo Neanderthaliksen, mitokondriaalisen DNA-sekvenssin 
onnistunut analysointi (Krings et al. 1997). 

Rotuteoriakeskusteluun molekyyliantropologia on tuonut selkeän 
vastauksen: ihmislaji on yhtenäinen, eikä siinä voida erottaa ”rotuja” 
biologisena entiteettinä, joka voitaisiin tieteellisesti määritellä. Ihmis- 
väestöjen väliset geneettiset erot muodostavat pikemminkin lineaa- 
risen jatkumon kuin selkeästi toisistaan eroteltavia ryhmiä. Useassa 
tutkimuksessa on geneettistä informaatiota käyttäen todettu ihmis- 
väestöjen sisäisen geneettisen monimuotoisuuden (diversiteetin) ole- 
van suurempaa kuin ihmisväestöjen välisen diversiteetin. 

Molekyyliantropologisten tutkimusten hyöty ihmiskunnalle ja si- 
ten yksittäisille väestöryhmille ja ihmisille on nähtävä laajempana ko- 
konaisuutena, jonka avulla voimme oppia paremmin ymmärtämään 
miksi ja missä lajimme on kehittynyt, miksi sairastumme ja kuolem- 
me. Näiden toistaiseksi ratkaisemattomien kysymysten lisäksi ihmi- 
sen geneettisen monimuotoisuuden tutkiminen auttaa konkreetti- 
sesti lääketieteen kehitystä. Esimerkiksi mahdollisuus elinsiirtoihin 
on vaatinut ihmisen anatomian tuntemuksen ja kirurgisten leikkaus- 
menetelmien kehittymisen lisäksi myös hylkimisreaktioiden taustalla 
olevien geneettisten eroavuuksien ymmärtämisen, joka ei olisi ollut 
mahdollista ilman väestögeneettisiä tutkimuksia. 


Saamelaiset Euroopan geneettisessä kartassa 


Suomalaisten geeniperimästä on julkaistu useita katsauksia ja kan- 
sainvälisesti merkittäviä tieteellisiä artikkeleita. Vuosikymmen sit- 
ten ilmestyi professori R. Norion kirja Suomi-Neidon Geenit (Norio 
2000), jossa hän kattavasti selvittää edesmenneen professori H. R. Ne- 
vanlinnan aloittamaa suomalaisten geeniperimän kartoitusta. Kir- 
ja on erinomainen yleisesitys suomalaisen lääketieteellisen genetii- 
kan viimeaikaisten saavutusten taustoista. Suomalaiset ovat olleet 
eräänlaisena geenitutkimuksen malliväestönä, johtuen osittain suo- 
malaisten geenien erityispiirteistä mutta myös suomalaistutkijoi- 
den ennakkoluulottomasta työstä. Kokonaiskuva suomalaisten biolo- 
gisesta historiasta on alkanut siten pikkuhiljaa hahmottua. 

Myös saamelaiset ovat olleet molekyyliantropologisten tutkijoiden 
mielenkiinnon kohteena. Saamelaisia koskevat geenitutkimukset ovat 
pitkälti rajoittuneet yksittäisen saamelaisryhmän tai yksittäisten gee- 
nien esiintyvyyden vertailuun. Klassisiin veriryhmämäärityksiin pe- 
rustuvissa tutkimuksissa saamelaiset ovat sijoittuneet eurooppalai- 
sen väestön geenikartan reuna-alueille, kuten maantieteellisessäkin 
kartassa. Saamelaisten lisäksi eurooppalaisessa geenikartassa erottui- 
vat L. L. Cavalli-Sforzan työryhmän tutkimuksessa myös mm. bas- 
kit, islantilaiset, sardinialaiset, kreikkalaiset ja suomalaiset. Kaikkia 
näitä väestöjä yhdistää kaksi asiaa: väestön pieni koko ja kulttuuri- 
nen, kielellinen tai maantieteellinen eroavuus muihin Euroopan väes- 
töihin. Nämä ovat luonnollisesti suhteellisia määreitä nykyaikana, 
mutta ovat saattaneet aikaisemmin luoda merkittävän esteen geenien 
sekoittumiselle väestöjen kesken. Väestön suhteellisen pieni koko on 
todennäköisesti merkittävä selittävä tekijä saamelaisten geneettisil- 
le erityispiirteille, sillä pienessä väestössä sattuma (genetic drift) saat- 
taa aiheuttaa merkittäviä esiintyvyystiheyden vaihteluja geneettisten 
polymorfioiden jakaumassa. Yksittäisten geenien esiintymisvaihtelua 
onkin tullut esiin saamelaisia tutkittaessa useaan otteeseen esimer- 
kiksi Uumajan yliopiston professori L. Beckmanin työryhmän tutki- 
muksissa. 

DNA-tutkimukset ovat mahdollistaneet molekyyliantropologisissa 
tutkimuksissa myös patrilineaariset ja matrilineaariset kysymyksen- 
asettelut. Tutkittaessa miehistä saatuja näytteitä ja niissä todettavia 
Y-kromosomaalisia polymorfismeja voidaan kartoittaa miespuolis- 
ta väestöhistoriaa. Vastaavasti naispuolista historiaa voidaan selvit- 
tää tutkimalla mitokondriaalista DNA:ta (mtDNA). Y-kromosomi- ja 
mtDNA-tutkimukset ovat mahdollistaneet tutkimusasetelmien uu- 
delleen arvioinnin myös eri väestöjen alkuperästä ja demografiasta. 

A. Sajantila työryhmineen (Sajantila et al. 1995; 1997a; 1997b; 
1998) on löytänyt saamelaisten mtDNA-linjan (”mtDNA Saami-mo- 
tiivi”), joka esiintyy kaikissa toistaiseksi tutkituissa saamelaisryhmissä 
vaihdellen noin 30-50 % ryhmästä riippuen. Tambets työryhmineen 
julkaisi vuonna 2004 (Tambets et al. 2004) laajan artikkelin, jossa kä- 
siteltiin saamelaisten mtDNA- ja Y-kromosomitutkimuksia. Heidän 
tulostensa mukaan Saami-motiivi on osa mtDNA-linjaa, jota esiintyy 

myös Skandinavian ulkopuolella Länsi-Euroopassa. Teoreettiset las- 
kelmat saamelaisten mtDNA-linjoista ovat sopusoinnussa saamelai- 
sen väestön esihistoriallisista ajoista tasaisena jatkuneen pienen koon 
suhteen. Achillin työryhmineen 2005 julkaisemassa artikkelissa esite- 
tään yllättävä löydös: saamelaisten mtDNA linjaa, jonka Tambets työ- 
ryhmineen totesi olevan länsieurooppalainen, löytyy myös Pohjois- 
Afrikan berbereistä. Heidän johtopäätöksensä on, että saamelaisten 
mtDNA-linjat ovat peräisin Franco-Cantabrian refuugioalueelta. 
Saamelaismiesten Y-kromosomitutkimuksissa on löydetty kaksi eri 
valtamuotoa, jotka ovat samoja kuin muilla eurooppalaisilla våestöil- 
lä, mutta vaihtelevat esiintymistiheytensä suhteen. Toinen näistä on 
sangen yleisesti levinnyt koko eurooppalaiseen väestöön ja toinen on 
pääosin löydettävissä vain Pohjois- ja Koillis-Euroopan väestöistä ja 
erityisen suurella esiintymistiheydellä useista siperialaisista väestöistä 
(Lahermo et al. 1999; Raitio et al. 2001; Tambets et al. 2004). 
Yhteenvetona voidaan sanoa, että nykykäsityksen mukaan saame- 
laiset edustavat geneettisesti sekä mtDNA- että Y-kromosomi-tut- 
kimusten valossa geenipoolia, jossa on todettavissa väestön sekoit- 
tumista. Saamelaisten väestökoko on todennäköisesti ollut jo alun 
perin pieni. Mahdollista on, että saamelaiset edustavat paleoliittisen 
ajan eurooppalaista väestöä, johon on sekoittunut kivikauden lopul- 
la tai myöhemmin, Furoopan yli levittäytyneeseen maatalouspohjai- 
seen, ekspansiivisesti kasvaneeseen väestöön (Sajantila — Pääbo 1995; 
von Haeseler et al. 1996; Sajantila et al. 1996; Tambets et al. 2004). 

Johdanto 


Arkeologia tutkii ihmisen menneisyyttä aineellisen kulttuurin avul- 
la. Menneisyys voidaan arkeologiassa käsittää vain harvoin yksittäi- 
sinä tapahtumina, mutta sen sijaan prosesseina, jotka ilmenevät joko 
pitkä- tai lyhytikäisinä ilmiöinä tai ilmiöiden joukkona. Arkeologialle 
tärkeitä ovat ilmiöissä havaittavat muutokset ajassa ja tilassa. Vaikka 
tavallisesti arkeologia tutkii menneisyyttä laajojen aineistojen perus- 
teella, on viime aikoina saatu myös yksittäisten ihmisten elämänkaa- 
reen liittyviä tietoja, mikä lisää arkeologian mahdollisuuksia valottaa 
esihistoriaa ja historiaa. 

Useimmiten arkeologien käyttämä lähdeaineisto on hankittu maan 
alta kaivamalla, maan pinnalta poimimalla tai muilla tavoin maastoa 
havainnoimalla. Arkeologialle on tärkeää myös lähteiden ympäris- 
töllinen/maantieteellinen konteksti eli ympäristö, josta aineisto on 
löytynyt tai jossa se on tuotettu/syntynyt. Menneisyyden ympäristö 
voi poiketa huomattavastikin nykyisestä. Arkeologia käyttää lähtei- 
den hankintaan parhaassa tapauksessa järjestelmällisiä keräysmene- 
telmiä, mutta huonoimmissa tapauksissa aineiston löytötiedot ovat 
epämääräisiä. 

Arkeologian kiinnostuksen kohteet ajoittuvat tavallisesti muinai- 
siin aikoihin, mutta myös nuoret kohteet voivat kuulua arkeologien 
tutkimuskohteisiin. Arkeologia ei siis tunne ikärajaa siinä mielessä, et- 
teivätkö nuoret tapahtumat kiinnostaisi. Monet nykyarkeologian tut- 
kimuskohteet ovat iältään varsin nuoria. 

Tutkimuskysymykset ohjaavat tutkijoita käytettävän teoreettisen 
viitekehyksen ja lähestymistavan valinnassa, metodien käytössä ja ai- 

neistojen hankinnassa. Tutkimustulosten tulkintaan ja arviointiin 
vaikuttaa kaikkien edellä mainittujen seikkojen lisäksi myös tutki- 
mushistoria eli kuinka saavutetut tulokset suhteutuvat aiemmin saa- 
tuihin tuloksiin. Tavoitteena on käyttää tutkimuskysymykseen par- 
haiten soveltuvia lähestymistapoja, metodeja ja lähdeaineistoa. 
Arkeologia on kysymyksenasettelultaan ennen kaikkea humanistinen 
tiede, joka kuitenkin käyttää hyväkseen sekä humanistisia että luon- 
nontieteellisiä metodeja. 

Arkeologian tärkeimpiä tutkimusperiaatteita on se, että lähde- 
aineisto pitää pystyä ajoittamaan jollakin tarkkuudella. Ajoitukset 
voidaan tehdä joko suoraan lähteistä tai kulttuurikontekstin avulla. 
Myös kohteen stratigrafialla eli maakerrosten ja rakenteiden järjes- 
tyksellä on keskeinen merkitys arkeologiassa — tavallisesti nuorempi 
kerros on vanhemman päällä. Kulttuurikontekstin ja typologisen ver- 
tailun avulla voidaan ajoittaa sellaisia rakenteita ja esineitä, joita ei voi 
ajoittaa luonnontieteellisin menetelmin. 


Ajoittaminen arkeologiassa 


Suoraan lähteistä tapahtuva ajoittaminen vaatii lähteen raaka-aineelta 
tiettyjä ominaisuuksia. Esimerkiksi käytettäessä radiohiilimenetelmää 
— monia muitakin ajoitusmenetelmiä on olemassa — on ajoitettavan läh- 
teen oltava orgaanisperäistä eli sisällettävä ilmakehän hiilidioksidista pe- 
räisin olevaa hiiltä. Radiohiiliajoitus perustuu kosmisen säteilyn ilmake- 
hään synnyttämän radiohiilen määrän mittaamiseen. Koska ilmakehän 
radiohiilipitoisuus ei ole aina ollut sama, eivät ajoitustuloksetkaan suo- 
raan vastaa aurinkovuosia. Radiohiilimenetelmällä saadut ajoitustulok- 
set, jotka ilmaistaan BP-vuosina (before present, ennen vuotta 1950) ja ta- 
vallisesti niihin liittyvänä + virherajana — esimerkiksi 980+30 BP — pitää 
kalibroida eli korjata vastaamaan aikaa aurinkovuosina. Ajoitettavaksi 
aineeksi soveltuvat esimerkiksi orgaanisten pyyntivälineiden osat, ruo- 
antähteet, kuten luut ja ruuanlaitossa astian kylkeen tarttunut hiiltynyt 
karsta. Jotkut orgaaniset pyyntivälineet on valmistettu niin isoista puis- 
ta, että niiden ajoittamisessa voidaan käyttää dendrokronologiaa. Täl- 
löin ajoitus perustuu siihen, että ajoitettavan puunäytteen vuosilustojen 

paksuuksia verrataan tiedossa oleviin vuosilustojen paksuuksiin. Tietyl- 
lä alueella kasvavien puiden vuosikasvut vastaavat toisiaan virherajojen 
puitteissa, jolloin parhaassa tapauksessa saadaan selville vuosi ja vuo- 
denaika, jolloin puu on kaadettu. Lähteiden kanssa samassa kontekstissa 
olevien orgaanisten aineiden ajoittaminen antaa välillisen ajoitustulok- 
sen, joka ei ole yhtä käyttökelpoinen ja luotettava kuin suora ajoitus. Täl- 
löin esimerkiksi ajoitetaan radiohiilimenetelmällä löydön vierestä tutki- 
tusta, löytökontekstiltaan samanaikaiseksi arvioidusta tulisijasta otettuja 
hiiliä tai termoluminesenssimenetelmällä taikka optisella luminesenssi- 
menetelmällä (TL- tai OSL-menetelmä) liedestä peräisin olevia tulen ra- 
pauttamia kiviä taikka dendrokronologian avulla sen rakennuksen puu- 
rakenteita, jonka yhteydestä löytö on peräisin. Myös keramiikka-astia, 
johon ruoantähteet ovat kiinnittyneet, voidaan ajoittaa näillä menetel- 
millä, jotka perustuvat mineraalikiteiden toimimiseen radioaktiivisen 
säteilyn mittareina. Kiderakenteeseen varastoitunutta energiaa voidaan 
vapauttaa laboratoriossa valolla tai lämmittämällä kidettä, jolloin vapau- 
tuvan energian, joka näkyy valona, määrä voidaan mitata. Selvittämällä 
kohteen taustasäteilyn voimakkuus ja annoksen suuruus luminesenssi- 
mittauksella voidaan selvittää, miten kauan luonnonsäteilytys on jatku- 
nut eli miten vanha ajoitettava näyte on. On mahdollista, että ajoitetta- 
va kohde ja löytö kuuluvat vain näennäisesti samaan kontekstiin, vaikka 
todellisuudessa löytö on päätynyt paikalle joko ennen kohteen syntyä tai 
sen jälkeen. Tämä on varsin yleistä varsinkin Lapissa, jossa esimerkik- 
si asuinpaikkojen kulttuurikerrokset ovat erittäin ohuita ja eri-ikäiset 
löydöt ja rakenteet ovat samassa kerroksessa. Radiohiiliajoitusmenetel- 
mää voidaan käyttää noin 40000 vuoden ikäisiin kohteisiin asti ja TL- 
menetelmää voidaan käyttää runsaan 100000 vuoden ikäisten kohtei- 
den ajoittamiseen. Dendrokronologisia ajoituksia voidaan Lapissa tehdä 
ajassa taaksepäin aina 5589 eaa. asti. 

Typologinen ajoitus eli esineiden samanlaisuuteen perustuva ajoitus 
on tarkka tietyissä rajoissa — ajoitus saattaa olla tarkka sellaisissa lyhyen 
aikaa käytössä olevissa esineissä, jotka hajoavat helposti ja joiden luon- 
teenomaiset piirteet ovat selkeästi tunnistettavissa. Pitkäikäisten tyyppien 
käyttö ajoituksessa on ongelmallista, kuten kestävien esineidenkin. Esi- 
merkkinä tällaisesta voidaan mainita Inarin Nanguniemen kaularengas- 
löytö, jonka typologinen ajoitus on varsin pitkä, mutta löytö on ajoitettu 
myös radiohiiliajoituksella varsin tarkasti. Nuorten kohteiden aineistojen 
ajoittamisessa on ollut mahdollista käyttää apuna mm. teollisuuden tuo- 

teluetteloita. Ajoittamisen kannalta eräs tärkeimmistä ja parhaimmista 
esineryhmistä Lapissa ovat liitupiiput, joiden käyttöikä on varsin lyhyt. 
Asuinpaikoilta löydetyt liitupiiput ovat tavallisesti hieman nuorempia 
kuin samoista konteksteista löydetyt rahat. Rahojen käyttö ajoituksessa 
vaatii tarkkuutta, koska eri konteksteista löydettyjä rahoja on voitu käyt- 
tää eri tavoin — esimerkiksi rakennusten perustuksista löydetyt rahat ovat 
eri asemassa kuin lattian alta löydetyt. Rakennusten perustusten alle laite- 
tuilla rahadepositioilla saattaa olla yhtäläisyyksiä, jotka noudattavat mää- 
rättyjä rituaalisuuden vaatimuksia — perustuksiin on laitettu tavallisesti 
yhtä aikaa kolmen kuninkaan rahat, jotka on pitänyt sijoittaa paikoilleen 
nuorimman rahan lyönnin jälkeen. 

Monet Lapin asuinpaikoista on ajoitettu radiohiiliajoituksen avulla; 
vain joitakin nuoria kohteita on ajoitettu dendrokronologian, termolu- 
minesenssimenetelmän ja raha-ajoitusten avulla. Jotkut kohteet on ajoi- 
tettu pelkästään typologisin perustein. Nuorten kohteiden ajoittaminen 
radiohiilimenetelmällä on ongelmallista, koska ajoitustulosten kalibroin- 
ti antaa tavallisesti niin pitkän aikahaarukan — esimerkiksi 1600-luvun 
lopulta 1940-luvulle asti — että ajoitustulokselle on vaikea löytää käyttöä. 
Myös ajoitettavan näytteen laatu vaikuttaa ajoitustuloksiin. Jos ajoitetaan 
havupuuhiiltä (tavallisesti mäntyä), ei voida olla varmoja, mistä osasta 
puuta näyte on, tyvestä vai ulkopinnalta — ne antavat nimittäin erilaisen 
ajoitustuloksen. Parhaimman ajoitustuloksen antavat lyhytikäiset puu- 
lajit, kuten koivu- tai pajuhiili, jolla on vain vähän omaa ikää. Myös itse 
kalibrointi aiheuttaa ongelmia, koska kalibrointikäyrä on sellainen, et- 
tä keskiajalle ajoittuvat tulokset ovat varsin epätarkkoja. Tämä aiheuttaa 
ongelmia mm. siinä, että rautakauden lopulta lähtien käytetyillä asuin- 
paikoilla olevien asumusten keskinäisen ikäsuhteen arvioiminen on han- 
kalaa. Muodostavatko asumukset yhtenäisen kylän vai onko asumusten 
välillä eriaikaisuutta? Tällä hetkellä käytössä olevilla ajoitusmenetelmillä 
ongelmaa ei kyetä ratkaisemaan, koska asumusten välillä ei ole stratigra- 
fisia eroja. (Carpelan — Kankainen 1990; Halinen 2002a; 2002b; 2007; Hu- 
kantaival 2007; Jungner — Sonninen 2008; Zetterberg 2008.) 


Arkeologia ei yksin pysty tutkimaan kaikkia ihmisen historiaan liitty- 
viä teemoja, sillä arkeologia hankkii aineistonsa maasta, järjestää ai- 
neistonsa tutkimusta varten, mutta aineistojen tulkintaan tarvitaan 
myös rinnakkaistieteiden apua. Tämän vuoksi monet aihepiirien ja 

teemojen tutkiminen vaatiikin perehtymistä muiden alojen tutki- 
musmenetelmiin. 

Arkeologia tutkii monenlaisia aiheita, jotka liittyvät mm. 1) talou- 
teen, johon liittyvät ainakin ravinnon hankinta, ravinnonhankinta- 
menetelmät, ravinnon käsittelymenetelmät ja kaupankäynti, 2) asu- 
miseen ja elämiseen, 3) sosiaalisiin suhteisiin ja identiteettiin liittyviin 
kysymyksiin, kuten esim. yksilöiden ja ryhmien väliset suhteet, 4) 
esineiden muotoon, ikään, valmistustekniikkaan, valmistusraaka-ai- 
neisiin, funktioon ja niiden symboliseen, yhteiskunnalliseen tai so- 
siaaliseen merkitykseen sekä 5) uskomuksiin, johon sisältyvät mm. 
uskontojen sisältö, sen harjoittamismuodot sekä riitit ja tabut. Kaikki 
edellä mainitut aihepiirit ovat tärkeitä tutkittaessa saamelaista kult- 
tuuria arkeologian menetelmin, koskivat ne sitten varhaista esihisto- 
riallista tai nuorinta historiallista aikaa. Näiden lisäksi on olemassa 
myös muita arkeologian tutkimusaiheita. 

Tämän artikkelin kunkin luvun loppuun ja lähdeluetteloon on 
koottu luettelo keskeisistä käytetyistä lähteistä — kaikkia käytettyjä 
lähteitä ei ole voitu tilanpuutteen vuoksi sisällyttää luetteloihin. 


Saamelaiset arkeologian tutkimuskohteena 


Etnisyys on osa ihmisen identiteettiä —- monen muun identiteettiin 
kuuluvan piirteen joukossa — ja siten tutkijoiden mielenkiinnon koh- 
teena. Monet ihmisen toimista voidaan perustella identiteettiin liitty- 
villä tekijöillä. Toisaalta tutkittaessa jonkin väestöryhmän esihistoriaa 
on kyettävä selvittämään arkeologisten ilmiöiden kuuluminen kysei- 
sen ryhmän esihistoriaan — ainakin jollakin tasolla. Tämä ei ole yksi- 
selitteistä eikä aina mahdollistakaan. Etnisyys muuttuu väistämättä 
ajassa — se ei säily muuttumattomana, vaan se muuttuu ihmisten mu- 
kana. Etnisyys voidaan nähdä jatkuvana prosessina, joka on sidoksis- 
sa kontekstiin ja tilanteeseen. Etniset kysymykset eivät ole kuitenkaan 
olleet suosiossa arkeologien keskuudessa viimeisten vuosikymmenten 
aikana, koska etnisyys on liitetty usein nationalismiin ja sen myötä ra- 
sismiin, joilla on ollut menneisyyden tutkimuksessa ja tulosten sovel- 
tamisessa huono maine. Kaikki etnisyyteen liittyvä tutkimus ei kui- 
tenkaan ole ollut sidoksissa näihin aatteisiin. Arkeologia ei voi välttää 

etnisyyteen tai identiteetteihin liittyvää keskustelua, koska väestöistä 
tai väestöryhmistä keskustellaan jatkuvasti. 

Saamelainen kulttuuri on muuttunut ajan kuluessa sekä alueel- 
lisesti että sisällöllisesti. Saamelaisten asuma-alue (Såpmi) kattaa ny- 
kyään Fennoskandian ja Kuolan pohjoisimmat osat, mutta aiemmin 
se on ollut huomattavastikin laajempi. Miten laajalla alueella saame- 
laiset ovat asuneet ja mitä varhaishistorian tai esihistorian väestöjä 
voidaan kutsua saamelaisiksi? 

Kysymyksiin vastaaminen on ongelmallista, koska arkeologian kei- 
not tutkia etnisyyteen liittyviä kysymyksiä ovat rajalliset. Arkeologia 
voi kulttuurien jatkuvuuteen liittyvien päätelmien perusteella esittää 
määrättyä aluetta asutetun katkeamattomasti, mutta kulttuurissa on 
tapahtunut muutoksia. Vastaavasti koko kulttuurikuvan hävitessä tai 
muuttuessa — elinkeinojen, aineellisen kulttuurin, asuinpaikkojen, us- 
komusten — voidaan väittää tapahtuneen asutuskatkoksia. Mikäli ar- 
keologialla on tukenaan historiallista tietoa tai muiden tieteenalojen 
tutkimustuloksia, voidaan arkeologisten tulosten perusteella tehtyjä 
päätelmiä pitää tietyissä tapauksissa perustellumpina. 

Kulttuurin jatkuvuuskysymys on myös ongelmallinen, koska muu- 
tokset kulttuurissa saattavat tapahtua vähitellen niin, ettei selkeää 
muutoskohtaa havaita ennen kuin vasta suuret ja kulttuurin kannalta 
keskeiset ominaispiirteet muuttuvat. Uutta väestöä voi hyvinkin tul- 
la lähialueiden kulttuuripiireistä ja toisaalta omaan kulttuuripiiriin 
kuuluvaa väestöä saattaa lähteä pois alueelta. Kaikkia väestömuutok- 
sia ei pystytä geenitutkimuksenkaan menetelmin selvittämään (ks. 
Antti Sajantilan artikkeli tässä teoksessa). Arkeologian, kielitieteen 
ja geenitutkimuksen tulosten yhdistäminen ei ole myöskään ongel- 
matonta. Kieli, geenit ja aineellinen kulttuuri eivät ole välttämättä 
yhtä — siihen, onko näin milloinkaan, on vaikea vastata. Kieli muut- 
tuu ajan myötä, ja sen puhujat voivat siirtyä toisaalle, mutta ihmiset 
voivat myös vaihtaa kielensä, jolloin kulttuurinen ja geneettinen jat- 
kuvuus ovat kuitenkin mahdollisia. Arkeologia käsittelee etnisiä ky- 
symyksiä tavallisesti aineellisen kulttuurin avulla. Monet arkeologit 
ovat sitä mieltä, että esimerkiksi keramiikkatyyppien levinneisyys hei- 
jastaa etnisen ryhmän levinneisyyttä. Näin ei kuitenkaan välttämättä 
ole, koska kielen ja geenien perusteella muodostettavat etniset rajat 
voivat erota aineellisen kulttuurin määrittämistä rajoista. Jos uuden 

keramiikkatyypin leviämiseen liittyy muitakin arkeologian kannalta 
keskeisiä uusia piirteitä, voidaan perustellummin puhua myös uuden 
väestöryhmän levittäytymisestä alueelle. Yhden esinetyypin jatkuvuu- 
den perusteella ei arkeologia pyri etnistä jatkuvuutta määrittämään. 
Miten kauas ajassa taaksepäin voidaan puhua saamelaisista? Saame- 
laiset eivät ole vaeltaneet nykyiselle asuinalueelleen valmiina kansana, 
vaan saamelainen etnisyys on muodostunut väestön nykyisellä asu- 
ma-alueella. Etnisyyden keskeisinä piirteinä pidetään kieltä, kulttuu- 
ria, määrättyjä elinkeinoja ja itseidentifikaatiota. Nämä tekijät eivät 
ole säilyneet muuttumattomina historiassa, vaan eri saamelaisryhmillä 
ne ovat kehittyneet vuosisatojen ja jopa vuosituhansien kuluessa. Kie- 
litieteen keinoin voidaan tutkia saamen kielen historiaa, mutta näkyy- 
kö kielen historia myös arkeologiassa. Voidaanko siis selvittää — onko 
se mielekästäkään — mistä lähtien saamelaisista voidaan puhua? 
Historialliset lähteet eivät kerro yksiselitteisesti sitä, keitä Fenno- 
skandiassa on asunut esimerkiksi ensimmäisellä vuosituhannella. 
Keitä ovat olleet fennit, skridfinnit, jne., joista kirjalliset lähteet puhu- 
vat antiikin ajoista lähtien? Eri näkemysten mukaan he ovat olleet saa- 
melaisten tai suomalaisten esi-isiä. Miten laajalla alueella he ovat asu- 
neet ja mikä yhteys heillä on nykyisiin saamelaisiin ja suomalaisiin? 
Suora etninen yhteys on olemassa, jos tarkasteltavat yhteisöt (his- 
toriallinen ja muinainen) elävät tai ovat eläneet samalla alueella ja 
historialliset lähteet kertovat katkeamattomasta yhteydestä. Histo- 
riallisten lähteiden perusteella todettava yhteys esihistoriallisten ja 
historiallisten yhteisöjen välillä voi olla olemassa vain sellaisessa ta- 
pauksessa, jossa esihistoriallinen kulttuuri jatkuu katkeamattomasti 
historialliselle ajalle asti. Tämän vuoksi varma yhteys nykyisten ja kes- 
kiajan saamelaisten sekä esihistoriallisten kulttuurien välillä voidaan 
todeta vain suorakaiteen muotoisten latomusten aikaan eli ajassa 
taaksepäin 700-luvulle asti — ja paikoin aina ajanlaskun alkuun saak- 
ka — ainoastaan pohjoisen Fennoskandian alueella. Tätä varhaisem- 
pien kulttuurien, yhteisöjen ja väestöjen yhteys nuorempiin on riip- 
puvainen jatkuvuuden todentamisesta, minkä perustelut ovat useasti 
eri tutkijoilla erilaisia. Sekä Etelä- että Pohjois-Suomen asutuksella 
on oman näkemykseni mukaan mahdollista havaita arkeologinen jat- 
kuvuus varhaisimmista asukkaista nykypäivään asti. Käsittelen poh- 
joisen Fennoskandian esihistoriaa saamelaisaluetta asuttaneiden vä- 

estöjen esihistoriana, mitä voidaan osittain pitää myös saamelaisten 
esihistoriana — siitäkin huolimatta, että kielellinen jatkuvuus on ny- 
kytutkimuksen mukaan kyseenalainen. 

Miten arkeologian keinoin voidaan tutkia saamelaisiin liitettäviä 
etnisiä kysymyksiä sellaisilla alueilla, joilla saamelaiset eivät enää asu 
ja kun heihin viittaavia selviä historiallisia lähteitä ei ole tai ne ovat 
liian katkelmallisia? Tämä koskee erityisesti Etelä-Suomea, mutta 
osittain myös Etelä-Lappia. Myös Etelä-Ruotsin ja -Norjan saame- 
laisasutus on vastaavanlaisessa asemassa. Saamelaisten läsnäolo Etelä- 
Suomessa historiallisella ja esihistoriallisella ajalla on todettu useissa 
tutkimuksissa, mutta millaisia jälkiä he ovat jättäneet alueelle, voi- 
daanko arkeologiset merkit erottaa esimerkiksi eräasutuksen merkeistä? 

Pyrin tarkastelussani käsittelemään koko Säpmia, vaikkakin jot- 
kut alueet tulevat muita paremmin käsitellyiksi. (Aikio 2004; 2007; 
2009; Carpelan 1994; 2003; 2006; Halinen 1999; Hamari — Halinen 
2000; Hansen — Olsen 2006; Hillerdal 2009; Häkkinen 2010a; 2010b; 
Itkonen 1948; Kallio 2009; Meinander 1984; Nunez 1987; 1997; Ojala 
2009; Vahtola 1999; Valtonen 2008; Zachrisson 1997.) 


Saamelaisalueen asuttaminen 


Saamelaisalueen asutushistoria ulottuu yli 11000 vuoden taakse: Rui- 
jan rannikon varhaisimman asutuksen merkit ovat peräisin n. 9500 
eaa. tienoilta. Tuolloin asutus sijaitsi pääasiassa ulkosaarissa tai vuo- 
nojen suuosissa. Väestö oli saapunut alueelle todennäköisesti Norjan 
rannikkoa pitkin Luoteis-Euroopasta. Länsi-Euroopan paleoliittinen 
väestö oli jäätikön sulaessa siirtynyt asuttamaan nykyisen Pohjan- 
meren alla sijainneen Luoteis-Euroopan rannikkoalueita, missä he 
pyysivät meren nisäkkäitä ja kalaa sekä mantereen peuroja. Jäätikön 
jatkaessa sulamistaan asuttavaksi tulivat yhä pohjoisemmat alueet, 
jolloin ensin asutettiin Etelä-Ruotsi ja Etelä-Norja, minkä jälkeen asu- 
tus siirtyi Norjan rannikkoa pitkin kohti Pohjois-Norjaa. Tuolloin 
pohjoisen Fennoskandian sisäosat olivat vielä jään peitossa, minkä 
vuoksi sisämaata ei aluksi asutettu ollenkaan, vaan asutus jäi rannikon 
tuntumaan. Koko Norjan rannikko asutettiin varsin nopeassa tahdis- 
sa, ja Ruijan rannikko oli asutettu jo noin 9500 eaa. 

Länsi/lounainen ei ole ollut ainoa suunta, jonka kautta Ruija on 
voitu asuttaa. Nimittäin viimeisten vuosien aikana on saatu viitteitä 
siitä, että asutusvirtauksia olisi tullut myös idästä, kaakosta tai ete- 
lästä. Tähän viittaa ns. jälkiswidryläinen esineiden valmistusteknolo- 
gia, joka on ollut ominaista Viron ja Äänisen sekä siitä itään sijaitse- 
valle vyöhykkeelle. Jälkiwidryläiseen esineidenvalmistusteknologiaan 
viittaavia nuolenkärkiä on löydetty pohjoisesta Fennoskandiasta tois- 
taiseksi vain yhdestä paikasta eli Utsjoen Vetsijärven Sujalan asuin- 
paikalta, joka ajoittuu n. 8300-8100 eaa. Norjan rannikon asutus oli 
pääasiassa rannikkosidonnaista, vaikka myös Sujalan asukkaat ovat 
asuneet muina vuodenaikoina rannikolla. Nykyisen Norjan ja Ruot- 
sin rajalla sijaitseva Kölivuoristo muodosti ensimmäisinä jääkauden 
jälkeisinä vuosituhansina vahvan esteen sisämaan resurssien käytölle, 
mistä johtui vähäinen sisämaan hyödyntäminen. Kölivuoristo ei kui- 
tenkaan muodostanut estettä Finnmarksviddalta itään, minkä vuok- 
si esimerkiksi sisämaassa sijaitseva Sujalan asuinpaikka oli käytössä 
ja minkä vuoksi joitakin vuosisatoja myöhemmin Varangin vuonolta 
saapui asutusta Inarijärven alueelle. Toisaalta tuolloin Pohjois-Ruot- 
sin alue oli vielä jään peitossa, mikä myös esti sisämaan asuttamisen. 
Kivikauden kuluessa Kölivuoristokin ylitettiin ja asutusta siirtyi Nor- 
jan rannikolta Ruotsin puolelle. 

Lapin sisäosiin saapui kivikauden alussa asukkaita myös etelästä, 
mutta myöhemmin kuin aivan pohjoiselle rannikolle. Etelä-Suomi- 
han oli asutettu jo n. 8850—8400 eaa. ja asutus levisi vähitellen ympä- 
ristö- ja ilmasto-olosuhteiden salliessa kohti pohjoista. Jäätikön väis- 
tyttyä Länsi-Lapista kohti Keski-Ruotsia n. 8000 eaa. alkoi kasvillisuus 
vähitellen levitä jäästä vapautuneelle alueelle. Tuohon aikaan Itämeri 
oli hieman toisenlainen kuin nykyään. Itämeri oli makean veden al- 
taana eli Ancylusjärvenä n. 7000—6800 eaa. asti, ja järven ranta sijait- 
si Rovaniemen yläpuolella. Jäätikön vapautumisesta johtunut maan 
pinnan noususta aiheutunut maan pinnan kallistuminen ja Tanskan 
salmien avautuminen sekä Itämeren muuttuminen vähitellen suolai- 
seksi Litorinamereksi aiheutti Itämeressä vedenpinnan jatkuvaa muu- 
tosta. Ihmiset ovat koko jääkauden jälkeisen ajan viihtyneet merien 
sekä järvien ja jokien rannoilla ja ovat käyttäneet liikkumiseensa ve- 
neitä. Ihmiset asuttivat Rovaniemen korkeudella sijainneen silloisen 
Perämeren rannikon ja myös Pohjois-Ruotsin rannikkoalueen. Vähi- 

tellen he alkoivat hyödyntää myös sisämaan resursseja ja tekivät peu- 
ranpyyntimatkojaan esimerkiksi Kangosiin, Arjeplogiin, Enontekiölle 
ja Inariin. Inarissa kahdelta suunnalta tulleet väestöt kohtasivat. Aluk- 
si näiden alueiden asutus ei ollut pysyvää, vaan niissä vierailtiin seson- 
kiluonteisilla pyyntimatkoilla. Myöhemmin, mesoliittisen kauden lo- 
pulla (n. 6000—5000 eaa.) asutus muuttui ympärivuotiseksi. 
Eteläisin saamelaisalue oli saanut asutuksensa Kölin yli tulleista 
Norjan rannikon asukkaista ja Etelä-Ruotsista tulleesta väestöstä. Vii- 
meiseksi jäästä vapautunut Keski-Norlannin alue on ilmeisesti kol- 
melta suunnalta — Pohjois-Suomesta, Etelä-Ruotsista ja Norjan ran- 
nikolta — tulleiden väestöjen asuttama. (Halinen 2005; Hedman 2009; 
Hyvärinen 1997; Norberg 2008; Rankama — Kankaanpää 2008.) 


Saamelaisalueen esihistoriallinen väestöhistoria 


Kun saamelaisalue oli asutettu, saapui alueelle senkin jälkeen uusia 
asukkaita. Mitään kaikenkattavaa uutta asutusvirtausta, joka olisi syr- 
jäyttänyt kokonaisuudessaan vanhan asutuksen, ei arkeologisen ai- 
neiston perusteella voida havaita. Todennäköisesti vanha asutus on 
jatkunut näihin päiviin asti niin, että uudet asukkaat ovat sulautu- 
neet vanhaan tai vanha sulautunut uuteen. Tähän prosessiin on liitty- 
nyt todennäköisesti kielenvaihtoja ja kulttuuristen piirteiden omak- 
sumista sekä uusia geenejä. On mahdollista, että osa arkeologiassa 
havaittavista aineellisen kulttuurin muutoksista voidaan selittää par- 
haiten väestönmuutolla, mutta näin ei tietenkään kaikissa tapauksis- 
sa ole ollut. 

Eteläiseen Suomeen tuli ilmeisesti keramiikan eli varhaiskampake- 
ramiikan käyttöönoton yhteydessä uutta väestöä, mutta miten suu- 
rista ryhmistä oli kysymys, on epäselvää. Kivikauden kuluessa saa- 
pui lisää väestöä mahdollisesti myös tyypillisen kampakeramiikan 
ilmaantuessa ja vasarakirveskulttuurin myötä. Pronssikauden alussa 
Etelä-Suomeen saapui väestöä ainakin rannikolle Skandinaviasta ja 
mahdollisesti idästä maan itäosiin. Rautakauden huomattavimmat 
väestönlisäykset ovat kohdistuneet etelä- ja lounaisrannikolle, jon- 
ne on todennäköisesti muuttanut pieniä väestöryhmiä sekä Baltias- 
ta että Skandinaviasta. Nämä väestölisäykset ovat vaikuttaneet myös 

Suomen eteläosissa vielä keskiajalla asuneiden saamelaisten kulttuu- 
riseen, kielelliseen ja geneettiseen taustaan, mutta näistä lisäyksistä 
huolimatta nykysuomalaisten perimässä on ensimmäisten asukkai- 
den geenejä. Itäisen ja läntisen Suomen väestöjen kulttuurinen eriy- 
tyminen oli tapahtunut jo mesoliittisella kaudella, mutta se syveni 
kivikauden kuluessa. Voimakkaimmat eriytymistä lisänneet impuls- 
sit ovat tapahtuneet vasarakirveskulttuurin (n. 3200-2300 eaa.) sekä 
pronssi- (n. 1900—500 eaa.) ja rautakauden (n. 500 eaa.-1150 jaa.) vä- 
estöjen sekä kulttuurien myötä. Niiden johdosta pääasiassa Lounais- 
Suomen alue on saanut uutta väestöä, joka on eriyttänyt alueiden 
väestöjä lisää. 

Pohjois-Suomen väestökehitys on ollut hieman toisenlainen. Myös 
sinne on vuosituhansien kuluessa saapunut uusia väestöryhmiä, jot- 
ka ovat vaikuttaneet olennaisesti väestöön ja kulttuuriin. Selkeimmin 
arkeologisessa aineistossa näkyy neoliittisen kauden alussa havaittava 
ns. Säräisniemi 1 -keramiikkaa käyttänyt väestö (n. 5000—4500 eaa.), 
jonka asuma-alueena on ollut Kuola, Vienan Karjala, Kainuu, Etelä- 
Lappi sekä Inarin ja Varangin seutu. Mahdollisesti tapahtunut väes- 
tönlisäys oli kuitenkin varsin vähäinen, koska esimerkiksi itäisen ja 
läntisen Lapin aineellinen kulttuuri erosi toisistaan lähinnä keramii- 
kan käytössä — idässä sitä käytettiin, lännessä ei. 

Pronssikauden alussa, noin 1900 eaa., ilmeisestikin saapui Lappiin 
idästä väestöä, jolla oli käytössään L-keramiikkaa (asbestisekoitteis- 
ta Lovozero-keramiikkaa) ja tasakantaisia nuolenkärkiä, jonka käyt- 
tö oli alkanut kuitenkin jo ennen keramiikan käyttöönottoa. Alueella 
voidaan myös havaita kivikaudelta pronssikaudelle selkeää kulttuu- 
rista jatkuvuutta sen lisäksi, että mahdollisesti uuden väestön myötä 
alettiin käyttää uudenlaisia esineitä. Tässä yhteydessä uudet vaikut- 
teet levisivät lähes koko saamelaisalueelle. Pronssikauden ja rauta- 
kauden taitteen tienoilla tapahtui mahdollisesti uusi koko saamelais- 
aluetta koskenut väestönlisäys, joka pohjautuu uuden keramiikan eli 
Kjelmoyn keramiikan (K-keramiikan) käyttöönotolle lähes koko saa- 
melaisalueella. Tässä tilanteessa toisena uutena innovaationa oli rau- 
dan käyttöönotto, jonka jalostuksesta on merkkejä lähes koko K-kera- 
miikan käyttöalueelta. Uusi laajan alueen kattanut väestönlisäys olisi 
ollut mahdollinen siksi, että aiemmin eli pronssikauden alussa oli 
tapahtunut edellinen aluetta yhtenäistänyt kulttuurinen impulssi; 

aluetta yhtenäistäneen impulssin vaikutuksesta eri alueiden välille oli 
syntynyt kontakteja, joiden avulla luonnollisten ja kulttuuristen es- 
teiden ylittäminen oli mahdollista, ellei peräti helppoa. Esimerkik- 
si Ruotsin Norlannissa jokilaaksojen välinen kulttuurinen eriytymi- 
nen oli alkanut jo mesoliittisella kivikaudella, ja se oli jatkunut läpi 
neoliittisen kauden — vain ns. asuinpaikkavallien (ru. skårvstensvall) 
vaihe oli neoliittisella kivikaudella kattanut useamman jokilaakson 
käsittävän laajemman maantieteellisen alueen. Välttämättä suuris- 
ta väestöryhmistä ei ole ollut kyse, koska K-keramiikan käyttöönot- 
toon liittyvät muut kulttuuriset piirteet ovat selkeää jatkumoa var- 
haisemmista ajoista ja toisaalta K-keramiikan aikanakin alueelliset 
kulttuurit nousivat uudelleen esille. K-keramiikan levinneisyysalue 
on ollut yksi laajoista yhtenäisistä lähes koko saamelaisaluetta kosket- 
tavista arkeologisista ilmiöistä. K-keramiikan Carpelan (2007:99) liit- 
tää valmistusmenetelmänsä, muotoilunsa ja koristelunsa perusteella 
Etelä-Suomessa tavattavaan Sirnihtan keramiikkaan. Näiden jälkeen 
ei ole havaittavissa arkeologisia merkkejä, jotka voisivat kertoa uusis- 
ta väestövirtauksista ennen suomalaisten, karjalaisten ja skandinaa- 
vien muuttoa alueelle. Perämeren rannikolle saapui Etelä-Suomesta 
asutusta jo rautakauden lopulla, mihin viittaavat islantilaiset saagat, 
perimätiedot kveeneistä ja Keminmaan hautojen varhaiset arkeolo- 
giset ajoitukset. 

Saamelaisalueen eri alueiden kulttuuriseen eriytymiseen ovat vai- 
kuttaneet vuosituhansien kuluessa sekä alueiden erilaisuus että suu- 
remmat ja pienemmät asutusvirtaukset. Jo mesoliittiselta ajalta läh- 
tien on arkeologisen tutkimuksen perusteella nähtävissä alueita, jotka 
säilyttivät aineellisen kulttuurinsa omaleimaisuuden läpi vuosituhan- 
sien. Vaikka alueille saapuikin uutta väestöä, nousivat vanhat kulttuu- 
riset elementit läpi uusien kulttuurien. Esimerkkeinä tästä ovat mm. 
Ruotsin jokilaaksot sekä Inarin ja Enontekiön alueet, joiden kulttuu- 
ripiirteet ovat poikenneet toisistaan aina. Eteläisemmässä Suomes- 
sa vastaavanlainen esimerkki on Pohjanmaa, jonka liuskekulttuuri 
nousee esille yhä uudelleen, vaikka alueen yli pyyhkäisisikin erilaisia 
kulttuurivirtauksia. (Aikio 2000; 2007; Forsberg 1996; Halinen 2005; 
Hulthén 1991; Taavitsainen et al. 2009; Torvinen 2000; 2007; Vahtola 
1980; Valtonen 2008.) 

Eräs jokaisen kulttuurin keskeisimmistä osa-alueista on talous, joka 
käsittää mm. ravinnon — sen hankintamenetelmät ja painopistealueet 
pyynnissä, keräilyssä ja kalastuksessa sekä maatalouselinkeinoissa 
(toimeentulostrategiat) — vaatetuksen ja kaupankäynnin. Historial- 
liset lähteet valottavat saamelaisten talouteen liittyviä seikkoja, mut- 
ta niiden perusteella saadaan sekä keskiajan että uuden ajan talou- 
desta varsin stereotyyppinen kuva. Katkelmallisista lähteistä johtuen 
näkemykset ovat usein perustuneet evolutionistisiin käsityksiin ta- 
louden kehityksestä tai anakronistisiin tulkintoihin 1600- ja 1700-lu- 
kujen lähteiden perusteella. Toisaalta saamelaisalue on mielletty yh- 
tenäisenä, vailla alueellisia eroja olevana alueena — saamelaisalue on 
saamelaisalue. 

Arkeologian avulla on mahdollista tutkia talouden paikallisella ta- 
solla tapahtuneita muutoksia, koska arkeologinen lähdeaineisto on 
aina paikkaan sidottua — mutta toisaalta myös laajemmilla alueilla ta- 
pahtuneita muutoksia. Historiallinen tieto on varsinkin vanhemmilta 
ajoilta paikkatiedoiltaan puutteellista, mistä johtuu tulkintojen epä- 
varmuus. Vaikka lähteet kertoisivat tarkemmin saamelaisalueen eri 
osista, on muistettava, että esimerkiksi Luulajan saamelaisalue koos- 
tuu tunturi- ja metsäalueesta, joissa elinkeinojen perustat ovat olleet 
erilaisia. 

Ihmisten toimeentulostrategioita eli niitä periaatteita, joiden avul- 
la ihmiset ovat hankkineet ravintonsa, voidaan selvittää ihmisten ra- 
vinnontähteitä ja saaliseläinten perkuu- tai teurastusjätteitä tutkimal- 
la sekä analysoimalla muita ravinnonkäyttöön liittyviä jätteitä. Niitä 
analysoimalla selviävät mm. ihmisten ravinnokseen käyttämät eläin- 
ja kasvilajit sekä se, millaisia ruokia ihmiset ovat valmistaneet. Myös 
ihmisten luista ja keramiikan karstasta tehtävien vakaiden isotoop- 
pien analyysien avulla on mahdollista selvittää merellisen ja terrestris- 
ten sekä kasviresurssien käytön välistä suhdetta, mutta toistaiseksi La- 
pin alueen vainajista on tehty vain vähän tähän liittyvää tutkimusta. 

Ihmiset jättävät eläessään jälkeensä suuria määriä jätteitä. Osa niis- 
tä häviää tutkijoiden ulottumattomiin, mutta osasta jää jäljelle tun- 
nistettavia ominaisuuksia. Metsästäessään eläimiä ihminen valitsee 
ensinnäkin pyytämänsä eläinlajit ja pyyntipaikalta asuinpaikalle tuo- 

tavat saaliseläinten osat. Kalastaessaan ihmiset perkaavat kalat usein 
rannassa — joko asuinpaikan tuntumassa tai kala-apajan läheisyydes- 
sä. Karjaa kasvattaessaan ihminen ruokkii ja teurastaa omia kotieläi- 
miään sekä maata viljellessään ja hyötykasveja kasvattaessaan hän val- 
mistaa aterian saamastaan sadosta. Jokaista eläinlajia varten ihminen 
on kehittänyt omat pyyntimenetelmänsä, joissa käytetään nimen- 
omaan sen eläinlajin pyyntiin parhaiten soveltuvia välineitä. 

Arkeologien tiedot pyydetyistä ja asuinpaikalle tuoduista eläinla- 
jeista perustuvat pääasiassa saaliseläinten luiden analyysiin, ns. os- 
teologiseen analyysiin. Menetelmä perustuu luiden vertaamiseen ny- 
kyisten eläinten luihin, jolloin parhaassa tapauksessa on mahdollista 
selvittää eläimen laji, sukupuoli ja ikä — huonoimmassa tapauksessa 
selvitetään vain, onko kyseessä lintu vai kala. Osteologisen analyysin 
avulla on mahdollista tutkia saaliseläinten käsittelyä syvällisemmin- 
kin — kaikki perustuu kuitenkin siihen, että luuaineisto on riittävän 
hyvin säilynyttä. Hyvin säilyneestä palamattomasta luusta on mah- 
dollista selvittää, mitkä osat ovat päätyneet asuin/teurastuspaikalle 
ja miten eläin on paloiteltu. Palamattomat luut eivät kuitenkaan säi- 
ly vuosituhansia happamassa maaperässä, mutta palaneena ne säi- 
lyvät. Palaessaan luut kuitenkin fragmentoituvat ja niiden tunnista- 
minen vaikeutuu, mikä puolestaan vaikuttaa tunnistettujen luiden 
määrään. Kaikkia luita ei kuitenkaan polteta, koska ihmiset ovat vali- 
koineet asuinpaikalle asti tuotavat luut. Tämä vaikuttaa siihen, miten 
suuri osa ylipäätään päätyy analyysiin. Valtaosa pohjoisen Fennoskan- 
dian löydetystä esihistoriallisesta luuaineistosta on palanutta. Arkeo- 
logeille päätyvä tutkittava aineisto on siis erittäin vajavaista. Vaikka 
lähes kaikkia lajeja — muuttolintuja lukuun ottamatta — voidaan pyy- 
tää periaatteessa ympäri vuoden, jokaisella eläinlajilla on paras pyyn- 
tiaikansa; peuraa on pyydetty syksyllä ja keväällä, hirveä ja karhua 
lopputalvella, metsäkanalintuja talvella, haukea alkukesällä, vesilintu- 
ja keväällä tai syksyllä. Näiden eläinlajien luiden ja asuinpaikan mui- 
den ominaisuuksien (esimerkiksi asumuksen rakenteen) perusteella 
voidaan päätellä asuinpaikan käyttövuodenaikaa. Joka tapauksessa 
osteologisen tutkimuksen perusteella on mahdollista päätellä, mitä 
eläinlajeja on pyydetty, mihin vuodenaikaan niitä on pyydetty, onko 
niitä pyydetty lähellä vai kaukana ja onko niitä pyydetty suuria mää- 
riä vai yksittäisiä eläimiä. 

Mitä ravintokasveja ihmiset ovat käyttäneet, selviää useimmiten 
makrofossiilitutkimuksella. Suomen maaperän happamuudesta joh- 
tuen myös kasvijäänteet häviävät vähitellen. Kasvien jäänteet säilyvät 
usein vain siinä tapauksessa, että ne ovat hiiltyneet. Keskellä tulisijaa 
voimakkaimpien liekkien keskellä olevat kasvinjäänteet palavat kaut- 
taaltaan ja häviävät, mutta tulisijan äärellä tai reunalla olevat kasvin- 
jäänteet hiiltyvät ja säilyttävät muotonsa tunnistettavina. Orgaanisena 
aineena myös ne voidaan ajoittaa radiohiilimenetelmällä. Hyötykas- 
vien lisäksi tulisijaan päätyy myös luonnonkasveja, joita on saatettu 
käyttää sekä ravinnoksi että raaka-aineeksi (esimerkiksi variksenmar- 
ja tai kenkäheinä). Hiiltyneitä siemeniä verrataan vertailukokoelmiin, 
joiden perusteella lajinmääritys tehdään. Toinen tapa tutkia kasvi- 
ravinnon käyttöä on tutkia ruuanvalmistukseen käytettyjen astioi- 
den pintaan tarttuneen karstan koostumusta. Kemiallisten analyysien 
avulla voidaan karstasta tutkia jälkiä mm. rasvahapoista, hiilihydraa- 
teista, kolesterolista ja proteiineista, joiden perusteella voidaan rajata 
käytetyt marjalajit. Vakaiden isotooppien analyysien perusteella voi- 
daan päätellä, onko karstassa mukana merellisiä vai terrestrisiä eläin- 
rasvoja. Nykyään myös keramiikan huokosiin imeytynyttä rasvaa voi- 
daan tutkia. 

Jääkauden jälkeiseen pyyntiin liittyvät keskeisesti myös pyynti- 
välineet, kuten keihäät, jouset ja nuolet, ongenkoukut, kalaverkot ja 
katiskat sekä kiinteät pyyntilaitteet, kuten pyyntiaidat, pyyntikuo- 
pat ja kalapadot. Poronhoidosta jää puolestaan jälkeen porokaartei- 
den ja lypsyaitausten jäännöksiä. Ihminen jättää jälkeensä mm. sär- 
kyneitä esineitä asuin/leiripaikoille, hukattuja tai särkyneitä esineitä 
pyyntipaikoille ja ehjiä esineitä uhreina pyhiin paikkoihin ja anteina 
hautoihin. Pyyntilaitteista on jäänyt edelleen hiekkakankailla näky- 
vät pyyntikuopat, järvien pohjassa säilyneet aitojen jäänteet tai kal- 
liopiirroksissa kuvatut pyyntiaidat. Näiden ajoitettavien löytöjen ja 
rakenteiden perusteella voidaan päätellä, millaisilla välineillä ihminen 
on kulloinkin eläimiä pyytänyt. Kun pyyntilaitteiden käyttöä analy- 
soidaan, on tärkeää tietää, millaisessa ympäristössä niitä on käytetty. 
Lapissa metsäolosuhteet ovat muuttuneet vuosituhansien kuluessa 
suuresti. Mäntyraja on ilmaston lämmetessä siirtynyt kohti tunturien 
ja vuorten huippuja, mutta vastaavasti ilmaston viiletessä se on tul- 
lut alaspäin. Lämpimintä pohjoisessa Fennoskandiassa on ollut jää- 

kauden jälkeen kivikauden puoliväliin asti, jolloin metsien laajene- 
minen päättyi. Tällä on ollut suuri merkitys esimerkiksi peurojen 
elämälle, koska tunturipeura viettää kesät tunturissa ja siirtyy talveksi 
metsän suojaan. Alkaessaan siirtymisensä metsää kohti tunturipeu- 
rat kokoontuvat laumoiksi, ja laumat ovat suurimmillaan mäntyrajan 
tuntumassa, mutta ne säilyvät suurina myös metsän sisällä metsärajan 
tuntumassa. Parhaat tunturipeuran pyyntipaikat ovat siis vaihdelleet 
vuosituhansien kuluessa eikä samanlaista pyynti- tai asutusmallia eri 
vuosituhansilla voi ajatella samojen asuinpaikkojen varaan. Joiltakin 
alueilta tunturipeura hävisi lähes kokonaan kivikauden lämpökaudella 
(noin 7000—4000 eaa.), mutta palasi uudelleen tunturissa sijainneiden 
kesälaidunalueiden jälleen laajennuttua. Ympäristöolosuhteiden muu- 
tokset ovat vaikuttaneet myös muiden eläinten käyttäytymiseen ja si- 
ten niiden pyyntimahdollisuuksiin — ympäristön muuttuessa peuralle 
epäsuotuisaksi ovat hirven elinolosuhteet puolestaan parantuneet. 

Eri alueiden väestöt ovat pyytäneet niitä eläimiä, joita kukin ympä- 
ristö on tarjonnut. Vasta poron- ja karjanhoidon myötä ihminen on 
aktiivisesti vaikuttanut eläinten saatavuuteen. Maanviljelyä on Säp- 
missa harjoitettu lähinnä vain sen eteläisimmissä osissa — pienimuo- 
toisesta maanviljelystä on ajoittaisia merkkejä myös aivan pohjoisim- 
missa osissa. 

Ensimmäiset asukkaat Pohjois-Norjassa Ruijan rannikolla olivat 
merinisäkkäiden pyytäjiä ja kalastajia. Alueen ominaispiirteistä joh- 
tuen nämä eläinlajit säilyivät keskeisinä ravinnonlähteinä aina uudelle 
ajalle saakka. Peuran ja muiden maanisäkkäiden pyynti oli sivuosas- 
sa, vaikka ajoittain niidenkin pyynti on ollut voimakasta. Ruijan to- 
pografiasta eli korkeasta ja jyrkkärinteisestä Kölivuoristosta ja sen jat- 
keesta johtuen sisämaan hyödyntäminen oli ongelmallista — osittain 
asutuksen alkuvaiheessa myös sisämaassa ollut jäätikkö ja sen aiheut- 
tama kasvillisuuden puute vaikeuttivat sisämaan resurssien hyödyn- 
tämistä. Finnmarksviddalla ei tuolloin ollut mitään, mitä hyödyn- 
tää, koska esimerkiksi peuran elinolot olivat siellä varsin heikot. Vasta 
noin 8300 eaa. alueelle saapui tunturipeura, joka oli aiemmin elänyt 
rannikon lähialueella. Finnmarksviddan itäpuolella ei ollut vastaa- 
vanlaista vuoristoa esteenä kuten Finnmarksviddan ja rannikon vä- 
lillä, mikä näkyy mm. siinä, että rannikon väestö alkoi tuohon aikaan 
hyödyntää sisämaan peuramaita. 

Ympäristöolosuhteiden muutokset vaikuttivat siihen, että sisämaa- 
ta alettiin hyödyntää voimakkaammin ja laajemmalta alueelta aina 
Inariin saakka. Mesoliittisen kauden lopulla peuranpyynti muuttui ai- 
tapyyntimenetelmän myötä varsin laajamittaiseksi eli suuria peura- 
laumoja ohjattiin aitaukseen, jossa peurat tapettiin. Aitapyyntiä har- 
joitettiin vielä neoliittisella kaudella (4000 eaa. asti), mutta kauden 
loppuvaiheessa kuoppapyynnistä tuli suosituin ja ilmeisestikin me- 
nestyksellisin peuranpyyntimenetelmä. Kuoppapyyntiä harjoitettiin 
aina rautakauden alkupuolelle asti, mutta sen jälkeen aitapyynnistä 
tuli jälleen suosituin peurojen massapyyntimenetelmä. Jousta ja nuol- 
ta sekä keihäitä oli käytetty näiden peuranpyyntimenetelmien rinnalla 
koko ajan. Merinisäkkäiden pyynti ja kalastus olivat edelleen tärkeäl- 
lä sijalla yhteisöjen ravinnonhankinnassa, mikä näkyy mm. Kjelmoyn 
asuinpaikan merinisäkkäiden pyyntiin käytettävien harppuunojen 
määrässä ja monipuolisuudessa. Rautakauden keskivaiheessa meri- 
nisäkkäiden pyynti ja traanin valmistus oli runsasta, mikä näkyy mm. 
siinä, että alueella käytettiin laakakivillä vuorattuja traaninvalmistus- 
kuoppia (no. hellegrop). Keskiajalla rannikon väestö eli merinisäkkäi- 
den pyytäjät, peuranmetsästäjät ja kalastajat alkoivat kasvattaa myös 
karjaa, lähinnä lammasta ja vuohta. Sen osuus säilyi kuitenkin vähäi- 
senä aina uudelle ajalle saakka, koska meri tarjosi kuitenkin parhaiten 
ravintoa. Maanviljelyn kokeilut olivat vähäisiä. Rautakauden lopulla 
traani ja mursun syöksyhampaat olivat keskeisiä kauppatavaroita, joi- 
ta skandinaavit ja eri kauppiasryhmät Venäjältä välittivät Eurooppaan. 
Keskiajalla kristinuskon leviämisen myötä paastoajalla runsaasti käy- 
tettyjen kalatuotteiden menekki kasvoi myös, mikä toi Ruijan ranni- 
kolle kalastustukikohtia ja sen myötä lisää väestöä sekä organisoidun 
kirkkojärjestyksen ja valtion ylläpitämän sotalaitoksen. Saamelaiset 
osallistuivat kaupankäyntiin rakentamalla monikulttuurisia kauppa- 
tukikohtia (no. mangeromstuft), joita rakennettiin lähinnä Ruijan ran- 
nikolle keskiajan loppuvaiheessa. Tähän liittyivät myös peuranvuotien 
ja -lihan kauppa, johon peurat saatiin massapyynnillä tunturialueelta. 
Suurporonhoito on levinnyt alueelle vasta uudella ajalla, vaikka myös 
sen keskiaikaisuuden puolesta on puhuttu. Pienimuotoista poronhoi- 
toa on alueella harjoitettu mahdollisesti jo rautakauden lopulla. 

Finnmarksviddan ja sitä ympäröivien alueiden elinkeinot olivat 
pitkälti peuranpyynnin ja kalastuksen varassa. Enontekiön seudulla 

peuranpyynti oli aina poronhoidon alkuun asti keskeisin ravinnon- 
lähde. Kalastustakin harjoitettiin, mutta se ei noussut missään vai- 
heessa peuranpyynnin tavoin keskeiseksi ravinnonhankintatavaksi. 
Mesoliittisen kauden lopun ja neoliittisen kauden aitapyynti olivat 
varhaisimmat peuran massapyyntimenetelmät. Neoliittisen kauden 
lopulla ja varhaismetallikaudella kuoppapyynti oli keskeisin peuran- 
pyyntimenetelmä, vaikka jousta ja nuolta käytettiin sen ohella, var- 
sinkin varhaismetallikaudella erittäin runsaasti. Keihäitä ei vähäisen 
löytömäärän perusteella ole käytetty samassa mittakaavassa kuin ran- 
nikolla. Aitapyynnistä tuli jälleen rautakaudella keskeisin pyyntime- 
netelmä kuoppapyynnin loputtua. Sitä harjoitettiin eri muodoissaan 
1800-luvulle asti, aina siihen saakka, kunnes poronhoito oli lopulli- 
sesti syrjäyttänyt peuranpyynnin. Poronhoitoa alettiin harjoittaa alu- 
eella mahdollisesti jo rautakauden lopulla. Inarin seudulla ympäris- 
töolosuhteiden muutokset näkyivät selkeämmin myös pyydettyjen 
eläinlajien valikoimassa, koska jääkauden jälkeinen ilmaston läm- 
peneminen vaikutti siellä peuran elinolosuhteisiin voimakkaammin 
kuin Enontekiön seudulla. Peura menetti laidunalueitaan, ja hirvi 
valtasi alueelle levinneet mäntymetsät. Ihmiset pyysivät mitä eläimiä 
pystyivät, koska ei ollut olemassa yhtä eläinlajia, josta saataisiin koko 
vuoden ravinto kuten Enontekiöllä. Ihmisten oli pakko laajentaa pyy- 
dettävien eläinten lajivalikoimaa. Kalastuksesta tuli osittain siitä syys- 
tä tärkeä ravinnonhankintakeino, että kalaa sai ympäri vuoden ja toi- 
saalta sitä voi säilöä pitkin kesää talven varalle. Nisäkkäiden ja lintujen 
liha olivat tervetullut lisä jokapäiväiselle kalalle. Inarijärvellä asuneet 
yhteisöt pyysivät peuroja kaukanakin sijainneilla tuntureilla ja toivat 
lihat järvellä sijainneille talviasuinpaikoille. Rautakauden lopulla po- 
ronhoito saattoi levitä alueelle, mutta sillä ei ollut suurta merkitys- 
tä Inarijärven yhteisöjen kannalta, koska keskeisimmät yhteisöt, jot- 
ka asuivat latomuskylissä, sijaitsivat lähempänä peuranpyyntialueita. 
Vain joitakin latomuskohteita tunnetaan itse Inarijärven alueelta. Vas- 
ta keskiajan lopulla ja uuden ajan alussa Inarijärven alueelle syntyivät 
suuret kylät, joiden asukkaat harjoittivat peuranpyyntiä ja mahdol- 
lisesti pienimuotoista poronhoitoa. Kalastus säilyi aina 1900-luvulle 
inarinsaamelaisten keskeisenä elinkeinona. 

Koska Pohjois-Suomen Metsä-Lapin olemukseen ovat kuuluneet 
pitkät pohjois-etelä-suuntaiset joet ja niihin sidoksissa olevat järvet, 

ovat sitä asuttaneet yhteisöt perustaneet elämänrytminsä pitkien mat- 
kojen muuttoon ja elannon hankkimiseen monipuolisesti. Näin on 
ollut mesoliittisen kauden alusta lähtien aina historialliselle ajalle as- 
ti. Tärkeitä ovat olleet esimerkiksi itäisessä Lapissa Saariselän tienoon 
tunturialueiden peuranpyynti, Kitisen suoalueiden hirvenpyynti, Ke- 
mijoen yläosien hitaasti virtaavien jokien majavanpyynti sekä Kemi- 
järven kalansaaliit. Alueen ääripäiden etäisyys toisistaan on lähes 200 
km, mutta matkan taittaminen veneillä tai reellä ei ole koskaan ollut 
ongelma. Jotkut suuremmat tai pienemmätkin järvialueet ovat koon- 
neet myös ympärivuotista asutusta, mutta esimerkiksi Kemijärvi on 
ollut kautta aikain myös kahden rannikon, Pohjanlahden ja Vienan- 
meren, väestöjen sesonkiluonteisesti hyödyntämä alue. 

Pohjois-Ruotsin varhaisvaiheiden olosuhteisiin vaikutti paljon se, 
että jääkauden rippeet säilyivät pisimpään juuri Pohjois-Ruotsin sisä- 
maassa. Siitä johtui ensinnäkin se, että alueesta tuli ihmisasutukselle 
soveltuvaa myöhemmin kuin ympäröivistä alueista. Aikaisempi tut- 
kimus on ollut pääasiassa sitä mieltä, että ensimmäisten asukkaiden 
tärkein pyydettävä eläin olisi ollut hirvi, mutta tällä hetkellä näyttää 
siltä, että kaikkein vanhimmilta asuinpaikoilta eli alueen pohjoisim- 
mista osista olisi löytynyt nimenomaan peuranluita. Hirvi oli alueen 
eteläisemmän osan väestön pääravintona mesoliittisen kauden alusta 
lähtien ja säilytti asemansa koko neoliittisen kauden. Keski-Norlannin 
sisämaan metsäalueiden asuinpaikkavallikylien asukkaiden elinkeino 
perustui hirvenpyynnille, jota harjoitettiin kuoppapyyntinä sekä jou- 
sella ja nuolella että keihäillä. Hyödynnettävät alueet olivat mesoliit- 
tisella ja neoliittisella kaudella metsä- ja vuoriston lähialueet. Vasta 
varhaismetallikaudella peuroja alettiin pyytää tunturien lähialueella 
ja rautakaudella myös itse tunturialueella. Keskiajalla poronhoito syr- 
jäytti vähitellen peuran- ja hirvenmetsästyksen pääelinkeinona. 

Eteläisen Suomen itä- ja pohjoisosien väestöjen elinkeinot perus- 
tuivat metsästykseen ja kalastukseen sekä keräilyyn koko mesoliittisen 
ja neoliittisen kauden. Maanviljelyn merkit ovat havaittavissa jo kivi- 
kauden lopulla, mutta alkuun ne ovat olleet vähäisiä ja satunnaisia. 
Sisämaassa on joka tapauksessa viljelty viljaa ainakin pronssikaudelta 
lähtien. Vielä rautakaudellakin sisämaassa viljeltiin viljaa, jolloin vil- 
jelijät ovat saattaneet olla saamelaisia. 

Kaupankäynti tai vaihdanta on ollut yksi talouden tärkeä osa-alue 
koko historiallisen ja esihistoriallisen ajan. Sillä on ollut taloudellis- 
ta merkitystä kivikauden lopulta lähtien, jolloin alkoi olla ravinnon 
ylijäämää — se on mahdollistanut kaupaksi käyvien eläinten pyyn- 
nin lisäämisen ja niistä jalostettavien tuotteiden kehittämisen. Toi- 
saalta kauppaa oli jo aiemmin harjoitettu kauempaa tuoduilla tava- 
roilla, jolloin molemmat osapuolet saivat eksoottisista raaka-aineista 
valmistettuja tavaroita; ostajalle eksoottinen raaka-aine oli kuitenkin 
myyjälle tavallista. Harvinaisten tuontitavaroiden vaihtokauppa oli 
myös osa prestiisiesineiden jakelua, joka perustui suhteiden hoidon 
merkitykseen sekä yhteisöjen välillä että yhteisön sisällä. Esimerkiksi 
kivikaudella Pohjois-Ruotsissa valmistettuja punaliuske-esineitä, jois- 
sa on usein eläinpääkuva, on löydetty ympäri pohjoista Fennoskan- 
diaa. Pohjoinen Fennoskandia kuului kauppaverkostoon, johon kuu- 
luivat Venäjän pohjoisosat ja Suomen itä- ja pohjoisosat. Näitä reittejä 
pitkin tuotiin kivikaudella meripihkaa, piitä ja kuparia ja pronssikau- 
della pronssia. Rautakauden lopulta lähtien pohjoinen Fennoskan- 
dia oli osa eurooppalaista kauppaverkostoa ja esimerkiksi keskiajal- 
la kaupan merkitys oli erittäin suuri kaikille saamelaisille yhteisöille 
vaikuttaen voimakkaasti niiden kehityksen suuntaan. (Amudsen et 
al. 2003; Baudou 1995; Bergman et al. 2004; Carpelan 2003; Forsberg 
1985; 1988; Halinen 1994; 1997; 2004; 2005; 2008; Hambleton — Row- 
ley-Conwy 1997; Hansen — Olsen 2006; Hedman 2003; 2009; Hedman 
— Olsen 2009; Lundberg 1997; Mannermaa 2008; Munch — Munch 
1998; Odner 1992; 2001; Olofsson 2003; Olsen 1994; Rankama — Kan- 
kaanpää 2008; Ukkonen 1997.) 


Asuinpaikat ja asumukset 


Valtaosa arkeologien tutkimista kohteista on asuinpaikkoja. Arkeo- 
logia onkin tiede, joka pystyy tarjoamaan runsaasti informaatio- 
ta saamelaisten käyttämistä asumuksista ja asuinpaikoista. Etnogra- 
fiset asuinpaikkakuvaukset 1600-luvulta 1900-luvulle kertovat sen 
hetkisen tilanteen mukaista tietoa, mutta niiden suora siirtäminen 
koskemaan myös vanhempia aikoja johtaa saamelaiskulttuurin etno- 
grafisoitumiseen ja historiattomuuteen, jolloin saamelainen kulttuu- 

ri nähdään staattisena ja historiattomana, ajan myötä muuttumat- 
tomana. Monet etnografioiden kuvaamista asuinpaikkojen piirteistä 
voidaan havaita kuitenkin myös arkeologisesti tutkituissa vanhem- 
missa asumuksissa ja niitä voidaan käyttää apuna vanhempien koh- 
teiden tulkinnassa. Arkeologisissa ilmiöissä on kuitenkin havaittavissa 
alueellisia ja ajallisia eroavuuksia. 

Asuinpaikkoja on monenlaisia ja niitä on käytetty moneen tar- 
koitukseen. Koska pohjoisen Fennoskandian historian ja esihistorian 
vuodenkiertoa korostavat kesän ja talven jyrkkä vaihtelu sekä pyyn- 
ti- ja poronhoitoelinkeinot, on ymmärrettävää, että asuinpaikkoja 
on vaihdettu erilaisten vuotuiskiertojärjestelmien mukaisesti. Asuin- 
paikat ovat olleet käytössä pidempiä tai lyhyempiä vuodenaikoja tai 
sitten ympärivuotisesti. Arkeologisen aineiston perusteella on mah- 
dollista tulkita asuinpaikkojen käyttövuodenaikaa ja siten tehdä pää- 
telmiä vuotuiskiertojärjestelmän luonteesta. 

Olennainen osa tulkintaa on asumuksen rakenteen ja funktion tut- 
kimus, koska erityyppisiä asumuksia on käytetty eri vuodenaikoina 
erilaisiin tarkoituksiin. Vain osaa on käytetty asumistarkoitukseen. 
Tämän vuoksi arkeologit kiinnittävät paljon huomiota rakennusten 
rakenteisiin ja siihen millaisia löytöjä asumuksissa ja asuinpaikoilla 
on. Kun asuinpaikalla on useampia asumuksia, on tarpeen selvittää 
myös asumusten väliset keskinäiset suhteet — sekä funktionaaliset, ra- 
kenteelliset että ajalliset. Löytöaineiston analyysin perusteella voidaan 
tehdä päätelmiä siitä, mitä asumuksessa on ainakin tehty. Asumuk- 
sista tehdyt maaperäkemialliset analyysit valottavat osaltaan funk- 
tion määrittämiskysymystä: analyyseillä voidaan esimerkiksi selvittää, 
missä osassa asumusta on tuotettu eniten jätettä ja mistä jätteet koos- 
tuvat — ovatko ne esimerkiksi peräisin nisäkkäistä, kaloista vai pelkäs- 
tään luujätteestä. Jos asuinpaikalla asutaan pidempiä jaksoja, on ole- 
tettavaa, että tällöin asuinpaikalla on myös useamman eri funktion 
rakennuksia. Tähän viittaavat ainakin 1900-luvun alussa dokumen- 
toidut Inarin ja Kuolan niemimaan saamelaisten asuinpaikat, joissa 
oli tuolloin asuinrakennusten lisäksi aittoja, nilejä, puuria, telineitä, 
tulisijoja jne. 

Ruijan rannikon asuinpaikat olivat kivikauden alussa pienialaisia 
leiripaikkoja. Asumukset ovat olleet pyöreähköjä kotamaisia raken- 
nuksia, joita on saattanut olla useitakin rinnakkain rannansuuntai- 

sessa rivissä. Asutuksen kiinteytyminen mesoliittisen kauden keski- 
vaiheilla (n. 8000 eaa.) merkitsi asumusten tukevoitumista eli sitä, 
että lattiatasoa madallettiin ja asumukseen tehtiin vallit. Tavallisesti 
valli on tulkittu kiinteämpirakenteisten asumusten esimerkiksi tur- 
veasumuksen jäännöksiksi. Asumuksista tuli jälleen kevyempiraken- 
teisia mesoliittisen kauden lopulla (n. 6500 eaa.), mutta neoliittisen 
kauden kuluessa asumusten rakenne muuttui täysin. Asumukset olivat 
suurempia kuin aikaisemmin, eli asumuksissa oli aikaisempaan yhteen 
lieteen verrattuna nyt kaksi tulisijaa ja sisäänkäyntiä, mikä on tulkittu 
kahden perheen asumukseksi. Myös kylien koko kasvoi, koska asumuk- 
sia saattoi olla nyt useita samassa kylässä. Aivan kivikauden lopulla 
asumuksista tuli entistä jykevämpiä: ne kaivettiin syvemmälle maa- 
han, niihin tehtiin useampia sisäänkäyntejä — päätyjen lisäksi myös si- 
vuille — ja kahdesta tulisijasta tuli jykevämpiä. Tällaisten ns. gressbak- 
kentuftien on arveltu olleen käytössä useita kymmeniä vuosia, minkä 
perusteella samanaikaisten asumusten määrän on arveltu olleen var- 
sin suuri eli asuinpaikan väestömäärä on näin ollen myös ollut suuri. 

Varhaismetallikaudella asumusten koko pieneni. Niiden muoto 
oli edelleen pitkänomainen ja niissä oli edelleen kaksi tulisijaa, mut- 
ta molemmat eivät enää välttämättä sijainneet symmetrisesti asu- 
muksen keskilinjalla. Ajanlaskun taitteesta lähtien asumusten muoto 
muuttui pyöreähköksi, jolloin niissä oli vain yksi keskusliesi. Tuli- 
sijasta johti kivirivit eli permikät ovelle, mikä merkitsee 1600—1700- 
luvun lähteissä kuvatun sisätilajaon olleen käytössä jo tuolloin. Kodis- 
sa oli tuolloin selkeästi erotettu takaosa (boassu, posio), etuosa (uksa, 
uksa) ja sivuosat (luoito, loito). Rautakauden asumuksista on vain vä- 
hän merkkejä, minkä perusteella yleiskuvaa ei ole mahdollista tehdä. 
Keskiajalla asumukset olivat tavallisesti pyöreähköjä keskusliedellisia 
turveasumuksia. Keskiajan lopulla tai uuden ajan alussa käyttöön tu- 
livat myös ns. fellesgammet eli ihmisten ja kotieläinten yhteisasumuk- 
set, joissa kummallakin oli oma erillinen osansa. Tällaiset asumukset 
olivat käytössä vielä 1800-luvulla. Keskiajalla rannikolle rakennettiin 
ns. mangeromstufteja, jotka ovat olleet käytössä keskiajan lopulta uu- 
den ajan alkuun. Ne ovat olleet usean huoneen rakennuksia, joissa on 
asunut saamelaisia, karjalaisia, novgorodilaisia, islantilaisia, norjalai- 
sia. Ne ovat olleet kohtauspaikkoja, joissa on käyty kauppaa eri puo- 
lilta tulleiden ihmisten kesken. 

Finnmarksviddalla ja sen lähialueilla koko kivikauden ja varhais- 
metallikauden pienialaisten asuinpaikkojen yleisin asumustyyppi oli 
kevytrakenteinen pyöreähkö keskusliedellinen kotamainen asumus. 
Tavallisesti asumukset sijaitsivat yksittäin eivätkä ne muodostaneet 
kyliä. Neoliittisen kauden keskivaiheilta tunnetaan yksittäisiä soikei- 
ta, osittain maahan kaivettuja kiinteämpirakenteisia asumuksia, ns. 
asumuspainanteita, esimerkiksi Enontekiöltä. Varhaismetallikaudelta 
tunnetaan hieman enemmän asumuspainanteita kuin kivikaudelta. 
Esimerkiksi Enontekiön Ounasjärven ja Inarin Inarijärven rantaseu- 
duilta tunnetaan asumusten jäännöksiä, joista ainakin Ounasjärven 
asumusten on todettu olleen kahden lieden asumuksia. Kun tavalli- 
sesti asumusten pitkä sivu on suuntautunut rantaan päin, oli Enonte- 
kiöllä myös toisin päin suuntautuneita asumuksia. Rautakauden alun 
ja keskivaiheen asumukset ovat olleet todennäköisesti kevytrakentei- 
sia keskusliedellisiä kotia. 

Rautakauden lopulla asuinpaikkojen sijainti suhteessa vesiin 
muuttui. Kun aikaisemmin asuinpaikat olivat lähes poikkeuksetta ol- 
leet rantasidonnaisia, sijaitsivat rautakauden lopun ja vielä läpi kes- 
kiajankin käytössä olleet asumukset pienten järvien, soiden tai puro- 
jen rantojen lähistöllä. Sen lisäksi, ensimmäistä kertaa, ne sijaitsivat 
vieri vieressä muodostaen kyliä. Asumuksista on säilynyt näkyvissä 
vain tulisija, jolloin näkyvissä on tulisijojen rivi. Todennäköisesti tuli- 
sijan ympärillä on ollut kevytrakenteinen kotamainen asumus. Kodan 
sisätilajako muistuttaa 1600-luvulta lähtien käytössä olleita kotia. Ky- 
liin on saattanut kuulua jopa kymmenen tai vieläkin enemmän asu- 
musta, mutta täysin selvää ei ole, miten monta asumusta on ollut yhtä 
aikaa käytössä. Vaikka yhdessä tulisijarivissä saattaa olla lähes kym- 
menen tulisijaa, ei niitä välttämättä ole yhtä aikaa ollut käytössä kuin 
kaksi tai kolme — tästä on myös arkeologisia viitteitä. Osassa asuin- 
paikkoja kaikki tulisijat/asumukset ovat olleet yhtä aikaa käytössä. 

Keskiajan jälkeen Inarissa ja Utsjoella tulisijojen ympärille alettiin 
rakentaa tukevampia rakennelmia, asumukset sijaitsivat edelleen vieri 
vieressä rivimäisesti järjestyneenä. Tällaisten kylien on arveltu synty- 
neen 1500-luvulla kruunun vaikutuksesta veronkeruun ja hallinnon 
helpottamiseksi. Asumukset eivät olleet pyöreitä, vaan valtaosaltaan 
kuusikulmaisia — joukossa on todettu myös kahdeksankulmaisia asu- 
muksia. Asumuksissa on ollut hirsiperustus ja turvekatto, ja niiden 

ympärille on saatettu kaivaa oja. Suurporonhoidon myötä käyttöön 
otettiin jälleen keskusliedellinen kevytrakenteinen kota. Nämä asu- 
mukset eivät sijainneet enää rivissä, vaan vapaasti hajallaan maastos- 
sa. Myös ne sijaitsivat metsissä vesien läheisyydessä, mutteivät aivan 
rannan tuntumassa. Tulisijalta vei kiviset tai puiset permikät etuovelle 
ja toisinaan myös takaovelle. Kodan takaosa boassu, joka oli sekä pyhä 
osa että keittiö ja metsästysvälineiden varasto sekä rummun säilytys- 
paikka, oli erotettu kodan muista osista. Myös uksa ja luoidot oli ero- 
tettu toisistaan, kuten etnografisista lähteistä voidaan havaita. Tällai- 
set asumukset olivat käytössä aina 1900-luvulle asti. Niiden rinnalla 
käytettiin koko ajan tukevampirakenteisia turvekammeja, joiden ra- 
kenteessa on variaatiota. Myös saamelaiset alkoivat 1600-luvulta läh- 
tien rakentaa hirsirakennuksia, joissa oli ns. lapintakka nurkassa. 

Pohjois-Suomen Metsä-Lapin asuinpaikat ovat olleet kivikauden 
alusta lähtien liikkuvien yhteisöjen asuinpaikkoja, joihin ovat kuu- 
luneet olennaisesti kevytrakenteiset pyöreät kotamaiset asumukset. 
Niissä on tavallisesti ollut keskusliesi. Varhaismetallikaudelta tunne- 
taan myös suorakaiteen muotoisia kahden lieden asumuksia esimer- 
kiksi Sodankylän Poikamellasta ja Posion Kuorikkikankaalta, ja nii- 
tä pidetään kahden perheen asumuksina. Kemijärven Jatulinsaaren 
asuinpaikka ajoittuu n. 300-luvulle. Sieltä tutkittu asumuksen poh- 
ja oli lähes neliön muotoinen kivistä vapautettu raivio, jonka taka- 
osassa oli liesi. Kevytrakenteisista asumuksista poikkeavia asumuk- 
sia tunnetaan vain joitakin, esimerkiksi Sompion Juikentältä, jossa 
osittain maahan kaivetut keskiaikaiset asumukset ovat olleet noin 
12 m? laajoja pyöreähköjä keskusliedellisiä asumuksia. Kemijärven 
Soppelasta tunnetaan myöhäisrautakaudelta/varhaiskeskiajalta peräi- 
sin oleva suorakaiteen muotoinen liesi, joka muistuttaa Pohjois-Suo- 
men suorakaiteen muotoisia tulisijoja. Onko se yleisempikin alueella, 
on toistaiseksi mahdoton sanoa. Tässä yhteydessä ei käsitellä Etelä-La- 
pin rannikkoalueen asuinpaikkoja, jotka ovat kivikaudella muodosta- 
neet suuriakin kyliä. 

Etelä-Suomessa ei ole säilynyt selkeästi saamelaiseen kulttuuriin 
liitettäviä asuinpaikkoja, eikä ole mielekästä käydä läpi myöskään 
Etelä-Suomen esihistoriaa eli kivi-, pronssi- tai rautakautta tässä 
yhteydessä. Yleisesti voidaan todeta, että Etelä-Suomen järvialueen 

asumukset ovat kivikaudella olleet varhaisvaiheessaan pyöreitä ko- 
tamaisia asumuksia ja neoliittisella kaudella suorakaiteen tai ovaalin 
muotoisia turveasumuksia. Varhaismetallikaudella oli käytössä suora- 
kaiteen muotoisia asumuksia, ja rautakauden asumuksista ei ole tois- 
taiseksi tietoa. 

Pohjois-Ruotsin sisämaa-alueella sijaitsevat kivikauden alun asuin- 
paikat ovat olleet vastaavanlaisia leiripaikkoja kuin Pohjois-Suomes- 
sa: liikkuvan yhteisön pienikokoisia tilapäisiä leiripaikkoja, joissa on 
ollut todennäköisesti kevytrakenteinen keskusliedellinen kota. Sel- 
keimmät poikkeukset tästä on Vuollerimissa tutkittu suorakaiteen 
muotoinen osittain maahan kaivettu asumus, joka ajoittuu neoliitti- 
sen kauden alkuun, noin 4000 eaa. tienoille. Asumus on todennäköi- 
sesti ollut tuohi- ja turvekatteinen kotamainen talviaikaan käytössä 
ollut asumus, jossa uloskäynti on ollut toisessa päädyssä. Keski-Nor- 
lannissa neoliittiselle kaudelle ajoittuvat ns. asuinpaikkavallit ovat 
myös kotamaisten suorakaiteen muotoisten turveasumusten jään- 
nöksiä, joita tunnetaan jokien ja järvien läheisyydestä metsäalueelta. 
Sekä tunturialueelle että rannikolle on alueelta ollut runsaasti matkaa. 
Kodissa on ollut tavallisesti yksi keittokuoppa (ru. kokgrop), jota on 
käytetty sekä ruoanlaittoon että lämmitykseen, ja asumuksia on käy- 
tetty toistuvasti uudelleen. Asumuksia pidetään yleisesti talviasumuk- 
sina. Joitakin asumuksia on käytetty vuosikymmeniä ja hylkäämisen 
jälkeen niitä on korjattu ja otettu uudelleen käyttöön. Asuinpaikoilta 
on löydetty 1-11 asumusta, tavallisesti niiden määrä vaihtelee kolmen 
ja viiden välillä. Miten monta niistä on ollut yhtä aikaa käytössä, vaih- 
telee asuinpaikoittain. Varhaismetallikaudella tavallisin asumustyyp- 
pi oli kevytrakenteinen keskusliedellinen pyöreä kota, mutta Pohjois- 
Ruotsista tunnetaan myös osittain maahan kaivettujen asumusten 
jäännöksiä, joiden arvellaan olevan varhaismetallikautisia. 

Rautakauden keskivaiheeseen, ensimmäisen vuosituhannen alku- 
puolle, ajoittuu metsäalueen tavallisin asumustyyppi eli ns. skogstomt- 
ning-tyyppinen asumus, jolle on ollut ominaista ovaali muoto, hie- 
man syvennetty lattiataso, keskusliesi, valli lattia-alueen ympärillä ja 
mahdollisesti kevytrakenteinen kate. Ne muistuttavat rakenteeltaan 
staaloasumuksia (ru. stalotomt), jotka puolestaan ajoittuvat 700-lu- 
vulta lähtien keskiajan loppupuolelle asti — enin osa niistä ajoittuu 

1000—1200-luvulle — mutta jotka sijaitsevat aivan toisenlaisessa ym- 
päristössä eli tunturialueella. Staaloasumuksissa on, kuten skogstomt- 
ningeissakin, ovaali, pyöreähkö tai lähes suorakaiteen muotoinen sy- 
vennetty lattiataso, jonka keskellä on selkeärakenteinen tulisija ja 
ympärillä valli. Staaloasumukset muodostavat tavallisesti rivimäisen 
ryhmän, kuten suorakaiteen muotoiset latomuksetkin. Miten mon- 
ta asumusta on ollut yhtä aikaa käytössä, on samalla tavalla ongel- 
mallista kuin latomustenkin kohdalla. Metsäalueelta tunnetaan erit- 
täin paljon 700-luvulta lähtien keskiajan lopulle ajoitettavia tulisijoja, 
jotka ovat rakenteeltaan ja olemukseltaan pääasiassa samankaltaisia 
kuin Pohjois-Suomenkin latomukset. Tämän vuoksi niistä ei tässä 
enempää. Eteläisimmät suorakaiteen muotoiset latomukset tunne- 
taan Etelä-Norjan tunturialueelta Hardangerviddalta. (Amundsen et 
al. 2003; Baudou 1994; Bergman et al. 2008; Bergstøl 2008; Carpelan 
2003; 1987; Carpelan — Lavento 1996; Forsberg 1985; 1988; Grydeland 
2001; Halinen 2005; 2009; Hamari 1997; Hansen — Olsen 2006; Hed- 
man 2003; 2005; Hedman — Olsen 2009; Hesjedal et al. 1996; Itkonen 
1984 [1948]; Karlsson 2006; Kotivuori 1993; 1996; 2008; Liedgren — 
Bergman 2009; Liedgren et al. 2007; Lompolo 2002; Lundberg 1997; 
Mulk 1994; Odner 1992; Olsen 1994; 2006; Ranta 2002; Schanche 
1994; Vorren 1962.) 


Sosiaaliset suhteet ja identiteetti 


Eristyksissä elävät ihmiset ja yhteisöt eivät koe tarpeelliseksi koros- 
taa identiteettiään, minkä vuoksi vasta kontaktit saavat aikaan yhtei- 
sön. Toisaalta yhteisöjen sisälläkin on pieniä ryhmiä ja yksilöitä, jotka 
identifioituvat omalla tavallaan — mahdollisesti poiketen jollakin ta- 
valla toisista. Arkeologiassa identiteettitutkimus on tärkeää tulkittaes- 
sa aineellisen kulttuurin avulla yksilöiden ja ryhmien välisiä suhteita. 
Yksilön tai ryhmän identiteettiä voi tarkastella esimerkiksi sosiaalise- 
na, sukupuolisena tai etnisenä kysymyksenä. 

Arkeologian mahdollisuus tutkia yhteisöjen sosiaalisia suhteita 
ja rakenteita on riippuvainen lähitieteiden tarjoamista lähestymis- 
tavoista. Arkeologia pystyy järjestämään esineet ja rakenteet erilai- 

sin perustein, mutta esitettäessä yhteiskunnallisia tulkintoja on apuna 
käytettävä muiden tieteiden, esimerkiksi yhteiskuntatieteiden ja ant- 
ropologian kehittämiä ja käyttämiä malleja. Kompleksista yhteisöä ei 
tunnisteta arkeologisesta aineistosta ilman tulkinnan apuna käytet- 
täviä yhteiskunnallisia teorioita ja niiden soveltamista arkeologiaan. 
Selkeissä tapauksissa kuka tahansa taitaa tulkinnan, mutta ilman kon- 
tekstiin sovellettavaa tietoa esimerkiksi faaraon jumalaisuudesta ja 
orjien työllistämisestä tai vaihtoehtoisesti ammattilaisten panosta 
Egyptin pyramiditkin voidaan nähdä syntyneen hyvän yhteishengen 
huipentumana. Väärintulkinnan mahdollisuus on kuitenkin aina ole- 
massa. 

Arkeologia voi tarjota aineistoa yhteiskunnalliselle tulkinnalle, 
kun esimerkiksi historialliset lähteet vaikenevat yhteisöjen luonteesta. 
Keskiajalta peräisin olevat lähteet puhuvat lappalaiskuninkaasta, mut- 
ta eivät siitä, millaisessa yhteiskunnassa hän eli, missä ja miten hän 
asui tai mitä hän teki. Arkeologiset lähteet tarjoavat kuitenkin mah- 
dollisuuden uudenlaiseen tulkintaan siitä, miten pohjoinen Fenno- 
skandia oli kulttuurien kohtauspaikka ja miten saamelaiset elivät 
osana kansainvälistä kauppajärjestelmää. Toinen esimerkki koskee 
keskiajan lopun ja uuden ajan alun Inarin saamelaisia kyliä ja niiden 
merkitystä yhteiskunnassa. Tällaisten kylien olemassaoloon viittaavia 
historiallisia lähteitä on vain niukasti, mutta arkeologiset tutkimuk- 
set ovat avanneet mahdollisuuden syventää kylien yhteiskunnallisen 
merkityksen tulkintaa. 

Monia arkeologisia lähteitä voidaan tulkita identiteettinäkökul- 
masta. Yhteisöjen väliset rajapinnat, raja-alueet ovat olleet paikkoja, 
joissa erilaisten identiteettiä korostavien merkkien määrä on moni- 
puolisimmillaan. Seidat tai jatulintarhat (kivilabyrintit) saatettiin si- 
joittaa paikkoihin, jotka liittyivät yhteisöille tärkeisiin kulttuurisiin 
sisältöihin. Esimerkiksi siirtymäriittejä voitiin toimittaa paikoissa, 
joissa oman yhteisön elinpiirin raja ylitettiin. Myös yhteisöjen sisällä 
oli rajatiloja, joita korostettiin aineellisessa kulttuurissa. Kodan taka- 
osan, boassun, perällä oli vain miesten käyttämä ovi, jota käytettäessä 
toimitettiin siirtymäriittiin liittyvä uhraus. Uhrilahja saattoi olla pie- 
nikin, mutta arkeologisten tutkimusten perusteella tällaisia toimituk- 
sia on tehty rautakauden lopulta 1700-luvulle asti. Kotien sisällä on 

tehty myös muiden riittien toimituksiin liittyviä uhrauksia, joista on 
arkeologisia lähteitä. 

Ruijan rannikon varhaisvaiheen yhteisö on todennäköisesti ollut 
varsin tasa-arvoinen liikkuva yhteisö, joka asui samalla paikalla vain 
lyhyen aikaa. Kun kiinteät asumukset ja kylät syntyivät mesoliittisen 
kauden keskivaiheilla, sen on katsottu merkinneen myös toiminto- 
jen eriytymistä ja hierarkian lisääntymistä. Neoliittisen kauden alus- 
sa ilmaantuneen keramiikan on katsottu merkinneen aluekiistojen 
ilmaantumista ja etnisyyden korostamisen lisääntymistä. Neoliitti- 
sen kauden keskivaiheilla alueiden väliset jännitteet stabiloituivat, ja 
se merkitsi suurten kylien syntyä sekä hierarkkisuuden lisääntymistä. 
Tämä näkyy mm. prestiisiesineiden lisääntymisenä ja hautaamisen 
korostamisena. Kylien sisäinen organisaatio tiivistyi neoliittisen kau- 
den lopulla, jolloin asumuksista tuli suurempia ja entistä kiinteämpiä. 
Laajamittainen peuran kuoppapyynti vaati organisointia. Yhteisön 
sisällä on tuolloin havaittu ryhmien välisiä ristiriitoja, joka heijastui 
mm. ornamentiikan muutoksina. Ihmiset identifioituivat omaan yh- 
teisöönsä, mutta myös yhteisönsä sisällä oleviin pienempiin ryhmiin, 
jotka perustuivat esimerkiksi sukupuoleen tai varallisuuteen. 

Varhaismetallikaudella Ruijan rannikon yhteisöistä tuli liikku- 
vampia, jolloin myös yhteisöjen sisäinen rakenne muuttui ja hierark- 
kisuus väheni. Yksilön merkitys kasvoi, mikä näkyy mm. siinä, että 
pyyntivälineisiin, kuten harppuunoihin, merkittiin omistajan symbo- 
li tai että vainajia alettiin haudata yksilöhautoihin. Keskiajalla skandi- 
naavien muutto alueelle vaikutti omilla organisaatioillaan uskontoon, 
talouteen ja valtarakenteisiin. Kylät muuttuivat väljemmiksi niin, et- 
tä asumukset eivät sijainneet vieri vieressä ja tärkeäksi organisaatiok- 
si tuli siida. Perheyksiköt toimivat itsenäisesti, mutta myös yhdessä 
harjoittaessaan yhteispyyntiä lähialueilla. Osa siitä saatavasta tuotosta 
myytiin ulkomaille suoraan tai välikäsien kautta. Mangeromstufteissa 
asuneet organisoivat yhteisönsä hierarkkisesti — puhutaanhan mah- 
dollisesti näihin liittyen saamelaiskuninkaista. Kaupan tuoma varalli- 
suus keskittyi näin ollen harvoille. Näissä monen etnisyyden asumuk- 
sissa myös yksilöillä saattoi olla useita etnisiä identiteettejä. 

Finnmarksviddalla ja sen lähialueilla kivikauden yhteisöt muo- 
dostuivat perheistä, jotka kokoontuivat yhteen ainakin syksyisen yh- 
teispyynnin aikaan. Muutoin perheet elivät kukin omalla alueellaan. 

Tuolloin yksilöt identifioituivat perheeseensä ja laajempaan ryh- 
mään, joka harjoitti yhdessä aita- tai kuoppapyyntiä. Kivikauden lo- 
pun kuoppapyynti aiheutti muutoksia alueen hyödyntämisessä, koska 
on mahdollista, että Ruijan rannikon väestö käytti suuria kuoppajär- 
jestelmiä kaukana sisämaassa. Heidän yhteytensä sisämaan populaa- 
tioihin ovat olleet olemassa, mutta ilmeisesti sisämaan ryhmät elivät 
ainakin osittain rannikon väestöstä riippumatonta elämää. Varhais- 
metallikaudella rannikon väestöt eivät hyödyntäneet enää samalla ta- 
valla sisämaata, vaan kukin yhteisö toimi itsenäisesti. Rannikon ja si- 
sämaan välillä oli kuitenkin selkeitä kontakteja, mikä näkyy selkeästi 
samankaltaisena aineellisena kulttuurina. Tämän jälkeen yhteisöt oli- 
vat pieniä ja liikkuvia, eikä niiden rakenne poikennut suurestikaan ki- 
vikauden alkuvaiheen yhteisöjen liikkuvasta elämästä. Rautakauden 
lopulla sisämaan yhteisöt asettuivat kyliin. Nämä kylät muodostuivat 
kevytrakenteisista keskusliedellisistä asumuksista ja niissä asuvista ih- 
misistä. Kylien kokomääritelmä on vielä toistaiseksi keskustelun alla, 
mutta on mahdollista, että ne ovat olleet muutaman kodan tai jois- 
sakin tapauksissa suurempiakin kyliä, joissa ei ollut yhtä selkeää joh- 
tajaa — kotakuntien väliset erot olivat varsin pieniä, mutta kuitenkin 
havaittavissa olevia. Tuohon aikaan liittyy kuitenkin vilkas kauppa, 
joka tavoitti ilmeisen tasaisesti lähes kaikki yhteisön jäsenet. 1500-lu- 
vulla kruunu organisoi talvikyliä, jollaisia myös ilmeisesti Nukkuma- 
joen asuinpaikat ovat olleet. Yhteisön sisällä ei ole nähtävissä selkeitä 
yhteiskunnallisia eroja, mikä tulisi esille esimerkiksi tuontiesineiden 
epätasaisena jakautuneisuutena. Suurporonhoidon levitessä alueelle 
myös varallisuus keskittyi kuitenkin harvempiin käsiin. 

Metsä-Lapin yhteisöt ovat koko esihistorian olleet pieniä perhe- 
yhteisöjä, jotka ovat saattaneet kokoontua yhteen syksyisen pyynnin 
ajaksi. Yhteisöissä ei ole havaittavissa hierarkkisuutta tai järjestäyty- 
mistä. Vaikka Etelä-Suomen saamelaisiin liitettäviä asuinpaikkoja ei 
tunneta, on mahdollista, että niiden yhteisöt rautakaudella ja keski- 
ajalla ovat todennäköisesti olleet perheyhteisöjä, jotka ovat harjoit- 
taneet pyyntielinkeinoja ja myös maanviljelyä. Osa tällaisista perhe- 
yhteisöistä on ollut liikkuvia, mahdollisesti vuotuiskiertojärjestelmän 
mukaisesti tapahtunutta liikkumista. Maataloutta harjoittaneet yhtei- 
söt sen sijaan ovat asuneet pysyvämmin paikoillaan ja heidän yhtei- 
sönsä ovat toimineet maatalousyhteisöjen tapaan: talot rakennettiin 

samoille seuduille, lähelle toisiaan, jolloin itsenäiset talot muodosti- 
vat kyliä. 

Pohjois-Ruotsin yhteisöt olivat pääasiassa liikkuvia perheyhtei- 
söjä. Asuinpaikkavalleja käyttäneet yhteisöt ovat olleet ilmeisestikin 
hierarkkisempia, koska niihin liitetään mm. kiinteät asuinpaikat, va- 
kiintuneet reviirit, koristeelliset liuske-esineet ja kupariesineiden 
tuonti. Myös hirven pyynti on ollut organisoitua. Varhaismetallikau- 
della yhteisöistä tuli liikkuvampia, mutta niihin liitetään myös usei- 
ta pysyvämpiä asumuksia ja asuinpaikkoja. Yhteisöt organisoituivat 
maantieteellisten rajojen mukaan jokilaaksoittain — yhdessä jokilaak- 
sossa saattoi olla yksi tai useampia ryhmiä, jotka tekivät keskenään 
yhteistyötä. Rautakaudella yhteisöt alkoivat erikoistua metsä- tai tun- 
turialueen hyödyntämiseen, mikä vaikutti siihen, että jokilaaksojen 
yhteisöt jakautuivat vieläkin pienempiin ryhmiin. Näiden sisällä yh- 
teisöt organisoituivat niin, että osan vuotta perheet olivat yhdessä ja 
osan erillään. Alkavan poronhoidon johdosta ravinnon hankinta oli 
turvatumpaa, mikä mahdollisti turkiseläinten pyynnin suuremmas- 
sa mittakaavassa. Se tarkoitti myös sitä, että turkiskaupan myötä oli 
mahdollista kerätä omaisuuksia, jotka jakautuivat epätasaisesti. Tämä 
näkyy mm. aarrelöytöjen ja uhrilöytöjen lisääntymisenä. Suurporon- 
hoito aiheutti muutoksen yhteiskunnassa, sillä varallisuuserot kas- 
voivat ja vaikuttamisen mahdollisuudet kaventuivat. (Amudsen et al. 
2003; Carpelan 2003; Fossum 2006; Grydeland 2001; Rydving 1993; 
Halinen 2010; Hansen — Olsen 2006; Hillerdal 2009; Immonen 2008; 
Odner 1992; Olsen 1994; Schanche 1994; Viinanen 2007.) 


Esinetutkimus, aineellinen kulttuuri 


Aineellista kulttuuria ja erityisesti esineistöä pyritään tutkimaan ty- 
pologian eli tyyppiopin perusteella että funktion, mutta myös niiden 
merkityksen ja symboliikan kannalta. Tyyppejä pyritään määrittele- 
mään erottelevien ja yhdistävien piirteiden perusteella. Typologia pe- 
rustuu tavallisesti silmin havaittujen piirteiden tarkasteluun. Esine- 
tyyppejä tutkitaan nykyään myös numeerisen taksonomia avulla eli 
esimerkiksi monimuuttuja-analyysien perusteella. Tällöin ryhmittely 
ei perustu pelkästään silmin havaittaviin ominaisuuksiin, vaan myös 

tilastolliseen tarkasteluun. Esineiden funktion määrittämisessä käy- 
tetään monia erilaisia menetelmiä. Esineiden funktiota voidaan tut- 
kia antropologisten tai kokeellisten analogioiden avulla, mutta myös 
käyttöjälkien perusteella. Käyttöjälkiä voi olla keramiikassa tai terälli- 
sissä esineissä. Keramiikan käyttöjäljet voivat olla tulenpidon tai keit- 
tämisen jälkiä. Terien jäljet voivat olla halkeamia tai vain suuritehoi- 
sella mikroskoopilla havaittavia jälkiä, joiden tulkinta vaatii pitkällistä 
kokeellista tutkimusta vertailukohdaksi. Funktion tutkiminen vaatii 
myös löytökontekstin selvittämistä. 

Osa saamelaisalueen historian ja esihistorian esineellisestä kult- 
tuurista kuuluu pelkästään pohjoisen Fennoskandian kulttuureihin 
ja osa laajempaan joko arktiseen tai kaikkien kanssa yhteiseen aineel- 
liseen kulttuuriin. Esihistoriallisella ajalla on valmistettu vain joitakin 
sellaisia esinetyyppejä, joita voidaan katsoa käytetyn vain saamelais- 
alueella. Tällaisia ovat mm. kivikautiset Kölin punaliuskeesta valmis- 
tetut esineet, ns. Komsan kulttuurin esineet, osa varhaismetallikauden 
nuolen- ja keihäänkärjistä sekä varhaismetallikautisesta keramiikasta. 
Määrättyjen rautakautisten nuolenkärkityyppien katsotaan kuuluvan 
saamelaiseen esineelliseen kulttuuriin. 

Osa esimerkiksi varhaismetallikauden esinetyypeistä on sellaisia, 
joiden levinneisyysalue on varsin laaja. Esimerkiksi tasakantaisia nuo- 
lenkärkiä on löydetty runsaasti pohjoisesta Fennoskandiasta, mutta 
niitä tunnetaan myös aivan eteläisintä Suomea ja Venäjän luoteisosia 
myöden. Vastaavalta alueelta on löydetty myös samaan ikähorisont- 
tiin kuuluvaa keramiikkaa, mutta sillä on huomattavasti selkeämpiä 
alueellisia ja ajallisia variantteja, minkä perusteella ei voida puhua yh- 
tenäisestä keramiikasta. Ehkä kyse on samaan kulttuuripiiriin kuu- 
luvista alueista, joiden ääripäiden välillä on ollut hyvin vähän kon- 
takteja, jos ollenkaan. Osaa näistä keramiikkaryhmistä, esimerkiksi 
ns. imitoitua tekstiilikeramiikkaa ja K-keramiikkaa, on käytetty pää- 
asiassa vain pohjoisesta Fennoskandiasta. Varhaismetallikauteen liit- 
tyy kuitenkin selkeästi myös sellaisia esineryhmiä, jotka ovat levin- 
neisyytensä perusteella selkeästi vain saamelaisalueella valmistettuja 
ja käytettyjä. Eräs tällainen on ns. Sunderoy-tyypin nuolenkärki, jota 
tunnetaan vain pohjoisesta Fennoskandiasta. 

Nämä esinetyypit kertovat väestöjen välisistä kontakteista, mutta 
myös siitä, millaisia esineitä heidän kulttuuriinsa kuului ja millaisia 

esineitä heidän kulttuurinsa tuotti. He ovat valmistaneet nuolenkär- 
kensä pääasiassa paikallisista raaka-aineista, mikä merkitsee syvällistä 
alueeseen sitoutumista. Se merkitsee myös pyyntielinkeinojen, erityi- 
sesti metsästyksen merkityksen korostumista. Toisaalta saviastiat ovat 
olleet sellaisia, joita voidaan kuljettaa mukana, mikä viittaa esineel- 
lisen kulttuurin sopeuttamiseen liikkuvaan kulttuuriin. Neoliittisel- 
la kaudella pohjoisessa Fennoskandiassa vain Inarijärven, Paatsjoen, 
Kuolan ja Varanginvuonon alueella oli ollut käytössä saviastioita. 

Tutkittaessa esineellistä kulttuuria ja tulkittaessa esineiden funk- 
tiota ja merkitystä on kiinnitettävä huomiota siihen, että samanlai- 
sia esineitä ei aina ole käytetty samalla tavalla. Esineen funktio saat- 
taa muuttua elinkaarensa aikana, jolloin on tärkeää tietää, millaisesta 
kontekstista esine on löytynyt: tavallisesti alttarilta, mutta tällä kertaa 
ojasta tai allikosta löytyneen esineen funktio on saattanut muuttua. 
Tämän vuoksi esimerkiksi seinän kolosta löytynyt veitsi tai kodan lat- 
tian alta löytyneet luut voivat saada toisenlaisen merkityksen kuin 
kodan ulkopuolelta jätekasasta löytyneet. Myös jätekasasta löytyneet 
luut tai vahingoittumattomat esineet voivat tarkoittaa muutakin kuin 
jätettä. Ne voivat liittyä rituaaliseen toimintaan — esimerkiksi siirty- 
märiitteihin tai uhrauksiin kodan jumalille. 

Historiallisen ajan saamelaiset ovat käyttäneet sekä koko pohjoisen 
Fennoskandian alueelle yhteisiä että paikallisia esinetyyppejä. Tässä 
korostuu yhtäältä kontaktiverkosto, elinkeinojen samankaltaisuus ja 
toisaalta paikallisten kulttuurien omaleimaisuus. 

Käsittelen seuraavaksi ensin kivikauden aineellisen kulttuurin 
alueittain, kuten olen tehnyt edellä muidenkin osa-alueiden kohdalla. 
Sen jälkeen käsittelen varhaismetallikauden ja rautakauden aineiston 
kokonaisuutena, koska niiden osalta eri alueiden aineelliset kulttuurit 
muistuttavat toisiaan. 

Ruijan rannikon varhaismesoliittisen kulttuurin keskeisiä esineitä 
olivat levykirveet, ruotonuolenkärjet ja säle-esineet. Todennäköises- 
ti ihmiset ovat käyttäneet myös runsaasti luu- ja sarviesineitä, var- 
sinkin merinisäkkäiden pyynnissä käytettäviä harppuunoita, mutta 
niitä ei ole säilynyt meidän päiviimme asti. Mesoliittisen kauden kes- 
kivaiheessa varsinkin mikrosäletekniikan myötä erilaiset luukärjet, 
joihin sertistä eli paikallisesta hienorakeisesta kiviaineksesta valmis- 
tetut mikrosäleet on kiinnitetty, ovat olleet tavallisia — tosin itse kär- 

kiä ei ole säilynyt, minkä vuoksi tulkinta on epävarma. Tällaisia kär- 
kiä ovat olleet todennäköisesti keihäänkärjet ja mahdollisesti myös 
nuolenkärjet, tosin myös luukahvoihin kiinnitetyt mikrosäleet ovat 
muodostaneet leikkaavia teriä kuten veitsiä tms. Mesoliittisen kauden 
lopulla varsinkin kvartsiitista ja sertistä valmistetut viistoteräiset ja 
poikkiteräiset nuolenkärjet olivat tavallisia. 

Neoliittisen kauden alussa Varanginvuonon etelärannan ja Paats- 
jokilaakson sekä Inarijärven alueen asuinpaikoilta on löydetty Sä- 
räisniemi 1 -keramiikkaa, joka on alueen vanhinta keramiikkaa. Neo- 
liittista keramiikkaa tunnetaan näiden lisäksi vain Pohjanlahden 
rannikolta, mutta varhaismetallikautista keramiikkaa on löydetty 
Säpmin joka kolkasta. Säräisniemi 1 -keramiikalle on ominaista eri- 
laiset hammastetut leimakoristeet sekä kierrenuoramaiset ja pit- 
känomaiset painanteet, joiden toisessa tai molemmissa päissä on 
kuoppa. Myös muunlaisia koristeita tunnetaan. Neoliittisen kauden 
alkuun kuuluvat myös piistä valmistetut teräväkantaiset pintaretu- 
soidut nuolenkärjet ja liuskeesta valmistetut ns. Slettnes-kärjet, joil- 
le on ominaista ruoto- ja selkäretusointia. Niitä on löydetty muu- 
tamia myös Pohjois-Suomesta. Ruijan rannikon neoliittisen kauden 
tyyppiesineitä ovat olleet liuskeesta valmistetut väkäselliset ja väkä- 
settömät keihäänkärjet, Nyelv-nuolenkärjet (Etelä-Suomesta löydet- 
tyä Pyheensillan kärkeä muistuttava tyyppi) sekä käyräteräiset veitset. 
Kivikauden loppuvaiheeseen kuuluvat myös luusta valmistetut harp- 
puunat, ongenkoukut ja muut pienesineet, jotka toistaiseksi puuttu- 
vat varhaisempien asuinpaikkojen aineistoista. Metalliesineitä on löy- 
detty Ruijan rannikolta vain vähän. Varanginvuonolta löydetty pieni 
kuparitikari on peräisin jo kivikauden lopun asuinpaikalta, joten se 
liittyy kivikauden lopulla alkaneeseen idästä suuntautuneeseen kupa- 
rikauppaan, joka ulottui myös Pohjois-Suomeen ja Pohjois-Ruotsiin. 

Finnmarksviddalla ja sen lähiympäristössä käytössä ollut aineel- 
linen kulttuuri on noudattanut pääpiirteissään samoja linjoja kuin 
Ruijan rannikonkin kulttuuri. Mesoliittisen kivikauden alussa Uts- 
joen Sujalan säleaineistoa luonnehtivat — myös serttisäleistä valmis- 
tetut — jälkiswidryläiset ruotonuolenkärjet. Mesoliittisiin esineisiin 
kuuluvat myös ruodolliset kvartsinuolenkärjet sekä viisto- ja poikki- 
teräiset kvartsi- ja serttinuolenkärjet. Jonkin verran sertistä valmistet- 
tuja mikrosäleitä tunnetaan sekä Enontekiöltä että Inarista. Eteläiseen 

ns. Suomusjärven kulttuuriin viittaavia esineitä tunnetaan alueelta 
vain vähän, mutta liuskeesta valmistettuja lehdenmuotoisia keihään- 
kärkiä tunnetaan joitakin. Neoliittisen kauden tyyppiesineet ovat ol- 
leet pintaretusoidut teräväkantaiset nuolenkärjet, joita on löydetty lä- 
hinnä Inarin seudulta, muualta niitä on löydetty vain vähän. Inarista 
on löydetty Säräisniemi 1 -keramiikkaa ja Kierikinkeramiikkaa, jotka 
liittynevät kontakteihin yhtäältä Paatsjoen kautta Jäämerelle ja toi- 
saalta Etelä-Lappiin. 

Pohjois-Suomen metsä-Lapin esineistö on yleispiirteiltään saman- 
kaltaista kuin edellä esiteltyjen alueiden esineistö. Mesoliittisen kau- 
den esineistö on yleisestikin ottaen niukkaa, mutta asuinpaikkatutki- 
muksissa on löydetty joitakin viisto- tai poikkiteräisiä nuolenkärkiä. 
Neoliittisen kauden tyyppiesineet ovat myös vähälukuisia — Kemi- 
järven ja Inarin välillä vain Sodankylästä on löydetty Säräisneimi 1 
-keramiikkaa. Pelkosenniemeltä löydetty Slettnes-kärkeä muistutta- 
va liuskenuolenkärki, Sodankylän Rakkokankaalta löydetty linnun- 
pääkahvainen liuskeveitsi ja Kittilän Pälkättivuomasta löydetty lin- 
nunpääkahvainen puulusikka ovat harvoja poikkeuksia. Etelä-Lapista 
löydetyt neoliittisen kauden tyyppiesineet ovat sidoksissa merenran- 
takulttuureihin, joita ei käsitellä tässä yhteydessä. 

Pohjois-Ruotsin mesoliittisen kauden alkuvaiheesta tunnetaan 
vain hyvin vähän löytöjä, minkä vuoksi on vaikea tehdä päätelmiä 
tyyppiesineistä. Mesoliittisen kauden lopulla käyttöön otettiin viisto- 
tai poikkiteräiset nuolenkärjet. Näiden lisäksi valmistettiin mikrosä- 
leitä, joita on käytetty todennäköisesti kärkien ja muiden terien osi- 
na. Mikrosäleitten raaka-aineen käytössä on voitu havaita alueellisia 
eroavuuksia, jotka säilyivät lähes muuttumattomina vuosituhansien 
ajan. Neoliittisella kaudella Pohjois-Ruotsin keskeisimmiksi esineik- 
si tulevat hiotut liuske-esineet: nuolen- ja keihäänkärjet, veitset, tika- 
rit, taltat, kirveet jne. Niitä valmistettiin Kölin punaliuskeesta, jossa 
on myös vihertäviä raitoja. Moniin veitsiin ja tikareihin muotoiltiin 
eläinten päät — yleisimpiä olivat hirvi, karhu ja lintu. 

Kivi- ja varhaismetallikauden kvartsista valmistettu pienesineistö — 
kaapimet, veitset, uurtimet, porat — säilyivät samankaltaisina kivikau- 
den alusta lähtien. Suurin muutos varhaismetallikaudelle tultaessa oli 
valmistusraaka-aineen eli kvartsin vaihtuminen kvartsiitiksi ja jaspik- 
seksi. Varhaismetallikaudelle ominaisia tyyppiesineitä olivat tasakan- 

taiset (leveäkantaiset) nuolenkärjet, ns. Sunderoy-kärjet ja keramiik- 
ka. Tasakantaisia kärkiä on monen tyyppisiä — kantaosa on saatettu 
tehdä koveraksi, kaventaa, tehdä kolmion muotoiseksi tai loveta se si- 
vuilta — mutta jokaiselle tyypille pintaretusointi on ominainen piirre. 
Kärjet valmistettiin tavallisesti paikallisista raaka-aineista eli kvartsii- 
tista, jaspiksesta tai kvartsista. Sunderoy-kärjet valmistettiin liuskees- 
ta. Luusta valmistetut harppuunat ja ongenkoukut ovat Ruijan ranni- 
kolla varsin tavallisia varhaismetallikauden esinetyyppejä. 

Metalliesineet olivat harvinaisia, joskin joitakin yksittäisiä esinei- 
tä tai kätköjä tunnetaan. Kivikauden lopulta tunnetaan pohjoisesta 
Fennoskandiasta muutamia kupariesineitä — esimerkiksi kuparitikari 
Varangilta, mutta pronssikauden pronssiesineitä tunnetaan enemmän. 
Näistä esimerkkinä Inarin Lusmasaaren pronssiesinekätkö koostuu 
poikkeuksellisen monesta esineestä. Kätkön esineet olivat neljä kau- 
larengasta, kolme rannerengasta, putkikirves ja mahdollinen parta- 
veitsi. Sodankylän Petkulasta on löydetty neljä pronssikautista miek- 
kaa, ja Poikamellan asuinpaikalta on löydetty pala pronssia. Petku- 
lanmiekkalöytö on harvinainen poikkeus ylipäätäänkin pohjoisilla 
alueilla. 

Suomen vanhimmat rautaesineet ovat löytyneet Savukosken Kuos- 
kusta. Näiden kahden käyrän tikarin terät ovat olleet sirppimäisesti 
säilän kaarevalla sisäsivulla. Molempien kahvan päässä on kaksi spi- 
raalimaista tankoa (toisesta ne ovat katkenneet) ja kahvassa uurre- 
koristelua. Hieman nuoremmissa Rovaniemeltä ja Suomussalmelta 
löydetyissä rautapuukoissa terät ovat olleet samalla tavalla kaarevalla 
sisäsivulla — ovatko ne partaveitsiä? Raudanvalmistusta on harjoitettu 
muutoinkin varsin varhain Rovaniemellä, Kemijärvellä ja Kajaanis- 
sa, mikä varhaisten esineiden lisäksi viittaa jo kivikaudelta peräisin 
oleviin itäisiin kauppakontakteihin. Keramiikka on ollut useimmi- 
ten asbestisekoitteista ja tasapohjasta keramiikkaa, jonka koristelussa 
ja valmistustekniikassa on ajallisia ja alueellisia eroja. Suomalaiset ja 
norjalaiset arkeologit määrittävät eri keramiikkoja hieman eri tavoin: 
Jorgensen ja Olsen (1987) määrittävät Pasvik- ja Lovozero-keramiikat 
kahdeksi eri keramiikkatyypiksi, joiden maantieteellinen levinneisyys 
on erilainen — Lovozero-keramiikkaa on löydetty sekä rannikolta et- 
tä sisämaasta ja Pasvik-keramiikkaa lähinnä sisämaasta — kun taas 
Carpelan (2004) määrittää ne samaksi tyypiksi. Jorgensen ja Olsen 

ajoittavat edellä mainittujen keramiikkojen käytön alun jo kivikauden 
loppuun. Carpelan jaottelee aiemmin imitoituna tekstiilikeramiikka- 
na tunnetun tyypin kahteen ryhmään, Sorsele- ja Vardoy-keramiik- 
koihin. Näiden keramiikkatyyppien jälkeen käyttöön tuli Kjelmoy- 
keramiikka, jota on löydetty runsaasti asuinpaikoilta eri puolilta 
Säpmia. Tämän keramiikan yhteydestä on usein löydetty myös rauta- 
kuonaa, minkä on arveltu liittyvän raudanvalmistuksen leviämiseen. 
Rautakauden keskivaiheen esineistö on varsin niukkaa — vain joitakin 
yksittäisiä korulöytöjä tunnetaan. 

700-luvulta lähtien esinelöytöjen määrä lisääntyi voimakkaas- 
ti, koska myös asuinpaikkojen määrä lisääntyi. Valtaosa tutkituista 
asuinpaikoista ajoittuu 1000—1200-luvuille. Niiden aineistot liittyvät 
asuinpaikkojen jokapäiväiseen elämään, kuten esimerkiksi nuolen- 
kärjet, mutta myös koruja on löydetty runsaasti — rautaisia ruodollisia 
nuolenkärkiä on löydetty myös irtolöytöinä tunturialueilta. Korujen 
joukossa on pronssiriipuksia ja -solkia sekä lasihelmiä, joista mo- 
net ovat tuontia etelästä tai kaakosta — Karjalasta tai Permistä. Myös 
pronssipellin kappaleet ovat varsin yleisiä asuinpaikkalöytöjä, joita on 
löytynyt lähes jokaiselta tutkitulta asuinpaikalta. Pohjois-Norjasta ja 
-Ruotsista tunnetaan myös useita rahoja ja koruja sisältänyttä aarre- 
löytöä; Pohjois-Suomesta niitä tunnetaan vain vähän. Valtaosa niistä 
ajoittuu 900- ja 1000-luvuille, mutta jotkin ajoittuvat myös 1100- ja 
1200-luvulle. Vuonna 2003 löytyi Inarin Nanguniemestä neljä hopeis- 
ta kaulakorua, jotka ajoitettiin radiohiiliajoituksella 1100-luvun lop- 
puun tai 1200-luvun alkuun — typologisesti tällaiset ajoitetaan tavalli- 
sesti vuosien 1050—1200 väliseen aikaan. 

Keskiajan asuinpaikkojen aineisto linkittyy osittain laajentuneisiin 
kauppakontakteihin, joissa näkyvät lisääntyneet yhteydet Keski-Eu- 
rooppaan ja Venäjälle. Tyypillistä asuinpaikka-aineistoa olivat metsäs- 
tykseen ja kalastukseen liittyvät esineet — nuolenkärjet, ongenkoukut 
— ja ruuanlaittoon, juomiseen ja varastointiin liittyvät esineet, esimer- 
kiksi keramiikka. Keskiajan lopun tai uuden ajan alun esineistössä on 
näkyvissä saamelaisten nykyäänkin käyttämiä esinetyyppejä, kuten 
neulakotelo, luulusikat sekä muut luu- ja sarviesineet. Tyypillisimpiä 
esineryhmiä olivat sirot ns. pöytä/hedelmäveitset, joita on tuotu Kes- 
ki-Euroopasta suuria määriä myös Lappiin, jossa varsinkin Nukku- 
majoen asuinpaikalta niitä on löydetty runsaasti. Uuden ajan esineis- 

töä luonnehtivat tuontiesineet, joita on tuotu Lappiin suuria määriä 
ja jotka levisivät kruunun organisoimien markkinoiden ja birkarlien 
avulla. Uuden ajan aineellinen kulttuuri on enenevässä määrin yleis- 
eurooppalaista, koska kauppakontaktit lisääntyivät entisestään, jol- 
loin tuontitavaroiden hinta aleni ja saatavuus parani. Tämä näkyy 
esimerkiksi liitupiippujen suuressa määrässä. Tuontitavaroiden lisäk- 
si paikallinen esineiden valmistus säilytti tärkeän asemansa käyttö- 
esineissä ja koruissa. Luusta valmistetut lusikat ja naskalit ovat ylei- 
siä asuinpaikkalöytöjä. (Amundsen et al. 2003; Arponen 1992; 1994; 
Baudou 1995; Carpelan 1987; 2003; 2004; 2007; Forsberg 1989; Gry- 
deland 2001; Halinen 2005; 2009; Hansen — Olsen 2006; Hedman 
2003; Hedman — Olsen 2009; Helskog 1983; Herva 2004; Hesjedal et 
al. 1996; Jorgensen — Olsen 1987; Kehusmaa 1995; Kotivuori 2008; 
Lavento 2001; Lompolo 2002; Lundberg 1997; Mulk 1994; Munch 
— Munch 1998; Odner 1992; Olsen 1994; Rankama 1986; Rankama — 
Kankaanpää 2008; Torvinen 2000; 2007; Zachrisson 1984; 1987.) 


Uskomukset 


Saamelaista uskontoa ja uskomuksia on perinteisesti pidetty uskonto- 
tieteen, kansatieteen, folkloristiikan ja antropologian reviiriin kuulu- 
vana alueena. Vain harva arkeologi on tehnyt saamelaisten uskontoon 
liittyviä tulkintoja. Useimmiten arkeologia on tarjonnut asiantunte- 
mustaan lähinnä pyhien paikkojen tunnistamisessa, niiden ajoitta- 
misessa ja niihin liittyvien löytöaineistojen esiin kaivamisessa sekä 
kalmistojen tutkimuksessa. Pyhien paikkojen tai arkielämän ulko- 
puolelle liittyvistä aineistoista arkeologit puhuvat tavallisesti rituaali- 
sista toiminnoista ja usein myös siitä, millaisiin uskomuksiin kyseiset 
rituaalit liittyvät. Uskonnon sisällöstä arkeologit harvoin sanovat mi- 
tään — eivät edes silloin, kun yhteiskunnassa, taloudessa ja rituaaleissa 
on tapahtunut suuria muutoksia. 

Haudat ja hautaaminen ovat olleet keskeisiä lähteitä rituaalien, ta- 
bujen ja riittien tutkimuksessa. Menneisyyden ihmiset ovat kaikki 
kuolleet ja yhteisöt ovat aina haudanneet vainajansa — myös vainajan 
jättäminen maan päälle, oksanhaaraan tai telineeseen katsotaan täs- 
sä yhteydessä hautaamiseksi. Usko kuolemanjälkeiseen elämään tai 

kuolleiden maailman sijaintipaikkaan on määrittänyt myös tämän 
puoleista elämää, minkä vuoksi vainajien hautaamiseen on tavallises- 
ti paneuduttu huolella. Hautojen avulla pystytään tutkimaan kunakin 
aikana eri alueilla noudatettuja rituaaleja. Voidaan tutkia sitä, miten 
ne ovat muuttuneet tai millaisessa paikassa vainajalan on arveltu si- 
jainneen: onko se ollut etävainajala eli onko kalmisto sijoitettu saa- 
reen tai virtaavien vetten taakse, koska vainajia pelättiin, vai onko se 
ollut lähivainajala eli onko vainajien haluttu olevan asuinpaikan lä- 
hellä, koska vainajia ja esi-isiä kunnioitettiin ja heiltä haluttiin kysyä 
neuvoa. Hautaamiseen liittyvien rituaalien tutkiminen on uskonnon 
tutkimisen kannalta tärkeää, koska ne heijastavat ihmisten uskomuk- 
sia ja kulttuurisia kontakteja. Saamelaisalueelta tunnetaan vain vähän 
hautoja; vainajia on saatettu jättää maan pinnalle, asettaa puuhun tai 
haudata niin, ettei vainajasta ole jäänyt mitään arkeologisesti havait- 
tavia merkkejä. Kivikautiset haudat ovat harvinaisia, mutta rautakau- 
delta ja historialliselta ajalta niitä tunnetaan enemmän: 

1) Kivikaudelle ajoitettavat pieniin röykkiöihin tehtyjä ruumishau- 
toja on löydetty Pohjois-Norjan rannikolta. 

2) Kuolan Bolsjoj Olenij Ostrovin pronssikaudelle ajoittuvan kal- 
miston vainajat oli haudattu veneisiin tai ahkioihin. 

3) Varanginvuonon Mortensnesissä on tutkittu kivikkoon tehtyjä 
kammiohautoja (no. urgrav) eli ruumishautoja, jotka ajoittuvat 
rautakauden alusta toiselle vuosituhannelle saakka — tyyppi oli 
käytössä Ruotsissa aina 1600-luvulle saakka. 

4) Ruotsin eteläsaamelaiselta alueelta tunnetaan niin ikään rauta- 
kauden alusta keskiajalle ajoittuvia röykkiöhautoja (ru. insjö- 
grav), joissa on ollut kolmiomaisia tai pyöreitä kivikehiä poltto- 
hautauksen lisäksi. Tutkijoiden välillä on kiistaa näiden hauto- 
jen kuulumisesta saamelaiseen kulttuuriin; myös Suomen sisä- 
osissa tunnetaan röykkiöhautoja, lapinraunioita, joista osa ajoit- 
tuu jo kivikauden lopulle. 

5) Kolttasaamelaiselta alueelta tunnetaan, pääasiassa kristillisiä 
hautauksia, joista monet on tehty pieniin maan päälle tehtyihin 
vainajien rakennuksiin. 

6) Pohjois-Suomesta tunnetaan 1500- ja 1600-luvulle ajoittuvia 
maan päälle tehtyjä hautauksia, joissa vainajien päälle on laitet- 
tu tuohta. 

7) Monet kristilliset haudat ovat olleet puukammiohautoja, joihin 
on haudattu useita samaan sukuun kuuluneita vainajia. 

Arkeologia voi osallistua myös uskonnon sisältötutkimukseen aina- 
kin niin, että se kykenee osoittamaan muutoksia rituaaleissa ja laa- 
jalti myös yhteiskunnassa. Mikäli muita ajoittavia lähteitä ei ole, ar- 
keologia pystyy esittämään kronologisia perusteita esimerkiksi pyhien 
paikkojen käyttöönotosta ja siitä, millaisia pyhiä paikkoja on kulloin- 
kin käytetty. Saataessa tietoa erityyppisten pyhien paikkojen krono- 
logiasta voidaan perustellusti esittää taustoja uskonnollisten muutos- 
ten pohdintaan. Arkeologian avulla voidaan myös tutkia sitä, millaisia 
riittejä pyhillä paikoilla on harjoitettu, millaisia uhreja niille on an- 
nettu ja toisaalta, pitääkö perimätieto paikkansa. Esimerkiksi on ha- 
vaittu, että rautakauden lopulla ja keskiajan alussa pyhille paikoille 
uhrattiin metalliesineitä, mutta myöhemmin lähinnä eläinten luita tai 
sarvia tai on todettu karhurituaalien olevan peräisin pääasiassa 200- 
luvulta 1700-luvulle asti. Perimätieto kertoo usein siitä, mihin seitaa 
on käytetty: onko se ollut kalaseita vai peuraseita tai onko sitä käy- 
tetty johonkin muuhun. Kaivauksilla ja maaperäanalyyseillä voidaan 
selvittää, pitävätkö tiedot paikkaansa. Toisaalta samoilla menetelmillä 
voidaan selvittää, ovatko uskontotieteilijöiden, kansatieteilijöiden tai 
arkeologien tekemät päätelmät jonkin potentiaalisen seitakohteen py- 
hyydestä oikeita vai ovatko ne vain toiveajattelua. 

Arkeologien riitti/rituaalitutkimus ei rajoitu vain erillisiin pyhiin 
paikkoihin, vaan se ulottuu myös asuinpaikoilla tehtyihin riitteihin. 
Kun asuinpaikan riittien/rituaalien tutkimus liitetään ihmisen maa- 
ilmankuvaan ja käsityksiin asuinpaikasta sekä asumuksista, voidaan 
saada syvällisempää tietoa asumusten ja asuinpaikan käytöstä. Arkeo- 
logisten tutkimusten perusteella on havaittu, esimerkiksi että keski- 
ajan asumuksiin on tehty depositioita, jotka liittynevät siirtymäriit- 
tien toimittamiseen tai uhrauksiksi neljälle saamelaisten jumalatta- 
relle. Myös hautausrituaalit ovat arkeologian keskeinen tutkimus- 
kohde. Muutokset hautauksissa kuvastavat selkeästi muutoksista 
rituaaleissa. 

Arkeologinen tutkimus on viime vuosina pystynyt perustellusti 
esittämään uskonnollisia tulkintoja esimerkiksi kalliotaiteelle, joka 
pohjoisessa Fennoskandiassa ajoittuu mesoliittiselta kivikaudelta var- 
haismetallikaudelle. Kalliotaide — maalaukset ja piirrokset — esittää 


168 


Arkeologia ja saamentutkimus 


sekä arkisia tapahtumia että symbolisia aiheita. Ennen kuin taiteelle 
voidaan antaa uskonnollisia tulkintoja, on esitettävä, millaista kuvien 
maalaamisen tai kaivertamisen aikainen uskonto on ollut. Suoran 
historiallisen lähestymistavan eli suoran analogian metodin käytön 
avulla on pystytty osoittamaan saamelaisen etnografian ja muinais- 
uskonnon välinen yhteys. Lähestymistapa ei ole kuitenkaan aivan on- 
gelmaton: voidaanko saamelaisalueen ääripäiden, esimerkiksi Luula- 
jan- tai Eteläsaamen ja Saimaan vesistöalueiden, välillä nähdä suora 
yhteys? (Fossum 2006; Grydeland 2001; Halinen 2006; 2010; Hansen 
— Olsen 2006; Hedman 2003; Lahelma 2008; Okkonen 2007; Rydving 
1993; Schanche 2000; Zachrisson 1984; Äikäs et al. 2009.) 


Arkeologia ja saamentutkimus 


Arkeologia liittyy siis olennaisella tavalla saamentutkimukseen. Se 
tutkii koko saamelaiseen yhteiskuntaan, mm. talouteen, sosiaalisiin 
suhteisiin, identiteettiin, asumiseen, elämiseen, aineelliseen kulttuu- 
riin ja uskomuksiin liittyviä kysymyksiä. Niihin saadaan vastauksia 
monen eri tieteenalan avulla, mutta arkeologia paneutuu pääasias- 
sa sellaiseen aineistoon, jota muut tieteenalat eivät käytä. Toisaalta 
arkeologia on miltei ainoa menneisyyttä tutkiva tieteenlaji, jonka läh- 
deaineisto lisääntyy kaiken aikaa, lähes jokaisella kaivauksella tai tar- 
kastuskäynnillä. Arkeologia ei rajoita tutkimuksiaan pelkästään kau- 
kana menneisyydessä oleviin tapahtumiin, vaan voi halutessaan tutkia 
myös aivan viime aikojen tapahtumia. Tämän vuoksi arkeologisin 
menetelmin voidaan tutkia varsin nuoriakin saamelaiseen kulttuu- 
riin liittyviä kysymyksiä. Koko ajan nousee uusia kysymyksiä, joihin 
tiede haluaa vastauksia, ja arkeologian menetelmien kehittyessä myös 
valmiudet esittää uusia kysymyksiä paranevat; tutkittava aika lähenee 
meidän päiviämme, koska historialliset lähteet eivät kuitenkaan kerro 
kaikkea edes 1900-luvusta. 


169 


Petri Halinen 


Kirjallisuus 


Aikio, A. 2000: Suomalais-saamelaisesta kantakielestä nykyisiksi saamelais- 
kieliksi. Teoksessa Siiddastallan * Siidoista kyliin. Luontosidonnainen saa- 
melaiskulttuuri ja sen muuttuminen. Toim. J. Pennanen - K. Näkkäläjärvi. 
Jyväskylä: Kustannus Pohjoinen. 

Aikio, A. 2003: Suomen saamelaisperäisistä paikannimistä. Virittäjä 1/2003. 
Helsinki: Kotikielen seura. 

Aikio, A. 2004: An essay on substrate studies and the origin of Saami. Teok- 
sessa Etymologie, Entlehnungen und Entwicklungen. Festschrift für Jor- 
ma Koivulehto zum 70. Geburtstag. Toim. I. Hyvärinen, P. Kallio — J. Kor- 
honen - L. Kolehmainen. Helsinki: Société néophilologique. 

Aikio, A. 2007: The Study of Saami Substrate Toponyms in Finland. Teoksessa 
Borrowing of Place Names in the Uralian Languages. Toim. R.L. Pitkänen 
- J. Saarikivi. Debrecen — Helsinki. 

Aikio, A. 2009: The Saami Loanwords in Finnish and Karelian. Väitöskirja jul- 
kaistu internetissä. http://cc.oulu.fi/-anaikio/slw.pdf 

Amundsen, C. — Henriksen, J. — Myrvoll, E. — Olsen, B. — Urbanczyk, P., 2003: 
Crossing Borders: Multi-Room Houses and inter-ethnic Contacts in Eu- 
rope's extreme north. Fennoscandia archaeologica XX. Helsinki: Suomen 
arkeologinen seura. 

Arponen, A. 1992: Imiterad textilkeramik frän Enare. Finskt Museum 98 
(1991). Helsingfors: Finska fornminnesföreningen. 

Arponen, A. 1994: Rahajärvi — lisää imitoidusta tekstiilikeramiikasta. Teok- 
sessa Kentältä poimittua 2. Kirjoitelmia arkeologian alalta. Toim. H. Ran- 
ta - J. Moisanen — P. Halinen. Helsinki: Museovirasto. 

Baudou, E. 1995: Norrlands forntid — ett historiskt perspektiv. Wiken. 

Bergman, I. — Olofsson, A. — Hörnberg, G. — Zachrisson, O. — Hellberg, E. 
2004: Degraciation and Colonization: Pioneer Settlements in Northern 
Fennoscandia. Journal of World Prehistory, Vol. 18, No. 2, June 2004. 

Bergman, I. — Liedgren, L. — Östlund, L. — Zackrisson, O. 2008: Kinship and 
Settlements: Sami Residence Patterns in the Fennoscandian Alpine Areas 
around A.D. 1000. Arctic Anthropology, Vol. 45, No.1. 

Bergstol, J. 2008: Samer i Osterdalen? En studie av etnisitet i järnälderen og 
middelalderen i det nordostre Hedmark. Universitet i Oslo. 

Carpelan, C. 1987: Juikenttä — keskiajan ja uudenajan alun metsäsaamelai- 
nen yhteisö arkeologisen aineiston valossa. Teoksessa Saamelaiset — so- 
vinnolliset sopeutujat. Toim. R. Huopainen. Oulu: Lapin maakuntamu- 
seo. 

Carpelan, C. 1994: Katsaus saamelaistumisen vaiheisiin — tutkimusongelmia 
kartoittava essee. Teoksessa Johdatus saamentutkimukseen. Toim. U.-M. 
Kulonen - J. Pentikäinen — I. Seurujårvi-Kari. Helsinki: SKS. 

Carpelan, C. 2003: Inarilaisten arkeologiset vaiheet. Teoksessa /nari — Aa- 
naar. Inarin historia jääkaudesta nykypäivään. Toim. V.-P. Lehtola. Oulu. 


170 


Arkeologia ja saamentutkimus 


Carpelan, C. 2004: Environment, Archaeology and Radiocarbon Dates. Notes 
from the Inari Region, Northern Finnish Lapland. Early in the North, 
Volume 5. Iskos 13. Helsinki: Suomen muinaismuistoyhdistys. 

Carpelan, C. 2006: Etnicitet, identitet, ursprung? Exemplet samerna. Teok- 
sessa People, Material Culture and Environment in the North. Proceed- 
ings of the 22"! Nordic Archaeological Conference, University of Oulu, 
18-23 August 2004. Toim. V.-P. Herva. Oulu: Oulun yliopisto. 

Carpelan, C. 2007: Katsaus pohjoisen Fennoskandian varhaismetallikauteen. 
Teoksessa Peurakuopista kirkkokenttiin - Saamelaisalueen 10 000 vuotta 
arkeologin näkökulmasta. Arkeologiseminaari Inarissa 29.9.—2.10.2005. 
Toim. E.-K. Harlin — V.-P. Lehtola. Oulu: Giellagas-instituutti. 

Carpelan, C. - Kankainen, T. 1990: Radiocarbon Dating of a Subrecent Saa- 
mi Winter-Village Site in Inari, Lapland, Finland: a Preliminary Account. 
Pact 29 — V.1. 

Carpelan, C. — Lavento, M. 1996: Soil phosphorus survey at subrecent Saa- 
mi winter village sites near Inari, Finnish Lapland — A preliminary report. 
Arkeeologiske Rapporter fra Esbjerg Museum. Esbjerg: Esbjerg Museum. 

Forsberg, L. 1985: Site Variability and Settlement Patterns. An Analysis of 
the Hunter-Gatherer Settlement System in the Lule River Valley, 1500 BC- 
BC/AD. Umeå. 

Forsberg, L. 1988: Bosåttningsmönster vid Lule och Ume ålv under bronsål- 
der och förromersk jårnålder. Arkeologi i Norr 1, Umeå. 

Forsberg, L. 1989: Economic and Social Change in the Interior of North- 
ern Sweden 6000 B.C. — 1000 A.D. Approaches to Swedish Prehistory. 
A spectrum of problems and perspectives in contemporary research. BAR 
International series 500. 

Forsberg, L. 1996: Forskningslinjer inom tidig samisk förhistoria. Arkeologi i 
norr 6/7. 1993/1994. Umeå. 

Fossum, B. 2006: Förfådernas land. En arkeologisk studie av ritualla låm- 
ningar i Såpmi, 300 f. Kr. - 1600 e. Kr. Umeå. 

Grydeland, S. E. 2001: De sjøsamiske siida-samfunn. En studie med utgangs- 
punkt i Kvænangen, Nord-Troms. Nord-Troms Museums Skrifter 1/2001. 
Halinen, P. 1994: On the Mesolithic environments of Northern Fennoscan- 
dia. Teoksessa Fenno-Ugri et Slavi 1992. Prehistoric economy and means 
of livelihood. Papers presented by the participants in the Finnish-Russian 
archaeological Symposium ”Pre-historic Economy and Means of Liveli- 
hood”, 11-15 May 1992 in the National Museum of Finland. Toim. P. Pur- 

honen. Helsinki: Museovirasto. 

Halinen, P. 1997: Vuotoksen alueen arkeologiaa. Teoksessa Varhain pohjoi- 
sessa — Early in the North. Maa — the land. Varhain Pohjoisessa -hankkeen 
artikkeleita — Reports of the Early in the North Project. Toim. E.-L. Schulz 
—C. Carpelan. Helsinki: Helsingin yliopisto. 

Halinen, P. 1999: Saamelaiset — arkeologinen näkökulma. Teoksessa Pohjan 
poluilla. Suomalaisten juuret nykytutkimuksen mukaan. Toim. P. Fogel- 
berg. Helsinki: Suomen tiedeseura. 


171 


Petri Halinen 


Halinen, P. 2002a: Enontekiön Markkinan tuvan ajoituksesta. Muinaistutkija 
4/2002. Helsinki: Suomen arkeologinen seura. 

Halinen, P. 2002b: Raha ratkaisee. Teoksessa Arkeologipäivät 2001. Kronolo- 
gia. Toim. P. Halinen — J. Kankaanpää — P. Pesonen. Helsinki: Suomen ar- 
keologinen seura. 

Halinen, P. 2004: Lemmenjoen esi- ja varhaishistoria. Teoksessa Lemmen- 
joki: Suomen suurin kansallispuisto = The largest national park in 
Finland. Toim. L. Kajala. Ivalo: Metsähallitus. 

Halinen, P. 2005: Prehistoric Hunters of Northernmost Lapland — settlement 
patterns and subsistence strategies. Iskos 14. Helsinki: Suomen muinais- 
muistoyhdistys. 

Halinen, P. 2006: Maaperänäytteitä seidan juurelta. Muinaistutkija 2/2006. 
Helsinki: Suomen arkeologinen seura. 

Halinen, P. 2007: Enontekiön Markkinan kirkko. Teoksessa Peurakuopista 
kirkkokenttiin — Saamelaisalueen 10 000 vuotta arkeologin näkökulmas- 
ta. Arkeologiseminaari Inarissa 29.9.-2.10.2005. Toim. E.-K. Harlin — V.-P. 
Lehtola. Oulu: Giellagas-instituutti. 

Halinen, P. 2008: Nordlig medeltid ur ett arkeologiskt perspektiv. SKAS 
3/2008. Turku: Suomen keskiajan arkeologian seura. 

Halinen, P. 2009: Change and Continuity of Sämi dwellings and dwelling 
sites from the Late Iron Age to the 18" century. Teoksessa "Mättut - mäd- 
dagat. The Roots of Saami Ethnicities, Societies and Spaces / Spaces”. 
Toim. T. Äikäs. Oulu: Giellagas-instituutti. 

Halinen, P. 2010: Saamelaisten pyhät paikat rajalla. Suomen Museo 2009. 
Helsinki: Suomen muinaismuistoyhdistys. 

Hamari, P. 1996: Kolme kiveä ristissä ja vähän jäkälää päällä. Suorakaiteen 
muotoiset kivilatomukset pohjoisena muinaisjäännöstyyppinä. Pro gra- 
du -tutkielma. Helsingin yliopisto, Arkeologian laitos, huhtikuu 1996. 

Hamari, P. — Halinen, P. 2000: Saamelaisperäisten muinaisjäännösten inven- 
tointi. Teoksessa Arkeologinen inventointi. Opas inventoinnin suunnitte- 
luun ja toteuttamiseen. Toim. P. Maaranen -T. Kirkinen. Helsinki: Museo- 
virasto ja Helsingin yliopisto. 

Hambleton, E. — Rowley-Conwy, P. 1997: The Medieval Reindeer Economy at 
Geaeccevaj'njar'ga 244 B in the Varanger Fjord, North Norway. Norwegian 
Archaeological Review, Vol. 30, No. 1. 

Hansen, L. I. — Olsen, B. 2006: Samernas historia fram till 1750. Stockholm. 

Hedman, S.-D. 2003: Boplatser och offerplatser. Ekonomisk strategi och bo- 
platsmönster bland skogssamer 700-1600 AD. Umeä. 

Hedman, S.-D. 2005: Renskötselns uppkomst | Övre Norrlands skogsomrä- 
den. Teoksessa Fra villreinjakt til reindrift - Gäddebivdos boatsojsujttuj. 
Toim. O. Andersen. Drag/Åjluokta: Arran lulesamisk senter. 

Hedman, S.-D. 2009: Gammal-äldre-äldst. Nägot om Norrbottens mesoliti- 
kum. Arkeologi i norr 11, Umeä: Vetenskapsrädet. 

Hedman, S.-D. — Olsen, B. 2009: Transition and Order: a Study of Sämi Rec- 
tangular Hearths in Parvik, Arctic Norway. Fennoscandia archaeologica. 
Helsinki: Suomen arkeologinen seura. 


172 


Arkeologia ja saamentutkimus 


Helskog, E.T. 1983: The Iversfjord Locality. A Study of Behavioral Patterning 
During the Late Stone Age of Finnmark, North Norway. Tsomso. 

Herva, V.-P. 2004: Mind, materiality and the interpretation of Aegean 
Bronze Age art — from iconocentrism to a material-culture perspective. 
Oulu 

Hesjedal, A. - Damm, C. — Olsen, B. — Storli, I. 1996: Arkeologi pä Slettnes: 
dokumentation av 11.000 ärs bosetning. Tromso: Tromso Museum. 

Hillerdal, C. 2009: People in Between. Ethnicity and Material Identity — 
a New Approach to Deconstructed Concepts. Uppsala. 

Hukantaival, S. 2007: Hare's Feet under a Hearth — Discussing ‘ritual’ deposits 
in buildings. Teoksessa Hortus novus. Fresh approaches to medieval 
archaeology in Finland. Toim. V. Immonen — MI. Lempiäinen — U. Rosen- 
dahl. Turku: Suomen keskiajan arkeologian seura. 

Hulthén, B. 1991: On Ceramic Ware in Northern Scandinavia during the 
Neolithic, Bronze and Early Iron Age. A Ceramic-Ecological Study. Umeå. 

Hyvärinen, H. 1997: The Fennoscandian Ice Sheet and the Deglaciation His- 
tory of Lapland. Teoksessa Varhain Pohjoisessa — Early in the North, Maa 
— the Land. Varhain Pohjoisessa — hankkeen artikkeleita — Reports of the 
Early in the North Project. Toim. E.-L. Schulz — C. Carpelan. Helsinki: Hel- 
singin yliopisto. 

Häkkinen, J. 2010a: Jatkuvuusperustelut ja saamelaisen kielen leviäminen. 
Muinaistutkija 1/2010. Helsinki: Suomen arkeologinen seura. 

Häkkinen, J. 2010b: Jatkuvuusperustelut ja saamelaisen kielen leviäminen 
(osa 2). Muinaistutkija 2/2010. Helsinki: Suomen arkeologinen seura. 
Immonen, V. 2008: Identiteetti, etnisyys ja sukupuoli. Teoksessa Johdatus ar- 
keologiaan. Toim. P. Halinen — V. Immonen — M. Lavento - T. Mikkola — 

A. Siiriäinen — P. Uino. Helsinki: Gaudeamus. 

Itkonen, T.I. 1948: Lapparnas förekomst i Finland. YMER 67. 1947. Tukholma: 
Svenska sällskapet för antropologi och geografi. 

Itkonen, T.I. 1984 [1948]: Suomen lappalaiset vuoteen 1945, osa II. Porvoo. 

Jungner, H. — Sonninen, E. 2008: Ajoittamisessa käytetyt luonnontieteelliset 
menetelmät. Teoksessa Johdatus arkeologiaan. Toim. P. Halinen — V. Im- 
monen — M. Lavento - T. Mikkola — A. Siiriäinen — P. Uino. Helsinki: Gau- 
deamus. 

Jørgensen, R. — Olsen, B. 1987: Asbestkeramikk i Nord Norge. Finskt Museum 
94 (1987). Helsingfors: Finska fornminnesföreningen. 

Kallio, P. 2009: Stratigraphy of Indo-European loanwords in Saami. Teok- 
sessa "Måttut - mäddagat. The Roots of Saami Ethnicities, Societies and 
Spaces / Spaces”. Toim. T. Äikäs. Oulu: Giellagas-instituutti. 

Karlsson, N. 2006: Bosättning och resursutnyttjande. Miljöarkeologiska 
studier av boplatser med härdar från perioden 600-1900 e. Kr inom 
skogssamiskt område. Umeå: Umeå universitet. 

Kehusmaa, A. 1995: Suur-Sodankylån esihistoria. Teoksessa Suur-Sodanky- 
lån historia 1. Sodankylå: Sodankylån kunta. 

Kotivuori, H. 1993: Kivikauden asumuksia Peråpohjolassa — vertailua ja ra- 


173 


Petri Halinen 


kenteellisia tulkintoja. Teoksessa Selviytyjät. Näyttely pohjoisen ihmisen 
sitkeydestä. Toim. R. Huopainen. Rovaniemi: Lapin maakuntamuseo. 

Kotivuori, H. 1996: Pyytäjistä kaskenraivaajiksi. Rovaniemen asutus noin 
6000 eaa.-1300 jaa. Teoksessa Rovaniemen historia vuoteen 1721. Ko- 
tatulilta savupirtin suojaan. Toim. V. Kallio. Jyväskylä: Rovaniemen his- 
toriatoimikunta. 

Kotivuori, H. 2008: Aarteita hevoshaassa. Raito 2008. Rovaniemi: Lapin maa- 
kuntamuseo. 

Lahelma, A. 2008: A Touch of Red. Archaeological and Ethnographic Ap- 
proaches to Interpreting Finnish Rock Paintings. Iskos 15. Helsinki: Suo- 
men muinaismuistoyhdistys. 

Lavento, MI. 2001: Textile Ceramics in Finland and on the Karelian Isthmus. 
Nine Variations and Fugue on a Theme of C.F. Meinander. Toim. T. Ed- 
gren. Helsinki: Suomen muinaismuistoyhdistys. 

Liedgren, L. - Bergman, |. 2009. Aspects of the Construction of Prehistor- 
ic Stållo-foundations and Stållo-buildings. Acta Borealia Vol. 26, No. 1. 
2009. 

Liedgren, L. G. — Bergman, I. M. — Hörnberg, G. — Zachrisson, O. — Hellberg, 
E. — Östlund, L. — DeLuca, T. H. 2007: Radiocarbon dating of prehistoric 
hearths in alpine northern Sweden: problems and possibilities. Journal of 
Archaeological Science 34, Issue 8, (2007). 

Lompolo, V. 2002: Sodankylän Kitisen kivikautiset ja varhaismetallikautiset 
kohteet. Vajusuvanto SE:n, Matti-Vainaan palo 2:n ja Poikamellan asuin- 
paikkojen sisäisen rakenteen analyysi. Julkaisematon pro gradu -tutkiel- 
ma, Turun yliopisto, Kulttuurien tutkimuksen laitos, Arkeologia. 

Lundberg, Å. 1997: Vinterbyar: ett bandsamhålles territorier I Norrlands in- 
land, 4500 — 2500 f.Kr. Umeå: Umeå universitet. 

Mannermaa, K. 2008: Osteologian menetelmånå. Teoksessa Johdatus arkeo- 
logiaan. Toim. P. Halinen — V. Immonen — M. Lavento - T. Mikkola — A. Sii- 
riäinen — P. Uino. Helsinki: Gaudeamus. 

Meinander, C. F. 1984: Kivikautemme väestöhistoria. Teoksessa Suomen 
väestön esihistorialliset juuret. Societas Scientiarum Fennica. Toim. P. Fo- 
gelberg. Helsinki: Suomen tiedeseura. 

Mulk, 1.-M. 1994: Sirkas: ett samiskt fängstsamhälle i förändring Kr.f. — 1600 
e.Kr. Umeå: Umeå universitet. 

Munch, J. S. - Munch, G. S. 1998: Utgravningene på boplassen pä Gållevarri. 
Teoksessa: Villreinfangst i Varanger fram til 1600-1700 årene kirj. Vorren, 
Ø. Tromsø: Tromsø Museum. 

Nunez, M. 1987: A model for the early settlement of Finland. Fennoscandia 
archaeologica IV. Helsinki: Suomen arkeologinen seura. 

Nunez, M. 1997a: Finland's settling model revisited. Teoksessa Varhain poh- 
joisessa — Early in the North. Maa — the land. Varhain Pohjoisessa -hank- 
keen artikkeleita — Reports of the Early in the North Project. Toim. E.-L. 
Schulz — C. Carpelan. Helsinki: Helsingin yliopisto. 

Nunez, M. 1997b: Uusi katsaus Suomen asuttamismalliin. Teoksessa /täme- 


174 


Arkeologia ja saamentutkimus 


rensuomi — eurooppalainen maa. Toim. K. Julku. Oulu: Societas Historiae 
Fenno-Ugricae. 

Odner, K. 1992: The Varanger Saami. Habitation and Economy AD 1200- 
1900. Oslo. 

Odner, K. 2001. Trade, tribute and household responses. Acta Borealia 1- 
2001. 

Ojala, C.-G. 2009: Sämi Prehistories. The Politics of Archaeology and Identity 
in Northernmost Europe. Uppsala: Uppsala universitet. 

Ojanlatva, E. 2003: A Late Iron Age silver deposit found at Nanguniemi, 
Inari, Finland. Fennoscandia archaeologica XX. Helsinki: Suomen arkeo- 
loginen seura. 

Okkonen, J. 2007: Archaeological Investigations at the Sämi sacrificial Site 
of Ukonsaari in Lake Inari. Fennoscandia archaeologica XXIV. Helsinki: 
Suomen arkeologinen seura. 

Olofsson, A. 2003: Early Colonization of Northern Norrland: Technology, 
Chronology, and Culture. Pioneer Settlement in the Mesolithic of North- 
ern Sweden. Umeä: Umeä universitet. 

Olsen, B. 1994: Bosetning og samfunn i Finnmarks forhistorie. Oslo: Univer- 
sitetsforlaget. 

Pesonen, P. 2006: One house — two households? An investigation of a Late 
Subneolithic pithouse in Kuorikkikangas site, Posio southern Lapland. 
Teoksessa People, Material Culture and Environment in the North. Pro- 
ceedings of the 22" Nordic Archaeological Conference University of Ou- 
lu, 18-23 August 2004: Toim. V.-P. Herva. Oulu: University of Oulu. 

Rankama, T. 1986: A Group of Late Stone Age Slate Arrowheads from North- 
ernmost Finland and Norway. Teoksessa Studia præhistorica Fennica C F 
Meinander septuagenario dedicata. Toim. T. Edgren. Helsinki: Suomen 
muinaismuistoyhdistys. 

Rankama, T. - Kankaanpää, J. 2008: Eastern arrivals in post-glacial Lapland: 
the Sujala site 10 000 cal BP. Antiguity 82 (2008). 

Ranta, H. (Toim.) 2002: Huts and Houses. Stone Age and Early Metal Age 
Buildings in Finland. Helsinki: Museovirasto. 

Rydving, H. 1993: The End of Drum-Time. Religious Change among the Lule 
Saami, 1670s—1740s. Uppsala: Uppsala University. 

Schanche, A. 2000: Graver i ur og berg. Samisk gravskikk og religion fra for- 
historisk til nyere tid. Karasjokk: Davvi Girji OS. 

Schanche, K., 1994: Gressbakkentuftene i Varanger. Boliger og sosial struk- 
tur rundt 2000 f.Kr. Dr.art. -avh. i arkeologi, Universitet i Tromso. 

Taavitsainen, J.-P. — Hiekkanen, M. — Oinonen, M. 2009: Keminmaan Valma- 
rinniemen polttohautaukset. Teoksessa Fi kiveäkään kääntämättä — juh- 
lakirja Pentti Koivuselle. Toim. J. Ikäheimo - S. Lipponen. Tornio. 

Torvinen, M. 2000: Säräisniemi 1 Ware. Fennoscandia archaeologica XVII. 
Helsinki: Suomen arkeologinen seura. 

Torvinen, M. 2007: Säräisniemi 1 — varhaista keramiikkaa pohjoisessa. Teok- 
sessa Peurakuopista kirkkokenttiin — Saamelaisalueen 10000 vuotta ar- 


175 


Petri Halinen 


keologin näkökulmasta. Arkeologiseminaari Inarissa 29.9.-2.10.2005. 
Toim. E.-K. Harlin — V.-P. Lehtola. Oulu: Giellagas-instituutti. 

Ukkonen, P. 1997: Pohjois-Suomen eläimistön historiaa. Teoksessa Varhain 
pohjoisessa — Early in the North. Maa — the land. Varhain Pohjoisessa 
-hankkeen artikkeleita — Reports of the Early in the North Project. Toim. 
E.-L. Schulz — C. Carpelan. Helsinki: Helsingin yliopisto. 

Vahtola, J. 1999: Saamelaisten esiintyminen Suomessa varhaishistoriallis- 
ten lähteiden ja paikannimien valossa. Teoksessa Pohjan poluilla. Suo- 
malaisten juuret nykytutkimuksen mukaan. Toim. P. Fogelberg. Helsinki: 
Suomen tiedeseura. 

Valtonen, I. 2008: The North in the Old English Orosius. A Geographical Nar- 
rative in Context. Helsinki: Société Néophilologique de Helsinki. 

Viinanen, V. V. 2007: Siitarajat ja Valtarajat - Kokemuksia rajankäyntien kar- 
toittamisesta ja rajojen merkitsemisestä. Teoksessa Peurakuopista kirk- 
kokenttiin — Saamelaisalueen 10 000 vuotta arkeologin näkökulmasta. 
Arkeologiseminaari Inarissa 29.9.—2.10.2005. Toim. E.-K. Harlin — V.-P. 
Lehtola. Oulu: Giellagas-instituutti. 

Vorren, Ø. 1962: Finnmark samenes nomadisme l-ll. Oslo: universitetsfor- 
laget. 

Zachrisson, |. 1984: De samiska metalldepäerna år 1000-1350. The Saami 
metal deposits A.D. 1000-1350. Umeå: Umeå universitet. 

Zachrisson, I. 1987: Arkeologi och etnicitet. Samisk kultur i mellersta Sverige 
ca 1-1500 e Kr. Bebyggelsehistorisk tidskrift Nr 14 1987. Samer och ger- 
maner i det förhistoriska Norrland. 

Zachrisson, |. 1997: Varför samiskt? 4. Teoksessa Möten i grånsland. Samer 
och germaner I Mellanskandinavien. Stockholm. 

Zetterberg, P. 2008: Dendrokronologinen ajoitusmenetelmå. Teoksessa Joh- 
datus arkeologiaan. Toim. P. Halinen — V. Immonen — M. Lavento - T. Mik- 
kola - A. Siiriäinen — P. Uino. Helsinki: Gaudeamus. 

Äikäs, T. — Puputti, A.-K. — Núñez, M. — Aspi, J. — Okkonen, J. 2009: Sacred 
and Profane Livelihood: Animal Bones from Sieidi Sites in Northern 
Finland. Norwegian Archaeological Review, Vol. 42, No. 2, 2009. 


176 


Näkökulmia saamelaisten 
historiankirjoitukseen 


Lars Ivar Hansen 


Johdanto 


Artikkelin aluksi käyn läpi ulottuvuuksia, jotka mielestäni ovat olleet 
vuosisatojen ajan keskeisiä saamelaisten historiassa, kun se suhteute- 
taan muuhun historiaan'. Tämän jälkeen pohdin, mitä seurauksia ja 
vaikutuksia näillä piirteillä on ollut — ja niillä pitäisi olla — saamelais- 
ten historiankirjoitukseen ja -tutkimukseen metodologisesti ja sen 
kannalta, miten historiaa kerrotaan. 

Hahmoteltuani perusasioita, jotka liittyvät saamelaisten historiaan 
ja vuorovaikutukseen Fennoskandian muiden kansojen historioiden 
kanssa, siirryn käsittelemään keskeisiä syitä, miksi saamelaisten histo- 
riaa on tarvetta kirjoittaa. Tarkastelen aihetta sekä saamelaisten puo- 
lustajien, historiankirjoittajien ja tutkijoiden näkökulmasta että osana 
pohjoisen Fennoskandian monisyistä, yhteistä historiaa. Keskustelun 
taustalla on yleensä saada saamelaisten historiaa kirjoitetuksi. Lisäksi 
olisi tehtävä myös rajatumpia selvityksiä saamelaisten tavoista, perin- 
teistä ja heidän vuorovaikutuskokemuksistaan muiden kanssa. 

Saamelaisalueen valtiot muodostavat saamelaisille monikulttuuri- 
sen kontekstin, mistä seuraa muitakin haasteita. Ensinnäkin on tar- 
peen tuoda avoimesti esiin, kuvata ja analysoida sellaisia historian 
prosesseja ja ilmiöitä, joista ei valtioiden sulauttamis- ja yhdentämis- 
politiikan vuoksi ole vuosisatoihin puhuttu tai niistä ei ole saanut pu- 
hua. Tähän sisältyy pyrkimys dokumentoida ja analysoida saamelais- 


1 Haluan kiittää Tromssan museon kuraattori Dikka Stormia artikkelin jäsen- 
telyä koskevista antoisista keskusteluista. 

ten oikeuksia, jotka perustuvat vanhoihin tapoihin tai lakeihin ja joilla 
voi olla merkitystä vielä nykyäänkin. Tavoitteena on myös oikaista ja 
täydentää alueen valtioiden historiankirjoitusta ja tehdä siitä aiempaa 
kattavampaa ja perusteellisempaa. Toinen haaste on vastata saame- 
laisten enemmistökansoille esittämiin, alati voimistuviin vaatimuk- 
siin. Enemmistökansoja kehotetaan tunnustamaan ja hyväksymään 
se, että jos joku heihin kuuluva tutkija käsittelee saamelaisten asioita, 
yhteiskunnallisia instituutioita ja kulttuuri-ilmiöitä, tähän tosiasiassa 
jo sisältyy epäsymmetrinen ”inter-etninen valtasuhde”. Juuri tällainen 
valtasuhde on perinteisesti ollut ratkaiseva kun enemmistöihin kuu- 
luvat tutkijat ovat pitäneet ”tulkinnan monopolia” itsellään. 

Lopuksi esitän tarkemmin joitain metodologisia pohdintoja ja 
suosituksia, jotka lienevät aiheellisia, kun ottaa huomioon saamelais- 
ten historian kokonaisvaltaiset peruspiirteet sekä edellä mainitut tut- 
kimuksen haasteet. 

On syytä korostaa, että en edes yritä kunnianhimoisesti tarjota 
täydellistä katsausta saamelaisten historiaa käsittelevään laajaan tut- 
kimukseen eivätkä käyttämäni lähteet ole edustava valikoima Fen- 
noskandiassa julkaistusta tutkimuskirjallisuudesta. Eräitä suomalaisia 
ja ruotsalaisia klassikkoteoksia lukuun ottamatta viittaan lähes yksin- 
omaan norjalaisiin julkaisuihin. Tarkoituksenani on havainnollistaa 
käsittelemieni aiheiden tärkeimpiä näkökohtia ja tarjota esimerkkejä. 
Keskityn saamelaisten historiaan varhaiskeskiajalta 1800-luvun lop- 
pupuolelle. 


Saamelaisten vuorovaikutushistoria 
Kanssakäymisen ja vuorovaikutuksen historiaa 


Nykyään ei liene enää kiistanalaista väittää, että saamelaisten histo- 
ria on ennen kaikkea kanssakäymisen ja vuorovaikutuksen historiaa 
niin kauas taaksepäin kuin pohjoisessa Fennoskandiassa yleensä on 
todisteita etnisistä ja kulttuurisista ryhmistä. Siinä määrin kuin saa- 
melaisten varhaista historiaa on mahdollista selvittää, he näyttävät ol- 
leen tiiviisti kontaktissa ympäristönsä muiden sosiaalisten tai etnisten 

ryhmien kanssa ja kävivät heidän kanssaan vaihtokauppaa. Yhteydet 
ja vuorovaikutus näyttävät jopa oleellisilta siinä, miten saamelaisten 
etninen identiteetti rakentui. Prosessi alkoi jo toisen vuosituhannen 
keskivaiheilla eKr. ja jatkui aina ajanlaskun alkuun saakka (Hansen 
— Olsen 2004: 36-51). Viimeisellä vuosituhannella ennen ajanlaskun 
alkua eräät pohjoisen Fennoskandian rannikkoalueiden oletettavasti 
heterogeeniset metsästäjä-keräilijä-yhteisöt siirtyivät vähitellen maa- 
talouteen. Sisämaassa ja kaikkein pohjoisimmilla alueilla metsästä- 
jä-keräilijät sen sijaan säilyttivät perinteisen metsästyselinkeinonsa 
ja kehittivät sitä. Samaan aikaan he myös loivat entistä läheisempiä 
suhteita kaakon suuntaan, metallia tuottaviin yhteisöihin. Tämä ta- 
loudellisen ja yhteiskunnallisen dualismin sarastus osoittautui ratkai- 
sevaksi pohjoisen Fennoskandian myöhemmän kulttuurisen ja etni- 
sen eriytymisen kannalta (Hansen — Olsen 2004: 355). 

Saamelaisuuden muotoutumisen taustalla näyttäisi siis olevan pit- 
käaikainen, usean ryhmän vuorovaikutusprosessi, jossa vastaavasti 
muotoutui muita etnisiä identiteettejä (esim. pohjoisgermaaninen, 
varhainen suomalainen). Tätä näkökulmaa on pidetty esillä 1960-lu- 
vulta lähtien, jolloin sen esitti ensimmäisenä Fredrik Barth. Etnisen 
identiteetin rakentumista ja ylläpitoa ei tulisi käsitellä ensisijaisesti 
pitkäaikaisen eristyksen, kontaktien puuttumisen ja ”omien kulttuu- 
ripiirteiden” vaalimisen seurauksena, vaan pikemminkin erilaisten 
ryhmien välisen vuorovaikutuksen jäsentämisen muotona. Näin ollen 
identiteetti on kontaktien ja kommunikaation tulos, sillä tietoisuus 
omasta ryhmästä ja sen identiteetistä huomataan ja ilmaistaan ni- 
menomaan suhteessa muihin ryhmiin (Barth 1969). Ensimmäinen 
tutkija, joka sovelsi tätä lähestymistapaa etnisten identiteettien raken- 
tumiseen pohjoisessa Fennoskandiassa, oli antropologi ja arkeologi 
Knut Odner kirjassaan Finner og terfinner, etniske prosesser i det nord- 
lige Fenno-Skandinavia (1981).? 


2 Kirjan nimi voidaan kääntää esimerkiksi: Finnit ja terfinnit. Etniset proses- 
sit pohjoisessa Fennoskandiassa. "Etnisyys"-kåsitettå yhteiskuntatieteissä 
viime vuosikymmeninä ja siihen liittyviä jännitteitä ovat yksityiskohtaisesti 
käsitelleet mm. Siän Jones (1997) ja Marcus Banks (1996). Lyhyemmän kat- 
sauksen pääasioista esittävät Hansen ja Niemi (2001). 

Edellä esitettyä näkökulmaa soveltaen olisivat erillisen, saamelai- 
sen etnisen identiteetin konkreettiset piirteet hahmottuneet viimeisen 
vuosituhannen aikana ennen ajanlaskun alkua. Pohjoisen Fennoskan- 
dian keskenään erilaisten metsästäjä-keräilijä -yhteisöjen kulttuurit 
monimuotoistuivat. Saamelaisen identiteetin kehitys näyttää olleen 
osa keskenään vastavuoroisia identiteetinmuodostusprosesseja, mi- 
hin kuului entistä vilkkaampi vuorovaikutus toisten kanssa. Lännes- 
sä eräät ryhmät kehittivät samoihin aikoihin oman, pohjoisgermaani- 
sen identiteettinsä, ja idässä toiset identifioivat itsensä hämäläisiksi ja 
suomalaisiksi. Viimeksi mainitut olivat Suomen myöhemmän väes- 
tön edeltäjiä (Hansen — Olsen 2004). 

Saamelaiset erottautuvat siis pohjoisen alkuperäiskansana, jotka 
viimeistään ajanlaskumme ensimmäisiltä vuosisadoilta alkaen asuivat 
Fennoskandian pohjois- ja keskiosissa. Saame kuuluu suomalais-ug- 
rilaisiin kieliin, ja kartassa näkyvät sen eri murteiden (tai eri saamen 
kielten) alueet (ks. 20 tässä kirjassa). On syytä painottaa, että keski- 
ajalla ja uuden ajan alussa saamelaisten alueet kasvoivat sekä etelässä 
nykyisen Suomen keskiosiin että kaakossa, pitkin Vienanmeren länsi- 
rannikkoa. (Viimeksi mainittu alue on Venäjän puolella ”le$aja lop” 
= ”Metså-Lappi, ks. Lukjandenko 1979). 


Monitahoiset ja vaihtelevat suhteet naapureihin 


Ajanlaskun ensimmäisellä vuosituhannella ja keskiajan alussa, ennen 
kuin saamelaisten naapuriin muodostui järjestäytyneitä valtioyksi- 
köitä, saamelaisilla näyttää olleen monitahoisia ja muuttuvia suhtei- 
ta muihin, niin lännessä, etelässä kuin idässä asuneisiin ryhmiin. Ne 
saattoivat olla luonteeltaan melko symmetrisiä, tasapuolisia, tai epä- 
symmetrisiä (Hansen 1996). Ilmeisesti oli sekä laajaa kauppa- ja ta- 
varanvaihtotoimintaa että jossain määrin myös vastavuoroista palve- 
lusten vaihtoa, kuten eri saamelaisryhmien välillä vielä uudella ajalla 
(esimerkiksi ns. ”väärti”-suhteet sisämaan porosaamelaisten ja ran- 
nikkoseudun saamelaisten välillä). 

Idässä, nykyisen Suomen alueella ja Karjalan kannaksella, etno- 
loginen aineisto sekä eräät kielen ainekset ja paikannimitutkimus 
osoittavat, että saamelaisilla on ollut varsin symmetrisiä, järjestäy- 

tyneitä kauppa- ja tavaranvaihtosuhteita itämerensuomalaisten, ku- 
ten hämäläisten ja suomalaisten kanssa (Itkonen 1960; Valonen 1980; 
ks. Hansen 1996). Varhaiskeskiajalla (1100-luvulla) vaihtoverkosto 
laajeni itään, ja tuolloin vakiintuivat säännölliset suhteet niiden itä- 
merensuomalaisten kanssa, jotka asuivat Laatokan- ja Beloozero-jär- 
ven seuduilla sekä Vaga-joella (Hansen 1996). 

Lännessä saamelaiset olivat yhteydessä hierarkkisemmin järjestäy- 
tyneisiin skandinaavisiin yhteisöihin ja kävivät vaihtokauppaa laa- 
joillakin alueilla. Skandinaavit olivat järjestäytyneet päällikkökunnik- 
si, jotka olivat toisistaan erillisiä mutta keskenään yhteistyössä. Niitä 
alkoi muodostua kansainvaellus- (370-570 jKr.) ja merovingiajal- 
la (570-800 jKr.). Päällikkökunnat toimivat todennäköisesti ns. ”re- 
distribuutiojårjestelminå”, joissa tuotannon ylijäämä ohjattiin pääl- 
likölle, ja tämä saattoi jakaa sitä edelleen, mutta piti osan itsellään ja 
liittolaisillaan. Saamelaisia oli ilmeisesti erikoistuneina metsästäjinä 
sidoksissa tällaisiin redistribuutiokeskuksiin. Järjestelmään kuului, et- 
tä he toisaalta saivat käydä vapaasti vaihtokauppaa, mutta toisaalta he 
olivat velvollisia antamaan tietyn osuuden päällikölle. 

Saamelaiset ylläpitivät suhteita myös etelään, missä paikallinen 
eliitti oli asettunut Pohjanlahden pohjoisimman rannikon tuntu- 
maan. He sekä kävivät saamelaisten kanssa kauppaa että keräsivät 
näiltä suojelurahan tapaisia maksuja. Varhaiskeskiajalla hallitsevat 
yhteisöt lienevät olleet suomalais-ugrilaista kieltä puhuvia kveenejä, 
mutta sydän- ja myöhäiskeskiajalla näihin alueisiin kohdistui koloni- 
saatiota, ja sinne muutti sekä ruotsalaisia että suomea puhuvia maan- 
viljelijöitä Suomen eteläosista (ks. Hansen — Olsen 2004: 162—164). 

Rautakauden lopulta keskiajalle saamelaisilla oli siis suhteellisen 
vakaat ja molempia osapuolia sitovat suhteet useiden naapureiden- 
sa kanssa. Kaupan ja vaihtokaupan lisäksi näitä suhteita on ilmeisesti 
luotu ja ylläpidetty vaihtamalla lahjoja ja jossain määrin myös avio- 
liitoilla. Yhdistäjänä ovat voineet olla myös kosmologiset käsitykset, 
joiden perusta oli saamelaisille, suomalais-ugrilaisille ja skandinaa- 
veille yhteinen (Hansen — Olsen 2004: 351-353). Tämä ei kuitenkaan 
välttämättä tarkoita sitä, että vuorovaikutus oli koko ajan symmetris- 
tä, vakaata ja samanlaista. Päinvastoin kontaktireitit ja yhteistyön olo- 
suhteet ovat muuttuneet, ja on erikoistuttu monin tavoin. Vastaavas- 
ti saamelaisalueella näyttää olevan alueellista vaihtelua siinä, miten 

saamelainen kulttuuri-identiteetti muodostui ja millä tavalla sitä on 
ilmaistu. Identiteetin ilmenemismuotoihin ovat vaikuttaneet kunkin 
alueen omat perinteet ja se, millaisiin ”toisiin” oma identiteetti on pi- 
tänyt suhteuttaa. Yhteinen kieli on kuitenkin voinut yhdistää metsäs- 
täjäyhteisöjä ja pitää heitä ympäröivistä yhteisöistä, etenkin germaa- 
nisen kielen puhujista, erillisenä ryhmänään. Saamen kielellä on koko 
myöhemmin tunnetulla saamelaisalueella ilmeisen pitkä historia al- 
kaen aina viimeiseltä vuosituhannelta ennen ajanlaskun alkua. 

Erilaisten vuorovaikutussuhteiden kuva muuttui, kun pohjoiseen 
alkoi muodostua järjestäytyneitä valtioita. Samoihin aikoihin vielä 
järjestelmällisempää oli väestön käännyttäminen kristinuskoon, mi- 
kä kohdistui ensin saamelaisten naapureihin ja sitten myös heihin. 
Ensimmäinen lujittuva valtio oli eteläisen Norjan alueelle 1000-lu- 
vulla muodostettu kuningaskunta, joka 1100- ja 1200-luvuilla lujit- 
ti otettaan myös luoteisesta rannikosta. Myös Novgorodin kauppias- 
tasavalta, joka mainitaan ensimmäisen kerran 800-luvulla, kehittyi. 
Se muodosti 900- ja 1000-luvuilla laajoja kauppaverkostoja sekä poh- 
joisten jokien varsille linnoitettuja hallinnollisia keskuksia, joita oli 
kauas suomalais-ugrilaisia kieliä puhuneiden metsästäjä-keräilijöiden 
alueille asti (Martin 1986; Koht 1962). Etelässä puolestaan yhdistyi 
Ruotsin kuningaskunta, joka vahvisti 1200- ja etenkin 1300-luvulla 
hallinnollista ja taloudellista valtaansa pohjoisen Fennoskandian si- 
sämaa-alueilla hyvässä yhteisymmärryksessä ja yhteistyössä Ruotsin 
kirkon kanssa. 

Näin myös läntisten rannikkoalueiden päällikkökunnat katosivat 
ja niiden sijasta veroja ja suojelurahaa saamelaisilta alkoi kerätä Nor- 
jan kuningaskunta (Hansen 1999). Hieman myöhemmin Novgorodin 
edustajat vakiinnuttivat asemansa saamelaisten asuinalueen itäisim- 
missä kolkissa, Vienanmeren länsirannikolla ja Kuolan niemimaalla, 
ja he alkoivat kerätä veroja siellä (Lukjantenko 1971). Erikoinen il- 
miö on, että myös karjalaisia uudisasukkaita siirtyi itäisille saamelais- 
alueille, missä he kävivät kauppaa ja keräsivät veroa Novgorodin hy- 
väksi (Storä 1977; Hansen 1996, 2001). He säilyttivät tämänkaltaisen 
roolinsa lähes koko keskiajan uuden ajan alkuun saakka liikkuen 
kaikkialla pohjoisessa Fennoskandiassa, jopa pohjoisilla ja läntisillä 
rannikkoalueilla. Vain etelässä saamelaisia verottivat edelleen yksityi- 

set kauppiaat, jotka toimivat ainoastaan omissa nimissään ja pitivät 
yllä vilkkaita kauppasuhteita saamelaisiin. 

Seuraava vaihe oli, että myöhäiskeskiajalla Fennoskandian pohjoi- 
simmat osat jaettiin yhteisveroalueisiin, joilla verotus oli päällekkäistä 
niin, että kaksi valtiota katsoi oikeudekseen kerätä saamelaisilta veroa. 
Pohjoisessa Venäjän ja Norjan yhteisveroalue ulottui lännestä Lynge- 
nin vuonolta ja Mälselva-joelta aina Kuolan niemimaan itäisimpään 
kolkkaan (”Pyenne”-nimiseen saamelaiskylään), ja edelleen Kuolan 
niemimaan etelärantaa ”Veleaga”-nimiselle joelle saakka (todennä- 
köisesti sama kuin Umba-joen sivujoki ”Vieljoki”/”Vjala” Hansen 
2001: 32). Sisämaassa valtaosa pohjoisesta Fennoskandiasta kuului 
Venäjän ja Ruotsin yhteisverotukseen. Kumpikin näistä päällekkäi- 
sen verotuksen alueista lienee perustettu 1320-luvulla (Hansen 1996, 
2005). 

Tällainen yhteinen verohallinto oli voimassa 1500-luvun loppuun 
saakka. Jo paljon aikaisemmin valtiot olivat kuitenkin aggressiivisesti 
ryhtyneet erilaisiin toimiin, jotka-tähtäsivät saamelaisten asuttaman 
alueen jakoon tarkoin määrätyillä rajoilla. Kukin valtio pyrki vahvis- 
tamaan omaa valtaansa, ”oikeuttaan hegemoniaan”, mahdollisimman 
laajoilla alueilla ja monin eri keinoin. Saamelaisia verotettiin niin jär- 
jestelmållisesti kuin mahdollista, ja heidän alueilleen perustettiin hal- 
linnollisia ja tuomiovaltaa käyttäviä toimielimiä, minkä lisäksi alueen 
puolustusta alettiin järjestää. Myös kirkkojen rakentamisella ja saa- 
melaisiin kohdistuneella lähetystyöllä oli suuri merkitys. Toisin sa- 
noen valtioiden saamelaisalueita kohtaan aiemmin harjoittama, ve- 
rotukseen ja kaupankäyntiin perustunut epäsuora hallinta korvattiin 
suoralla hallinnalla. Politiikka johti 1600-luvulla ja 1700-luvun alus- 
sa valtioiden välillä syttyneisiin useisiin sotiin. Useimpien saamelais- 
alueiden osalta eturistiriidat saivat lopullisen, poliittisen ratkaisun 
vuonna 1751, jolloin rajoista sovittiin Suuren Pohjan sodan rauhan- 
sopimuksessa. Saamelaisyhteisöt, jotka olisivat jääneet kahden tai kol- 
men valtion alueelle, joko sijoitettiin kokonaisuudessaan yhteen val- 
tioon tai raja vedettiin niiden halki (Hansen 2001). Eräät itäiset siidat 
jäivät vielä jaon ulkopuolelle. Venäjän ja Norjan välinen tarkka raja, jo- 
ka jakoi idässä asuvien saamelaisten siidat, käytiin vasta 1826 (Aarseth 
1975). 

Valtiojako alisti saamelaiset yksiselitteisesti uusien hallinnollis- 
ten yksiköiden vallan alle, mistä ennen kaikkea seurasi, että heidän 
omien, autonomisten järjestelmiensä perusta mureni. Saamelaiset 
olivat nyt ulkopuolisten lakien ja kirkkolakien alaisia. Uusi tilanne 
muutti ratkaisevasti tuomiovaltaa sekä hallintoa, joka ohjasi luon- 
nonvarojen käyttöä. Se oli myös vakava isku saamelaisten uskonnolle. 
Sitä vastaan oli 1600-luvun loppupuolella ja 1700-luvun ensimmäisi- 
nä vuosikymmeninä määrätietoisesti hyökätty tiivistämällä kristillis- 
tä lähetystyötä. Kristinusko vaikutti ratkaisevasti saamelaiseen kult- 
tuuriin. Se saneli uudet lähtökohdat, millä tavoin saamelaisten täytyi 
ja millä keinoilla heidän oli sallittua ilmaista identiteettiään (Hansen 
— Olsen 2004: 357). 


Saamelaisten toimeentulon toteutuminen 
1600-luvulta 1800-luvulle 


Saamelaisten edellytykset elinkeinojensa harjoittamiselle ja kehittä- 
miselle olivat siis 1600-luvulta lähtien hyvin toisenlaiset kuin ennen, 
koska ympäröivät valtiot pitivät saamelaisalueilla entistä tiukempaa 
hallinnollista, oikeudellista ja kirkollista valtaa. Samalla saamelaisen 
yhteiskunnan keskeiset rakenteet muuttuivat merkittävästi. Ennen 
kaikkea tältä ajalta lähtien on hyvin dokumentoituja todisteita sii- 
doista. Siida oli saamelaisten perinteinen yhteisö, yhteistyöjärjestel- 
mä, jossa oli useita perheitä tai ruokakuntia. Nämä hallitsivat yhdessä 
tiettyä resurssialuetta ja käyttivät sitä hyväkseen vuotuiskierrollaan, 
metsästykseen ja muilla tavoin. Varsinaisesti siidalla tarkoitetaan sekä 
yhteiskunnallista yksikköä että vastaavaa nautinta-aluetta (ks. Vorren 
1978b, 1980; Hansen 1999, Helander 1999). Veroluetteloiden ja saa- 
melaisten verotuksen tutkimus osoittaa toisaalta, että tällainen yh- 
teiskuntajärjestys vallitsi laajalti pohjoisen Fennoskandian sisäosissa, 
mutta paljastaa, että rannikkoseuduilla oli suurta vaihtelua. Joilla- 
kin rannikkoalueilla on täytynyt olla jonkinlaisia siidaorganisaatioita, 
mutta niiden laajuus ja rakenne on vaihdellut. Toisilla alueilla saame- 
laiset taas asuivat yksittäisillä maatiloilla tai muuten toisistaan eril- 
lään (Vorren 1978a, Holmsen 1966, 1977; Bjørklund 1985, Grydeland 

1996, 2001; Hansen 1990a). Lisäksi tarkempi analyysi näyttää osoit- 
tavan, että vaikka verotuksen perustana enimmäkseen olivat siidat, 
mikäli mahdollista, veronkeruujärjestelmä saattoi myös johtaa koh- 
ti yhteisöjen järjestäytymistä viimeksi mainitulla tavalla (esimerkiksi 
Ruotsin ”veromaat”) (Korpijaakko 1985, Hansen — Olsen 2004). 

1600- ja 1700-luvuille ajoittuu myös perinpohjainen ja ratkaiseva 
muutos siinä, miten saamelaiset hyödynsivät porolaumoja. Kesypo- 
rojen laidunnus kehittyi poronkasvatukseksi ja ”tarhaamiseksi” (In- 
gold 1980). Samaan aikaan pohjoisen Fennoskandian muun väestön 
keskuudessa syntyi väestönkasvun myötä uusia asutuspaineita, mikä 
johti monilla alueilla uusiin rakenteellisiin järjestelyihin. Oleellista oli 
1) niiden alueiden uudelleenjärjestely, joita poropaimentolaiset käyt- 
tivät laajoilla jutamareiteillään, 2) yritykset rajata toisistaan erilleen 
maanviljelylle ja uudisasutukselle avoimet alueet ja ne, jotka varattai- 
siin poropaimentolaisten käyttöön (vrt. ”lappmarkit”, ”odlingsgren- 
sen”), 3) siirtyminen joillakin alueilla paimentolaisuudesta tai osittai- 
sesta paimentolaiselämäntavasta kokovuotiseen maatila-asutukseen 
sekä 4) kiistat ns. ”yhteismaista” Norjan vuoristoalueilla ja millä ta- 
valla määrittely toteutui. Kun tähän lisätään vielä uudet hallinnolliset 
käytännöt ja valtiovallan vaihtuvat tavoitteet, seuraus oli että saame- 
laisten mahdollisuudet noudattaa vanhaa tapaoikeuttaan vaihtelivat 
merkittävästi. Joillain alueilla saamelaisten perinteisille elinkeinoille 
asetettiin raskaita esteitä. Toisaalla taas heidän tapoihin perustuville 
oikeuksilleen annettiin jopa valtion lain hyväksyntä ja suoja, joskin 
toisinaan vain väliaikaisesti. Näihin prosesseihin ei kuitenkaan ole 
tässä artikkelissa mahdollista perehtyä tarkemmin. 


Saamelaisten historian kirjoitus 


Saamelaisten historian kirjoittaminen: 
kahtalaiset tarpeet ja näkökulmien kohtaaminen 


Se, että saamelaiset ovat aina eläneet monitahoisessa vuorovaikutuk- 


sessa muiden kanssa, on vaikuttanut myös tapaan tutkia ja analysoida 
heidän historiaansa sekä siihen, miten historia on esitetty. Erityisesti 

näkyy ero ”sisäpiirin” ja ”ulkopuolisen” näkökulman välillä. Saamelai- 
set ovat toisaalta itse pyrkineet selvittämään ja esittämään omaa his- 
toriaansa sellaisena kuin he sen kokevat ja siten kuin se näkyy heidän 
maantieteelliseltä asuinseudultaan katsottuna. Toisaalta saamelaisten 
kulttuuria ja historiaa on tutkittu akateemisesti humanististen ja yh- 
teiskuntatieteiden kannalta. Länsimaisessa akateemisessa traditios- 
sa tapahtui 1800-luvun alkupuolella muutos. Modernien tutkimus- 
alojen, historian, sosiologian ja etnografian välille vedettiin entistä 
tarkemmat, ”kurinalaisemmat” rajat, kun eri kansojen kulttuureita, 
yhteiskuntia ja historiaa oli ennen lähestytty kokonaisvaltaisemmin, 
ilman tieteenalajakoa. Tuolloin myös vakiintui erottelu, että dynaa- 
misuus ja kehitys (”evoluutio”) liitettiin lähinnä joidenkin Länsi- ja 
Keski-Euroopan ja Pohjois-Amerikan kansojen historiaan. Sen sijaan 
monet muualla asuvat kansat tulkittiin vähemmän dynaamisiksi eikä 
heidän nähty kehittyneen vaan juuttuneen yhteiskunnallisesti paikal- 
leen. Heidän toimeentulon hankinnan tapansa pysyivät muuttumat- 
tomina, samoin sosiaalinen järjestelmä. Hyvin usein tällaisia kansoja 
pidettiin ”primitiivisinä” (Kuper 1988). Historiasta muodostui opin- 
ala, joka keskittyi tutkimaan ja selittämään pääasiassa länsimaisien, 
”dynaamisina” pidettyjen yhteiskuntien historiallista kehityskulkua ja 
modernien ”kansallisvaltioiden” juuria ja syntyedellytyksiä. ”Primitii- 
visten” ja muka paikalleen pysähtyneiden yhteiskuntien tutkimukses- 
ta sen sijaan tuli pääasiassa äskettäin itsenäistyneen etnografian alaa. 
Samalla historia tieteenalana otti korostetun ”kansakunnan rakenta- 
jan” tehtävän niissä länsimaisissa valtioissa, jotka olivat äskettäin yh- 
distyneet tai ne oli muodostettu kansallisuusajatuksen pohjalta. In- 
noittajista vähäisin ei ollut saksalainen historioitsija Johann Gottfried 
Herder (1744-1803). Kansan tai kansakunnan olemassaololle etsittiin 
todisteita menneiltä ajoilta ja sen katkeamaton polveutuminen halut- 
tiin todistaa (Iggers — Wang 2008). 

Saamelaiset eivät siis kuuluneet akateemisen historiantutkimuk- 
sen yleiseen viitekehykseen, jossa olisi selvitetty kansallisen kulttuu- 
rin, yhteenkuuluvuuden ja identiteetin varhaisia ilmenemismuotoja 
ja tapoja tuoda niitä näkyviin. Mutta oli saamelaisia, jotka ponnisteli- 
vat selvittääkseen itse oman kansansa historiaa. He kirjoittivat omien 
näkemystensä mukaisesti siitä, missä asioissa saamelaiset ovat sopeu- 
tuneet, millaisia heidän elämänmuotonsa ovat olleet sekä heidän suh- 

teistaan muihin kansoihin. Työ perustui muisti- ja perimätietoon, 
saamelaisten omiin käsityksiin sekä kirjoittajan henkilökohtaisiin ko- 
kemuksiin ? Tällaisia teoksia olivat muun muassa Johan Turin (1854— 
1936) Muitalus sämiid birra (”Tarina saamelaisista”, 1987), Anta Pi- 
rakin (1873—1951) Jähttee saamee viessoom (”Paimentolaisen elämä”; 
1937) sekä Anders Larsenin (1870—1949) Mearrasåmiid birra (”Meri- 
saamelaisista”, 1979). 

Edellisten aikalainen oli Henrik Kvandahl (1865—1950, kotoisin 
Pohjois-Norjasta Ofotenista), mutta hänen lähestymistapansa on 
toinen. Hän julkaisi kolmiosaisen teoksen Samefolks historie (1925), 
Samenes historie II, III (1947, 1950) (”Saamen kansan historia, Saa- 
melaisten historia”). Kvandahl esitti muun muassa katsauksen saa- 
melaisten alkuperåå ja varhaista historiaa koskeviin erilaisiin nåkö- 
kulmiin. Se perustuu laajaan valikoimaan tunnettujen kirjoittajien 
tekstejå antiikin ajoista 1700-luvulle saakka. Mutta hån myös kåsit- 
teli pikkutarkasti ja tåsmållisesti pitkån empiiristen låhteiden sarjan 
1500-luvun lopulta aina 1800-luvun lopun våestölaskentoihin. Niihin 
on dokumentoitu saamelaisasutus ja saamelaisten liikkuminen Trom- 
sin låånin etelåosassa ja Nordlandin låånin pohjoisosassa (Kvandahl 
1925, 1947 and 1950; Minde 2000). 

Useimpien edellå mainituista teoksista voidaan katsoa edustavan 
erilaisia ”tilannesidonnaisia lähestymistapoja”. Ne nimittäin tarjoa- 
vat kuvauksia tai yhteenvedon saamelaisten kulttuurista, historiasta 
ja elämänmuodosta vain joistakin tietyistä paikallisista tai alueellisista 
näkökulmista. Taustalla on paikkakunnalta tai joltakin alueelta kerty- 
nyt perinnetieto tai kirjoittajan omat kokemukset. 

Edellä kuvatun suuntauksen rinnalla saamelaisten kulttuuri ja his- 
toria otettiin siis jo hyvin varhain akateemisen kiinnostuksen koh- 


3 Tietenkin monia saamelaisia, kuten Samuel Rheenia ja Olaus Sirmaa, oli jo 
huomattavasti aikaisemmin käytetty informantteina tai heiltä on kerätty ja 
tarkkaan dokumentoitu kertomuksia saamelaisten kulttuuripiirteistä, elin- 
tavoista ja elinkeinoista. Tällä tavalla oli saatu taustaa ja aineistoa yleistä- 
viin, etnografisiin-kuvauksiin, jollaisia Johannes Schefferus, Knud Leem ja 
monet muut olivat kirjoittaneet 1600-luvun lopulla ja koko 1700-luvun. 
Nämä yritykset tehtiin kuitenkin ennen sen saamelaisten tieteellisen histo- 
riankirjoituksen syntyä, jota edellä kuvasin. Siksi varhaisvaiheita ei käsitellä 
enempää tässä artikkelissa. 

teeksi tietyillä kulttuuri- ja yhteisötutkimuksen aloilla. Lähestymista- 
poihin tosin vaikutti yhteiskuntien asenteellinen jaottelu ”primitiivi- 
siin” ja ”kehittyneisiin”, kuten jo edellä on todettu. Aluksi saamelaisten 
aineellista ja henkistä kulttuuria, historiaa ja yhteiskuntaa tutkittiin 
etnografian, etnologian, folkloristiikan ja maantieteen kannalta, ja 
vasta myöhemmin historian ja arkeologian menetelmin. Myös tietty 
joukko saamelaisia värvättiin osallistumaan uraauurtavaan tutkimus- 
työhön, jolla ryhdyttiin selvittämään saamelaisyhteisöjen ja -kulttuu- 
rien piirteitä ja niiden olemassaolon edellytyksiä. 

Syntyi joukko tutkimuksia, jotka on kirjoitettu tieteellisestä, mut- 
ta toisaalta samalla myös jostakin erityisestä saamelaisnäkökulmas- 
ta. Osa tästä tuotannosta edustaa lähinnä paikallista näkökulmaa, ja 
työtä ovat ohjailleet kirjoittajan omat näkökannat ja hänen valintan- 
sa. Silti tutkimusotetta voi pitää tieteellisenä. Suuntauksen edustajis- 
ta erityismaininnan ansaitsee Israel Ruong (1903—1986), joka julkaisi 
sekä tarkoin rajattujen yhteiskunnallisten prosessien syväanalyyseja, 
kuten Fjäll-lapparne i Jukkasjärvi socken (1937) ja Jähkakaska sameby 
(1964), että laajoja synteesejä, kuten Samerna — i historien och nutiden 
(1982). Voitaneen sanoa, että Ruongin viitoittamaa tietä ovat kulke- 
neet saamelaiset tutkijat Samuli Aikio (1992), Sverre Fjellheim (1999), 
Johan A. Kalstad (1987; 2009) ja Aage Solbakk (2007). Viime aikoina 
yksityiskohtaista tutkimusta ovat tehneet mm. Oddmund Andersen 
(poropaimentolaisuuden synnystä; 1983, 2002), Thomas Andersen 
(Meri- ja poroelinkeinojen yhdistelmästä eteläisen Tromssan läänin 
syrjäseuduilla (markasamene); 2005), sekä Leif Elsvatn (tiettyjen pai- 
kalleen asettuneiden eteläsaamelaisyhteisöjen elinkeinoista ja luon- 
nonvaroista; 2007). 


Monikulttuurisen tilanteen asettamat tarkemmat 
tavoitteet ja haasteet 


Vaikka on olemassa lukuisia saamelaistutkijoiden julkaisemia, saame- 
laisten kulttuuria ja historiaa käsitteleviä teoksia, ei voi kiistää, että 
näiden tutkimusalojen tilanne on varsin sekava. Näkökulmia ja risti- 
riitoja on paljon johtuen nimenomaan siitä, miten saamelainen kult- 

tuuri ja yhteiskunta ovat rakentuneet monikulttuurisissa yhteyksissä, 
aina suhteutettuna muihin. 

Toisaalta on näkyvissä oikeutettu vaatimus, että saamelaisten et- 
nistä identiteettiä pitäisi vahvistaa. Sitä, millaisiksi saamelaisenyhteis- 
kunnan varhaisemmat rakenteelliset ja kulttuurin kehityskulut miel- 
letään ja millaisia selontekoja niistä on tehty, tulisi käyttää hyväksi 
saamelaisten oman, erityisen identiteetin rakennustyössä muiden 
pohjoisen Fennoskandian kansojen tavoin. Tämä johtaa oikeutetus- 
ti pyrkimyksiin nostaa esiin, kuvailla ja analysoida historian sellaisia 
vaiheita ja ilmiöitä, jotka vuosisatojen ajan on vaiennettu tai joita on 
peitelty koska valtioiden virallinen politiikka on tavalla tai toisella ol- 
lut saamelaisten yhtäläistäminen muun väestön kanssa ja liittäminen 
heihin. 

Samalla kaivataan kipeästi myös sellaista erityisalojen ja -aiheiden 
tutkimusta, jolla on tai jolla voidaan olettaa olevan erittäin suuri mer- 
kitys saamelaisille nyt ja tulevaisuudessa. Heidän kulttuurinsa, yhtei- 
söllisten järjestelmiensä ja elämänmuotonsa aseman nyky-yhteiskun- 
nassa on puolustettava ja sille on taattava lain suoja. Tältä kannalta 
erityisen arvokkaaksi on osoittautunut varhaisempien oikeuskäytän- 
töjen tutkimus sekä niistä säilyneet dokumentit. On myös tärkeää 
kartoittaa hyvin yksityiskohtaisesti niitä oikeudellisia edellytyksiä, 
jotka aikaisemmin ovat liittyneet saamelaisten eri elinkeinoihin ja 
siihen, miten luonnonympäristöä on hallinnoitu. Eri alueilla jo pel- 
kästään sen osoittaminen ja todistaminen, että saamelaiset ovat van- 
hastaan eläneet siellä, on ollut erittäin merkittävä yritys torjua ”vaien- 
tamista” ja osoittaa sitä yllä pitävät mielikuvat vääriksi. Tätä ovat 
edistäneet monet muutkin asiaan sitoutuneet tutkijat kuin saamelai- 
set itse. Klassikoita ovat Väinö Tannerin itäsaamelaisten yhteiskuntaa 
ja elämäntapaa käsittelevät tutkimukset, jotka hän julkaisi vuonna 
1929, ja Erik Solemin saamelaisen oikeusperinteen tutkimukset 1933. 
Osittain sama näkökulma oli myös Helmer Tegengrenillä (1952) tut- 
kimuksessaan, joka kattaa Kemin saamelaisten vuosisatojen pituisen 
historian. Paluu tiukemmin oikeushistorialliseen lähestymistapaan 
tapahtui kuitenkin, kun Sverre Tonnesen (1972) julkaisi tutkimuk- 
sensa ”kirjoittamattoman” valtionomaisuuden muodostamisesta 
Finnmarkiin ja sen oikeusvaikutuksista. Filip Hultblad julkaisi vuon- 
na 1968 huomattavan laajan tutkielman Ruotsin puolelta Luulajan- 

Lapista. Hän tarkasteli paikoillaan pysyvän asutuksen syntyä ja maan- 
viljelyksen lisääntymistä sekä rekonstruoi asukkaiden keskinäi- 
siä sukulaisuussuhteita suhteuttaen ne huolellisesti alueen maantie- 
teeseen ja maaston asettamiin olosuhteisiin. Tässä yhteydessä on 
mainittava myös tutkimus Finnmarkin sisäosissa vallinneista pai- 
kallisista perinteistä ja saamelaisten luonnonympäristön käyttöä siel- 
lä rajoittavasta vakiintuneesta lainsäädännöstä. Kartoituksen tekivät 
Ornulv Vorren, Johan Albert Kalstad ja Dikka Storm, ja se julkaistiin 
valtion ”Ressursutvalget for Finnmarksvidda”-komitean virallisena 
raporttina vuonna 1978 (Gjærevoll 1978). Samaa lähestymistapaa 
jatkettiin viisi vuotta myöhemmin, kun esitettiin kulttuurihisto- 
riallinen selvitys kriteereistä, joita tulisi ottaa huomioon, kun arvi- 
oidaan erilaisten kulttuurijäänteiden suojelutarvetta. (Kulturminner 
og vassdragsvern 1983). Tämän jälkeen vuosien varrella on julkais- 
tu useita yksityiskohtaisia tutkimuksia eri saamelaisryhmien olosuh- 
teista ja historiasta. Kohde on määritetty alueellisesti tai tutkittavana 
on ollut ryhmän elinympäristön tai elämänmuodon mukaan rajattu 
aihe. Esimerkkeinä voidaan mainita Astri Andresenin tutkimus Tor- 
nion-Lapin poropaimentolaisista 1800- ja 1900-luvuilla (1991), Allan 
Kristensenin Varangin saamelaisten perinteitä ja tapaoikeutta 1600- 
ja 1700-luvuilla käsittelevä tutkimus (2001), Lars Ivar Hansenin 
tutkimus saamelaisten vastikkeettomasta oikeudesta maahan (allo- 
dium) 1600-luvulla (1986) sekä Dikka Stormin tutkimus asutuksesta 
ja luonnonvarojen käytöstä Tromssan läänin eteläosassa, ”syrjåisten” 
saamelaisten keskuudessa (markasamer) (1990, 2008). Bjorn Bjerkli 
ja Trond Thuen (1998) ovat julkaisseet tutkimuksen tavoista ja tot- 
tumuksista, jotka säätelivät yhteisen maa-alueen käyttöä Tromssan 
läänin pohjoisosassa, laaksossa, jossa asui pääasiassa saamelaisia. Kes- 
keisiä tutkimustuloksia ja vielä tuoreempia näkökulmia on käytetty 
paljon virallisissa julkaistuissa raporteissa, jotka ovat olleet valmiste- 
lumateriaalina [Norjan] valtion asettamissa komiteoissa. Niiden teh- 
tävänä on ollut selventää saamelaisten oikeuksia luonnonvaroihin ja 
tehdä tähän liittyen ehdotuksia Finnmarkin läänissä sekä sen etelä- 
puolisilla alueilla (ks. NOU 2007:14). Lisäksi on erikseen asetettu ko- 
miteoita pohtimaan, millaisia erityisoikeuksia merisaamelaisilla on 
voinut perinteisesti olla erilaisiin kalastusalueisiin (vrt. Innstilling fra 
samisk fiskeriutvalg, 1993.) 

Historian analysointi ja kirjoittaminen ovat edellä esitetyn lisäk- 
si kohdanneet viime vuosikymmeninä myös uudenlaisia teoreetti- 
sia haasteita, sillä suhtautuminen historian kerrontaan on muuttu- 
nut. Postmodernin lähestymistavan ja konstruktivistisen tietoteorian 
innoittamana on alettu suhtautua yhä epäilevämmin ”suuriin ker- 
tomuksiin” ja ”yhteen ainoaan (eteenpäin virtaavaan) historiankul- 
kuun” — toisin sanoen siihen, voiko historiaa edes esittää kertomuk- 
sena ja voiko sitä selittää vai ei. Ensinnäkin puhutaan sen puolesta, 
että tarvitaan useita, rajattuihin kohteisiin keskittyviä historioita. Toi- 
saalta yritetään ottaa huomioon, että käytettävissä on useita meto- 
deja tai lähestymistapoja, jotka voivat tarjota edellytyksiä historian 
laajempien prosessien analysoinnille ja ymmärtämiselle. Tosin samat 
työskentelymenetelmät ja näkökulmat asettavat myös haasteita tai ne 
voivat rajoittaa ilmiöiden ymmårtåmistå.* ”Yhden ainoan kansalli- 
sen historian” kirjoittaminen ja rakentaminen on siis joutunut jos- 
sain määrin huonoon valoon, ja tilalle on tullut viehtymys ”moniin 
historioihin” joita kirjoitetaan eri näkökulmista ja monenlaisissa yh- 
teyksissä. Eräänlaisena vastauksena tähän huutoon — tarkoitukselli- 
sesti tai tiedostamatta — voidaan pitää monia uudehkoja hankkeita eri 
saamelaisryhmien historioiden selvittämiseksi ja kuvaamiseksi. Niis- 
sä on keskitytty tiettyihin kohteisiin, jotka on rajattu alueellisin tai 
muulla tavalla sovituin perustein. 

Huomattavasti perustavanlaatuisempaa, tieteenteoreettista kri- 
tiikkiä on esitetty niitä lähtöoletuksia ja ennakkokuvitelmia kohtaan, 
joita ulkopuoliset tutkijat ovat käyttäneet hyväksi lähestyessään saa- 
melaisyhteisöjä tarkoituksenaan tehdä tutkimusta jostakin aiheesta 
tai kerätäkseen tietoja. Tämä kritiikki sai alkunsa saamelaisen tutki- 
jan Alf Isak Keskitalon (1974) ohjelmallisesta artikkelista ”Research 
as an inter-ethnic relation”. Keskitalo kritisoi periaatteellisesti ns. ”et- 
notieteitä”, toisin sanoen niitä yhteiskuntatieteitä, jotka perinteises- 
ti olivat eniten kartoittaneet ja analysoineet saamelaisten kulttuuri- 
piirteitä ja yhteisöjä: etnologiaa, kansatiedettä, sosiaaliantropologiaa 


4 Narve Fulsäs: "Historie og forteljing”, Nytt Norsk Tidsskrift, nr. 3 — 2005. 

ja sosiologian eräitä osa-alueita. Hänen mielestään näillä aloilla ei ol- 
lut kiinnitetty riittävästi huomiota siihen, että niiden lähestymista- 
vat, tutkijoiden tapa olla kentällä ja tehdä osallistuvaa havainnointia 
saamelaisissa paikallisyhteisöissä sekä tavat julkaista tutkimustuloksia 
olivat kaikki samanlaisia. Ne olivat aina sidoksissa enemmistön ja vä- 
hemmistön väliseen valtasuhteiden perusasetelmaan. Tutkimukses- 
ta kävi monella tavoin ilmi sen oma inter-etninen luonne ja monen- 
lainen epäsymmetria. Tällaisia olivat mm. 1) Ulkopuolisen tutkijan 
kokemat vaikeudet välittää todellisia motiiveja ja menetelmiä koh- 
deyhteisölleen; kenttätyöntekijän kyvyttömyys saada otetta tutkitta- 
van yhteisön sosiaalisten suhteiden monimuotoisuudesta, 2) Tutkijan 
”ohjaava käsi” siinä, miten huomioita yhteisön sosiaalisesta toimin- 
nasta tulkitaan. Kaiken lisäksi tutkimustulokset julkaistiin tuolloin 
useimmiten sellaisessa muodossa ja sellaisella kielellä, etteivät ne ol- 
leet helposti sen yhteisön ulottuvilla, jota oli tutkittu. Siitä huolimatta 
niillä saattoi olla suoraa vaikutusta tai välillisiä seurauksia valtion po- 
liittisiin, kyseistä kansanryhmää koskeviin päätöksiin. Näin korostui 
entisestään epäsymmetria, jollaista tuli näkyviin joka suhteessa. Aito 
ja käytännössäkin molemminpuolinen vuorovaikutus kävi yhä mah- 
dottomammaksi. Keskitalon keskeinen kysymys oli, voivatko ”etno- 
tieteilijät [joskus tulevaisuudessa] jättää pois holistiset ohjelmat, joil- 
la tavoitellaan vähemmistöjen tyhjentävää teoreettista ymmärrystä 
ja luopuisivatko he tiedon monopolista, johon vähemmistön itsensä 
on sitten viitattava” (Keskitalo 1976: 35). Keskitalon mukaan muutos 
olisi mahdollinen vain luopumalla antropologian yleisestä ehdotto- 
muudesta, että täytyy saavuttaa tieteellinen, yhteisölle yhteinen ja tie- 
toisesti opittava läpinäkyvyys, jossa sisäinen moninaisuus on korvattu 
ulkoisella, ”yleisellä ymmärryksellä”. Sen sijaan on hyväksyttävä ni- 
menomaan vaikeaselkoisuus, jolloin lopulliset teoriat vähemmistön 
omista ongelmista ja keskinäisestä kanssakäymisestä jäävät sen omal- 
le vastuulle. 

Muutamaa vuotta ennen Keskitalon artikkelin julkaisemista Tuk- 
holman Nordiska Museet oli järjestänyt suuren symposiumin, joka 
käsitteli saamelaiskulttuurin ja -yhteiskunnan tutkimusta (Same- 
forskning i dag och i morgon, 1974). Tapahtumassa olivat esillä mo- 
net eri alat, erityisesti arkeologia, etnologia, kansatiede, maantiede, 

historia, väestötiede, sosiologia ja kielitiede. Ole Henrik Magga otti 
jo tuolloin esiin muutamia samoja kysymyksiä, joita Keskitalo myö- 
hemmin käsitteli perusteellisesti. Yksi tällainen oli kova kansainväli- 
nen paine päästä tutkimaan saamelaisten yhteiskuntaa ja kulttuuria. 
Halukkuutta oli lukuisissa eri maissa sekä tutkijoilla että opiskelijoilla, 
ja heidän lähtökohtansa saattoivat olla millaiset tahansa. Pidettiin tar- 
peellisena saada eri alojen työhön mukaan saamelaisia tutkijoita, jotta 
kohdealueiden sosiaalisia verkostoja ja olosuhteita koskeva ”sisäpiirin 
tieto” koituisi tutkimuksen hyväksi. 

Keskitalon ja Maggan esiin nostamia puutteita on viimeisten 30 
vuoden aikana jonkin verran paikattu ja vaatimuksiin on vastattu. 
Yhä useampi saamelainen on akateemisella uralla, moni heistä juu- 
ri yhteiskuntatieteellisellä alalla. Samoin on otettu merkittäviä askelia 
kohti sitä, että saamesta tulee akateemisen tutkimuksen ja julkaisemi- 
sen kieli, mistä osoituksena on säännöllisesti ilmestyvä tieteellinen ai- 
kakauslehti Sámi dieöalas åigecåla. 


Täsmennystä ja täydennystä saamelaisalueen valtioiden 
historiaan ja eri maiden ”kansalliseen historiaan” 


On siis tarpeen tutkia saamelaisten perinteitä ja oikeuskäytäntöjä se- 
kä selvittää, mitä piirteitä varhaisemmista lakiin tai muutoin tapoihin 
perustuneista oikeuksista on vielä säilynyt, ja tältä pohjalta syntyvät 
johtopäätökset on tuotava selvästi esiin. Mutta tämän lisäksi on koko 
ajan puutetta siitä, että saamelaisalueen valtioiden ”kansallisia histo- 
rioita” täytyy kirjoittaa monessa kohdassa uudelleen tai niissä olevia 
aukkoja on täydennettävä. 

Näillä valtioilla on nimittäin niiden monisatavuotisen olemassa- 
olon ajan ollut monikulttuurinen ja monikansallinen perusta mitä 
tulisi korostaa. Kuten jo todettiin, tähän on liittynyt pitkä, sydänkes- 
kiajalta aina 1900-luvun alkuvuosikymmenille saakka kestänyt, hi- 
das prosessi, kun pohjoisen Fennoskandian saamelaisalueet jaettiin 
ympäröivien valtiomahtien kesken ja jako jäi voimaan. Voidaan sa- 
noa, että tämä pitkäksi venynyt kehityskulku — tai pikemminkin useat 
siihen kytkeytyvät muutokset — alkoivat sydän- ja myöhäiskeskiajal- 

la, jolloin keskenään osittain päällekkäiset yhteisveroalueet määritet- 
tiin. Prosessi jatkui vielä ankarampana kilpailuna maasta, väestöstä ja 
luonnonvaroista 1500-luvun lopulta vuoteen 1751. Monen liikkuvan 
saamelaisryhmän kohdalla kehitys huipentui rajojen 1800-luvun vii- 
meisinä vuosina. Osa poronhoitajista kohtasi tämän itse asiassa vasta 
1900-luvun alussa tai keskivaiheilla (Storm 2009). 

Nämä prosessit ovat tietenkin mielenkiintoisia, ja niitä tulee tut- 
kia sinänsä kertomuksena siitä, kuinka saamelaisten elinympäristö 
ja yhteisö vallattiin ja sopeutettiin ympäröiviin valtiorakenteisiin. 
Mutta tässä artikkelissa kiinnitetään huomiota toiseen, saamelaisten 
näkökulmaan. Heidän kannaltaan kaikkein tärkeintä yhdistämis- ja 
yhdentämisprosesseissa on se, että niitä tutkimalla paljastuu myös 
valtioiden käyttämien erilaisten ”kansakunnan rakentamisen” kei- 
nojen ”pimeä puoli”, ja siihen liittyviä epäoikeudenmukaisuuksia ja 
loukkauksia tulee ilmi. Tällä tavalla nähtynä saamelaisten historian 
ja sen esittämistapojen tutkimus edellyttää myös kriittistä analyysia 
siitä, miten valtioiden viranomaiset ovat kohdelleet saamelaisten elä- 
mänmuotoa, elinkeinoja, uskomuksia ja heidän kulttuurinsa luon- 
netta. Nämä asiat on voitu jättää kokonaan huomiotta ja niiden ole- 
massaolo on kielletty. Ihmisiin on muun muassa sovellettu erityistä 
luokittelua. Aktiivisempia ja hyökkäävämpiä saamelaisuuden vastus- 
tamisen ja pois kitkemisen tapoja ovat olleet esimerkiksi lähetystyö 
kulttuuriin ja kieleen kohdistuva yhtäläistämispolitiikka (opetuksen ja 
koulunkäynnin järjestäminen) sekä tarkoituksellisesti syrjivä lainsää- 
däntö, jolla rajoitetaan ja suljetaan pois saamelaisten mahdollisuuksia 
tiettyihin toimeentulon hankintatapoihin ja elinkeinoihin. 

Suunnitelmallista politiikkaa ovat jälkikäteen analysoineet useat 
tutkijat, mm. Storm (2008, 2009) sekä Evjen ja Hansen (2008). Yksi 
aiheista on ollut esimerkiksi saamelaisten jako erilaisiin, valtionhal- 
linnossa kehiteltyihin ryhmiin, joiden taustalla olivat poliittiset syyt 
eli niillä tähdättiin valtionrajojen vetämiseen saamelaisten käyttä- 
mien maa-alueiden halki. Samoin tutkitaan 1600- ja 1700-lukujen 
lähetystyötä (Rydving 1993, Storm, valmisteilla). Monet tutkijat ovat 
myös tarkastelleet ja analysoineet sulauttamispolitiikkaa ja sen vai- 
kutuksia. Itse asiassa yhden kaikkein varhaisimmista tutkielmista te- 
ki maineikas kielitieteilijä ja saamelaisen kulttuurin tutkija Just Knud 

Qvigstad (1853—1957) jo 1907. Myös hän pyrki analysoimaan ”nor- 
jalaistamispolitiikaksi” kutsuttuja hankkeita saamelaisnäkökulmas- 
ta. Aihe nostettiin 1900-luvun ensimmäisillä vuosikymmenillä esiin 
monissa tilanteissa. Näin teki radikaaliksi sanottu norjalaistamispo- 
litiikan vastainen oppositiokin, jonka kanssa Ovigstad näyttää teh- 
neen yhteistyötä, tosin vain rajallisesti (Otterbech 1920). Jernsletten 
(1986) on puolestaan tutkinut norjalaistamista sen kannalta, mitä ras- 
kaita vaatimuksia ja pakotteita saamelaisille asetettiin. Hän myös tar- 
kasteli politiikan vaikutusta siihen, kuinka saamelaiset eivät eräillä 
Norjan alueilla enää kyenneet valvomaan perinteisiä maa-alueitaan 
ja määräämään niistä. Jernsletten keskittyi erityisesti vuoden 1902 ns. 
”Jordsalgsloven”-lakiin, joka koski maan ostoa ja myyntiä. Sen nojal- 
la jokainen, joka halusi ostaa Finnmarkista maata maanviljelyskäyt- 
töön, velvoitettiin kaupan ehtona todistamaan norjan kielen hyvä tai- 
to. Myös eri valtioiden määräämää sääntelyä ja esteitä saamelaisten 
poronhoidolle on tuotu paljon julki ja analysoitu. Viimeksi aihetta on 
käsitellyt Päiviö vuonna 2001. Tässä suhteessa tärkeä tehtävä voi ol- 
la todistusaineistolla, joka on luonteeltaan dokumentaarista. Tällais- 
ta ovat perinteet tai muistitieto siitä, millaista vuotuiskierto resurssi- 
alueelta toiselle, Ruotsin ja Norjan välisen rajan yli, oli aikaisemmin. 
Yksi esimerkki on Lars J. Walkeapään äskettäin julkaistu kirja (2009). 


Metodologisia näkökohtia 


Ne seikat, joihin tässä artikkelissa on kiinnitetty huomiota ja joita 
edellä on selvitelty, osoittanevat selvästi, että tutkijoilla on melkoisia, 
periaatteellisia haasteita. Niitä on sekä saamelaisyhteisöjen historiaan 
liittyvien prosessien tutkimuksessa että siinä, kuinka tällaiset aiheet 
esiteltäisiin analyyttisella tavalla. Haasteita tuo käytettävissä oleva läh- 
demateriaali. Kirjallista aineistoa laatineilla tai niiden sisältöön vai- 
kuttaneilla tahoilla on ollut kulttuurin suhteen erilaisia ”ohjelmia” 
ja näkemyksiä tulevaisuudesta. Näin ollen aiemmat yhteiskunnalli- 


5 Haluan kiittää tutkijakollega Ketil Zachariassenia (IHR, Tromssan yliopisto), 
joka kiinnitti huomioni tähän puoleen Ovigstadin kirjassa. 

set prosessit sekä kulttuuriset merkitykset ja perinteet on ehkä ym- 
märretty väärin, tai niitä on vääristelty, järjestelty halutulla tavalla ja 
sensuroitu. Silti perusdilemmat ja tulkinnan pohjimmaiset ongelmat 
syntyvät niistä lukuisista pienistä ja suurista muutoksista, joita liit- 
tyy kulttuuriseen ja sosiaaliseen vuorovaikutukseen toisten ryhmien 
kanssa silloin, kun taustalla on symmetrisen tai epäsymmetrisen val- 
tasuhteen muutos jommankumman osapuolen kannalta. Tällaisissa 
tilanteissa myös saamelaisten tapa ilmaista etnistä identiteettiään on 
muuttunut merkittävästi vuosisatojen aikana. Taustalla on etnisten 
signaalien dynamiikka ja se, miten etninen identiteetti tuodaan ilmi 
eri tilanteissa ja asiayhteyksissä. Ajan myötä on muuttunut se, mitä 
on olla saamelainen suhteessa muihin, yhteistyössä muiden kanssa 
ja muiden rinnalla. Se on merkinnyt eri asioita riippuen käytännön 
tilanteista, maantieteellisestä alueesta ja vuorovaikutusympäristöstä. 
Vastaavasti ovat muuttuneet tavat, joilla saamelaisuutta on osoitettu 
tai ilmaistu. 

Kun saamelaisten historiaa ajatellaan suhteellisena ja dynaamise- 
na ilmiönä, sen rekonstruointi näyttää riippuvan siitä, että otetaan 
huomioon suuri määrä metodisia erityisnäkökohtia. Edellä esitetyis- 
tä syistä tämä pätee aina, kun saamelaisiin liittyen otetaan käsittelyyn 
erilaisia yhteisöllisiä ja historian prosesseja. Eräänlaisena yhteenveto- 
na annan seuraavaksi joitakin ehdotuksia. 


Lähestymistapa 1: Eri tieteenaloihin pohjautuvien 
tapojen yhdistäminen 


Tarkoitus olisi yrittää korjata niitä lukuisia erilaisia vallinneita käy- 
täntöjä sekä virheellisesti esitettyjä ja mahdollisesti ristiriitaisia ha- 
vaintoja, joita saamelaiset ovat jättäneet sellaisiin aineistoihin ja ai- 
neistoryhmiin, jotka perinteisesti ovat olleet yhden tai joidenkin 
kulttuurihistoria-alojen tutkimuskohteina. Tämä edellyttäisi esi- 
merkiksi fyysisten kulttuurijäänteiden analyyttista vertailua kirjalli- 
siin lähteisiin, ja vastaavaa vertailua tulisi tehdä myös kielitieteellisen 
aineiston, taiteen ja saamelaisen perinnekäsityön (duodji), suullisen 
kansanperinteen ja tekijältä tekijälle siirtyvän tiedon (”handlings- 
bären kunnskap”) kohdalla (Dunfjeld 2006). On syytä huomauttaa 

myös lisähaastattelujen hyödyllisyydestä, jotta jäljellä olevaa perinne- 
tietoa tai muita tiedon rippeitä saadaan dokumentoiduksi. 

Eri tieteenaloja yhdistävän lähestymistavan pohjalta olisi ehkä mah- 
dollista oikaista rakenteellisia vinoumia. Tämä koskee kaikkia sellai- 
sia lähdeaineistoryhmiä joissa empiirinen materiaali on perinteisesti 
otettu käsittelyyn vain yhden tieteenalan kannalta, mutta sisältää tie- 
toa, jota ei ole otettu huomioon muunlaisen aineiston valossa tai sitä 
ei ole pystytty tavoittamaan osaksi muuta tutkimusta. L. I. Hansen on 
käyttänyt integroivaa lähestymistapaa keskustelussa todennäköisesti 
olemassa olleista yhteyksistä Tromssan läänin eteläosan saamelaisyh- 
teisön ja naapurialueen norjalaisylimystön välillä rautakauden lopulla 
ja varhaiskeskiajalla. Hänen puheenvuoronsa perustuu paikannimi- 
tutkimukseen, takautuvaan omistussuhteiden analyysiin sekä alueen 
erilaisten, paljon yksityiskohtia sisältävien fyysisten kulttuurijääntei- 
den tutkimukseen (Hansen 1990). On kuitenkin selvää, että tällainen 
lähestymistapa tuo myös perustavanlaatuisia metodologisia haasteita 
siinä, kuinka tehdä lopullisia johtopäätöksiä keskenään mahdollisesti 
ristiriitaisista todisteista. 


Lähestymistapa 2: saamelaisten vuosisatojen aikana muuttuneet 
etnisen identiteetin ilmaisutavat ja saamelaiskulttuurin 
muutosten huomioon ottaminen tutkimuksessa 


Mitä piirteitä tutkijat ovat kulloinkin nostaneet erityisen keskeisiksi 
saamelaista etnisyyttä osoittaviksi piirteiksi, on vaihdellut eri aikoina 
hyvin paljon. Tämän vahvistaa suuri joukko eri-ikäisiä tutkimuksia. 
Sosiaaliantropologiassa käytetään termiä ”diakriittiset merkit”, joiden 
vaihtumista voidaan tässä yhteydessä kuvata kahdella yksinkertaisel- 
la esimerkillä. 

Venäläinen arkeologi N. A. Makarov on osoittanut, että pohjoisessa 
Fennoskandiassa saamelaishautoihin päätyi 1000—1200-luvuilla suu- 
ri määrä eläinkoristeisia ja -hahmoisia metalliriipuksia, jotka olivat 
toisten suomalais-ugrilaisten ryhmien valmistamia (Makarov 1991). 
Keskeisimmät valmistusalueet sijaitsivat Permin-Volgan seudulla se- 
kä Laatokan kaakkoispuolella ja Valkeajärven ympäristössä. Valtaosa 
riipuksista voidaan muodon tai niihin kuvattujen eläinten perusteel- 

la yhdistää käsityksiin shamaanin matkoista. Saamelaiset pitivät näitä 
esineitä ilmeisesti niin arvokkaina, että he näkivät paljon vaivaa hank- 
kiakseen niitä ja voidakseen laittaa niitä hautoihin. Tällä tavoin näistä 
esineistä tuli tärkeitä etnisyyden merkkejä, jotka erottivat saamelaisia 
skandinaaveista ja muusta Fennoskandian ei-saamelaisesta väestöstä. 

Toinen piirre, jota on korostettu, ovat eräät saamelaisen kansan- 
puvun (gåkti) piirteet. Ne voidaan tunnistaa samoiksi kuin vanhem- 
massa skandinaavisessa tai keskieurooppalaisessa pukeutumisessa. 
Saamelaiseen pukuun on nähtävästi lainattu piirteitä ja niitä on mu- 
kautettu siihen eri vaiheissa, esimerkiksi varhaiskeskiajalla tai renes- 
sanssin aikana (Zachrisson 1984). 

Mielenkiintoisia asioita käy ilmi myös tutkimuksesta, joka koskee 
tiedossa olevien etunimien jakautumista saamelaisten ja norjalaisten 
keskuudessa Tromssan läänin eteläosassa vuosien 1567 ja 1661 välise- 
nä aikana. Kävi ilmi, että molemmat etniset ryhmät käyttivät nimen- 
annossa jonkin verran sellaisia vanhoja nimiä, joita kantaneita norja- 
laisia oli kunnioitettu keskiajalla pyhimyksinä tai jotka muutoin olivat 
saaneet kirkollista tunnustusta, kuten Pyhä Olavi, Pyhä Hallvard ja 
niin edelleen. Mutta tätä yhteistä tapaa lukuun ottamatta saamelais- 
ten ja norjalaisten etunimet olivat 1500-luvulla ja 1600-luvun alussa 
keskenään aivan erilaisia. Norjalaiset käyttivät pääasiassa niiden py- 
himysten nimiä, jotka olivat olleet Euroopassa erittäin suosittuja vii- 
meksi kuluneiden vuosisatojen ajan (myöhäiskeskiajalla). Saamelaiset 
puolestaan välttivät näitä nimimuotoja ja suosivat käännöksiä todella 
vanhasta norjalaisesta nimistömateriaalista, kuten saagoissa esiintyviä 
pakananimiä. On tietenkin pidettävä mielessä, että tutkimus tavoit- 
taa vain ne nimet, jotka on kirjattu virallisiin norjalaislähteisiin. Ei voi 
sulkea pois mahdollisuutta, että saamelaisilla on ollut myös jokin toi- 
nen, lähteisiin tallentamaton nimenantotraditio. Joka tapauksessa ero 
riittänee havainnollistamaan, että kaksi väestöryhmää erottautui toi- 
sistaan hyväksymällä ”viralliseen käyttöönsä” eri osia siitä nimimate- 
riaalista, josta meillä on tietoa (Hansen 2000). 

Joinakin aikoina on saatettu välttää erilaisia tapoja osoittaa kuu- 
lumista etniseen ryhmään tai sitä ei ole osoitettu yhtä avoimesti kuin 
aikaisemmin. Mutta sitten saamelaisuus on jälleen nostettu avoimes- 
ti esiin ja sen näyttämisen tapoja on elvytetty, kuten viime aikoina 
olemme voineet nähdä. 

Lähestymistapa 3: Sosiaalisen vuorovaikutuksen merkitys ja 
tärkeys. Symmetriset ja epäsymmetriset suhteet naapureiden 
tai vuorovaikutusosapuolten välillä osaksi tutkimusta 


Lähestymistapa voisi auttaa tunnistamaan ja oikaisemaan saamelai- 
siin kohdistettuja kielteisiä ja syrjiviä valtion toimenpiteitä, jollaisia 
kuvattiin edellä. Niitä ovat olleet esimerkiksi yhden tai useamman 
saamelaisten asioita hoitavan viranomaisen pyrkimykset erityiseen 
ihmisten kategorisointiin. Lisäksi tämä lähestymistapa voisi innostaa 
yrityksiin kartoittaa, dokumentoida ja analysoida saamelaisasutuk- 
sen luonnetta alueilla, joilla saamelaisten läsnäolosta on ennen vaiet- 
tu lähes täysin sen takia, että väestön etnisestä rakenteesta on jo ollut 
olemassa kaavamainen käsitys. Tällaisesta tutkimuksesta esimerkkinä 
mainittakoon Alf Ragnar Nielssenin teos, joka rekonstruoi huomat- 
tavan saamelaisväestön ja saamelaista asutusta Lofooteille keskiajan 
alusta aina 1800-luvun lopulle (Nielssen 2008). Hänen tutkimuksen- 
sa perustui samalla myös sellaiseen monitieteiseen lähestymistapaan, 
jota suositeltiin edellä. 


Lähestymistapa 4: Muitakin kuin saamelaisiin suoraan 
liittyviä lähteitä tutkimusaineistoiksi 


Jatkona edellä sanottuun voisi olla myös hyödyllistä omaksua lähes- 
tymistapa, että kaikkien mahdollisten lähteiden ja aineistojen käyttö 
katsotaan tervetulleeksi aina, kun ne voivat valottaa saamelaisten ti- 
lannetta tai heihin liittyviä prosesseja. Tällä tarkoitan, että tutkijan ei 
pitäisi rajoittua vain sellaisiin lähteisiin, jotka kertovat nimenomaan, 
eksplisiittisesti saamelaisista tai jotka välittömästi liittyvät saamelais- 
ten toimintaan ja kuvaavat juuri sitä. Asioissa, joiden kohdalla saa- 
melaisten mukanaoloa tai heidän aiempien ja nykyisten oikeuksien- 
sa olemassaoloa on vaikea todentaa, voisi olla aivan yhtä antoisaa — ja 
usein huomattavasti antoisampaa — tutkia lähteitä, jotka kuvastavat 
saamelaisten vuorovaikutuskumppaneiden, kuten norjalaisten, ruot- 
salaisten, suomalaisten ja venäläisten toimintaa ja muutoksia siinä. 
Muissa ryhmissä näkyvä sosiaalinen käyttäytyminen tai väestöraken- 

teen muutokset voivat tällä tavoin epäsuorasti heijastaa saamelaisten 
läsnäoloa tai heidän käyttäytymistään. 

Esimerkkinä kerrottakoon, miten rekonstruointiin saamelaisten 
vanhoja erityisoikeuksia maaomaisuuteen Tromssan ja Nordlandin 
lääneissä 1600-luvulla. Kyseessä oli täysi omistusoikeus maahan peri- 
aatteessa ilman ulkopuolisia velvoitteita, ns. ”saamelainen allodium- 
käytäntö”. Keskeinen kysymys koski sitä, olivatko saamelaisten olete- 
tut omistusoikeudet niin kattavia, että heillä todella oli ”etuasema” ja 
he olisivat pystyneet häätämään norjalaiset vuokralaiset, jos heitä oli 
asettunut saamelaisten asuinpaikoille sillä aikaa, kun nämä itse olivat 
väliaikaisesti jättäneet ne muiden elinkeinojen kuten erikoistuneen 
kalastuksen houkuttelemina. Jos saamelaisilla ei ole ollut erityisoi- 
keuksia, ei heidän alkuperäisten asuinsijojensakaan olisi pitänyt olla 
mitenkään erityisasemassa, vaan norjalaiset olisivat voineet vuokrata 
niitä tavallisilla maanvuokrausehdoilla. Itse asiassa varsinainen rat- 
kaiseva tutkimuskysymys oli, seurasiko maanomistuksen periytymis- 
järjestys eri paikkakunnilla yhteistä kaavaa, johon olisi vaikuttanut 
maan kysyntä yleensä, vai kertooko omistusten siirtymisen järjestys 
siitä, että ensin vuokralla olleet saamelaiset toisinaan ovat ottaneet 
maan yllättäen haltuunsa, vaikka heidän muutoin pitäisi olettaa toi- 
mineen samoista lähtökohdista kuin norjalaiset. Saamelaisten oletet- 
tujen oikeuksien todellisista vaikutuksista ei näin ollen voitu tehdä 
lopullisia johtopäätöksiä ennen kuin oli verrattu keskenään saame- 
laisten ja norjalaisten maanvuokralaisten järjestelmiä, joilla omistus 
siirrettiin eteenpäin. Toisin sanoen olennainen metodinen perusaskel 
oli yksityiskohtainen tutkimus omistuksen siirtymisestä norjalais- 
ten keskuudessa. Vasta sen jälkeen voitiin sanoa luotettavasti mitään 
saamelaisten tapoihin perustuvien oikeuksien laillisuudesta (Hansen 
1984, 1985). 


Johtopäätös: Vuorovaikutussuhteiden näkökulma 
sitoo tutkimuksen alueeseen ja paikkaan 


Näyttäisi siis siltä, että saamelaisten historian analysoimiseen ja sen 
narratiiviseen esittämiseen tulee monia, keskenään hyvin eritasoisia 

haasteita. Niitä ei nouse pelkästään siksi, että saamelaisten asema on 
määrittynyt suhteessa muihin ja heidät on katsottu ”våhemmistök- 
si”. Näin on ollut siitä lähtien, kun ympäröivät valtiot alkoivat saa- 
da valvontaansa eri saamelaisryhmiä ja -alueita, mikä on vaikutta- 
nut siihen, että ”saamelaisten historiaa” ja ”saamelaista kulttuuria” on 
määritetty kyllä vuorovaikutuksen kannalta, mutta epäsymmetrisestä 
näkökulmasta. On selvää, että tällä puolestaan oli hyvin paljon vaiku- 
tusta tapaan, jolla ”saamelaisten tekemisiin” kohdistuva tutkimus jat- 
kossa hahmotettiin ja miten tutkimusasetelmiin rakennettiin vastak- 
kain ”ulkopuolisen” ja ”sisåpiirin” näkökulma. Mutta dilemmat eivät 
siis rajoitu tällaisiin yleisen tason kysymyksiin, vaan ne vaikuttavat 
myös tapaan lähestyä lähteitä ja käytännössä käsitellä niitä. Yleisen ta- 
son analyysista juontuvista ongelmista on kuitenkin hyvät edellytyk- 
set selvitä nimenomaan silloin, kun niitä lähestytään osana johonkin 
paikkaan tai alueeseen keskittyvän tutkimuksen osana. Silloin pysty- 
tään perehtymään yksityiskohtaisesti lähdemateriaalin tiettyihin eri- 
tyispiirteisiin, mutta samalla voidaan käyttää hyväksi kaikkia mah- 
dollisia lähteitä ja niissä olevia vihjeitä otetaan esille mahdollisimman 
laajasti. 

Johdanto 
Esikristillinen etninen maailmankuva 


Tässä artikkelissa tarkastellaan saamelaista kulttuuria enimmäkseen 
historiassa, esikristillisenä pyyntikulttuurina. Tavoitteena on tehdä 
”valistunut arvaus” siitä, millaiselta saamelainen maailmankuva ja 
ns. uskomusmaailma (tässä artikkelissa: uskonto tai muinaisusko) on 
saattanut näyttää ennen kristillisen lähetystyön vaikutusta. Tehtävä ei 
ole helppo, sillä kristilliset vaikutteet tihkuivat saamelaisten pariin jo 
hyvin varhaisista ajoista alkaen, kauan ennen kristillistä lähetystyö- 
tä. Tämä keskiaikainen vaikutus jäi kuitenkin yleensä pintatasolle. Se 
näkyy kuitenkin esim. monien tuonpuoleisten olentojen nimissä ja 
noitarumpujen kalvoille maalatuissa symboleissa. Ennen lähetystyö- 
tä ja vielä sen alkuaikoinakin saamelainen kulttuuri oli kyllin vahva 
sulauttamaan vieraat ainekset orgaanilla tavalla omaan kansankult- 
tuuriinsa, eikä ole olemassa sellaista saamelaisen kansanuskon lähdet- 
tä, jossa vanha maailmankuva esiintyisi ”puhtaana”. Ei myöskään ole 
syytä ilman muuta olettaa, että saamelaiset olisivat kautta esihistorian 
olleet kulttuurisesti vain vastaanottavana osapuolena (tästä ja muista 
saamelaisen uskontohistorian perustavista metodisista kysymyksistä, 
ks. Rydving 2010). 

Kansanuskon tutkijan ensimmäinen tehtävä on vapauttaa mielen- 
sä nykyajattelun pelisäännöistä ja sopeutua kansanomaisen ajattelun 
lakeihin. Kansanomainen logiikka ei aina seuraa meidän logiikkaam- 
me mutta myös kansanomainen maailmankuva pyrkii yhtenäisyyteen 
ja johdonmukaisuuteen — omien lainalaisuuksiensa puitteissa. Kan- 
sanusko ei ole kokoelma kaoottisia ja joskus huvittaviakin detaljeja, 

vaan oudoiltakin tuntuvilla yksityiskohdilla on ollut omassa konteks- 
tissaan merkitys ja mieli. Muinaisen maailmankuvan hahmottami- 
sessa voimme käyttää apuna myös etnografisia vertailumateriaaleja. 
Uskontoekologisen paradigman puitteissa ajattelemme, että saman- 
kaltaisissa luonnonolosuhteissa kansanuskot muodostuivat toisiaan 
muistuttaviksi, ja lisäksi uralilaisessa kulttuuripiirissä voimme olettaa 
myös tietyn kielellis-kulttuurisen jatkuvuuden. 

Saamelaista uskomusperinnettä on leimannut pyyntikulttuu- 
ri. Koska liha ja kala ovat muodostaneet pääasiallisen ravinnon, on 
eläinkunta ollut hyvin keskeisessä asemassa myös uskomusmaailmas- 
sa. Ennen lähetystyön kautta tapahtunutta siirtymistään kristilliseen 
kulttuuriin saamelaiset eivät juurikaan agraaristuneet vaan säilyivät 
pyyntikulttuurisina kansoina vanhan saamelaisen kansanuskon lop- 
puun asti. Siinä missä esim. suomalaisilla tyypillisesti pyyntikulttuu- 
riin kuuluva shamanismi vaihtui magian harjoittamiseksi ja tietäjä- 
laitokseksi agraaristumisen myötä jo kauan ennen kristinuskon tuloa, 
saamelainen shamanismi oli vahva aina 1700-luvulle asti. Se muuttui 
tietäjälaitokseksi vasta ulkoisesta pakosta, kun huomiota herättäneet 
shamanistiset elementit kriminalisoitiin. Maanviljelyskulttuureil- 
le ominaista vainajakulttia saamelaisilla ei koskaan ollut, vaan myös 
suhde vainajiin on ollut kristillistymiseen asti pyyntikulttuurin men- 
taliteettien mukainen. 

Lähetysrynnäkkö Ruotsin valtakunnan lapinmaissa tapahtui 1600- 
luvun jälkipuoliskolla, jolloin ainakin rummun käyttö ja julkinen 
seitapalvonta juurittiin pois. Tämän vaiheen paras asiantuntija on 
ruotsalainen Häkan Rydving (esim. 1995). Utsjoen ja Inarin seudun 
lähetyshistoriasta on olemassa Ritva Kyllin teos vuodelta 2005. Myös 
Tuomo Itkosen valaisevat yleisesitykset (esim. 1945) ovat edelleen lu- 
kemisen arvoiset. 

Norjan puolella vastaava kristillistymisperiodi oli muutamia vuo- 
sikymmeniä myöhemmin, 1700-luvun alkupuolella. Piilotettuna tra- 
ditiona ja kertomusperinteeksi muuntuneena saamelainen etninen 
uskonto on elänyt viime sotien jälkeiselle ajalle asti ja elää kenties vie- 
läkin. Joka tapauksessa saamelaiset mytologiset olennot ja muut mui- 
naiseen maailmankuvaan kuuluvat ilmiöt toimivat tänä päivänä sa- 
dunkerronnan aineksina ja etnisen revitalisaation myötä niistä on 
monissa tapauksissa tullut tärkeitä kulttuurisia symboleita. 

Mainittuun Ruotsin valtakunnan lähetysrynnäkköön liittyy ensim- 
mäinen jollakin tavalla tieteelliseksi luonnehdittava kiinnostus saa- 
melaista kansanuskoa kohtaan. Tuolloinkin saamelaisten esikristillis- 
tä uskontoa koskevat dokumentit syntyivät lähetystyön näkökulmasta 
periaatteella ”vihollinen on tunnettava”. Kuitenkin, kun saksalaisen 
oppineen Johannes Schefferus käytti niitä teoksensa Lapponia (1673) 
toimitustyössä, ote oli objektiivisuuteen pyrkivä ja silloisin tieteelli- 
sin mittapuin arvioituna kriittinen. Varhaisemman saamelaisia kos- 
kevan tutkimuksen, ns. lappologian onkin katsottu saaneen alkunsa 
tästä teoksesta, ja ”uskontotieteellinen” näkökulma on ollut mukana 
lappologiassa siis alusta alkaen. Lapponiassa saamelainen kansanusko 
oli erityisen kiinnostuksen kohteena, koska teos oli oikeastaan Ruot- 
sin valtiovallan tilaustyö: taustalla olivat eurooppalaiset huhut, joiden 
mukaan Ruotsin sotavoimien menestys oli saamelaisilla noitakons- 
teilla hankittu. Schefferuksen toimeksianto oli kumota nämä nöy- 
ryyttävät luulot, mutta tunnollisen professorin kuvaukset saamelai- 
sista noidista lienevät vaikuttaneet juuri päinvastoin. 

Seuraava merkittävä saamelaisen kansanuskon yhteenveto oli Knud 
Leemin suurteoksen (1767) liitteenä oleva Erik Jessenin laaja artikke- 
li. Siinä oli käytetty hyväksi tuntematonta lähdettä (ns. Leemin Ano- 
nyymi), joka lienee ollut norjansaamelaisten tunnetuin lähetyssaar- 
naaja, 1710—1720-luvuilla vaikuttanut Thomas von Westen. Ruotsin 
puolella vaikuttaneet lähetyssaarnaajapapit Pehr Fjellström ja Pehr 
Högström puolestaan laativat kaksi nykypäivänkin tutkimuksen kan- 
nalta ensiarvoisen tärkeää dokumenttia. Fjellström kirjoitti klassisen 
kuvauksen saamelaisesta karhurituaalista (1755). Se on perusteellisin 
tunnettu kuvaus aiheesta ja itse asiassa myös ainoa ajalta, jolloin kar- 
hukultti vielä oli saamelaisilla elävää perinnettä. Högström puoles- 
taan laati yleisesityksen Ruotsin saamelaisista kiinnittäen runsaasti 
huomiota kansanuskoon. Kummankin kirkonmiehen kuvakset ovat 
valistusteologian hengessä varsin kiihkottomia ja saamelaista kansan- 
uskoa ajankohtaan nähden asiallisesti tarkastelevia. (Tämän ajan läh- 
teistä tarkemmin, ks. Rydving 1993 ja 1995). 

1800-luvulla mytologioitten laatiminen tuli romanttisen filosofian 
vanavedessä suorastaan muoti-ilmiöksi, ja tässä vaiheessa syntyivät 

mm. Lars Levi Laestadiuksen (julkaistu suomeksi 2011) ja Jacob Fell- 
manin (julkaistu ruotsiksi 1906) arvokkaat käsikirjoitukset. Kuten jo 
valistusaikana, romantiikan ajalla kansanuskon ilmiöt koettiin ihmi- 
sen luonnollisen jumalkaipuun aidoiksi joskin pahasti vääristyneiksi 
ja puutteellisiksi ilmauksiksi, ja niistä oltiin sinällään kiinnostuneita. 
Uskontotiede syntyi yhtäältä juuri romantiikan aikaisesta myytteihin 
kohdistuneesta kiinnostuksesta. Se on sittemmin yhdessä folkloristii- 
kan kanssa ollut tutkimassa saamelaista perinnettä osana ns. lappo- 
logiaa ja sittemmin osana saamentutkimusta. Paradigman vaihdosta 
lappologiasta saamentutkimukseen on käsitelty toisaalla tässä teok- 
sessa. 


Maailmankuva: kosmologia 
Kosmogonia, kosmografia, eskatologia 


Saamelaisten maailman syntyä koskevista käsityksistä (kosmogo- 
nia) on jäänyt jäljelle hyvin vähän. Säilyneet tiedot viittaavat mieli- 
kuviin syklisesti luotavasta ja tuhoutuvasta maailmasta. Paremmat 
dokumentit meillä on muinaisesta saamelaisesta kosmografiasta eli 
maailmankuvasta. Saamelaisilla on ollut varsin tarkka kartta siitä 
maailmasta, jossa he ovat eläneet. Se heijastuu mm. rumpukalvoista. 
Itäisemmät, segmenttijakoiset rummut antavat hyvin selkeän kuvan 
kolmikerroksisesta maailmasta, jossa kerrosten välillä on ”lovet”: niis- 
tä shamaanin sielu mahtuu kulkemaan (ks. kuva 10.). Vastaava kolmi- 
kerroksinen maailmankuva ilmenee myöskin läntisistä aurinkokeski- 
sistä rummuista, joita ”luetaan” vastapäivään alkaen ylhäältä ylisestä 
maailmasta ja päätyen (usein eräänlaisen seinän siitä erottamaan) ali- 
seen maailmaan (ks. kuva 8.). Oli siis jumalten ylinen maailma, ih- 
misten ja maanpinnan välittömässä läheisyydessä elävien erilaisten 
olentojen keskinen maailma ja alinen, vainajien ja pimeitten henkien 
maailma. Keskisessä maailmassa tämän- ja tuonpuoleinen läpäisivät 
toisensa eli myös keskinen maailma sisälsi hyvin paljon tuonpuolei- 
suutta. Palaamme tähän pyhää ja profaania koskevassa kappaleessa. 
Kaikilla suomalais-ugrilaisilla kansoilla taivaankantta näyttää 
kannatelleen maailmanpatsas tai maailmanpuu. Myös saamelaiset 

tunsivat maailmanpatsaan: se päättyi Pohjantähteen (Boahjenåsti), 
maailmantappiin, jonka ympäri universumi näytti kiertävän. 

Vaikka saamelaisten kosmografia on ollut korostetun vertikaali- 
nen (mistä seuraavassa alaluvussa enemmän), ovat he tunteneet myös 
maailman laidalle kauas etelään sijoittuneen lämpimän ja onnellisen 
maan, bårbmun. Tämä oli saamelaisten lintukoto, jonne muuttolin- 
nut talveksi matkasivat. 

Maailmanlopun (eskatologia) osalta saamelaiset tunsivat kaksi 
myyttistä mahdollisuutta, joista kumpikin edustaa tähtitaivaalle si- 
joittuvaa ns. astraalimytologiaa. Maailma saattaa tuhoutua kosmises- 
sa tähtien sodassa, jossa Pohjantähti ja samalla koko maailmanpatsas 
lopulta ammutaan alas. Arcturus eli Ajomiehen (Bootes) tähdistön al- 
fatähti kuviteltiin taivaalliseksi metsästäjäksi, joka ilmeisesti Ajomie- 
hen beta-, gamma- ja delta-tähtien muodostamalla jousella ampuu 
Pohjantähteä. Tämän pelottavan vision torjumiseksi läntiset saame- 
laiset ovat vahvistaneet maailmanjärjestystä kerran vuodessa pysty- 
tetyllä kultillisella maailmanpatsaalla. Käytännössä kulttipatsas oli 
koivun kanto tai koivupölkky. Vaihtoehtoisesti on sanottu, että maa- 
ilmanloppu tulee, kun samoin tähtitaivaalle sijoittuvassa draamassa 
myyttiset metsästäjät, Gållåbårtnit (ks. seuraava luku), saavat ammu- 
tuksi tähtikuvioista muodostuvan alkuhirven. Itäsaamelaisilla maail- 
manloppu on tapahtunut niin ikään taivaallisen metsästysdraaman 
kautta: Tiermes-ukkosenjumala ajaa takaa taivaallista kultasarvista al- 
kupeuraa. Sateenkaari on ukkosenjumalan jousena ja salamat hänen 
nuolinaan. Kun Tiermes saa peuran tapetuksi, tähdet putoavat taivaal- 
ta, kuu ja aurinko sammuvat ja maa tulee elottomaksi. — Tämä kerto- 
mus lienee kytkettävissä kuolansaamelaisessa mytologiassa keskeiseen 
peuramiehen hahmoon (Meandas; engl. kirjallisuudessa Myanndash. 
Peuramiehestä, ks. Sergejeva 1994; siitä ja muista kuolansaamelaisten 
käsityksistä, ks. Sergejeva 1997: 147—160.) 

Gälläbärtnit edustavat myyteissä ensimmäisiä saamelaisia. Näin 
maailman alku- ja lopputapahtumat kiertyvät dramaattisesti yhteen. 
Ihmisen- ja peuranhahmoinen, alkuaikojen naispuolisen shamaanin 
ja peurahirvaan liitosta alkunsa saanut Meandas taas on varsinaisesti 
itåsaamelaisen peuranpyynnin oppimiseen liittyvän myytin keskus- 
hahmo, joten tässäkin myytissä alku- ja lopputapahtumilla on loogi- 
nen yhteys: kun saamelaisten kannalta perustavan tärkeän peuraelin- 

keinon myyttinen lähtökohta tuhoutuu, loppuvat elinmahdollisuudet 
maailmasta ja on maailmanlopun aika. 


Ihmisen ja kulttuurin synty 


Vaikka saamelaisilla ei ole paljon varsinaisia kosmogonisia myyttejä, 
on heillä hyvin vahva saamenkansan ja sen elinkeinojen alkua kos- 
keva, aurinkoon liittyvä mytologia. Nämä myytit on koodattu pit- 
kiin eeppisiin jaksoihin, joista tunnetuin on ”Päivän pojan kosiomatka 
jättiläisten maahan”. Tämän eeppisen joiun julkaisi ensinnä Anders 
Fjellner (1795—1876), ruotsalainen saamelaissyntyinen pappi ja saa- 
melaisen kansanperinteen kerääjä. 

Joiku kertoo siitä, kuinka Päivän (Auringon) poika lähtee purjehti- 
maan kohti jättiläisten maata, joka sijaitsee jossakin kaukana pohjoi- 
sessa ”tuolla puolen Pohjantähden, kuun ja päivän lånsipuolla”. Mo- 
nien seikkailujen jälkeen poika tuo tuliaisinaan jättiläisen tyttären, 
jonka kanssa hän solmii avioliiton. Auringon pojan ja jättiläisen tyt- 
tären poikia kutsuttiin jo mainitulla nimellä Gälläbärtnit, Gällän po- 
jat. Nämä olivat ensimmäinen saamelainen sukupolvi. Tältä pohjalta 
”auringon lapsista” (beaivvi mänät) on tullut saamelaisten suosittu 
epiteetti. Gållån pojilla oli myös kulttuuriheerosten rooli sikäli, että 
heitä pidettiin suksien keksijöinä. Kuoltuaan he pääsivät taivaalle täh- 
diksi, joilla on eskatologisissa lopputapahtumissa edellä todettu rooli. 
(Tarkemmin, ks. Hirvonen 2000.) 

Myytinsirpaleet kertovat edelleen, että Aurinko oli tyytyväinen 
avioliittoon ja antoi pariskunnalle ensimmäisen peuralauman ikään 
kuin myötäjäisiksi; samoin Aurinko opetti poikansa metsästämään 
peuroja. Näin selittyy myös elinkeinon alku. Peurat/porot ovat viime 
kädessä peräisin auringosta, ja näin myös Auringosta tulee kulttuu- 
riheeros. Tähän liittynee se, että länsisaamelaisessa aurinkokeskisissä 
rummuissa poro on hyvin usein piirretty aurinko-rombin keskelle tai 
jollekin sen ”säteistä” (ks. kuvat 1., 4. ja 8.). 

Fjellnerillä on myös osittain suorasanainen kertomus tai kerto- 
mussikermä Auringon tyttärestä Njäveseatnistä ja kuun tyttärestä 
Ähteeseatnistä. Näitä koskeva motiivikompleksi on yleissaamelainen, 
ja sitä on sitä pidettävä hyvin vanhana (ks. Huuskosen artikkeli). 

Tarina alkaa lyhyellä kuvauksella kultaisesta ajasta, jolloin kaikkea, 
maitoa, kalanlihaa ja kalanmätiä ym. saatiin mitään työtä tekemättä. 
Onni kuitenkin rikkoutui eräänlaiseen syntiinlankeemukseen: ihmi- 
set alkoivat tappaa toisiaan. 

Sankarit nimeltä Njåvvis ja Áttjis avioituivat, Njåvvis Auringon tyt- 
tåren Njåveseatnin kanssa ja Åttjis kuun tyttären Áhčešeatnin kanssa. 
Kummankin jo odottaessa lasta heidän miehensä murhattiin. Tämän 
takia naiset kesyttivät peurat — Auringon lahjan — ja aloittavat näin 
poronhoidon. 

Edellinen sai pojan, jälkimmäinen tyttären. Ahéeseatni onnis- 
tui kuitenkin huijaamaan pojan itselleen. Aikuiseksi vartuttuaan 
Ähteeseatnin kasvattipoika osuu oikean äitinsä kodalle ja saa selville 
asioitten todellisen laidan. Poika tappaa kasvatusäitinsä, jonka ruu- 
miista ja porokarjasta tulee hänen kuoltuaan sammakoita, rupikonnia 
sekä erilaisia vahinkoeläimiä. 

Tarinoilla saattaa olla yhteinen lähtökohta. Mahdollisesti Njå- 
veseatnin poika on juuri jättiläisen tyttären nainut auringon poi- 
ka. Toisaalta Áhčešeatni siis on kuun tytär, ja kuulla on erityissuhde 
myös saamelaisten tuntemaan myyttiseen hirviöhahmoon, stålluun 
(ks. tuonnempana). Aurinko ja kuu sekä vastaavasti ihminen ja ställu 
muodostavat siis eräänlaiset myyttiset polariteetit. 


Protouralilainen vs saamelainen maailmankuva 


Uralilaisia mytologioita vertailemalla on pyritty rekonstruoimaan ns. 
kantauralilaiseen kulttuurivaiheeseen kuulunut kosmografia. Tähän 
ehkä n. 6000 vuotta sitten pohjoisessa Euraasiassa valinneeseen maa- 
ilmankuvaan on Anna-Leena Siikalan mukaan kuulunut ainakin neljä 
rakenteellista peruspiirrettä: Pohjantähden keskeinen asema taivaan 
keskuksena; 2) horisontaalisen ja vertikaalisen hahmotuksen yhteen- 
sulautuminen tai samanaikaisuus; 3) pohjoinen-etelä-akselin koros- 
tus sekä 4) vesiteiden keskeisyys tämän- ja tuonpuoleisen yhdistäjinä. 
Siikalan mukaan maailmanpatsas ei siis välttämättä ole kuulunut vie- 
lä kantauralilaiseen kosmologiaan. (Kantauralilaisesta maailmanku- 
vasta, ks, Siikala 1999: 102; Napolskikh 1992; Helimski 1998: 28-31). 

Verrattaessa yleissaamelaista kosmografiaa kantauralilaiseen (mi- 
hin kulttuuripiiriin saamelaiset ainakin kielellisesti palautuvat) on 
todettava saamelaiskulttuurien selkeästi eriytyneen siitä. Keskeisin 
ero saamelaisen ja kantauralilaisen kosmografian välillä on siinä, että 
saamelaisten maailmankuva on kehittynyt hyvin vertikaaliseksi. Saa- 
melaisten alinen maailma näyttää enemmän tai vähemmän sijain- 
neen maan alla, kun taas esim. suomalaisilla se oli kantauralilaisittain 
korostetusti pohjoisessa ja virran takana. Kuitenkaan saamelaisilla ei 
ole kysymys siitä, että maan alla sijaitseva vainajala heijastaisi maan- 
viljelyskulttuurin lähivainajala-ajatusta. Pyyntikulttuureissa suhtau- 
tuminen vainajiin ylipäätään oli varsin pelokas, ja heidät lähetettiin 
saamelaistenkin parissa jonnekin kauas kaikesta (etävainajala). Poh- 
jantähden keskeisyyttä lukuun ottamatta muutkaan kantauralilaisen 
maailmankuvan peruspiirteet eli etelä-pohjoinen-suunnan merki- 
tys ja vesiteiden keskeisyys eivät tule mitenkään suuremmassa mää- 
rin esiin saamelaisessa perinteessä. Asia on merkittävä, koska jo suo- 
malaisilla sekä pohjoisuus että vesitiet hyvin keskeisesti määrittävät 
tuonpuoleista alista maailmaa. Selvästi vesielementti on kuitenkin ol- 
lut mukana varhaisimmissa vainajala-uskomuksissa, sillä noidan apu- 
henki aliseen maailmaan oli kala. Samoin vanhimmassa tunnetussa 
saamelaisen shamanismin kuvauksessa (Historia Norwegiae 1200-lu- 
vulta) noidan matka tapahtuu veden alla: apuhenki on valas, joten 
vainajala näyttää sijainneen meressä. Tällöinkin vainalalan sijainti 
kuitenkin hahmottuu ensisijaisesti vertikaalisesti, sillä tarinassa su- 
kelletaan meren pohjaan. 

Saamelainen kosmografia on siis useissa merkittävissä suhteis- 
sa eronnut uralilaisesta standardiperinteestä, vaikka sen uralilainen 
pohja on ilmeinen. Se on myös eronnut sitä lähinnä olevasta itäme- 
rensuomalaisesta perinteestä. Asiaintila tukee nykyistä käsitystä saa- 
melaisten etnogeneesistä. Geneettinen tutkimus on näyttänyt, että 
saamelaiset poikkeavat selvästi muista suomalais-ugrilaisista kansois- 
ta, ja että saamelaiset ovat saaneet perimäänsä merkittäviä lisiä jos- 
takin tuntemattomasta läntisestä muinaiseurooppalaisesta lähteestä. 
Uskontotieteellinen tutkimus osoittaa, että tämä muinainen vaikutus 
on ollut luonteeltaan sekä geneettistä että kulttuurista. 

Muinaisuskon käytänteitä ja varsinkin käsityksiä tuonpuoleisesta voi- 
daan usein tutkia ja tulkita oheisen kaavion valossa: 


Etelä 
Oikea Mieheys/maskuliinisuus 
Myötäpäivään 
Oikein pain oleminen 
Aurinko 
Etc. Kasvava kuu 
Vaatteissa 
Lehtipuu 
Alasti Etc. Havupuu 
Vähenevä kuu 
Kuu 
Ylösalaisin 
Vastapäivään 
Naiseus/feminiinisyys Vasen 


Pohjoinen 


Tämänpuoleisuutta karakterisoivat pohjoisissa kansankulttuureis- 
sa säännöllisesti esim. jo kantauralilaisen maailmankuvan tuntemalla 
tavalla eteläisyys, ylhäällä oleminen (vertikaalinen hahmotus) ja oi- 
kea puoli (horisontaalinen hahmotus). Tuonpuoleisuutta (erityisesti 
vainajien valtakuntaa ja olotilaa) luonnehtivat vastaavasti pohjoisuus, 
alhaalla oleminen ja vasen puoli. On syytä huomata, että suhteessa 
topografisesti kolmijakoiseen maailmaan ylemmän kentän elementit 
viittaavat usein sekä yliseen että keskiseen maailmaan kun taas alem- 
man kentän elementit viittaavat vain aliseen maailmaan. (Tästä se- 
manttisesta mallista enemmän, ks. Pulkkinen 2010.) 

Törmäämme kaavion semanttisiin elementteihin tässä esityksessä, 
joskin on syytä muistaa, että saamelaisten kohdalla siis varsinkin poh- 
joisuuden (joskus myös horisontaalisen oikea—vasen-ulottuvuuden) 
erityismerkitys on hämärtynyt. Toisaalta esim. auringon ja kuun di- 
kotomia on saamelaisessa myyttisessä maailmankuvassa korostunut. 


Pyhän ulottuvuudet ja pyhät paikat 


Esikristillisessä pohjoisten pyyntikansojen ajattelussa arkinen ja pyhä, 
tämän- ja tuonpuoleinen, eivät näytä erottuvan toisistaan yhtä jyr- 
kästi kuin nykyihminen erottaa pyhän muusta elämänpiiristä — sikäli 
kuin hän yleensä pyhän tunnistaa. Muinainen ihminen eli elämänpii- 
rissä, jota hallitsi kaksi kuvitteellista polttopistettä, arkinen (profaani) 
ja pyhä (sakraali). Voimme verrata sitä ellipsin rajaamaan kenttään 
kaksine polttopisteineen. Jotkut asiat olivat lähempänä arkista poltto- 
pistettä, mutta niissäkin pyhyyden ulottuvuus oli jollakin tapaa läsnä. 
Esim. aiottaessa kaataa puu polttopuiden tekoa varten oli hakkaajan 
ensin pyydettävä puun henki poistumaan. Toisaalta vain kovin har- 
vat asiat, jos mitkään, edustivat absoluuttista pyhyyttä. Enimmäkseen 
niin tämän maailman kuin ylisen ja alisenkin maailman näkymät- 
tömätkin olennot ovat olleet vain enemmän tai vähemmän ”pyhiå” 
tai kohtalokkaan vaarallisia; ne eivät ole olleet mitään täysin toisen- 
laista. Ne ovat voineet olla ihmiseen nähden ylivertaisia ja ylivoimai- 
sia ja niihin on sisältynyt enemmän tai vähemmän ihmisten kannal- 
ta potentiaalisesti hyödyllistä tai vahingollista voimaa, siis manaa tai 
suomalaisittain väkeä. Pyhyydessä oli aste-eroja, eräänlainen jatkumo 
kahden teoreettisen ääripisteen, täysin pyhän ja täysin profaanin välil- 
lä. Tästä kaksinapaisessa voimakentässä elämisestä on kuolansaame- 
lainen tutkija Jelena Sergejeva (nyk. Porsanger) kirjoittanut osuvasti: 


Palvontapaikkojen voima ei ole yliluonnollinen sanan varsinaisessa mer- 
kityksessä (s.o. supranormaali) vaan ylivoimainen, ihmistä voimakkaam- 
pi. [Kuitenkin] Ihminen elää tämän voiman kanssa, sen avulla ja samanai- 
kaisesti sen sisässä, koska hän ei erota itseään luonnosta eikä sen voimasta. 
[- -] Tavoitteena on ylläpitää luonnon ja ihmisen/yhteisön [~ —] keski- 
nåissuhdetta molemminpuolista hyötyå tavoitellen. (Sergejeva 1997: 192) 

Kuitenkin pyyntikansoillakin on selvästi ollut asioita, jotka ovat 
olleet arkielämästä erilaisin määräyksin, tabuin erotettuja. Tällaiset 
asiat olivat siinä määrin kertaluokkaa pyhempiä, että niitä on syytä 
tarkastella erikseen. 

Tässä artikkelissa termit "yliluonnollinen ja 'supranormaalf on hy- 
lätty siksi, että ne yhtäältä liiaksi assosioituvat länsimaiseen pyhään 
ja toiseksi siksi, että ne loogisesti edellyttävät luonnollisen ja ”nor- 
maalin) mistä luonnonkansoilla ei sanan varsinaisessa merkityksessä 
ole ollut käsitystä. Sen sijaan käytetään termejä ”tämänpuoleinen' ja 
”tuonpuoleinen;, 


Äiligas, bassi 


Saamelaisilla on ollut kaksi termiå, jotka ovat viitanneet jollakin taval- 
la pyhään’. Ensimmäinen on åiligas, joka on ilmeisen myöhäinen ger- 
maaninen lainasana (vrt. helig, heilig, holy), ja toinen bassi, jota taas 
pidetään aikoinaan kantagermaanista varhaiskantasuomeen lainau- 
tuneena sanana ja joka etymologisesti on samaa juurta kuin suomen 
"pyhä". Ailigas-tyyppinen pyhyys lienee ollut luonteeltaan varsin myö- 
häsyntyistä, mahdollisesti varsin abstraktia pyhyyttä; ehkä lähempänä 
länsimaistyyppistä pyhää kuin bassi. Sellaisena se todennäköisesti en- 
siksi on korvautunut kristillisellä pyhällä. Ailigas tunnetaan varsinkin 
paikannimistä: ne ovat varsinkin tuntureita (esim. Utsjoella on kol- 
mekin Äiligas-tunturia, Utsjoki-Ailigas, Nuvvus-Äiligas ja Karigas- 
niemen Äiligas), mutta myös järvien nimissä diligasta tavataan (esim. 
Ailakkajärvi Enontekiöllä). 

Vuoden ensimmäisillä, kaamoksen jälkeen näyttäytyvillä aurin- 
gonsäteillä uskottiin olevan parantavaa voimaa, koska siunaus- 
ta tuovat Ailigas-miehet saapuvat niiden mukana auringosta. Nämä 
jumaluudet nähdään usein aurinkokeskisten rumpukalvojen ”aurin- 
gonsåteillå”. Ailigas-miesten palvonta lienee perua katolisesta pyhi- 
myskultista. 

Bassi-sana on kielentutkijoiden mukaan pronssikautinen (n. 1300— 
500 e. Kr.) laina. Kantagermaanin sana *wiha, erotettu’, merkitty’, ”ra- 
jattu) olisi varhaiskantasuomeen lainautunut muodossa *piisä, josta 
sitten kehittyivät sekä suomen pyhä” että saamen bassi’. Myös bassi 

liittyy usein tuntureihin ja järviin. Niissä asui tuonpuoleisia ns. säiva- 
olentoja (ks. tuonnempana). Bassiksi nimitettiin monesti myös seito- 
ja, joten bassi-sanalla on ollut varsin yleisluonteinen pyhäksi? kään- 
nettävä merkitys. 


Säiva 


Pyhän kanssa jollakin tavalla läheisessä yhteydessä oli salaperäinen 
såiva. Noidan ja tavallisenkin saamelaisen suojelushenget eli basseväri 
olbmot (”pyhien tunturein miehet”) olivat toisten lähteitten mukaan 
såiva olbmot. Näitä ”säiva-miehiä” asui myös pyhissä järvissä. Såivan 
todellinen luonne on jäänyt hämärän peittoon ja siitä voidaan esittää 
vain spekulaatioita. 

Etymologisesti sdiva palautuu samaan kantasanaan kuin ruotsin 
sjö, meri’, järvi. Lånsi-Ruijassa ja nykyisessä Suomen Lapissa såiva 
on viitannut kaksipohjaisiksi kuviteltuihin, tuonpuoleisten olentojen 
asuttamiin järviin (nykyperinteenkin tuntemat ”saivojärvet”). Nämä 
ovat yleensä kirkasvetisiä lähdejärviä, jolloin pohjassa todella saattaa 
näkyä järvien väliseksi aukoksi tulkittu lähteensilmä. Länsisaamelai- 
silla säiva taas on assosioitu tiettyihin pyhiin tuntureihin 

Säiva esiintyy ainoastaan läntisillä aurinkokeskisillä rummuilla 
mutta niillä kyllä varsin säännöllisesti. Sillä on kaavoittunut paikkan- 
sa oikealla puolella aurinkorombin ja vainajalaksi tulkitun kolmio- 
maisen, nelikanttisen tai kekomaisen kuvion välissä, oikeassa alanel- 
jänneksessä (kuva 1.). Vainajalasta näyttäisi varsin useissa tapauksissa 
johtavan ikään kuin tie säivaan. Säivassa nähdään sekä eläinten että 
ihmisten kaltaisia olentoja. Uhrieläinten ja esim. kultillisesti kaade- 
tun karhun tiedetään syntyneen uudelleen säivaan, siinä missä taval- 
listen eläinten sielut olivat kierrossa tavallisessa fyysisessä maailmassa. 
Säiva-järvien tai -tunturien eläinhahmoiset olennot olivat saamelais- 
noidan apuhenkiå (ks. shamanismi) ja säivan antropomorfiset (ih- 
mishahmoiset) olennot taas toimivat noidan suojelushenkinä — he 
olivat edesmenneitten noitien henkiä, ja näiden joukkoon tämä itse- 
kin kuoltuaan liittyi. Kuitenkin saivä-henkiä oli useimpien lähteitten 
mukaan myös tavallisilla ihmisillä mutta toisin kuin noidat he eivät 
kuitenkaan kyenneet suoraan kommunikaation henkien kanssa. Ta- 

Kuva 1. Säivassa nähdään ainakin asumuksia (kotia) ja peuroja/poroja. 

vallinen ihminen saattoi kutsua säiva-henkiään joikumalla ja nämä 
antoivat sitten vastauksensa unessa. Sdiva-henget periytyivät suvussa 
mutta niitä saatettiin myös ostaa ja myydä. Viime kädessä palvonnan 
tähtäyspisteessä oli toivo kuolemansa jälkeen itse päästä säivaan, mi- 
kä kuitenkin saattaa edustaa varsin myöhäistä, kristinuskosta jo vai- 
kutteita saanutta ajattelutapaa. Säiva-olentoja koskevat lähteet ovat 
voittopuolisesti norjansaamelaisia. Ruotsinsaamelaiselta alueelta säi- 
lyneet tiedot ovat samansuuntaisia mutta vähemmän selväpiirteisiä. 
Kolttasaamelaisilta tunnetaan funktionaalisesti säiva-henkiä vastaa- 
vat kaddz-henget (seuralainen). Ainoa ero on, että nämä olivat eläin- 
hahmoisia siinä missä suojelushenkien roolissa olevat säiva-henget 
olivat ihmishahmoisia. 

On arveltu, että säivan itäisempi yhteys makeaan veteen ja järviin 
olisi alkuperäinen. Silloin se liittyisi luultavasti saamelaisten uralilais- 
taustaisiin, vanhimpiin vainajalakäsityksiin, jotka lienevät väistyneet 
viimeistään germaanikontaktien vaikutuksesta, ehkä jo aikaisem- 
min. Pyhiin vuoriin tai ylipäätään johonkin tuonpuoleiseen tai py- 
hään viittaava nykymerkitys olisi näin sekundaarinen, jälkimmäinen 
eräänlainen väljähtynyt merkitys. Jotakin tekemistä säivalla vainajala- 
ajatuksen kanssa on, koska uhrit saiva-hengille suoritettiin ”alaspäin”. 
Uhraukset toimitettiin uhripuun ääressä mutta uhripuuna toimiva 
juurakko pantiin ylösalaisin. Tässä on yksi esimerkki muinaisuskon 
semanttisen kentän elementeistä ja siitä, mitä niistä voidaan päätellä. 

Ainakin eteläsaamelaisella alueella säiva lienee joka tapaukses- 
sa saanut vaikutteita muinaisgermaanisista ideoista, joiden mukaan 
suvun vainajat siirtyivät tiettyihin pyhiin vuoriin ja siellä elivät tätä 
maallista elämää onnellisempaa elämää. Tällaisia vanhojen norjalais- 
ten pyhiä vuoria tunnetaan erityisesti siltä alueelta, josta myös vuo- 
ri-säivaa koskevat vanhat norjalaiset lähteet on koottu. Toisaalta ka- 
tolinen opetus Paratiisista on saattanut muokata (joko vesien alaista 
tai lännessä tuntureihin siirtynyttä) säiva-vainajalaa onnellisen tai- 
vasvainajalan suuntaan. Sinne pääsivät ympäröivän tuonpuoleisen 
kanssa hyvin eläneet, ts. käytännössä noidat'; tavalliset ihmiset pää- 
tyivät ”normivainajalaan” Jåbmiidaibmuun (ks. vainajala), joka sekin 
oli jo siirtynyt vertikaalisesti maan alle. Såivan vainajasielut muuttui- 
vat luonteeltaan suojelushengiksi, ja säivasta käsin nämä kunnioitetut 
esivanhemmat sekä suojelivat saamelaisia että velvoittivat heitä säilyt- 

tämään identiteettinsä, kuten vanhat lähteet korostavat. (Säivasta, ks. 
myös Bäckman 1975, jolla hieman toisenlainen näkemys såivan muo- 
dostumisesta.) 


Seitapalvonta 


Seita eli palvottu luonnonkohde (toissijaisesti myös ihmiskäsin tehty 
puupaalu) on ilmiönä täysin yleissaamelainen. Sanana sieidi on lähes 
yleissaamelainen, ja se tunnetaan myös itäsaamelaisten parissa. Tun- 
tematon se on ainoastaan eteläisimmillä saamelaisilla. Muitakin ni- 
mityksiä on ollut, kuten storjunkare, ja seitaa on myös kutsuttu yksin- 
kertaisesti bassiksi tai myös jumalaksi, jubmel tai ipmil. Tämä saattaa 
kuitenkin edustaa varsin myöhäistä traditiokerrosta. 

Sieidi-sanan etymologia on epäselvä. Sen on esitetty olevan samaa 
kantaa kuin siida; tämä etymologia alleviivaa seidan paikallisuutta. 
Sen on esitetty olevan myös skandinaavista perua: seidr tarkoitti mui- 
naisskandinaavisen naispuolisen ekstaatikon suorittamaa ennusta- 
mista. Mutta miksi olisi tapahtunut tällainen merkityssiirtymä? Seli- 
tys on mitä todennäköisimmin väärä, koska seita-sana puuttuu juuri 
eniten skandinaavikontakteissa olleilta eteläsaamelaisilta mutta tun- 
netaan itäsaamelaisilla. 

Seidat olivat alun perin ilmeisesti pelkästään elinkeinojen harjoi- 
tukseen liittyviä kultti- ja uhripaikkoja. Seidan kautta katsottiin vai- 
kuttavan jonkinlainen nimeämätön luonnonmahti, josta elinkeinon- 
harjoitus ja ylipäätään menestys ja onni olivat riippuvaisia. Vaikka 
toisinaan puhutaan seita-hengistä, vaikuttaa siltä, että seidat olivat 
vain heikosti personoituja. Myöhäisperinteessä seidoilta tiedetään 
joskus pyydetyn myös terveyttä ja muuta menestystä, ja saattaa olla, 
että seitojen ”toimenkuva” on laajentunut saamelaisten esikristillisten 
jumalien kriminalisoimisen jälkeen. Koska (alkuperäinen) seitakultti 
liittyi metsästykseen ja kalastukseen, myöhemmin poronhoitoon, se 
kuului miesten elämänpiiriin ja oli siis naisille tabu 

Seitoja oli eritasoisia, mitä tulee niitä palvoneeseen piiriin. Suurim- 
pia seitoja saattoi palvoa koko siidan väki (esim. Inarinjärven Ukon- 
saari ja Pelkosenniemen Pyhätunturi), kun taas suuri osa seidoista lie- 
nee ollut yksilö- tai perhekohtaisia. Suurin osa seidoista oli kiviä tai 

kalliopaikkoja, mutta myös pyhiä lähteitä voidaan nimittää seidoiksi. 
Kooltaan kiviseidat vaihtelevat. Ne ovat usein ulkonäöltään huomiota 
herättäviä, joskus ihmis- tai eläinhahmoisia. (kuvat 2. ja 3.). Toisinaan 
seidoiksi on valikoitunut aivan tavallisen näköisiä kiviä. Mahdollises- 
ti kysymyksessä on tällöin ollut eläinten vaellusreitteihin liittyvä tai 
satunnainen poikkeuksellisen hyvä saalis- tai apajapaikka. Myös pui- 
sia seitoja oli olemassa, mutta ne lienevät olleet vähemmän kunnioi- 
tettuja. Luotettavana kirjoittajana pidettävä Pehr Högström (1847, 
faksimile 1980) toteaa niistä, että ”he [saamelaiset] palvovat kiviju- 
malia silloin, kun ovat niitä lähellä, mutta muulloin puisia”. Samoin 
Högström sanoo, että lappalaiset pitivät kiviseitoja paljon pyhempinä 
kuin puisia. Luultavasti puuseidat ovat olleet toissijainen ja erityises- 
ti kala-apajien luona käytetty ratkaisu silloin, kun ei ole ollut paikalla 
tarkoitukseen sopivaa kivistä kalaseitaa. (Puuseidoista ja palvonnasta 
niillä, ks. Mebius 1968: 61—69.) 

Palvonta yhteisöseidoilla loppui suurin piirtein samanaikaises- 
ti noitarummun käyttämisen kanssa. Valtakulttuurin (ja sitä kautta 
vähitellen myös saamelaisyhteisön sisäisen) kontrollin ulkopuolel- 
le paremmin jäävä yksilökohtainen palvonta jatkui joissain tapauk- 
sissa ainakin sotien väliseen aikaan asti, ehkä vielä 1950-luvullekin. 
Huoli toimeentulosta jarrutti seidoista luopumista. Tämä kiteytyi to- 
teamukseen, jonka Paavo Ravila pani muistiin Koillis-Inarista 1930: 


Tavallisia ammatteja harjoittavat ihmiset kyllä tulevat toimeen kristillisen 
Jumalan kanssa; mutta poromiesten täytyy varmemmaksi vakuudeksi tur- 
vautua myös seitoihin. 


Seitakulttiin liittyi saumattomasti uhraaminen. Seitauhreja voi- 
daan uskontotieteessä tarkastella kolmesta näkökulmasta: 1) lahjauh- 
ri: lahja — vastalahja; 2) yhteisöllinen uhri: uhriateria antaa tuonpuo- 
leista voimaa ja vahvistaa yhteenkuuluvuutta; 3) sovitusuhri jonkin 
taburikkomuksen johdosta. Saamelaisten kannalta uhrit niin seidoilla 
kuin muissakin yhteyksissä olivat yleensä kahden ensimmäisen näkö- 
kulman kombinaatioita tai kuuluivat kolmanteen kategoriaan. Frans 
Äimälle kerrottiin 1900-luvun alussa Inarilla: 

Kuva 2. Enontekiön Somasjärven seidan kahdet kasvot hallitsevat koko 
ympäristöä. (Kuva: Petri Halinen) 


Kuva 3. Tässä kivessä ovat rannikon saamelaiset nähneet jääkarhun hah- 
mon. Varangerin Montensnes. (Kuva: Petri Halinen) 


224 


Saamelaisten esikristillinen uskonto 


Uhraaminen on tapahtunut siten, että uhripaikalle tuodut kalat, lihat — 
parhaat laatuaan on siellä keitetty ja syöty. Tarkoitus oli, lausui muuan tie- 
donantaja, että jumala tulee syötetyksi, kun uhriväki syöpi. Siitä johtuupi, 
että söipä väki vaikka kuinka paljon, nälissään se aina uhripaikalta palasi. 
Toinen tiedonantaja lisäsi vielä, että kivijumalaa, seitaa, oli sivelty uhrilie- 
mellä. Uhraamalla toivottiin onnen (kalan, metsäriistan pyynnissä, po- 
ronhoidossa) pysyvän ennallaan tai paranevan. (Äimä 1903) 


Usein uhrin suorittanut ryhmä söi siis itse suurimman osan uh- 
rieläimestä, mutta silloin seidan tuli pars pro toto -periaatteen mu- 
kaisesti (osa kokonaisuuden puolesta) saada osansa kaikista eläimen 
ruumiinosista — myös luut, sillä luissa ”asuvan” sielun ympärille såi- 
vassa (jonne uhrattu eläin siis ikään kuin jälleensyntyi) vaikuttavat 
voimat saattoivat luoda uuden såiva-ruumiin. 

Yksinkertaisimmillaan uhrirituaali tarkoitti vain sitä, että seitaa 
ohimennen apajalla käytäessä voideltiin kalanrasvalla tai verellä. Sil- 
loin rituaalilla oli vain lahja-vastalahja-uhrin luonne. Samoin peura- 
tai poroseidalle saattoi yksinäinen uhraaja myös tuoda sarvia milloin 
tahansa ohi kulkiessaan. 

Suhde seitoihin oli suhteellisen tasa-arvoinen ja vastavuoroinen. 
Sekä ihmisellä että seidalla oli velvollisuutensa. Ihminen uhrasi ja 
kunnioitti, ja seita antoi elinkeino-onnen. Jos jompikumpi rikkoi tä- 
män lausumattoman sopimuksen, seurasi rangaistus. Jos ihminen 
käyttäytyi ylimielisesti seitaa kohtaan, rangaistus oli elinkeino-onnen 
loppuminen tai myös esim. sairastuminen. Mutta yhtä lailla huono ja 
saamaton seita saattoi saada rangaistuksen. Tunnetaan paljon kerto- 
muksia seitojen hylkäämisestä, mikä tapahtui yleensä polttamalla sei- 
ta ja valamalla vettä päälle, jolloin kivi murtuu. Lapin lähetysvaiheen 
ajoilta on tarinoita siitä, kuinka käännynnäiset hylkäsivät seitansa ja 
sitten, kun rangaistusta ei kuulunut, monet muutkin yhteisön jäsenet 
kääntyivät. 

Kodan piirin pyhät paikat: BoaSsu, 
naisten sakraali vyöhyke ja uhrilava 


Kota oli tavallaan mikrokosmos verrattuna suuren maailman makro- 
kosmokseen. Järjestyneen maailman, kosmoksen, keskus oli aina siellä, 
mihin kota pystytettiin. Siellä oli myös oma pyhän keskittymänsä, jo- 
ka oli pyhä takasoppi ja -ovi, boassu. Tästä on vielä muistona paikan- 
nimi Posio. Boas$u oli paikka, jossa säilytettiin noitarumpua ja aseita 
ja jonka kautta kuljettiin uhritoimituksiin ja tultiin niistä. Sen kautta 
myös lähdettiin karhun- ja muuhunkin metsästykseen ja palattiin niil- 
tä ja tuotiin saalis sisään. Boas$u oli naisilta kielletty paikka, ja samoin 
kaikki em. asiat olivat naisille tabuja. Kansanuskon käänteisajattelun 
(tuonpuoleisissa kaikki on toisin) mukaisesti jälleen boassun hallitse- 
va jumaluus kuitenkin miellettiin feminiiniseksi. Häntä pidettiin met- 
sästyksen suojelijana, mutta mitään kovin merkittävää toiminallista 
funktiota tällä jumalattarella ei liene ollut, sillä oli olemassa Leaibeolm- 
mái varsinaisena metsästyksenjumalana. Muutenkin Boassuåhkkåsta 
tai hänen kultistaan tiedetään hyvin vähän; lähinnä se, että jouluna hä- 
nelle uhrattiin paloviinaa kaatamalla sitä boas$un lattialle. 

Vastaavasti tulisijan ja ovensuun välinen alue oli naisten sakraali 
vyöhyke, jossa ajateltiin ns. åhkkå-jumalattarien (ks. jumaluudet) asu- 
van. Siellä suoritetuista riiteistä tiedämme valitettavan vähän, koska 
tietojen kerääjät eivät naisten kulttuurista ole juuri olleet kiinnostu- 
neita. Naiset antoivat omille jumaluuksilleen lähinnä juoma- ja ruo- 
kauhreja kaatamalla niitä maahan. Ylipäätään näyttää siltä, että sekä 
boassun että naisten sakraalin alueen jumaluudet asuivat kodan per- 
mannon alla. Kodan mikrokosmos-luonnetta kuvastaa se, että juma- 
luudet tavallaan muuttivat kodan mukana, tai oikeammin ne olivat 
kaikkialla, missä asuinkenttä kulloinkin oli. 

Ruotsin Lapista peräisin olevien tietojen mukaan joka paikkaan, 
jonne kota pystytettiin, rakennettiin samalla kertaa myös yksinker- 
tainen uhrilava. Sillä saatettiin palvella mitä tahansa kulloinkin ky- 
symykseen tulevaa jumaluutta. Edellå mainitut uhripuut pystytettiin 
tällöin juuri lavalle. Arvauksena voidaan esittää, että uhrilavakäytän- 
tö on edustanut saamelaista paikalliskulttuuria metsäisillä seuduilla, 
joilla näyttäviä seitakiviä ei ollut tarjolla samalla tavalla kuin tuntu- 
rioloissa. 

Tuonpuoleiset olennot 


Mitä jumalalla? muinais- ja kansanuskon yhteydessä tarkoitetaan? 
Käsitettä on usein käytetty huolimattomasti. Jumalasta on syytä pu- 
hua vain sellaisessa tapauksessa, jossa tuonpuoleinen olento ikään 
kuin tämän maailman ulkopuolelta, esim. ”taivaasta” hallitsee jotakin 
laajaa elämänpiiriä. Suppeampien elämänpiirien tuonpuoleisista hal- 
litsijoista, varsinkin jos he asuvat ihmisten keskellä tässä maailmassa, 
on syytä käyttää pikemminkin nimitystä haltija (esim. paikanhaltijat 
ja eläinten lajinhaltijat). Lisäksi saamelaiset ovat muiden luonnon- 
kansojen tapaan tunteneet sellaisia tuonpuoleista luonnetta omaavia 
olentoja, jotka ovat jakaneet saman elinympäristön kuin ihmiset mut- 
ta jotka eivät ole varsinaisesti ”hallinneet” mitään, tai ainakaan mitään 
muuta kuin heille kaikella kohtuudella kuuluvan reviirin. Tällaisia 
ovat olleet ainakin maahiset ja ställut. Näistä olennoista käytetään täs- 
sä artikkelissa nimitystä ”kanssaeläjät'. 

Saamelainen muinaisusko tuntee edelleen myyttiseen alkuaikaan 
kuuluvia olentoja, alkuolentoja joilla on vahvasti myös ns. aitiologis- 
ten olentojen luonnetta. Nämä ovat olentoja, joiden funktio kansan- 
kulttuurissa on selittää, kuinka erilaiset asiat ja ilmiöt ovat saaneet al- 
kunsa. Niistä on aiemmin tässä artikkelissa käsitelty mm. Njäveseatni 
ja Áhčešeatni. 


Jumaluudet 


Tiedot saamelaisten vanhoista jumalista ovat varsin epävarmoja ja 
tulkinnanvaraisia, mikä johtuu ensinnäkin siitä, että tiedot niistä 
ovat suhteellisen myöhäisiä. Kuten alussa korostettiin, saamelaisen 
mui-naisuskon mielikuvamaailma kristillistyi jossain määrin jo en- 
nen kuin saamelaiset varsinaisesti omaksuivat kristinuskon. Toiseksi 
ns. klassisten (1600—1700-lukujen) lähteitten laatijat, yleensä låhetys- 
saarnaajat, lienevät omista näkökulmistaan jo vahvasti tulkinneet sitä 
heille on kerrottu ja mitä on haluttu kertoa. Edelleen tiedot saamelais- 
ten jumalista ovat korostetun läntisiä — ja siten vahvemmin kristillis- 
tyneitä — ja suurin osa perustuu Thomas von Westenin 1720-luvulla 
keräämiin, sinänsä luotettaviin muistiinpanoihin. 

Tavaksi on tullut käsitellä saamelaisten jumaluuksia alkaen ”ylhääl- 
tä” ja päätyen ”alhaalle”, ja näin teemme tässäkin artikkelissa. 

Ainakin läntiset saamelaiset ovat tunteneet eräänlaisen ylimmän 
jumalan, taivaanjumalan ja maailmanjärjestyksen ylläpitäjän, josta 
on eteläisimmillä saamelaisalueilla käytetty nimitystä Radien (< råda, 
hallita).' Nimi osoittaa skandinaavista vaikutusta, ja kristillinen pin- 
tasilaus tulee esiin siinä, että Radien miellettiin usein kolminaisuu- 
tena. Siihen kuului isä-Radien, poika-Radien ja vaimo-Radien; kris- 
tillinen Pyhä Henki on tässä korvautunut vastaavalla naispuolisella 
jumaluudella ehkä Neitsyt Marian kultin vahvasta asemasta johtuen. 
Läntisissä noitarummuissa Radien esiintyy usein juuri kolminaisuu- 
tena tai rakennuksen — kirkon — hahmossa. Rakennussymbolissakin 
näyttäisi kolminaisuus olevan edustettuna (ks. kuva 8, kuvio 30.). 

Itäisemmiltä saamelaisilta ei vastaavaa jumalaa tunneta vaan tai- 
vaanjumala näyttää olevan sulautunut ukkosen jumalaan. Äke Hul- 
tkrantz onkin esittänyt, että pohjoisten ja itäisten itäsaamelaisten 
tuntema ukkosenjumala, vanhojen lähteitten Tiermes tai Diermis (oi- 
keammin esim. koltansaamen Tiermes) olisi alkuperäinen saamelai- 
nen taivaanjumala. Näin Radien olisi skandinaavisista ja saamelaiseen 
kulttuuriin jo ennen kristinuskon varsinaista tuloa tihkuneista kristil- 
lisistä aineksista muotoutunut myöhempi tulokas. 

Radienin kultti oli sekä miesten että naisten harjoittama. Voitaneen 
ajatella niin, että Radien oli siinä määrin abstrakti, kaiken konkreet- 
tisen toiminnan tuolle puolen sijoittuva jumaluus, että saamelaisen 
kansankulttuurin sinänsä vahva kulttuurinen ja erityisesti kultillinen 
sukupuolijako tässä tapauksessa saatettiin ylittää. 


Aurinko, Beaivi, on myös katsottu jumaluudeksi. Sitä palveltiin po- 
ronhoidon menestymiseksi sekä sairaustapauksissa (ks. diligas). Sen 
kunniaksi syötiin eräänlainen uhriateria, aurinkopuuroa kevättalvella. 

Eteläsaamelaisilla aurinko esiintyy noitarumpujen keskellä olevana 
rombikuviona. Muissakin rummuissa aurinko yleensä esiintyy mut- 


1 Radien on tässä säilytetty vanhojen lähteitten edustamassa muodossa, kos- 
ka ei ole varmaa tietoa, kuinka nimi pitäisi palauttaa aitosaamelaiseen 
muotoon. 

ta ei välttämättä keskeiskuviona, vaan ympyräkuviona jossakin rum- 
mun yläosassa. 

Aikaisemmassa tutkimuskirjallisuudessa Aurinkoa yleensä pide- 
tään feminiinisenä jumaluutena. Tämä on todennäköisesti virheel- 
linen yleistys, joka on ollut seurausta siitä, että Schefferuksen (1673) 
lähdemiehet Nicolaus Lundius ja Samuel Rheen aikoinaan kirjoittivat 
saamelaisten pitävän sitä ”kaikkien elävien olentojen äitinä”. Edelleen 
Aurinkoon liittyen tunnetaan jo aiemmin käsitelty Auringon tytär. 
Eräät tiedot sanovat, että Auringolle uhrattavan valkoisen tai ainakin 
valkoisella villalangalla merkityn peuran tai poron piti olla naaraspuo- 
linen, mikä kyllä sinänsä viittaisi Auringon feminiinisyyteen. Mutta 
kun Auringon tytär on hyvin keskeisessä asemassa saamelaisten kult- 
tuuriheeroksena — kuten peuranpyynnin ja poronhoidon aloittajana — 
on aivan mahdollista, että Aurinkoa on palveltu tyttären kautta mutta 
että Aurinko silti olisi itse ollut maskuliininen. Auringon tyttären fe- 
miniininen, mahdollisesti sinänsä aivan arkaaiseen uralilaisen myto- 
logiapohjaan perustuva hahmo on länsisaamelaisilla saattavat saada 
lisäintensiteettiä skandinaavinaapureitten Neitsyt Marian kultista. 

Idempänä Auringolla joka tapauksessa on aivan selvästi ollut mas- 
kuliininen luonne. Turjansaamelaiset ovat kutsuneet aurinkoa nimel- 
lä ”aurinkomies? piejjve ollmyi. Tässä yhteydessä on hyvä huomata, et- 
tä Nils-Aslak Valkeapään tunnettu runoteos Beaivi, Ahéåzan (1988, 
suom. Aurinko, isäni) edustaa nimenomaan tätä kantaa. (Auringosta 
tarkemmin, ks. esim. Sergeyeva 2000.) 


Kuulla on esitetty yleismaailmallisesti olevan demoninen, ikään kuin 
”paha” tai potentiaalisesti vaarallinen luonne. Esimerkiksi samoje- 
dit sanovat auringon olevan ylimmän jumalan Numin ”hyvä silmä” 
ja kuun taas sen ”paha silmä”. Saamelaisillakin sillä on ollut jossakin 
määrin todella demoninen luonne: olihan Äheeseatni juuri kuun tytär. 
Vaikka aurinko ja kuu muodostavat semanttisen parin, jossa aurin- 
ko liitetään elämää ylläpitäviin voimiin ja kuu sitä tuhoaviin, saame- 
laisessa perinteessä kulkee myös toinen juonne, joka tekee kuusta hy- 
vin ambivalentin: kuu koettiin myös porojen vasomisen suojelijaksi. 
Itse asiassa myös tämä ambivalenssi on yleismaailmallinen ja hel- 
posti selittyvä: kuussa on itsessään kasvavan ja vähenevän kuun dua- 
lismi, ja kasvava kuu on kaikkialla tulkittu ikään kuin elämää raken- 

tavaksi, asioille suotuisaksi ja hyväksi enteeksi, kun taas vähenevä kuu 
on koettu päinvastaisesti. Kuuhun liittyy kaksinkertainen semantiikka, 
yhtäältä aurinko-kuu-dualismi ja toisaalta kuun sisäinen dualismi. 

Kuusta otettiin merkkejä esim. tulevan lapsen suhteen. Kasvava 
kuu ”alulle panon” aikana merkitsi poikalasta ja vähenevä kuu tyt- 
tölasta — poikalapset olivat toivotumpia kuin tyttölapset. Kasvavan 
kuun aikana syntyvän lapsen oletettiin myös menestyvän paremmin 
kuin vähenevän kuun aikana syntyneen. Tällaisten seikkojen tähden 
kuulle ei kuitenkaan tiedetä uhratun. 

Mielikuva kuusta raskaana olevana ja siten synnyttävänä naisena 
on toki helposti ymmärrettävä ja universaali. Johdonmukaisesti kuul- 
la näyttää olleen feminiinistä luonnetta saamelaistraditiossa, ja sille 
uhrattavien eläinten piti olla naaraspuolisia. Sukukansojen traditiosta 
tiedetään ainakin, että marit ovat mieltäneet kuun feminiiniseksi. 

Saamelaiset laskivat kuukauden aina uudesta kuusta. Kuukausia 
heillä oli 13. Kuu koettiin erityisen kriittiseksi kahdesti vuodessa. Toi- 
saalta oli 12-kuukautisen aurinkovuoden ja 13-kuukautisen kuuvuo- 
den väliin jäävä jakoaika, 13. kuukausi, joka sattui joulukuulle ja siis 
vuoden pimeimpään aikaan. Se tunnettiin nimellä Bassemånnu eli 
"pyhä kuu". Joulukuun kuu koettiin helposti ”vihaiseksi ja årtyisåksi”, 
kuten muuan vanha lähde toteaa. Sen aikana oli kiellettyä tehdä mi- 
tään meluisaa työtä ja erityisesti oli kiellettyä kehrätä. Bassemännun 
aikana ja varsinkin jouluaattona katsottiin kaikenlaisten luonnon- ja 
vainajahenkien, ns. jouluväen olevan erityisesti liikkeellä, ja senkin ta- 
kia oli käyttäydyttävä hiljaisesti ja siivosti. Kehruukielto liittyy tähän: 
myötäpäiväinen liike pidätti edesmenneitä tässä maailmassa ja sitä 
haluttiin välttää. Tämä perustuu hyvin laajasti tunnettuun sääntöön, 
jonka mukaan liikkuminen myötäpäivään kuuluu eläville ja vastapäi- 
vään vainajille. Bassemännun aikana tiedetään paikoin uhratun kuul- 
le (tai jouluväelle?) ruokauhri veneenmuotoisessa tuohiropposessa. 
Tämän veneuhrin on tulkittu näkyvän joillakin rumpukalvoilla (ks. 
kuva 8, kuvio 12.). 

Vuoden toinen kuukierto eli suurin piirtein helmikuu oli toinen 
kriittinen aika, mutta silloin kuuhun suhtauduttiin aivan eri tavalla. 
Kuuta ruokittiin sitomalla kotiporojen sarviin heinää sekä lisäksi me- 
luttiin ja äänekkäästi kutsuttiin kuuta. (Auringosta, kuusta ja tähdistä 
saamelaisessa maailmankuvassa, ks. myös Lundmark 1982). 

Ukkosenjumala oli joko jo mainittu itäisempien saamelaisryhmien 
Tiermes’ tai pohjoissaamen Baján tai Bajänolmmäi (< "yläpuolella 
oleva”), luulajansaamen Ádjá ("isoisä"), inarinsaamen Äijih (vanha 
mies, vrt. suomen Ukko) tai eteläsaamelaisten Hovragaellies (vanho- 
jen lähteitten Horagalles). Viimemainittu on nimensä puolesta selvästi 
läntistä lainaa (Thor + gaellies = ”ukko"). 

Ukkosen jumalalla on noitarummuissa vasara kädessään. Siihen 
liittyviin käsityksiin on ehkä tavallista enemmän liittynyt laina-ainek- 
sia, mikä näkyy esim. siinä, että ukkosta pidettiin paholaisen lapsena 
mutta Jumalan ottolapsena. Näin se oli luonteeltaan sekä paha että 
hyvä. Ukkosenjumalan palvontaan liittyy erittäin mielenkiintoista se- 
mantiikkaa. Rheenin mukaan uhripuun piti olla siis koivua — ylisen 
maailman epiteetti — mutta se pystytettiin ylösalaisin. Uhri meni näin 
tehtäessä ”alaspåin” Tämä tuntuu periaatteessa ristiriitaiselta, mut- 
ta selittyy aivan luontevasti ukkosen hybridiluonteella. Pelottavuu- 
tensa johdosta ukkosenjumalalla koettiin siis olevan alista luonnetta 
siitä huolimatta että se topografisesti sijoittui ylös taivaalle. Edelleen 
ukkosenjumalalle uhrattavan teuraan oikeaan korvaan oli neulottava 
merkiksi harmaa villalanka: ei valkoinen kuten yleensä luonnonju- 
maluuksille uhrattaessa tai punainen, kuten oli tapana seidalle uhrat- 
taessa, tai musta, kuten olisi ollut laita, jos olisi uhrattu alisille juma- 
lille — vaan poikkeuksellisesti harmaa. 


Lapio kädessä rumpujen yläsegmentissä kuvattu ihmishahmo on 
Bieggagdllis, tuulimies. Tuulimiehen merkitys ainakin peuranmetsäs- 
tyksen ja poroelinkeinon kannalta on ollut varsin suuri, koska peu- 
roilla ja poroilla on taipumus kulkea vastatuuleen. Näin pitkäaikainen 
yksipuolinen tuuli saattoi viedä peuraelon kauaksi, ja silloin tuulimie- 
helle oli uhrattava. Inarinsaamelaisten tiedetään uhranneen tuulimie- 
helle Inarin kirkonkylältä länteen olevilla Piegg-oaivadz-tuntureilla eli 
suomeksi Tuulispäillä. 


2 Luultavasti näin oli myös jo ammoin kuolleessa keminlapissa, sillä sen mui- 
naisella puhuma-alueella tunnetaan Tiermes-alkuisia paikannimiä, ja Kemi- 
järven Termisvaaran tiedetään olleen muinainen palvontapaikka). 

Monia jumalia saivat palvoa ja niille uhrata vain miehet; Radien ja 
Aurinko olivat tästä poikkeuksia. Naisilla oli omat jumaluutensa, ns. 
åhkkå-jumalat, Mättarähkkä ja hänen tyttärensä Såråhkkå, Juksåhkkå 
(”jousiakka”) ja Uksåhkkå (”oviakka'). Nämä asuivat kodan alla nais- 
ten sakraalilla vyöhykkeellä miesten sakraalia vyöhykettä boassua vas- 
tapäätä. 

Såråhkkån etymologia saattaa palautua luomista tarkoittavaan sa- 
naan, siis luova nainen) 'luojatar”. Sitä on pyritty palauttamaan myös 
halkomista tai haaraa (sdrastit, halkoa’, sárri, haara”) tarkoittavaan 
sanaan, mikä sekin tietysti voidaan assosioida synnytykseen. Rumpu- 
kalvoilla Särähkkän symbolina on haarakeppiä kantava naishahmo. 
Synnytyksen helpottamiseksi saamelaisilla oli tapana halkoja Såråhk- 
kän kunniaksi. Sekin käy yksiin tämän etymologian kanssa. 

Nämä jumalattaret liittyivät erityisesti suvunjatkamiseen. Länsi- 
saamelaiset sanoivat, että ihmissielu tuli alun perin taivaanjumala Ra- 
dienilta. Tämä antoi sen ensin Madder-Attje-nimiselle jumaluudelle, 
joka on suppealla länsisaamelaisella alueella tunnettu Måttaråhkkån 
puoliso. Madder-Attja luovutti sielun edelleen Måttaråhkkålle, joka 
puolestaan luovutti sen tyttärilleen. Tämä oli itse asiassa Måttaråhk- 
kän ainoa rooli koko proseduurissa. Hänen tyttärensä hoitivat kaiken 
konkreettisen sen jälkeen. 

Såråhkkå kasvatti nyt lihan sielun ympärille, ja Juksähkkä taas 
vaihtoi lapsen sukupuolen tytöstä pojaksi — jos hänelle oli uhrattu 
tarpeeksi (sukupuoli pääteltiin kuun oraakkelista). Samoin hän piti 
huolen, että metsästyksen jumala (Leaibeolmmåi) teki lapsesta hyvän 
metsästäjän. Juksähkkän tunnistaa rumpukalvoilla sen kädessä ole- 
vasta jousesta. Uksåhkkå puolestaan oli eräänlainen tuonpuoleinen 
lapsenvahti, joka piti ovella vartiota ja esti lasta joutumasta onnetto- 
muuksiin. Erityisesti lapsivuoteessa olevat naiset uhrasivat åhkkå-ju- 
malattarille, varsinkin Såråhkkålle, koska tämä auttoi synnytyksessä. 

Naisten åhkkå-kulttiin kuuluivat erilaiset pienet juomauhrit, nais- 
ten keskinäiset ruokauhrit ja esim. naaraspuolisen koiran uhraami- 
nen — joidenkin tietojen mukaan elävänä hautaamalla — ennen syn- 
nytystä. Ahkkd-jumalattarien kuvat tavataan usein noitarummuilla 
helposti tunnistettavana ryhmänä (ks. kuva 8., kuviot 38—40.). 

Siinä vaiheessa, kun saamelaisen muinaisuskon klassiset lähteet 
laadittiin, oli åhkkå-jumalten ympärille jo ehtinyt muodostua kristil- 
lisperäistä synkretismiä. Saamelaiset tunsivat eräänlaisen ehtoollisen, 
jossa he söivät juustoa ja joivat vettä Radienin ruumiina ja Såråhkkån 
verenä. Samalla monin paikoin Måttaråhkkå ja varsinkin Såråhkkå 
olivat tulleet myös miesten suosimiksi jumaliksi, mikä voidaan tulkita 
katolisen Maria-kultin heijastumaksi. 

Aikaisemmin tulkittiin suoraviivaisesti, että dhkkd-jumalattaret 
olisivat perua vainajanpalvonnasta ja että ne liittyisivät hämärtyneel- 
lä tavalla säiva-ajatukseen. Perusteluna oli lähinnä kodanalaisuus, siis 
perhekohtaisuus. Vaikka saamelaiset eivät ole selittäneet åhkkå-juma- 
lattaria perhe- tai sukukohtaisiksi, kodanalaisuus tekee niistä erään- 
laisia koti- tai perhejumalia. Edelleen tulkintaa tukee se, että heille 
uhraaminen tapahtui ”alaspåin”, uhripuu nurinpäin käännettynä. 
Vaikka åhkkå-jumalattaria on tässä käsitelty maanpiirin jumalina, yh- 
tä hyvin heidät voidaan tulkita maanalisiksi. 

Toinen suosittu selitysperuste on ollut skandinaaviset nornat, joi- 
ta oli kolme: mennyttä, nykyaikaa ja tulevaa edustavat kohtalottaret 
Urd, Verdand ja Skuld. Nämä punoivat ihmisen elämänlankaa maa- 
ilmapuu Yggdrasilin juurella. Vanhassa tutkimuskirjallisuudessa on 
arveltu edelleen, että Mättärähkka — Madder-Attjesta puhumattakaan 
— edustaisi jonkinmoista läntisten, systemaattisempaa mytologista 
ajattelua edustavien vaikutteitten johdosta syntynyttä spekulaatiota. 
Tämä merkitsisi siis, että konkreettisia tehtäviä suorittavat kolme ty- 
tärtä olisivat alkuperäisempiä, joskin hekin siis vieraasta kulttuurista 
omaksuttuja ja siten suhteellisen nuori ilmiö. Ajatus Måttaråhkkås- 
ta spekulaatiotuotteena ei sinänsä ole mahdoton, mutta sen uskotta- 
vuutta heikentää pahasti Måttaråhkkån yleissaamelaisuus; juuri hän 
on åhkkå-perheen jäsenistä laajimmin tunnettu. 

Synnytyksenjumalattarelle löytyy funktionaalisia vastineita Sipe- 
rian suomensukuisilta kansoilta. Nämä keskisen, ihmisten maailman 
feminiiniset jumaluudet ovat nimenomaan olleet naisten ja varsin- 
kin synnyttävien naisten suojelijoita: hantien Mix-Imi, nenetsien Ja- 
Neba, jne., jotka kaikki merkitsevät ”Maa-Emoa'. Samojedin parissa 
tälle jumaluudelle oli tapana saamelaisten tapaan uhrata elävä koira. 
On vaikea ajatella, että tämä olisi sattumaa. Saattaa olla niinkin, että 
Måttaråhkkå on alkuperäinen kantauralilaiseen kuvastoon palautu- 

va hahmo ja että hänen tyttärensä ennemmin — kenties juuri nornien 
vaikutuksesta — ovat sekundaarinen ilmiö. (Ähkkå-jumalattarista, ks. 
Ränk 1949 tai 1955.) 


Lähinnä eteläisessä Norjan Lapissa sekä Etelä-Norlannissa tunnetun 
metsästyksen jumalan nimi Leaibeolmmäi merkitsee leppåmiestå;, ja 
punainen lepänkuorimehu oli hänen erityinen tunnuksensa. Eräiden 
tietojen mukaan Leaibeolmmåi olisi ollut erityisesti karhun suojelija, 
jota karhunmetsästykseen lähdettäessä rukoiltiin olemaan avustamat- 
ta karhua ja siten sallimaan metsämiesten aikeet. Leaibeolmmäi oli, 
kuten kaikki metsästyksen liittyvä, naisille tabu. 


Maanaliset jumalat 


Keskeinen maanalinen jumaluus oli vainajalan (Jäbmiidaibmu) hal- 
litsija, joka saamelaisillakin vahvan tradition mukaan oli naispuoli- 
nen, Jåbmiidåhkka. Hänellä oli selvästi ambivalentti luonne. Jåbmii- 
daibmua ei sinänsä koettu mitenkään kammottavaksi paikaksi, vaan 
Jäbmiidähkkä oli kutakuinkin onnellisen olotilan valtiatar (vainajalan 
oloista, ks. antropologia). Vainajasieluja vaivasi kuitenkin ikävä su- 
kulaisiaan kohtaan. Jåbmiidåhkkå salli siksi vainajasielujen toisinaan 
aiheuttaa eläville vakavia sairauksia. Kun nämä sieppasivat elävän 
ihmisen — yleensä jonkun sukulaisensa — sielun maan päältä aliseen 
maailmaan, seurauksena oli koomaan ja kuolemaan johtava sairaus, 
uskontotieteellisesti ilmaistuna sielunmenetyksen tila. Se vaati sha- 
maanin matkaa Jåbmiidaibmuun hankkimaan sielu takaisin. Mikäli 
tähän suostutttiin, Jåbmiidåhkkå vaati uhreja korvaukseksi. 
Naispuolinen alisen maailman, vainajalan hallitsija ei kuulunut 
kantauralilaiseen kuvastoon, jossa sellaiseksi yleensä mainitaan luoja- 
jumalan luomistyössä avustava mutta petolliseksi osoittautuva mies- 
puolinen apulainen. Näyttää siltä, että monissa mytologioissa (mm. 
suomalaisilla) tämä sittemmin on korvautunut naispuolisella. Jäbmii- 
dähkkä ei kenties ole ollut saamelaisten alkuperäinen vainajalan hal- 
litsija. Saamelaisten Jåbmiidåhkkan ja suomalaisten Louhen idea seu- 
raa kylläkin selkeästi pohjoisten kulttuurien tuonpuoleisen logiikkaa, 
jonka mukaan tuonpuoleisessa kaikki on toisin (kun mies hallitsee 

maan päällä, manalassa hallitsee nainen), ja se saattaa olla seuraus- 
ta kulttuurien mahdollisesta kehittymisestä tiukempaa patriarkaali- 
suutta kohti. 


Ruto eli Rota tai Ruotta (nämä nimet ovat vanhojen lähteitten käyt- 
tämiä; eteläsaamelaisessa muodossa se kuuluu Ruohtta) on luonneh- 
dittu saamelaisten tautidemoniksi. Sen etymologia on epävarma; ym- 
märrettävästi sitä on pyritty palauttamaan rutto-sanaan. Se on ollut 
tunnettu lähinnä läntisten, nykyisten Norjan ja Ruotsin saamelaisten 
parissa. Jens Kildal (1730-1.) mukaan Ruto lähetti ihmisten pariin 
sairauksia, joista pyrittiin ensin eroon uhraamalla taivaanjumala Ra- 
dienille. Ellei tämä auttanut, uhrattiin Rutolle kokonainen hevonen 
hautaamalla se maahan. Kildal toteaa, että hevonen uhrattiin siinä 
tarkoituksessa, että Rota sillä ratsastaisi sillä kotiinsa ”Rotaymoon”. On 
mahdollista myös, ettei kysymyksessä ollut varsinaisesti uhri Rutolle 
vaan transitioriitti, jossa tauti siirrettiin hevoseen ja sen mukana hau- 
dattiin. Tälle menettelylle tiedetään siperialaisia vastineita. 

Rutoa on pidetty lainattuna elementtinä saamelaisessa maailman- 
kuvassa jo saamelaiskulttuureille muutoin vieraan hevossymboliikan 
perusteella. Se voisi viitata ruton nopeaan leviämistapaan. Ruton sym- 
boli noitarummuilla on hevonen tai ratsastajahahmo (ks. kuva 4, ku- 
vio 30 ja kuva 8., kuvio 33.). Sitä tavataan ainoastaan läntisillä aurin- 
kokeskisillä rummuilla, ja se sijoittuu aina rummun kehällä olevia 
symboleja vastapäivään ”lukien” (ks. noitarumpu) mahdollisimman 
kauaksi taivaanjumala Radienista — usein välissä on vielä ikään kuin 
”seinå”. Tämä kuvio on ns. ristbalkes, ”kristityn polku” eli ei-saame- 
laisten elämänpiiri. Sen paikka Radienin ja Ruton välissä on tulkinnal- 
lisesti haastava; on vaikea sano, assosioituuko se enemmän edelliseen 
vai jälkimmäiseen (kuva 4.). 

Vanhempi kirjallisuus yhdistää Ruton skandinaavien Odiniin, jolla 
oli vahvasti kuolemanjumalan luonnetta ja jolla oli käytössään kah- 
deksanjalkainen hevonen, Sleipnir. Kristillisten vaikutteitten tuot- 
tama paholaishahmo Ruto tuskin on, sillä tähän rooliin on tarjolla 
muita luultavasti myöhäisiä hahmoja, kuten Nubbi Olmmåi (eufemis- 
mi, Toinen Mies"), Paha Engel jne. Itse ajatus tautidemonista tai ylei- 
semmin kosmoksen pimeitten, tuhoavien voimien hallitsijasta saat- 
taa kuitenkin olla hyvin arkaainen ja sille löytyy siperialaisia edustajia 

Kuva 4. Pilkut vainajalaa esittävän keon yhteydessä ilmentävät todennä- 
köisesti tuonpuoleista vaarallisuutta, manaa. Vainajalan yläpuolella Ruto 
ja sen asumus ja sen yläpuolella ei-saamelaisten elämänpiiri, ristbalkes. 

(esim. marien Keremet, udmurttien Lud tai samojedien Ngaa). Tä- 
män perusajatuksen ympärille on kyllä sittemmin voinut kiertyä piir- 
teitä niin Odinista kuin kristittyjen tuntemasta paholaisesta. Mikäli 
Ruton nimi todella tulee rutto-sanasta, se saattaa olla perua läntiselle 
saamelaisalueellakin levinneestä ruttoepidemiasta, ja sen aiheuttama 
kollektiivinen järkytys on myös voinut nostaa Ruton painoarvoa sikå- 
läisessä saamelaisessa jumalkuvastossa. Varhaisemman tutkimuksen 
perusvirheitä onkin ollut se, että heti kun jonkin ilmiön jokin piirre 
on voitu näyttää lainaksi, samalla on oletettu näytetyn lainaksi itse il- 
miökin. 

Ruton ”toimenkuva” on saattanut ainakin paikoin olla ollut laajem- 
pikin. Viime kädessä Thomas von Westeniltä peräisin olevien tietojen 
mukaan saamelaiset palvelivat sekä Radienia, jolle ”valo kuului”; että 
Rutoa, ”pimeyden isää”. Ruto oli öisten aktiviteettien kannalta ratkai- 
sevassa asemassa, ja ilmeisesti Rutoa on palveltu ainakin paikoin myös 
muulloin kuin sairaustapauksissa. Jessenin mukaan Rutolle uhrattaes- 
sa olisi otettu honkapuusta oksia uhripuuksi. Havupuu on yleiseuraa- 
sialaisittain luonut yhteyden aliseen maailmaan. (Ruftosta, ks. Mebius 
1968: 103—129; Ränk 1981 ja 1985 sekä Pettersson 1985). 


Haltijat ja ”kanssaeläjät” 


Mitään systemaattista käsitystä luonnonpaikkojen haltijoista saame- 
laisilla ei näytä olleen, vaan skandinaavien ja suomalaisten rikasta hal- 
tijaperinnettä ovat saamelaisessa mielenmaisemassa ehkä vastanneet 
seitojen kunnioitus sekä maahisia ja stålluja koskevat käsitykset. Edel- 
liset olivat luonteeltaan heikosti tai ei lainkaan personoituja (ks. sei- 
dat), ja viimemainitut puolestaan olivat lähinnä näkymättömiä kans- 
saeläjiä, joiden intressit järkevä ihminen otti arjessaan huomioon — 
aivan ymmärrettävästi maan pinnan alla asuvat maahiset suuttuivat, 
jos joku pystytti kotansa aivan niiden asunnon päälle. Paikanhalti- 
joille tyypillistä tietyn alueen, paikan tai reviirin hallitsijan luonnetta 
niillä ei kuitenkaan varsinaisesti ollut. 

Maahiset 


Maanalaiset olennot eivät edusta leimallisesti saamelaista perinnettä, 
vaan niitä ovat tunteneet kaikki pohjoiset kansat, myös skandinaavit, 
virolaiset ja saksalaiset. Saamelaisille ne ovat olleet kuitenkin hyvin 
keskeisiä ja niillä on ollut monenlaisia nimityksiä, kuten gufihtar ja ul- 
da. Luulajan- ja piitimensaamelaiset ovat tunteneet nimityksen ganij 
(luulajansaami; mon. gadniha), jolle ei löydy etymologiaa ja joka lie- 
nee alkuperäinen saamelainen nimitys näille olennoille. Kaksi edellis- 
tä nimitystä palautuu muinaisskandinaavisiin ilmaisuihin. Käytäm- 
me näistä olennoista tässä artikkelissa yleisnimitystä maahiset. 

Perinteessä maahisia luonnehtii tietty ambivalenssi. Maahiset ku- 
vataan lähes samanlaisiksi kuin ihmiset, mutta ne olivat — ainakin var- 
haisemmaksi oletettavassa perinteessä — kauniimpia ja rikkaampia. 
Ihmisten ja maahisten välillä oli vuorovaikutusta ja kommunikaatio- 
ta; maahiset puhuivat saamea. Kerrottiin, että jotkut miehet olivat on- 
nistuneet saamaan maahistytön vaimokseen tai hankkimaan itselleen 
maahisten porokarjaa. Toisinaan maahiset antoivatkin eläimiään sel- 
laisille joista pitivät, mutta karjan saattoi myös saada omakseen on- 
nistumalla heittämään jonkin ”väekkään” esineen, yleensä puukon, 
maahisen parttion ylitse. Monet kertoivat myös olleensa maahisten 
luona, ”vuoressa” tai ”maan alla” kestitystä nauttimassa ja joikaamas- 
sa maahisten kanssa; maahiset kun olivat hyviä joikaajia. Ne pitivät 
myös lapinasua ja arvostivat siivoa ja hyvää käytöstä. Ne saattoivat 
myös neuvoa käytännön asioissa ja kertoa tulevasta. Maahiset olivat 
siis selvästi hyväntahtoisia ja anteliaita, joskin tiettyä normikuuliai- 
suutta vaativia. Vaikuttaa siltä, että maahiset kuvataan jollakin tapaa 
ideaalisiksi saamelaisiksi. Voisi ajatella, että ne ovat eräänlainen toi- 
veen projektio; mielikuva siitä, millaista elämä voisi olla, jos elettäisiin 
täydellisessä maailmassa. Tässä mielessä maahiset tulevat kyllä hyvin 
lähelle säiva-väkeä. 

Maahisilla oli myös myöhäisperinteessä korostuva pimeä puolen- 
sa: maahiset mieluusti vaihtoivat itselleen ihmisten lapsia, ja toisinaan 
ne saattoivat kiusata sellaisia ihmisiä, joista eivät pitäneet. Ruotsin- 
saamelainen kirjailija Johan Turi kertoo vaihdokkaiden olevan maa- 
histen iäkkäitä vanhempia, jotka ne tällä tavalla antavat ihmisille hoi- 
dettaviksi. Tämä selittää, miksi maahisvaihdokkaat kaikista maahisiin 

liitetyistä positiivisista piirteistä huolimatta ovat tavallisia lapsia ru- 
mempia ja ihmisten kannalta vastenmielisiä. Käytännössä kehitys- 
vammaisuus tai muunlainen poikkeavuus sai tällä tavalla sosiaalisesti 
hyväksyttävän selityksensä. Maahisten vaihdokkaita vastaan suojau- 
duttiin varhaisemmassa perinteessä mm. raudan tai hopean voimalla 
eli väellä: rauta- tai hopeaesine komsiossa esti maahisia vaihtamasta 
lasta. Myöhemmässä perinteessä samassa tehtävässä käytettiin esim. 
virsikirjan lehteä. Maahisten katsottiin kavahtavan kristillisiä sym- 
boleja. Erityisen demonisen kuvauksen maahisista maalaa Lars Levi 
Laestadius saarnoissaan. Niissä maahinen on suorastaan kääntymät- 
tömän tai muotojumalisen ihmisen vertauskuva. Lappalaisten my- 
tologian katkelmissaan Laestadius antaa maahisesta taas kokonaan 
toisenlaisen kuvan. Se vastaa idealisoituja säiva-olentoja ja perustuu 
varhaisempaan maahisperinteeseen siinä missä postillojen maahisku- 
va edustaa myöhäisperinteen puhtaaksiviljelyä. (Maahisista, ks. myös 
Laestadius 2000 sekä Outakoski 1991.) 


Stållu 


Tietynlainen kanssaelåjå oli myös stållu. Siinå misså maahinen voi- 
daan tulkita eråånlaiseksi ideaali-ihmiseksi, stållu puolestaan oli maa- 
ilman pimeån puolen vastapari ihmiselle. Stållu-perinne tunnetaan 
låhinnå tarinoista, ja on vaikea sanoa, misså måårin stållun olemassa- 
oloon on todella uskottu. 

Stållu oli ihmistä muistuttava, hieman tätä suurempi olento. Se oli 
pahantahtoinen ja perso ihmislihalle; vahva kylläkin mutta enemmän 
tai vähemmän kömpelö ja tyhmä. Sillä oli aina rikkauksia mukanaan. 
Monen saamelaisen sanottiin painineen sen kanssa ja taitavuudellaan 
tai oveluudellaan voittaneen sen. Näin selittyi myös joidenkin saame- 
laissukujen varakkuus. Yleensä tämä erämaan hirviö kohdattiin tun- 
turissa siten, että se oli yksin ainoastaan koiransa kanssa. Stållun kans- 
sa ottelevan piti tuntea perinne. Stållua ei saanut tappaa sen omalla 
veitsellä, vaikka se sitä mahdollisuutta tarjosikin, sillä veitsi kääntyi 
silloin iskijää vasten. Myös stållun koira piti tappaa, sillä muuten se 
nuoli isäntänsä haavat ja stållu heräsi uudelleen henkiin. 

Ainakin itäsaamelaisittain ställu assosioidaan vahvasti karhuun. 
Koltan- ja kildininsaamelaisilla taall on samanaikaisesti hirviöhah- 

mo ja karhu. Heillä taal] on saanut karhun piirteet ja saamalla taal] 
on korvannut vanhemman karhua tarkoittavan sanan. Yleissaamelai- 
sesti sanotaan stållun lisäksi viheltelevån — mikä jälleen tuo mieleen 
karhun. Samoin stållu esiintyy yleensä yksin, ja samaan tapaan karhu 
ei ole mikään laumaeläin. Eteläsaamelaiselle alueelle päin edettäessä 
ställu tosin saa yhä ihmismäisempiä piirteitä ja kerrotaan myös stål- 
lu-perheistä jne. Näissäkin tapauksissa stålluun liittyy usein kanni- 
baalimotiivi, eli stållu syö oman lapsensa. Samaa uskottiin aikoinaan 
naaraskarhusta, eli että se aavistaessaan tulevansa tapetuksi syö omat 
jälkeläisensä. 

Ställu-sanan etymologia on epävarma. Sitä on pyritty johtamaan 
norjan sanasta stäle, iso, voimakas mies’, ja on myös ajateltu, että se 
voisi palautua samaan kantasanaan kuin ruotsin stål, terås. Kaksois- 
konsonanttialku viittaa myöhäiseen lainautumiseen. 

Lars Levi Laestadius on mytologiassaan vakuuttunut siitä, että stál- 
lu oli muistuma saamelaisia ahdistelleista viikingeistä, ja että siihen 
sittemmin oli kerrostunut myös pirkkalaisverottajien hahmoja. Tä- 
mä selitys, joka myöhemminkin on saanut kannatusta, voi sinänsä 
pitää paikkansa, mutta sitä ei jälleen tarvitse olettaa ainoaksi. Siperia- 
laisten vastineiden perusteella voidaan arvella, että riippumatta stdl- 
lu-sanan suhteellisesta myöhäisyydestä ja tämän olennon ympärille 
myöhemmin ehkä kiertyneestä historiallisesta perinteestä itse perus- 
hahmo saattaa olla hyvinkin arkaainen ja palautua aina uralilaiseen 
kulttuuripiiriin asti. 

Ställu-perinteen vanhuuteen viittaa myös se, että sillä näyttää ole- 
van arkaaisia, joskin hyvin hämärtyneitä astraalimytologisia yhteyk- 
siä. Stållun sanottiin olevan kuun poika; toisten tietojen mukaan hän 
oli kuun tyttären Åhéeseatnin puoliso. Niinpä saduissa saattoi tapah- 
tua niinkin, että joulukuun kuu muuttui stålluksi. Kun stållu on kuun 
sukua ja ihminen (saamelainen) taas on sukua auringolle, saa ihmisen 
ja ställun jännite kosmisen kaikupohjan. 

Stållu-tarinoihin sisältyy usein hyvin sadistisia yksityiskohtia — hy- 
vin usein juuri saamelainen kohtelee ställua hyvin raa'asti ja säälimät- 
tömästi sen jälkeen, kun tämä toiminta ensin on motivoitu esim. an- 
tamalla stållun syödä jonkun saamelaisen lapsista. (kuva 5.) Stållussa 
saattaa aivan aidossa psykoanalyyttisessa mielessä olla kysymys sadis- 
tisen osavietin ilmenemästä, sillä eroottista näkökulmaa usein suoras- 

Kuva 5. Saamelaislapsen kuvassa 1930-luvulta ställu on saanut sille alun 
perin kuulumattomat sarvet, pirun tunnusmerkit. Kuu taivaalla viittaa 
varmasti yöaikaan, mutta toisaalta stållulla oli myös erityissuhde siihen. 


taan alleviivataan. Usein tarinoissa stållu on kiinnostunut naimaan 
ihmistytön tai on mennyt hänen kanssaan naimisiin mutta sitten syö- 
kin tämän suihinsa. Isä-hirviöksi stållun tulkitsi aikoinaan Eliel La- 
gerkrantz (1950). Tarinoissa stållu usein kastroidaan, ja tämä koros- 
tus on säilynyt aina 1960-talletettuihin tarinatoisintoihin asti, ts. se 
on tulkittava hyvin keskeiseksi ja saamelaisyhteisöä vahvasti puhutel- 
leeksi motiiviksi. 

Myöhäistraditio on tehnyt stållusta ns. fiktin, johon aikuiset eivät 
uskoneet mutta jolla lapsia on peloteltu. Jos vanhempien poissa olles- 
sa lapset mekastivat, siitä suivaantunut stållu saattoi muuttaa perheen 
porot kiviksi. Joulu-stållu (juovlastållu) kuuluu tähän degeneroitu- 
neeseen perinteeseen. Sekin oli fikti, jolla lapsia on peloteltu joului- 
sin olemaan hiljaa ja siivosti. Joulun alla kodan edusta piti myös pitää 
puhtaana kaikesta roskasta, jotta joulu-stållun raito ei tarttuisi siihen 
kiinni. Joulu-stallullakin on kuitenkin mytologinen taustansa sikäli, 
että stallun todella uskottiin kuun tapaan (ks. edellä kuu ja Bassemån- 

nu) olevan jouluna ihmisen kannalta erityisen kriittinen. (Stållusta, 
ks. myös Steen 1967). Aivan viimeaikaisessa perinteessä ställusta on 
muodostunut satujen hahmo, leikkimotiivi yms. 


Käsitykset ihmisestä: antropologia 


Koko luonto oli saamelaisille elävä, ja kaikilla elollisilla olennoilla 
oli sielu. Sielu-sanaa käytetään tässä teknisenä terminä sen vahvois- 
ta länsimais-kristillisistä konnotaatioista huolimatta viittamaan elol- 
lisen olennon ruumiista riippumattomaan henkiseen ulottuvuuteen. 
Eläinsielut olivat jälleensyntymisen kierrossa, ja näin näyttää olleen 
asianlaita myös ihmissielulla, joskin sukukohtaisesti ja ajallisesti ra- 
joitetusti. 

Saamelaisten sielukäsitys oli pluralistinen, ts. on ollut (joskin ehkä 
lausumattomasti) useita sellaisia henkisiä ulottuvuuksia, joita tutki- 
musnäkökulmasta voidaan nimittää sieluiksi. Ensiksi oli ruumiintoi- 
mintoja ylläpitävä sielu eli uskontotieteellisesti ruumissielu. Toise- 
na oli sielu, joka oli jossakin määrin ruumiista ja fyysisestä elämästä 
riippumaton. Se saattoi liikkua ruumiin ulkopuolella vapaaehtoisesti 
esim. unen aikana tai ”hukkaan joutuneena”. Sillä oli ennalta määrätty 
elinaikansa joko ruumiin yhteydessä tai sen ulkopuolella. Se oli myös 
persoonallisuutta kantanut, sukukohtaisesti jälleensyntyvä sielu, ja 
sillä oli jonkinlainen hämärtynyt yhteys luurankoon. Tätä nimitetään 
uskontotieteellisesti vapaasieluksi. Kolmantena on erotettava ns. hal- 
tijasielu, joka näyttäytyi usein etiäisenä, ihmisen saapumista ennakoi- 
vana visiona tai muuna enteenä. Se oli ”omistajansa” näköinen, erään- 
lainen sielullinen kaksoisolento. Etiäinen, ovdasas, on hyvin keskeinen 
asia myös saamelaisessa nykyfolkloressa. 

Emme tiedä, onko saamelaisilla joskus ollut omat nimityksensä 
näille sieluille, kuten on laita monissa Siperian kielissä ja kuten on 
arveltu olleen myös suomessa (löyly = ruumissielu, itse = vapaasie- 
lu). Saamelaiset ovat käyttäneet (pohjoissaamen) nimityksiä heagga 
(vrt. suomen henki), lievla (vrt. suomen löyly) sekä siellu, joka tietysti 
on germaanilaina. Historiallisten lähteitten perusteella ei voida sanoa, 
mihin sieluun (uskontotieteellisesti erotellen) nämä nimitykset olisi- 
vat erityisesti kytkeytyneet. 

Ruumissielu oli yksinkertainen asia: kun henki lähti ruumiista, fyy- 
sinen kuolema tuli. Vapaasielu taas saattoi poistua ruumiista monis- 
sa tilanteissa, kuten unessa, shamaanin transsissa ja sielunmenetyksen 
tilassa, mikä merkitsi tajuttomuuden tai kooman aiheuttanutta vaka- 
vaa sairautta. Sairaan (vapaa)sielu oli silloin joutunut jollakin tavalla 
”hukkaan”. Yleensä sen ajateltiin tulleen vainajasielujen kaappaamak- 
si ja joutuneen niiden vangiksi vainajalaan; nämä kun ikävöivät eläviä 
luokseen. Juuri tämä piirre teki vainajasieluista erityisen uhkaavia, ja 
samalla se muodostaa perustan saamelaiselle shamanistiselle paran- 
nusnäytelmälle (ks. shamanismi). 

Jälleensyntyvän vapaasielun tyyssija näyttä jollakin tapaa olleen ih- 
misen (ja myös eläimen) luuranko. Läntisten lähteiden mukaan luu- 
rangossa asuneen elämänprinsiipin saattoi luoda ainoastaan Radien, 
ja sen hän lähetti Måttaråhkkålle, joka puolestaan sijoitti sen tule- 
van äidin kohtuun. Ihmisen kuoltua vainajalassa vaikuttavat voi- 
mat saattoivat puolestaan luoda ihmiselle uuden vainajalaruumiin, 
jos luuranko oli ehjä ja kokonainen (noidan kuitenkin ajateltiin saa- 
van uuden ruumin såivassa, ks. säiva ja noitalaitos). Ihmisen siis us- 
kottiin viettävän vainajalassa suurin piirtein samantapaista fyysistä 
elämää kuin maan päälläkin. Ajatus selittää sen, miksi saamelaiset 
ovat pelänneet hukkumalla tai petojen syömäksi joutumalla kuole- 
mista: ihminen, jonka ruumis ja luuranko katoaa tai kerta kaikkiaan 
tuhoutuu, ei voinut saada uutta ruumista vainajalassa ja siksi oli se- 
kin epäselvää, haluaisiko hän sinne mennä. Ehkäpä hän jäisikin vä- 
litilaan kummittelemaan ja aiheuttamaan ongelmia? Kansanuskon 
kannalta onnettomuudessa kuoleminen oli sikälikin ongelmallinen, 
että se saattoi olla ennenaikainen, siis tapahtua ennen kuin ihmiselle 
määrätty — sen määrääjää ei traditio täsmennä — elinaika oli kulunut 
loppuun, ja silloin ihmisen sielu joka tapauksessa jäi välitilaan kum- 
mittelemaan. 

Ilmeisesti samasta luurankoon liittyvästä uskomuksellisesta syystä 
saamelainen piti erityisesti karhukultissa huolen siitä, että luuranko 
pysyi täydellisenä. Periaate uhreissa oli se, että jumala kyllä pystyi kas- 
vattamaan lihan luitten ympärille, joten jos hän sai luurangon, se oli 
käytännössä sama asia kuin saada koko eläin. Näin ollen lihan ihmi- 
set saattoivat huoletta itse syödä. Tämä johti uhripaikoilla vietettyihin 
yhteysuhrikesteihin. 


243 


Risto Pulkkinen 


Myös teuras- ja saaliseläinten luut koottiin huolellisesti, eikä edes 
turkiseläimen raato saanut jäädä petojen saaliiksi. Enontekiöllä sa- 
nottiin Paavo Ravilan 1930-luvulla keräämien tietojen mukaan (Ra- 
vila 1934) että poron luut oli tarkoin koottava ja vietävä jonnekin 
mättäikköön. ”Sinne ne oli siunattava ja samalla rukoiltava, että niis- 
tä tulisi uusia poroja.” Lintujen luutkin koottiin samalla tavalla mut- 
ta riitti kun vei pään, selkärangan ja rintalastan. Kalanruodot pantiin 
järveen. Vielä siis sotien välisenä aikana uskomus luurangon merki- 
tyksestä eläinsielujen kierrossa oli Enontekiöllä elävä. 


Vainajala 


Kiertelevää elämää viettävissä pyyntikulttuureissa suhtautuminen 
vainajiin on ollut pelokas. Kuolemantapauksen satuttua ruumiista 
päästiin eroon yksinkertaisesti siirtymällä pois paikalta. Ihmisole- 
muksen näkymättömän osan, sielun, puolestaan uskottiin lähtevän 
matkalle jonnekin kauas pois elävien ilmoilta, siirtyvän ns. etävaina- 
jalaan. Uralilaisittain se on sijainnut horisontaalisesti pohjoisessa, pit- 
kän vesitaipaleen takana, vaikka samanaikaisesti se onkin mielletty 
myös maan alle. Saamelaisilla se kuitenkin luultavasti edellä todetuis- 
ta varhaista vaikutteista johtuen on hahmotettu korostuneen verti- 
kaalisesti maan alle. Horisontaalinen ulottuvuus tulee kylläkin toissi- 
jaisena esiin mm. shamaaninmatkan kuvauksissa. 

Vainajalassa vietettiin enemmän tai vähemmän hyvää elämää sen 
mukaan, miten maan päälläkin oli eletty. Saatuaan vainajalassa uuden 
ruumin edesmennyt jatkoi siellä vanhojen lähteiden mukaan saman- 
kaltaista elämää kuin maan päälläkin, ja myös hänen arvoasemansa 
oli sama. Uudessa maailmassa kaikki oli periaatteessa samankaltaista 
vain sillä erotuksella, että kaikki oli antipodista eli ylösalaisin, nurin- 
tai toisinpäin. Noitarummun kalvolla nähdään vainaja vaipumassa 
pää edellä vainajalaan (ks. kuva 9, kuvio 21.). Noitarummuilla vaina- 
jala on toisinaan tikapuumainen kuvio, mikä saattaa viitata vainajalan 
osastoihin, tai sitten varsinkin läntisissä aurinkokeskisissä rummuissa 
se on kolmiomainen, nelikanttinen tai kekomainen kuvio. Vainajalan 
symbolin paikka oli segmenttijakoisen rummun alaosassa ja aurinko- 
keskisissä rummuissa liki täyden vastapäiväisen kierroksen päässä Ra- 

dienista ja muista taivaajumalista (ks. kuvat 1. ja 4.). Kuitenkin vielä 
kauempana on Ruto. 

Jonkinlainen ajatus tuonpuoleisesta palkkiosta ja rangaistukses- 
ta oli rakennettu sisään arkaaiseenkin vainajalakäsitykseen. Se, mi- 
ten hyväksi ihmisen elämä vainajalassa muodostui, riippui vahvan 
perinteen mukaan siitä, miten hänestä oli eläessään joiuttu, ts. ihmi- 
sen maineesta. Jokainen pyrki siis elämään sillä tavalla, että hänestä 
joiuttaisiin paljon ja tietysti kauniita sanoja käyttäen. Uskomuksella 
on helposti ymmärrettävä sosiaalinen funktio. Toisaalta on tietoja sii- 
tä, että ihminen eli vainajalassa yksilönä vain niin kauan kuin hänestä 
joiuttiin, tai niin kuin saamelaiset ilmaisevat, hänet joiuttiin. Yksilöl- 
lisyyden menettäminen mitä ilmeisimmin on koettu hyvin negatii- 
visesti: siitä oli seurauksena se, ettei vainaja enää voinut olla vuoro- 
vaikutuksessa elävien kanssa eikä myöskään syntyä uudelleen suvun 
lapsissa. Kun yksilöllinen muisto oli kalvennut, vainaja muuttui osak- 
si vainajahenkien kollektiivista kasvotonta joukkoa, suomalaisittain 
”kalmanväkeä”. ”Näkijät” saattoivat havaita sitä vastakuolleen ympä- 
rillä tai ruumisreen päällä, ja väki muodosti siis tässä yhteydessä ikään 
kuin tuonpuoleisen vastaanottokomitean. (Sielusta ja vainajalasta, ks. 
Pettersson 1957 ja Strömbäck 1956.) 


Kuolleen kohtaaminen ja räimmahallan 


Kuoleman kanssa tekemisiin joutuminen on kansanuskossa ambiva- 
lentti asia. Noidat (ks. shamanismi) olivat työkseen tekemisissä vai- 
najahenkien kanssa, ja myös myöhempien aikojen tietäjät saattoivat 
saada aikaan monenlaisia myönteisiäkin asioita vainajiin turvautu- 
malla. Tavallista ihmistä kuolema ja vainajat kuitenkin kammottivat, 
ja hänelle näiden kohtaaminen saattoivat aiheuttaa voimattomuuden 
tilan, joka uskontotieteellisesti on tulkittu muistumaksi sielunmene- 
tyksestä. Saamelaisessa perinteessä sanottiin ihmisen tuolloin joutu- 
neen råimmahallan-tilaan, eli pohjoisen suomeksi ”raimautuneen”. 
Tämä koskee erityisesti ns. eahpåras-perinnettå. Eahpåra$ on sama 
kuin suomalaisten äpärä, siis kastamattomana kuollut (yleensä tapet- 
tu) kummitteleva lapsivainaja. Äpärän kanssa tekemisiin joutuminen 
koettiin hyvin ahdistavaksi, ja se johti helposti räimmahallan-tilaan 

ja lopulta jopa kuolemaan. Samantyyppiseen voimattomuuden ti- 
laan ihminen saattoi joutua myös ruumiiden tai vainajien jäännösten 
läheisyydessä. Sillä saattaa olla yhteys arkaaisiin sielukäsityksiin: pe- 
lästyessä jokin sieluista — ehkä haltijasielu — saattoi jättää ihmisen, ja 
seurauksena oli ahdistusta ja voimattomuutta. 

Ruumiinmullat kuuluvat vielä vainajaperinteeseen, ja ne liitty- 
vät aiemmin mainittuun kollektiiviseen haipuneitten vainajasielu- 
jen joukkoon. Hautausmaan mullassa uskottiin olevan sitä paljon. 
Ruumista otettua ainetta tai hautausmaan multaa saatettiin pohjoi- 
sen tietäjäperinteessä siten käyttää vahingoittamistarkoituksiin. Lai- 
tettuna salaa vaikkapa naapurin taloon se ja siinä asuva ”kalmanväki” 
aiheutti kummittelua. Parapsykologiassa puhuttaisiin silloin polter- 
geist-ilmiöstä eli räyhähengestä. Perinne on yhteistä suomalaisille ja 
saamelaisille, mutta saamelaisten parissa on ollut erityisen populaa- 
ria ns. ruumiinmultien juottaminen. Jotakin vainajaperäistä ainetta 
liotettiin vaikkapa viinaan tai kahviin, ja juomaa tarjottiin pahaa-aa- 
vistamattomalle uhrille. Aine saattoi ajaa tämän ihmisen hulluuden 
tilaan. Ruumiinmultien juottaminen oli yleistä — tai sitä ainakin ylei- 
sesti pelättiin vielä viime vuosisadalla Lapissa. 


Shamanismi 


Shamanismi on käsite, joka on paennut kaikkien hyväksymää määri- 
telmää. Kun puhutaan shamanismista siinä muodossa kuin se esiin- 
tyy pohjoisen Euraasian kulttuureissa, voi shamaanin kuitenkin on- 
gelmitta määritellä näin: 


Shamaani on yhteisön legitimoima, henkien valtuuttama ja inspiroima, 
tarvittaessa transsitilassa sielunmatkoja suorittava aktiivinen välittäjä ih- 
misten ja tuonpuoleisen voimien välillä. (Kirjoittajan oma määritelmä 
mm. Pentikäisen ja Hultkrantzin tuotannon pohjalta). 


Pohjoisten kulttuurien shamaani tarvitsi siis sekä henkien että yh- 
teisönsä valtuutuksen eikä shamaaniksi voinut ryhtyä omin päin. 
Apu- ja suojelushenkien merkittävät roolit sekä shamaanin transsi 
ja vaativissa tilanteissa tehty sielunmatka ovat olennaisia sisällölli- 

siä asioita. Shamaani oli pohjoisissa kulttuureissa aktiivinen välittäjä 
tämän- ja tuonpuoleisen välillä. Määritelmä rajaa pois ns. possessio- 
transsin, jonka yhteydessä henget valtaavat ”shamaanin” ja hän on 
heidän passiivinen puhetorvensa. 

Shamaanin tehtävä oli siis toimia välittäjänä tämän- ja tuonpuo- 
leisen välillä. Kriisitilanteissa hän pyrki palauttamaan alkuperäisen 
ja ideaalin kosmoksen tilan. Hyvään ja toimivaan maailmanjärjestyk- 
seen kuului, että ihmiset elivät terveinä, että toimeentulo oli riittävä 
ja että elävien ja vainajien reviirit pysyivät riittävästi erillään. Kaikki 
nämä olivat asioita, joissa säännöllisesti kuitenkin oli maailman epä- 
täydellisyydestä johtuvia ongelmia. Tässä katsannossa mikään onnet- 
tomuus, esim. vakava sairaus ei ollut luonteeltaan yksilöllinen. Vas- 
toinkäymiset olivat samalla yhteisöllinen uhka: ne osoittivat, että hyvä 
maailmanjärjestys, joka joskus myyttisenä alkuaikana oli aiottu pe- 
rustaa, ei ollut aivan sellaisenaan toteutunut. Yksilön sairaus osoitti, 
että oikea maailmanjärjestys oli rakoillut elävien ja kuolleitten revii- 
rien osalta — sillä kuten sielu-uskon yhteydessä mainittiin, vakavan 
sairauden ajateltiin aiheutuvan siitä, että sairaan (vapaa)sielu oli jou- 
tunut vainajien kaappaamaksi. Yleisin keino tällöin oli uhrata, mutta 
se ei aina riittänyt, vaan usein tarvittiin lisäksi shamaanin palveluksia. 
Shamaani kykeni toimimaan tuonpuoleisen suhteen suoremmin; hän 
saattoi suorastaan mennä tuonpuoleiseen ja hoitaa siellä asiat kun- 
toon. Häntä voi verrata astronauttiin, joka menee avaruuteen korjaa- 
man satelliitin, jota maasta käsin ei voida saada kuntoon. 


Saamelainen shamaani, noaidi 


Saamelainen shamaani tunnettiin nimityksellä noaidi (vrt. suomen 
noita). Häntä avustaneet henget tunnettiin säiva-henkinä (ks. säiva). 
Elåinhahmoiset ns. apuhenget olivat noidan rinnalla konkreettisissa 
tilanteissa ja noita saattoi sielunmatkalla joko liikkua apuhenkensä 
hahmossa tai tämän opastamana. Yleissaamelaisesti tuonpuoleinen 
peurahärkä oli noidan alter ego. Jos se sai surmansa esim. taistelussa 
toisen noidan peura-henkeä vastaan, täytyi myös sen isännän kuolla. 
Tuonpuoleinen lintu oli sanansaattaja horisontaalisessa maailmassa ja 

mahdollisesti opas ylisen maailman matkoilla — näistä ei kuitenkaan 
dokumenteissa ole mitään tietoa. Tuonpuoleinen kala tai käärme oli 
opas alisen maailman matkoilla 

Keskisessä, horisontaalisessa maailmassa noita saattoi liikkua min- 
kä tahansa apuhengen hahmossa. Lisäksi noidalla oli antropomorfisia 
eli ihmishahmoisia tuonpuoleisia auttajia. Nämä olivat ns. suojelus- 
henkiä, jotka neuvoivat ja vahvistivat noitaa sekä myös kutsuivat ja 
valtuuttivat hänet tehtäväänsä. Apu- ja suojelushenget asuivat säivas- 
sa, ja suojelushenkien joukkoon siis liittyi myös shamaani itse kuol- 
tuaan. 

On säilynyt ainakin yksi noitarumpu, jossa noidan kulku käär- 
meenhahmossa on selkeästi kuvattuna (kuva 6.). Tämä muistuttaa 
Kalevalan kertomusta Väinämöisestä, joka kalan hahmossa ui läpi 
Manalan tyttöjen virittämästä rautaverkosta. Noita on toisinaan myös 
itse kuvattuna noitarummun kalvolla noitarumpu tunnusmerkki- 
nään. Useammin kuin noita rumpuineen tavataan käärme (usein tyy- 
liteltynä siksak-kuviona) tai vain rummun symboli (ks. kuva 8., kuvio 
22 ja kuva 10., kuvio 40.). 

Vahvan länsisaamelaisen tradition mukaan nainen ei voinut olla 
noaidi: hän ei saanut käyttää rumpua, eikä hänellä voinut ollut sel- 
laista suojelushenkeä, joka olisi kommunikoinut hänen kanssaan 
suoraan. Tämä on pääsääntö myös Siperiassa ainakin suomensu- 
kuisten kansojen kohdalla. On kuitenkin mahdollista, että itäsaame- 
laisella kulttuurialueella ainakin muinoin olisi ollut (myös) naispuo- 
lisia noitia, ja toisaalta perinteisen shamanismin katoamisen aikainen 
myöhäisperinne tietää kertoa jopa rumpua käyttäneistä naisnoidista 
myös lännessä. Viimemainittu lienee olut murrosvaiheen ilmiö. (Sha- 
manismista yleensä sekä saamelaisesta shamanismista tarkemmin, ks. 
Bäckman — Hultkrantz 1978; naisnoidista, ks. esim. Lundmark 1987.) 


Noidan tehtävät 
Sairaan parantaminen oli shamaanin keskeisimpiä tehtäviä. Pohjoi- 


sessa shamanismissa muita rooleja ovat ainakin ekstaasitekniikkaa 
käyttävä ennustaja, metsästysonnen palauttaja ja ns. psykopompos. 

Kuva 6. Luontevin tulkinta lienee, että rummun keskisegmentissä, hie- 
man vasemmalla puolella oleva käärmemäinen hahmo on noita käär- 
me-apuhenkensä hahmossa pujahtamassa keskisestä maailmasta aliseen 
maailmaan. 


Lisäksi hän toimi toisinaan uhripappina ja monissa muissa tehtävissä, 
jotka kuitenkin määräytyivät arvovallasta, eivät shamanistisesta eri- 
tyiskyvystä vaipua transsiin. 

Psykopompos tarkoittaa shamaania johdattamassa vainajasielut 
tuonpuoleiseen. Tätä roolia saamelaisella noaidilla ei näytä koskaan 
olleen. Saamelainen vainajahenki oli hyvä suunnistaja eikä tarvinnut 

opasta. Sen sijaan vainajien saattaminen on hyvin keskeinen esim. pa- 
leosiperialaisessa shamanismissa. 

Parantajan rooli palautuu shamanistiseen sairausselitykseen, joka 
on sielunmenetys. Jens Kildalin kuvauksessa 1700-luvun alkupuolel- 
ta on oikeastaan shamaanin parannusnäytelmästä kaikki olennainen 
kerrottuna: 


Noaidi tekee maagisia eleitä, juo akvaviittia ja joutuu raivohulluuden ti- 
laan; hän kävelee rajusti maassa polvillaan, hän ottaa hehkuvia hiiliä kä- 
teensä ja leikkaa itseään veitsellä. Sitten hän ottaa noitarummun käteensä 
ja alkaa lyödä sitä. Tehtyään tätä suurella kiihkolla jonkin aikaa hän putoaa 
kuolleena maahan ja jää siihen hengittämättä makaamaan kolmeneljän- 
nestunniksi tai tunniksi. Tänä aikana hän tekee matkan Jäbmiidäibmuun 
basseväri guollinsa [tuonpuoleinen kala] hahmossa neuvotellakseen siellä 
Jabmiidähkkän [vainajalan hallitsijattaren] kanssa niistä uhreista, joita tä- 
mä vaatii vastineeksi sairaan sielusta; niin hån saa sen mukanaan pois Jåb- 
miidäibmusta ja tuoduksi potilaalle takaisin. — — Toisinaan taas on kiinni 
noiaidin nopeudesta, saako hän bassevåri guollinsa avustama [sairaan] sie- 
lun kaapatuksi mukaansa kuolleilta näiden huomaamatta tapahtunutta. 

— — Kun sitten basseväri guolli on tuonut noiaidin sielun vahingoittu- 
mattomana Jåbmiidåibmusta takaisin omaan ruumiiseensa, noaidi alkaa 
hengittää ja liikkua jälleen. Sitten hän tekee selkoa matkansa vaiheista ja 
siitä, millainen uhri hänen oli täytynyt luvata Jåbmiidåhkkålle. (Kirjoitta- 
jan käännös, alkuperäinen teksti teoksessa Ovigstad (toim.) 1945) 


Tässä suhteellisen myöhäisessä kuvauksessa noita nauttii mieliku- 
vitusvoiman vahvistamiseksi aluksi alkoholia; aikoinaan sen tilalla 
oli kärpässieni. Selonteosta erottuu hyvin myös mahdinnäyttämisen 
vaihe, jolla on tarkoitus vakuuttaa läsnäolijat shamaanin taidoista. 
Apuhenkenä on kala, kuten alisen maailman matkoilla pitääkin. Poh- 
joiseuraasialaiselle shamanismille tyypillinen shamaanin ja tuonpuo- 
leisen edustajien suhteellinen tasa-arvoisuus tulee kuvauksessa hyvin 
esiin. 

Onnistuneen istunnon jälkeen noaidi tietysti sai palkkionsa, joka 
ainakin eteläsaamelaisella alueella usein oli jokin rumpuun kiinni- 
tettävä esine, yleensä messinkirengas. Niinpä monissa vanhoissa ja 
paljon käytetyissä rummuissa saattoi roikkua kymmenittäin messin- 
kirenkaita. Epäilemättä noaidi sai myös itse jonkin palkkion, mut- 
ta shamaanin virka saamelaisilla oli kuitenkin selvästi osapäiväinen. 

Hän teki normaalioloissa aivan samoja töitä kuin muutkin, ja noaidin 
roolin hän aktivoi sitten, kun sitä tarvittiin. Rummun lahja-antimet 
samalla ilmensivät noidan statusta, ja tämä olikin sikäli tarpeellista, 
että tietojemme mukaan saamelainen shamaani ei ole käyttänyt mi- 
tään erityistä noidan pukua tai päähinettäkään. Aina tietenkään ei jo- 
ko kaupankäynti tai kaappaus onnistunut, ja silloin potilas kuoli. 

Ekstaattisessa ennustamisessa noita saattoi sielunmatkan avulla 
selvittää esim. jonkin kadonneen arvotavaran kohtalon. Tämä vaati 
shamanistisen istunnon, ellei noidalle ollut muodostunut nykyter- 
mein ilmaistuna selvänäkökyky, jolloin hän kykeni ”näkemään” asioi- 
ta myös vaipumatta transsiin. Suojelushenget kykenivät vanhojen läh- 
teiden mukaan antamaan tämän kyvyn kokeneelle noidalle. 

Sen sijaan tavanomainen ennustaminen eli rummun käyttö oraak- 
kelina ei ollut mikään noaidin yksinoikeus. Rumpu oli joka perhekun- 
nassa ainakin eteläisemmillä saamelaisalueilla, ja perheenpää käytti 
sitä jokapäiväisten ratkaisujen teossa taitojensa mukaan. Rumpuen- 
nustus tapahtui siten, että rumpu oli vaakatasossa ja katsottiin, kuin- 
ka sen päälle pantu pieni esine eli arpa (vrt. suomen ”arpa' ja arpoa”) 
kulki. Paitsi siitä, minkä kuvan kohdalle arpa asettui, enteitä otettiin 
myös arvan kiertosuunnasta. Yleismaailmalliseen tapaan myötäpäi- 
vään kulkeminen katsottiin suotuisaksi enteeksi ja vastapäivään kul- 
keminen taas kielteiseksi. 

Siperiassa on hyvin keskeistä, että shamaani turvaa kansansa elan- 
non vangitsemalla tarvittaessa saaliseläinten hukkaan tai toisen kan- 
san alueelle — usein tämän ryhmän shamaanin kaappaamina — jou- 
tuneet sielut. Tässä yhteydessä vanhempi tutkimuskirjallisuus puhuu 
usein ”metsästysmaagikkona” toimimisesta. Koska kysymyksessä ei 
kuitenkaan ole minkäänlainen magian harjoitus — ja kun magia yli- 
päätään kuuluu pikemmin agraarikulttuuriin — on tämä termi tässä 
hylätty ja sen sijaan puhutaan metsästysonnen palauttamisesta. Tämä 
puoli saamelaisen shamaanin toiminnasta käy ilmi lähinnä folklores- 
ta. On paljon kertomuksia peuralaumasta taistelevista noidista, jois- 
ta vahvempi onnistuu johdattamaan peurat oman siidansa alueelle. 
Villipeurat, jotka kulkevat laumoissa, siirtyvät ajoittain alueelta toi- 
selle ravintotilanteen, petojen tai metsästäjien tai pitkään jatkuneit- 
ten samansuuntaisten tuulien mukaan. Tällaiset muutokset selitettiin 
usein noitien aiheuttamiksi. Tämä on harvinainen esimerkki kansan- 

uskon ns. onnikonstanssi-periaatteesta (onnen vakioisuuden periaa- 
te) pyyntikulttuurisessa kontekstissa. Tämän ajattelun mukaan on- 
nen määrä maailmassa on vakio, ja se voi vain jakautua eri tavoin. Jos 
naapurisiidalla näytti olevan pyyntionnea enemmän ”meillå”, se he- 
rätti epäilyksen, että tämän siidan shamaani oli noitakeinoin onnistu- 
nut kaappaamaan ”meille” kuuluvien saaliseläinten sielut. Tällainen 
ajattelu on erittäin tyypillistä agraariselle magialle, mutta pyyntikult- 
tuureissa se näyttäytyy lähinnä vain paikallisten yhteisöjen välisissä 
suhteissa ja vain silloin, kun kysymyksessä ovat laumoissa liikkuvat 
saaliseläimet. 

Noidat saattoivat tietysti myös vahingoittaa. Tätä kykyä he saattoi- 
vat käyttää yhteisön hyväksi esim. ahdistamalla varasta niin, että tä- 
män täytyi palauttaa varastamansa tavara, mutta myös kostamiseen ja 
toistensa kanssa kamppailemiseen. Seuraava Nicolaus Lundiuksen ly- 
hyt kuvaus on 1670-luvulta: 


Kerran kävi niin, että kaksi lappalaista alkoi taistella toisiaan vastaan ko- 
dassa. Toinen istui toisella puolella ja toinen toisella. Heidän taistellessaan 
noitakeinoin pääsi toinen niskan päälle ja toinen taas hävisi kamppailun. 
Jälkimmäisen oli kuoltava. Ja kun hän kuoli, veri valui hänen silmistään, 
korvistaan, suustaan ja nenästään. Niin väkeviä ovat noitien apuhenget! 
(Kirjoittajan suomennos teoksesta Wiklund, K.B. (toim.) 1905) 


Tässä noidat ovat lähettäneet alter ego -henkensä eli peuranhah- 
moiset sdiva-henkenså taistelemaan toisiaan vastaan, ja kun toisen 
noidan peurahärkä hävisi, täytyi sen isännänkin kuolla 


Shamaaniksi tulo 


Noaidiksi tultiin yleensä jo hyvin nuorena. Noaidin piti olla täysin 
terve, ja hänen sanottiin olevan toimeensa kykenemätön menettäes- 
sään yhdenkään hampaan tai tullessaan vähänkään raihnaiseksi. Kut- 
su tehtävään tuli hengiltä, mutta käytännössä kutsun saanut nuoru- 
kainen hakeutui vanhan noaidin oppiin. Oli myös merkkejä, jotka 
ohjasivat shamaanikandidaatiksi valikoitumista; näitä olivat varsin- 
kin hammas suussa tai ns. onnenlakki päässä syntyminen. Onnen- 

lakki oli istukan osa. Perinne sanoi myös, että noidan piti olla mus- 
tatukkainen. Suomen saamelaisten parista on tietoja, että noidan si- 
vuprofessio periytyi, mutta ei mekaanisesti vaan siten, että isä katsoi 
pojistaan seuraavan noidan ja valitsi sen, jolla näytti olevan siihen 
parhaat lahjat. Lopullinen kutsu tuli kaikissa tapauksissa hengiltä. Jos 
henget kutsuivat ryhtymään noidaksi, kutsu oli velvoittava; vastaan- 
hangoittelu saattoi johtaa mielenvikaisuuteen. Usein noidaksi tuloon 
liittyi hyvin intensiivinen henkien kanssa seurustelun vaihe, jolloin 
kandidaatti saattoi ulkopuolisten silmissä näyttää järkensä menettä- 
neeltä. Usein hän myös tällöin vetäytyi yksinäisyyteen. Tällainen ras- 
kas ns. initiaatio- tai vokaatiovaihe visionaarisine elämyksineen on 
tyypillinen pohjoisessa shamanismissa ylipäätään. 


Noitainstituution häviäminen 


Shamanismi juurittiin pois Ruotsin lapinmaista 1600-luvun lopulla, 
ja Norjan Lapissa tämä tapahtui 1700-luvun alkupuolella. 1800-luvul- 
ta on rummun käytöstä enää vähän ja epävarmoja tietoja. 

Loppuvaiheessa, ulkoisessa paineessa noaidi-instituutio muuttui 
saamelaisillakin vähemmän huomiota herättäväksi tietäjälaitokseksi. 
Koska tämä muutos oli pakotettu eikä ekologisesti määräytynyt — sii- 
hen ei siis siirrytty luontaisesti maanviljelyskulttuurin omaksumisen 
myötä — siitä ei saamelaisten parissa muodostunut samalla tavalla ke- 
hittynyttä laitosta kuin esim. suomalaisilla, joilla on ollut rikas reper- 
tuaari esim. loitsuja ja erilaisia väekkäitä esineitä käytössään. 

Joka tapauksessa saamelaisista parantajista yms. pitää jo 1800-lu- 
vulta alkaen tutkimuksen näkökulmasta käyttää nimitystä tietäjä. 
Toinen asia on, että kansan parissa näistä tietäjistä vielä pitkään käy- 
tettiin nimitystä ”noaid? tai "noita. Näiden ”noitien” repertoaarissa 
oli mm. viinasta ja kahvista katsominen, veren seisauttaminen, eri- 
laisten tautien parantaminen ei-ekstaattisin kansanparannusmene- 
telmin, noidannuolien ampuminen, varastetun tavaran palauttami- 
nen, ennustaminen ilman erityistä metodia (selvänäköisyys) ja kuol- 
leilta kysyminen. Jonkin aikaa vallitsi ylimenokausi, jolloin tietäjä 
vielä joissakin tapauksissa katsoi olevansa välittömässä kontaktissa 

henkien kanssa. Tästä esim. Laestadius kertoo Lappalaisen mytologian 
katkelmissaan. 

Myöhäisperinteessä tunnetaan erilaisia noitia, ”hyviä” ja ”pahoja”; 
nimitykset ovat olleet hyvin sekavia. Hyvin ”pahasta” myöhäisperin- 
teen noidasta käytettiin nimitystä boranoaidi, syöjänoita (< borrat, 
syödä’). Tällainen noita saattoi jopa nostattaa kuolleita ja lähettää 
niitä maksusta tai vain aivan omissa nimissään ihmisten päälle. Myö- 
häisperinteeseen kuuluvat myös kertomukset naispuolisista noitatai- 
toisista henkilöistä. Kun loitsujen käyttö vähitellen tuli yleiseksi myös 
saamelaisten parissa lännestä ja suomalaisten taholta tihkuvana inno- 
vaationa, naiset ottivat ne käyttöön. Tällaisista naisista on varmasti 
myöhäisperinteessä alettu käyttää nimitystä noaidi tai noita ilman, et- 
tä nämä sanan varsinaisessa merkityksessä olisivat sitä olleet enempää 
kuin miespuolisetkaan tietäjät. 


Noitarumpu 


Noitarumpuja oli kuvituksensa puolesta kahta päätyyppiä: läntinen 
ja eteläinen aurinkokeskinen ja itäisempi ja pohjoisempi segmentti- 
jakoinen. Lisäksi on siirtymätyyppejä, jota edustivat lähinnä Ruotsin 
Lapin rummut. Kuvat maalattiin yleensä lepänkuorinesteellä tai po- 
ronverellä. 

On ilmeistä, että segmenttityyppiset rummut heijastavat selkeäm- 
min shamanistista maailmankuvaa ja toisaalta on arveltu, että au- 
rinkokeskinen rumpu edustaisi kehitystä kohti rumpuennustuksen 
kasvavaa merkitystä. Tätä ajatusta tukee myös se havainto, että myö- 
häisperinteen rumpua ja sen käyttöä koskevissa muistumissa etelä- 
saamelaisella alueella korostuu sen käyttö ennustusvälineenä, kun 
taas pohjoisempana myöhäiset mielikuvat liittyvät parantamiseen ja 
hyvän/pahan aikaansaamiseen. On mahdollista, että luottamus sha- 
maanien parannuskykyihin olisi läntisillä saamelaisalueilla horjunut 
1300-luvun ruttoepidemian myötä, ja rumpukulttuuri sen johdosta 
olisi alkanut kulkea kohti ennustamisen korostumista. On kuitenkin 
huomattava, että myös aurinkokeskinen rumpu tarjoaa selvän maail- 
man tasoja (ylinen, keskinen, alinen) ilmentävän kognitiivisen kartan. 

Aurinkokeskistä rumpua ”luettiin” vastapäivään alkaen ylhäältä (yli- 
nen) ja päätyen keskisen maailman kautta aliseen (lähes 360 astetta 
ylisestä). Usein sama motiivi esiintyy kahdella kentällä; on mahdol- 
lista, että monilla maan päällä esiintyvillä asioilla on ikään kuin ollut 
”taivaalliset” vastineensa ylisessä maailmassa. 

Rakenteellisesti erotetaan kolme tyyppiä alkaen läntisimmistä ja 
päätyen itäisiin: 1) kehärumpu, jossa rummun kehä on taivutettu pä- 
reestä seulan kehän tapaan. Kädensijana on silloin tavallisesti yksi pit- 
kittäispuu; 2) maljarumpu, jossa rumpukalvo on pingotettu yleensä 
mäntypahkasta koverretun maljan päälle. Kädensija muodostuu mal- 
jan pohjaan leikattujen kahden pitkittäisen reiän väliin; ja 3) kulma- 
kehärumpu, jossa pärekehän lisäksi on lovien avulla ovaalin muotoon 
taivutetusta puusta tehty reunus. Rummun sisällä on ristiin asetetut 
puut, joista pidettiin kiinni. Kartta osoittaa rumputyyppien levinnei- 
syyttä (kuva 7.). 

Suurin osa säilyneistä rummuista on tehty männystä, myös kumpi- 
kin säilynyt keminsaamelainen. Kuusisia on myös koko joukko. Tor- 
nion Lapista on oikeudenkäyntipöytäkirja, jonka mukaan rummun 
puuaineksin välttämättä piti olla männystä. Mäntyvaltaisuus raken- 
nusaineessa käy hyvin yksiin sen kanssa, että pääsääntöisesti shamaa- 
nin matkat suuntautuivat aliseen maailmaan, eikä ylisen maailman 
matkojen kuvauksia tunneta. Havupuu on kaikkialla pohjoisessa ali- 
seen maailman assosioituva puu. 

Lisäksi rumpurekvisiittaan kuuluivat vasarat (pärisyttimet), jotka 
olivat poronsarvesta tehdyt ja samoin jo mainitut osoittimet (arpa). 

Saamelaisista noitarummuista on kirjoitettu paljon. Perusteelli- 
sin käsikirja niistä on ruotsalaisen lappologi Ernst Mankerin kaksi- 
osainen suurteos vuosilta 1938 ja 1950. Modernimpaa aiheen käsitte- 
lyä edustaa esim. Ahlbäck — Bergman (toim.) 1991 sekä tuoreimpana 
Christoffersson 2009. 

Esimerkkeinä tulkinnoista esitämme tässä kolme noitarumpua, 
joista ensimmäinen edustaa suhteellisen tyypillistä eteläsaamelaista 
aurinkokeskistä perusratkaisua, toinen on Ruotsin lapinmaitten tyy- 
pillinen edustaja ja kolmas taas on toinen säilyneistä keminsaamelai- 
sista rummuista. 

Sliilyneiden Lapin-rumpujen 
maantieteellinen jakautuma 
Mankerin (1938) mukaan. 


Kuva 7. Säilyneiden rumpujen ja rumputietojen maantieteellinen jakauma on kar- 
tan osoittamalla tavalla vino (numerot viittaavat näihin). Suurin osa Suomen ja Ve- 
näjän alueen numeroista tarkoittaa mainintoja rummuista tai rummun käyttämi- 
sestä. Kartan symbolit viittaavat kuvitus- ja rakennetyyppeihin. Vasemmanpuoleiset 
symbolit ilmentävät kuvitustyyppiä: siirtymä aurinkokeskisistä rummuista yhä sel- 
keämmin segmenttijakoisiin pohjoiseen ja itään päin siirryttäessä näkyy selvästi. Oi- 
keanpuoleinen symboli viittaa rakennetyyppiin. Kun soikiossa on yksi pystyviiva läpi 
koko kuvion, rumpu on yksinkertainen kehärumpu. Kaksi pientä pystyviivaa viittaa 
maljarumpuun. Soikiossa oleva risti viittaa Kemin Lapissa tunnettuun ns. kulmake- 
härumpuun. 

Tämä rumpu on toinen niistä kahdesta rummusta, joiden käyttäjien 
kommentit rumpukuvioista tiedetään. Tämä edustaa poikkeukselli- 
sen arvokasta ensi käden tietoa, joskin on huomattava se lähdekriitti- 
nen ongelma, että selitykset on saatu oikeudellisessa kuulustelutilan- 
teessa. Näin ollen saamelaiset ovat saattaneet selittää tiettyjä kuvioita 
”parhain päin” lievemmän tuomion toivossa. Seuraavassa rumpuku- 
vioitten mahdolliset merkitykset yhtäältä sen omistajien (Bendix An- 
dersen ja Jon Torchelsen) 1700-luvun alussa antamien tietojen mu- 
kaan ja toisaalta (/) Ernst Mankerin (1950) ja kirjoittajan mukaan: 


1. Ei selitystä / Aurinkorombi 

2. Paholainen / Ukkosenjumala (Hovragallies vasara kädessään) 

3. Tunturille kadonnut poro / Peura tai poro (mahdollisesti aurin- 
komytologiaan liittyvä; vastaava kuvio on usein näissä rummuis- 
sa usein rombin sisällä) 

4. —/- 

5. Hyvää säätä tuottava aurinko / Tuulenjumala 

6.—8. 6: Noidannuolia lähettävä noita, 7: Kadonnutta poroa etsivä saa- 
melainen, 8: — / Äiligas-miehet 

9. -/- 

10. Saamelaiskylä / Saamelaiskylä 

11. Susi on jossakin saamelaiskylässä aiheuttanut vahinkoa / Peto- 
eläin, karhu? Tarkoitus tuntematon. 

12. Vene / Kuu veneeksi miellettynä tai ns. veneuhri (ks. kuu) 

13.—16. Fi-saamelaisten kylä / Fi-saamelaisten kylä (ristbalkes, ”kris- 
tityn polku” eli ei-saamelaisten elämänpiiri tällä kertaa hieman 
epätyypillisessä paikassa, ks. Ruto) 

17. Saamelainen ajamassa ahkiolla / Ahkio ja vetoporo. Luultavasti 
såivaa tarkoittava merkki, joskin säiva yleensä esiintyy monipuo- 
lisempana kuviona. 

18. Noidannuoli / Noidannuoli 

19. Ilves / Ilves tai jokin muu petoeläin. 

20. Porokaarre / Porokaarre. 

21. Karhu / Mahdollisesti karhu. 

22. Rummun kuvan tarkoitus on paljastaa, kertooko rumpu asiat oi- 
kein / Noitarumpu (alta päin kuvattuna). 

. Saamelainen tulossa vierailemaan toisen luona / Noita itse? 
. Kalastaja veneineen ja verkkoineen / Kalastaja veneineen ja verk- 


koineen 


. Metsästettäviä lintuja soitimella / Metsästettäviä lintuja soitimel- 


la 


. Niliaitta / Niliaitta. 
. Tunturi, jolla porot liikkuvat / Mahdollisesti petoeläin tunturissa 


(jos näin, niin hieman epätyypillisessä paikassa). 


. poro ja petoeläin tunturissa (jos näin, niin hieman epätyypilli- 


sessä paikassa) / Mahdollisesti poroja ja petoeläin tunturissa (jos 
näin, niin hieman epätyypillisessä paikassa). 


. Jumalan Pyhä Henki / Luultavasti Radien-ryhmään kuuluva ju- 


maluus (vaimo-Radien) 


. Isä Jumala / isä-Radien 
. — / Seuraavan hahmon (32.) palvelija 
. Jumalan Poika / Luultavasti edelleen Radien-ryhmään kuuluva 


jumaluus (poika-Radien) 


. Vanha hevonen ammutaan uudisasukkaan talossa / Ruto 
. Karjaa vahingoittamaan lähetetty noidannuoli / — 
. Kirkko / Saamelainen vainajala Jåbmiidåibmu), tosin kristillisty- 


neellä symboliikalla esitettynä. 


. Saamelaisen hautapaikka tunturissa / — 
. Saamelaisnainen / Mahdollisesti Måttaråhkkå 
.—40. Poroja paimentavat saamelaiset (38.—39.) ja metsästämään 


lähtevä saamelainen (40.) / Muut åhkka-jumalattaret (Juksähkkä 
vasemmalla) 


. Kärppä / Koira kotapaikalla 

. Lapinkylä (kotia) / Lapinkylä (kotia). 

. Orava metsässä / Orava metsässä. 

. Metsästäjä lähdössä karhun metsästykseen / Metsästäjä lähdössä 


jahtiin. 


. Saamelaisvaimo aikeissa lähtöä nimiaitalle / Metsästäjän vaimo? 

Tämän rummun osalta on vaikeaa antaa tyhjentävää ehdotusta rum- 
pusymbolien merkityksistä. Tästä syystä emme esitä systemaattista 
tulkintaa, vaan poimimme vain esiin muutamia keskeisiä seikkoja 
(Tarkemmin, ks. Manker 1950, rumpu no. 64). 


1.—3. Ylisen maailman kolme suurta jumaluutta, taivaanjumala, ukko- 
senjumala ja tuulenjumala. 

5. Aurinko? 

7. Kuu? 

9. Taivaallinen peura (ks. aurinkomytologia) tai noidan apuhenki. 

11. Aurinko tai kuu? 

12. Kuu tai veneuhri. 

21. Vainaja matkalla Jåbmiidåibmuun 

28.-31. Ähkkä-jumalattaret 

32 Jåbmiidåibmu 

37.-39. Ähkkä-jumalattaret toisena muodostelmana (kaksoiskuvituk- 
sen merkitystä ei tiedetä) 

42. Uhripaikka jumalankuvineen? 


Tämänkään rummun osalta on vaikeaa esittää tyhjentävää tulkintaa 
(ks. Manker 1950, rumpu no. 44). 

Yläsegmentissä on vaikeasti identifioitavia ylisiä jumaluuksia (ja 
mahdollisesti niitten palvelijoita) sekä mm. poroja. No. 3 muistuttaa 
hahmoltaan Rutoa, mutta tämä tulkinta on epäuskottava sen sijainnin 
johdosta. Manker tulkitsee no. 10 auringoksi ja no. 9 uhrieläimeksi. 

Keskimmäisessä segmentissä on ihmisten jokapäiväistä elämä esit- 
täviä kuvioita (mm. riistaeläimiä, metsästystä esittävät kuviot 43—44, 
ahkiolla ajaja no. 56). No. 39 on karhu pesässään. Myös noita (no. 40) 
kuuluu ihmisten elämänpiiriin. No. 42 on tulkittu uhrilavaksi ja sil- 
lä olevaksi jumalankuvaksi tai uhripuuksi. Ainakin jotkut hahmoista 
n. 21-25 voitaneen tulkita åhkka-jumaluuksiksi. No. 32 lienee kirkko 
tai kirkkomaa. 

Alasegmentistä on vaikea tunnistaa varmasti juuri muuta kuin ti- 
kapuukuviona esitetty vainajala (Jäbmiidäibmu) sekä vainajalan var- 
tijat. 

Karhu ja muut eläimet 


Johan Randulfin mukaan ”saamelaiset pitävät kaikkia eläimiä pyhi- 
nå”, mihin hän jatkoi: ”mutta karhua he pitävät pyhimpänä kaikis- 
ta” (1723; teoksesta Qvigstad 1903, käännös kirjoittajan). Eläimellä 
oletettiin olevan sielu, joka piti jollakin erityisellä tavalla ottaa huo- 
mioon. 

Eläinten tappamiseen liittyikin tiettyjä tabusääntöjä. Inarilaiset ko- 
rostivat, ettei eläintä saanut tappaa epäkunnioittavasti esim. lyömäl- 
lä sauvalla. Sauvalla sai tainnuttaa, mutta eläin piti lopettaa jotenkin 
muuten, lähinnä teräaseella. Samoin ei saanut tappaa nukkuvaa eläin- 
tä, vaan eläin piti aina ensin herättää. (Itkonen 1935, 85.) Voidaan 
ajatella, että jos eläin tapettaisiin siinä tilassa, sielu jäisi maan päälle 
harhailemaan. Kunnioittava suhtautuminen eläimiin motivoitui toki 
taloudelliselta pohjalta; monia vahinkoeläimiä saamelaiset saattoivat 
kohdella hyvinkin julmasti. 

Saamelaisten suhde eläimiin on ollut hyvin monitahoinen eikä sitä 
tässä voida tyhjentävästi käsitellä. Transformaatiokertomusten ja kar- 
hukultin lisäksi saamelaisilla on ollut esim. rikas enne-eläimiin liitty- 
vä perinne. Peurojen rooleista maailman alku- ja lopputapahtumiin 
liittyvissä myyteissä on kerrottu artikkelin alkupuolella. (Eläinenteis- 
tä ja eläimiin liittyvästä uskomusperinteestä yleisesti, ks. esim. Itko- 
nen 1948, II.) 


Eläintransformaatiot 


Saamelaisten perinteisessä maailmankuvassa rajalinja miehen ja nai- 
sen välillä on ollut vahvempi ja vaikeammin ylitettävä kuin ihmisen 
ja eläimen välinen ero. Muuntuminen ihmisestä eläimeksi ja päinvas- 
toin tapahtui varsin helposti ja oli mahdollista paitsi saamelaiselle 
shamaanille, noaidille, myös tavalliselle ihmiselle. Noidan sielunmat- 
kan kohdalla ei kysymys ainakaan välttämättä ollut fyysisestä trans- 
formaatiosta — noidan vapaasielu siirtyi joko tämän- tai useammin 
varmasti tuonpuoleiseen eläimeen fyysisen ruumiin ollessa transsis- 
sa — mutta tavallisen ihmisen ottaessa eläimen hahmon tapahtui ruu- 
miillinen muodonmuutos. 

Uskomus karhuiksi ja susiksi muuttumisen mahdollisuuteen on 
ollut saamelaisilla hyvin vahva. Usein tämä on ollut kyllä enemmän 
tai vähemmän pahantahtoista naapurifolklorea, esim. inarinsaamelai- 
set kertoivat mielellään näitäkin tarinoita koltista, joiden kanssa hei- 
dän välinsä eivät olleet kovin hyvät. Saamelainen ihmissusiuskomus 
liittyy taas yleiseurooppalaiseen ihmissusitraditioon. 

Karhuksi ja sudeksi muuttumisesta on mm. seuraava Ovigstadin 
keräämä muistelus: 


Sanottiin, että sen, joka halusi muuttua sudeksi, täytyi löytää hyvin vinosti 
etelään päin kallistunut puu. Se, joka ryömi sellaisen puun ympäri kolme 
kertaa vastapäivään, muuttui sudeksi. Mutta jos halusi muuttua karhuk- 
si, piti puun olla taipunut pohjoiseen päin; kun sellaisen ympäri ryömi 
kolme kertaa vastapäivään, muuttui karhuksi. Takaisin ihmiseksi pystyi 
muuttumaan, kunhan vain muisti tarkasti, minkä puun ympäri oli ryömi- 
nyt, ja ryömi saman puun ympäri myötäpäivään kolme kertaa. (Ovigstad 
1927, 403—407; käännös kirjoittajan.) 


On tulkittava niin, että karhu on sutta tuonpuoleisempi eläin, ja 
siksi puun täyty olla taipunut myyttisesti vahvempaan ilmansuun- 
taan, pohjoiseen. Samalla tässä on harvinainen esimerkki pohjoisen 
ilmansuunnan erityismerkityksestä saamelaisessa maailmankuvassa. 
Toisin kuin karhun kohdalla, sudeksi useimmiten tultiin vastoin tah- 
toa (noidan toimien johdosta), koska suden elämää pidettiin kovana 
ja sutta ylipäätään halveksittavana eläimenä. Ihmissutta vihattiin ja 
sitä pidettiin seitsemän kertaa pahempana kuin tavallista sutta. Ih- 
missusiuskomus on ollut elävää perinnettä pitkälle 1900-luvulle asti. 
Varsinkin vaikeasti ammuttavia ja paljon tuhoa tehneitä porontappa- 
jasusia on herkästi epäilty ihmissusiksi. Vaikuttavan tositarinan täs- 
tä tarjoaa Valter Keltikangas teoksessaan Koskilta ja erämaista (1984: 
140-161). 

Elåintransformaatioista ks. myös Huuskosen artikkeli tässä julkai- 
sussa. 

Karhu 


Karhulla oli saamelaisessa kulttuurissa erityisasema. Oli ikään kuin 
sanaton sopimus siitä, mitä kummankin velvollisuuksiin kuului. Ih- 
misen tuli kunnioittaa karhua, ja karhun puolestaan piti pidättäytyä 
tappamasta ihmistä. Karhu nähdään monilla noitarummuilla usein 
sellaisenaan tai pesässään, usein pienten täplien ympäröimänä. On 
epävarmaa, mitä nämä täplät ilmentävät, mutta koska niitä rumpu- 
kuvioitten kontekstissa tavataan myös vainajalan merkkien yhteydes- 
sä, ei liene huono arvaus, että ne viittaavat tuonpuoleiseen voimaan, 
manaan eli väkeen. Karhun kuva on sijoitettu rumpukalvoilla usein 
ylisen ja keskisen maailman rajamaille, keskisen puolelle. 
Karhunmetsästys oli kauttaaltaan rituaalinen ja kultillinen tapah- 
tumasarja. Itse karhujuhla oli monipäiväinen kulttinäytelmä, jossa 
karhua juhlittiin ja sen liha syötiin kaatajien ja heidän perhekuntiensa 
kesken. Rituaali huipentui karhun luitten hautaamiseen anatomisesti 
oikeassa järjestyksessä. Kaikkien luitten mukanaolo oli välttämätöntä. 
(kuva 11.) Oikein suoritettu karhurituaali takasi sen, että karhu syn- 
tyi uudestaan sdivassa; siellä sen odotettiin kertovan kanssakarhuil- 
leen, millainen kunnia oli tulla ihmisten tappamaksi ja juhlimaksi. 
Kulttinäytelmään liittyi karhulaulujen, karhun juhlinnan ja sen lihan 
syömisen lisäksi karnevalistisia aineksia ja onpa mahdollista, että sen 
lopussa oli rituaalinen orgia. Lähteet ovat tässä suhteessa hieman vai- 
keatulkintaisia. Itse asiassa varhaisia lähteitä on myös varsin vähän, 
ainoana laajana kuvauksena oikeastaan vain Pehr Fjellströmin teos 
vuodelta 1755 (faksimile 1981). Sitä puolestaan on laajasti kommen- 
toinut aikalaistietojen (1840-luku) perusteella Lars Levi Laestadius 
(2011). Nykytulkintaa edustaa esim. Pentikäinen 2007. 
Karhurituaalikin perustuu joka tapauksessa kertomukseen, jos- 
sa ihmisnaisella ja karhulla on eroottinen suhde. Kertomuksessa vel- 
jiensä vihaama saamelaistyttö yöpyy karhumatkalla karhun pesässä 
ja joutuu näin karhun vaimoksi. Tultuaan vanhaksi karhu antautuu 
veljesten tapettavaksi sillä ehdolla, että tyttö opettaa näille karhuri- 
tuaalin kulun — sen karhu on ensin opettanut vaimolleen. Kertomus 
on vain väljästi totemistinen. Se ei esitä, että saamenkansa saisi al- 
kunsa karhun ja ihmisen liitosta, vaan perustelee lähinnä vain karhu- 

Kuva 11. Ruotsalaisen taiteilija Ossian Elgströmin esitys karhuhaudasta 
on perinteelle uskollinen. Luut on haudattu anatomisessa järjestyksessä. 


kultin ja korostaa karhun ja naisen seksuaalisuhteen mahdollisuutta. 
Karhu onkin koettu seksuaaliseksi uhkaksi naiselle. 

Näin kunnioittavasti kohdeltiin kuitenkin vain karhua, joka toimi 
kuten lausumaton sopimus ja luonnonjärjestys edellyttivät. Jos karhu 
rikkoi sopimuksen, se irtisanottiin myöskin ihmisten puolelta, ja sel- 
lainen karhu ei — sitten kun se saatiin kaadetuksi — suinkaan saanut 
kunnioittavaa kohtelua osakseen vaan vieläpä sen inkarnoituminen 
esteettiin leikkaamalla oikea etukäpälä nilkasta irti ja hautaamalla se 
erikseen. Näin luuranko ei ollut kokonainen, ja karhun kierto maail- 
massa päättyi siihen. 

Lopuksi 


Vedettäessä yhteen saamelaisen muinais- ja kansankulttuurin ko- 
ko kaari voidaan ensimmäisenä vaiheena nähdä 1) saamelaiskult- 
tuurin synty kahden (tai ehkä useammankin) lähtökulttuurin yh- 
teensulautumisessa. Näistä toinen edustaa tuntemattomaksi jäävää 
läntistä muinaiseurooppalaista vaikutusta ja toinen itäistä kantaurali- 
laistuvaa kulttuuria. Edellisen pohjalta saamelaisten geneettinen kart- 
ta muodostuu muista nykyeurooppalaisista poikkeavaksi, ja samalla 
muinaisuskon maailmankuva muokkaantuu syvärakenteeltaan hyvin 
vahvasti kantauralilaisesta poikkeavaksi. Seuraavana vaiheena saame- 
laiskulttuurin kehkeydyttyä varsinaisesti n. vuoteen 300 jKr. mennes- 
sä 2) siihen infiltroituu ”vieraita” elementtejä mutta saamelaiskult- 
tuuri adaptoituu niihin hyvin, akkulturoi ne osaksi omaa orgaanista 
kokonaisuuttaan. Tässä vaiheessa mukaan tulevat monet germaani- 
vaikutteet ja myöhemmin ilman lähetystyötäkin mm. kauppasuhteit- 
ten myötä omaksuttavat kristilliset mielikuvat. Nämä näkyvät hyvin 
selvästi varsinkin läntisten saamelaisten mytologisessa kuvastossa, 
josta voidaan purkaa esiin esim. Neitsyt Marian palvontaan palautu- 
via elementtejä. 3) Lähetysvaiheen — käytännössä vasta 1660-luvul- 
ta alkaen — vaikutevyöryn myötä saamelaiskulttuurin adaptaatioky- 
ky heikkenee tai oikeammin se ei kykene enää luovasti käsittelemään 
kaikkia uusia aineksia osaksi maailmankuva orgaanista kokonaisuut- 
ta. Lähetysvaiheessa ilmenee varsinaista synkretismiä, joka näyttäytyy 
esim. åhkka-jumalattarien kultissa. Samoin dokumenteista voidaan 
lukea eräänlaisten kaksoisidentiteettien muodostumista: Omassa sii- 
dassaan kristityiksi kastetut saamelaiset olivat esikristillisen luonnon- 
uskontonsa harjoittajia mutta kirkolle mennessään he aktivoivat lähe- 
tysuskonnon luoman kristillisen identiteettinsä. Tätä asetelmaa tuki 
se, että saamelaisilla lähetysvaiheen aikana oli kaksi nimeä, vanha pa- 
kanallinen ja uusi papin antama. 4) Modernisaation myötä saamelais- 
kulttuuri ja valtakulttuuri lopulta lähenevät, mutta kansanomaiseen 
kulttuuriin jää silti pitkiksi ajoiksi etnisen maailmankuvan ”taskuja” 
(esim. salainen seitapalvonta, usko maahisiin). Parhaillaan saamelais- 
kulttuurit ovat paljolti siirtymässä 5) jälkimoderniin tilanteeseen, jota 
luonnehtii saamelaiskulttuurin elpyminen ja vanhan etnisen kulttuu- 
rin piirteitten muodostuminen julkisiksi identiteettitekijöiksi. Tämä 

koskee ehkä voimakkaammin aineellista kulttuuria (mm. saamen- 
puku), mutta myös muinaisuskon ainekset saavat uusia rooleja. Näin 
esim. noitarumpuja saatetaan alkaa käyttää jumalanpalvelusmusiikin 
esittämiseen, ja stållun hahmosta muodostetaan fiktiivinen hahmo 
lasten leikkikulttuuriin. 

Marjut Huuskonen 


Johdanto 


Folkloristiikka on tieteenala, jonka tutkimuskohteeksi on perintei- 
sesti määritelty henkinen kansankulttuuri. Pohjoismaissa folkloreen 
kuuluviksi luetaan kansanrunouden ja -kertomusten lisäksi leikit, 
kansantanssi ja -musiikki sekä perinteiset uskomukset, käsitykset ja 
rituaalit. Suppeammassa määritelmässä fokusoidaan suulliseen sa- 
nataiteeseen lajeineen ja ilmaisutapoineen. Unescon julkilausumassa 
folkloren suojelemisesta folklore määritellään kulttuurisen yhteisön 
perinnepohjaisten luomusten kokonaisuudeksi (Honko 1990: 3-7). 
Keskeistä folkloren määrittelyssä on perinteen ymmärtäminen funk- 
tionaalisena ja esteettisenä kulttuurina. Folkloristeja yhdistää myös 
ajatus siitä, että suullinen perinne ei ole luonteeltaan ja informaatio- 
arvoltaan yhtenäistä massaa, vaan sillä on omat lajikohtaiset tehtä- 
vänsä yhteisössä. Folklore on osa yhteisön sosiaalista elämää. Sen väli- 
tyksellä voidaan kertoa tunteista, asenteista ja arvoista sekä tarkastella 
yhteisön jäsenten jakamia mielikuvia. (Honko — Pentikäinen 1970: 
81—86; Bauman 1992: 29—40; http://www.helsinki.fi/folkloristiikka/ 
opiskelu/terminologia.htmfffolklore, 15.3.2009.) 

Suomalaisessa folkloristisessa tutkimuksessa 1960-luvulla alkanut 
kiinnostus sosiaali- ja kulttuuriantropologian sekä sosiolingvistiikan 
menetelmiin monipuolisti suhdetta perinteeseen. Näkemys kielestä ja 
puheesta vastaavanlaisena järjestelmänä kuin esimerkiksi sosiaaliset, 
poliittiset, uskonnolliset ja taloudelliset järjestelmät suuntasi tutki- 
joiden huomion puheyhteisöihin ja esitystilanteisiin, performanssiin. 
Folklorea ei enää nähty irrallisena perinnetekstinä, vaan sukupolvel- 
ta toiselle ja sosiaalisissa ryhmissä välittyvänä kulttuuriviestintänä. 
Konteksti ja perinteen välttymisen problematiikka toivat folkloren 

uudenlaisen tarkastelun kohteeksi. (Honko 1979: 141—152; Lehtipuro 
2009: 192—229.) Myös itse perinnetekstin kohdalla alettiin kiinnittää 
enemmän huomiota sen ilmiasuun. Folklorea nimenomaan esteetti- 
senä kulttuurina keskittyi tutkimaan etnopoeettinen suuntaus, jonka 
tutkimuskohteeksi määrittyi tutkitun kielen poeettinen järjestelmä. 
Tutkijoita askarrutti kysymys siitä, miten tuoda esille suullisen sana- 
taiteen omaleimaisuus. Ratkaisua etsittiin muun muassa transkrip- 
tio- ja kääntämistekniikoista. On pitkälti etnopoetiikan ansiota, että 
folkloren dokumentointi ja esillepano otettiin uudenlaisen arvioinnin 
kohteeksi. (Tedlock 1992: 81—85.) 

1900-luvun viimeisillä vuosikymmenillä virinnyt kiinnostus 
muistitieto- ja elämäkerrallisiin aineistoihin on suunnannut huo- 
mion folkloren perinteisistä lajeista henkilökohtaisen kerronnan eri 
muotoihin, jotka aiemmin oli nähty jopa folkloren vastakohtana. Yh- 
deksi keskeiseksi tehtäväksi tuli tämän aiemmin folkloreksi kelpaa- 
mattoman kerronnan ominaislaadun kuvaaminen. Hyvällä syyllä on 
puhuttu narratiivisesta käänteestä, joka toi kertomukset ja tarinat 
myös muiden tieteenalojen kiinnostuksen kohteeksi. (Peltonen 2006: 
98—107.) 


Saamelaisen folkloren tutkimus 


Monivivahteisena leviää Petsamosta Enontekiölle asti — ja kauas Suomen 
Lapin kahden puolenkin — sen [saamelaisen kansanperinteen] vanhakan- 
tainen pohjakerros, jonka täytyy olla peräisin noin vuoteen 800 jKr. men- 
nessä päättyneeltä kantalappalaiselta kaudelta, mutta runsaasti on myös 
nuorempaa ainesta, joka milloin laajemmalla, milloin suppeammalla alal- 
la esiintyvänä jakautuu eri-ikäisiin ja eri tahoilta tulleisiin kerrostumiin. 
(Itkonen 1963: 525—526.) 


Lainaus on Frkki Itkosen yleisesityksestä Lappalainen kansanrunous 
(1963), jossa saamelainen folklore on esillä itsenäisenä kokonaisuute- 
na. Itkonen sijoittaa saamelaisen folkloren alkujuuren ”kantalappalai- 
selle” kaudelle, ja lukija saa esimerkkejä Pohjois-Euraasian luonnon- 
kansoja yhdistävistä kulttuuripiirteistä. Pohjoisille pyyntikulttuureille 
ominaiset laulut, kansanomainen näytelmä- ja rituaaliperinne sekä 
myyttien maailma ovat folkloressa samankaltaisia yhdistäviä tekijöitä 

kuin vaikkapa eri kieliryhmien uralilaiseen ja suomalais-ugrilaiseen 
kantakielivaiheeseen palautuvat rakenteet, muodot, sanat. 

Yleisesityksessään Itkonen hyödyntää lappologisen tutkimustra- 
dition runsaita käsikirjoitusaineistoja ja kirjallisuutta. Lappologian 
pitkä ja monivivahteinen tutkimustraditio sai alkunsa Johannes 
Schefferuksen Lapponia-teoksen ilmestymisestä 1673. Alkuaan lati- 
nankielinen teos käännettiin nopeasti useille Euroopan kielille, ja eu- 
rooppalainen sivistyneistö pääsi tutustumaan Lapin maantieteeseen 
ja luontoon sekä saamelaisten elämänmuotoon, historiaan, mytolo- 
giaan ja rituaaleihin. Teoksessa sai myös ensimmäisen kerran paino- 
asun saamelainen kansanrunous. Lapponia-teoksen myötävirrassa 
julkaistiin runsaasti yleisesityksiä ”muinaisajan lappalaisista”. Varhai- 
set lappologit perustivat tutkimuksensa samoihin lähteisiin, ja usein 
lainaukset siirtyivät teoksesta toiseen. Tavoitteet olivat usein poliitti- 
sia tai uskonnollisia. Myös filologinen kiinnostus yhdisti lappologeja, 
joskin saamen kielen taito oli vain harvalla. Poikkeuksena oli joukko 
saamen kielen opetelleita pappeja ja kielentutkijoita. 1700-luvun puo- 
lenvälin jälkeen alkoivat Lapin tutkijat arvioida lähteitä ja aiempaa 
tutkimusta kriittisemmin. He hyödynsivät kuvauksissaan myös omia 
kokemuksiaan ja havaintojaan. Osa tuolloin kerätyistä aineistoista jäi 
pitkiksi ajoiksi käsikirjoitusmuotoon. Niin käsikirjoitukset kuin jul- 
kaistut teoksetkin ovat kiinnostavaa luettavaa folkloristille: Suomen 
saamelaisten kohdalla esimerkiksi Jacob Fellmanin laajat muistiinpa- 
not, Anders Andelinin kertomus Utsjoen pitäjästä sekä hänen satu- ja 
sananlaskukokoelmansa kuten myös M. A. Castrenin ja Elias Lönnro- 
tin matkakertomukset tuovat 1800-luvun folkloren lukijan ulottuvil- 
le. (Pentikäinen 1995: 38—45, 54—58.) 

1800-luvulla julkaistiin Pohjoismaissa ja Venäjällä useita varsinai- 
sia folklorekokoelmia. Niistä ensimmäisiä olivat J. A. Friisin kokoel- 
mat vuosilta 1859 ja 1871 sekä J. K. Ovigstadin ja Sandbergin kokoel- 
ma vuodelta 1887. Kuolan- ja koltansaamelaista folklorea tallensivat 
niin suomalaiset kuin venäläisetkin etnografit, lingvistit ja tutkimus- 
matkailijat. Folklore-aineistoja oli siis saatavilla, vaikka itse tutkimus- 
ten fokus usein olikin muualla kuin folkloressa. Merkittävä asema 
folklorella oli Lars Levi Laestadiuksen tilaustyönä ranskalaiselle luon- 
nontieteelliselle retkikunnalle 1840-luvulla kirjoittamassa teoksessa 
Fragmenter i lappska mythologien (1959, suom. 2000 ja 2011). Vah- 

vasti saamelaiseen kertomusperinteeseen nojautuvan teoksen kolme 
ensimmäistä osaa käsittelevät jumal-, uhri- ja noitaoppia, kun taas 
neljäs osa keskittyy folkloreen. Laestadius kiinnittää huomiota myös 
suullisen perinteen esitystapoihin. Teos edustaa saamelaisen folkloren 
osalta tyypillistä tutkimusta, jossa mytologia ja kansanuskon eri osa- 
alueet ovat keskeisiä kiinnostuksen kohteita. (Laestadius 2011; Penti- 
käinen 2000b: 41—76.) Mielenkiintoisen tutkimusmatkan saamelaisen 
folkloren maailmaan teki Otto Donner matkatessaan 1874 Ruotsin 
Lappiin, missä hän tapasi saamelaisen kirkkoherran Anders Fjellne- 
rin (1795—1876), Peiven parneh (Päivän pojat) -saamelaiseepoksen 
kirjoittajan. Vanha sokeutunut kirkkoherra, joka oli ollut Laestadiuk- 
sen veljesten, A. I. Arwidssonin ja C. A. Gottlundin opiskelutoverina 
Uppsalassa, oli nuoruudessaan tallentanut kotiseutunsa suullista pe- 
rinnettä sekä toimittanut muistiinpanojensa pohjalta kirjallisia kerto- 
muksia. Tämä aineisto on perusta myös hänen eepostekstilleen, joka 
ensimmäisen kerran julkaistiin jo 1849. Fjellner oli useiden tutkijoi- 
den informanttina 1870-luvulla ja muun muassa Gustaf von Dibe- 
nin teoksen Lappland och lapparne (1873) keskeinen kertoja. Hänen 
perinteentuntemuksensa ja eepoksensa saivat julkisuutta. Donner 
puolestaan toimitti kokoelman Lappalaisia lauluja (1876) Fjellne- 
rin, Schefferuksen, Gottlundin, Fellmanin, Grönlundin ja Castrenin 
teksteistä. Kokoelmaan Donner on liittänyt kertomarunoutta, lyyri- 
siä runoja, tarinoita, eläinsatuja, sananlaskuja ja arvoituksia käsittele- 
vän johdannon, jossa hän pohtii saamelaisen folkloren ominaislaatua 
ja esitystapaa. Juha Pentikäisen laaja Fjellnerin elämänhistoriaan pa- 
neutuva artikkeli antaa hyvän kuvan vanhojen aineistojen kiehtovasta 
maailmasta. (Pentikäinen 2004: 427—463.) 

Fjellnerillä ja Laestadiuksella on tärkeä asema saamelaisten perin- 
neaineistojen mytologeina ja folkloristeina. He olivat kuitenkin poik- 
keuksia. Lappologit olivat tavallisimmin valtakulttuurin edustajia 
saamelaisten toimiessa tiedonantajan roolissa: Schefferus sai tieto- 
ja Olaus Sirmalta ja Nicolaus Lundiukselta, Knud Leemiä avusti An- 
ders Porsanger. 1800-luvun ja 1900-luvun alun tutkimuksen piiris- 
sä saamelaisten toimijoiden asema alkoi vahvistua ja monipuolistua. 
Ovigstadin kokoelmat, joiden kertomukset on tallennettu yli sadalta 
kertojalta, eivät olisi olemassa, ellei hänellä olisi ollut apunaan saame- 
laisia perinteentallentajia. Osalla heistä, kuten Johan Jonsen Aikiolla 

(1854—1942), Anders Larsenilla (1870—1949) ja Isak Saballa (1875— 
1921), oli myös omia kirjallisia tavoitteita. Saamelainen kirjailija Jo- 
han Turi (1854—1936) on tullut tunnetuksi teoksestaan Muittalus Sa- 
mid Birra (1910; suom. Kertomus saamelaisista 1979). Turi kirjoitti 
saameksi ja toimi yhteistyössä tanskalaisen etnografin Emilie De- 
mant-Hattin kanssa. Teos kattaa elämän koko kirjon tunturisaame- 
laisten arkielämän kuvauksista joikuihin ja perinteisiin kertomuk- 
siin. Saamelaisen kirjallisuudentutkimuksessa käytetään usein termiä 
muisteluskirjallisuus, jolla painotetaan kirjoittajien vahvaa sitoutu- 
mista perinteisiin suullisen kerronnan traditioihin. Samuli Aikio on 
kiinnittänyt huomiota tähän saamelaisen kirjallisuuden juonteeseen, 
jota hän kuvaa sanoilla ”kaunokirjallisesti suuntautunut folklore”. 
(Aikio 2007: 19-25; Hirvonen 1999: 91—100; Huuskonen 2004: 120— 
128.) 

Suhde kansan parista nousseisiin oman kansan kuvaajiin ja perin- 
teen tallentajiin on tieteellisessä ja yhteiskunnallisessa keskustelussa 
usein ollut ristiriitaista. Ristiriitaisia tunnelmia saattoi kokea myös 
kotiseutunsa perinteen tallennustyössä työskentelevä. Tenonsaame- 
laisen opettajan ja kirjailijan Pedar Jalvin (1888—1916) kokemukset 
kuvaavat tätä hyvin. Saamelaisesta sukutaustasta ja äidinkielestä oli 
hänelle hyötyä, mutta hän joutui kokemaan myös torjuntaa. Vaikka 
Jalvi itse ei ollut Tenonlaakson kylissä vieras, tallensi hän perinnet- 
tä vieraille. Jalvi lähetti vuosina 1912-1915 tallennetut saamen- ja 
suomenkieliset käsikirjoituksensa Suomalaisen Kirjallisuuden Seuran 
kansanrunousarkistoon. Mukaan hän liitti muistikuvia tallennus- 
työstä: 


Mitä yleensä runojen runsauteen tulee Utsjoella, niin täytyy myöntää, että 
täällä niitä on niukalti. Ehkä tähän niukkuuteen, sanoisinko tietämättö- 
myyteen, on syynä se, että he eivät tahdo ilmaista tietojaan vieraiden käy- 
tettäväksi. Olin varma, että monet Utsjoen lappalaisukoista ja -eukoista 
tietävät yhtä ja toista entisaikojen tavoista ja uskomuksista, tietävät erilai- 
siin tilanteisiin taikoja, jotka vielä pari vuosikymmentä sitten tehtiin, mut- 
ta eivät ilmaise tietojaan, onki niitä miten viekkaasti tahansa, vastaavat 
vain kuivasti: In mun diede maidege [en minä mitään tiedä’; saamenkie- 
linen osuus muutettu nykykirjoitustavan mukaisesti]. Jopa lisäävät tähän: 
Gosa daid boares cukcasiidguin, boagustahkan daid Cogget [mihin noilla 
vanhoilla loruilla, ivan välineeksi niitä keräät]. (Jalvi 1966: 10-11.) 

Antropologisen tiedon luonnetta pohdittaessa on tutkijan ja kent- 
tätyöntekijän sekä yhteisön välinen suhde yksi keskeinen kysymys: 
Onko tutkija tutkimansa yhteisön jäsen vai ulkopuolinen? Millai- 
sen näkökulman hän valitsee asemansa pohjalta, mitkä ovat hänen 
päämääränsä? Kuolansaamelaisen kulttuurin tutkija Jelena Sergeje- 
va (nyk. Porsanger) tekee selvän eron saamelaissyntyisten tutkijoiden 
1990-luvulla tekemien tutkimusten ja lappologisen tutkimuksen vä- 
lille. Hän pitää tärkeänä niitä merkityksiä, tulkintoja ja käsitteitä, joi- 
ta kulttuurin edustajat itse antavat kulttuurinsa tapahtumille. Se, et- 
tä tutkija on osa tutkimaansa kulttuuria, mahdollistaa kulttuurisen 
kieliopin ymmärtämisen. (Sergejeva 2000: 181—182.) Vastaavanlaista 
yhteisöön kuuluvuuden ja kuulumattomuuden monimutkaista prob- 
lematiikkaa on käsitelty saamelaiskulttuurin kontekstissa varsinkin 
Norjassa. Saamelais- ja norjalaistutkijoiden välisten keskustelujen yti- 
messä ovat olleet kysymykset yhteisön ulko- ja sisäpuolelta lähtevien 
tulkintojen oikeutuksesta. Keskusteluissa vahvana argumenttina yh- 
teisön omien jäsenten tekemän tutkimuksen puolesta on ollut koke- 
muksen kautta saadun tiedon keskeisyys kulttuurin ymmärtämisessä. 
Toisaalta ulkopuoliset tutkijat ovat kiinnittäneet huomiota tutkijan ja 
tutkimuksen kohteen väliseen etäisyyteen, joka on aina olemassa riip- 
pumatta siitä, tuleeko tutkija yhteisön sisältä tai ulkoa. Tämän osittai- 
sen ulkopuolisuuden sai kokea myös Pedar Jalvi. (Huuskonen 2004: 
90-98.) 

Sami Folkloristics -teoksen (2000) kirjoittajista Juha Pentikäinen, 
Åke Hultkrantz, Stein Mathisen ja Jelena Sergejeva ovat eri saame- 
laisalueiden folklore-kokoelmia ja tutkimusta kartoittaessaan kukin 
voineet todentaa tutkijoiden kiinnostuksen suuntautuneen nimen- 
omaan perinteiseen uskontoon liittyviin aiheisiin rituaaleineen, pyhi- 
ne paikkoineen, henkineen, jumalineen ja samaaneineen. Kirjoittajat 
kiinnittävät huomiota myös siihen, miten saamelaistraditiot 1950-lu- 
vulle asti haluttiin liittää osaksi valtaväestön perinnettä. (Hultkrantz 
2000: 57—102; Mathisen 2000: 103—130; Pentikäinen 2000a: 131—54; 
Sergejeva 2000: 155—188.) Veli-Pekka Lehtola on pohtinut lappolo- 
gian klassikkoteosten roolia Pohjoismaiden kansallisten tieteiden ke- 
hityksessä: kansallista identiteettiä hahmotettaessa sai perinteinen 
saamelainen yhteiskunta edustaa jäännettä varhaisemmasta suomen- 
sukuisesta yhteiskunnasta, joka tulisi syrjäytymään kehittyneemmän 

maatalouskulttuurille perustuvan yhteiskuntamuodon tieltä. (Lehto- 
la 2004: 57.) 


Aitouden ongelmia 


Saamelaisen folkloren alkuperää koskevat kysymykset olivat yksi tut- 
kijoita askarruttanut aihepiiri. Mikä oli aitoa saamelaista perinnettä, 
mikä lainattua? Ovigstad edusti lappologeille yleistä näkemystä, jon- 
ka mukaan saamelaiset ovat säilyttäneet muilta lainaamansa aineksia 
konservatiivisesti, ja perinne oli näin muisto menneistä ajoista ja saisi 
väistyä modernisaation tieltä. (Mathisen 2000: 107—108.) Kun 1960- 
luvulla Erkki Itkonen yleisesityksessään viittasi Friisin näkemykseen 
aidoista ja epäaidoista kertomuksista, hän kuitenkin painotti vuoro- 
vaikutusta naapurikansojen välillä ja vaikutteiden saamista molem- 
piin suuntiin (Itkonen 1963: 544-545). T. I. Itkonen kuvaa tätä samaa 
vuorovaikutusta saamelaista kansantietoa käsittelevässä esitykses- 
sään. Satuperinteen yhteydessä hän ottaa esille markkinoiden merki- 
tyksen vaikutteiden saamisessa: 


Onkin helposti ymmärrettävää, että lappalaiset ovat omaksuneet naapu- 
rikansallisuuksilta paljon satuja, tarinoita ynnä muutakin kansantietoa, 
sillä ovathan he kautta vuosisatojen joutuneet keskinäiseen seurusteluun. 
Inarin ja Utsjoen vuotuisilla markkinoilla tapasivat toisensa eriheimoiset 
lappalaiset, Peräpohjolan suomalaiset talonpojat, Tornion, Ruijan ja Kuo- 
lan kauppiaat sekä vienankarjalaiset. Samoin Varankivuonon rannikolla 
keräytyi joka kevät kalastamaan tuhansittain norjalaisia, suomalaisia, ve- 
näläisiä sekä kolttia, inarilaisia ja utsjokelaisia paikallisten merilappalais- 
ten lisäksi. Säätä pidettäessä kulutettiin aikaa mm. satuja kertomalla. (It- 
konen 1948: 557—558.) 


Sittemmin etnografisen tutkimuksen sisään rakennettu pessimismi, 
jossa perinne on katoavaa ja tutkijan tehtäväksi jää sen tallentaminen 
ennen lopullista kuolemaa, on kyseenalaistettu. Nykytutkija ei enää 
koe olevansa katoavan perinteen tallentaja vaan yhteisön ja sen perin- 
teen vuorovaikutussuhteiden kuvaaja ja analysoija. Saamelaisen kult- 
tuurin tutkimuksessa 1950-luku merkitsi käännekohtaa antropolo- 
gisen ja yhteiskuntatieteellisen tutkimuksen suunnatessa huomionsa 

menneisyydestä nykyisyyteen. Tutkijoita yhdisti kiinnostus yhteisön 
sosiaalisiin suhteisiin ja vuorovaikutuskäytäntöihin, vähemmistö- 
enemmistö -suhteisiin, etniseen identiteettiin ja yhteisössä tapahtu- 
viin muutoksiin. Myös varhaisiin pyyntiyhteisöihin kohdistuvassa 
tutkimuksessa löydettiin uusia tulkintoja. Homogeenisuus rikkoutui 
ja antoi tilaa monimuotoisuudelle. (Huuskonen 2004: 32—33.) 

Suomalaisessa folkloristisessa tutkimuksessa 1960-luvulla virinnyt 
kiinnostus antropologisiin kenttätyömenetelmiin näkyy tuolloin aloi- 
tetussa saamelaisen folkloren tallennusprojektissa, jonka aktiivisin ai- 
ka oli vuosina 1967—1975. Syntyi ajatus laajamittaisesta keruusta, jolla 
selvitettäisiin, millaista saamelaisyhteisöjen perinne oli 1960-luvulla. 
Ongelmalliseksi koettiin se, että saamelaiskulttuuriin suuntautunut 
tutkimus nojasi sirpaleiseen aineistoon ja sitaattikiertoon. Perinteen 
yleiskeruun rinnalle tahdottiin intensiiviseen kenttätyöhön perustu- 
vaa yksilö-, paikallis- ja yhteisötutkimusta. Perinnetekstien tuli saa- 
da rinnalleen konteksti. Projektin kannalta olivat merkityksellisiä ne 
haastattelumatkat, jotka Juha Pentikäinen ja Olavi Korhonen tekivät 
1965—1966 Ruotsin, Norjan ja Suomen Lappiin. Yleiskeruuna alkanut 
projekti paikantui sittemmin Ylä-Tenon kyliin, erityisesti Talvadak- 
seen (pohjoissaameksi Dälvadas). Haastatteluja tekivät niin saamen- 
kuin suomenkielisetkin kenttätyöntekijät. Tämän folklorekokoelman 
alkuperäisaineistoja säilytetään Turun yliopiston Kulttuurien tutki- 
muksen laitoksen TKU-kokoelmissa. Aineisto on nykyisin tallennet- 
tu myös digitaaliseen muotoon, mikä helpottaa aineiston käyttöä ja 
saavutettavuutta. (Mahlamäki — Enges, 2001: 115—130.) Projektin 
päätyttyä on yhteys Talvadaksen ja Nuvvuksen kyliin säilynyt seu- 
rantakeruun, tutkimuskirjallisuuden ja aineistosta tehtyjen valoku- 
vanäyttelyiden kautta. (Nyberg & al. 2000; Huuskonen 2004: 49—83; 
Huuskonen 2007: 62-75.) 

Tätä laajaa saamelaisperinteen aineistoa on käytetty useammassa- 
kin tutkimuksessa. Juha Pentikäisen (1968) vertaileva tutkimus poh- 
joismaisesta lapsivainajaperinteestä hyödynsi aineiston supranor- 
maalia kertomusperinnettä. Uudemman tutkimuksen keskiössä on 
paikallinen merkityksenanto. Erityisesti Talvadaksen kylään liittyvät 
haastattelu- ja valokuva-aineistot antavat mahdollisuuden paneutua 
uudella lailla yhteisön, ympäristön ja perinteen välisiin suhteisiin. 
Turkulainen folkloristi Lassi Saressalo on tutkimuksessaan Talvadak- 

sen kylän etnohistoriallinen kehitys (1982) hahmottanut jokisaamelai- 
sen elinkeinojärjestelmän monimuotoisuutta. Artikkeleissaan Sares- 
salo (1985; 1987) on paneutunut ylätenolaiseen henkilöperinteeseen 
ja viholliskuviin. Omassa väitöskirjassani (2004) paneuduin yhteisön, 
ympäristön ja perinteen suhteisiin. (Ks. myös Järvisen artikkeli tässä 
kirjassa.) 

Tässä artikkelissa tarkastelen saamelaista folklorea pienfolkloren ja 
kertomusperinteen kautta. Esimerkit olen valinnut niin, että niissä tu- 
lee esille toisaalta ihmisen ja ympäristön välinen suhde, toisaalta saa- 
melaisyhteisöille ominaiset kerronnan tavat. 


Puheen lomassa 


Sananparret luokitellaan kuuluviksi pienfolkloreen yhdessä arvoi- 
tusten, kaskujen ja enteiden kanssa. Muodoltaan kiteytyneet ja kaa- 
vamaiset sekä ilmaisultaan niukat sanaparret jaetaan lauseyhteyteen 
mukautuviksi puheenparsiksi eli fraaseiksi, tilannekohtaisiksi, rep- 
liikkejä sisältäviksi sutkauksiksi ja sanomuksiksi sekä itsenäisen aja- 
tuskokonaisuuden sisältäviksi sananlaskuiksi. Samankaltaista kielen 
käyttöä kuin puheenparsissa tavataan idiomeissa, muutaman sanan 
liitoissa, joissa ilmauksen alkuperäinen merkitys on saanut metafori- 
sen käytön kautta uuden itsenäisen merkityksen. Niin kuin sananpar- 
ret myös idiomit tuovat vivahteikkaasti esille kieliyhteisölle ominaisia 
puhekäytäntöjä. (Kuusi 1954; Häkkinen 2000: 1—15.) 

Vuonna 2007 ilmestyneeseen Anna Idströmin ja Hans Morotta- 
jan toimittamaan Inarinsaamen idiomisanakirjaan on koottu run- 
saasti esimerkkejä tälle pienelle kieliyhteisölle ominaisista ilmauksis- 
ta, niiden käyttöyhteyksistä ja niihin liittyvistä kertomuksista. Monet 
inarinsaamelaiset idiomit saavat voimansa luonnontuntemuksesta 
ja perinteisistä elinkeinoista. Kiålluåldu, kellovaami, on paitsi tåysi- 
kasvuinen naaraspuolinen johtajaporo myös vertauskuva johtamaan 
pyrkivästä ihmisestä kun taas sanaa kiällusavzä, kellolammas, käyte- 
tään juoruilijasta. Osa idiomeista viittaa myytti- ja uskomusperinte- 
seen: ijjästäälu, yöstaalo, saa tunnelatauksensa ihmiselle vihamieli- 
sestä uskomusolennosta staalosta ja merkitsee yökukkujaa, ihmistä, 
joka valvoo ja kulkee rauhattomana yöllä. Kun myyttinen maan al- 

la asuva kieddikes-kälgu, kentänpään eukko, mainitaan jonkin jutun 
alullepanijaksi, kyseessä on epäluotettava juoru. Idiomeihin lasketaan 
kuuluviksi myös vakiintuneita lausekkeenomaisia ilmauksia. Niinpä 
ilmauksilla åkkum/åijihåm te tiätä, mummonipa/ukkinipa tietää, pu- 
huja kertoo, ettei itse tiedä asiasta mitään. (Idström — Morottaja 2007: 
5—7, 11, 19, 30, 52, 95.) 

Saamelaisia sananparsia on tallennettu useisiin klassikkoteoksiin: 
J. A. Friisin Lappiske Sprogprover (1856), J. Ovigstadin ja G. Sandber- 
gin Lappische Sprachproben (1888) ja myöhemmin Ovigstadin Lappi- 
sche Sprichwörter und Rätsel (1922). Suomen saamelaisten sananpar- 
siviisaudesta esimerkkejä löytää Erkki Itkosen toimittamasta Anders 
Andelin utsjokelaisesta satu- ja sananlaskukeräelmästä (1947), A. V. 
Koskimiehen ja T. 1. Itkosen toimittamasta teoksesta Inarinlappalaista 
kansantietoutta (1917), jonka aineistosta osa on peräisin Koskimiehen 
1886 tallentamista kielennäytteistä. T. I. Itkonen toimitti vielä useita 
kokoelmia inarilaista kansanviisautta (1934, 1935, 1937, 1938), joista 
on kooste myös hänen suurteoksessaan Suomen lappalaiset vuoteen 
1945. Kielentutkija Paavo Ravilan kielennäytekokoelmat ovat Enon- 
tekiön, Petsamon ja Etelä-Varangin kansantietoudesta (1931, 1934). 
Osa Suomen Lapissa tunnetusta sananparsiperinteestä on yhteistä 
naapurikansojen ja Raamatun sananparsiperinteiden kanssa. 

Seuraavat pohjoissaamelaiset sananparsiesimerkit on poimit- 
tu Harald Gaskin ja Aage Solbakkin pienestä sananlaskukirjasta Jodi 
lea buorit go oru (Kulkeminen [jutaminen] on parempi kuin paikal- 
laan olo”) (2003). Jo kirjan nimisananlasku tuo esille yhden näiden 
sananlaskujen keskeisen aihepiirin paimentolaisuuden ja siihen liitty- 
vän kotoperäisen tiedon. Myös monissa eläimiä vertauskuvina käyttä- 
vissä sananlaskuissa hyödynnetään kotoperäistä tietoa ja kokemusta: 


It don leat mus goahtemuorran orron. 
Et ole minulla kotapuuna ollut. 


In leat mun jur du gämanjunnesuoidni. 
En ole ollut sinun kengännokkaheinänäsi. 


Rievssat lea girjåi, muhto mäilbmi lea velä girjjät. 
Riekko on kirjava, mutta maailma on vielä kirjavampi. 

Don leat dego garjå, nu årrat badjin. 
Olet kuin korppi, niin aikaisin ylhäällä. 


Gosa oaivi mannå, dohko ferte beahcetge mannat. 
Minne pää menee, sinne pitää pyrstönkin mennä. 


Raja idiomien ja sananparsien eri alalajien välillä on häilyvä. Niin 
kuin inarinsaamelaisten idiomien myös pohjoissaamelaisten sanan- 
laskujen kuvakieli haetaan perinteisistä elämäntavoista ja uskomus- 
maailmasta, luonnosta ja sen ilmiöistä. Viittaukset myyttisiin olen- 
toihin kertovat niihin liittyvien mielikuvien vahvuudesta: ställu saa 
edustaa ihmisyhteisölle vihanmielisiä voimia ja Ähteseatni pahantah- 
toista, joskus myös kiimaista naisihmistä vastaparinaan hyväluontoi- 
nen, alistuva ja passiivinen Njåveseatni. (Itkonen 1959.) 


Ähää. 
Ähteteatni vetää suonta. 


Don njurggohalat dego ställu. 
Vihellät kuin staalo. 


Sananparsien avulla tuodaan tehokkaasti esille tilanteeseen sopiva 
kommentti, joka ilmaisee sanojan mielipiteen ja usein myös yhteisös- 
sä laajemmin vallalla olevan näkemyksen asiasta. Puhumiseen, vaike- 
nemiseen ja ihmisten väliseen kommunikaatioon liittyviä aiheita kä- 
sitellään myös itse sananlaskuissa: Miten puhumista ja vaikenemista 
arvotetaan yhteisössä? Millaisia tapasääntöjä puhumiselle on, mitä 
pidetään hyväksyttävänä, mitä ei? Sananlaskuissa tarkastellaan myös 
ihmisen luotettavuutta. 


Eai buot sänit &åzi jeage. 
Eivät kaikki sanat vettä pidä. 


Ráigenjuovčča ii jeage maidige. 
Reikäkieli ei pidä mitään. 


Ruovdi ruostu muhto såtni ii boaråsmuva. 
Rauta ruostuu mutta sana ei vanhene. 

De dål gal lea skiremoni borran. 
No nyt olet kyllä harakanmunan syönyt. 


Beallji gullä guhkibui go Calbmi oaidnä. 
Korva kuulee kauempaa kuin silmä näkee. 


Sananparret kertovat yhteisön tavasta hyödyntää kielelle ominai- 
sia keinoja. Tutkijat puhuvat formulatekniikasta, jossa syntaktis-se- 
manttisesti määritelty lausekaava, eräänlainen muotti, toimii uusien 
ilmaisujen luomisen apuvälineenä. (Kuusi 1967.) Sisällöllisesti sa- 
nanparret voivat nojata vahvasti omaan perinteeseen ja hyödyntää 
kuvakielessään myyttisiä elementtejä ja viittauksia uskomusolentoi- 
hin sekä kotoperäistä tietoa elinkeinoista, ympäristöstä ja luonnos- 
ta. Sananparsien aineksina voidaan kuitenkin käyttää myös lainattua: 
kulttuurille keskeiset piirteet ja elementit korvaavat vieraat elementit 
tai lainattu sananparsi liitetään sellaisenaan osaksi yhteisön perinne- 
varastoa. 

Saamelaisten sananparsien kohdalla on tallennustyö ollut vahvem- 
paa kuin tutkimus. Tästä kertovat niin vanhat kuin uudetkin sanan- 
parsikokoelmat. Mielenkiintoisia haasteita tutkimukselle tarjoaisi 
nykyisin käytössä olevien sananparsien kartoittaminen ja niiden käyt- 
töyhteyksien selvittäminen. Tätä kautta voitaisiin tarkastella perin- 
teen sopeutumista muuttuvissa olosuhteissa niin merkitysten kuin 
esteettisten periaatteidenkin kannalta. 


Kertomusperinteen kentällä 


Eurooppalainen kertomusperinne on karkeasti jaettu kolmeen ryh- 
mään: satuihin, tarinoihin ja myytteihin. Jacob Grimm kuvailee näitä 
kertomuksia käyttämällä liikkumista ja paikalleen asettumista ilmai- 
sevia sanoja: satu on vähiten sidoksissa paikkaan, se lentää ja saa voi- 
mansa runoudesta, tarina kävelee, koputtaa ovelle ja asettuu taloksi ja 
myytti lentää ja asettuu taloksi. (Grimm 1882-83: xvi-xvii.) Grimmin 
veljekset, Jacob ja Wilhelm, julkaisivat satu-, tarina- ja myyttikokoel- 
mia vuosina 1812-1815 ja 1835. Heidän käyttämänsä kolmijakoinen 

kertomusperinteen luokittelu alaluokkineen on vakiintunut suullisen 
perinteen tutkimuskäytäntöön. Näkemykset myytistä, tarinasta ja sa- 
dusta analyyttisina käsitteinä, joita voidaan soveltaa ylikulttuurisesti 
ja käyttää ideaaleina luokittelumalleina, ovat usein saaneet vertailu- 
kohteekseen eri kulttuureiden samankaltaiseen perusjakoon palautu- 
tomusperinteestä yleensä ks. Järvinen — Knuuttila 1982.) 
Kertomusperinteen kolmijako ei ole ongelmaton: vaikka fiktiivi- 
nen kerronta erottautuu muusta kerronnasta useimmissa kulttuureis- 
sa, on myytti- ja tarinakategorioiden kaltainen kertomusten erottelu 
jo huojuvampaa. Tämä ongelma tulee esille myös saamelaisen folklo- 
ren kohdalla. J. A. Friis (1871) jakoi saamelaiset sadut ja tarinat kah- 
teen ryhmään: aitoihin ja epåaitoihin. Aitoudella hän halusi korostaa 
kertomusten paikallisväriä ja iäkkyyttä. Tällaisia kertomuksia ovat hä- 
nen mielestään eläinsadut, myyttiset sadut ja tarinat sekä historialliset 
tarinat. J. Ovigstadin Lappische Märchen- und Sagenvarianten (1925), 
joka perustuu Norjan saamelaisten kertomusperinteeseen, on julkais- 
tu Antti Aarnen tyyppiluettelon mukaisesti ja käsittää luokat eläinsa- 
dut, ihmesadut, sadut tyhmästä jättiläisestä tai staalosta/paholaisesta 
ja pilasadut. Käytössä ovat analyyttiset ylikulttuuriset perinnelajiter- 
mit. (Huuskonen 2004: 120—28.) 
mässä useimmin käytetyt termit sanakirjamääritelmineen ovat seuraa- 
vat: mäinnas 'satu, tarina, juttu) muitalus ”kertomus, muistelus” ja cu- 
vecas ”taru, satu. Vaikka mäinnas-termi liitetään yleisesti nimenomaan 
fiktiiviseen kerrontatraditioon, se ei kuitenkaan muodosta muitalus- 
termin kanssa tiukkaa binaariparia kuten tosi-fiktio (Hirvonen 1999, 
92.) Kun halutaan perehtyä kotoperäisten perinnelajitermien käyt- 
töön, on syytä tarkastella rajattua yhteisöä ja sitä, miten sen jäsenet 
käyttävät näitä termejä. Otan esimerkin tenonsaamelaisesta kertomus- 
perinteen järjestelmästä. Muitalus-termi ja muitalit-verbi ovat ylei- 
sesti käytössä merkityksessä ”kertomus' ja 'kertoa”. Perinnelajiterminä 
käytettynä niillä viitataan kertomuksiin, joissa välitetään tietoa ihmi- 
sen kokemuksista, tapahtumista, jotka on nähty ja kuultu. Raportoivat 
ja realistissävyiset kertomukset voivat käsitellä niin arkitodellisuutta 
kuin sellaisia kokemuksia, joissa ihminen kohtaa jotain arkitodellisuu- 

desta poikkeavaa. Kun muitalus-kertomuksista välittyy eräänlainen lä- 
heisyyden tunnelma, mäinnas-kertomuksissa läheisyyden sijasta ko- 
rostetaan niin ajallista kuin kokemuksellistakin etäisyyttä. Usein termi 
saa alkumääritteen dolosmäinnas, muinainen kertomus’. Kerronnan ei 
tyylillisesti tarvitse olla realistista vaikka tapahtumat miellettäisiinkin 
tietyssä ajassa ja paikassa tapahtuneiksi. Liioitteluelementit, erilaiset 
kielikuvat ja toisto ovat käytettyjä tyylikeinoja. Kertojat viittaavatkin 
mäinnas-termillä usein nimenomaan kerronnan tapaan. Sisällöllisesti 
mäinnas-luokkaan kuuluvat myös sellaiset kertomukset, jotka ideaali- 
sessa perinnelajiluokituksessa sijoitetaan perinteisiin sadun luokkiin, 
kuten ihmesadut, sadut tyhmästä jättiläisestä, eläinsadut, pilasadut 
ja niin edelleen. Cuvccas-termin käyttö 1960-ja 1970-lukujen Tenon- 
laaksossa sisältää usein ajatuksen kertomusaiheen taikauskoluontees- 
ta ja merkityskenttä kytkeytyy perättömään juoruun ja huhupuhee- 
seen. Kertoja ottaa välimatkaa asioihin, joita ei pidä mahdollisena ja 
jotka haluaa rajata rationaalisen tiedon ulkopuolelle. (Huuskonen 
2004: 129—142.) Edellä kuvattujen kotoperäisten termien avulla voi 
tä ja esteettisistä aspekteista. Yhdysvaltalainen puheen etnografi Dan 
Ben-Amos painottaakin eri kielissä olevia lajitermejä, jotka edustavat 
”kertomuksia kertovien, lauluja laulavien ja sananlaskuja esittävien ih- 
misten näkemyksiä ja ideoita”. (Ben-Amos 1992: 25—26.) 


Todellisen ja kuvitellun maailman vuoropuhelu 


Ihmisen ja eläimen välistä suhdetta käsitellään saamelaisessa folklo- 
ressa niin joiuissa, pienfolkloressa kuin kertomusperinteessäkin. Erk- 
ki Itkonen on verrannut eläinsatujen ja -joikujen suhdetta toisiin- 
sa ja todennut, että vaikka eläinsaduissa poro, peura, naali ja ahma 
syrjäyttävät vieraammat eläinhahmot ja tuovat pohjoisen lisävärin 
kertomuksiin, pitävät kansainväliset kulkumotiivit pintansa eikä pai- 
kallinen elämänmuoto tule esille samoin kuin joiuissa. Saamelaiset 
eläinsadut asettuvat saumattomasti osaksi kansainvälistä teemastoa, 
jossa kertomusten kärki suunnataan vertauskuvin ihmisluontoon ja 
yhteiskuntaan. (Itkonen 1963: 545-546; ks. myös Itkonen 1948: 551— 


284 


Näkökulmia saamelaiseen folkloreen 


553.) Eläytyvälle kertojalle voi myös perinteinen eläinsatu antaa ai- 
neksia värittää arkielämää. Kuviteltu ja todellinen maailma elävät rin- 
nan. (Huuskonen 2004: 190—194.) 

Yksi pohjoiseuraasialaisten kansojen kertomusperinteelle yhteinen 
teema on muodonmuutos, metamorfoosi. Myyttiset eläimet, kuten 
karhu, susi ja peura, ovat noidan (noaidi) mahdikkaita apueläimiä. 
Metamorfoosikertomuksissa saavat sijansa myös muut eläimet: lin- 
nut kuten kotka, metso ja sorsa, kalat, kotoiset eläimet poro ja koira 
sekä kaikenlaiset hyönteiset voivat antaa ihmiselle hahmonsa. Saame- 
laisessa uskomusmaailmassa muodonmuutosten hallitseminen kuu- 
luu nimenomaan noitien taitoihin, mutta monet kertomukset liitty- 
vät myös tavallisiin ihmisiin, jotka saattavat milloin muuttaa itsensä 
karhuksi tai sudeksi lenkopuuta kiertämällä, milloin metamorfoosin 
läpikäytyään joutua naapurin kalanpyydykseen. Varsinaisten noita- 
kertomusten aihepiirit ovat pitkälti samoja kuin muinaisjoiuissa tai 
kaukaisempien Siperian kansojen perinteissä, joissa kilpailevat noidat 
kamppailevat keskenään ja taistelevat peuralaumoista. (Itkonen 1963: 
542—544, 558—563; Itkonen 1948: 533—537.) 

Pedar Jalvi sai kesällä 1915 kuulla Porsangerissa Rasmus Larsenilta 
kertomuksen noitasisaruksista: 


Bavvus-Niilas ja Bavvus-Bigga olivat porolappalaisia ja he oleskelivat 
Spiertanjargassa Norjan Lapissa. He näkivät, ettei niillä tuntureilla ollut 
villipeuroja niin kuin Suomen tuntureilla. He rupesivatkin joikumaan 
peuroja Suomesta Rastegaisan tunturille. Ja niinpä peuralauma tuleekin 
Rastigaisalle. Mutta Suomen noidat huomasivat, että Lapin noidat ovat 
joikuneet heidän maastaan peuroja pois. He lähtivät kostoretkelle Bavvus- 
Niilasin ja Pavvus-Biggan luokse. 


Bavvus-Niilas ja -Bigga olivat juuri sitoneet naaraspeuran Gallok-kum- 
muilla, pohjoispuolella Rastigaisassa, uhriksi maalle, jottei siitä maasta pi- 
tänyt useampaan polveen häviämän villipeura. He olivat siinä sitomassa 
tuota kiinni saamaansa peuraa, kun he huomaavat, miten kolme Suomen 
noitaa urospeurojen hahmossa tulee heidän luokseen. 


Sanoo Bavvus-Niilas sisarelleen: ”Minä muutan itseni myös urospeuraksi 
ja lähden taistelemaan tulijoiden kanssa.” Sanoo Bigga: ”Voi veljeni, ei sillä 
tavalla mitään voiteta, päinvastoin hävitään. Minä lähden vastaan.” Ja hän 
lähti juoksemaan vastaan, nosti helmansa ja puisti, niin sieltä livistikin yh- 

deksän sutta yhdeksän lapsen nimeen. (Bavvus-Biggalla oli 9 lasta.) Niin 
sudet juoksivat Suomesta tulleiden peuraurosten jälkeen etelään. Näin 
katosivat nuo kolme suomalaista noitaa, mutta sitä ei tiedetä, lienevätkö 
sudet niitä saavuttaneet vai miten, mutta eivät sudetkaan palanneet takai- 
sin. Siitä alkaen on Rastegaisalla ollut villipeuroja aina tähän saakka. (SKS 
KRA. Jalvi, Pedar 24. 1916. Porsanger.) 


Bavvus-Niilas-Bigga olivat keminsaamelaiset sisarukset. Kertomuksen 
takaa katsovat historian henkilöt, joiden elämänkohtaloista on jäänyt 
jälki yhteisön suulliseen historiaan. Noitakertomuksen juonteisiin li- 
mittyvistä kansanuskon kuvauksista hahmottuu kuva yhteisöstä: su- 
kulaissuhteista, kanssakäymisestä vieraiden kanssa, elinkeinosta, ritu- 
aalista — noaidista yhteisönsä tietäjänä, parantajana ja näkijänä tässä 
maailmassa, mutta myös toisiin maailmoihin matkaajana. Saamelai- 
nen noita on samaa juurta kuin siperialainen samaani, joka toimii pa- 
rantajana, näkijänä, kuolleiden sielujen saattajana, metsästysmaagik- 
kona ja uhripappina. (Hultkrantz 1978: 44-56.) Vanhojen aineistojen 
kertomukset kuvaavat saamelaisyhteisöjen toimintatapoja ja suhde- 
kenttiä, niin sisäisiä kuin ulospäin suuntautuviakin. 

Metamorfoosia käsitellään paitsi kansanuskossa ja suullisessa his- 
toriassa myös myyttisissä ja voimakkaammin fiktiivisissä kertomuk- 
sissa. Yksi Kuolan nimimaalta Piitimen Lappiin levinnyt myyttinen 
aihelma käsittelee vastakohtaista naisparia, usein myös haltijapariksi 
kutsuttua hyvää Njåveseatnia (Njåvezan), jolla on yhteys aurinkoon, 
ja pahansuopaa Ähöeseatnia (Hähtestan), jolla on yhteys kuuhun. 
Muodonmuutoksia ja erilaisia syntyelementtejä sisältävien kertomus- 
ten variaatio on suuri. Laajimmalle Saamenmaahan on levinnyt ker- 
tomus Åhéeseatnista, joka ryöstää Njäveseatnin pojan tai saa tämän 
palkkioksi voitostaan marjanpoimintakilpailussa. Tilalle hän jättää 
oman tyttärensä. Taitavaksi metsästäjäksi kehittynyt poika saa selville 
petoksen ja yhdessä oikean äitinsä kanssa surmaa polttamalla kasvat- 
tiäitinsä ja tämän tyttären. Tästä tuhkasta syntyvät toukat, kovakuo- 
riaiset ja suosirkat. Sanakirjasta löydämme edelleen sanat håhtezan, 
kiitäjäinen, ja åhæeseatni, raatokuoriainen. Myyttiseen naispariin lii- 
tetty dikotomia kattaa niin taivaankappaleet ja elementit kuin erilai- 
set olennot ja niiden luonteenpiirteetkin: pimeä — valo, kuu — aurinko, 
karhu — hirvi, peura — poro, villi — kesy, pahansuopa — lauhkea, toime- 

lias — saamaton, kiimainen — alistuva, puhelias — hiljainen, nopea — hi- 
das, ruma — kaunis. Erkki Itkonen sijoittaa tähän naispariin liittyvän 
perinteen pohjois-euraasialaisen kulttuuripiirin keskeisiin aineksiin 
ja yhdistää kertomukset pohjoisten pyyntikulttuureiden sosiaalisen 
järjestelmän rakenteisiin ja ideoihin. (Itkonen 1948: 530—531; Itko- 
sen 1959: 96—109; Itkonen 1963: 552-555; Pentikäinen 1995: 243—246; 
Sammallahti 309: 427.) 

Laajan levinneisyyden ja iäkkyyden lisäksi tällaisille myyttisille tee- 
moille on ominaista niiden kyky läpäistä eri perinteenlajit. Esimerkik- 
si myyttiseen naispariin liittyvien mielikuvien vahvuudesta kertoo se, 
että niiden vastakohtaisuutta käytetään niin sananparsissa, uskomuk- 
sissa, synty- ja uskomustatarinoissa kuin ihmesaduissakin. Ähteseat- 
nin roolit ovat moninaiset: hän on milloin paha haltiatar, syöjätär, 
noita-akka tai staalon vaimo, Njåveseatnin liikkumakenttä on vähäi- 
sempi. Saamelaisissa måinnas-kertomuksissa nämä hahmot ottavat 
monien kansainvälisten ihmesatujen sankarittarien roolit: tuhkimosa- 
dussa (AT 510) sankaritar on Njåveseatni äiti- ja sisarpuolen väistyessä 
Ähteseatnin tieltä niin kuin Syrjäytetty morsian -sadussakin (AT 403). 
Tutut henkilöhahmot ja uskomusolennot ottavat vieraiden kulttuuri- 
piirteiden paikan. Puhutaan perinteen sopeutumisesta. Njäveseatni ja 
Ähteseatni ovat saamelaiskulttuurin traditiodominantteja. (Ks. esim. 
Itkonen 1959: 96—109; Itkonen 1963: 545, 552-555; Aikio — Aikio 
1978; Honko 1979: 65—66; Strengell 1996: 66—75.) Kaiken kaikkiaan 
myyttiseen naispariin liittyvä perinne on vahvasti sidoksissa pohjois- 
ten kansojen mytologiaan. Viimeaikaisessa tutkimuksessa tätä teemaa 
yhdessä aurinkomyytin kanssa on tulkittu myös yhteisöllisistä ja ri- 
tuaalisista lähtökohdista. (Hirvonen 2000: 215—231; Pentikäinen 
2004: 427—463; Sergejeva 1994: 163—171; Sergejeva 2000: 233—254.) 

Metamorfoosi- ja noitakertomukset ovat osa kansanuskoa ja usko- 
musperinnettä, aluetta, joka on halki vuosisatojen kiinnostanut tut- 
kijoita. Supranormaalin perinteen laaja kenttä haastaa tutkijan et- 
simään erilaisia tulkintoja. Uudemmat haastatteluaineistot tuovat 
yhteisön elämän monipuolisesti esille ja voivat tarjota uudenlaisia lä- 
hestymistapoja. Robert Paine tallensi 1950-luvulla aineistoa merisaa- 
melaiskylistä. Hänen antropologinen tutkimuksensa keskittyi tuol- 
loin yhteisön sosiaalisten suhteiden ja vuorovaikutuksen luonteeseen. 
Myöhemmin Paine on analysoinut aineistonsa folklorea: hän tulkitsee 

maanalaisiin gufihtariin liittyvien kertomuksien eroottisia kokemus- 
kuvauksia ja vaihdokaspelkoa yhteisön luomina allegorioina, joissa 
käsitellään kyläläisten traumoja ja ristiriitoja suhteessa kylän ulko- 
puolella oleviin toisiin. (Paine 1994: 343—363.) Yhteisön omat tulkin- 
nat ovat tarkastelun kohteena turkulaisella folkloristilla Pasi Engesil- 
lä. Lukuisissa Ylä-Tenon perinnettä käsittelevissä artikkeleissaan hän 
on tarkastellut supranormaaleihin uskomusolentoihin liittyviä kerto- 
muksia, joiden yhtenä keskeisenä piirteenä on elämyksellisyys. Ana- 
lysoidessaan kertojien suhdetta perinteeseen Enges hyödyntää ker- 
tomusten ilmisisältöjen lisäksi paralingvististen keinojen käyttöä ja 
metakerrontaa. Hän korostaa supranormaalin perinteen monipuo- 
lisuutta. Yliluonnollisten kokemusten päällimmäisenä kimmokkee- 
na ei välttämättä ole omakohtaisen kokemuksen kuvaus vaan kertoja 
voi käyttää perinteen elementtejä myös vapaamuotoisemmin. (Enges 
2000, 176; Enges 2003.) 


Perinne, ympäristö ja ymmärrys 


Jacob Fellman tallensi runsaasti saamelaisperinnettä toimiessaan Uts- 
joen kirkkoherrana 1821—1832. Muistiinpanoissaan hän käsittelee 
monipuolisesti niin etnografiaa, historiaa kuin folkloreakin. Kuule- 
miinsa kertomuksiin hän suhtautui kriittisesti: 


Saduissa puhutaan jättiläisistä, aaveista, lappalaisten taisteluista jättiläisiä 
vastaan, karhulaumoista ja susista, jotka terävillä hampaillaan olivat jyr- 
sineet rikki ne kallionlohkareet, jotka olivat lappalaisten suojana, kuin- 
ka lappalaiset esi-isiensä henkien avulla olivat suorittaneet sankaritekoja 
taistellen jootteja, skyyttejä, karjalaisia ym. vastaan. Edellisen sukupolven 
ihmiset ovat muka olleet taistelussa jättiläisiä ja hiisiä (staaloja) vastaan. 
(Fellman 1980, 57.) 


Fellman arvioi kertomusten fiktiivisyyden ja historiallisuuden suhdet- 
ta pohtimatta syvemmin kertomusten merkitystä ihmisille itselleen. 
Kun tämän päivän folkloristit arvioivat muistitietoa, henkilökohtaista 
kerrontaa ja suullista historiaa, yhtenä keskeisenä tavoitteena on luo- 
da kuva kertojan omasta historiakäsityksestä ja totuudesta. (Peltonen 
2006: 105—107.) 

Saamelaisessa kertomusperinteessä suositut henkilöperinnesiker- 
mät ovat suullisen historian näkökulmasta kiinnostava tutkimuskent- 
tä; tuovathan ne ihmisen kokemuksen omasta elinympäristöstään ja 
historiastaan herkästi esille. Useiden kertomusten punaisena lankana 
on ihmisen ja ympäristön välisen vuorovaikutuksen kuvaus. Suulli- 
sesti kerrotut elämänhistoriat ja kertomukset sitoutuvat vahvemmin 
paikkaan kuin aikaan. Paikka toimii muistin kiinnekohtana. (Huus- 
konen 2004: 44—46.) Mieleen nousevat Matti Sarmelan ajatukset yh- 
teisöllisesti merkityksellisestä folkloresta osana ympäristösysteemiä. 
Hän näkee folkloren keinona, jolla yhteisö voi tallentaa kollektiivi- 
seen muistiin tärkeiksi miellettyjä asioita ja kompensoida menetyksiä. 
Folklore voi tarjota myös mahdollisuuden käsitellä julkisesti resurs- 
sien jaon synnyttämiä ristiriitoja. (Sarmela 1994: 111—112.) Saame- 
laisesta henkilöperinteestä voidaan tunnistaa Sarmelan luonnehtimia 
ympäristökertomuksia, viestejä, joihin on koodattu kulttuurille omi- 
nainen ympäristötieto ja -kokemus. 

Kertomuksissa jokapäiväisen elämän piiriin kuuluvat tapahtumat 
tuovat menneiden sukupolvien ihmisten kokemusmaailman ulottu- 
villemme. Kesällä 1886 A. V. Koskimies tallensi inarinsaamelaisia kie- 
lennäytteitä. Hän sai kuulla myös kertomuksia Enontekiöllä 1600-lu- 
vulla eläneestä Päiviöstä, peuramiehestä ja noidasta, joka sittemmin 
kääntyi kristityksi. (Itkonen 1948: 545—547.) Yksi kertomuksista ku- 
vaa kuitenkin mäenlaskua. Suullista historiaa ei kerrota aina totisena: 


Kittilän kirkonkylän pohjoispuolella on tunturi, jonka alla on muinaisen 
Päivä-ukon asuinpaikka; siinä on vielä sija näkyvissä, mutta katajoita ja 
sammalia on siihen jo kasvanut. Päivä-ukko oli erinomaisen vakava ja hy- 
vä peuramies sekä sen lisäksi noitakin, joten hän taisi viedä peuroja tuntu- 
rista toiseen. Hän oli mainio suksimies ja mäenlaskija (sellainen), ettei hä- 
nen veroistaan ollut ketään. Niinpä hän kerrankin veikalla laski alas tuolta 
korkealta tunturilta rasvanappo päänsä päällä eikä tämä kaatunut hänen 
laskettaessaan jyrkännettä alas kotisiljoonsa (= kenttä)... 

(Koskimies — Itkonen 1917: 38—39.) 


Mäenlasku-motiivivilla on paikkansa saamelaisen henkilöperinteen 


seikkailu- ja liioittelukertomuksissa. Päiviöllä on seuraajia. Yksi heis- 
tä on utsjokelainen Stuorra-Jovnna Jomppanen (1794—1874), joka 

oli elinaikanaan arvostettu suullisen kertomusperinteen taitaja. Hä- 
nen kertomuksillaan on edelleen paikkansa Tenonlaakson suullises- 
sa historiassa ja sanataiteessa. Matti Guttormin muisto Stuorra-Jovn- 
nan mäenlaskusta löytyy suomenkielisestä haastattelusta, jonka Lauri 
Honko teki Nuvvuksessa kesällä 1967: 


LH: Että mitä ne siitä [Stuorra-Jovnnasta] kertovat? Muistatko, että millä 
tavalla se oli erikoinen, että siitä juteltiin? 

MG: No en minä tiiä siitä erikoinen, mutta yhten tapauksen mä muistan. 
Se oli tuolla Rastikaisalla porohommissa ja... 

Sitten se sieltä tuli lumipyry ja... 

Ukko lähti silloin suksilla laskemaan siellä Rastikaisasta alas ja siel oli sillä 
porot siellä Rastikaisan juurella ja ajoporot ja... 

Sil oli tietenkin liha-ahkiot siellä ja... 

Ja sitten se lähti siellä ajamaan porolla, mutta pääsikin irti se liha-ahkio. 
Missä ne lihat oli ja... 

Lähti sieltä alas tulemaan ja... 

se tuli. 

Tuol on puu, 

sen Stuorra-Jounin puu. Se tuli justiin, se sattu justiin siihen isoon män- 
tyyn. 

Ja siihen se on jääny siihen mäntyyn se kolo vielä, mihin on tullut se ahkio. 
Se on kyllä aika iso mänty. 

(TKU/A/67,91,3.) 


Kertomuksen mänty kasvaa edelleen Tenon norjanpuoleisen tunturin 
rinteessä muistuttamassa Stuorra-Jovnnasta. Väitöskirjatutkimukses- 
sani (2004), jossa tarkastelin tenonsaamelaisia ympäristökertomuksia 
Stuorra-Jovnnaan liittyvän perinteen kautta, tulee yhteisön perinne- 
aineistojen moninaisuus esille. Kertojapersoonat tulkitsevat perinnet- 
tä kukin tavallaan. Vaikka historiallinen Stuorra-Jovnna on ajoittain 
muuttunut lähes taruolennoksi, kuultaa kertomuksista läpi entisajan 
ihmisten arki ja saamelainen mytologia. Kertomusten avulla kertojat 
voivat myös tuoda esille omaa ympäristötietouttaan sekä suhdettaan 
luontoon ja historiaan. Vahvasti paikkoihin sidottuna on niin Stuor- 
ra-Jovnnaan kuin vaikkapa Päiviöön liittyvää perinnettä mahdollista 
tarkastella ympäristökertomuksina, joiden ideat voivat lisätä meidän 
ymmärrystämme ympäristöstä ja historiasta. 

Folkloristiikka saamelaiskulttuurin tutkimuksessa 


Tämän päivän folkloristinen tutkimus liikkuu kulttuurintutkimuk- 
sen moninaisilla alueilla. Tutkimuskohteina voivat olla niin kulttuuri- 
perinnön symboliikka ja politiikka kuin nyky-yhteiskunnan erilaiset 
ilmiöt tai identiteettiin liittyvät kysymykset. Yhä enemmän on alettu 
kiinnittää huomiota myös siihen, kenen ääni tulee esille kulttuuripe- 
rintöä esiteltäessä. Millä tavoin vanhoja kulttuurimuotoja käytetään 
taloudellisiin tarkoituksiin? Miten museot ja arkistot tallentavat ja 
esittelevät kulttuuria? Miten esimerkiksi saamelaisaineistoja on esi- 
telty etnografisissa ja etnopoliittisissa keskusteluissa? Kun on kysymys 
alkuperäiskansoista ja vähemmistöistä, aineellisen kulttuuriperinnön 
palauttamisen rinnalla kulkee myös henkisen perinteen palauttami- 
sen tarve. 

Veli-Pekka Lehtola näkee yhtenä tärkeänä tekijänä saamelaisen 
kulttuurisen identiteetin rakentamisessa vanhojen folkloreaineistojen 
ja historiadokumenttien uudelleen arvioinnin ja tulkinnan (Lehtola 
2004: 52—65). Juuri tästä on kysymys Jelena Porsangerin (ent. Serge- 
jeva) artikkelissa, joka on matka itäsaamelaisten historiallisiin vaihei- 
siin ja tämän päivän uskonnolliseen liikehdintään Kuolan niemimaal- 
la. 1500-luvulla toimineen ja kirkon pyhimykseksi julistaman Pyhän 
Trifonin kultti on vaikuttanut voimakkaasti erityisesti kolttasaame- 
laiseen perinteeseen. Analyysi pyhimykseen liittyvistä legendoista ja 
kertomuksista paikallisine tulkintoineen osoittaa niiden kertovan 
paitsi suhteesta valtioon ja kirkkoon myös itäisten saamelaisryhmien 
sisällä olleista näkemyseroista. (Porsanger 2004: 107—124.) 

Kertomuksia, kuvauksia ja puhetta käyttävät lähdeaineistonaan 
myös muut kuin folkloristit. Väitöskirjassaan Anni-Siiri Länsman, 
sosiologi, jonka tutkimus niveltyy osaksi saamelaisuuden kulttuu- 
rintutkimusta, analysoi antropologiasta tutun lahjan käsitteen avul- 
la väärtisuhteiden merkitystä saamelaisten ja suomalaisten matkaili- 
joiden kohtaamisessa. Diskurssianalyysiä hyödyntäen hän selvittelee 
selonteoksi nimeämiensä kertomusten ja kuvausten rakentamia ku- 
via kohtaamistilanteista ja niiden ristiriidoista: millaisia versioita suo- 
malaisten matkailijoiden ja saamelaisten kohtaamisesta rakennetaan, 
millaisia ovat näiden selontekojen seuraukset? Joensuulainen folk- 

loristi Jarno Väisänen (2008) puolestaan hyödyntää väitöskirjassaan 
etnometodologiaa, retorista lähestymistapaa ja argumentaatioanalyy- 
sia. Haasteellisen tehtävän ottanut Väisänen analysoi Suomen saa- 
melaisalueen maa- ja vesioikeuksien uudelleen määrittelemisen vai- 
kutuksia paikallisen tason kanssakäymiseen. Empiirisen aineistonsa, 
ryhmähaastattelut, hän on tehnyt seitsemässä kylässä. Tutkimuksen 
keskiössä ovat paikalliset perustelut ja arkijärki. 

Esimerkit kertovat siitä, miten nykytutkimuksen kysymyksenaset- 
telut näkyvät monin tavoin saamelaisen folkloren tutkimuksessa. 
Folkloristiikan anti saamelaiskulttuurin tutkimukselle on eittämät- 
tä sen kyvyssä tuoda esille yhteisöjen ja yksilöiden oma ääni. Yhtenä 
keskeisenä tekijänä tässä on empiiristen aineistojen arvostus. Koto- 
peräinen tieto, koskeepa se sitten historiaa, ympäristöä, luontoa tai 
yhteisön esteettisiä ideoita ja periaatteita, löydetään juuri tällaisista 
aineistoista. 

Johdanto 


Saamen kielessä sanat dåidda ”taide' ja däiddar taiteilija ovat vakiin- 
tuneet vasta 1970-luvulla. Taiteeksi luetaan tavallisesti kuvataiteen 
alat, teatteri, tanssi, elokuva, musiikki ja kaunokirjallisuus. Saamelai- 
silla on ollut taidetta jo ennen taide-sanan keksimistä. Saamelaistai- 
teeseen liittyy oleellisesti perinteinen kulttuurinen tietämys. Nykyajan 
taide nousee erityisesti duodji- eli käsityöperinteestä. Perinteiseen tie- 
tämykseen kuuluu paitsi luontoon ja elinkeinoihin kuuluva tieto 
myös kansanrunous ja muu kieleen sidottu henkinen kulttuuri, ku- 
ten mäinnas satu), muitalus ”muistelus' ja juoigan ”joiku. Saamelaistai- 
teilijat ovat usein olleet ja ovat nykyäänkin itseoppineita taiteilijoita. 
Heille on myös ominaista monialaisuus; he voivat olla yhtä aikaa ku- 
vataiteen, käsityön sekä joikuperinteen taitaja ja tuntija. Saamelaisten, 
kuten myös monien muiden alkuperäiskansojen, perinteelle on tyy- 
pillistä voimakas yhteenkuuluvuuden tunne perheeseen ja sukulai- 
siin, ympäröivään luontoon sekä kotipaikkaan, mikä on merkityksel- 
listä saamelaiselle nykytaiteellekin. (Gaski 2002: 68; Kuokkanen 2000: 
36.) 

Saamelaistaide on arktista, se on osa laajaa arktista kulttuuria. Ark- 
tisille kulttuureille on ominaista sopeutuminen luontoon ja animis- 
tinen luontouskonto, jossa ihminen ja luonto kuuluvat erottomat- 
tomasti yhteen. Saamelaistaiteen alkulähteet ovat vuosituhansien 
takana. (Skaltje 2003: 84.) Vuonna 1973 löydettiin Pohjois-Norjassa 
läheltä Altaa yksi Euroopan suurimmista kalliopiirrosalueista. ”Ma- 
giakuviksi” luonnehditut rituaaliset kuvat oli tehty jokapäiväisen 

elämisen varmistamiseksi ja yhteydenpitämiseksi jumaliin. Kuvissa 
näkyy metsästystä, kalastusta, eläimiä, poro ja hirvi. Näistä kalliopiir- 
roksista on puolestaan yhteys niihin kuviin, jotka säilyivät noitarum- 
mussa. Noitarumpu on keskeinen asia saamelaisten mytologiassa ja 
samanistisessa luonnonuskonnossa. Uskonnolliseen taiteeseen kuu- 
luvat myös puiset ja kiviset seidat. (Mts. 85, 88.) 

Kun saamelaiset käännytettiin kristinuskoon 1600- ja 1700-luvuil- 
la, lähetyssaarnaajat hävittivät rummut, mutta kuvitustaide jäi hen- 
kiin käyttöesineiden kautta. Saamelaisilla on ollut taito kaivertaa veit- 
senkärjellä tai muulla terävällä esineellä koristeaiheita liuskekivi-, 
luu- ja puuesineisiin. Puukkokoverrustaide on säilynyt näihin päiviin 
asti ja tullut tunnetuksi erityisesti sellaisten taiteilijoiden kuin Johan 
Turin ja Nils Nilsson Skumin kautta. Erityisesti käsityötaiteessa on 
edelleen käytössä tämä vanha tapa kaivertaa kuvia ja erilaisia orna- 
mentteja puuhun, luuhun ja sarveen. (Mts. 93-95.) 

Taidetta vain taiteen vuoksi ei ole ollut olemassa, vaan kauneus ja 
käytännöllisyys ovat aina kuuluneet yhteen. Erityisesti tämä tulee esil- 
le käsityötaiteessa (saameksi duodji). Saamelaistaiteessa on vaikea teh- 
dä eroa käyttöesineen ja taideteoksen välillä. Taideteokseksi muuttu- 
essaan esine tavallisesti muuttaa käyttötarkoitustaan; käyttöesineestä 
syntyy koriste-esine, ja samalla myös tuotteen tekijä, kansantaiteesta 
poiketen, nousee keskeiseksi tuotteen arvoa määriteltäessä. Nykyi- 
sin tehdään samoja käsitöitä kuin sata vuotta sitten, mutta käsityö on 
saanut uusia merkityksiä. Esimerkiksi lypsykauha, nåhppi, kehitettiin 
alkujaan porojen lypsämiseen, mutta nykyisin sitä voidaan käyttää 
kulhona tai pelkästään taide-esineenä. Käsityön merkitys erityisenä 
kulttuurisena tuntomerkkinä on kasvanut, ja siten sen suojaaminen 
sekä elinkeinona että kulttuurisena ilmaisuna on tullut tarpeellisek- 
si. Vuonna 1982 pohjoismainen saamelaisneuvosto hyväksyi erityisen 
käsityömerkin Såmi duodji, joka on yhteinen koko Saamenmaassa ja 
joka takaa, että myytävä käsityö on saamelaisen tekemä. (Ks. Guttorm 
2005: 74-77.) 

Nykypåivån taiteilijat ammentavat aiheensa toisaalta kansanpe- 
rinteestä, omaperäisestä alkuperäiskulttuurista ja luonnosta, toisaal- 
ta heillä on käytössään myös länsimainen taidekäsitys valtaväestön 
laitoksissa saadun opin vuoksi. Taiteilijat ovat alkaneet sovittaa omia 
lähtökohtiaan sekä länsimaisten valtaväestöjen laitoksissa saatuja op- 

peja yhteen. Nykypäivän tuotannossa näkyy perinteen ja uusien vai- 
kutteiden vuorovaikutus. Tärkeä käännekohta taiteilijoidenkin toi- 
minnassa oli Alta-Kautokeinojoen patoamiskiista 1970-luvun lopulla. 
Mainittu kiista oli sysäys monen nykypäivän taidealan syntymiselle. 

Tässä artikkelissa luon katsauksen saamelaisten uusimpiin taidela- 
jeihin, kuvataiteeseen, teatteriin, musiikkiin, elokuvaan ja kirjalliseen 
kirjallisuuteen sekä niiden kehitykseen. Näiden taiteenlajien nousu 
alkoi saamelaisten revitalisaatioliikkeen nousun myötä 1970-luvul- 
la, josta lähtien saamelaiset yhteistyössä muiden alkuperäiskansojen 
kanssa ovat vaatineet laajempaa poliittista, taloudellista ja kulttuuris- 
ta itsemääräämisoikeutta omissa asioissaan mukaan lukien tutkimuk- 
sen ja muun intellektuaalisen päätösvallan. (Ks. Lehtola 1995; Seuru- 
järvi-Kari 2005a: 425—426.) 

Kuolan saamelaisten taiteiden kehitys poikkeaa muusta saamelai- 
sesta. Kuolan saamelaistaiteet eivät ole nousseet samanlaiseen renes- 
sanssiin kuin Pohjoismaiden saamelaisten taiteet. (Kuolan saamelai- 
set 2011). Saamelaiskirjallisuutta, -musiikkia ja -tanssia löytyy jonkin 
verran. Parin viimeisen vuosikymmenen aikana erikoisesti saamelais- 
käsityötä on elävöitetty. Esimerkiksi Lillehammerin olympialaisten 
(1994) aikaan perustettiin pieniä käsityöpajoja valmistamaan olym- 
pialaisiin myyntiin saamelaisaiheisia esineitä poronnahasta, luusta ja 
sarvesta. Käsityöntekijöillä on 1993 perustettu yhdistys, Cepes Saam. 
Mainittava on myös 1990-luvulla virinnyt yhteistyö Kuolan ja Suomen 
kolttasaamelaisten välillä. Uusin hanke on Kolttakulttuuri yli rajojen, 
jonka tavoitteena on elävöittää Kuolassa lähes kadonnut kolttakult- 
tuuri käsityön keinoin. Käsityökursseille opiskelijoiksi valitaan Kuo- 
lan alueen eri kylistä kolttasaamelaisia avainhenkilöitä muun muassa 
opettajia, joiden tehtävänä on siirtää sitten opittu eteenpäin. Käsitöil- 
lä aloitettua yhteistyötä on tarkoitus jatkaa kirjoitetun kielen alueelle. 
(Kolttakulttuuri 2011). 


Saamelaistaiteilijoiden yhdistykset 


Saamelaistaiteilijat ovat järjestäytyneet pohjoismaisesti ajaakseen 
omia ammattiasioitaan ja kohottaakseen saamelaisidentiteettiä. 
Sámi GirjeCälliid Searvi (1979) on saamelaiskirjailijoiden yhdistys, 

jonka tehtävänä on edistää saamenkielistä kirjallisuutta, sen kirjoitta- 
mista, kustantamista, julkaisemista ja muille kielille kääntämistä. Teh- 
tävänä on myös edistää kirjailijoiden taloudellista tilannetta ja poh- 
joismaista tasa-arvoa sekä järjestää erilaisia kursseja ja seminaareja, 
kuten kirjoittajaseminaareja. Seminaarien tulokset ovat ilmestyneet 
kaunokirjallisina julkaisuina. Sámi Däiddacehpiid Searvi (1979) puo- 
lestaan on saamelaistaiteilijoiden yhdistys, joka toimii saamelaisku- 
vataiteilijoiden ja -käsityöntekijöiden yhdistyksenä. Sen tehtävänä on 
edistää kuva- ja käsityötaiteilijoiden asemaa. Tavoitteena on saavuttaa 
ammatillinen tasa-arvo pohjoismaisella tasolla. Yhdistys on järjestä- 
nyt taidenäyttelyitä ja -tapahtumia, kuten Min otnå dåidda Tromsas- 
sa 1980, Såpmi eallå kiertävänä näyttelynä 1981, Vi er samer Kööpen- 
haminan kansallismuseossa 1992 ja Sämi Däidda 1994 Grönlannissa, 
Panamassa, Kööpenhaminassa ja Oslossa. Karasjoella on ollut esillä 
myyntinäyttely vuodesta 1985 lähes vuosittain. Järjestö julkaisi 1981 
taidelehteä Cehppodat Äiti. Saamelaismuusikkojen yhdistys Sämi Mu- 
sihkkariid Searvi (1982) on joikaajien, muusikkojen ja tekstintekijöi- 
den ammattiyhdistys. Yhdistyksen tehtävänä on parantaa musiikin 
tekijöiden työskentelymahdollisuuksia. Teatteriyhdistys Sämi Teah- 
tersearvi (1980) toimii eri teattereiden yhteistyöelimenä sekä saame- 
laisteatterin työntekijöiden ja näyttelijöiden etuja ajavana järjestönä 
yli valtakuntien rajojen. 


Kaunokirjallisuus 


Saamelainen kaunokirjallisuus ja sen tutkimus ovat edenneet pitkin 
harppauksin viimeisten 40 vuoden aikana, saamelaisten kansallisen 
heräämisen ajoista näihin päiviin asti. Saamelainen kirjallisuus on ke- 
hittynyt monipuoliseksi, saamelaiskulttuurin yhdeksi keskeisimmäksi 
taidemuodoksi. Saamelaiskirjallisuudessa on oleellista se, että saamen 
kieltä käytetään kirjallisen ilmaisun välineenä ja että saamen kielellä 
kerrotaan saamelaisten tunteista ja kokemuksista. 

Harald Gaski, Tromssan yliopiston saamelaiskirjallisuuden apu- 
laisprofessori, Veli-Pekka Lehtola, Oulun yliopiston saamelaiskult- 
tuurin professori ja Vuokko Hirvonen, saamelaisten korkeakoulun 
kielen ja koulutuksen professori Kautokeinossa, ovat viitoittaneet 

tietä saamelaisen kirjallisuuden tutkimukselle. Gaski on perehtynyt 
erityisesti joikuun ja julkaissut lukuisia artikkeleita saamelaiskirjal- 
lisuudesta ja sen kehityksestä. Hänen pro gradu -tutkielmansa Med 
ord skal tyvene fordrives. Om samenes episk poetiske diktning (1987) oli 
alku uudenlaiselle saamelaiskirjallisuuden saamelaislähtöiselle tut- 
kimukselle. Gaski analysoi saamelaisten vanhaa eeppistä runoutta 
tarkoituksenaan nostaa eeppisen runouden statusta. Hän pitää sitä 
saamelaisperinnön tärkeänä osana. Gaskin mukaan tämä runous voi- 
daan nähdä jopa metaforisena kommenttina poliittisesti ja taloudel- 
lisesti vahvempien valtioiden saamelaisten asuinalueiden valloituk- 
sesta. Hänen tutkimuksessaan yhdistyvät kirjallisuustutkimuksen, 
kielitieteen ja kulttuurihistorian metodit. Gaski on myös tutkinut 
maailman muiden alkuperäiskansojen kirjallisuutta ja julkaissut sii- 
tä antologian Njealjät mäilbmi čállá. Algoålbmotgirjjålasvuoda &oak- 
käldat, (suom. Neljäs maailma kirjoittaa. Alkuperäiskansojen kirjalli- 
suuksien antologia, 2003). Näin Gaski on tuonut saamelaiskirjallisuu- 
den tutkimukseen uudenlaisen globaalin alkuperåiskansanåkökul- 
man ja -ulottuvuuden ja sen mukana alkuperäiskansojen holistisen 
maailmankatsomuksen. Tällainen lähestymistapa voi tuottaa tulevai- 
suudessa uutta kulttuurin sisäistä tietoa saamelaiskirjallisuudesta. 

Lehtola ja Hirvonen ovat tutkimuksissaan tarkastelleet saamelais- 
kirjallisuutta jälkikoloniaalisesta näkökulmasta (lue jälkikolonia- 
lismista tämän teoksen artikkelissa Alkuperäiskansatutkimus; alku- 
peräiskansaliike ja saamelaiset). Lehtola on käsitellyt tutkimuksessaan 
Rajamaan identiteetti. Lappilaisuuden rakentuminen 1920- ja 1930- 
luvun kirjallisuudessa (1997) 1920- ja 1930-luvun lappilaiskirjalli- 
suudessa luotua toiseuttavaa” saamelaiskuvaa. Hirvonen käyttää tut- 
kimuksessaan Saamenmaan ääniä. Saamelaisen naisen tie kirjailijaksi 
(1999) (alkuteos saameksi Sämieatnama jienat: säpmelas nissona bålg- 
gis girjecållin, 1999) jälkikoloniaalis-feminististä lähestymistapaa ana- 
lysoidessaan neljän eri naissukupolven, esiäitien, isoäitien, äitien ja 
heidän tyttäriensä, tuottamaa kirjallisuutta. 

Mainitut kolme tutkijaa ovat avanneet ovia uudempaan ja hedel- 
mällisempään saamentutkimussuuntaan ja nostaneet saamelaiskir- 
jallisuuden relevanssia ja näkyvyyttä nykypäivänä. He eivät, kuten 
lappologian aikana oli tavallista, tarkastele kirjallisuuden tuotteita jo- 
nakin muilta lainattuna, eksoottisena ja epämodernina ilmiönä. 

Saamelaisen kaunokirjallisuuden juuret ulottuvat 1600-luvulle. 
Johannes Schefferuksen 1673 ilmestyneessä teoksessa Lapponia jul- 
kaistiin keminsaamelaisen Olaus Sirman kaksi lyyristä joikurunoa: 
Moarsi fävrrot (Morsianjoiku) ja Guldanasas (Kultainen vaatimeni). 
1800-luvun alkupuolella Anders Fjellner (1795—1876) kokosi saame- 
laista kansalliseeposta Beaivvi bårdni (Päivän pojat), jonka pisin runo 
Peiven parneh peive-parnen suongoh jettanasi ilmin julkaistiin 1849 
ruotsiksi (Solsonens frieri i Jättarnas land), ja 1876 teoksesta ilmestyi 
Otto Donnerin ja Elias Lönnrotin tekemänä saamenkielinen, mutta 
ruotsin- ja saksankielisillä käännöksillä varustettu versio. (Ks. Huus- 
konen tässä teoksessa). 

Johan Turi (1854-1936) on ensimmäinen saamenkielisen kirjan 
julkaissut saamelainen kirjailija. Hänen teoksensa, Muittalus samid 
birra (Kertomus saamelaisista, suom. 1979) julkaistiin 1910 kaksikieli- 
senä, saamen- ja tanskankielisenä versiona. Teos on käännetty useille 
kielille, saksaksi (1912), englanniksi (1917), ruotsiksi (1917), ranskak- 
si (1974) ja suomeksi (1979). Turin omaelämäkerrallinen kirja on en- 
simmäinen saamelaisista saameksi kirjoitettu kokonainen kirja, joka 
ei ole uskonnollinen teos. Se on Turin muistiinpanoista ja saneluista 
koottu. Turi oli tavannut sattumalta eräällä junamatkalla tanskalai- 
sen 33-vuotiaan taiteilijan Emilie Demantin (myöhemmin Demant- 
Hatt), ja kaksikon välille muodostui heti ensitapaamisessa luottamus, 
vaikka he eivät puhuneet toistensa kieltä. Demant-Hatt puhtaaksikir- 
joitti, toimitti ja tanskansi teoksen. Kirjan toisena mesenaattina toimi 
Kiirunan kaivoksen isännöitsijä Hjalmar Lundbohm, joka piti Tu- 
rin tavoin kirjaa tärkeänä tietopakettina saamelaisten elämästä. Lund- 
bohm kirjoitti myös esipuheen ensimmäiseen kirjan painokseen. 
Kirja saavutti välittömästi laajaa kansainvälistä kiinnostusta, mutta 
saamelaisten suosioon se nousi kuitenkin paljon myöhemmin. 

Kirjassaan Turi on tahtonut kertoa ja näyttää kaiken oleellisen 
saamelaisten elinoloista: elämästä porometsässä poroaitauksesta, ke- 
sä- ja talvimuutoista, jokapäiväisestä elämästä leiripaikalla, perinteis- 
tä, kuten lääkintataidoista ja uskomuksista, metsästyksestä ja saame- 
laisten kosmologiasta. Turi aloittaa kirjansa kertomalla saamelaisten 
alkuperästä seuraavasti: 

Saamelaisista ei ole kuultu että he olisivat tulleet tänne mistään. Saamelai- 
nen on paikallinen asuja kautta koko Lapinmaan, ja kun saamelainen ai- 
koinaan oleskeli näillä seuduin rannikolla, silloin ei meren rantamilla ol- 
lut muita asukkaita. Siihen aikaan saamelaisten kelpasi olla ja elellä. (Turi 
1979: 15.) 


Turi kertoo monia tarinoita jutamisesta, joka oli hänelle tuttu elä- 
mänmuoto lapsuudesta asti. Hän kertoo muun muassa, kun pitkän 
ja vaivalloisen jutamismatkan jälkeen vihdoin saavuttiin kesäpaikalle, 
riemastuivat niin ihmiset kuin eläimetkin. Joikaaminen oli tapa rie- 
muita ja muistella. Turin mukaan joikaaminen on saamelaisten ru- 
noilua ja laulua yhdistettynä. On tapana joikata toinen ihminen tai 
mikä hyvänsä jokapäiväiseen elämään liittyvä asia — poro, tuli, tuntu- 
ri, karhu tai susi. 


Kun saamelaiset tulevat keväällä tunturin yli, missä on ollut kylmää ja pal- 
jon lunta — ei ole suuremmin pälveä, vaan on sentään sen verran, että poro 
tulee juuri ja juuri toimeen — ja kun saapuvat Norjaan niin että rannikon 
metsät alkavat näkyä ja niissä on ruohoa ja lehti puussa, se on saamelaisen 
mielestä ylen kaunista ja mukavaa — ja kun he tulevat lähemmäksi, alkaa 
kuulua käen kukuntaa ja kaikenlaisten lintujen laulua, mikä on saamelais- 
ten mielestä hauskaa — ja niin he alkavat joikailla: 

... kauniit maisemat, voja voja nan nana 

ovat niin kauniita että loistavat. (Turi 1979: 99.) 


Teos, jonka ilmestymisestä on kulunut sata vuotta, kuuluu paitsi saa- 
melaisen kirjallisuuden klassikoihin myös sen elinvoimaiseen lajiin, 
muisteluskirjallisuuteen. Teos perustuu vuosisatojen ajan eläneeseen 
suulliseen kertomaperinteeseen. Kirjan tekstiaineistoa täydentävät 
tekijän omat piirrokset. Turin muuta tuotantoa ovat Lappish Texts 
(1918—19) ja Frän fjället (1931). Turin tuotanto on sekä saamelais- 
kirjallisuuden kannalta että erityisesti historiallisesti arvokas. Turil- 
le myönnettiin kuninkaallinen kultamitali ja valtion kirjailijaeläke. 
(Hirvonen 1994: 102—104.) 

Johan Turin esimerkin innoittamana monet muutkin saamelai- 
set alkoivat kertoa elämänkokemuksistaan. Turin kirjaan verrattavis- 
sa oleva ja ehdottomasti saamelaiskirjallisuuden klassikoihin luettava 
on myös Anta Pirakin (1873—1951) luulajansaamenkielinen omaelä- 
mäkerrallinen teos, Jähttee saamee viessom (1937, suom. Jutaavan saa- 

melaisen elämä), jonka H. Grundström on kääntänyt myös ruotsiksi. 
(Mts. 104.) Myöhemmin Saara Ranta-Rönnlund (1903—1979) julkai- 
si ensimmäisen muisteluksensa Nädevalpar 1971 (suom. Armon peni- 
kat, 1975) lapsuus- ja nuoruusvuosistaan paimentolaisena. 

Varhainen saamelainen kirjallisuus on muistelus- ja omaelämäker- 
takirjallisuutta, ja vasta myöhemmin se on jakautunut lyriikkaan ja 
proosakirjallisuuteen. Nykyään julkaistaan paljon lyriikkaa ja lasten- 
kirjallisuutta, ja näissä kirjallisuuslajeissa naiskirjailijat ovat keskei- 
sessä asemassa. Pohjoissaamen lisäksi muilla samen kielillä kielellä on 
saatavilla enimmäkseen lastenkirjallisuutta. Keskeistä on edelleen joi- 
un ja suullisen kertomusperinteen vaikutus saamelaiskirjallisuuden 
muotoon ja teemoihin. 

Varhaisen vaiheen kirjailijoille on ominaista saamelaisuuden rea- 
listinen kuvaaminen, ohjelmallisuus sekä saamelaisidentiteetin ja sen 
säilyttämisen keskeisyys. 1970- ja 1980-luvuilla kirjailijoiden pyrki- 
mykseksi tuli hahmottaa saamelaisuuden ja saamelaiskulttuurin sen- 
hetkistä tilaa. Heille yhteistä oli saamelaisen identiteetin, valtakult- 
tuureihin assimiloitumisen ja rasismin pohdinta, mikä vaikutti myös 
saamelaisen yhteiskunnan ulkopuolelta omaksuttuina näkemyksinä 
ja asenteina. 1980-luvulla julkaistiin runsaasti myös lastenkirjalli- 
suutta. 1990-luvulla kirjailijat alkoivat pohtia enemmän saamelaisten 
sisäisiä asioita ja ihmisten välisiä suhteita. Siten katse siirtyi yhä enem- 
män myös saamelaisen yhteisön sisäisiin ongelmiin ja ristiriitoihin. 

Saamelaiskirjallisuuden varhaiseen vaiheeseen lukeutuvat myös 
seuraavaksi lueteltavat kirjailijat. Anders Larsen (1870—1949) jul- 
kaisi romaanin Beaivvi ålgu vuonna 1912; Pedar Jalvi (1888—1929) 
on Suomen ensimmäinen saamelaiskirjailija runokokoelmallaan 
MuohtaCalmmit (1915, Lumihiutaleet); Isak Saban (1875—1921) 
Sämi soga låvlla (Saamen suvun laulu) julkaistiin ensimmäistä kertaa 
huhtikuun 1. päivänä 1906 Sagai Muittalægje -sanomalehdessä ja hy- 
väksyttiin saamelaisten kansallislauluksi vuoden 1986 yhteispohjois- 
maisessa saamelaiskonferenssissa. Matti Aikio (1872—1929) kirjoitti 
norjaksi muun muassa teoksen I Dyreskinn (1906; Eläinten nahoissa, 
1915); Hans-Aslak Guttorm (1907—1992) kirjoitti pohjoissaameksi 
ja julkaisi 1940 ensimmäisen runokokoelmansa Koccam spalli (suom. 
Herännyt tuulispää), jossa hän liikkuu perinteen ja saamelaisen nyky- 
kirjallisuuden välimaastossa. Muut hänen teoksensa julkaistiin vasta 

1980-luvulla. Guttormin, kuten myös Jalvin, Larsenin ja Saban, kir- 
joittamisen syynä oli lähinnä saamen kielen merkityksen korosta- 
minen kulttuurin ja perinteen säilyttämisessä. He pyrkivät toteutta- 
maan saamelaisten herätystyötä oman kulttuurinsa säilyttämiseksi 
kirjoittamalla saamen kielellä muutakin kuin hengellistä kirjallisuut- 
ta. Guttormin ohella Paulus Utsi (1918—1975) kuuluu siirtymävai- 
heen kirjallisuuteen. Utsi edustaa kuitenkin jo Guttormia enemmän 
saamelaiskirjallisuuden uutta vaihetta runokokoelmillaan Giela giela 
(1974; suom. Vangitse kieli) ja Giela gielain (suom. Kielen ansoissa), 
joka ilmestyi postuumina 1980. Häntä voidaan kutsua luontolyyri- 
koksi, sillä niin kauniisti hän käyttää luontometaforia kuvatessaan 
saamelaisten elämän ristiriitoja valtayhteiskunnan paineessa. Runos- 
saan Såmivuohki (suom. Saamelaisuus) Utsi sanoo seuraavasti: 


Sämivuohki Saamelaisuus 
Vaikko vel eatnama nai Vaikka vielä maakin 
Ja mänu cuvket ja kuu särkyvät. 


Cuovgå goahti — dego silbanåsti.  Loistaa kota — niinkuin hopeatähti. 


Vaikko vel doaivu nohkä Vaikka vielä toivo loppuu 

Bissu sämivuohki lihkastagain. Pysyy saamelaisuus liikkeissä. 
Nu guhkä go dolla buollä Niin kauan kun tuli palaa 
Cahkä ain luondovuoibmi. Sykkii yhä luonnonvoima. 

(Utsi 1974: 15) (artikkelin kirjoittajan käännös) 


1970-luku oli saamelaiskirjallisuuden ja koko saamelaiskulttuurin re- 
nessanssin aikaa. Tunnetuin saamelaiskirjailija ja -taiteilija on Nils- 
Aslak Valkeapää, Ailloha$ (1943-2001). Valkeapää oli monipuolinen 
taiteilija, kirjailija, kuvataiteilija ja muusikko. Hänen ensimmäinen 
teoksensa oli suomenkielinen pamfletti Terveisiä Lapista (1971). Hä- 
nen kirjallinen tuotantonsa on pääasiassa saamen kielellä julkaistua 
lyriikkaa. Valkeapää oli ehdolla Pohjoismaiden neuvoston kirjalli- 
suuspalkinnon saajaksi ensimmäisen kerran 1988 teoksellaan Ruoktu 
väimmus (suom. Koti sydämessä) ja myöhemmin kahtena peräkkäi- 
senä vuonna (1990 ja 1991) kirjallaan Beaivi, áhčážan (1988; Aurinko, 
isäni, 1992), jolle palkinto vihdoin myönnettiin 1991. Beaivi, áhčážan 

on sinfoninen yritys luoda saamelaisten oma kansalliseepos. Ruoktu 
väimmus on Valkeapään neljäs runokokoelma, ja sitä voi nimittää tri- 
logiaksi, sillä se on koottu kolmesta aiemmin itsenäisesti ilmestynees- 
tå runokokoelmasta, jotka ovat Gida ijat Cuovgadat (1974; Kevään yöt 
niin valoisat, 1980), Lävlo vizar biellocizas (1976; suom. Laula viserrä 
sinirinta) ja Adjaga silbasuonat (1981; suom. Lähteen hopeasuonet). 

Valkeapään lyriikan yleisiä teemoja ovat saamelainen identiteetti, 
rakkaus, ihmisyys sekä erityisesti luonnon ja ihmisen läheinen yhte- 
ys. Valkeapään runojen kuvat ovat yleensä realistisia ja konkreettisia 
vailla eksotiikkaa. Hän käyttää runsaasti saamen kielen luontoon ja 
saamelaiselinkeinoihin liittyvää omaperäistä sanastoa, jota on ollut 
vaikea kääntää muille kielille. Beaivi, áhčážan -teoksen käännöksis- 
tä puuttuvat ne runot, joita ei ole voitu kääntää muille kielille. Monet 
teokset, kuten Nu guhkkin dat mii lahka: sä fjernt det naere (1994), on 
käännetty alkuperäisessä muodossaan eri kielille. (Ks. Seurujärvi-Ka- 
ri 2005c: 423.) 

Valkeapää oli kaiken kaikkiaan intohimoinen perinteisen saame- 
laisen elämäntavan ja luonnon puolustaja. Hänen runonsa aiheet py- 
syttelevät enimmäkseen saamelaiskysymyksen ympärillä, ja muun 
muassa Ruoktu väimmus -kokoelman alkupuolella oleva runo kuvaa 
osuvasti modernin ja tradition leikkauspisteessä olemisen kokemusta 
sekä pelkoa saamelaisuuden katoavaisuudesta: 


Addjä-riehpu Äijä-riepu 

gal mun ipmirdan go don dajat kyllä minä ymmärrän kun sanot 
duot ii gullo sämiid kultuvrii tuo ei kuulu saamelaiseen kulttuuriin 
Anän gudnis du dähtu ja agi Arvostan tahtoasi ja ikääsi 

Ja maiddäi du Ja myöskin sinua 

Muhto gosa don ies leat Mutta minne olet itse 

dahkan sisttehiid pannut sisnakkaat 

ja gosa lea lähppon ja minne on kadonnut 

du fiehtarbäddi vyötärönauhasi 


vryv 


Äillohas on itse kuvittanut kirjansa. Beaivi, áhčážan -kirjaan hän on 
kuitenkin valinnut valokuvia saamelaisista, ja sitä on verrattu saame- 
laiseen perhealbumiin. Teos on myös osa saamelaisuuden historiaa, 
yhden ihmisen elämä ja yksi vuosi. Se on kuin kuvia noitarummussa, 

govvådus. Runot ovat kuin yksityiskohtia rummusta, kuva kerrallaan 
tarkasteltuna. Runot, joiut ja valokuvat liittyvät toisiinsa ja muodos- 
tavat kokonaisuuden. Kirja edustaa näin monitaidetta. Joikaaminen 
ja joiun henki läpäisevät hänen runoutensa. Joikaaja joikaa mitä nä- 
kee ja tuntee. Luonto, kivet ja seidatkin puhuvat, vaikka niiden kieltä 
ei ymmärretä. Tuuli ja tuli ovat keskeisiä elementtejä. Kirja alkaa syn- 
tymähuudosta aaa... ja päättyy huutoon, jota seuraa hiljaisuus (Val- 
keapää 1988, 1992): 


570. ja go visot lea meaddel ja kun kaikki on ohi 


ii gullo äat mihkkege ei kuulu enää mitään 
ii mihkkege ei mitään 
ja dat gullo ja se kuuluu 


Kirjailijan minäkuva yhdistyy shamaaniin, jolta ihmiset tulevat kysy- 
mään neuvoa ja kertomaan salaisuutensa. Kuitenkin hän on yksinäi- 
nen, hänellä on linnun mieli ja halu lähtemiseen: 


119. mii munnje dän miela Mikä minulle tämän mielen 
lotti miela Linnun mielen 
girdilit Lennähtämään 
ja lihkkä Ja silti 
go vuolggän kun lähden 
nu ahkit guoddit buot däid Niin ikävä on jättää nämä kaikki 
(Valkeapää 1988) (Valkeapää 1992) 


Äillohas ei ollut vain monipuolinen taiteilija, vaan hän oli aktiivisesti 
mukana saamelaisten ja alkuperäiskansojen kulttuurisessa ja poliitti- 
sessa toiminnassa. Hän osallistui muun muassa Port Albernissa 1975 
pidettyyn ensimmäiseen kansainväliseen alkuperäiskansojen maail- 
mankonferenssiin, jossa hänet valittiin alkuperäiskansojen kulttuu- 
rilähettilääksi. Hänellä oli siten keskeinen asema esiintyjänä ja orga- 
nisoijana alkuperäiskansojen suurissa musiikkifestivaaleissa, kuten 
Davvi Suvva -festivaalissa 1970-luvun lopulla Karesuvannossa. Hänen 
yksi tunnetuimmista kansainvälisistä esiintymistään oli Lilleham- 
merissa 1994 pidetyissä talviolympialaisissa. Erityisen merkittävä oli 


308 


Kirjallisuus ja taiteet — sulautumisen uhasta kohti sisäistä elämää 


hänen roolinsa saamelaisen perinteisen musiikin joiun elvyttäjänä. 
Hän julkaisi ensimmäisen saamelaisen joikukokoelman Joikuja 1968 
(ks. Minna Riikka Järvinen tässä teoksessa). 

1970- ja 1980-lukujen keskeisiin proosakirjailijoihin kuuluvat 
muun muassa norjan kielellä kirjoittavat Arvid Hansen, John Gus- 
tavsen, Ailu Gaup, Aagot Vinterbo-Hohr ja Magnar Mikkelsen sekä 
pohjoissaamen kielellä kirjoittavat Jovnna-Ande Vest, Rauna Paadar- 
Leivo, Kirsti Paltto, Ellen Marie Vars ja Kerttu Vuolab. Kerttu Vuolab 
(s. 1951) on valittu Pohjoismaiden ministerineuvoston kirjapalkin- 
toehdokkaaksi 2011 teoksellaan Bårbmodirras (2008). Teosta voidaan 
luonnehtia perinteisiä satuja ja tarinoita hyödyntäväksi saturomaani- 
kokonaisuudeksi. Vuolab onkin ansioitunut paitsi romaanikirjoitta- 
jana, erityisesti saamenkielisen lastenkirjallisuuden edistäjänä. Tun- 
netuin Kerttu Vuolabin teoksista on Ande ja Risten Jagi farus (suom. 
Antti ja Ristiina vuoden mukana, 1990), johon hän on koonnut vuo- 
denaikojen mukaan koottuja tarinoita, loruja, joikuja ja lauluja. Hän 
on myös itse kuvittanut kirjan. Kirjaan liittyvät äänikasetit, jotka ovat 
olleet alle kouluikäisten lasten ahkerassa käytössä teoksen julkaise- 
misesta näihin päiviin asti. Vuolabin sukupolven kirjallisuudelle on 
tyypillistä asuntolakokemuksien kuvaus, kuten Ellen Marie Varsin 
teoksessa Kåtja (1986). Teos oli aluksi suunnattu aikuisille, mutta ny- 
kyisin se luokitellaan nuortenkirjaksi. Lukuisat asuntolakokemusten 
kuvaukset liittyvät monia tämän sukupolven saamelaisia yhdistävään 
yhteiseen traumaan, jonka taustalla olivat valtioiden saamelaisiin 
kohdistuvat sulauttamispyrkimykset. Kirjallisuus on tässä mielessä 
minäkuvan tarkastelua ja sen rakentamista. Monesti tarkoituksena 
on päästä eroon häpeän tunteesta, jonka oma etninen tausta asun- 
tolaympäristössä tuotti. Asuntolakokemuksia kuvaavaa kirjallisuutta 
voidaan pitää jonkinlaisena traumakirjallisuutena ja siten luonteel- 
taan jälkikolonialistisena. 

Kirsti Paltto (s. 1947 Utsjoella) on yksi tuotteliaimmista saamelais- 
kirjailijoista. Hän kirjoittaa edelleen aktiivisesti, ja koko tuotannon lä- 
päisee muun muassa asuntola- ja koulutrauma, jota kutsutaan myös 
etnostressiksi. Hänen ensimmäisen romaaninsa Guhtoset dearvan min 
bohccot (1987) suomennos Voijaa minun poroni oli Finlandia-palkin- 
toehdokkaana 1986. Vuonna 1991 ilmestynyt Gurzo luottat (Juokse 
nyt naalinpoika, 1993) ja 2007 ilmestynyt Dat lea nästtit muohtagier- 

ragis (suom. Ne ovat tähtiä lumenpinnassa) ovat jatkoa Voijaa minun 
poroni -teokselle. Teokset kuvaavat pienen Rievajärven kylän elämää 
ennen toista maailmansotaa ja sen aikana. Paltto kirjailijana on myös 
hyvin monipuolinen; hän on kirjoittanut novelleja, romaaneja, runo- 
ja, lasten- ja nuortenkirjoja sekä näytelmiä. Saamelaiseen kertomus- 
perinteeseen pohjautuva novellikokoelma Soagnu (Kosio) ilmestyi 
1971. Pamfletti Saamelaiset ilmestyi 1973. Novellikokoelmissaan Ris- 
ten (1981) ja Guovtteoaivvat nisu (suom. Kaksipäinen nainen, 1989) 
Paltto siirtyy perinteisestä moderniin yhteiskuntaan ja myyttisistä ai- 
heista realistisiin. (Hirvonen 1999: 105—107.) 

Suurin osa runoilijoista on nykyään naisia, esimerkiksi Rauni 
Magga Lukkari (s. 1943), Inga Ravna Eira (s. 1948), Mary A. Somby 
(s. 1953), Risten Sokki (s. 1954), Kati-Claudia Fofonoff (s. 1947), Syn- 
növe Persen (s. 1950) ja Rose Marie Huuva (s. 1943). Naiset, kuten 
Rauni Magga Lukkari, pohtivat muuttunutta saamelaisyhteisöä ja 
naisen asemaa muutoksen pyörteissä. Lukkari on tuotannossaan 
(Jienat vulget, 1980, Losses beaivegirji, 1986, Mu gonagasa gollebiktasat 
1991, Cålbmemihttu/Silmåmitta, 1995, Årbeeadnim, 1997, Dearv- 
vuodat, 1999) hienosti käsitellyt tätä saamelaisyhteiskunnan uut- 
ta emansipaatiota eli vapautunumista. Lukkarin Losses beaivegirji oli 
Pohjoismaiden ministerineuvoston kirjapalkintoehdokkaana 1987. 
Kirjan keskeisenä teemana ovat naisten yhteenkuuluvuus ja naisten 
omat kokemukset yhteiskunnallisesta, seksuaalisesta ja poliittisesta 
alistamisesta. (ks. Hirvonen 1999.) 

Nuorempaan kirjailijasukupolveen kuuluvat, muun muassa Inger 
Mari Aikio-Arianaick, Mona Solbakk, Stina Inga, Anna Stina Svakko, 
Petteri Morottaja, Niillas Holmberg, Sigbjörn Skäden ja Simon Issät 
Marainen. Useat näistä nuoren polven kirjoittajista ovat jo tällä het- 
kellä merkittäviä kulttuurivaikuttajia. Näille kirjailijoille on ominai- 
sta, että he ovat päässeet nauttimaan koulutuspolitiikan muutoksista: 
he ovat oppineet lukemaan ja kirjoittamaan saamea koulussa toisin 
kuin heitä edeltävät sukupolvet. 

Tämän sukupolven kirjailijoista tuotteliain on Inger Mari Aikio- 
Arianaick (s. 1961 Utsjoella), joka asuu perheineen Pulmankijärvel- 
lä, Ivalossa ja Mauritiuksella. Hän on julkaissut viisi runoteosta: Gol- 
libiekkat almmi dievva (Taivas täynnä kultasia tuulia, 1989), Jiehki 
vuolde ruonas gidda (suom. Ikijään alla viheriöi kevät, 1993), Silke- 


310 


Kirjallisuus ja taiteet — sulautumisen uhasta kohti sisäistä elämää 


guobbara läkca (suom. Silkkitatin kermaa, 1995), Måilmmis dåsa 2001 
(Maailmalta tähän, 2006) ja Suonat (suom. Suonet, 2008). Mäilmmis 
däsa on käännetty myös norjaksi ja englanniksi ja Suonat suomek- 
si, englanniksi, saksaksi ja unkariksi. Lisäksi hän on julkaissut myös 
lastenkirjan Riebaniid bihpporgähkut (suom. Kettujen piparit, 2006) 
sekä CD:n Ima ipmasat. Mänäidlävlagat (suom. Iman ihmeet. Lasten- 
lauluja, 2007). Aikio-Arianaickin runot ovat omaelämänkerrallisia, ja 
hän selvittelee niiden avulla tunteitaan, minuuttaan ja subjektiuttaan 
eli omakohtaisuuttaan. Saamelaisuus on läsnä kaikissa hänen kokoel- 
missaan, mutta sitä ei mitenkään korosteta; saamelaisuudesta on tul- 
lut luonnollinen osa puhujaa. Aikio-Arianaick neljäs runokokoelma 
Mäilmmis däsa (MD), joka on käännetty norjaksi, suomeksi ja en- 
glanniksi, oli 2004 ehdolla sekä Pohjoismaiden neuvoston että Saame- 
laisneuvoston kirjallisuuspalkinnon saajaksi. 

Mäilmmis däsa (MD jatkossa) -teoksen teemana on naisen seesty- 
minen; entinen seikkailija ja maailmanmatkaaja, joka jo näki itsensä 
vanhanapiikana, rakastuu, avioituu ja saa lapsen. Seestyminen ei kui- 
tenkaan tapahdu ongelmitta, sillä seikkailijan identiteetti ei muutu 
helposti kotiin sidotun äidin identiteetiksi. Myös lapsen jatkuva it- 
ku koettelee äidin hermoja ja puhuja vaipuu hiljalleen jopa jonki- 
nasteiseen masennukseen: ”muhto näitalin suinna ja don bargguinat” 
— ”meninkin naimisiin hänen kanssaan ja sinä työsi kanssa.” Teokses- 
sa tuodaan esille eniten nuorta naista koettelevia asioita: kaipuuta, 
avioliiton ongelmia, kahden kulttuurin välisiä ristiriitoja, sukulaisten 
ja muiden ihmisten asettamia odotuksia. Viimeiset runot kuvaavat 
eheytymistä teemanaan MII! — ME (KOLME)! Niissä kuvataan, miten 
ensin lapsi ja äiti kasvavat yhteen, ja lopulta koko perhe on yhtä. (He- 
lander 2009.) 

Inger Mari Aikio-Arianaickin runoudelle ovat tyypillisiä luonto- 
metaforat, jotka liitetään rakkauteen ja seksuaalisuuteen: 


ja go ja kun 

leaibeloddi seaivu leppälintu laskeutuu 
äibmui sydämeen 

vassi väidu viha vaimenee 

erdos sänit goiket äreät sanat kuivuvat 

iditidja vizarda aamuyö visertää 
beivviid njuolgut illasta iltaan 
(Aikio 2001: 12) (Aikio 2006: 12) 
ja de ja sitten 

du hädja sinun tuoksusi 
leaibelotti civkasis leppälinnun liverryksessä 
soajå rämskasis siiven iskussa 
du hädja tuoksusi 

hädja tuoksu 

ja munno ja meidän 
(Aikio 2001: 54) (Aikio 2006: 54) 


Mona Solbakk (s. 1971) debytoi teoksellaan Mu Säpmi (suom. Saa- 
menmaani, 1987), jonka runot hän kirjoitti jo koulutyttönä. Solbak- 
kin tavoin myös ruotsinsaamelainen Stina Inga (s. 1974) kirjoittaa 
pohjoissaameksi. Häneltä on ilmestynyt teos Ferten eallima joksat 
(On saavutettu elämä, 1996). Anna Stina Svakko (s. 1967) kirjoittaa 
ruotsiksi, mutta hän on aikuisiällä pyrkinyt aktiivisesti elvyttämään 
esivanhempiensa kieltä, ja osaamatta kieltä hän kuitenkin tuntee sa- 
mastuvansa saameen. Siten myös saamen kieli ja saamelaisuus ovat 
vahvasti läsnä hänen runoissaan. Niillas Holmberg (s. 1990 Utsjoel- 
la) on runoilija. Hän julkaisi 2009 ensimmäisen runokirjansa Dego 
livččen oaidnän iezan (suom. Kuin olisin nähnyt itseni). Holmberg 
muutti 16-vuotiaana Utsjoelta Tampereelle käydäkseen siellä ilmaisu- 
taidon lukiota. Runot tutustuttavatkin lukijan nuoreen mieheen, joka 
seuraa intohimoisesti omia polkujaan ja joka harrastaa myös musiik- 
kia sekä näyttelemistä. 

Nykyään kuudella eri saamelaiskielellä, etelä-, luulajan-, pohjois-, 
inarin-, koltan- ja kildininsaamella, on oma, virallisesti hyväksytty 
oikeinkirjoitus. Kaikilla näillä kielillä julkaistaan kaunokirjallisuutta, 
mutta muilla saamen kielillä kuin pohjoissaamen kielellä julkaistaan 
enimmäkseen vain lastenkirjallisuutta. Erityisesti saamelaisessa ru- 
noudessa on alkanut kuulua myös muiden saamen kielten kuin pel- 
kästään pohjoissaamen ääni. 

Petteri Morottajalta on ilmestynyt muistelmia ja lastenkirjoja ina- 
rinsaameksi. Nuorelta kirjailijalta on ehtinyt ilmestyä myös kaksi nu- 
ortenkirjaa, Suabi maainas (1999) ja Riävskanieida (2000). Morottaja 
kulkee Ilmari Mattuksen, Iisakki Mattuksen ja Iisakki Paadarin jalan- 
jälkiä. Paadarin Såpmelas-lehteen kirjoittamista muisteluksista julka- 
istiin 1995 kooste, Issat muitala Lapin Sivistysseuran toimesta. Ilmari 
Mattus on myös merkittävä kulttuurivaikuttaja ja kielityöntekijä; hän 
on toimittanut, esimerkiksi Anaråskielå servi -yhdistyksen julkaise- 
maa inarinsaamenkielistå Anards-lehteä vuodesta 1988 lähtien. Kati- 
Claudia Fofonoff kirjoittaa koltankielisiä runoja. Hänen ensimmäi- 
nen runoteoksensa Pääsjoogg Laulli (Paatsjoen laulut) ilmestyi 1988, 
ja siinä muistellaan Petsamon Suonikylää runoin ja kertomuksin se- 
kä suomeksi että koltansaameksi. Se on saatavana myös äänikirjana. 
Toinen runokirja Jännam muttum nuu bbioo ri (Maa kääntynyt nu- 
rinpäin, 1999) on käännetty myös suomeksi ja norjaksi. (Moshnikoff 
2005: 400.) Stig Gælok Urheim on julkaissut useita runokokoelmia 
luulajansaameksi (O, Oarjjevuodna 1983, Vuonak / Fra fjordene 1986, 
Amuk... den fremmende 1988, ”-ale desti!” /””-ikke mer”1992, Soaje / 
Venger 1993 yhdessä Kari Waag Gælokin kanssa ja Det dobbelte hjerte 
1994). Turjansaameksi on ilmestynyt Oktyabrina Voronovan (1934— 
1990) runokokoelma Yealla (1989). Inarinsaameksi Aune Kuuvan en- 
simmäinen runokokoelma Uåinåh-uv / Oainnätgo 1992. 

Osa saamelaiskirjailijoista kirjoittaa edelleen myös valtioiden viral- 
lisilla kielillä. Yhtenä esimerkkinä pelkästään valtakielellä kirjoittavis- 
ta on ruotsiksi kirjoittava Ann-Helen Laestadius (s. 1971 Kiirunassa). 
Hänen nuorisokirjallisuuteen luettava esikoisteoksensa on nimeltään 
SMS frän Soppero (2007). Kirjassaan kirjailija pohtii Ruotsin etnisten 
vähemmistöjen etnistä identiteettiä. Kirja on käännetty 2010 pohjois- 
etelä- ja luulajansaameksi. Pohjoissaamenkielisen versio on nimeltään 
Sms:at Sohpparis, mutta valitettavasti saamenkielinen versio vedettiin 
aika pian ilmestymisensä jälkeen pois myynnistä huonotasoisen kään- 
nöksen takia. 

Saamenkielistä kirjallisuutta on käännetty jonkin verran muille 
kielille, useimmiten englanniksi ja Skandinavian kielille, mutta vä- 
hemmän suomeksi. Osa käännöksistä on vaikeasti saatavia omakus- 
tanteita. Suomessa on julkaistu saamen- ja suomenkielinen saame- 
laiskirjallisuuden antologia, Skabmatolak. Sabmelas kirjjalasvuoda 

antologiija. Tulia kaamoksessa. Saamelaisen kirjallisuuden antologia 
(1974). 

Käännösten vähäisyyden taustalla vaikuttaa vähäisten resurssien ja 
tukien lisäksi kustannuspolitiikka. Säännöllistä tukea saamelaiskirjal- 
lisuudelle myöntävät saamelaisneuvosto ja Pohjoismainen ministe- 
rineuvosto. Saamelaisneuvoston apurahoja ovat jakamassa kaikkien 
neljän maan saamelaiset Suomesta, Ruotsista, Norjasta ja Venäjältä. 
Suomen saamelaiskirjailijat saavat kirjansa julkaistuiksi enimmäk- 
seen Norjan saamelaiskustantamoissa. Tämä tekee heistä vieraita 
kotimaassaan, sillä teosten markkinointi ja levitys on Suomessa jär- 
jestämättä. Teokset ja niiden tekijät jäävät Suomessa usein tunte- 
mattomiksi. Tämä koskee kaikkia taidealoja eikä vain kaunokirjalli- 
suutta. 


Kuvataide 


Saamelaisen kuvataiteen lähtökohdat kumpuavat tuhansien vuosien 
takaisesta kalliopiirrostaiteesta ja kansantaiteesta, joka siis ilmenee 
alkuperäisenä noitarummussa. Toisaalta nykytaiteeseen on keskeises- 
ti vaikuttanut myös länsimainen taidekäsitys. Mielenkiintoisimmat 
teokset ovat syntyneet nimenomaan perinteen ja nykytaidekäsityksen 
ristiriidasta. 

Johan Turi (1854—1936) ja Nils Nilsson Skum (1872-1951), jot- 
ka kuvasivat poropaimentolaiselåmåå eri vuodenaikoina sanoin ja 
sadoin kuvin, edustavat varhaista itseoppinutta taiteilijapolvea. Eri- 
tyisesti Turin piirustuksissa on nähty olevan saamelaisen perintei- 
sen kaiverrus- ja kalliotaiteen piirteitä. Piirustuksissa ei ole keskus- 
perspektiiviä, ja niissä vilisee erilaisia hahmoja, kuten poroja. Hän 
sovelsi monia työtapoja, piirtämistä, kaiverrusta ja leimasimen käyt- 
töä. Helpottaakseen piirtämistä Turi teki puuleimasimia tärkeimmis- 
tä hahmoistaan, kuten porosta. Sen jälkeen hän saattoi vain painaa 
kuvioita piirustukseen. (ks. Manker 1956.) 

John Andreas Savio (1902—1938) aloittaa saamelaistaiteessa oppi- 
neen taiteilijapolven aikakauden. Saviolla oli mahdollisuus kouluttaa 
itseään taiteessa. Hän kävi ensin lukiota Bodössa ja sittemmin tai- 
de- ja käsityökoulua Oslossa 1920-luvulla. Keskenjääneiden opinto- 

LIITYTTYÄ. 1 


Kuva 1: Outi Pieski: Nuvvos Äiligas. 


jensa jälkeen Savio palasi kotiseudulleen Ruijaan. Savio asui vuosi- 
na 1933—1934 Pariisissakin ja piti siellä näyttelyn 1936. Viimeisinä 
elinvuosinaan Savio kärsi nälästä ja puutteesta, sillä taide ei elättä- 
nyt taiteilijaa. Hän sairastui jo nuoruudessaan Oslossa tuberkuloo- 
siin, johon hän kuolikin vain 36-vuotiaana. Savio oli monipuolinen 
taiteilija. Opiskeluaikanaan Savio oppi hallitsemaan erilaisia teknii- 

koita, kuten öljyväri-, vesiväri- ja grafiikkatekniikat. Hän suosi puu- 
ja linoleumkaiverrusta. Hän opiskeli taidekoulussa myös mallipii- 
rustusta. Savioon teki erityisen vaikutuksen norjalaisen maalarin ja 
graafikon Edvard Munchin taide. Taiteilijan monipuolisista taidoista 
huolimatta julkisuuteen pääsi lähinnä hänen saamelaisaiheinen gra- 
fiikkansa. Vasta myöhemmin on havahduttu huomaamaan hänen elä- 
vä ja kaunis maalaustaiteensa. (Hirvonen 1994: 116; Seurujärvi-Kari 
2005d: 425—427; Skaltje 2003: 115—116; Vorren 1963.) 

Skumin ja Turin sekä Savion perinne yhtyy mielenkiintoisesti ny- 
kytaiteen keskeisissä uranuurtajissa, kuten Iver Jåksissa (1932—2007), 
joka on nykytaiteen keskeisin uranuurtaja. Jäksista piti tulla poro- 
mies. Suunnitelmat kuitenkin muuttuivat, kun hän joutui vakavaan 
onnettomuuteen ja sen seurauksena vuosiksi sairaalaan. Onnetto- 
muuden aiheuttamista vammoista hän ei toipunut koskaan. Sairaa- 
lassa hän oli innostunut piirtämisestä ja jatkoi taitojensa kehittämistä 
Oslon ja Kööpenhaminan taidekouluissa. Opiskelun jälkeen hän pa- 
lasi pohjoiseen ja ryhtyi 1960-luvulla päätoimiseksi taiteilijaksi. (Hir- 
vonen 1994: 117—118.) 

Jäks oli monipuolinen taiteilija, jonka työskentely ei rajoittunut 
yhdenlaiseen esittämistapaan. Hän hallitsi monta tekniikkaa, mutta 
hänen pääasiallinen tuotantonsa käsittää grafiikkaa ja veistoksia. Hän 
hyödynsi veistoksissaan monenlaista materiaalia, kuten messinkiä, 
pronssia, puuta ja luuta. Useita julkisia rakennuksia koristavat Jäksin 
valtavat veistokset, kuten Karasjoen jatkokoulun edustalla oleva yli 
seitsemänmetrinen puinen veistos Runebommehammeren, Karasjoen 
museossa oleva kolmemetrinen betonireliefi Gudenes dans ja Kau- 
tokeinon keskiasteen koulussa oleva messinkinen seinäkoriste Sol og 
vind. Hänen taiteensa motiivit tulevat saamelaisesta perinteestä, my- 
tologiasta, ihmisten eksistentiaalisesta tilasta, erotiikasta ja ekologias- 
ta. Keskeisiä symboleja hänellä, kuten monilla muilla saamelaistaitei- 
lijoilla ovat aurinko ja risti. (Serck-Hanssen 2002: 39, 42—43.) Jäksilla 
oli parikymmentä yksityisnäyttelyä eri puolilla Skandinaviaa, mutta 
myös ulkomailla. Debyyttinäyttely pidettiin 1967 Tromssan museossa. 

Kuvataiteen varsinainen läpimurto tapahtui maailmansotien jäl- 
keen syntyneiden taiteilijoiden esiinmarssin myötä 1970-luvun lopul- 
la. Merkittävimpiä tapauksia oli Masin taideryhmän (Sämi däiddar- 
joavku) muotoutuminen 1978 Alta-Kautokeinojoen kiistan aikoihin. 

Tähän joukkoon kuuluivat vahvat vaikuttajat, kuten taidemaalari 
Synnöve Persen (s. 1950), tekstiilitaiteilija Britta Marakatt-Labba 
(s. 1951) ja taidegraafikko Hans Ragnar Mathisen (s. 1945). Masin 
ryhmän ja Nils-Aslak Valkeapää aktiivisen panoksen ansiosta perus- 
tettiin 1979 saamelaistaiteilijoiden järjestö Sämi daiddacehppiid sear- 
vi. (Skaltje 2003: 116-117.) Nykyisin Karasjoella toimii saamelaistai- 
teen keskus Sämi Däiddaguovddäs. 

Nykyajan kuvataiteilijoista Norjassa vaikuttavat Synnöve Persen, 
Hans Ragnar Mathisen, Aage Gaup (s. 1943), Ingunn Utsi (s. 1948), 
Josef Halse (s. 1951), Trygve Lund Guttormsen (s. 1933) ja Liisa He- 
lander (s. 1955). Suomessa vaikuttavat Merja Aletta Ranttila (s. 1960) 
ja Outi Pieski (s. 1973) sekä Ruotsissa Maj-Lis Skaltje (s. 1940), Rose 
Marie Huuva (s. 1943), Britta Marakatt-Labba ja Eva Aira (s. 1957). 
Nuorta taiteilijapolvea edustavat muun muassa Ruotsissa asuvat Ka- 
tarina Pirak-Sikku ja Lena Stenberg ja Norjassa Kristin Tärnesvik. 
(ks. Samefolkets konst 1971, Sämi däidda 1975.) 

Saamelaistaiteilijat sovittavat omia lähtökohtiaan ja länsimaisen ja 
valtaväestöjen laitoksissa saatuja oppeja yhteen. Tuotannossa siis nä- 
kyy perinteen ja uusien vaikutteiden vuorovaikutus. Useimmat taitei- 
lijat ovat myös halunneet lähteä muuntelemaan perinteitään, he ovat 
tahtoneet jopa sanoutua irti romanttisesta ja eksoottiseksi koetusta 
symboliikasta ja tuoneet esille uutta kuvastoa. (Skaltje 2003: 119.) 

Perinteinen saamelainen kuvasto ja väriainekset ovat näkyneet sel- 
keimmin Nils-Aslak Valkeapään ja Hans Ragnar Mathisenin töissä. 
Valkeapää on kehitellyt noitarumpujen kuvioita uusiin muotoihin 
maalauksissaan ja kirjojensa kuvituksissa. Mathisen on tullut tunne- 
tuksi ennen kaikkea saamelaista maailmankuvaa esittävistä kartois- 
taan, joiden nimistö, kuvasto ja maailmannäkemys ovat saamelaisen 
hengen mukaisia. Keskustana hänellä on ilman rajoja piirretty Saa- 
menmaa. Molemmilla taiteilijoilla on vahva henkinen suhde esi-isien- 
sä kuvamaailmaan ja noitarumpujen symboliikkaan. 

Synnöve Persen on kuvataiteilija, joka on keskittynyt värien som- 
mitteluun ja sävyillä luotuihin tunnelmiin. Hän on omien sanojen- 
sa mukaan yrittänyt sovittaa taidekorkeakoulusta saamansa taideopit 
omiin lähtökohtiinsa kuitenkaan haavoittamatta itseään. Monilla ny- 
kypäivän taiteilijoilla on taidekoulutuksen lisäksi myös vahva käsityö- 
koulutus. 

Suomen kuvataideakatemiassakin opiskellut Maj-Lis Skaltje on 
palannut pohjoiseen henkisille juurilleen. Hän hyödyntää myös pe- 
rinteisiä käsityötaitoja omissa näyttävissä installaatioissaan. Nykyi- 
sin hän on kuitenkin keskittynyt dokumenttifilmien tekemiseen. Mo- 
net taiteilijat ovat kehittäneet käsityöstä omaperäisen taidetekniikan, 
tekstiilitaiteen, kuten Britta Marakatt-Labba tai yhdistelleet käsityö- 
perinnettä maalaustaiteeseen omaperäisellä uudella tavalla, kuten 
Outi Pieski. 

Suomessa vaikuttavan taidemaalarin, Merja Aletta Ranttilan 
(s. 1960 Utsjoella), omien sanojen mukaan hänellä on ollut tarvet- 
ta purkaa traumaattisia kokemuksia, joita leimasi voimakas lestadi- 
olainen ympäristö. Ranttila, joka oli tuotteliaimmillaan 1980—1990- 
luvuilla, tunnetaan pohjoisen eksotiikkana pidetystä symboliikasta, 
unenomaisesta kuvamaailmasta ja etenkin töissä usein toistuvista pi- 
ruista ja voimakkaista naishahmoista. Taiteilija tuli laajemmin tunne- 
tuksi 1993, kun Tornion samaanikesässä syntyi väittely ”pirun kuvis- 
ta”, joita papit tulkitsivat samanismiksi ja saatanan palvonnaksi. Rant- 
tila on taiteessaan käynyt läpi omia lapsuuden ja nuoruuden ahdis- 
tuksiaan. Hänen linopiirrostensa keskeinen hahmo on terävän kul- 
mikkaasti piirretty, jossain määrin irvokas ja voimakas nainen. 
Kuvissa pahat voimat viettelevät naista ja julistavat tuomiota. Nai- 
nen taistelee tuskissaan ja pyrkii kohti vapautta, jota kuvissa symbo- 
loi lintu. ”Pahan olon kuvat” kertovat painajaismaisista peloista, us- 
konnollisesta ahdistuksesta, kuolemasta ja syyllisyydestä, mutta myös 
vahvasta vapautumisen ja vapauden kaipuusta sekä arjen irtiotoista. 
Sininen kettu -taulusarjassaan taiteilija alkaa löytää itsensä ja rauhan 
elämälleen, ja taulujen muodot ja teemat pehmenevät. Ranttilan tai- 
teeseen vaikuttivat voimakkaasti myös ajankohtaiset tapahtumat, ku- 
ten Tshernobylin ympäristökatastrofi ja Persianlahden sota. Hän tal- 
lensi tapahtumien kokemukset kuviinsa, esim. teokseen Haavoittunut 
enkeli. Ankeiden sävyjen vastapainoksi on viime vuosina tullut näky- 
viin uudenlaista iloa, josta kertovat prinsessamaisesti ilottelevat kuvat 
kultasateesta ja kimalluksesta. (Lehtola 1995; Ranttila 1999: 74-81.) 

Outi Pieski (s. 1973 Helsingissä) asuu Utsjoella. Hän käyttää maa- 
lausten ja installaatioiden osana usein perinteisiä saamelaisia kä- 
sitöitä ja antaa niille uusia merkityksiä. Maalausten maisemat ovat 
kokemuksia kadoksissa olleesta kotiseudusta. Ne syntyvät suhteesta 

Kuva 2: Outi Pieski: Ähkun lääkemänty. 

lähiympäristön maisemaan, jossa omat kokemukset ja tunteet nivou- 
tuvat yhteen eri paikkojen historian ja tarinoiden kanssa. Pieski on 
tehnyt myös erilaisia majoja ja suojia, joita hän on koonnut värikkäis- 
tä täkeistä ja peitoista. Hän on näin pukenut maisemaa ja halunnut 
yhdistää maalauksen saamelaiseen käsityötraditioon. Käsityöperinne 
on kaiken kaikkiaan vahvasti läsnä hänen maalaustaiteessaan. Pies- 
ki on pitänyt useita yksityis- ja yhteisnäyttelyitä. Kesällä 2009 hänellä 
oli Helsingissä näyttely Kaisa Giisavaaralla yhdessä Pauliina Turakka 
Purhosen kanssa. Taiteilija on ollut mukana muun muassa vuosina 
2005 ja 2008 Harvat & Valitut -tanssi-kuvataide-liveinstallaatiopro- 
duktioissa Helsingissä, ja 2007 häneltä valmistui julkinen taideteos 
Tromssan saamelaiseen päiväkotiin. 


Teatteri 


Saamelaisteatterin ohjelmapolitiikan tarkoituksena on luoda omape- 
räisiä työskentelytapoja saamelaisperinteen, myyttien, kirjallisuuden 
ja musiikin pohjalta. Teatterilla on oma vahva kielensä, jonka avul- 
la se voi helposti muistaa, säilyttää ja rakentaa omaa kulttuuriaan ja 
identiteettiään. Teatterilla on tärkeä rooli poliittisen ja kulttuurisen 
tietoisuuden herättäjänä. Saamelaisen teatterin synty ajoittuu 1970- 
luvun alkupuolelle. 1971 perustettiin Ruotsin Jokkmokkiin ensim- 
mäinen saamelaisteatteriryhmä, Dälvadis-teatteri. Kymmenen vuotta 
myöhemmin perustettiin Norjan Koutokeinoon Beaivvås Sämi Teåh- 
ter, Suomen Outakoskelle Råvgos ja Norjan Snäsaan eteläsaamelainen 
teatteriryhmä, Äarjelhsaemien teatere, Sydsamisk teater. 1992 luotiin 
uusi organisaatio ja Dålvadis-teatteri muutettiin Giron sämi teåhter 
-nimiseksi. Vuosina 1992—1993 teatteri Lama-Hado-ryhmä toteutti 
saamelaisen teatteritapahtuman, jota johtivat Harriet Nordlund, Maj- 
Doris Rimpi ja Christer Helander. 

Dälvadis-teatteri perustettiin saamelaisnäyttelijä Harriet Nordlun- 
din ja tekstiilitaiteilija Maj-Doris Rimpin aloitteesta. Tämä teatteri 
sijaitsi luulajansaamen alueella, mutta koska suurin osa teatterin jä- 
senistä ja yleisöstäkin edusti pohjois- ja eteläsaamelaisia, teatterin oli 
välttämätöntä hakea muitakin ilmaisukeinoja kuin puhuttua kieltä. 

Monissa esityksissään, kuten Rajden gär (suom. Raito kulkee) -esityk- 
sessä (1979), ilmaistiin joiun ja teatterin keinoin saamelaiskulttuu- 
riin kohdistuvia ulkoisia uhkia. Alusta pitäen teatterissa oli annettu 
suuri painoarvo ulkoilmanäytöksille ja luonnossa liikkumiselle se- 
kä arktisille kansoille tyypillisille rituaaleille, kuten sen ensimmäisis- 
sä produktioissa Min Duoddarat (suom. Meidän tunturit), Cuovga 
Ciehka (suom. Kahdeksan minuuttia auringosta) 1987 ja Dälveniehku 
(suom. Talviunia). Dålveniehku esitettiin 1982—1983 Talvadis-järven 
jäällä. Näytelmässä näyttelijä-laulaja Äsa Simma kertoi persoonalli- 
sella ääni- ja liikekielellään Alkuäidin (Mättarähkka) kolmesta tyt- 
tärestä (ks. kansanuskoartikkeli). Norman Charlesin kautta Dålvadis 
sai vaikutteita erityisesti pohjoisamerikkalaisesta intiaanikulttuurista, 
ja esityksissä käytettiin rumpuja, tanssia ja luonnonhahmoja erilaisi- 
ne intiaaninaamioineen. Dålvadis-ryhmå on aktiivisesti osallistunut 
maailmanlaajuiseen alkuperäiskansojen kulttuuriyhteistyöhön muun 
muassa inuittiteatteri Tukakin kanssa tehdyn yhteistyön kautta. Saa- 
melaisteatteri on aina pyrkinyt elävöittämään perinteistä länsimaista 
ilmaisua alkuperäiskansoilta tulevien perinteiden avulla. 

Beaivvås Sämi Teahter -teatteri on ollut kansallisteatterin asemas- 
sa vuodesta 1995. Teatteri teki ensimmäisen musiikkinäytelmänsä Al- 
ta-Kautokeinon patoamiskiistan aiheesta. Tällöin nuoret saamelaiset, 
jotka olivat ensimmäinen koulu- ja asuntolasukupolvi, alkoivat kapi- 
noida sulautumista ja vanhan saamelaiskulttuurin katoamista vastaan 
ja elvyttää sekä muovata sen arvoja ja muotoja taiteen keinoin. 

Teatteri toimii Norjan Koutokeinossa, mutta kiertää ahkerasti Poh- 
joismaissa, erityisesti saamelaisalueella. Beaivvås on tuottanut kym- 
meniä esityksiä, joiden teemoina teatterilla ovat olleet kieleen ja saa- 
melaiselämään liittyvät asiat. Yksi Beaivvds-teatterin mielenkiintoinen 
produktio oli Rauni Magga Lukkarin käsikirjoitukseen pohjautuva 
monologi Dearvvuodat (suom. Terveisiä), jonka teemana on saame- 
laisyhteisöäkin läheltä koskettava aihe, nimittäin nuorten itsemur- 
hat. Kirjailija Johan Turin elämästä kertoo Gumpegoddi (suom. Suden 
kaataja), jonka on kirjoittanut kirjailija John Gustavsen. 

Eteläsaamelainen teatteri, Äarjelhsaemien teatere, Sydsamisk teater, 
koostui Norjan ja Ruotsin puolelta eteläsaamelaisten alueelta kotoisin 
olleista harrastelijanäyttelijöistä. Teatteri tuotti 1985—1996 yhteen- 

sä 10 eri produktiota. Näytelmä saamelaisliikkeen äidin, eteläsaame- 
laisen Elsa Laula-Renbergin, elämästä esitettiin 1997 ensin TV:ssä ja 
sitten saamelaisliikkeen 80-vuotisjuhlakokouksessa Trondheimissa. 
Teatterityössä oli mukana kaikenikäisiä lapsista vanhuksiin asti. 

Rävgos-teatteri toimi aktiivisesti Suomen Utsjoella 1990-luvulle 
saakka. Suurimmaksi osaksi Råvgo5-teatterin näytelmät perustuivat 
edesmenneen kirjailijan Eino Guttormin tuotantoon, jossa keskityt- 
tiin oman seudun ihmisten traumaattistenkin asioiden, kuten kiih- 
kouskonnollisuuden ja ihmissuhdeongelmien käsittelyyn. (Seurujär- 
vi-Kari 2005b: 412—413.) 


Nykymusiikki ja elokuva 


Viime vuosina moderni saamenkielinen musiikki ja elokuvat ovat 
kasvattaneet suosiotaan. Musiikin saralla on monia kansallisesti ja 
kansainvälisesti tunnettuja saamelaisartisteja, kuten perinteistä joi- 
kuperinnettä ja etnomusiikkia tai jopa rock-musiikkia yhdistelevät 
Mari Boine (s. 1956), Sofia Jannok (s. 1982), Ulla Pirttijärvi-Länsman 
ja Tiina Sanila. Mari Boine esitteli uusimman levynsä Cuovgga air- 
ras Savoy-teatterissa Helsingissä syksyllä 2009 pitämässään konsertis- 
sa. Hänen ainutlaatuisessa saamenkielisessä musiikissaan on säilynyt 
joiun vaikutteita, vaikka hän ei enää aina säestä esitystään noitarum- 
mulla kuten aiemmin. Boinen läpimurto tapahtui jo 1980-luvulla le- 
vyllä Gula, gula. Tämän levyn aiheet liittyvät vahvasti saamelaisten 
itsetunnon heräämisvaiheeseen. Wimme Saari (s. 1960) on Suomen 
tunnetuimpia joikumusiikin esittäjiä. Wimme järjesti 25-taiteilijajuh- 
lakonserttinsa Helsingissä helmikuussa 2010 julkistaen samalla uu- 
den levytyksensä Mun, jolla hän esittää runojaan ja henkilökohtaisia 
juttujaan elämänsä varrelta hyvin perinteisesti maalaillen ja luonnon- 
äänien säestämänä. Tämän taiteilijan tunnetuin kappale lienee Texas, 
joka julkaistiin Cugu-nimisellä levyllä vuonna 2000. 

Myös saamenkielinen rock- ja rap-musiikki ovat löytäneet tiensä 
levyhyllyihin. Suurimpia saamelaismusiikin tapahtumia ovat Kauto- 
keinossa pääsiäismarkkinoiden aikaan järjestettävä Sämi Grand Prix 
-joiku- ja laulukilpailu, Inarin Ijahis idja, Norjan Kaivuonossa järjes- 

tettävä kansainvälinen alkuperäiskansojen musiikkifestivaali Riddu 
Riddu ja kulttuuri- ja musiikkifestivaali Mårkomeannu Ofoten-nimi- 
sessä saamelaiskylässä Pohjois-Norjassa heinäkuun lopulla. 

Uusimpia saamelaiselokuvia on Guovdageainnu stuibmi, Kautokei- 
non kapina (2008). Siinä palataan 1850-luvun tositapahtumaan, saa- 
melaisten ja viranomaisten väliseen yhteenottoon, jonka seurauksena 
saamelaisia tuomittiin kuolemaan ja elinkautisiin vankeustuomioi- 
hin. Filmi keräsi Suomessa ja Norjassa useita tunnustuspalkintoja jo 
valmistumisvuotenaan. 

Tunnetuin saamelaisfilmi on Nils Gaupin ohjaama Ofelas vuodel- 
ta 1987 (suomeksi Tiennäyttäjä ja norjaksi Veiviseren), jonka ohjaaja 
Nils Gaup ja joka perustuu perinteiseen sankaritarinaan Åigi-nimi- 
sestä nuoresta pojasta, joka pelastaa neuvokkuudellaan saamelaiset 
vihollisten, tsuudien tuholta. Ofelas-elokuva oli Oscar-palkintoeh- 
dokkaana 1980-luvun lopulla. Tuotteliain elokuvan tekijä on Paul An- 
ders Simma. Hänen töitään ovat muun muassa elokuvat Sagajoga mi- 
nister, Sagajoen ministeri ja Let's dance. 

Saamelaisen dokumenttielokuvien tekijöitä on nykyään useita, ku- 
ten Nils Jovna Porsanger, Liselotte Wajstedt, Suvi West, Inger Mari 
Aikio-Arianaick ja Katja Gauriloff. Yksi tunnetuimmista dokumen- 
taristeista on dokumenttielokuvien isäksikin kutsuttu Norjan saame- 
laisradion toimittaja Johs Kalvemo. Hän on tehnyt NRK-saamelais- 
radion kautta monta kymmentä dokumenttia, joista yksi käsittelee 
Nils-Aslak Valkeapäätä ja hänen elämäntyötään (2002). 

Saamelaiselokuva on kovassa nousussa, mistä osoituksena on usei- 
den elokuvakeskusten perustaminen ja elokuvatapahtumien järjes- 
täminen. Inarissa on vuodesta 1997 järjestetty tammikuussa maail- 
manlaajuisen suosion saavuttanut Skåbmagovat-elokuvafestivaalit. 
Elokuva-alan koulutusta ja osaamista pyrkivät edistämään Suomessa 
saamelaisten opetuskeskus Sámi oahpahusguovddäs Inarissa ja Suo- 
men saamelaiskäräjien organisoima Skåbma-niminen alkuperåiskan- 
sojen elokuvakeskus sekä Norjan saamelaisten elokuvakeskus. 

Skåbmagovat-festivaalien kävijämäärät ovat nousseet vuosi vuo- 
delta. 2010 kävijöitä oli noin 3000. Festivaaleissa esitellään usein 
saamelaiselokuvien ja -dokumenttien lisäksi myös muiden alkupe- 
räiskansojen elokuvia, muun muassa 2006 festivaalien päävieras oli 

jorubaohjaaja Tunde Kelani Nigerian Lagosista. Kelanilta oli kolme 
elokuvaa, joista yksi, The Narrow Path oli niin uusi, ettei sitä oltu näy- 
tetty edes Nigeriassa. Samana vuonna festivaaleilla oli kolme saame- 
laista ensi-iltaa: Inger Mari Aikio-Arianaickin dokumenttielokuva, 
Dälvemäilmmi bivut (suom. Talvimaailman vaatetus), Nils Jovna Por- 
sangerin Fra sentral til siste tolpen (suom. Linjalla-viimeiseen tolp- 
paan) ja Liselotte Wajstedtin raikas identeetin etsintäelokuva Sami 
Nieida Joik. Lisäksi Markku Lehmuskallion ja Anastasia Lapsuin 
saamelaisten muuttuvaa identiteettiä käsittelevä Saamelainen-doku- 
mentti täytti katsomot useaan otteeseen. 


Lopuksi 


Saamelaistaiteilijat ovat olleet mukana kehittämässä saamelaiskult- 
tuuria eteenpäin, ja omalla toiminnallaan he ovat vaikuttaneet voi- 
makkaasti kulttuuripolitiikkaan; perustaneet omia järjestöjään, 
kirjoittaneet pamfletteja, ottaneet kantaa ja järjestäneet mielenosoi- 
tuksia, kuten Altajoen kiistan aikana järjestetty taiteilijoiden nälkä- 
lakko Norjan Suurkäräjien edessä. He ovat näin olleet muovaamassa 
taiteellaan saamelaista identiteettiä ja saamelaisten käsitystä itsestään. 
Pitäessään konsertteja ja näyttelyitä eri puolilla maailmaa he ovat ol- 
leet myös saamelaiskulttuurin parhaita lähettiläitä. 

Saamelaistaiteeseen kohdistuu pulmallisia vaatimuksia. Saame- 
laistaiteilijan odotetaan kuvaavan saamelaisuutta, saamelaisihmisiä 
ja esineistöä sekä valitsevan aiheensa pelkästään omaleimaisesta ym- 
päristöstään. Silloin kuitenkin on vaarana, että hyvän saamelaistai- 
teen tärkein arvosteluperuste on saamelainen aihepiiri. Hyvänä esi- 
merkkinä tästä on Savion taiteen saama arvostus; hänen kuvissaan 
esiintyy muitakin kuin saamelaisaiheita, ja juuri näissä kuvissa hä- 
nen luova kykynsä tulee esiin. Kuitenkin vain hänen saamelaisaiheiset 
taideteoksensa herättivät kiinnostusta. Saamelaista taidetta pyritään 
yhä arvioimaan samalla tavoin. 

Nykypäivän saamelaistaiteilijan pyrkimyksenä on kuitenkin olla 
tasaveroinen kilpailija alallaan taustasta tai syntyperästä riippumat- 
ta ja tuoda panoksensa yhteispohjoismaiseen ja jopa maailmanlaajui- 
seen taiteeseen ja yhteiskuntaan. 

Johdanto 


Saamelaiset ovat kielellisesti ja kulttuurisesti rikas ja monimuotoinen 
kansa. Tämä kulttuurinen rikkaus kuuluu myös saamelaisten musii- 
keissa: jokaisella kieliryhmällä on oma erityislaatuinen musiikkinsa, 
jonka sisällä on lisäksi tyylillistä vaihtelua. 

Käsittelen tämän luvun ensimmäisessä osassa pääpiirteittäin saa- 
melaisten perinteisiä vokaalimusiikkeja perinnealueittain sekä saa- 
melaisalueelle tulleita ja siellä edelleen kehittyneitä musiikinlajeja se- 
kä niiden sisältöjä, merkityksiä ja statusta. Toisessa osassa käy läpi 
nimenomaan saamelaisten musiikkeihin kohdistuvan musiikintutki- 
muksen vaiheita. Kielitieteessä, kansatieteessä ja folkloristiikassa on 
tehty paljon tutkimusta, joka avaa myös saamelaisten musiikkien ase- 
maa kulttuurissaan, mutta tässä keskityn vain musiikintutkimuksen 
alalla syntyneisiin tutkimuksiin ja keruutyöhön. 


Perinteiset musiikit 


Saamelaisten perinteiset musiikit ovat vokaalisia eli suullisesti esitet- 
tyjä. Niihin ei todennäköisesti ole kuulunut soitinsäestystä tai soitin- 
osuuksia, vaikkakin perinteisiin samanistisiin uskomuksiin ja niiden 
pyhitysrituaaleihin onkin kuulunut rummunsoiton ohella laulettua 
tai pikemminkin joiuttua musiikkia. 

Vanhin tunnettu kuvaus saamelaisten musiikista sisältyy Johannes 
Schefferuksen Lapponia-nimiseen teokseen, johon Schefferus on tal- 
lentanut Olaus Sirmalta saamansa kaksi keminsaamenkielistä eeppis- 
tä tekstiä Kulnasatz ja Pastos päivva kiufvresist javra Orrejavra (1673). 

Kielen osalta ne kuuluvat keminsaamelaiseen traditioon, mutta teks- 
tin rakenteen osalta niiden on arveltu viittaavan sellaiseen lauluta- 
paan, joka liittäisi ne itäiseen perinteeseen, ts. koltan-, kildinin- ja tur- 
jansaamelaiseen traditioon (vrt. Jouste 2006: 277). Kuuluvatko nämä 
tekstit todella keminsaamelaiseen traditioon vai olisiko itäinen tradi- 
tio säilyttänyt tehokkaammin vielä 1600-luvulla vallinnutta perinnet- 
tä, jäänee odottamaan todisteita. 

Saamelaisten perinteisillä musiikeilla on useiden niitä toisistaan 
erottavien piirteiden lisäksi kuitenkin myös yhteisiä piirteitä. Ensin- 
näkin ne ovat äänellä esitettyjä, toiseksi samaa yhden kahden säkeen 
melodia-aihetta toistetaan ja varioidaan ja sen tekstiä kehitetään ja 
täydennetään. Kolmas tunnusmerkki liittyy sävelmien omistamiseen: 
Kunkin melodian omistaa sen kohde eli henkilö, paikka, eläin tms., 
josta ko. sävelmä kertoo, ei sen esittäjä. Tästä lisää tuonnempana. 

Nykyiset saamelaisten perinnemusiikit voidaan jakaa kahteen pää- 
alueeseen, läntiseen ja itäiseen. Perinnealueen raja kulkee Inarijärven 
itäreunaa. Läntisen alueen musiikeille tyypillistä on karkeasti kuvat- 
tuna pentatonisuus ja vähätekstisyys, itäisen alueen musiikeille taas 
pitkät eeppiset tekstit ja aukoton asteikko. (Ks. Kantola 1984: 36; Jär- 
vinen 1999: 34—41.) Läntisen ja itäisen perinnealueen erot ovat syvål- 
lekäyviä myös esimerkiksi kielen ja uskontojen perusteella (ks. Kor- 
honen 1981: 17). 

Lähtökohtana saamelaisten musiikkien tarkemmalle jakamiselle 
omiksi musiikkiperinteikseen on otettava musiikista käytetyt omakie- 
liset nimitykset. Saamenmaan länsi- ja eteläosien saamelaiset kutsuvat 
joikuaan nimellä vuolle tai vuolie, pohjoissaamelaiset nimellä luoh- 
ti ja itäsaamelaisista koltat nimellä levdd, leu'dd ja luvvt. Edellä mai- 
nittujen lisäksi koko Saamenmaalla käytetään joiusta yleisnimistystä 
juoiggus. Nimitysten pääryhmien mukaan voidaankin erottaa kolme 
ryhmää, etelä-läntinen, pohjoinen ja itäinen. 


Pohjoissaamelainen luohti 


Kun saamelainen rakentaa luohtin, hän ottaa lähtökohdakseen sen 
ihmisen, eläimen, puun, tunturin tai minkä tahansa kohteen, jonka 
luohti on kyseessä. Tarkoituksena on, että joikaamalla joiku maala- 

taan todeksi sen kohde juoiggalmas. On vaikea sanoa, kumpi joiussa 
on tärkeämpi: sen melodinen kaarros tai musiikilliset rakenne-ele- 
mentit vai teksti, dajahus, joka myös vaikuttaa joiun musiikilliseen il- 
miasuun, etenkin rytmiikkaan. Joiku on kokonaisuus, eikä sen osiin 
pilkkominen tai analysointi ole ainakaan joiun sanoman tai sisällön 
ymmärtämisen kannalta relevanttia. Ottaessaan joiun saamelainen 
sanoo, että hän joikaa tunturin, ei tunturista. Tekstin ja sävelmän hän 
muotoilee niin, että kuulija aistii tunturin. Ilmaisua ryydittävät eri- 
laiset tavut, kuten lol-lo, lui-lu, nun-nu ja usein toistetaan väliin myös 
partikkeleita de (niin) ja juo (jo), pronominia dat (se) ja olla-verbin 
taivutusmuotoja lea (on) ja lei (oli). Katsoessaan tilanteen sitä vaati- 
van saamelainen voi jättää joiusta pois kaiken semanttisesti merkityk- 
sellisen sisällön ja käyttää pelkkiä täytesanoja tai -tavuja. (Järvinen 
1999: 58—61). Teksti voidaan jättää pois esimerkiksi sen takia, että 
kaikki kuulijat tuntevat joiun ennalta. 

On epäselvää, onko pohjoissaamelaisten joikujen tekstiaines aina 
ollut kauttaaltaan yhtä niukkaa, vai onko siinä tapahtunut voimakas- 
ta muutosta viimeisen 200 vuoden aikana. Vielä 1800-luvun alussa 
Jacob Fellman tallensi pitkiä proosamuotoisia joikutekstejä Inarin ja 
Utsjoen alueelta. (Fellman 1906). 1900-luvulla proosatekstisiä joikuja 
ei aineistoihin ole enää tallennettu. Proosajoiuissa tekstillä lienee ollut 
nykyistä niukkatekstistä joikua tärkeämpi merkitys. Nykyisin joiun 
sävel on muodostunut tekstiä tärkeämmäksi kerronnan välineeksi. 

Suurin osa perinteisistä pohjoissaamelaisista joiuista on henkilö- 
joikuja, ts. niiden aihe, juoiggalmas, on henkilö. Se indikoi ihmisyhtei- 
sön merkityksen tärkeyttä suhteessa muihin aiheisiin. Muut yleensä 
luontoon liittyvät aiheet ovat varsin marginaalisessa osassa. Joikujen 
aiheeksi pääsee eläimistä useimmin poro. Muita aiheita ovat elinym- 
päristön linnut, kalat ja luonnonmuodostelmat, kuten tunturit. Myös 
uskomuksista joikataan. Näitä ovat aurinko, Staalo ja Ipmel. Perintei- 
siin uskomuksiin liittyy myös Noidan joiku, joka on yksi laajimmalle 
levinneistä ja tunnetuimmista joiuista. Tämä uskomusaiheinen joiku 
elää myös nykyisessä saamelaismusiikissa. (Järvinen 1999: 61—64.) 

Joikujen sisällöstä puhuttaessa on kuitenkin syytä huomauttaa, että 
juoiggalmas kertoo vain joiun kohteen mutta ei sinänsä paljasta, mi- 
tä joikaaja kohteestaan ajattelee tai millaisena haluaa sen kuvata. Tätä 
tietoa kantaa joiun esitystapa, sen kuvaileva sävelkieli, tekstiainekseen 

sisältyvä symbolikieli ja metaforat. Tyypillistä on antropomorfismi, 
jossa eläimet personifioidaan ja niitä käytetään ilmaisemaan joikatun 
henkilön persoonallisuutta. (Järvinen 1999, 67—71.) 

Henkilöjoikuihin liittyy erityinen sosiaalinen kytkös, joka on yh- 
teydessä joikujen omistukseen. Joiku on aina sen henkilön omista- 
ma, josta se on tehty. Toisin sanoen, joiun säveltäjä ei ole sen omistaja. 
Joiku on eräänlainen kunnianosoitus, osoitus ihmisarvosta ja kuulu- 
misesta yhteisöön. (vrt. T. I. Itkonen 1941: 52—53; Jernsletten 1978: 
110—111; Järvinen 1999:71—75.) Joiun kohde itse ei saisi joikata omaa 
joikuaan; sitä pidetään itsekehuna. Koska joiku siis on arvoa, on joi- 
kujen tekstit koottu usein niin, että niihin on rakennettu sisään hen- 
kilön ominaisuuksista ja persoonallisuudesta hyvien puolien lisäksi 
myös huonot puolet. Tähän käytetään usein vertauskuvia, jotka saat- 
tavat olla vaikeastikin tulkittavissa. Kaikkea ei suinkaan sanota joiuis- 
sa suoraan, vaan useimmin viittauksin, joiden jatkon kuulija saa itse 
päätellä. (Ks. Järvinen 1999: 133, 165.) 

Vaikka joiku tehdään usein varta vasten tietylle henkilölle, sen voi 
myös periä. Hiljattain kuolleen joikusävelmää ei ole kuitenkaan saa- 
nut esittää, sillä sen on koettu häiritsevän vainajan rauhaa ja perintei- 
sessä uskomusjärjestelmässä katsottu sitovan sielun tähän maailmaan 
estäen näin vapaan kulun kuolleiden maalle. Vasta jonkin ajan kulut- 
tua sävelmä on voitu ottaa uudelleen käyttöön. Niinpä perityt joiku- 
sävelmät tulevat isovanhemmalta tai kauempaakin. Joiun on voinut 
periä myös puolison suvulta. 

Vaikka joiku on kohteensa kuva ja tässä suhteessa vaihtamaton, on 
henkilö voitu joikata joskus toiselta lainatulla sävelmällä. Tällaisella 
on haluttu esittää jokin poikkeuksellinen suhde näiden henkilöiden 
välillä. Esimerkiksi rakastavaisia on voitu joikata toistensa sävelmillä. 
(ks. Järvinen 1999: 78.) 

Joiussa on tietyt pysyvät ja tunnistettavat elementit, jotka sitovat 
sen kohteeseensa. Tästä huolimatta joiku elää ja kehittyy, kuten sen 
aiheena oleva henkilökin. Lapsen joiku voi olla iloinen ja vilkasliikkei- 
nen, mutta henkilön ikääntyessä joiun sävy, tempo ja rytminkäsittely 
voivat muuttua, ja tekstisisältö täydentyy henkilön elämänvaiheiden 
kuvauksella. (Järvinen 1999: 82—83 ja 86—88.) 

Niin pohjoissaamelaisella joiulla kuin muillakin saamelaismusii- 
keilla on ja on ollut syvällekäyviä merkityksiä niin yksilöille kuin kult- 

tuurisestikin. Joikuperinne on perittyjen joikujensa takia muodosta- 
nut eräänlaisen sukupuun, jossa sävelmästä voi henkilön lisäksi olla 
identifioitavissa suku johon hän kuuluu. Joiulla on voitu luoda ko- 
heesiota yhteisöön ja lisätä yhteenkuuluvaisuutta, koska joiku on ar- 
voa, jonka yhteisön jäsenet antavat yksilölle. Ilman yhteisön antamaa 
joikua ihmisellä ei ole sitä, joten arvo on saatavissa vain yhteisön kaut- 
ta. Tällä on voitu säädellä yhteisössä hyväksyttävää ja kiellettävää käy- 
töstä (Järvinen 1999: 76). Joiku on niin ikään ollut hyvä muistamisen 
väline, jonka avulla on voitu tehokkaasti välittää myös tietoa tapah- 
tumista ja kuulumisista (af Klintberg 1970: 42; Jernsletten 1978: 119; 
Järvinen 1999: 73—74). Joiku on ollut myös hyvin käytännöllinen ta- 
pa pitää petoja loitolla porotokasta samalla, kun paimenessa olija on 
viihdyttänyt itseään ja hälventänyt yksinäisyyden kokemustaan (Tiren 
1942: 10; Valkeapää 1984: 45; Järvinen 1999: 77). 

Äänenkäyttö on joiussa hyvin tärkeä asia. Paitsi että sen tulee kye- 
tä luonnehtimaan joiun kohdetta osuvasti, äänenkäyttö erottaa joi- 
kaamisen laulamisesta. Siinä keskeistä on joiulle ominainen sointi. 
Sointi syntyy, kun äänen annetaan vapaasti resonoida rintakehässä 
ja soida kullekin ihmiselle tyypillisenä ”alkuåånenå”. Myös erilaiset 
kurkkuåånteet, liwut ja korusävelet kuuluvat joikuun, mutta niiden 
käytön taajuudessa on alueellisia tyylieroja. Yleensä joiun sointi-ihan- 
ne johtaa siihen, että miehiä, joiden ääniala on luonnostaan mata- 
lampi, pidetään naisia parempina joikaajina. Nainenkin voi saada 
arvostusta hyvänä joikaajana, jos ääniala ei ole korkea. Hyvinä pidet- 
tyjen joikaajien äänen arvostus verrattuna arkistoista poimittuihin 
esimerkkeihin todentuu kevyellä empirialla, kun tutkitaan ylä-äänes- 
sarjaa: mitä parempana pidetty joikaaja, sen rikkaampi ylä-äänessarja 
(ks. Järvinen 1999: 95—98). 

Perinteisen pohjoissaamelaisen joiun maantieteellinen esiintymis- 
alue on laaja. Se kattaa koko Suomen Lapin, Norjan Karasjoen ja Kou- 
tokeinon alueet sekä laajoja alueita luoteisesta Ruotsista. Joiusta onkin 
erotettavissa useita alueellisia joikutyylejä, jotka mukailevat pohjois- 
saamen murrealueita. Etenkin itämurteiden ja länsimurteiden alu- 
een joikutyylit ovat varsin helposti identifioitavissa äänenkäyttöta- 
voista. Läntinen joikutyyli suosii nasaalimpaa matalamman rekisterin 
äänenmuodostusta ja kurkkuäänteitä, kun taas itäinen tyyli on lau- 
lullisempaa ja lähempänä puheen rekisteriä. Saamelaisilla on myös 

omakieliset verbit tekemään eroa itäisen ja läntisen joikutyylin välillä 
(ks. esim. Laitinen 1981). Itäisen tyylin mukaisesta joikaamisesta voi- 
daan käyttää verbiä livdet ”hyråillå, joikailla hienostuneesti” ja län- 
tisestä tyylistä verbiä javzat 'hoilottaa; ”joikata liioitellen (ks. Järvi- 
nen 1999: 94—95; vrt. Sammallahti 1989: 228 ja 263; Nielsen 1934: 
397). Myös tekstimassa on suurempi itäisellä alueella, jonka joiuista 
osa on jopa kertovia. Läntistä joikutyyliä tapaa Karesuvannossa, Kou- 
tokeinossa ja Enontekiöllä, kun taas itäistä tyyliä Karasjoella, Tenojo- 
kilaaksossa, Utsjoella ja osin Inarissa. Inari ja Pohjois-Sodankylä to- 
sin muodostavat mielenkiintoisen poikkeuksen siltä osin, että sinne 
1800-luvun rajansulun takia muuttaneet saamelaiset ovat suurelta 
osin länsimurteiden puhujia, jotka toivat mukanaan oman joikutyy- 
linsä. 


Inarinsaamelainen musiikkiperinne 


Inarinsaamelaisten joiusta tai joikaamiselle läheisestä musiikinlajista 
ei ole säilynyt äänitteitä eikä juurikaan kirjallisia lähteitä. Myöskään 
tutkimusta, jossa asia selvitettäisiin yksityiskohtaisesti, ei ole tehty. 
Inarinsaamelaisilla on kuitenkin henkilölaululle omakielinen nimitys 
livde, joka etymologisesti liittää sen läheisesti yhteen pohjoissaamen 
itämurteiden alueen joikutyyliä luonnehtivan livdet-verbin kanssa. 
Oletettavaa on, että nämä laulut ovat aiemmin liittyneet läheisemmin 
saamelaiseen arkaaiseen vokaalimusiikin traditioon mutta ovat sit- 
temmin kehittyneet kulttuurin sisäisten ja sen ulkoisten vaikutusten 
alaisena lähemmäs laulua tai lauluksi. Frans Äimä kuvaa inarinsaame- 
laista traditiota seuraavasti: 

Lauluja inarinlappalaisilla on tuiki vähän. Harvassa on laulun tai- 
tavia, ”joikastajia”; nekin ovat oppineet useimmat laulunsa tunturi- 
lappalaisilta, joilla lauluntuotanto kuulu olevan erittäin runsas. Muis- 
tiinpanoissani on tuskin yhtäkään laulua, jossa ei ainakin joku sana 
olisi muistuttamassa vierasta alkuperää. Muutamat ovat selvää tun- 
turilappia, vaikka kaiketi ääntäminen on inarinvoittoista. Toiset ovat 
sellaisia, joita laulaja itse on koettanut sommitella tunturinkielestä 
äidinkieleensä. Kirjoittamistani lauluista on suurin osa (12) eläinten 
olentoja tai toimia kuvaavia, kolme on henkilöitä tai tilanteita kuvaa- 

via ja yksi on eroottinen. Useimmat laulut ovat aivan lyhyitä, kahden 
tai kolmen säkeen pituisia, muutamissa on 5—7 säettä, pisin on 25 
säettä. Niillä on kullakin eri nuottinsa, saman runon kaikki säkeet lau- 
letaan tavallisesti samaan nuottiin ja kunkin säkeen lopussa on lyhyt 
rallatus. (Äimä 1902: 10—25.) 

Inarilaisella perinteisellä livdellå lienee siis ollut yhtymäkohtia 
pohjoissaamelaiseen joikuperinteeseen. On kuitenkin selvittämättä, 
mitkä osat säilyneistä kirjallisista katkelmista ovat inarinsaamelaista 
alkuperää, mitkä taas pohjoissaamelaista vaikutusta. On mahdollis- 
ta, että Äimänkin mainitsemat eläimiä kuvaavat laulut olisivat tällai- 
sia. Esimerkiksi Kaapin Jounilta ja vielä 1960-luvulla Jouni Jomp- 
paselta tallennetut eläinjoiut ovat tekstisisällöltään ja -rakenteeltaan 
sellaisia, että niitä ei tavata pohjoissaamelaisessa traditiossa. Kysei- 
set joiut ovat myös inarinkielisiä, kuten Jäniksen, tiaisen ja kuukkelin 
laulu, Koiran laulu ja Karhun laulu (TRE A-K 1961 nauha 543; vrt. 
Äimä 1902: 23). Jäniksen, tiaisen ja kuukkelin laulua vastaava tarina 
on tekstisisältöisenä tallennettu myös sodankyläläiseltä Elsa-Marja 
Aikiolta (Sammallahti 1975), joten on vaikea päätellä, ovatko Sodan- 
kylän pohjoissaamelaiset lainanneet ennusmerkkejä sisältävän tiedon 
elinympäristönsä tunteneelta inarinkieliseltä väestöltä vai päinvas- 
toin. Oletettavaa kuitenkin on, että inarinsaamelaiset ovat tässä läh- 
tökohta, sillä pohjoissaamelainen joikukorpus lähtee yleisimmin aina 
henkilöstä ja siinä luonnonkuvauskin liittyy yleensä tavalla tai toisella 
henkilöön tai henkilön asuinpaikan tms. kuvaukseen. Kärjistäen voisi 
sanoa, että sosiaaliset suhteet ja henkilöt korostuvat pohjoissaamelai- 
sessa traditiossa elinympäristön jäädessä kuvauksessa taustalle. 


Kolttasaamelaisten musiikkiperinteet 


Kolttasaamelaisten vokaalimusiikki leu'dd kuuluu Saamenmaan itåi- 
seen perinteeseen ja poikkeaa lähtökohdiltaan, rakenteeltaan, käyttö- 
tavoiltaan ja tekstiltään huomattavasti pohjoissaamelaisesta joiusta ja 
muista läntisen perinteen musiikinlajeista. Leu'dd on kuvaavaa, usein 
suorasanaisesti kertovaa laulua, jonka aiheena on paikallinen elämä 
ihmisineen ja ihmiskohtaloineen. Leu'ddeissa ihmisen elämä kuvataan 
kohtauksina, joiksi poimitaan merkitykselliset tapahtumat, kuten ko- 

sinta, häät jne. Leuddaaminen on henkilön, henkilöiden ja tilanteiden 
muistelua. 

Kun pohjoissaamelaisen joiun rakenteellinen perusta on viisisäve- 
likkö, rakentuvat kolttien leu'ddit aukottomalle asteikolle. Teksti on 
kertovaa mutta vahvan symboliikan värittämää. Rytmiikka on usein 
elävää ja liikkuvaa, myös synkopoitua. Sosiaalisessa asetelmassa mie- 
lenkiintoinen ero joikuun on siinä, ettei leu'ddin aiheena ollut henkilö 
saanut kuulla omaa leu'ddiaan, ettei olisi kokenut tulleensa loukatuksi 
(Jouste 2006: 297). 

Leu'ddien ohella kolttasaamelaisilla on itkuja, reäkk. Ne sitovat kol- 
tat tiiviiseen yhteyteen karjalaisen tradition kanssa. Itkuilla on käsitel- 
ty voimakkaita tunteita elämän käännekohdissa, häissä, hautajaisissa 
tai muissa erotilanteissa (ks. Laitinen 1977: 47—52). Itkuja on valitet- 
tavasti tallennettu vain muutamia. 

Tanssit, erityisesti katrilli, kuuluvat kolttasaamelaisten musiikki- 
perinteisiin. Tanssiperinne on kehittynyt venäläisiltä ja karjalaisilta 
omaksuttujen tanssilaulujen pohjalle mukavaksi ajanvietoksi talvi- 
kylissä tammikuusta huhtikuuhun vietettyyn aikaan, jolloin kaikki 
siidan suvut ja ihmiset ovat olleet talvikylissä koolla. Tanssien säes- 
tykseen on käytetty myös eri soittimia, etenkin harmonikkoja ja huu- 
liharppuja sekä gramofonia (Nickul 1948: 58). Myös leu'ddia on voitu 
käyttää tanssin säestyksenä. 


Saamelainen virsiperinne 


Viime vuosina saamelaismuusikoiden kiinnostuksen kohteeksi on 
noussut kotoperäisen joiun lisäksi myös virsiperinne. Sen juuret ovat 
toki huomattavasti lyhyemmät kuin joiun, jonka alkuhistoria lienee 
tuhansien vuosien takana. Virsiperinne on kirkon ja koululaitok- 
sen tulon myötä 1600-luvulta alkaen kehittynyttä musiikkiperinnet- 
tä. Ensimmäinen saamenkielisiä virsitekstejä sisältänyt kirja En lijten 
Sängebook huruledes Messan skall hällas, läsas eller sjungas pä Lappesko 
ilmestyi jo vuonna 1619 Piitimen kirkkoherra Nicolais Andrae Rhee- 
nin toimittamana. Pohjoissaamenkielinen virsikirja Muttom Laulagak 
ilmestyi 1763. 

Virsiperinteen kehityksen kannalta merkitykselliseksi osoittautui 
yhteistyö norjalaisen Jens Andreas Friisin ja Koutokeinon kansannou- 
susta ilman kuolemantuomiota selvinneen Lars Hættan yhteistyö. He 
toimittivat 1861 yhdessä julkaisun Muhtun Sälmmat, Muutamia vir- 
siä, ja 1870 ilmestyneen virsikirjan Sälbmagirji. Sen perusteella toimi- 
tettu ja laajennettu toinen laitos ilmestyi 1897, ja tunnetaan nimellä 
Boares Sälmagirji, Vanha Virsikirja. Kaikkiaan saamenkielisiä virsikir- 
joja on ilmestynyt 28 kappaletta. 


Moderni saamelaismusiikki 


Modernin saamelaismusiikin kehityksen alkuvaiheet voi nähdä sa- 
massa kontekstissa kuin toisen maailmansodan jälkeen heränneen 
kansallisen tietoisuuden. Tuolloin Pohjoismaiden saamelaisten yhtei- 
seksi pyrkimykseksi nousi assimiloitumisen torjuminen sekä sosiaa- 
lisen, taloudellisen ja poliittisen tasavertaisuuden saavuttaminen. Pe- 
rinteisistä musiikeista tuli tämän kehityksen jatkumossa kansallisen 
identiteetin symboleja. Suunnannäyttäjänä oli Nils-Aslak Valkeapää, 
joka julkaisi 1968 kokoelman Joikuja Otavan kirjallisella äänilevyllä. 
Joikuja-kokoelman jälkeen Valkeapää julkaisi pamfletin Terveisiä La- 
pista (1971), jossa hän kärkevästi suomii saamelaiskulttuurin riistoa 
ja saamelaisten alisteista asemaa. Myös Valkeapään kirjallinen toimin- 
ta sai vaikutteita joiusta. Esimerkiksi Pohjoismaiden kirjallisuuspal- 
kinnon saaneessa runoteoksessaan Aurinko isäni (1988) hän vie teks- 
tiä joiunomaisesti. 

Myös muut 1900-luvun jälkipuolen saamelaismuusikot ovat käyt- 
täneet perinteestä ammentamiaan piirteitä poliittisen tai minori- 
teettiasemaan liittyvän sanoman välittämisessä tai ovat itse ottaneet 
aatteellisen johtajan roolin saatuaan ensin mainetta muusikkona. Esi- 
merkiksi sopii Karasjoelta lähtöisin oleva Mari Boine, joka käsittelee 
albumeillaan sortoa ja myös saamelaisten elinympäristöjen tuhoa- 
mista. Valkeapään esiin nostama Jaakko Gavriloff on esiintynyt rau- 
hanliikkeen riveissä. 

Voimakas muutos ja murros saamelaismusiikkien renessanssissa 
ajoittui 1990-luvulle, jolloin aktiivisten saamelaismuusikoiden mää- 

rä lisääntyi ja yhteistyötä alettiin tehdä eri puolilta kotoisin olevien 
muusikoiden kesken. Minoriteettiajattelu ja kansallisuus painuivat 
taka-alalle, ja uutta saamelaismusiikkia tehtiin musiikin itsensä ta- 
kia. Myös ns. suuri yleisö sai tutustua ja innostua modernista saame- 
laismusiikista. Angelin Tytöt, nykyiset Angelit, löivät itsensä läpi Suo- 
messa 1990-luvun alussa, ja Wimme Saari sekä Ulla Pirttijärvi löysivät 
yleisönsä. 


Saamelaisten musiikkien tutkimus 


Armas Launis joikusävelmien tieteellisen 
tallennuksen pioneerina 


Saamelaisten musiikkien tieteellinen tutkimus alkoi vasta 1900-lu- 
vun alussa. Uranuurtajana on pidettävä Armas Launista, joka kiersi 
Lapissa 1904—1905 kokoamassa pohjoissaamelaisten luohteja. Keruu- 
työn intentio liittyi Suomalaisen Kirjallisuuden Seurassa yhteydessä 
jo 1800-luvun lopulla virinneeseen hankkeeseen. Seuran sävelkomi- 
tea oli päättänyt julkaista arkistoihin kertyneet kansansävelmät tie- 
teellisesti toimitettuna kokoelmana. Ensimmäinen vihko, joka sisälsi 
124 laulusävelmää, ilmestyi 1888, mutta sen jälkeen hanke ei ottanut 
edetäkseen. (Ks. Järvinen — Seppänen 2008: 22.) Vasta vuosisadan 
vaiheessa sävelkomitean työn jatkajaksi tuli musiikkitieteen dosentti 
Ilmari Krohn. Kansanmusiikkien tutkimus oli saanut kansainvälises- 
tikin vauhtia 1800—1900-luvun taitteessa, ja tuohon henkiseen ilma- 
piiriin ajoittui myös Ilmari Krohn työ. Kansainvälisen musiikkiseuran 
aikakauskirjassa julkistettiin 1899—1900 kilpailu, jonka tavoitteena oli 
löytää paras menetelmä kansan- ja kansanomaisten laulusävelmien 
sanakirjalliseksi järjestämiseksi niiden sävelellisten ominaisuuksien 
perusteella. Krohn osallistui kilpailuun omalla metodillaan (ks. Järvi- 
nen — Seppänen 2008: 22—24). 

Suomen Kansan Sävelmät -julkaisuhankkeen onnistumiseksi 
Krohn tarvitsi siis paitsi metodin myös materiaalia, jota järjestää sen 
perusteella. Jo 1800-luvulla koottu sävelmistö eri puolilta Suomea ja 
suomensukuista aluetta muodosti hyvän pohjan muttei ilmeisesti ol- 
lut riittävä, sillä Krohn lähetti lahjakkaita musiikkitieteen oppilaitaan 

yliopistosta keruutyöhön sävelmistöjen kartuttamiseksi. (ks. Järvinen 
— Seppänen 2008: 24). Armas Launiskin lähti Krohnin puoltamana 
Suomalaiselta Kirjallisuuden Seuralta saamansa apurahan turvin yh- 
dessä Fino Levönin kanssa ensin kiertämään Kainuuta ja Koillismaa- 
ta kesällä 1902, Inkeriin 1903 ja viimein omillaan Lappiin kesinä 1904 
ja 1905. 

Kansanmusiikintutkimuksessa 1900-luvun alussa vallinnut para- 
digma vaikutti Launiksen keruutyöhön. Todennäköisesti Lapin ja 
saamelaisten laulujen keksiminen tutkimuskohteeksi oli Launiksen 
oma ajatus. Kuitenkin tapa, jolla hän kokosi joikusävelmiä, liittää 
keruutyön vuosisadan alun tutkimusparadigmaan ja lopulta Launik- 
sen etnomusikologian suomalaisen koulukunnan perustajaksi Kroh- 
nin rinnalle. 

On mahdollista, että Launiksen kiinnostuksen Lappia kohtaan he- 
rättivät ne keskustelut, joita hän oli käynyt maantieteen professori J. E. 
Rosbergin kanssa. Rosberg oli tehnyt 1800-luvulla kenttätukimusta 
Lapissa ja kertoi, että saamelaisten perinteinen musiikki oli häviämäs- 
sä. Rosberg kirjoitti Launiksen matka-apurahahakemukseen SKS:lle 
suosituksen, jossa hän toteaa olevan korkea aika koota jo häviämässä 
olevia saamelaisten joikusävelmiä (Järvinen 2004: 341). 

Vuoden 1904 matkalla Launis kokosi joikuja Utsjoen ja Inarin 
alueelta kaikkiaan 427 sävelmää (ks. Järvinen 2004: 342). Käytännös- 
sä hän oli ummikko, vailla Lapin tai saamelaiskulttuurin tuntemus- 
ta. Hänellä ei ollut ennakkotietoa siitä, keneltä joikuja olisi voinut 
koota tai ylipäätään, miltä joiku kuulostaisi. Ennakkoluulottomas- 
ti hän kävi kuitenkin työhön ja tallensi ensimmäiset joiut Uula Lai- 
tilta Tenolta. Ilman saamenkielen taitoa tai tulkkia, kynää ja paperia 
muistiinpanovälineinä käyttäen hän kuitenkin onnistui tallentamaan 
joikujen melodioita ja myös tekstejä siinä määrin, että joikujen aiheis- 
takin on voitu jälkikäteen tehdä päätelmiä ja tulkintoja (ks. Järvinen 
2004: 342). 

Launis tallensi joikusävelmistä ensimmäisen, tavallisesti säeparin 
pituisen säkeistön. Melodiasta ja rytmiikasta hän tallensi säkeistöissä 
toistuvan perushahmon, ei variaatiota tai esitys- ja lauluteknisiä seik- 
koja. Samoin oli tekstuurin laita: hän tallensi siitä sen, mitä saattoi, 
parhaimmillaan ensimmäisen säkeistön tekstin sellaisena, kuin miltä 
se kuulosti. Voi olla, etteivät Launiksen kyvyt riittäneet hänen ensim- 

mäisellä Lapin matkallaan, mutta tutkimusmetodiikkakaan ei tuos- 
sa vaiheessa edellyttänyt enempää. Kansansävelmien sanakirjallisek- 
si järjestämiseksi sävelmistä tarvittiin vain olennainen informaatio: 
sävelmän kaarros, melodia, rytmiikka ja tekstiaines. Kaikki Launik- 
sen aiemmat keruuaineistot Kajaanin kihlakunnasta ja Inkeristä ovat 
samankaltaisia, samoin Lapin matkoja seuranneen Inkerin matkan 
1906 aineisto. On myös huomattava, että joikusävelmien esitystilanne 
on osin määrännyt keruutekniikkaa. Variaation tallentaminen ilman 
äänitysvälineitä, kynää ja paperia käyttäen on ollut vähintään vaikeaa. 
(vrt. Järvinen 2004: 348.) 

1900-luvun alun keruutyö ei antanut painoa keruutyön kontekstil- 
le. Kansanmusiikintutkimuksen näkökulmasta oleellisia olivat itse sä- 
velmät — ei se, kuka ne esitti tai millaisessa tilanteessa. Niin sanottua 
kontekstitietoa ei kavahdettu, mutta sitä ei myöskään pidetty tarpeel- 
lisena. Sävelmäkeruulle ohjenuorana oli ensisijaisesti alkuperäisyys. 
Ilmari Krohnin myötä alkuperäksi alkoi kelvata muukin kuin suoma- 
laisuus. Hän itse oli virsisävelmien asiantuntija ja piti myös niiden tal- 
lentamista tärkeänä. Hän itse asiassa uskoi, että eri kansojen sävelmät 
olivat yhteistä juurta. Tästä huolimatta Launis jätti Suomalaisen Kir- 
jallisuuden Seuralle vuoden 1904 matkalla kokoamastaan sävelmis- 
töstä pois kaksi keräämänsä virsisävelmää ja kaksi laulua, jotka kui- 
tenkin sisältyvät Sibelius-Akatemiassa säilytettäviin käsikirjoituksiin. 
Ilmeisesti Suomalaisen Kirjallisuuden Seuralle oli siis tarkoitus antaa 
”puhdas” kokoelma alkuperäisiä joikuja (ks. Järvinen 2004: 348). 

Vaikka tutkimusparadigma ei olisi vaatinut kontekstuaalista tietoa, 
Launis teki kuitenkin siitäkin muistiinpanoja. Etenkin matkustaes- 
saan toistamiseen Lappiin kesällä 1905 täydentääkseen joikukokoel- 
maansa hän paneutui myös joikujen esittäjien identifiointiin ja joiku- 
jen sisältöjen kirjaamiseen. Hän oli jo talvella ottanut yhteyttä Piera 
Helanderiin Utsjoelle ja sopinut hänen kanssaan yhteistyöstä. Piera 
toimi Launikselle oppaana ja tulkkina matkalla, jonka tarkoituksena 
oli Norjan pohjoissaamelaisten joikujen tallentaminen etenkin Kau- 
tokeinon ja Karasjoen alueelta. Joikuja kertyi kokoelmaan kaikkiaan 
405 kappaletta. Launis myös julkaisi tulkintojaan joikujen merkityk- 
sistä, esitystilanteista ja sisällöistä Suomettaressa 1907 ilmestynees- 
sä kolmen jutun sarjassa (Launis 1907). Vaikka itse vuoden 1905 joi- 

kukeräelmä noudattaa samaa yhden tallennetun säkeistön logiikkaa 
kuin vuoden 1904 aineistossa, Launis oivalsi kontekstitiedon merki- 
tyksen (ks. Järvinen 2004). 

Launiksen aikalaisista myös Väinö Salminen teki kenttätyötä 1905 
ja tallensi joikusävelmiä Karesuvannon ja Tromssan seudulta käy- 
tössään olleella fonografilla. Myös maanmittarina Utsjoella ollut sit- 
temmin maanmittaushallituksen pääjohtajana ja kansanedustajana 
ansioitunut Kyösti Haataja tallensi joitakin joikusävelmiä Utsjoel- 
ta. Launis otti nämäkin sävelmät mukaan 1908 julkaisemaansa kir- 
jaan Lappische Juoigos-Melodien, jossa hån on luokitellut joikusåvel- 
mät kehittämänsä rytmiikkaan pohjautuvan järjstelmän mukaisesti 
(ks. Launis 1908). 

Launis kävi vielä 1922 kolttasaamelaisten parissa kokoamassa 
heiltä satakunta leu'ddia. Matkan muistiinpanojen ja aiempien Lapin 
matkojen kokemusten perusteella hän julkaisi kirjan Kaipaukseni maa 
samana vuonna. (Launis 1922.) 

Launiksen jälkeen saamelaisten perinteisiä musiikkeja alettiin ke- 
ruutekniikan kehityttyä koota muualtakin Saamenmaasta kuin poh- 
joissaamelaisilta. Etelä- ja länsisaamelaisten vuollen tutkimus alkoi 
Wiklundin 1906 ilmestyneellä teoksella Lapparnas säng och poesi 
(Wiklund 1906) ja Karl Tiren aloitti 1910 joikutallenteiden keräämi- 
sen fonografilla. Tirénin 1942 ilmestynyt teos Die Lappische Volksmu- 
sik sisältää 563 joikumelodiaa (Tiren 1942). Tutkimus herätti myös 
kansainvälistä kiinnostusta. 

Uppsalan Landsmäls och folkminnes arkiv teki systemaattista ke- 
ruutyötä 1942—1951 Ruotsin saamelaisalueille ja keräsi kokoelmiin- 
sa noin 1200 sävelmää. Niiden pohjalta Harald Grundström julkai- 
si kaksiosaisen teoksen Lapska sånger I ja II. Vuonna 1958 ilmestynyt 
ensimmäinen osa sisältää Jonas Eriksson Steggon joikuja. Grund- 
ström litteroi tekstit ja Armas Otto Väisänen nuotinsi sävelmät. Toi- 
nen, Sune Smedebyn kanssa yhteistyönä syntynyt osa ilmestyi 1958. 
Se sisälsi Arvidjaurin ja Arjeplogin alueen vuolleja. Herbert Connor 
on kirjoittanut saamelaismusiikin keruuta Ruotsissa kokoavan artik- 
kelin 1974 (Connor 1974). Myös Karl-Olof Edströmin låhdekriitti- 
nen väitöskirja (1978) saamelaisesta musiikkikulttuurista paneutuu 
keruutyöhön ja dokumenttien luotettavuuteen. 

Itäsaamelaisten musiikkien tutkimus jäi 1900-luvun alkupuolella 
määrällisesti etelä- ja länsisaamelaisia sekä pohjoissaamelaisia huo- 
mattavasti niukemmaksi. Launiksen vuoden 1922 keruutyön jälkeen 
musiikintutkijoista Armas Otto Väisänen kävi 1926 Uno Harvan 
kanssa Kuolan niemimaalla kolttien luona. Seuraava matka ajoittui 
vuoteen 1936. Muita leu'ddin tutkijoita ovat olleet Carl Widstrand 
(1961), Israel Ruong (1969) ja Erkki Ala-Könni (1961). Huomattava 
osa arkistoihin kertyneistä leu'dd-aineistoista on koottu kielentutki- 
muksen, ei musiikintutkimuksen, tarpeisiin. Tällaisia ovat esimerkiksi 
Mikko Korhosen tallenteet vuosilta 1959—1973 (ks. Korhonen 1983). 
Ensisijaisesti musiikkikulttuuriin liittyvä tutkimus Suonikylän kolt- 
tien lewddista on Heikki Laitisen pro gradu vuodelta 1977 (Laitinen 
1977). Sittemmin leu'ddia on tutkinut Ilpo Saastamoinen (Saastamoi- 
nen 1994 ja 1998). 

Kildinin- ja turjansaamelaisten vokaalimusiikkien tallennus ja tut- 
kimus on jäänyt viime vuosikymmentä lukuun ottamatta pääasiassa 
neuvostoliittolaisten tutkijoiden varaan. Neuvostoliiton hajoamisen 
jälkeen 1990-luvulla norjalaisten ja suomalaisten keruutyö Kuolassa 
kildinin ja koltta-saamelaisten keskuudessa kuitenkin aktivoitui, jos- 
kin tutkimus on jäänyt edelleen vähäiseksi. (Ks. Saastamoinen 1998: 
591—592; Järvinen 1999: 25.) 

Launiksen jälkeen pohjoissaamelaiseen joikuperinteeseen kohdis- 
tuva tutkimus on Suomessa ollut harvojen harrastusta. Asian paris- 
sa ovat viihtyneet Armas Otto Väisänen ja Erkki Ala-Könni, joka te- 
ki myös mittavasti kenttätyötä 1960—1963. Keruutyö on kuitenkin 
kohdistunut edelleen itse joikusävelmiin kun taas joikuperinteeseen 
liittyvät merkitysjärjestelmät ovat jääneet sivuun. Merkittävää onkin, 
että kielen ja folkloren tutkimus alkoi 1960-luvulla tuottaa musiikin- 
tutkimuksessa sittemmin kipeästi tarvittua tietoa joikujen esityskon- 
teksteistä, sisällöistä ja merkityksistä. Tällaisia ovat esimerkiksi Samu- 
li Aikion Anders Ivar Guttormilta kokoama aineisto vuodelta 1962 
(Aikio-Keckskeméti-Kiss 1972) ja Turun yliopiston kansanperinteen 
laitoksen nk. Talvadas-projektin yhteydessä kertynyt joikua koskeva 
aineisto. Vaikka joiku oli vain yksi teema tässä laajassa koko kylän et- 
nososiaalisia suhteita ja perinnettä selvittävässä tutkimuksessa, ker- 
tyi aineistoon ensimmäisiä nauhoja, joissa saamelaisia haastateltiin 
joiusta pelkkien sävelmienkeruun lisäksi. Merkittävässä roolissa juuri 

joikuja koskevan tiedon kokoajina tässä hankkeessa olivat saamelaiset 
itse. Ennen Talvadas-projektia joiun kontekstia olivat käsitelleet esim. 
kansatieteilijä Samuli Paulaharju ja T. I. Itkonen teoksissaan (ks. Pau- 
laharju 1922; Itkonen 1948). 

Nykyaikaan pohjoissaamelaisen joikuperinteen tutkimuksen Suo- 
messa on toivoakseni tuonut oma tutkimukseni, jossa olen käsitel- 
lyt joikuperinnettä arkistoaineistojen ja omien kentällä tekemieni 
haastattelujen kautta. Tutkimuksessani Maailma äänessä. Tutkimus 
pohjoissaamelaisesta joikuperinteestä (1999) ja eri artikkeleissani ja 
opinnäytteissäni olen tarkastellut lähemmin joiun merkitystä myös 
yksilön elämän ja elämänhallinnan kautta (Järvinen 1999). Norjassa 
Ola Graff, joka työskentelee Tromssan yliopiston arkistossa, on jul- 
kaissut väitöstutkimuksen merisaamelaisesta joikuperinteestä 2002. 
Se ilmestyi Davvi Girjin kustantamana 2004 (ks. Graff 2004). 

Oma lukunsa saamelaisten musiikkien kuvaajina olivat kirkon 
palveluksessa olleet kirkkoherrat tai muut yleensä vallanpitäjälle ra- 
portoineet henkilöt. Heidän muistiinpanojaan on aina 1600-luvulta 
saakka, mutta niiden todistusvoima on kyseenalainen, sillä ne ovat 
syntyneet muihin kuin tutkimuksellisiin tarpeisiin. Niitä tarkastele- 
malla on kuitenkin voitu luoda rekonstruktioita saamelaismusiik- 
kien yhteyksistä ja suhteesta uskomuksiin (ks. Järvinen 1999: 
112—124). 1800-luvulla kuitenkin alkoi jo syntyä kuvauksia, jotka 
ovat arvioitavissa luotettavammiksi ja todistusvoimaisiksi. Näitä oli- 
vat esimerkiksi C. A. Gottlundin kuvaukset Otava-teoksessa (Gott- 
lund 1832) ja Utsjoen kirkkoherra Jacob Fellmanin kuvaukset kirjassa 
Anteckningar under min vistelse i Lappmarken (Fellman 1906). 

Saamelaisiin ja myös saamelaisten musiikkeihin kohdistunut tutki- 
mus tai niistä syntynyt kuvaus on ollut satoja vuosia kulttuurin ulko- 
puolelta tulleiden tutkijoiden ja muiden henkilöiden tekemää. Tämä 
trauma rasittaa nykyistä tutkimusta tai jopa halvaannuttaa sitä. Tut- 
kimuksen eettisen oikeutuksen pohtiminen nousee keskiöön. 2000- 
luvun saamelaisten musiikkeihin kohdistuvaa tutkimusta tai tutki- 
muskeskustelua on leimannut omistukseen liittyvä kysymys: kuka 
saa tutkia, kenellä on oikeus kulttuuriin, miten oikeus tulisi manifes- 
toida jne. Keskustelu on paikoin kiistelyä siitä, kuuluvatko arkistoi- 
hin kootut aineistot arkistolle vai niille henkilöille, joiden esittämiä 
ne ovat, vai kuuluvatko ne kollektiivisesti ajateltuna Saamen kansalle 

(ks. Jouste 2007). Onneksi saamelaisilla on ollut mahdollisuus koulut- 
tautua tutkijoiksi ja osallistua itse tutkimukseen ja tutkimusdebattiin, 
jolloin vastakkainasettelu vähitellen poistuu. 

Suomessa merkittäviä saamelaisten musiikkeja sisältäviä arkisto- 
ja on Turun yliopiston hallussa olevassa Talvadas-kokoelma, Suoma- 
laisen Kirjallisuuden Seuran kansanrunousarkiston ja äänitearkiston 
kokoelmissa, Tampereen yliopiston kokoelmissa (Erkki Ala-Könnin 
kokoelma) ja Kotimaisten kielten tutkimuskeskuksen suomen kielen 
nauhoitearkistossa. Myös muiden yliopistojen tai niiden kirjastojen 
arkistojen eri tutkijoiden kokoelmissa on vielä aarteita odottamassa 
saamelaismusiikkien tutkijoita. Esimerkiksi Armas Launiksen kokoel- 
ma Helsingin yliopiston kirjastossa on antanut merkittävää lisävaloa 
saamelaisten musiikkien tutkimuksen alkuvaiheista. 

Johdanto 


Elämme nykyään keskellä tavarapaljoutta, jossa erilaisten esineiden 
kirjo on miltei ääretön. Suunnittelemme, valmistamme ja käytäm- 
me esineitä, toisia päivittäin, toisia harvemmin. Esineet ovat ihmiskä- 
sien tuotteita, ja ne kuvaavat symbolisesti yhteisön tai kulttuurin osa- 
alueita. Ne ovat myös kulutustavaroita ja näin heijastavat sosiaalisia 
oloja ja prosesseja. Käyttötarkoituksen lisäksi esineillä on myös toi- 
senlainen funktio: ne viestivät ja symboloivat jotakin. Esineiden välit- 
tämä sanoma ei välttämättä aukea yhteisön ulkopuolisille samanlai- 
sena kuin kulttuurin jäsenet sen ymmärtävät. (Lehtinen 2005: 196.) 
Clifford Geertzin kulttuuriteorian mukaan kulttuuri on julkisten 
symbolien verkko ja kulttuurianalyysin avulla näitä merkityksiä tul- 
kitaan. Kulttuurin jäsenet kommunikoivat keskenään symbolien vä- 
lityksellä esineiden ollessa merkkejä tässä viestinnässä. (Geertz 1973: 
7-14, 128.) 

Kuten Arjan Appadurai on materiaalista kulttuuria kåsittelevås- 
så artikkelissaan todennut, esineet saavat merkityksen ainoastaan ih- 
misten kåytösså, ihmisten niille antamien ominaisuuksien ja ihmis- 
ten motivaatioiden kautta. (Appadurai 1986: 5.) Koteihin hankituilla 
tai muualle keråtyillå esineillå on monia tehtåviå, ja yksi niistå on 
muistojen vålittåminen, kertominen. Esineet luovat eråånlaisen ”ja- 
lostetun” menneisyyden, josta me kerromme tavatessamme erilaisia 
ihmisiå. Koska ne ovat esineitå, ne tuovat menneen elåvåksi nykypåi- 
våån kertomalla. Muistelu ja muistaminen yhdiståvåt nykyisen tietoi- 
suuden ja menneisyyden kokemukset. Esineillå kilpaillaan ja ne sym- 

boloivat eri asioita. Huolimatta siitä, miten paljon empiiristä tietoa 
meillä on esineistä sekä niiden materiaalista ja valmistuksesta, me- 
todologisesti meidän tulee kyetä tekemään niistä tulkintoja. Mikkel 
Venbork Pedersen (2003: 92-94) on puolestaan osoittanut, että esi- 
neet yhdistävät meidät yhteiskuntaan. Esineet kertovat siitä, mihin 
yhteisöön kuulumme, minkä jäseniä olemme. 

Tarkastelen tässä artikkelissa saamelaiskulttuurin esinemaailmaa 
muutaman esimerkin avulla. Lähtökohtana on se, miten ihminen on 
ympäröivän luonnon tarjoamista raaka-aineista valmistanut tarkoi- 
tuksenmukaisia ja funktionaalisia esineitä ottaen huomioon myös es- 
teettiset vaatimukset. Tästä hyvä ja tunnettu esimerkki on saamen- 
puvun sisältämät viestit. Ajallisesti artikkeli keskittyy perinteiseen 
luontosidonnaiseen elämäntapaan, aikaan ennen modernisaatiopro- 
sessia. Elämäntavan, arjen ja sen käytäntöjen muutoksesta kertovia, 
nykyaikaa kuvaavia esineitäkin tulee artikkelissa esille. Ennen esinei- 
den tarkastelua esittelen oman oppiaineeni kansatieteen suhdetta saa- 
melaistutkimukseen. 

Millä perusteilla ja miksi jotkut esineet ovat tulkittavissa saamelai- 
siksi? Tutkimuksessa voidaan puhua kulttuurin tai esineiden etnistä- 
misestä, jolla tarkoitetaan sitä, että jotkut kulttuurin piirteet tai ilmiöt 
merkitään etnisiksi (tai kansallisiksi). Tämä etnistämisprosessi on yk- 
sinkertainen, ja siinä liikutaan usein juuri arkielämän alueella, kuten 
esimerkiksi kodin sisustuksessa, pukeutumisessa ja ruokakulttuuris- 
sa tai suullisen perinteen ilmiöissä. Myös kokonaisia elinkeinoja, ku- 
ten poronhoito, on etnistämisen kohteena. Etnistämisprosessin avulla 
paikallisista kulttuuripiirteistä tai kulttuurin tuotteista tulee etnisyy- 
den ilmaisumuotoja, jotka symboloivat etnistä identiteettiä. Paikalli- 
set erikoisuudet ovat voineet alkujaan olla myös etnisesti neutraaleja, 
mutta kun niillä halutaan ilmaista etnistä erikoislaatua, ne saavat etni- 
sen latauksen. Tällaiseksi etniseksi markkeriksi sopii esimerkiksi ruo- 
ka: puhutaan saamelaisruuasta, joksi luetaan esimerkiksi poronliha, 
vaikka samat tuotteet ovat muidenkin pohjoisen ihmisten ruokava- 
liossa. Etnistämisen avulla luodaan ja korostetaan etnisiä rajoja — niin 
hyvässä kuin pahassa. 

Kansatiede ja saamentutkimus 
— vieraista linsseistä kohti monitieteisyyttä 
ja kulttuurinsisäistä näkökulmaa 


Kansatieteilijät ovat tieteenalansa alusta lähtien olleet kiinnostuneita 
kulttuuri-ilmiöiden alueellisista eroista ja alueisiin identifioitumises- 
ta, alueellisista identiteeteistä. 

Kansatieteen — tai etnologian, kuten tätä oppiainetta voidaan myös 
nimittää — tutkimuskohteena on ollut kansa ja sen kulttuuri. Minkä- 
lainen kansa-käsitys on kulloinkin ollut, ts. kenen kulttuuria kansatie- 
de on tutkinut, on mielenkiintoinen ja laaja kysymys, joka heijastuu 
myös tieteenalaan, sen kulloisiinkin näkökulmiin ja kysymyksenaset- 
teluihin. Kansallisromantiikan aikana, tiensä alkuvaiheissa, suomalai- 
nen kansatiede on omaa kansallista identiteettiä rakentaessaan tutki- 
nut myös muiden, erityisesti suomalais-ugrilaisten kielisukulaisten 
kulttuuria. Menneisyyttä valikoivasti hyväksi käyttäen tämän kan- 
sallisen projektin tavoitteena oli muodostaa yhtenäinen kansakunta, 
jonka ulkopuolelle rajattiin vieraat, ”toiset”. Kansankulttuuria ja sen 
aluejakoja esittelevissä teoksissa silmiinpistävää on esimerkiksi Lap- 
pia tarkasteltaessa sen esittäminen homogeenisena alueena, josta saa- 
melaiskulttuurin ilmiöt puuttuvat. Pohjoisen Suomen ja sen alkupe- 
räisväestön saamelaisten ekologisiin oloihin ja liikkuvan elämäntavan 
vaatimuksiin sopeutunut kulttuuri on jäänyt vähälle huomiolle niin 
kansankulttuurin kartastoissa kuin sen yleisesityksissä. Evolutionis- 
tisesta näkökulmasta alemmalle kehitystasolle sijoitettua kulttuuria 
ei tarvittu, kun haluttiin vahvistaa kuvaa yhtenäisestä suomalaises- 
ta kansankulttuurista. Sitä tarvittiin osoittamaan oman kulttuurin 
kehittyneisyys ja paremmuus, sijainti korkeammalla kehitysasteella. 
Homogeenisen ja yksikulttuurisen kuvan esittäminen johtui tarpeista 
vahvistaa nuoren kansakunnan yhteenkuuluvuuden tunnetta ja luoda 
yhteistä identiteettiä lujittamalla yhteyksiä menneisyyteen. Kansan- 
kulttuurin ilmiöitä käytettiin moniin eri tarkoituksiin. 

Kansallisilla tieteillä, kuten kansatieteellä, oli tässä kansallisessa 
projektissa keskeinen tehtävä. Yhtenäisen kansakunnan ja kuvan luo- 
minen vaati ”meidän” ja ”muiden” kategorisointia ja rajojen luomista. 
Tutkimalla toista, vierasta, omasta kulttuurista poikkeavaa, tutkimus 
kertoo myös omasta kulttuurista. Tämä nationalistinen pyrkimys ei 

silti poista eikä vähennä tutkijoiden aitoa kiinnostusta toisiin kult- 
tuureihin. Tähän samaan aikaan alettiin myös perustaa kansallisia 
kulttuuri-instituutioita kuten Museovirasto, Suomalaisen Kirjallisuu- 
den Seura ja alan tieteellisiä seuroja. Kansatieteen nimeksi tuli Helsin- 
gin yliopistossa suomalais-ugrilainen kansatiede ja Turun yliopiston 
1959 perustettu uusi oppiaine sai nimekseen suomalainen ja vertaile- 
va kansatiede. 

Kyse on nimenomaan suomalaisesta kansankulttuurista, sillä kan- 
sankulttuurin kartoissa ja niiden taustalla olevissa ilmiöissä — piirteis- 
sä, joiden avulla kansankulttuurin eri alueiden rajat vedettiin — ovat 
mukana Ruotsin Länsi-Pohja, Pohjois-Norjan suomalaisseudut sekä 
itärajan takaiset pitäjät, Petsamo ja Kuolan niemimaa. Siihen, miten 
Lappia on käsitelty kansatieteessä, vaikuttaa implisiittisesti myös se, 
mitä alueita Suomeen kuului ennen vuotta 1809, jolloin Suomi liitet- 
tiin Venäjän alaisuuteen ja Lappi tuli osaksi Suomea. Lappia ei kan- 
satieteen teoksissa nähty Suomen osana kuin ainoastaan sinne sekä 
Pohjois-Norjaan ja Länsi-Pohjaan siirtyneiden suomalaisten osalta. 
(Ks. Talve 1976; Vuorela 1976; Sarmela 1994.) 

Saamelaisia tutkittaessa kiinnostus on kohdistunut usein juu- 
ri omasta kulttuurista poikkeaviin piirteisiin. Edustava esimerkki on 
saamelaisten toimeentulo pohjoisen luonnon ankariksi luonnehdi- 
tuissa olosuhteissa ja se, kuinka se näkyy heidän aineellisessa kulttuu- 
rissaan tai suullisessa perinteessään, folkloressa. Monet tutkimukset 
kertovatkin luontosidonnaisesta elämästä tai poronhoidosta, vaikka 
se on tuonut toimeentulon vain osalle saamelaisia. Vaikka kaikki saa- 
melaiset eivät ole olleet poronhoitajia, on poronhoidolla tärkeä osa 
sivuelinkeinona sekä porolla monipuolisena raaka-aineena. Poron- 
hoidon merkitys yleisellä tasolla, identiteetin rakennuspuuna on mer- 
kittävä, sillä poronhoidon kautta ihmiset paikantavat itsensä, ja se an- 
taa juuret myös monille sellaisille, jotka eivät itse saa toimeentuloaan 
poronhoidosta. 

Näissä aiemmissa tutkimuksissa ja kuvauksissa tutkimuskohteet 
esitettiin ainoastaan ryhmänsä anonyymeinä edustajina, ei yksilöi- 
nä, joilla olisi oma persoonansa. Tällaisia ulkopuolisen silmin tehtyjä 
tutkimuksia on myöhemmin luonnehdittu lappologiaksi, jossa kan- 
salliset tieteet rakensivat omaa, suomalaista identiteettiä. Samalla saa- 

melaiset nähtiin suomalaisen, talonpoikaisen kulttuurin vastakohta- 
na, ”toisena” jonka mahdollisuudet selviytyä modernissa maailmassa 
puuttuivat. 

Saamelaisia ja heidän kulttuuriaan on tutkittu kulttuurin ulko- 
puolisesta näkökulmasta aina 1600-luvulta 1900-luvun lopulle saak- 
ka. Viime vuosikymmeninä on siirrytty kohti kulttuurinsisäistä nä- 
kökulmaa ja monitieteistä saamentutkimusta, jossa saamelaiset itse 
ovat myös tutkimuksen tekijöitä, eivät vain kohteita. Tutkijan etni- 
nen tausta ei suinkaan ole ratkaiseva, ainoastaan näkökulma ja käy- 
tetyt menetelmät. Veli-Pekka Lehtola (2005) näkee aikaisempien tut- 
kimusten saaneen osittain ansiotontakin kritiikkiä osakseen, koska 
lappologian sisältöä ei ole tieteellisesti analysoitu. Lehtolan mukaan 
saamelaisen nykytutkimuksen suhde lappologiaan eli perinteiseen, 
ulkopuolisten tekemään tutkimukseen on ongelmallinen. Hänen mu- 
kaansa uusi saamentutkimus määritellään usein vastakohdaksi van- 
halle lappologialle, joka kuitenkin jää kovin epämääräiseksi käsitteek- 
si, koska sen alle määritellään keskenään hyvin erilaisia tekstejä aina 
tieteellisistä tutkimuksista populaareihin kirjoituksiin. Lehtola itse 
kannattaa lappologia-termin tarkempaa rajaamista koskemaan tie- 
teellisluontoisia tekstejä. Lappologisiksi leimatut tutkimukset ja ku- 
vaukset ovat tänä päivänä tärkeitä lähteitä ja dokumentteja, joita voi- 
daan nykyään tarkastella uusista näkökulmista. 

Toinen maailmansota ja saamelaisten aika evakossa sekä Pohjan- 
maalla että Pohjois-Ruotsissa toivat saamelaiset monin tavoin tiu- 
kemmin osaksi suomalaista yhteiskuntaa. Evakkoaikana aiemmin 
monissa pienissä yhteisöissä asuneet saamelaiset olivat kokoontunei- 
ta yhteen paikaan. Näin toisaalta heidän oma tietoisuutensa vahvistui 
ja toisaalta tutkijat pääsivät nyt helposti kontaktiin useiden saame- 
laisten kanssa. Esimerkiksi T. I. Itkonen viimeistellessään kaksiosais- 
ta ”klassikkoteostaan” Suomen lappalaiset vuoteen 1940 hyödynsi eva- 
kossa olevia saamelaisia. Itkosen teoksen lisäksi kansatieteilijät ovat 
julkaisseet saamelaisista myös muissa Pohjoismaissa yleisteoksia, ku- 
ten Israel Ruongin Samerna sekä Ornulv Vorrenin ja Ernst Manke- 
rin Samekulturen. Israel Ruong oli saamelainen tiedemies, joka toimi 
mm. professorina Uppsalan yliopistossa. Vielä 1985 Uppsalan yliopis- 
ton etnologian professori Phebe Fjellström julkaisi yleisesityksen saa- 

melaisista, Samernas samhälle i tradition och nutid, jossa hän pyrki 
tarkastelemaan saamelaisten integroitumista osaksi Ruotsin kansan- 
kotia sekä saamelaisia omana kansanaan. 

Lapin asukkaiden ollessa evakossa saksalaiset sotilaat polttivat kul- 
kuväylien varrella olevat talot ja tavarat vetäytyessään kohti pohjoista. 
Esimerkiksi Enontekiön ja Inarin kunnissa tuho oli 80—90-prosentti- 
nen, kun Utsjoella tuho oli pienempi. Lapin sodanjälkeinen jälleen- 
rakennusaika ja yhteiskunnan kiihtyvä modernisoituminen sitoivat 
saamelaiset entistä tiukemmin yhteiskunnallisiin prosesseihin, ja nä- 
mä merkitsivät suuria, dramaattisia muutoksia niin heidän elinympä- 
ristössään kuin heidän kulttuurissaan. Ne osaltaan korostivat vanhan 
asutuskannan ja esineistön tuhoa. Sodanjälkeinen Lappi houkutteli 
runsaasti uutta väkeä ja saamelaisalueet alkoivat voimakkaasti suo- 
malaistua niin materiaalisesti kuin mieleltään ja kieleltään. (Lehtola 
1995: 194-196; Lehtola 1997: 52.) Sodan jälkeen suomalaiset tyyppi- 
talot, rintamamiestalot muuttivat saamelaiskylät suomalaiskyliksi, ja 
1960-luvulla porotilat vaikuttivat lisää saamelaisten poronhoitoper- 
heiden arkielämään, asumismalliin, elinkeinoon ja sukulaisjårjestel- 
mään. Päivi Maggan mukaan muutettiin laajasta pihapiiristä ja perin- 
teisestä haja-asutuksesta keskitettyyn asutukseen ja suomalaisittain 
sisustettuihin tyyppitaloihin, joissa oli uusia tiloja ja mukavuuksia, 
kuten sähkö. Asumistavan muutos vaikutti myös vaatetukseen, sil- 
lä esimerkiksi kenkäheinät jäivät pois käytöstä. Samalla esimerkiksi 
ruuan säilytys ja kodin sisustus, johon uutuutena tuli edustustilaksi 
sisustettu olohuone, muuttivat kotia suomalaiseksi. Käsitöiden teko 
alkoi menettää merkitystään ja television katsominen täytti illat. Kol- 
men sukupolven perhemallista siirryttiin ydinperheeseen. Siirtymi- 
nen luontaistaloudesta rahatalouteen nopeutui. (Magga 2005: 31—36.) 
Muutosprosessi oli laaja, se ulottui kaikille yhteiskunnan osa-alueille. 
Perinteinen saamelainen elinkeinopohja murtui sodan jälkeen tul- 
leiden uusien elinkeinojen, kuten maanviljelyn, lisääntyessä ja ansio- 
työn myötä rahatalouden ihanteiden alkaessa vaikuttaa yhä enem- 
män. Enää esineitä ei tarvinnut valmistaa itse kotona, tai sille ei ollut 
aikaa, vaan tavarat ostettiin kaupoista. 

Modernisoitumisprosessin kiihtyessä nähtiin tarpeelliseksi doku- 
mentoida ja pelastaa menneeksi tuomitusta ajasta ja ihmisten kult- 
tuurista jotain säilytettäväksi tuleville sukupolville. Tälle ajalle tyy- 

pillisistä pelastusdokumentoinneista hyvä esimerkki on Lokan ja 
Porttipahdan tekoaltaiden alle jääneiden kylien dokumentointi. Ai- 
neistoja tallennettiin arkistoihin samalla tavoin kuin esineitä oli jo ke- 
rätty museoihin. Aineistojen hyödyntäminen tai tiedon palauttami- 
nen ei ollut silloin olennaista, koska ne oli ”pelastettu” katoamiselta. 
Esimerkiksi hukutettuja kyliä koskevaa aineistoa hyödynnettiin jul- 
kaisussa vasta 2000 (Kirveennummi — Räsänen 2000). 

Saamelaisesineitä on kerätty suomalaisiin museoihin oikeastaan 
vasta sen jälkeen, kun Suomen Muinaismuistoyhdistys perustettiin 
1870. Kaiken kaikkiaan Suomen kansallismuseon saamelaiskokoel- 
mat koostuvat 2600 numerosta. Näistä 75% on kerätty 1894-1939. 
Alussa kokoelmien kartuttaminen oli sattumanvaraista ja se kohdistui 
vanhoihin, arvokkaina pidettyihin esineisiin. Saamelaiskokoelmien 
kartuttajista merkittävin oli lapsuutensa Inarissa asunut T. I. Itkonen, 
joka kansatieteilijänä ja museovirkamiehenä hyödynsi omia verkosto- 
jaan ja tietojaan. 1970-luvulle asti museokokoelmiin pyrittiin hank- 
kimaan — joko lahjoituksin tai ostoin — mahdollisimman vanhoja esi- 
neitä. Muutos tässä käytännössä alkoi Martti Linkolan aikana, sillä 
hän aloitti uudenlaisen museoesineiden keruupolitiikan. Hän pyr- 
ki hankkimaan etupäässä uutta esineistöä, jota teetettiin saamelais- 
alueen käsityöntekijöillä. Näin kerätyt uudet esineet eivät olleet pai- 
kallisen saamelaiskulttuurin kannalta korvaamattomia, vaan uu- 
sia, jopa museokokoelmia varten tehtyjä. Kaiken kaikkiaan Kansal- 
lismuseon saamelaiskokoelmat vahvistavat kuvaa saamelaisista juuri 
poronomadeina muiden saamelaisryhmien ja elinkeinojen jäädes- 
sä vähemmälle huomiolle. On toki muistettava, että porolla on ollut 
merkittävä osa myös muiden kuin porosaamelaisten elämässä. Saa- 
melaiskokoelmia tutkivan Niina Puurusen mukaan Kansallismuseon 
saamelaiskokoelmien muodostamisessa nimenomaan suomalaisuu- 
den määrittely oli tärkeää ja se meni jopa saamelaiskulttuurin doku- 
mentoimisen edelle. (Puurunen 2005: 13, 22, 25, 31, 33.)! 

Vähitellen kansatieteessä paino on siirtynyt faktapositivismista ja 
ulkopuolisesta näkökulmasta monitieteisiin näkökulmiin ja esimer- 


1 Saamelaismuseo Siidan esinekokoelmat käsittävät noin 4200 esinettä. Saa- 
melaisen kulttuuriperinnön palautus -projektissa on kartoitettu eri Pohjois- 
maiden saamelaisesineitä käsittävät kokoelmat. (Ks. Harlin 2008.) 

kiksi hermeneuttiseen, ymmärtävään tai konstruktivistiseen tutki- 
musotteeseen. ”Yhden todellisuuden” tavoittelemisesta luopuminen 
antoi vähitellen tilaa yksilöllisille kokemuksille ja kulttuurin moni- 
äänisyydelle, kulttuurin jäsenten omille tulkinnoille. (Esim. Ehn — 
Löfgren 1982.) Kansatieteen näkökulmasta varhaisen ja nykyisen, 
monitieteisen kulttuurisen saamentutkimuksen ero on vastaava kuin 
kulttuurievolutiivisen näkökulman ja nykyisen etnologian. Aiemmin 
luonnontieteen menetelmiä pyrittiin soveltamaan myös humanisti- 
sessa ihmistutkimuksessa tarkoituksena kerätä tutkimuskohteesta ob- 
jektiivisia faktoja ikään kuin ne olisivat kerättävissä kuten kukat tai 
marjat. Lehtolan (2005) mukaan nyt on kuitenkin osoitettu, että tut- 
kimusta tehtiin siinä samojen arvojen maailmassa, jossa käytiin myös 
poliittista kamppailua saamelaisten tulevaisuudesta. 


Luontosidonnaisen elämäntavan raamit 


Jo käsite luontosidonnainen elämäntapa kertoo, miten saamelais- 
ten perinteinen elämä on ollut monin tavoin sidoksissa ympäröivään 
luontoon. Selviytyminen pohjoisen arktisella ja subarktisella alueella 
on edellyttänyt luonnon tarjoamien resurssien hyödyntämistä, ympä- 
ristön tuntemista ja hallintaa. Siihen on sisältynyt niin historiallinen 
kuin tulevaisuuteen tähtäävä perspektiivi, sillä luonnonympäristön 
resurssien hyödyntämisessä on otettava huomioon myös se, että ne 
ovat myös tulevien sukupolvien käytössä. Siinä näkyy korostuneesti 
ihmisen, kulttuurin ja luonnon vuorovaikutus. Niin tekniset edelly- 
tykset kuin oikeuskäsitykset ja arvostukset vaikuttavat siihen, miten 
eri resursseja käytetään. Ihminen on vähitellen sopeutunut sekä eko- 
logiseen että sosiaaliseen ympäristöön hyödyntäen molempien ym- 
päristöjen resursseja selviytyäkseen. Niin pyyntielinkeinoissa, metsäs- 
tyksessä ja kalastuksessa, kuten poronhoidossakin sopeutuminen on 
ollut strateginen tekijä. Pohjoisilla alueilla harjoitetut luontaiselinkei- 
not ovat suhteellisen myöhään joutuneet sopeutumaan markkinata- 
louteen ja globaaleihin markkinoihin. Luonnonvarojen hyödyntämi- 
nen ei ole mahdollista ilman tekniikkaa eikä kulttuurista pääomaa. 
Tekniikan ja luonnonvarojen käyttö tuotannon jaon tarpeen kanssa 
edellytti tiettyjä rakenteita. (Ruotsala 2002: 68.) 

Pyyntielinkeinot ja poronhoito ovat esimerkkejä siitä, miten niistä 
elannon hankkiva ihminen tai yhteisö on ympäristön resursseja hyö- 
dyntäessään ottanut huomioon myös vuoden kiertokulun ja siihen si- 
sältyvät erilaiset ekologiset lokerot. Luonto on tarjonnut raamit, jois- 
sa ihminen on kulttuurisen pääoman avulla tehnyt valintoja, hylännyt 
joitakin ja hyväksynyt toisia vaikutteita ja näin pystynyt tulemaan 
toimeen. Tämä näkyy elinkeinojen lisäksi liikkumisessa, asumises- 
sa, ruokataloudessa ja suhteissa yhteisön muihin jäseniin ja yhteisöi- 
hin. Vuodenajat, lumen ja sulan maan vaihtelut, valo- ja sääolosuh- 
teet rytmittävät poronhoidon ja pyyntielinkeinojen vaiheita. Tämä 
näkyy myös sosiaalisessa elämässä, sillä esimerkiksi itäsaamelaiset ko- 
koontuivat sydäntalven ajaksi ns. talvikylään ja muina vuodenaikoina 
asuivat ja liikkuivat omilla suvun tai perheen alueilla. Talvikyliin tuli- 
vat niin kirkollinen kuin maallinen valta, ja niissä pidettiin tärkeät ko- 
koukset. Niissä myös tutustuttiin vastakkaiseen sukupuoleen. 

Materiaalin tarvitsemiinsa esineisiin saamelaiset ovat pääosin saa- 
neet ympäröivästä luonnosta. Puu, kuten koivu, mänty ja kuusi, on 
keskeinen materiaali porosta saatavien materiaalien lisäksi. Puiden 
juuria on käytetty mm. astioiden punomiseen ja puiden kuorta vär- 
jäämiseen. Myös kauppiailta tai lähinaapureilta ostetut tai vaihtona 
saadut kangasmateriaalit verka, silkki ja villa sekä metalleista hopea ja 
tina luetaan saamelaisen esinemaailman perinteisiin raaka-aineisiin. 
Esimerkiksi monet yhä tänään käytössä olevat korumallit ovat saa- 
puneet kulttuurivirtauksina Euroopasta 1300-luvulta lähtien. Vähi- 
tellen näistä uutuuksista on tullut tärkeä osa saamelaista muotokieltä 
ja kulttuuriperintöä. Jäämeren rannikon kautta Euroopan keskiosista 
tulleet vaikutukset näkyivät ennen kaikkea hopeaesineistössä, jonka 
valmistajina olivat alun perin kaupunkilaiset hopeasepät. 

Myös esineiden valmistamista on leimannut liikkuva elämäntapa ja 
ympäristöä kunnioittavasti hyödyntäminen. Esinemaailmaa voi luon- 
nehtia siten, että se on yksinkertainen, niukka ja tarkoituksenmukai- 
nen mutta samalla myös esteettiset seikat huomioon ottava. Paikasta 
toiseen muutettaessa turhia esineitä ei ole kuljetettu mukana eikä tur- 
hiin tavaroihin ole materiaalia tuhlattu. Esineiden on pitänyt olla käy- 
tännöllisiä, kevyitä ja kestäviä. Suuremmat ja hankalasti kuljetetta- 
vat tavarat jätettiin kausiasuinpaikoille odottamaan seuraavaa vuotta. 
Saamelaiskäsityömestari Petteri Laiti sanoo tämän asian seuraavasti: 

Saamelaisella kansantaiteella on kyky toimia ekologisesti tasapainossa 
luonnon uudistumisen kanssa, kyky jalostaa tuotteet pitkäikäisiksi, kau- 
niiksi perintökaluiksi, tuhlailematta hitaasti uusiutuvaa arktista luonnon- 
materiaalia. Toisin kuin nykyinen kertakäyttökulttuuri, joka väistämättä 
muodostuu kaatopaikaksi! On tärkeää ymmärtää ja tietää esineiden sisäl- 
tö, viesti ja käyttötarkoitus. Perinteiset tuotteet ovat muodoltaan ja koris- 
telultaan osattu kehittää eri materiaalien ominaisuuksia hyväksikäyttäen 
korkealaatuiseksi ja eläväksi kansantaiteeksi. Tämän kansantaiteen pitää 
antaa elää ja palvella yhteiskuntaa. (http://www.saariselka.fi/samekki/pet- 
teri.laiti.html.) 


Saamelaiskåsityön tekijät korostavat myös sitä, että perinteisessä saa- 
melaisessa käsityössä esteettisyys on palvellut käytännöllisyyttä. Puu- 
konkahvan on pitänyt kestää kovaa käyttöä ja rasitusta, joten siihen 
käytettiin poronsarvea paloina ja niiden välissä visakoivua, koivun- 
tuohta tai nahkaa. Näiden tehtävä oli toimia iskunvaimentimina sar- 
ven palojen välissä ja poistaa sarvelle ominaista liukkautta kahvasta; 
puukko ei saa livetä kädestä. Samalla tämä kokonaisuus toimi koris- 
teena. Myös puukontupen muoto on suojannut puukonkantajaa va- 
hingoilta, ja tuppea koristavat reiät puolestaan kosteutta poistamalla 
ovat suojanneet terää ruostumiselta. 


Poronhoitajan esinemaailma 


Poronhoidon voi sanoa olevan osa pohjoista maailmankuvaa, niin 
tärkeä merkitys sillä on ollut pohjoisen asukkaiden elämässä. Se on 
muokannut ihmisten elämää ja elämäntapaa, sillä ihminen joutui elä- 
mään ja kulkemaan porojen vuotuiskierron mukaan. Niin asumus, 
mukana kuljetettava kota kuin jokapäiväinen esineistö sopeutuivat 
tähän nomadiseen elämäntapaan. Poronnahasta saatiin materiaali yh- 
tä lailla kotaan kuin moniin pukimiin ja esineisiin. Porot ja poron- 
hoito ovat tärkeä osa henkistä kulttuuriperintöä, ne kulkevat muis- 
titiedon mukana sukupolvelta toiselle. Poro on joikujen, satujen ja 
mytologian aihe. Poronhoidon onnistumisen turvaamiseksi käännyt- 
tiin jumalien puoleen ja suoritettiin riittejä. 

Poron voi sanoa olleen — tai yhä olevan — osa paikallista sosiaalitur- 
vaa. Poronhoito on pyyntielinkeinojen jälkeen Lapin vanhin elinkei- 

Kuva 1: Poronlypsyä Enontekiön Pöyrisjärvellä 1940-luvun lopussa. Ku- 


vassa ovat Niilan Inka, hänen kädessään on nappu ja Vilkunan Jussa. Va- 
lok. Antti Hämäläinen. 


no. Se on mahdollistanut ihmisten toimeentulon ja liikkumisen su- 
barktisilla ja arktisilla alueilla, ja sillä on yhä edelleen tärkeä merkitys 
pohjoisen harvenevien kylien asukkaille. Joko pääasiallisena toimeen- 
tulon lähteenä tai merkittävänä sivuelinkeinona poronhoito tarjoaa 
yhä tänään mahdollisuuden jäädä asumaan pieniin ja ”harmaantu- 
viin” Pohjois-Suomen kyliin. 

Kieli kertoo paljon ympäristöstä, sen resursseista ja käytöstä, ja sii- 
hen on varastoitunut kulttuurista tietoutta edellisen vuosituhanten 
ajalta. Poronhoidon asemaa pohjoisen ihmisten elämässä todistaa 
muun muassa se, että poronhoitosanasto on erittäin rikas ja moni- 
puolinen. Poromiehillä on tarkat nimitykset elonsa yksilöille suku- 
puolen, iän, sarvien laadun tai asennon, karvan värin tai laadun, 
ruumiin muodon, luonteenominaisuuksien tai muiden piirteiden 
mukaan. Nimitykset vaihtelevat jonkin verran poronhoitoalueen eri 
osissa. Elinkeino — niin poronhoito kuin -pyynti — näkyy myös lukui- 
sissa paikannimissä eri puolilla Saamelaisaluetta. 

Poroa on käytetty hyväksi monin eri tavoin, joista osa on jo men- 
neisyyttä. Vielä 1960-luvulla poromiehen ja poron välinen suhde oli 

läheinen, mutta sen jälkeen elinkeinorakenteessa sekä itse poronhoi- 
dossa tapahtuneiden muutosten vuoksi suhde on etääntynyt. Moot- 
torikelkka syrjäytti ajoporot, mutta poroja taamotaan, kasvatetaan ja 
opetetaan kilpaporoiksi ja matkailun tarpeisiin. Paimennustapojen 
muututtua porojen kanssa ei olla yhtä tiiviisti tekemisissä kuin ennen. 
Poron ja ihmisen välinen suhde on uudelleen lähentynyt 1990-luvulta 
lähtien, sillä useat poromiehet pitävät poroja talvisin ruokintaa varten 
kodin lähelle rakennetuissa aitauksissa. 

Vaikka poronhoito on aikojen kuluessa joutunut sopeutumaan 
monenlaisiin sisä- ja ulkopuolelta tulleisiin muutoksiin, ovat monet 
sen työtehtävistä ja jopa työvälineistä pysyneet samankaltaisia. Sa- 
moin monet poronhoidon työtehtävistä ja välineistä ovat samanlaisia 
miltei koko laajalla poronhoitoalueella. 

Myös tarkoituksensa perusteella poron käyttö voidaan jakaa eri 
ryhmiin: poro on kuljettanut sekä ihmisiä että kuormia, se on ol- 
lut houkutuseläin peuranpyynnissä ja siitä on saatu maitoa, lihaa ja 
nahkoja. Nahkoja on käytetty niin asumuksiin kuin pukimiin että 
monenlaisten tarve-esineiden raaka-aineena. Porot olivat tärkeä ve- 
romaksuartikkeli ja tällä lienee ollut suuri merkitys poronhoidon ke- 
hittymiselle suurporonhoidoksi. Poroa on käytetty moniin muihin- 
kin tarkoituksiin. Poro oli pitkään ainoa vetojuhta, jolla kuljetettiin 
niin heinät kuin muukin rehu ja polttopuut sekä kauppatavarat 
tiettömien taipaleiden takaa. Pororahdin ajo työllisti väkeä viime 
vuosisadan alkupuolelle asti, jolloin hevonen syrjäytti poron rah- 
dinajossa . Tiettömissä kairoissa poro oli myös tärkein talvinen kul- 
kuväline ja lumettomana aikana sitä käytettiin takkaporona, joka kan- 
toi tavaroita. Poroa käytetään edelleen kulkuvälineenä Venäjän poh- 
joisilla alueilla, koska moottoriajoneuvoja tai polttoainetta ei ole 
korkeiden kustannusten vuoksi poronhoitajien käytössä. Poroa käy- 
tettiin myös kyntötöissä. 

Poro on ollut myös lihantuottaja, mikä nähdään tällä hetkellä sen 
pääasiallisena tehtävänä. Kun poromäärät alkoivat 1800-luvun jälki- 
puoliskolla kasvaa voimakkaasti, poronlihasta ja porontaljoista tuli 
tärkeä kauppatavara ja vientiartikkeli. Siitä huolimatta 1900-luvun 
alussa Lapin oloja selvittäneet komiteat totesivat lihatuotannon arvon 
vähäiseksi ja lihan tuottamisen jopa tappiolliseksi. Poronhoidon kan- 
nattamattomuuteen vedoten maanviljelyn ja metsätalouden kannat- 

Kuva 2: Tenon varrren kylisså oli Antti Håmålåisen mukaan taitavia kåsi- 
työntekijöitä. Kuvassa Antti Paltto Nuvvuksesta tekemässä uusia ahkioita 
ja kiisoja. Valok. Antti Hämäläinen. 


tajat vaativat poronhoidolle rajoituksia. Jo silloin keskusteltiin äänek- 
käästi porojen metsille ja viljelyksille aiheuttamista vahingoista. 
Pohjoisen taloudessa poron ruhon osat osattiin käyttää monipuo- 
lisesti hyväksi. Kaikki, mikä vain oli syötäväksi kelpaavaa, käytettiin 
ravinnoksi. Suonista tehtiin lankaa ja taljasta, koivista ja kallosta eri- 
laisia pukimia. Taljasta ommeltiin umpiturkkeja, peskejä (saam. beas- 
ka), koipinahasta koipisukkia, gålssohat (miesten) ja biddut (naisten), 
säpikkäitä ja kintaita sekä jalkineita, nutukkaita (saam. nuvttohat). 
Myös kallonahasta ommeltiin jalkineita, kallokkaita (saam. gållot). 
Taljat ja muut porotuotteet olivat tärkeä myynti- ja vientiartikkeli. 
Poron sarvea on vanhastaan käytetty monenlaisten tarve-esineiden 
valmistamiseen. Siitä on tehty mm. puukon kahvoja ja tuppia, lau- 
kunleukoja, vyönsolkia ja kieloja. Sarvia on sellaisinaan käytetty myös 
naulakoina tai koristeena ulko-oven päällä. Monin paikoin sarvista 
on keitetty myös liimaa. Porosta ei ennen jäänyt juuri mikään osa 
hyödyntämättä: poronluita on käytetty lannoitusaineeksi ja poron- 
karvoja tervan kanssa veneiden ja ikkunanpuitteiden tilkitsemiseen. 
Lämmöneristyksessä — niin pukimissa kuin muutenkin — avainase- 


356 


Kaunista ja toimivaa — saamelaisten aineellinen kulttuuri 


massa on ollut poron karva, sillä koska se on sisältä ontto, se on hyvä 
eriste. Vielä tänä päivänä poro on tärkeä käsitöiden raaka-aine. Pu- 
kimien ja käyttöesineiden lisäksi porosta tehdään erittäin runsaasti 
matkamuistoja. 

Nykyisin porolla ja poronhoidolla on tärkeä rooli matkailuelinkei- 
nossa. Joulupukki ajaa porolla, mutta poro on muutenkin valjastettu 
matkailussa ympärivuotiseen käyttöön. Monet poromiesperheet ovat 
nykyään mukana matkailuelinkeinossa, jossa poro ja poronhoito ovat 
tärkeä osa ohjelmapalveluita. Ilman poronhoitoa Lapin talvimatkai- 
lu tuskin olisi näin elinvoimainen, mitä se tällä hetkellä on, sillä poro, 
Lapin luonto ja paikallinen kulttuuri ovat matkailun vetovoimia. To- 
ki matkailun ja poronhoidon välillä löytyy myös ongelmia, sillä aina 
porot ja matkailijat sekä heitä varten rakennetut palvelut eivät mahdu 
samoille tuntureille. Suuri ristiriita on se, miten matkailuelinkeinossa 
käytetään saamelaiskulttuuria hyväksi. 

Erinomainen esimerkki esineestä, joka on säilyttänyt tehtävänsä 
materiaalissa tapahtuneista muutoksista huolimatta, on suopunki, 
jolla poro otetaan kiinni. Suopah, suopunki, on yksi monista suomen 
kieleen saamen kielestä tulleista lainasanoista. Suopunkia käytetään 
ottamaan poro kiinni heittämällä. Suopunki koostuu kahdesta osasta: 
köydestä ja sen toiseen päähän solmitusta kielasta (saam. Coarvegiella) 
eli suopunkirenkaasta, joka on perinteisesti tehty poronsarvesta. Köy- 
den silmukka juoksee kielassa olevien kahden reiän kautta. Suopun- 
keja on erilaisia heittotilanteen tai heittäjän sukupuolen mukaan: 
miehet käyttävät 18-25 metriä pitkää suopunkia, naisten suopunki 
on hieman lyhyempi, 12—19 metriä. Aikaisemmin suopungit valmis- 
tettiin punomalla poronnahasta tehdyistä suikaleista. Tällaisia suo- 
punkeja näkee vielä esimerkiksi Kuolan niemimaalla. Myöhemmin 
suopunkeja alettiin punoa tervatusta hamppuköydestä, ja 1990-lu- 
vulla luonnonmateriaalien sijalle tuli muovi ja eriväriset, esimer- 
kiksi kirkkaan vihreät tai siniset muoviset suopungit. Synteettinen 
materiaali käyttäytyy eri tavalla erilaisissa lämpötiloissa, joten kovilla 
pakkasilla ja kesäaikana on käytettävä eri suopunkia. Myös kielaa, jo- 
ka aiemmin tehtiin poronsarvesta, on nykyään saatavana muovisena. 
Sarvesta tehdyt kielat voitiin taidokkaasti koristella erilaisin kuvioin, 
joihin verrattuna mustasta muovista tehdyt kielat näyttävät kömpe- 
löiltä ja epäesteettisiltä. 

Kuva 3: Kesäasumista Kalkujärveltä. Valokuv. Ant- 
ti Hämäläinen. 


Liikkuva elämäntapa ja asuminen 


Nomadinen elämäntapa on vaikuttanut myös asumiseen ja sen rat- 
kaisuihin. Pyyntielinkeinoissa ja paimentolaisporonhoidossa asuin- 
paikan valinnan määräsi riistan ja poron elintavat ja asuinpaikkaa 
vaihdettiin vuoden aikana useasti. Saamelaisilla asumukset ovat ol- 
leet joko mukana kuljetettavia tai kiinteitä. Mikäli asunto kulki mu- 
kana, sen tuli olla helposti purettava ja pystytettävä ja kevyt kuljettaa. 
Joillekin sesonkiasuinpaikoille rakennettiin turpeesta tai puista py- 
syvä, kartiomallinen kota tai maja, mutta toisilla asuinpaikoilla ma- 

Kuva 4: Kodan rakenne. 


joituttiin mukana kulkevaan kotaan. Ruokatavaroiden tai esineiden 
säilyttämistä varten pystytettiin varastorakennuksia, joiden raken- 
teilla pyrittiin estämään vahinkoeläinten pääsy. Esimerkiksi nålla, ns. 
niliaitta, pienen hirsi- tai lautarakennus pystytettiin katkaistun puun 
päähän parin metrin korkeudelle. (Esim. Pennanen — Näkkäläjärvi 
2000: 126.) 

Yksinkertaisesta muutamasta riwusta kyhätystä pyöreästä raken- 
nelmasta, jonka päälle on levitetty kangas, turve tai puu, saamelaiset 
ovat kehittäneet kotamuodon, jossa runkona on kaksi paria yläpäis- 
tään yhdistettyä kaarevaa puuta, joita kutsutaan kotakorviksi. Niiden 
avulla rakennelma on saatu tilavammaksi. T. I. Itkosen kuvauksen 
mukaan kotakorvista tuli neliskulmainen kehä, kun ne liitettiin poik- 
kipuulla toisiinsa. Korvapareja yhdisti ylhäällä savupuu, johon kiinni- 
tettiin patakoukku tai hahlat. Savupuu tukeutui suoriin haarupuihin, 
jotka olivat pystyssä keskellä ovi- ja peräseinämää kotakorvaliitosten 

kohdalla. Tätä runkoa vasten vinosti pystytettiin 15—17 pitkää kuorit- 
tua ruodetta eli kotapuuta, joiden yläpäiden väliin jäi laaja räppänän 
aukko. Rakennelma peitettiin ns. louteella, vaatteella, joka oli tehty 
useista villaraanuista. (Itkonen 1984a: 180—182.) 

Kun raanuilla tai poronnahoilla päällystetty kota oli talviajan asun- 
to, kesällä sen korvasi kevyempirakenteinen laavu. Laavu on käytössä 
yhä edelleen, ja kesäaikana laavustellaan esimerkiksi kesämerkitysai- 
dalla, marjamatkoilla tai luonnossa retkeiltäessä. Vaikka retkeilyliik- 
keistä voi ostaa valmiita laavuja, joissa on metallirunko, laavut tilataan 
yhä niitä tekeviltä taitajilta. 

Tilan, erityisesti kodin tilan erittelyn naisten ja miesten kesken voi 
sanoa kuuluneen ”perinteisesti” kansatieteen ja etnologian tiloja kos- 
keviin tutkimuksin. Klassinen esimerkki tästä on vaikkapa Gustav 
Ränkin (1949 & 1951) tutkimukset suomalais-ugrilaisten kansojen ti- 
lan käytöstä. Usein on lähdetty liikkeelle siitä ajatuksesta, että koti ja 
lähiympäristö ovat naisten tilaa, josta naiset vastaavat ja jota he hallit- 
sevat; miesten reviiri on nähty laajempana ja kaukaisempana. Syynä 
tähän on nähty naisten reproduktiotehtävät. 

Tila, usein juuri kotona tai sisällä, on sekä fyysisesti että kåsitteel- 
lisesti jaettu kahteen osaan, naisten ja miesten tilaan. Kodan tila oli 
tarkkaan jaoteltu järjestelmä, jossa eri sukupuolten lisäksi myös eri 
ikä- ja sosiaaliset ryhmät oli erotettu toisistaan. Isäntäväellä, nai- 
silla, miehillä, lapsilla, palvelijoilla, vierailla ja jopa koirilla oli tark- 
kaan määritellyt omat paikkansa. Eri toiminnoilla oli omat paikkansa 
kodan eri ”tiloissa”. Kodan keskellä oleva tulisija, årran, oli keskus- 
paikkana. Sen takaosa, boassu, oli ennen naisilta kielletty alue, jossa 
säilytettiin mm. rituaaliesineitä ja metsästysvälineitä; nämä tehtävät 
olivat naisilta kielletty. Naisten oma tila oli oviaukon, uksan, lähellä. 
Myöhemmin takaosa muodostui naisten tilaksi. Naisten tehtävänä 
oli ruuanlaitto ja taloustyöt, joten kodan takaosassa alettiin säilyttää 
ruoka- ja taloustavaroita. Tulisija erotti myös sukupolvia: isäntäväen 
paikka oli toisella puolella, lasten ja palvelijoiden taas tulisijan toisella 
puolella, jonne myös vieraat tiesivät istua. 

Ruokakulttuurissa on myös selvästi näkyvissä luonnonantimien 
hyödyntäminen ja eri vuodenajat. Tuoreet, kulloisenkin sesongin tar- 
joamat raaka-aineet piti oppia säilömään niukempia ja ankarampia 
vuodenaikoja varten. Nomadisen elämäntavan taustalla on tehokkai- 

den säilöntämenetelmien käyttö. Esimerkiksi lihaa, kaloja, marjoja ja 
maitoa kuivattiin. Lisäksi savustus, hapatus, suolaus ja jäädyttämi- 
nen ovat olleet tärkeitä ruoan säilöntämenetelmiä. Sähköistyminen 
on omalta osaltaan mullistanut myös ruuansäilöntämenetelmiä ja pa- 
kastin on ollut monessa poronhoito- ja pyyntielinkeinoja harjoitta- 
vassa perheessä ensimmäinen ostos sähkön saapumisen jälkeen. 

Paimentolaiskulttuurin jutaava eli liikkuva elämäntapa asetti omat 
vaatimuksensa esineistölle, sillä esineiden oli oltava keveitä, kestäviä 
ja käyttökelpoisia sekä judattaessa että kodassa asuttaessa. Esineet tuli 
pystyä valmistamaan ympäristön tarjoamista raaka-aineista ja niiden 
tuli myös täyttää käytön asettamat vaatimukset. Näiden kriteerien li- 
säksi esineiden tuli myös miellyttää tekijän tai käyttäjän esteettistä sil- 
mää. Monet käyttöesineistä koristeltiin. 

Länsilappilaisessa poronhoidossa porojen lypsy oli tärkeä osa työ- 
vuotta. Poronlypsy on nähtävästi opittu skandinaavisesta lammasta- 
loudesta. Poronlypsyä on harjoitettu Käsivarressa viime vuosisadan 
puoliväliin asti. Se on vaatinut paljon työvoimaa, sillä mikäli poroja 
haluttiin lypsää kesällä, niitä piti silloin myös paimentaa. T. I. Itkosen 
mukaan poronlypsy aloitettiin Jaakon päivänä (25. heinäkuuta) ja sitä 
jatkettiin marraskuun alkuun asti. (Itkonen 1984a: 253—254.) Poroja 
kiusaava räkkä eli hyönteiset karkotettiin polttamalla turvesavuja. Po- 
rot tottuivat savujen lähellä lypsämiseen — ne olivat turvassa räkältä 
— joten ne tulivat itsekseen lypsypaikalle. Myöhemmin porojen kesä- 
paimentamista ja myös lypsyä vähennettiin, koska niiden huomattiin 
heikentävän porojen lisääntymistä ja vasojen kasvua. 

Poroja on lypsetty risuista tai koivunrungoista tehdyissä kaarteis- 
sa, aitauksissa. Vaadin otettiin kiinni suopungilla, ja lypsäjä lypsi po- 
roa naappuun (saam. nåhppi), isosta pahkasta koverrettuun pyöreä- 
pohjaiseen astiaan. Naapun suuaukko on pieni, jotta poron liikkuessa 
tai potkiessa maito ei läiky. Pyöreäpohjainen astia ei myöskään kaa- 
du helposti maahan laskettaessa. Maitoa on säilötty kuivattamalla ja 
jäähdyttämällä tai siitä on tehty juustoja. Sitä on voitu laimentaa ve- 
dellä tai siihen on voitu lisätä esimerkiksi suolaheinää. 

Juoma-astia kuksa (saam. guksi), on esimerkki esineestä, jota val- 
mistetaan yhä edelleen samasta materiaalista, mutta sen valmistusme- 
netelmät ovat muuttuneet ja käyttötavat laajentuneet. Puun pahkasta 
käsin veistetty kuksa on käytännöllinen juoma-astia, sillä se ei polta 

käyttäjän käsiä ja juoma jäähtyy siinä nopeasti. Kuksien valmistami- 
nen on muuttunut teolliseksi ja niitä ei enää tehdä vain pahkasta, vaan 
sorvataan puusta. Kuksasta on tullut suosittu matkamuisto ja lahja- 
tavara koko Suomessa ja niitä myydään niin kaikissa pohjoisen mat- 
kailukeskuksissa kuin Helsingin kauppatorilla. Kuksaa tehdään se- 
kä perinteisen kokoisena että pienempinä ryyppyastioina. Toki kuksa 
löytyy edelleen niin paikallisen poromiehen tai repusta kuin matkai- 
lijan varusteista. Kuksaa saa puisen lisäksi myös muovisena, ja siitä on 
tehty jopa kokoontaitettava malli. Kuksan keveys ja käyttökelpoisuus 
ovat sen suosion taustalla. Turistin repussa puinen kuksa voi olla sta- 
tusesine, jolla halutaan erottautua muista matkailijoista. 


Mitä saamenpuku kertoo? 


Pukeutumisella on suojautumisen lisäksi paljon muita, kulloisestakin 
kulttuurista riippuvia merkityksiä. Vaate voi olla muutoksen symboli 
tai merkki perinteen säilymisestä. Se voi myös symboloida sukupuo- 
len, iän, tradition ja modernin välistä monimutkaista suhdetta se- 
kä myös eri identiteettejä ja kulttuureja sekä niiden välisiä kontakte- 
ja. Pukuparteen vaikuttavia tekijöitä ovat luonnollisesti ympäristössä 
saatavilla olevat raaka-aineresurssit, kuten esimerkiksi nahka ja vil- 
la, sekä yhteisön tuntemat valmistusmenetelmät ja -tekniikat. Myös 
kulttuurin normit ja elinkeinon vaatimat tarpeet vaikuttavat pukeu- 
tumiseen, kuten esimerkiksi se, mikä on elinkeinon kannalta käytän- 
nöllistä ja mitä yhteisössä pidetään sopivana tai kauniina. Erityisesti 
uskonnollisilla liikkeillä on tässä painava sanansa sanottavana. 
Saamenpuku ei kuitenkaan ole mikä tahansa vaate, vaan se on tänä 
päivänä tärkeä ja näkyvä saamelaisuuden symboli. Se on sekä etninen 
vaate että kansanpuku, jonka sisältämä viesti on tarkoitettu erityises- 
ti oman kulttuurin jäsenille. Toisaalta se on kansallispuku, koska se 
kuuluu saamelaisille, mutta toisaalta se on kansanpuku, koska se on 
edelleen elävää perinnettä. Sitä voidaan kuitenkin muuttaa tarpeen, 
tilanteen, kulttuurikontaktien, trendien ja myös yksilöllisen taidon ja 
makuseikkojen mukaan. Onkin sanottu, että saamenpuvun tekijällä 
on taiteilijan vapaus. (Magga Lukkari — Aikio 1993: 79.) Tällä perin- 
teisellä vaatteella ilmaistaan yhteenkuuluvuutta ja etnisyyttä, ja sillä 

erottaudutaan toisista. Se on juhlavaate, sillä arkikäytössä saamenpu- 
kua näkee enää vain harvoin, yleensä vain vanhemmilla ihmisillä. 

Saamenpuvun ja erityisesti erilaisten poronnahasta tehtyjen puki- 
mien (kuten nutukkaat) tarkoituksenmukaisuus pohjoisen luonnon- 
oloissa on syy, miksi myös muut Lapin asukkaat ja virkamiehet ovat 
ottaneet ne käyttöönsä. Kun matkattiin poroilla ja yövyttiin maastossa, 
oli parasta pukeutua poronnahkaisiin jalkineisiin ja peskiin, samoin 
ylävartalon peittävä luhka oli hyvä suojavaate lumelta ja tuulelta. 

Tarkoituksenmukaisuudesta kertoo myös se, että esimerkiksi po- 
ronhoidon koneellistumisen myötä poromiehet ovat hylänneet peskit 
ja siirtyneet käyttämään kelkkahaalareita, gore tex -kankaisia vaatteita 
ja muita teollisesti valmistettuja pukimia. Silti kelkkahaalareiden alle 
puetaan vielä nahkahousut. Uusista materiaaleista ja malleista huo- 
limatta saamenpukuun kuuluva nahkainen ns. mettävyö, johon on 
kiinnitetty veitset ja muut tarvittavat työkalut, kulkee myös modernin 
poromiehen mukana. 

Saamenpuvun mallit ja niiden yksityiskohdat eroavat paikallisesta, 
joten saamenpuku kertoo sen mistä puvun kantaja on poissa, kotoi- 
sin, saameksi gos son lea eret. Esimerkiksi Utsjoen ja Inarin vaatimat- 
tomasti koristellut puvut erottuvat Enontekiön-Koutokeinon runsail- 
la värinauhoilla koristellusta puvusta. Erilaisten pukumallien voidaan 
nähdä symboloivan myös saamelaiskulttuurin monimuotoisuutta, 
johon kuuluu olennaisena osana muutos, joustavuus ja sopeutumi- 
nen uusiin olosuhteisiin. Saamenpuku ja saamelaisuus eivät ole staat- 
tisia ja homogeenisia, toisin kuin ulkopuoliset yleensä luulevat. 

Saamenpuvun viestin sisältö on erilainen oman ryhmän jäsenille 
kuin ryhmän ulkopuolisille katsojille. Esimerkiksi eteläsuomalaiselle 
tai ulkomaalaiselle matkailijalle saamenpuku on oikeastaan vain kau- 
kana Pohjolassa asuvan eksoottisen etnisen vähemmistön symboli tai 
— valitettavan usein erityisesti Suomen Lapissa — matkaoppaan työ- 
asu. Saman kulttuurin jäsenelle puvun viesti on kuitenkin runsas ja 
monipuolinen. Yksittäiselle käyttäjälle saamenpuku voi ilmaista eri- 
laisia asioita. Saamenpukua voidaan jopa verrata sosiaaliturvatun- 
nukseen, koska se tehdään ainoastaan tietylle henkilölle ja sitä käyt- 
tää ainoastaan tämä henkilö. Vainajalle kuuluneita vaatteita ei yleensä 
jaeta, vaan ne hävitetään. Korut ja kiisat (pieni säilytysarkku, saam. 
giisá) sen sijaan voidaan periä tai lahjoittaa. 

Aikaisemmin puvusta näki käyttäjän sosiaalisen aseman ja jopa 
sen, mihin sukuun tai perheeseen hän kuului. Äidit opettivat tyttä- 
rilleen perheen omat mallit: puvun ja sen eri osien yksityiskohdat, 
herva-koristelun ja hulpan (saam. holbi), helman mallin ja kaarevuu- 
den, nauhojen sommittelun sekä värien yhdistelyn. Aikaisemmin jo- 
kaisen naisen tuli vaatettaa perheensä itse tehtyihin vaatteisiin. Kun 
saamelainen näkee saamenpukuun pukeutuneen vieraan henkilön, 
hän tunnistaa heti, mistä maasta, alueelta, kylästä ja suvusta henkilö 
on kotoisin. Jos viestin lukija on itsekin taitava käsityöntekijä, hän voi 
”kädenjäljestä” tunnistaa puvun tekijän. Vaikka puvut voidaan tun- 
nistaa tekijän perusteella, ei pukujen koristelulla sinänsä Soile Rin- 
non jo 1960-luvulla tekemän tutkimuksen mukaan ollut mitään eri- 
tyistä sanomaa. Tekijä tunnistettiin esimerkiksi sen perusteella, miten 
ja millaisia nauhoja koristelussa oli käytetty. Koristenauhojen käyt- 
tö ja sommittelu vaatii kokenutta värisilmää ja tyylitajua, jota toisil- 
la on enemmän, toisilla taas vähemmän. (Rinno 1987: 86-89.) Ny- 
kyään kuitenkin eri alueiden mallit kertovat enemmän paikallisesta 
perinteestä kuin yksittäisistä tekijöistä, koska pukuja teetetään am- 
mattiompelijoilla ja vain harvat pukeutuvat itse ompelemaansa pu- 
kuun. Yksilölliset piirteet ovat näin menettämässä merkitystään. 

Puvun, sukupuolen, perinteen ja modernin välinen yhteys on mo- 
ninainen. Puvusta näkee sukupuolen lisäksi myös aviosäädyn ja so- 
siaalisen aseman. Esimerkiksi naiset ja miehet käyttävät erilaisia pau- 
loja ja päähineitä. Naimattomilla vyön hopeakoristeet, laukkaset, 
ovat pyöreitä, kun taas naimissa olevilla ne ovat neliönmuotoiset. 
Päähine paljastaa käyttäjänsä kotipaikan, iän tai aviosäädyn. Koltta- 
saamelaisten tyttöjen päähine peervesk on käytössä 16 vuoden iästä 
avioliiton solmimiseen asti. Runsaskoristeinen šaamšik on puolestaan 
vaimon päähine, jonka äiti antaa tyttärelleen häissä. Naisen jäädes- 
sä leskeksi hän voi siirtyä käyttämään erityistä lesken päähinettä, 
poo'vdnek'iä, mikäli hän ei aio mennä uudestaan avioon. (Semenoff 
1991: 32, 15, 34.) Puku on myös varallisuuden mittari, sillä sen mate- 
riaalien, koristeiden ja pukimien laatu ja määrä sekä korujen paljous 
kertovat sosiaalisesta asemasta ja myös siitä, miten puvun kantaja seu- 
raa muotivirtauksia. 

Saamenpuvun esteettiset ja sosiaaliset funktiot ovat yhä edelleen 
tärkeitä. Siihen pukeutuneena olet aina puettu oikein ja hyvin. Ny- 

kyään saamenpuku on käytössä erilaisina ihmiselämän tai oman yh- 
teisön merkkipäivinä, ristiäisissä, rippijuhlissa ja häissä, ylioppilas- tai 
valmistujaisjuhlissa sekä muissa tärkeissä tapahtumissa, kuten kong- 
resseissa, seminaareissa, juhlissa tai aina silloin kun saamelaiset ko- 
koontuvat yhteen. Esimerkiksi Saamelaiskäräjien kokoukset, saame- 
laistaiteen näyttelyn avajaiset, ensi-illat jne. ovat tällaisia tilaisuuksia. 
Luonnollisesti erilaisissa seremonioissa saamenpuvulla on painava ja 
näkyvä sanoma, jonka myös ulkopuoliset ymmärtävät. Sen poliittinen 
painoarvo tulee esille esimerkiksi lähetystöissä ja mielenosoituksissa. 

Saamenpuvun merkitys on siinä, että se kertoo, mistä olet poissa ja 
keihin kuulut. Tämä viesti on tärkeä erityisesti eri etnisten ryhmien 
välisissä kontakteissa ja tilaisuuksissa, joissa tavataan muita. Saamen- 
puku on merkki etnisestä yhteenkuuluvuudesta ja solidaarisuudesta 
myös toisia alkuperäiskansoja kohtaan, mutta yleensä sen sisältämä 
viesti on tärkeämpi itse saamelaisille kuin ulkopuolisille. Sen lisäksi, 
että saamenpukuun pukeutumalla ilmaistaan yhteenkuuluvuutta tai 
etnistä solidaarisuutta, se voi myös vahvistaa omaa henkilökohtaista 
identiteettiä. Erityisesti rituaalisissa tilanteissa pukeutuminen on täl- 
laista. Ryhmän toiset jäsenet tunnistavat ja tunnustavat tämän etnisen 
identiteetin. Näin ikään kuin saa luvan käyttää saamenpukua ja tul- 
la hyväksytyksi yhdeksi meistä. Joillekin puku voi merkitä saamelais- 
kulttuurin säilyttämistä ja käsityöperinteiden ylläpitoa. Mutta viesti 
on aina riippuvainen tulkitsijasta ja myös tulkitsemistilanteesta. 


Mitä esineet kertovat? 


Kuten artikkelin alussa mainitsemani Arjan Appadurai on todennut, 
esineet saavat merkityksen niitä käytettäessä, ihmisten niille antami- 
nen ominaisuuksien ja ihmisten motivaatioiden kautta. Esimerkiksi 
utsjokelaisen tai inarilaisen tekemä juurikori tai neulakota muuttuvat 
eri esineiksi, kun ne on tuotu pohjoisesta esimerkiksi Kansallismu- 
seon kokoelmiin Helsinkiin. Niiden käyttötarkoitus, funktio, on 
muuttunut, mutta toki ne näyttelyssä tai varastossa ollessaankin ker- 
tovat jotain alkuperästään tai tekijästään. Tällöin ratkaiseva rooli on 
museon henkilökunnalla: mitä he haluavat esineen avulla kertoa ja 

pystyvätkö he kuulemaan esineen kertomia viestiä ja tulkitsemaan 
niitä. 

Etninen ryhmä — tai tässä tapauksessa alkuperäiskansa saamelaiset 
— voi kertoa omasta etnisestä alkuperästään esineiden avulla siten, että 
jotkut esineistä tai vaikkapa ruoista on etnistetty, ts. niiden katsotaan 
kuuluvan tälle ryhmälle. Saamenpukuun kuuluva hartiahuivi, huivia 
kiinnipitävä solki, risku, tai tinalanka- tai helmikirjailluin koristeltu 
nahkalaukku tai -reppu voi yksin kertoa kantajansa taustasta. Toki 
ne voivat kertoa myös niiden käyttäjän ihailevasta tai kunnioittavasta 
suhtautumisesta saamelaiskulttuuria kohtaan. 

Saamelaisten aineelliseen kulttuuriin, kuten esimerkiksi saamen- 
pukuun, asuntoihin, rakennuksiin, ruokakulttuuriin ja astioihin ovat 
aikojen kuluessa vaikuttaneet monet tekijät: ekologiset olot, asumi- 
sen, työn ja liikkumisen asettamat vaatimukset, elämäntapa, varalli- 
suus, kaupankäynti ja eri ryhmien väliset yhteydet. Saamelaisten käyt- 
tämistä esineistä on luettavissa ekologisen ympäristön lisäksi esimer- 
kiksi historialliset ja poliittiset tekijät, uskonto, kirkko ja uskonnolliset 
liikkeet sekä taloudelliset suhdanteet ja kulttuurikontaktit. Saamen- 
puvusta, saamelaisten näkyvimmästä etnisestä symbolista voi etnisen 
viestin lisäksi lukea käyttäjän historiasta ja taustasta. 

Käyttöesineiksi tehdyt tavarat kertovat menneisyydestä ja yhdistä- 
vät menneen nykyisyyteen. Käyttötarkoituksen lisäksi voimme esinei- 
den avulla muistaa, kertoa ja muistella. Saamelaisiksi tunnistetut ja 
tulkitut esineet symboloivat kotiseutua ja toimivat omistajansa iden- 
titeetin symboleina. Esineet sitovat tekijän ja käyttäjän sekä heidän 
esivanhempansa, koko kansan, samaan ketjuun. Esineet yhdistävät 
käyttäjät kulttuuriin ja yhteisöön. 

Gunvor Guttorm 


Johdanto 


Käsitteitä perinne, perinnetieto ja taito, perinteen välittäminen ja alku- 
peräiskansan tieto käytetään usein silloin, kun puhutaan alkuperäis- 
kansan omasta lähtökohdista tapahtuvasta kulttuurisesta ja yhteis- 
kunnallisesta itsemäärittelystä. Duodji, saamelainen käsityö’ liittyy 
keskeisesti itsemäärittelyyn, sillä se ymmärretään Saamenmaassa ja 
yksittäisten saamelaisten keskuudessa osaksi kulttuuriperintöä. Saa- 
melaisilla on käsityöhön liittyviä tietoja ja taitoja, joita instituutiot 
ja ihmiset haluavat säilyttää ja edistää. Itsemäärittelyn kannalta on 
olennaista, miten käsityöstä keskustellaan ja miten se ymmärretään 
en osaksi saamelaisuuden taiteellista esittämistä. Artikkelisssa pyrin 
osoittamaan, miten monin tavoin käsityötä pitää lähestyä, kun sitä 
tarkastellaan tiedonhallinnan kannalta. Monet muutkin tutkijat (ks. 
esimerkiksi Borgos 1993: 7-21; Dunfjeld 1993: 23—35; Kalstad 1993: 
35—46; Kalstad & Viken 1996: 31—44; Kalstad 1996: 21—43; Helan- 
der 1996; Bergstrøm 2001; Dunfjeld 2001; Lund 2001; Somby 2003; 
Triumf 2004; Eira 2004) ovat kåsitelleet saamelaista perinnetietoa 
omien tiedonalojensa nåkökulmista. 

Alkuperåiskansojen kåsityölåiset sanovat usein heidån kåsityönså 
edustavan perinnetietoa tai ettå he seuraavat perinnettå. Toisinaan jo 
kåsitteen duodji kåyttåminen antaa ihmisille mielikuvan perinteestå. 
Kun käsityöläiset ja ihmiset, jotka ovat eri tavoin tekemisissä käsityön 
kanssa, käyttävät perinteen käsitettä, he samalla usein myös pitävät yl- 
lä perinteisyyteen liittyviä arvoja. 

Kuinka erottaa toisistaan saamenkieliset käsitteet diehtu, ”tieto' ja 
mähttu, taito? Ihminen voi tietää paljon taitamatta kaikkea sitä, mitä 

hän tietää. Voin esimerkiksi tietää, miten komsio valmistetaan, vaikka 
en osaisi tehdä sitä omin käsin. Taito edellyttää sellaista tiedon hallin- 
taa, että pystyy toteuttamaan tietyn työn; täytyy olla käsityötaitoa, jot- 
ta pystyisi valmistamaan komsion. Perinteen sekä alkuperäiskansan 
tietojen ja taitojen osaamiseen ja hallitsemiseen tarvitaan henkilökoh- 
taista kokemusta. Jos osaan lukea, voin myös hankkia tietoa esimer- 
kiksi komsiosta, mutta vasta silloin voin sanoa osaavani tehdä saame- 
laista käsityötä, kun yritän valmistaa komsion ja tunnen, että hallitsen 
sen valmistamisen taidon. 

Olen kysymyt käsityöläisiltä, miten he erottavat hyvän sarven liian 
luisesta ja ruotoisesta sarvesta. Muutamat vastasivat, että he punnitse- 
vat sarvea käsissään ja arvioivat, onko sarvi liian luinen vai ei. Käsityö- 
läisillä on siis kokemusta sarvien tunnustelusta ja taitoa (måhttu) ar- 
vioida sarven kelpoisuutta. He myös välittivät minulle tiedon (diehtu), 
että sarven luisuutta voi arvioida käsin tunnustelemalla. Mutta ei ole 
itsestään selvää, että voisin saamieni tietojen perusteella arvioida sar- 
ven laatua sormituntumalta, jos en ole itse tottunut kokeilemaan sar- 
vea. 


Perinteinen tieto, tavat ja käytännöt 


Årbevierru, "perinne, årbevirolas diehtu ja mähttu "perinteinen tieto ja 
taito) årbediehtu, ”perinnetieto' ja ålgoålbmot diehtu ja mähttu, ”alku- 
peräiskansojen tieto ja taito’ ovat uusia käsitteitä saamen kielessä. Ne 
voivat kertoa enemmän kuin ”vanhat” saamen käsitteet dåhpa, tapa 
ja vierru, tottumus, käytäntö’. Käsitettä ålgoålbmot diehtu ja måhttu 
käytetään usein rinnakkain käsitteen årbevirolas diehtu ja mähttu 
kanssa, mutta onko käsitteiden merkitys sama? Samoin käsitteillä 
årbevierru ja årbediehtu on paljon yhteistä, mutta sama asia ne eivät 
ole. Molemmat ovat yhdyssanoja ja ne koostuvat osista drbi, ”perintö”, 
vierru, tottumus ja diehtu, "tieto. Kaikki nämä käsitteet edellyttävät, 
että jotain on ”peritty”. Lisäksi ne erottavat toisistaan kahdenlaista 
”perintöä”: tietoja ja käytäntöjä. Tiedot liittyvät tutkimiseen ja käy- 
tännöt taas menettelytapoihin. Kumpikin on tähdellistä. Käytännöt 
ovat tiedon muotoja, joihin ihmiset tai kansat ovat harjaantuneet ko- 
kemuksen kautta. Ne ovat laajasti käytössä olevia tapoja, ja kun puhu- 

taan perinteisestä tiedosta tai perinnetiedosta, kyse on käytäntöihin 
sisältyvästä tiedosta. Joillakin ammattialoilla perinteisen tiedon ja tai- 
don ja käytäntöjen välillä ei ole kyse ainoastaan semanttisesta erosta, 
vaan jostain paljon enemmästä. 

Mikä siis on perinnetietoa? Kaikkea vanhaa tietoa voi pitää perin- 
netietona, jos sen välittyminen on jatkunut keskeytyksettä nykypäivä- 
än asti. Myös vaikka näin ei olisi tapahtunut, voimme kuitenkin mie- 
lessämme liittää sen aikaisemman ”elävän perinnetiedon” yhteyteen, 
tutustua sen tulkintoihin tai rakentaa uusia tietoja ja taitoja nykyisten 
tietojen ja ymmärryksen perusteella. Perinnetiedosta kirjoittaminen 
ja keskusteleminen on kuitenkin eri asia kuin perinnetiedon konteks- 
ti, ja perinnetiedon kerääminen ja tallentaminen on eri asia kuin pe- 
rinnetavan mukaan eläminen. 


Perinteen ehtoja 


Perinteen käsite sisältää ajatuksen, että jotain välitetään sukupolvelta 
toiselle. Se, mitä välitetään, on perittyä. Avainsanoja tässä ovat proses- 
si eli jatkuvuus — se mitä välitetään eli sisältö — , ja se miten se välite- 
tään. Sosiaalinen konteksti määrittelee tässä prosessissa sen, millainen 
suhde välittäjien eli auktoriteettien ja vastaanottajien kesken vallitsee, 
ja millaisia rituaaleja välittämiseen käytetään. Jos perinnetieto koskee 
esinettä, silloin täytyy tarkastella, miten esine toimii välitettävän pe- 
rinnetiedon kontekstissa. Esine voi olla sekä tiedon sisältö että keino, 
jonka kautta perinnetieto tulee välitetyksi. Esine voi nähdäkseni olla 
myös tiedonvälitysprosessin lopputulos. 

Käsityönä valmistettavan esineen valmistustavan välittyminen 
edellyttää ihmisten välistä yhteyttä (Klepp 1980: 204). Välitysproses- 
sissa on siis mukana ihmisten välinen sosiaalinen suhde. Bertil Rolf 
tukeutuu Bertil Polanyihin väittäessään, että perinne on jotain tapaa 
tai tottumusta syvempää. Esimerkiksi jos työpaikalla on tapana juoda 
aamukahvia klo 8.30-9.00, on kyse tavasta. Perinteessä sen sijaan on 
kyse sukupolvien välisestä sosiaalisesta sopimuksesta. Tämä sopimus 
toteutuu sekä perinteen sisällössä että välittämisprosessiin osallistu- 
vien ihmisten toiminnassa, esimerkiksi perinteen opettajien ja ope- 
tettavien keskinäisissä rooleissa. Rolf päättelee edelleen Polanyihin 

tukeutuen, että tekoa ei voi kutsua perinteeksi ennen kuin on kulunut 
aikaa vähintään kolmen sukupolven verran. Hän väittää, että ihminen 
ei voi olla osallinen perinteestä, ellei hän kuulu sosiaalisen sopimuk- 
sen piiriin. Välittäminen on tietyn perinnetiedon tai taidon eteenpäin 
siirtämistä. Sen, mitä välitetään, täytyy olla sidoksissa kulttuuriseen 
jatkuvuuteen ja sosiaalisiin sopimuksiin. Esimerkiksi esineet, talot ja 
paikat voivat liittyä osaksi välitettävää kulttuuria, jos kyse on yhteisen 
kulttuurin ja sosiaalisen ymmärryksen jatkumosta. (Rolf 1991: 62, 
140-142, 157—158, 161). 

Giddens esittää, että myös nykyisenä jälkiperinteisenä aikana pe- 
rinteitä noudatetaan ainakin osittain. Niin kauan kuin näin tapahtuu, 
perinteen vaalijoita eli auktoriteetteja arvostetaan, sillä he pystyvät 
arvioimaan, mikä kelpaa perinteeksi ja mikä ei. Myös Polanyi uskoo, 
että vaalijoilla on auktoriteettia, ja perinteen välittymisessä auktori- 
teettien arviot täytyy hyväksyä. Perinteet ovat sidoksissa muistoihin. 
Tukeudumme muistoihimme järjestäessämme nykyaikaa entisajan 
ehdoilla. Voimme myös puhua sosiaalisesta muistista tai kollektii- 
visesta muistista. Perinne usein edellyttää, että on olemassa yhteisiä 
muistoja, jotka nykyaikana suuntautuvat menneeseen aikaan. Muis- 
toja täytyy jatkuvasti uusintaa tai rakentaa uudestaan. Kollektiivisel- 
la muistilla on vaalijoita, jotka välittävät toisille sen, mikä on muista- 
misen arvoista, ja ”perinteisessä yhteiskunnassa” elävät kollektiivisen 
muistin vaalijat juuri osallistuvat perinteen välittämiseen. Mutta pe- 
rinnettä täytyy myös tulkita. Giddensin mukaan perinteen jatkumi- 
nen edellyttää perinteen kantajia, jotka paitsi arvostavat perinnettä ja 
huolehtivat siitä, myös ottavat vastuun uusista tulkinnoista. Uudistet- 
tava perinne on sidoksissa rituaaleihin, mikä merkitsee, että tietoa ra- 
kennetaan järjestyneitten muotojen ja tapojen välityksellä. Perinteessä 
on aina myös moraalisia ja normatiivisia sisältöjä. Giddens korostaa 
myös, että rituaalit toimivat osana säädösten ja kuulemisjärjestysten 
rakentamisen prosessia. Perinteet kannattelevat tulkintoja ja rituaale- 
ja tarvitaan niiden säilyttämiseen. Rituaalit taas edellyttävät, että osal- 
listujat ymmärtävät tulkinnan muodostavia tekoja, mutta Polanyin 
mukaan rituaalin välittyminen ei kuitenkaan edellytä, että osallistujat 
tulkitsisivat symboleja aina samalla tavalla (Rolf 1993: 143; Giddens: 
62—66). 

Perinteen ja modernin vastakkaisuus 


Perinnettä pidetään usein modernin vastakohtana. Perinteen ja nyky- 
ajan vastakkainasettelussa nykyaika liittyy länsimaiseen sivistykseen 
ja sen ymmärtämiseen (ks. esim. Giddens 1994: 56—107). Uskotaan, 
että kaikki se, mikä ei ole länsimaisen sivistyksen tulosta, on syrjässä 
tai marginaalissa. Saamelaiset kuitenkin elävät nykyaikaa eikä saame- 
laista yhteiskuntaa voi kokonaisuutena varsinaisesti kutsua perintei- 
seksi yhteiskunnaksi, vaikkakin osa perinnetiedoista on jatkunut ny- 
kyaikaan asti (joiltakin osiltaan kylläkin ikään kuin piiloutuneena). 

Modernin ja modernisaation merkitystä — kuten perinnettäkin — 
on vaikea määritellä tyhjentävästi. Modernisaatiota voi yksinkertais- 
taen tarkastella kahdella tavalla. Ensimmäinen liittyy edistykseen ja 
talouteen, toinen kulttuurin esteettiseen modernisaatioon (Bo-Rygg 
1994: 56). Taidehistoriasta tiedämme, että modernisaation etujouk- 
koina toimineet taiteilijat alkoivat vastustaa taidehistoriassa ja taitees- 
sa vallinneita konventionaalisia taidenäkemyksiä ja kiinnittää huo- 
miota kansaan. Etujoukot luottivat edistykseen, ottivat käyttöön 
uusia taiteen tekemisen tapoja ja kiinnostuivat myös ”kansan” tai- 
teesta. Samalla kun kiinnostus ”kansaa” kohtaan kasvoi, länsimaisen 
sivistyksen kannalta poikkeavia yhteiskuntia alettiin pitää moder- 
nin vastakohtina, sekä hyvässä että pahassa. Valistusajalla heräsi myös 
kiinnostus tietoa kohtaan sekä tieteellisen ja käytännöllisen tiedon 
eroa kohtaan (ks. esim. Molander 1996), mutta vain sellaista teoreet- 
tista tietoa, jolla oli vahva jalansija länsimaailmassa, pidettiin ”tieteel- 
lisenä”. Tätä näkemystä voidaan kutsua tiedon hegemoniaksi. 

Elämme parhaillaan osana modernia yhteiskuntaa. Jokainen pai- 
kallisyhteisö kuuluu maailmanyhteisöön rahatalouden, teknologian 
ja kaikenlaisten yhteyksien puolesta. Nykyajan yhteiskunta haastaa 
yksilön sekä paikallisella että globaalilla tasolla. Yksilö on osallinen 
yhteisöistä. Kuitenkin nykyaikana korostus on yksilössä ja yhteinen 
tieto jää marginaaliin. Unohdamme tarkastella tietoja kokonaisuuk- 
sien kannalta ja ihmistä osallisena kokonaisuudesta (Kuokkanen 
2007: 1-2). 

Onko saamelainen tieto perinnettä? 


Mihkkal Niillas Sara on lähestynyt perinteiseen taitoon liittyvää tietoa 
analysoimalla perinteisen yhteiskunnan moninaisuutta. Lähtökoh- 
ta on, että vanhakantainen sekä tavaroiden että töiden suhteen oma- 
varainen saamelainen yhteiskunta oli perinteinen yhteiskunta (Sara 
2003: 124—127), ja perinteisen taidon käsitettä hän tarkastelee perin- 
teisen yhteiskunnan yhteydessä. Hän erottaa toisistaan monia perin- 
teisiä saamelaisia taitoja. Hengissä selviäminen oli taidoista tärkein. 
Se opetti saamelaisia käyttämään hyödykseen paikallisia luonnonva- 
roja ja mahdollisuuksia. Ihmisillä oli lisäksi yksilöllisiä taitoja. Saran 
mukaan paikallisen ympäristön ehdoille rakentuvat perinteiset taidot 
olivat saamelaisten yksilöiden hallussa huolimatta siitä, mihin saame- 
laisryhmiin nämä yksilöt kuuluivat. Taitoihin kuului myös taito nou- 
dattaa sosiaalisia sopimuksia ympäristön käyttämisestä, ja siihen liit- 
tyvät keskinäisen neuvomisen, kuuntelemisen ja kertomisen taidot. 
Sara korostaa erityisesti luonnon ja paikkojen käyttöön liittyviä sopi- 
muksia. Kunkin seudun ihmisten kesken oli voimassa monia sosiaa- 
lisia sopimuksia. Ihmiset saattoivat sopia keskenään esimerkiksi siitä, 
miten ympäristöä käytetään, kuka missäkin oleilee ja mitä työtä tekee. 
Eri seuduilla asioista neuvoteltiin eri tavoin ja tehtiin omat sopimuk- 
set esimerkiksi siitä, miten käsityötarvikkeita voitiin ottaa luonnosta. 

Saamelaisten perinteiset taidot liittyvät erityisesti elinkeinoihin. 
Perinteinen taito sisältää arviointitaitoa; on tärkeä tietää, miksi jokin 
työtapa on parempi kuin jokin toinen. On tärkeää osata arvioida, mil- 
loin asiaintiloja ja sopimuksia täytyy muuttaa ja muokata. Muutoksen 
tarve ilmenee esimerkiksi ihmisten arvostelessa keskenään toistensa 
tekoja. (Sara 2003: 124—125.) Entisajan perinteisiä tietoja ja taitoja pi- 
tää kuitenkin tarkastella eri tavoin kuin nykyisiä, ja ihmisten on itse 
saatava antaa niille merkitykset. Monet entisaikojen yhteiskunnan pe- 
rinnöksi jättämät tiedot ja taidot ovat käyttökelpoisia myös nykyaika- 
na, vaikka monet elinehdot, esimerkiksi luonnossa selviäminen, eivät 
enää ole yhtä tärkeitä. 

Jo aiemmin on huomautettu siitä, että saamen kielessä ei ole aiem- 
min ollut käsitettä årbevierru. Tämän käsitteen puuttuminen jo ker- 
too, että niin kauan kun saamelaiset elävät perinteen jatkumossa, saa- 

Kuva I: Perinteisessä ympäristössä aluetta on jaettu tarpeen mukaan. Esi- 
merkki kuvassa on koivumetsästä, jossa on paljon kasvillisuutta, kuten 
suolaheinää, pahkaa ja tuohta. 


melainen perinne kuuluu heille itsestäänselvyytenä ja se on yhtä kuin 
heidän elämänsä. Perinteiset yhteiskunnat eivät kutsu itseään perin- 
teisiksi (Giddens 1994: 66; Sara 2003: 127). 


Alkuperäiskansojen tieto ja taito 


Onko perinteinen tieto ja taito sama asia kuin alkuperäiskansan tie- 
to? Itse käsite jo ilmaisee, että alkuperäiskansan tieto ei ole ainoastaan 
perinteistä tietoa. Alkuperäiskansan tieto liittyy itsemääräämisoikeu- 
teen; se on oikeutta määritellä tietoa itse. Keskustelussa alkuperäis- 
kansoista on otettava tarkasteluun, millaisia vaikutuksia perinteen 
käsitteen käyttämisellä on. On keskusteltava siitä, miten perinteistä 
tietoa käytetään ja arvioidaan. 

Alkuperäiskansan käsitettä on vaikea määritellä tyhjentävästi, mut- 
ta käsitettä käytetään yleisesti sellaisista kansoista, jotka ovat joutu- 
neet toisten kansojen hallitsemiksi ja kolonisoimiksi, vaikka ne ovat 
olleet käyttämiensä seutujen alkuperäisiä asukkaita. Alkuperäiskan- 
soille on yhteistä halu itse määritellä ja edistää oman yhteiskuntansa 
tulevaisuutta ja kehitystä. Vaikka alkuperäiskansoilla onkin erilaiset 
historiat ja poliittiset taustat ja ne asuvat eri puolilla maailmaa, niillä 
kuitenkin on yhteisiä kokemuksia kolonisoivista valloista. (Kuokka- 
nen 2007; Hirvonen 2004; Helander 1996). 


Alkuperäiskansojen tiedon henkinen ulottuvuus 


Rauna Kuokkanen on käyttänyt käsitettä lähi eli lähji, lahja? puhues- 
saan alkuperäiskansan yhteydestä maahan tai luontoon. Käsite ilmen- 
tää näkemykstä, että luonnon runsaat antimet ovat ihmisille lahja. 
Lähi kertoo Kuokkasen mielestä parhaiten saamelaisten perinteisestä 
luontoyhteydestä. Ollakseen kestävä ihmisten ja luonnon välisen so- 
pimuksen pitää olla tasapuolinen (Kuokkanen 2006: 24). Luonnon 
antimien jakamisessa käytetään sanaa oassi 'osa; kun ihminen pääsee 
osalliseksi runsaudesta. 
Kuokkanen kirjoittaa: 


Kun ihmisten henkiinjääminen on ollut riippuvainen maan taasapainoi- 
sesta uudistumisesta, keskeisiksi periaatteeiksi ovat tulleet maan kunnioi- 
tus ja sen kestävä käyttö sekä lähi, maan runsaat antimet, jotka koituvat 
ihmisille, jos vain ihmisen suhde maahan on otollinen. 


Kuokkasen tapa puhua lahjasta sopii Saran ajatukseen siitä, että pe- 
rinteisessä saamelaisessa yhteiskunnassa ihmiset tarvitsevat luontoa 
säilyäkseen hengissä. Kuokkanen korostaa, että ihmisillä on luontoa 
kohtaan myös velvollisuuksia, kun he käyttävät luonnon antimia. Ih- 
misten ja luonnon vastavuoroisuus on säilynyt lahjan saamisen ja lah- 
jasta kiittämisen rituaalien yhteydessä. Oassi tarkoittaa onnea tai ar- 
vottua osuutta — ja toisinaan myös ”luonnon osaa” eli siitä osaa, joka 
ei kuulu ihmiselle vaan luonnolle. Saamelaiset käyttävät käsitettä oassi 

melko usein, esimerkiksi jakaessaan saalista lohenpyynnin jälkeen ja 
puhuessaan hyvästä saalisonnesta. 

Grete Gunn Bergstrom osoittaa väitöskirjassaan, että kun paikal- 
lista tietoa ja alkuperäiskansan perinteistä tietoa ja taitoa siirretään 
eteenpäin, huomiota kiinnitetään myös tiedon henkiseen ulottuvuu- 
teen (Bergstrøm 2001: 16-18). Hän määrittelee paikallisen tiedon ja 
perinteisen tiedon tarkastelemalla, millä tavoin paikallisseudun luon- 
toa käytetään. Nykyaikaisen yhteiskunnan jokapäiväisissä käytän- 
nöissä pyhä ja profaani (ei pyhä) erotetaan toisistaan. Alkuperäiskan- 
san tieto ei määrittele eroja tällä perusteella (ibid 20). 

Duodjin kohdalla etenkin Maja Dunfjeld on kiinnittänyt huomio- 
ta siihen, että saamelaiset käsityöläiset vaalivat ja välittävät eteenpäin 
henkisiä arvoja (Dunfjeld 2001; ks. myös Dunfjell [sic] 2003: 17—23). 
Henkisen ulottuvuuden tunnustavassa yhteiskunnassa tieto, taidot 
ja arvot ovat ihmisiä lähellä, ja ne tulevat esiin myös yhteisissä muis- 
toissa. Perinteisen yhteiskunnan jatkumossa perinteisten tietojen vä- 
littäminen tulee tärkeäksi silloin, kun ihmiset haluavat kerrata entis- 
aikoina oppimaansa. Mutta merkitseekö tämä sitä, että mitään uutta 
ei synny? Uusi sukupolvi ymmärtää tietenkin nykyiset ja tulevat ta- 
pahtumat omien tulkintojensa ehdoilla, eikä tietoa näin toisteta sel- 
laisenaan. 

Tähän asti on tarkasteltu sitä, miten perinteiset tiedot ja taidot 
ymmärretään saamelaisessa kontekstissa. Sekä Saran että Kuokka- 
sen selitysten lähtökohdat ovat perinteisessä yhteiskunnassa. Vaikka 
Kuokkanen ei käytäkään käsitettä årbediehtu, molemmat kuitenkin 
tarkastelevat sitä, miten perinnetietoja voidaan käyttää nykyaikana. 
Tarkasteluissa nousee esiin kysymys siitä, ovatko tiedot välittyneet 
keskeytymättä nykyajalle asti, vai onko puhuttava pikemminkin pe- 
rinteen uudistamisesta. Ennen näihin pohdintoihin siirtymistä kä- 
sittellään sivupolkuna alkuperäiskansojen tiedon ja taidon hallintaa 
ja niitä vaikutuksia, joita käsitteen perinteinen tieto ja taito tarkaste- 
lulla on. 

Alkuperäiskansajulistus, perinteinen tieto 
ja alkuperäiskansojen tavat 


YK:ssa muutama vuosi sitten hyväksytty alkuperäiskansajulistus ko- 
rostaa alkuperäiskansojen oikeutta harjoittaa ja edistää omia perintei- 
tään. Itsemäärääminen on tärkeää, jotta alkuperäiskansat pääsevät it- 
se hallitsemaan tietoja ja tiedon tapoja omaksi hyväkseen (Kuokkanen 
2000). Ei puhuta ainoastaan oikeuksista jokaisella perinteisen tiedon 
haltijan edistää omaa tietoaan, vaan julistus puhuu erityisesti alkupe- 
räiskansan tiedosta, kuten sen 11. pykälä hyvin ilmaisee: 


Alkuperäiskansoilla on oikeus harjoittaa ja elvyttää kultturitraditioitaan ja 
toimintatapojaan. Tähän sisältyy oikeus ylläpitää, suojella ja kehittää kult- 
tuurinsa ilmenemismuotoja niin menneisyydessä, nykyisyydessä kuin tu- 
levaisuudessa. Näihin kuuluvat arkeologiset ja historialliset kohteet, arte- 
faktit, muotoilu, seremoniat, teknologiat sekä visuaalinen ja esittävä taide 
ja kirjallisuus. (United Nation General Assembly A/61/L. 67: article 11) 


Pykälä korostaa sekä kulttuurissa piilevänä olevaa perinnettä että 
kulttuurin elvyttämistä. Siinä mainitaan henkiset ja materiaaliset pe- 
rinteet. Tony Simpson erottaa toisistaan alkuperäiskansojen perinteen 
(indigenous heritage) ja alkuperäiskansojen kulttuurisen ja intellek- 
tuaalisen omaisuuden (indigenous cultural and intellectual property). 
Hän näkee eron myös käsitteiden customary rights ja traditional rights 
välillä (Simpson 1997: 21). Käsite customary sisältää sen, että alkupe- 
räiskansojen perintö perustuu taitoihin, tekoihin ja uskomuksiin, jot- 
ka nämä kansat ovat välittäneet ja tulkinneet uudelleen sukupolvelta 
toiselle. Hänen näkemyksensä mukaan alkuperäiskansojen tietojen 
ja taitojen täytyy myös tehdä tilaa nykyaikaisille tiedoille ja taidoille 
(ibid.), ja niin tapahtuu silloin, kun perinteisiä käytänteitä sovelletaan 
nykyaikaisten tiedon tulkintojen mukaan. 


Vaikka toimintavat ovat sopusoinnussa niiden traditioitten kanssa, jois- 
ta ne ovat nousseet, ne voivat myös olla yhteensopivia alkuperäiskansojen 
nykypäivän käytänteitten ja uskomuksien kanssa ja heijastaa niitä. Puheen 
alkuperäiskansojen oikeudesta toimia perinteittensä mukaisesti pitäisi si- 
ten olla puhetta alkuperäiskansojen oikeudesta harjoittaa ja elvyttää kult- 
tuuriperinteitään samalla omaksuen nykykäytänteitä, joita he pitävät yh- 
teensopivina kulttuurinsa jatkuvuuden kanssa. (ibid. 21). 

Tavat ja käytänteet ovat siis mukana customary rights -näkökul- 
masta nykyajan soveltamisessa perinteeseen ja perinteen soveltami- 
sessa nykyaikaan. Perinteiset oikeudet (traditional rights) puolestaan 
ovat erityisiä oikeuksia, jotka koskevat ainoastaan perinteen kanta- 
jia (ibid. 21). Tämän asian voi ymmärtää niin, että alkuperäiskanso- 
jen tulee esittää historiallisia todisteita siitä, että perinteet ovat olleet 
olemassa jo ennen kuin niihin on ollut lakeihin kirjattuja oikeuksia 
(ibid). Simpsonin mainitsemat tavat ja käytänteet ovat sitä, mitä Po- 
lanyi on Rolfin mukaan kutsunut perinteeksi (Rolf 1991: 142—163). 
Kuten Simpson osoittaa, tämä pykälä edustaa totuudenmukaista ja 
elävää näkökulmaa alkuperäiskansojen kulttuuri- ja yhteiskuntaelä- 
mään, se esittää perusteita ja vahvistaa kulttuurista itsetuntoa (Simp- 
son 1997: 32). Alkuperäiskansojen korostettu oikeus omiin tietämisen 
tapoihin antaa myös hyvän perusteen pitää yllä perinnetietoa ja pe- 
rinteitä ylipäänsä (ibid: 33). 

Perinteen (saam. årbevierru, engl. tradition) ja tavan (saam. dähpi, 
engl. custom) käsitteet on syytä erottaa toisistaan. Käsite tapa korostaa 
nähdäkseni enemmän sellaista toimintaa, mitä ihmiset ovat tehneet 
kauan aikaa ja mitä on sovellettu eri tilanteisiin. Simpson tekee eron 
myös perinteisten oikeuksien ja tapaoikeuksien välillä: 


Esimerkiksi käsite "tavanmukainen” viittaa siihen, että alkuperäiskansan 
kulttuuriperinnön lähtökohtana ovat useiden sukupolvien ajan välitetyt 
ja uudelleentulkitut perinteiset tiedot, käytänteet ja uskomukset. Vaik- 
ka toimintavat ovat sopusoinnussa niiden traditioitten kanssa, joista ne 
ovat nousseet, ne voivat myös olla yhteensopivia alkuperäiskansojen ny- 
kypäivän käytänteitten ja uskomuksien kanssa, ja heijastaa niitä. (Simp- 
son 1997: 21.) 


Käsite tapa viittaa Simpsonin mukaan siihen, että perinne on mu- 
kautunut yhteiskunnan muutoksiin ja sitä myöten jatkuvasti ajan- 
kohtaistunut. Hän tarkoittaa, että myös perinne voi muuttua sekä si- 
sällöltään että muodoltaaan ihmiselämän muutosten myötä. Perinne 
kuitenkin mukautuu muutosten ehtoihin vähemmän kuin tapa. Rolf 
puolestaan väittää, että perinne ei muutu paljoakaan ja jos muuttuu, 
sitä ei enää voi kutsua perinteeksi. Tästä voidaan päätellä, että perinne 
voi rajoittaa ihmisten aikomuksia; kuitenkin perinne rajoittavuudes- 
saankin voi olla dynaaminen ja ihmisten elämään sopeutuva. Myös 

Hobsbawn erottaa toisistaan perinteen ja tavan. Hänen mukaansa pe- 
rinne on käytäntö, joka ilmaisee suoraan, mikä on hyväksyttyä. Siinä 
on aina mukana rituaalinen ja symbolinen ulottuvuus, johon nor- 
mit ja arvot ovat kiinnittyneet, ja niin se onnistuu saavuttamaan jat- 
kuvuuden (Hobsbawn 1983: 1). Hän selventää asiaansa esimerkillä: 
Kaikki mihin liittyy symboliikkaa, esimerkiksi se, että ihmiset käyttä- 
vät jonkinlaisia vaatteita tietyissä toimissa, on perinnettä ja kaikki mi- 
kä liittyy näihin toimiin, on tapaa. 

Myös Simpson erottaa toisistaan perinteen ja tavan käsitteet. Hänen 
mukaansa perinteisillä oikeuksilla on tietty tarkoitus: 


Käsite ”perinteinen oikeus” tarkoittaa, että lakiin perustuvat oikeudet voi- 
vat liittyä ainoastaan niihin alkuperäiskansan kulttuurin kulttuurisesti vä- 
litettyihin ulottuvuuksiin, jotka ovat sopusoinnussa muinaisten uskomus- 
ten, käytänteitten ja tietojen kanssa. (Simpson 1997: 21). 


Simpson näyttää tarkoittavan, että perinne on ahdas tapa ja että al- 
kuperäiskansojen kulttuurisista oikeuksien kannalta tapa on paljon 
dynaamisempi käsite kuin perinne. Rolfin määritelmä taas on kohdis- 
tettu erityisesti niille, jotka eivät syystä tai toisesta ole voineet säilyt- 
tää perinteitään. Hänen tekemänsä ero ei ole sama kuin Hobsbawnin 
tekemä. Simpson näkee perinteen enemmänkin kaventavan kulttuu- 
risia käytänteitä ja tavan puolestaan vähentävän mahdollisuuksia 
nähdä poikkemia ”aitoina” pidetyistä käytänteistä; tai ainakin autent- 
tisuuden kysymys nousee hänellä esiin. Perinteen käsite voi todellakin 
olla ahdas silloin, kun on tärkeää tuoda esiin kulttuuristen käytäntö- 
jen soveltamismahdollisuuksia. Voidaan esimerkiksi ajatella, että kun 
saamelaista luohtia, joikua on yhdistetty kaikenlaisten muiden mu- 
siikkien kanssa, se on silloin siirtynyt uusien mahdollisuuksien tilaan, 
jota voivat hyödyntää sekä ne, jotka ovat ”aina” joikanneet ja ne, joilla 
ei ole ollut joikaamiseen mitään yhteyttä. 

Alkuperäiskansajulistuksen 12. pykälä ehdottaa, että alkuperäis- 
kansoilla on oikeus käyttää ja harjoittaa omia henkisiä perinteitään 
sekä oikeus käyttää ja säilyttää seremoniallisia esineitään (United 
Nation General Assembly A/61/L. 67: article 12). 

Alkuperäiskansojen perinteisen tiedon ja taidon määritelmään liittyy 
osana perinteisen tiedon ja taidon käsite, mutta siihen kuuluu lisäksi 
myös alkuperäiskansojen oikeus asuinseutuihinsa ja oikeus hallita tie- 
toa ja taitoa. Alkuperäiskansojen tieto ei rajoitu vain perinteisiin tie- 
toihin ja taitoihin, vaan on kyse enemmästä. Alkuperäiskansajulistus 
korostaa, että alkuperäiskansan tiedon määritelmään kuuluu oikeus 
edistää perinteitä ja tapoja. 

Seuraavassa tarkastellaan, miten duodji voi edistää perinteisen tie- 
don ja taidon käsitteen ymmärtämistä. Tässä on haluttu käyttää ni- 
menomaan näitä käsitteitä, vaikka on tiedossa, että niiden kohdal- 
la saattaa tulla esiin epäselvyyksiä. Käsitteitä tieto (diehtu) ja taito 
(mähttu) käytetään pitäen mielessä se, että tietoa ja taitoa on jollain 
tavoin siirretty eteenpäin. Aluksi kerrotaan, miten käsityön tekijät 
ymmärtävät perinteen noudattamisen, seuraavaksi käsittellään pe- 
rinteen muokkaamista, ja lopuksi tarkastellaan perinteen välittämi- 
sen prosessia ja sitä, millaisia välittämisen tapoja ja sisältöjä siinä tu- 
lee esiin. 


Perinnetiedot, perinnetaidot ja käsityö 


Miten perinteen käsite voidaan ymmärtää käsityön yhteydessä? On- 
ko perinnetiedossa jotain sellaista, mikä on menneestä ajasta lähtöi- 
sin tai mikä on enemmän sidoksia menneeseen aikaan kuin nykyai- 
kaan? Kun perinnettä on suullisesti ja tekojen kautta siirretty, ihmiset 
ovat tulkinneet ja edistäneet sitä oman ymmärryksensä mukaan. Se 
on muuttunut, mutta samalla se jatkuu. 

Millainen yhteys perinteisillä tiedoilla ja taidoilla on keskenään, 
kun kyse on alkuperäiskansan tiedoista ja taidoista, ja millaisia rajoi- 
tuksia tulee vastaan, kun alkuperäiskansat käyttävät ja edistävät tieto- 
ja omilla ehdoillaan? Kun perinne on esine, nousee esiin kysymys, voi- 
ko esine sinänsä välittää tietoa vai onko esine tiedonvälityksen keino 
tai menetelmä. Vai onko esine symboli, joka jollain tasolla viittaa kult- 
tuurin taakse? Yksi ja sama esine voi olla tiedonsiirron väline, tiedon 
ja taidon hallinnnan tulos ja lisäksi kantaa tietoa itsessään. Palaamme 
hetken päästä tähän asiaan. 

Perinteisessä tiedossa ja taidossa voi olla monta tasoa. Keskustelus- 
sa perinteen välittymisestä on tärkeä käsitellä jatkuvuutta ja katkok- 
sia. 


Käsityön valmistaminen, jolla on jatkuvuutta 

Käsityön käyttötarkoitus, jolla on jatkuvuutta 

Entisaikojen käsityöt, joide muoto on uudistunut 
Entisaikojen käsityöt, joiden käyttötarkoitus on uudistunut 


Kysyin väitöstutkimustani varten muutamilta saamelaiselta käsi- 
työläisiltä, miten he ymmärtävät perinteisen käsityön (Guttorm 2001: 
148-171). ”Katarina”, yksi informanteistani vastasi: 


Kulttuurin säilyminen. Tunnen käsityön läheiseksi. Käsityö on osa elä- 
määni ja haluan puhua siitä. (Guttorm 2001: 164). 


”Katarina” näkee käsityön tekemisen prosessina, joka voi olla yksi kei- 
no säilyttää kulttuurin eri tasoja. Samalla hän näkee käsityöperin- 
teen jonkinlaisena säilyttämisen symbolina. Sara huomauttaa perin- 
netiedosta ja -taidosta kirjoittaessaan, että perinteisessä yhteisössä 
ei ole tietoa, jos ei ole tarvetta siihen (Sara 2003: 124-125). Yhteisö 
käyttää lähiympäristön luonnonantimia, koska kaikilla on tarve elää. 
Nykyajan saamelaiset käsityöläiset ovat tietoisia siitä, että nykyaika- 
na valmistettavat perinteiset käsityöt ovat olleet perinteisessä yhteis- 
kunnassa tärkeitä selviytymisvälineitä (Guttorm 2001: 148—164). He 
mainitsevat konkreettisesti vaatteita, veitsiä ja kauhoja (ibid 148). ”Ir- 
ma” näyttää erästä kauhaa (guksi) ja sanoo: 


Esimerkiksi tämä guksi on perinteinen, vaikka olen laittanut siihen uusia 
materiaaliaaleja [...] Muuten, jos käsityön materiaali ja malli ovat perin- 
teisiä, silloin se minun mielestäni on perinteinen käsityö. (Guttorm 2001: 
149.) 


Käsityöläiset uskovat, että saamelaiset käsityöt voivat samalla olla 
myös nykyaikaisia tai että niillä voi olla nykyaikaisia muotoja. Työs- 
kentely perustuu perinteiseen saamelaiseen käsityöhön, ja kun käsi- 
työläinen valmistaa sellaista käsityötä, jollaista on valmistettu myös 

perinteisessä yhteiskunnassa, niin myös valmistusprosessi on itses- 
tään selvästi perinteinen. Näin ”Ibba” selvittää tätä asiaa: 


Ihminen antaa itsensä kokonaan [perinteisen käsityön tekemiseen, kirjoit- 
tajan lisäys]. Se on meidän kulttuuriamme. Se on meidän, koska sen on 
perinteistä. Meidän esi-isämme ovat luoneet sen, minun åhko ja adla ovat 
luoneet sen, minun isäni ja äitini ovat luoneet sen. (ibid 148). 


Ibba korostaa, että itse käsityön tekeminen on saamelaista perin- 
nettä, eikä perinteessä ole oleellista se, mitä siitä seuraa. Hän pitää 
perinteenä itse tekemistä, ja ymmärrän hänen ajatuksesa niin, että 
hänen mielestään itse käsityön tekemisen prosessi korostaa kulttuu- 
rin jatkuvuutta. Ibban mainitsemat perinteiset esineet ovat perheen 
yksityisomistuksessa, suvun hallussa tai saamelaisten hallussa. Se mi- 
kä käsityön tekemisestä ”seuraa”, Ibbaa lainatakseni, on saamelaista 
kulttuuria, jonka kantaja hän on henkilökohtaisesti ja jonka hän on 
perinyt. 

Jos Irman ja Ibban näkemyksiä verrataan keskenään, voidaan huo- 
mata, että molempien mielestä perinne liittyy esineisiin. Guksion esine, 
jota on valmistettu aikaisemmin ja jota saamelaiset ovat valmistaneet. 
Käsityöläiset ymmärtävät perinteeksi sekä käsityöesineet sinän- 
sä että niiden valmistamisen ja käyttämisen. Jos perinnetietoa tar- 
kastellaan prosessina, nähdään, että itse guksi on perinteen sisältö. Sa- 
malla se myös välittää tietoa, jota guksissa näemme ja tulkitsemme. 
Katsomme, mitä guksi meille kertoo. 


Uudet tiedonlähteet — mihin ne pystyvät? 


Palaamme tarkastelemaan sitä, miten voimme käyttää perinnetietoa. 
Lähtökohtamme tieto, joka on välittynyt meille esineiden välityksellä 
tai suullisesti kysymme nyt, onko käsityötaidossa ja siihen liittyneessä 
tiedossa jatkuvuutta. Perinnetiedon kerääminen ja välittäminen kir- 
jallisesti voi olla merkkinä siitä, että välittymisessä ei ole jatkuvuutta, 
vaan jonkinlainen katkos. Giddens kutsuu tällaista ilmiötä diskonti- 
nuiteetiksi eli epäjatkuvuudeksi. Se tarkoittaa, että välittyminen ei ta- 
pahdu suoraan, ja muisto saa uuden merkityksen. Englannin kielessä 

erotetaan toisistaan memory ja recall. Nämä käsitteet voisi ehkä kään- 
tää ruumiilliseksi muistoksi (saam. rumaslas muitu) ja mieleen palaut- 
tamiseksi (saam. muittaseapmi). 

Esimerkki: Muuan Jokkmokissa asuva mies oli alkanut vamistaa 
rekiä. Kuulin hänen kertovan radiossa, että hän oli alkanut pitää saa- 
melaisen reen valmistamisen kursseja. Kuuntelin, mitä hän kertoi tai- 
tonsa oppimisesta. Ihmettelin, mitenkä oli mahdollisesta, että hän oli 
heti oppinut reenvalmistustaidon, vaikka ei ollut tehnyt yhtään rekeä 
aikaisemmin. Hän kertoi, että oli lapsena ollut apulaisena rekiä te- 
kevälle isälleen; hän nouti isälleen kaikenlaisia tarveaineita ja seura- 
si isänsä työskentelyä. Hän kuuli, miten isä aina neuvoi, että nyt pitää 
hakea fiera ja muita tarvikkeita, ja sillä tavalla hän oli työskentelys- 
sä mukana. Lisäksi hän korjasi rikki menneitä rekiä isänsä apuna. Isä 
neuvoi poikaansa suullisesti ja omalla esimerkillään. Poika pääsi käyt- 
tämään rekiä ja korjaamaan niitä. Mutta hän ei ollut koskaan ollut 
valmistanut uutta rekeä ennen eläkkeelle pääsyään. Tajusin, että reen 
korjaaminen oli miehellä varmasti myös ruumiillisessa muistissa, sil- 
lä hän on itse ollut rekityömaalla. Kun hänen piti itse 50 vuotta myö- 
hemmin valmistaa reki, hänen täytyi muistella isänsä neuvoja, palaut- 
taa mieleensä isän huomioita ja lisäksi tarkastella rekiä, jotta hän itse 
oppisi valmistamaan niitä. Miehen tarinasta saatoin päätellä, että se- 
kä hän itse että hänen isänsä olivat käyttäneet rekeä ja tienneet, miten 
reen pitää kulkea lumessa. Kun hän aikuisena alkoi valmistaa rekiä, 
hänen omat rekensä olivat apuna käsityötaidon mieleen palauttami- 
sessa. Reki oli väline, jonka avulla hän saattoi muistaa sekä käsityön 
tekemisen että sen käyttämisen. Reentekijällä oli siis kaksi apuneu- 
voa, joiden avulla hän saattoi uusintaa perinteistä taitoa: hän oli näh- 
nyt isänsä työskentelevän ja hänellä oli vanhoja rekiä, joita hän saat- 
taa tarkastella. Abjorn Klepp erottaa toisistaan nämä kaksi apuneuvoa 
sen perusteella, että edellinen edellyttää henkilökohtaista yhteyttä, jäl- 
kimmäinen taas ei (Klepp 1980: 204). Kun käsityöläinen alkaa tehdä 
käsityötä, hän samalla uusintaa perinnetaitoa. Perinne edellyttää in- 
himillistä yhteyttä taidon välittymiseksi. Mutta myös itse esine on pe- 
rinnetiedon välittäjä (ibid.) ja perinnetiedon lähde. 

Toinen esimerkki: Eräs oppilaani kertoi minulle, että kun hänen 
täytyi hapsuttaa oman hääpukunsa huivi, hänen piti purkaa vanhan 
huivin hapsuja oppiakseen itse solmimaan niitä. Hän ei ollut koskaan 


384 


Käsityö- ja kulttuuriperintö ja sen omistaminen 


Kuva 2: Voimme 
katsomalla oppia 
joitakin käsityön 
ulottuvuuksia, 
esimerkiksi käsi- 
työn käyttöä, ja 
toisaalta voimme 
katsomalla oppia 
hallitsemaan kä- 
sityötaitoa. Vaik- 
ka saamelaiset 
ovat lopettaneet 
peskien valmis- 
tamisen, niiden 
käyttämisen taito 
on säilynyt. Näin 
myös niiden om- 
pelemiseen liit- 
tyvää tietoa voi- 
daan säilyttää. 


oppinut huivin hapsuttamista eikä hänellä ollut ketään, jolta hän olisi 
voinut kysyä neuvoa. Hänen perinnetietonsa oli sidoksissa esineeseen 
ja sen käyttöön, ja hän yritti saada haltuunsa käsityöperinteen sisäl- 
tämän tiedon alkamalla itse solmia hapsuja. Huivi oli tiedon välitty- 
misen välikappale. Hänen lähiympäristössään huivin hapsuttamisen 
taito oli katkennut, mutta huivin käyttämisen taito oli säilynyt. Silloin 
valmis huivi toimi ”kirjoituksena” jonka perusteella hän saattoi näh- 
dä, miten huivi pitää hapsuttaa. 

Joillakin paikkakunnilla saamelaiset eivät tunne käsityön työtapoja 
eikä ympäristössä ole nähtävillä käsitöitä. Silloin voi sanoa, että käsi- 
työn valmistamisessa ja käyttämisessä on katkos. Esine voi löytyä jos- 

tain säilöstä ja päätyä vanhan perinteen ”kirjalliseksi” lähteeksi. Jos 
käsityötä aletaan taas valmistaa ja sitä kautta uusia käsitöitä alkaa taas 
ilmaantua saamelaisten keskuuteen, silloin käsityöperinne on elvy- 
tetty. Nämä esimerkit osoittavat, että on olemassa erilaisia katkoksia: 
katkoksia esineen käyttämisessä ja katkoksia valmistamisessa. Kun jo- 
tain perinnettä elvytetään, perinne saa uuden merkityssisällön, jossa 
arvostus on yleensä tärkeällä sijalla. 


Uudelleen rakentaminen 


Jotkun entisaikojen tiedot ovat omana aikanaan — jolloin tietoa on 
käytetty ja välitetty eteenpäin — olleet perinnetietoa ja taitoa. Nyky- 
ajalta on esimerkkejä siitä, että otamme uudelleen käyttöömme tiet- 
tyjä tapoja ja esineitä, jotka ovat jo jääneet käytöstä, vaikka niitä vielä 
löytyykin ihmisten säilöistä ja niiden käyttämisestä voi lukea kirjalli- 
suudesta. Voiko silloin sanoa, että ne ovat nykyajan perinnettä? Kaikki 
saamelaisen käsityön osa-alueet eivät suinkaan ole enää käytössä ny- 
kyajan arjessa. Perinnetiedon käyttöön ottamisessa on eroja. On sel- 
laista perinnetiedon käyttöä, joka on ollut voimassa nykypäivään asti 
ja on katkoksen jälkeen käyttöön otettua perinnetietoa. Kutsun näitä 
käyttööonottamisen eri tapoja rekonstruktioksi ja hengen elvyttämi- 
seksi. 

Kosimisen ja häiden kontekstista on hyviä esimerkkejä siitä, mi- 
ten rituaali voi saada uutta sisältöä, jota joidenkin mielestä voi kut- 
sua folkloreksi. Grete Bergstrom on käyttänyt käsitettä uusperinne 
(retradisjonaliseren), joka hänen mielestään heijastaa moderniteet- 
tia. (Bergstrom 2001: 116). Uusperinne merkitsee perinnetietojen ja 
taitojen uudelleentulkintaa, soveltamista uusiin tiloihin ja soveltami- 
sen kautta syntyneitä nykyajan malleja ja tapoja. Kosimisen voi näh- 
dä myös näytelmänä. Näytelmällisiä udelleentulkintoja ei kuitenkaan 
aina voi kutsua perinteeksi. Perinteen välittämisessä on nimittäin yksi 
ehto: se, että jotain on kestänyt nykyaikaan asti. 

Kristine Nystad näkee kosiomatkarituaalin käyttöön ottamisen 
kulttuurin uudistumisena (Nystad 2004: 196). Miten sitten voi tie- 
tää, onko jokin rituaali tai toimi ”tosi” vai teeskennelty? Käytännölli- 
nen tieto, joka on välittynyt sukupolvelta toiselle, ei ole välittynyt vain 

siksi, että ”niin on tehty aina”, vaan se on myös muuttunut sitä mukaa 
kuin ihmisten väliset sopimukset ovat muuttuneet. 

Sarvilakki on esimerkki käsityöperinteen katkeamisesta ja uudel- 
leen käyttöön ottamisesta. Sarvilakki oli saamelainen naisten päähi- 
nemalli, joka oli käytössä suunnilleen 1700-luvun keskivaiheilta 1900- 
luvun alkuun asti (Guttorm 2007: 205—228). Sen käyttöaika oli näin 
ollen noin 150 vuotta, ja voi sanoa, että tuona aikana saamelaisilla 
naisilla oli tapana valmistaa ja käyttää sarvilakkeja. Nykyaikanakin 
on vielä muutamia, jotka muistavat sarvilakkien käytön ja osaavat 
kertoa, miten niitä valmistettiin, ja he tietävät lisäksi senkin, miten 
erityiset häälakit ja lasten lakit erotettiin tavallisista arkilakeista. Saa- 
melaiset eivät kuitenkaan enää voi omien ruumiillisten kokemuksen 
kautta kertoa yhtä tärkeää sarvilakin käyttöön liittyvää tietoa, joka on 
ehkä jäänyt heille muistiin muulla tavalla ja jonka he ovat kuulleet ja 
perineet, nimittäin sitä, että sarvilakki on ”syntiä”. Tämä tieto kertoo 
mahdollisen syyn siihen, että lakki on jäänyt pois käytöstä. Sarvilak- 
keja katsomalla voimme nykyaikana tulkita ja selittää lakkiperinteen 
kehitystä. Lakit itsessään kertovat siitä, millä tavalla ne on valmistettu 
ja minkä muotoisia ne ovat. Voimme myös ommella lakkeja ja näin 
huomata niissä joitain puolia, joita emme täysin ymmärtäneet pelkäs- 
tään katsomalla. Voimme laajentaa tietoamme lukemalla toisten kir- 
joituksia lakeista, tulkita niitä, katsoa niiden kuvia jne. Mutta kaiken 
tämän jälkeenkin mieleemme voi jäädä epäselvyyksiä. Jos nyt alamme 
ommella sarvilakkia, niin huomaamme, että olemme rekonstruoineet 
vanhan mallin, mutta olemmeko elvyttäneet vanhan ”perinteen”? Jos 
päättelemme, että on kyse vanhan elvyttämisestä, tulee esiin toinen 
kysymys: minkä ajan perinteestä ja minkä seudun perinteestä on ky- 
se? Huomaamme, että voimme jollain tavoin selittää lähteiden (sar- 
vilakit, tekstit ja kuvat) perusteella, millainen sarvilakki oli, miten ja 
millä seuduilla sitä käytettiin ja millainen merkitys sillä oli entisajan 
naisille, kuten olen tehnyt kirjoituksessani ”Ebmos nissonolmmos 
dårbbasa håmålas gahpira — lädjogahpiriid håmit ja hearvvat 1800- 
logu ålggus” (Guttorm 2007: 205—228). Mutta emme voi tåysin sel- 
vittåå, miten lakin muoto on kehittynyt ja miten sitå on kåytetty eri 
konteksteissa. Voimme esittåå vain arveluja (ibid: 225—226). Olenkin 
arvellut, että 1800-luvun alun lakin malliin kuului harvempia osasia 
kuin nykyiseen. On vaikea kutsua nykyaikana valmistettu sarvilakkia 

”perinteiseksi” lakiksi, koska tiedot eivät ole vålittyneet sukupolvelta 
toiselle. Kun nykyaikana taas alamme valmistaa sarvilakkeja, emme 
elvytä vanhaa perinnettä, vaan tulkitsemme vanhaa perinnettä nyky- 
ajan silmin ja annamme sille uuden sisällön. Jos tämä taito taas siirtyy 
eteenpäin ja otetaan käyttöön, siitä voi tulla uusperinnettä. 

Kun yhteisöön ilmaantuu refleksiivisyyttä, silloin perinne astuu 
uusien merkitysten tilaan. Millainen yhteys ja merkitys perinteillä on 
nykyaikana? Perinteitä käytetään nykyisin tulkitsemalla, kokeilemalla 
tai selittämällä, miksi niiden säilyttäminen on tärkeää (Thörn 1999: 
27; Giddens 1994: 60—63). Esimerkiksi sarvilakkeja koskevat tiedot 
ovat arvokkaita osana yhteistä historiaamme ja muotoiluhistoriaam- 
me samalla tavoin kuin muutkin muotoilun historiat, joiden avul- 
la ihmiset hahmottavat nykyaikaa. Kun nykyaikana tarkastelemme 
menneen ajan perinteitä ja rakennamme niiden perusteella uusia, sil- 
loin otamme tietoa itsellemme takaisin ja hallitsemme sitä omilla eh- 
doillamme. 


Tietojen välittyminen käsitöiden ja käsityön 
tekemisen välityksellä 


Alussa osoitettiin, että perinne edellyttää tietoa, jolla on jatkuvuutta. 
Siinä on osia, jotka seuraavat prosessia. Rolfin näkemyksen mukaan 
perinteen pitää olla välittynyttä, jos sitä yleensä kutsutaan perinteeksi 
(Rolf 1991: 140). Se merkitsee myös, että tiedolle, joka näin tulee vä- 
litetyksi, karttuu jatkoa. Mutta Rolf näkee myös, että sisällön, välitty- 
misen ja lopputuloksen kesken täytyy olla jatkuvuussuhde. Se, millai- 
nen sisältö tiedolla on, on tärkeää sen kannalta, millaisia välittämisen 
keinoja valitaan. On monenlaisia sisällön välityskeinoja, ne voivat olla 
verbaalisia, teknisiä tai esineellisä (esineitä, jotka sellaisinaan välittä- 
vät jotakin). 

Väitöstutkimuksessani esimerkkinä oli nähppi. Se on lypsyssä käy- 
tettävä perinteinen lypsykauha. Itse nähppi on sisältö, jos perin- 
ne ymmärretään esineiden kautta. Nåhppi-perinteen jatkuvuudessa, 
sen välittymisessä sukupolvelta toiselle on eri keinoja: raaka-aineiden 
hankkiminen, valmistaminen ja käyttäminen. Ensiksi on katsottava, 
miten perinteistä nåhppia käytetään lypsettåesså ja kuinka nähppi on 

toiminnassa lypsämisen välineenä ja työkaluna. Se, joka osaa lypsää, 
välittää kyllä hänkin perimäänsä nåhppia, mutta korostus taidon siir- 
tämisessä on lypsämisessä. Hän myös neuvoo, miten nåhppia täytyy 
käsitellä, jotta lypsäminen onnistuu. Hänen pitää myös arvioida, mil- 
lainen nåhppi on hyvä lypsämiseen ja hänen pitää neuvoa sitä, joka 
aikoo valmistaa lypsäämiseen kelpaavan nähppin. Seuraava askel on 
se, että nåhppi itsessään on lopputulos, ja nähppin valmistaminen ta- 
pahtuu tiedonvälittämisen hengessä. Lypsytaito on tärkeä nähppin 
valmistuksessa, ja tässä yhteydessä voikin ajatella, että lypsäminen toi- 
mii käsityön tekemisen välikappaleena. Nähppin valmistuksen ollessa 
prosessi ja nähppin itsessään perinnetaidon välittämisen lopputulos, 
myös tarveaineet ja niiden hankinta ovat tärkeitä taitoja, ja ne puoles- 
taan ovat sidoksissa paikallisen seudun tuntemukseen. Edellå on to- 
dettu, että käsityön tekeminen on keino ja nåhppi on tiedonvälityksen 
prosessin lopputulos. Mutta jos tänään joku, joka ei osaa valmistaa 
nähppia, haluaisi elvyttää sen valmistamisen taidon, edellyttääkö se 
henkilökohtaista yhteyttä jonkun kanssa, joka osaa neuvoa häntä? Jos 
reen valmistuksesta on kuvattu elokuva, eikö ole mahdollista toimia 
sen mukaan, kun vielä itse esine on oppimisen apuna? Se on tietenkin 
mahdollista, ja onkin syytä korostaa, ettei perinnetaidon motoriikan 
välittäminen aina edellytä henkilökohtaista yhteyttä. Se reentekijä, 
josta aiemmin on kerrottu, käyttää muistoa isästään ja itse rekiä apu- 
na käsityön tekemisessä. Myös Klepp, joka on kirjoittanut, miten pe- 
rinnetieto siirtyy esineiden välityksellä, näkee tämän ulottuvuuden 
ja päättelee, että tiedon välittämisen eri kategoriat pikemminkin toi- 
mivat kaavioina kuin kuvaavat koko välitysprosessin ”totuutta” (ks. 
Klepp 1980: 204-205). 

Mutta jos nähppia ei käytetä nimenomaan lypsämiseen, silloin 
nähppi ei ole lypsytyökalu. Merkitseekö se silloin sitä, että perinne- 
tieto ja taito katkeaa? Että nähppin valmistusta ei voi kutsua perin- 
netiedoksi ja -taidoksi, jos työ, jonka välineeksi esine on tarkoitet- 
tu, ei enää ole tarpeellista? On ulottuvuuksia, jotka jatkuvat, vaikka 
käsin lypsäminen on loppunut. Nåhppin valmistaminen jatkuu, saa- 
melainen muotoilu jatkuu ja saamelainen tapa arvioida muotoilua 
jatkuu. Väitän, että vaikka nåhppi on alun perin valmistettu lypsyä 
varten, se on samalla edistänyt saamelaisten kykyä arvioida muotoi- 

lua. Vaatimien lypsämisen käytäntö loppui jo 1800-luvun lopussa tai 
1900-luvun alkupuolella, mutta saamelaiset ovat jatkaneet lypsykau- 
hojen valmistusta. Näin itse käsityötaito on tullut sisällöksi perinne- 
tiedon ja -taidon siirtämisessä. Lypsäminen taas on olennaista tietoa 
nähppin valmistustaitoa opetteleville käsityöläisille, ja sen he oppivat 
kokeneilta lypsäjiltä ja lypsytaidon välittäjiltä. Niin voimme päätellä, 
että perinnetaito jatkuu silloin, kun prosessin lopputulos on nähppi. 
Sopimus tarkoituksenmukaista muotoilusta voi tulla hyvin lähelle sitä 
sopimusta, joka oli voimassa sillon, kun nåhppi oli lypsämiseen käy- 
tetty väline. 

Johdanto 


Saamelaisten ja muiden alkuperäiskansojen yhteiskunnallinen asema 
on lähtökohtaisesti jännitteisessä suhteessa ihmisoikeuksiin. Saame- 
laisilla, kuten muilla maailman alkuperäiskansoilla, on jo vuosisatoja 
ollut niiden oma tapaoikeuteen pohjautuva oikeusjärjestelmänsä. Ih- 
misoikeudet puolestaan ovat kehittyneet vasta toisen maailmansodan 
jälkeen kansainvälisesti turvattuina oikeuksina, ja niiden historialli- 
nen taustaideologia on voimakkaasti sidoksissa eurooppalaisten kan- 
sojen käsitykseen toimivasta ja oikeudenmukaisesta yhteiskunnasta ja 
siitä, mikä oikeuden ja oikeusjärjestyksen rooli tässä yhteiskunnassa 
tulisi olla.! 

Kun ihmisoikeusnormisto alkoi kehittyä erityisesti Yhdistyneis- 
sä Kansakunnissa (YK) toisen maailmansodan jälkeen, tämä jännite 
tuli selvästi esiin. YK:n 1948 Ihmisoikeusjulistus ja muut kansainvä- 
liset ihmisoikeusasiakirjat perustuivat ajatukseen, että yhteiskunnat 
kehittyvät parhaiten, kun kaikkien niiden jäsenten muodollinen ja 
tosiasiallinen tasa-arvo varmistetaan. Tämä ei jättänyt tilaa vähem- 
mistöryhmien tai alkuperäiskansojen oikeuksien edistämiselle, joten 
ihmisoikeusnormisto toimi pääosin yhteiskunnallisena voimana, joka 
pyrki sulauttamaan alkuperäiskansat ja vähemmistöt yhteiskunnan 
valtaväestöihin. Toisaalta, kun alkuperäiskansojen liike järjestäytyi ja 
alkoi aktiivisesti ajaa ihmisoikeuksiaan erityisesti YK:n sisällä, ne saa- 
vuttivat nopeassa tahdissa monia tavoitteitaan juuri ihmisoikeusjär- 
jestelmän kautta. Tällä hetkellä alkuperäiskansat itse pitävät ihmisoi- 
keusjärjestelmää hyvin suuressa arvossa, koska se takaa niille monia 
eri tason oikeuksia ja turvaa ja edistää niiden oikeudellista asemaa 
suhteessa valtioon, jossa ne asuvat. 

Tässä artikkelissa tarkastellaan ensin lyhyesti saamelaisia koske- 
van ihmisoikeustutkimuksen historiaa ja nykyistä tilannetta Suomes- 
sa. Oikeustieteessä saamelaisia koskeva tutkimus voi tapahtua monen 
eri oikeudenalan näkökulmasta (esimerkiksi valtiosääntöoikeuden 
tai oikeushistorian”) tai tutkimalla saamelaisten omia oikeuskäsityk- 
siä tai heidän omaa tapaoikeuttaan.? Nopeimmin kehittyvä oikeus- 
tieteellisen tutkimuksen alue saamelaisten näkökulmasta ovat kui- 
tenkin ihmisoikeudet, jotka nykyään takaavat saamelaisille ja muille 
alkuperäiskansoille oikeuksia niiden asuinvaltioissa. Tärkeää on myös 
pohtia, onko ihmisoikeustutkimus ylipäätään tärkeä tieteellinen tut- 
kimusala saamelaisten näkökulmasta, ja jos on, niin miten ihmisoi- 
keustutkimus voi edistää muuta saamelaisiin liittyvää tieteellistä tut- 
kimusta. 

Tämän jälkeen pohditaan tarkemmin, minkälaiseen tutkimuksel- 
liseen paradigmaan ihmisoikeustutkimus sijoittuu oikeustieteen yh- 
tenä osa-alueena. Koska ihmisoikeustutkimus on osa kansainvälisen 
oikeuden tutkimusta, se jakaa ne haasteet ja mahdollisuudet, joita 
kansainvälisen oikeuden tutkimus kohtaa. Ihmioikeustutkimuksen 
tutkimusmenetelmää havainnollistetaan tarkastelemalla, minkälai- 
sia oikeuksia Kansalais- ja poliittisia oikeuksia koskeva yleissopimus 
(KP-sopimus)* antaa alkuperäiskansoille. Tämän sopimuksen artik- 
lojen tutkiminen havainnollistaa ihmisoikeustutkimuksen metodia ja 
sen tutkimuskohteen dynaamisuutta. Esimerkillä pyritään avaamaan 
muille saamentutkimuksen osa-alueille niitä haasteita ja mahdolli- 
suuksia, joita ihmisoikeustutkimukseen sisältyy. 


Ihmisoikeustutkimus ja saamelaiset 


Vaikka Suomi on ollut aktiivisesti mukana YK:n ihmisoikeustyössä, 
ihmisoikeudet nousivat Suomen oikeusjärjestyksessä keskiöön vasta 
kun Suomi tuli Euroopan ihmisoikeussopimuksen jäseneksi vuonna 
1990. Euroopan ihmisoikeussopimus saatettiin Suomessa voimaan 
laintasoisena, ja sillä oli kaikista Suomen ratifioimista ihmisoikeus- 
sopimuksista voimakkain vaikutus Suomen oikeusjärjestykseen. Tä- 
mä johtuu pääasiassa siitä, että sopimusta valvova Euroopan ihmisoi- 

keustuomioistuin tekee oikeudellisesti sitovia päätöksiä. Ihmisoikeu- 
det alettiin tämän jälkeen ottaa paljon vakavammin Suomessa, mikä 
vuorostaan näkyi myös ihmisoikeustutkimuksen aktivoitumisessa. 

Tähän samaan ajankohtaan ajoittuu myös vähemmistöjen ja alku- 
peräiskansojen oikeuksien yleinen arvonnousu kansainvälisessä poli- 
tiikassa. Erityisesti 1989 ILO:n alkuperäiskansasopimuksen valmistu- 
minen‘ ja vuoden 1992 YK:n vähemmistöjulistuksen? hyväksyminen 
viitoittivat tietä näkemykselle, jonka mukaan yhteiskunta on kestä- 
vämmällä perustalla, kun vähemmistöjen oikeus erilaisuuteen tun- 
nustetaan. 

Nämä molemmat oikeudellisesti merkitykselliset kehityskulut — 
jotka liittyivät laajemmassa katsannossa kylmän sodan päättymiseen 
— avasivat tien suomalaiselle vähemmistö- ja alkuperäiskansaoikeus- 
tutkimukselle. Suomessa tienraivaajina toimivat Pohjoisen ympäris- 
tö- ja vähemmistöoikeuden instituutin (PYVT)$ tutkijat — Lauri Han- 
nikainen, Frank Horn ja Kristian Myntti — jotka kirjoittivat paljon 
vähemmistö- ja alkuperäiskansojen oikeuksista.? Kristian Myntin väi- 
töskirja vuodelta 1998 ”Minoriteters och urfolks politiska rättigheter: 
En studie av rätten för smä minoriteter och urfolk till politiskt delta- 
gande och själybestämmande”" oli ensimmäinen erityisesti alkupe- 
räiskansojen ja vähemmistöjen ihmisoikeuksia käsitellyt väitöskirja 
Suomessa. Äbo Akademin ihmisoikeusinstituutti otti myös aktiivisen 
roolin alkuperäiskansoihin liittyvässä oikeudellisessa tutkimuksessa 
erityisesti silloisen johtajansa Martin Scheininin johdolla." Muita sel- 
vityksiä ovat Ulla Aikio-Puoskarin raportti ”Saamenkielen ja saamen- 
kielinen opetus Pohjoismaissa sekä raportti saamelaisten kielellisistä 
ihmisoikeuksista Pohjoismaiden kouluissa? sekä hänen ja Merja Pen- 
tikäisen englanninkielinen ”The Language Rights of the Indigenous 
Sami in Finland — under Domestic and International Law”. Molem- 
mat julkaistiin vuonna 2001.'? 

Alkuperäiskansojen oikeuksiin yleisesti keskittynyt tutkimustoi- 
minta on säilynyt vireänä sekä PYVI:ssä, Lapin yliopiston oikeus- 
tieteiden tiedekunnassa, Äbo Akademin ihmisoikeusinstituutissa ja 
Turun sekä Helsingin yliopiston oikeustieteellisissä tiedekunnissa. Al- 
kuperäiskansojen ihmisoikeuksien alaan liittyviä väitöskirjatöitä on 
käynnissä useampikin” ja tutkimus jatkuu edelleen vireänä.'* PYVI 
on saanut rahoituksen useampaankin alkuperäiskansojen ja saame- 

laisten oikeuksia tutkivaan hankkeeseen, joissa on erityisesti tutkittu 
alkuperäiskansojen ml. saamelaisten ympäristöllisiä oikeuksia." 

Pohjoismaisen saamelaissopimusluonnoksen valmistuminen 
vuonna 2005 lisäsi kiinnostusta tutkia tarkemmin saamelaisten yk- 
silöllisiä ja kollektiivisia ihmisoikeuksia.'* Ylipäätään mietintö, jos- 
sa Pohjoismaisen saamelaissopimusluonnoksen tarvetta perustellaan, 
käsittää erittäin kattavan selvityksen, mitkä kansainväliset ihmisoi- 
keussopimukset ja muut instrumentit soveltuvat saamelaisiin ja millä 
tavalla.” Tällä hetkellä Lapin yliopiston oikeustieteiden tiedekunnan 
toimesta valmistellaan oppikirjaa saamelaisiin liittyvistä oikeudellisis- 
ta kysymyksistå.!? 


Miten ihmisoikeustutkimus voi edistää 
muuta saamentutkimusta? 


Saamentutkimus määrittyy nimensä mukaisesti tutkimuskohteen- 
sa kautta, tieteellisenä tutkimuksena, joka jollain tavoin kohdistuu 
saamelaisiin. Koska saamelaiset ovat alkuperäiskansoja, jotka artiku- 
loivat vaateensa kollektiivisena ja yksilöllisenä ihmisoikeusasiana, on 
erittäin vaikeasti perusteltavissa tutkia saamelaisten oikeudellista, po- 
liittista tai kulttuurista todellisuutta vailla mitään tietämystä ihmis- 
oikeuksista. Koska saamelaiset itse pyrkivät parantamaan sosiaalis- 
poliittista asemaansa ihmisoikeusvaateilla, jotka kohdistuvat muihin 
paikallisiin toimijoihin, valtioon, kansainvälisiin elimiin ja toimijoi- 
hin, on vaikea kuvitella, että saamelaisia tutkivat tieteet voisivat jättää 
tämän huomiotta. Yksinkertaistaen: ihmisoikeudet ovat tärkeitä kai- 
kelle saamentutkimukselle, koska saamelaiset itse nostavat ne esiin. 
Lisäksi on huomattava, että saamelaisia koskevat ihmisoikeusinstru- 
mentit, kuten esimerkiksi YK:n vuoden 2007 julistus alkuperäiskan- 
sojen oikeuksista"? (tai Pohjoismainen saamelaissopimusluonnos, 
joka jossain vaiheessa etenee neuvotteluvaiheeseen asti), käsittelee 
kaikkia mahdollisia saamelaisiin liittyviä elämänaloja. 

Toisaalta on tärkeä myöntää, että vaikka ihmisoikeustutkimus on 
välttämätön kaikille saamentutkimuksen osa-alueille, ihmisoikeus- 
tutkimus voi harvoin tarjota mitään kiistattomia objektiivisia tut- 
kimustuloksia. Tämä johtuu jo siitä, että ihmisoikeustutkimuksen 

pääasiallinen tutkimuskohde — ihmisoikeussopimukset ja niiden yk- 
sittäiset artiklat — on ilmaistu kansainvälisissä ihmisoikeussopimuk- 
sissa hyvin lavealla ja yleisellä kielellä, joten niille on vaikea antaa yksi- 
selitteistä kaikkien toimijoiden hyväksymää sisältöä. Tämä ei tarkoita, 
että yksittäisen ihmisoikeussopimuksen artikloille voidaan antaa mi- 
kä sisältö tahansa. Esimerkiksi Euroopan ihmisoikeustuomioistuin 
on oikeuskäytäntönsä kautta täsmentänyt monien Euroopan ihmisoi- 
keussopimuksen artiklojen sisältöä. KP-sopimusta valvova ihmisoi- 
keuskomitea on pystynyt tarkentamaan alkuperäiskansoille tärkeää 
sopimuksen vähemmistöartiklaa (artikla 27)” eri toimintamuotojen- 
sa kautta, kuten jäljempänä osoitetaan. Tietyt ihmisoikeussopimukset 
ja -instrumentit siis omaavat vahvan institutionaalisen valvontame- 
kanismin, joka tuottaa yhteisymmärrystä siitä, mikä tiettyjen ihmis- 
oikeusartiklojen tarkempi sisältö on. 

Ihmisoikeuksien luonne yleisinä ja väljinä artikulointeina mahdol- 
listaa helposti niiden käytön mitä erilaisimmissa tilanteissa. Mones- 
ti saamelaiset ja muut alkuperäiskansat joutuvat nostamaan ihmisoi- 
keudet esiin siinä vaiheessa, kun voimakkaampi vastapuoli kuten 
valtio jatkaa/sallii esimerkiksi poronhoidolle haitallisia metsähakkui- 
ta vastoin saamelaisten mielipidettä.? Ilman ihmisoikeusriitauttami- 
sen mahdollisuutta alkuperäiskansat joutuisivat ikään kuin ratkaise- 
maan kiistansa vastapuolen pelisääntöjen ja instituutioiden eli valtion 
ja sen tuomioistuinlaitoksen kautta. Ihmisoikeudet kansainvälistävät 
riidan. Kun alkuperäiskansa on käynyt läpi kotimaiset oikeussuoja- 
keinot, sen jäsenet voivat tietyissä tapauksissa nostaa kanteen tai ih- 
misoikeusvalituksen kansainväliseen tuomioistuimeen tai kvasi-juri- 
diseen elimeen asuinvaltiotaan vastaan. 

Toisaalta ihmisoikeuksien huono puoli on se, että ne mahdollista- 
vat hyvin monenlaiset käyttötavat, esimerkiksi riidan käynnistämisen 
ihmisoikeuksiin vedoten, vaikka itse vaateella ei olisi mitään tukea 
asianomaisessa ihmisoikeusjärjestelmässä. Ihmisoikeuskieli on mah- 
dollisimman huono ”isäntä” konfliktitilanteissa, koska se voi johtaa 
konfliktin syvenemiseen. Ihmisoikeuksien kieli on ehdotonta: sinulla 
joko on ihmisoikeus, ja vastapuolella taas velvollisuus totella tätä toi- 
sen oikeutta, tai sitten sinulla ei sitä ole. Se myös johtaa helposti kon- 
fliktin syvenemiseen siten, että riidan osapuolten asenteet kovenevat 
kun he kokevat toisen loukkaavan ihmisoikeuksiaan. 

Ihmisoikeustutkimuksen tärkeys saamentutkimukselle 
- näkökulmia 


Saamentutkimuksen pitäisi pystyä tunnistamaan ihmisoikeuksien 
tärkeys. Ihmisoikeustutkimuksen haasteena on välittää saamentut- 
kimukselle se äärimmäisen keskeinen merkitys, joka ihmisoikeuksil- 
la ja ihmisoikeustutkimuksella tulisi olla kaikelle saamentutkimuk- 
selle. Ihmisoikeuksien eristäminen laajemmasta yhteiskunnallisesta 
todellisuudesta joksikin, jota käsitellään tuomioistuinlaitoksessa tai 
ylipäänsäkin oikeudellisissa menettelyissä, sulkee pois ehkä keskei- 
simmät vaikutukset, joita ihmisoikeuksilla on: niiden vaikutukset saa- 
melaisen kulttuurin jatkuvasti rakentuvaan itseymmärrykseen, jota 
nykyään tuotetaan voimakkaasti juuri ihmisoikeuksien kautta. Tämä 
on ollut luonnollinen kehityskulku. Saamelaiset eivät ole kokeneet 
saavansa poliittisia vaateitaan läpi niillä pelisäännöillä, joita kansal- 
lisvaltiot ovat luoneet, joten he ovat kansainvälistäneet poliittiset vaa- 
teensa ihmisoikeuksien kautta. 

Toisaalta ihmisoikeustutkimuksen pitäisi pystyä välittämään muil- 
le saamentutkimuksen osa-alueille ihmisoikeuksien kompleksisuus 
osana laajempia oikeudellisia kokonaisuuksia. Saamentutkimus on 
ehkä tunnistanut sen tärkeyden pintatasolla — ovathan ihmisoikeus- 
vaateet arkipäivää saamelaisille — mutta eivät syvemmällä tasolla. Ih- 
misoikeustutkimuksen anti saamentutkimukselle olisikin syvemmän 
tason ymmärryksen välittäminen siitä, mitä ihmisoikeudet ovat, eli 
miten ihmisoikeustutkijat näkevät ihmisoikeudet jakamattomina, 
universaaleina ja toisistaan riippuvaisina niin, että yhtä ihmisoikeut- 
ta ei voi tarkastella erillään toisista oikeuksista. Tällä tavalla myös al- 
kuperäiskansojen esiinnostamat ihmisoikeudet asettuvat laajempaan 
normikokonaisuuteen, joka edesauttaa näkemään ihmisoikeusvaatei- 
den rajat — myös alkuperäiskansojen oikeuksien rajat. 

Ihmisoikeudet asettuvat vieläkin laajempaan kontekstiin eli siihen, 
että ihmisoikeudet ovat vain yksi osa kansainvälistä oikeutta, joka 
pääasiassa on edelleen valtiovetoinen oikeusjärjestys. Tämäkin auttaa 
asettamaan alkuperäiskansojen ihmisoikeusvaateet realistisempaan 
kontekstiin. Kollektiivinen ihmisoikeus, alkuperäiskansojen perustel- 
tu vaade itsemääräämisoikeudesta, joutuu väistämättä kohtaamaan 
kansainvälisen oikeuden periaatteet (kuten valtion alueellisen kos- 

kemattomuuden ja poliittisen yhtenäisyyden), jotka rajoittavat alku- 
peräiskansojen itsemääräämisoikeuden kehitystä täysimittaisena oi- 
keutena, mutta mahdollistavat ehkä pidemmällä aikavälillä rajoitetun 
itsemääräämisoikeuden olemassa olevien valtioiden sisällä. 

Ihmisoikeusnäkökulman välittämä kompleksisuus tulee ehkä sel- 
vimmin esille maanomistus- ja maankäyttöoikeuksista puhuttaessa. 
Kansainvälisen työjärjestön vuoden 1989 sopimus velvoittaa valtiot 
identifioimaan alkuperäiskansan kollektiiviset maanomistus- ja maan- 
käyttöoikeudet perinteisesti asuttamille alueille, ja tunnustamaan 
ne.” Tämä tuo esiin monenlaisia ongelmia. Eri maissa maanomis- 
tus- ja maankäyttöoikeudet ovat määräytyneet erilaisten historiallis- 
ten prosessien kautta, ja ne nauttivat voimakasta suojaa voimassaole- 
vassa oikeusjårjestyksesså. Ei ole helppoa ratkaista alkuperäiskansojen 
omistusoikeutta perinteisiin maa-alueisiinsa kansainvälisellä ihmis- 
oikeussopimuksella, joka periaatteessa neuvoteltiin yleismaailmalli- 
seksi. Lisäksi erilaiset kansainväliset sopimukset saattavat ohjata eri 
suuntiin. ILO:n vuoden 1989 sopimus rakentuu ajatukselle, että al- 
kuperäiskansoilla on maanomistus- ja maankäyttöoikeuksia tietyil- 
lä heidän perinteisesti asuttamillaan alueilla, ja että nämä oikeudet 
ovat kollektiivisia. Mutta näinhän ei nykyään aina ole. Saamelaisten 
omaksuessa enenevässä määrin vaikutteita valtakulttuureista, jotka 
perustuvat yksilöllistettyyn omistusoikeuteen, on vaikeampi ylläpitää 
kollektiivisia oikeuksia. Tämä tiivistyy kysymykseen, miten pitkälle 
yksittäinen saamelainen saa määrätä omaisuudestaan, jos oletetaan, 
että omistusoikeus on kollektiivinen eli viime kädessä ryhmän pää- 
tösvallan hallussa. Esimerkiksi Pohjoismaisessa saamelaissopimus- 
luonnoksessa — erona ILO:n 1989 alkuperäiskansasopimukseen — on- 
kin varattu tilaa sekä yksilölliselle että kollektiiviselle maanomistus- ja 
maankäyttöoikeuksille.” 

Ihmisoikeuksien syvällinen ymmärtäminen antaa kaikille saamen- 
tutkimuksen aloille laajemman näkökulman; ovathan ihmisoikeu- 
det universaaleja, jakamattomia, luovuttamattomia ja keskinäisriip- 
puvaisia. Koska alkuperäiskansojen oikeudet ovat osa ihmisoikeuksia, 
ne sijoittuvat osaksi tätä universaalia tutkimuksellista näkökulmaa 
ja voivat avata muille saamentutkimuksen aloille uusia tulkintaho- 
risontteja. Vaikka kansainvälisessä oikeudessa ei olekaan täydellis- 
tä yhteisymmärrystä siitä, mikä ryhmä on alkuperäiskansa, monis- 


399 


Timo Koivurova 


ta alkuperäiskansamääritelmän osa-alueista on suuri yksimielisyys.” 
Saamelaiset linkittyvät ihmisoikeuksien kautta 200—400 miljoonan 
ihmisen alkuperäiskansayhteisöön, joka on entistä tietoisempi oi- 
keuksistaan ja nykyään edistää niitä yhteisönä. Globalisaatio on siis 
totta myös muualla kuin talouden alalla. Tietyn alkuperäiskansan oi- 
keudellinen voitto toisella puolella maailmaa saattaa hyvinkin edistää 
myös saamelaisten oikeuksia, jos tämä voitto vaikuttaa alkuperäiskan- 
sojen ihmisoikeuksien kehittymiseen. Toisaalta esimerkiksi jo pelk- 
kä Pohjoismaisen saamelaissopimusluonnoksen aikaansaaminen on 
inspiroinut pohdiskeluihin eri puolilla maailmaa, miten transnatio- 
naalisten alkuperäiskansojen oikeuksia tulisi edistää. Paljon huomiota 
on saanut sopimusluonnoksen malli siitä, millä tavoin transnationaa- 
liset alkuperäiskansat voisivat tosiallisesti, vaikkeivät muodollisesti, 
olla sopimusosapuolen asemassa valtiosopimuksessa. 
Saamentutkimuksen tietyille tieteenaloille tärkeää olisi havaita 
se, miten ihmisoikeudet jäsentävät todellisuuden ja ohjaavat ajatte- 
lumme tiettyihin ”uomiin”; täten muuntaen samalla sosiaalisesti ko- 
ko ajan tuotettua todellisuutta. Hyvä esimerkki on jälleen KP-sopi- 
muksen artikla 27, joka suojaa vain perinteisiä alkuperäiskansojen 
harjoittamia elinkeinoja, ei uusia. Ihmisoikeuskomitea on joutunut 
monen yksilövalituksen (ja monesti itse asiassa juuri saamelaisen te- 
kemän) käsittelyn kautta tarkentamaan mitä vähemmistökulttuurin 
suojelu tarkoittaa alkuperäiskansoille. Yksilövalitukset ovat liittyneet 
valtion hyväksymään taloudelliseen toimintaan, joka alkuperäis- 
kansojen mielestä on uhannut niiden perinteistä elinkeinoa. Tämän 
ihmisoikeuskomitea on hyväksynyt. Se on katsonut, että juuri alku- 
peräiskansojen perinteisesti harjoittamat elinkeinot ovat niin kes- 
keinen osa niiden kulttuuria, että näiden elinkeinojen oikeudellinen 
suoja on keskeinen tapa, jolla artikla 27 voi edesauttaa näiden kult- 
tuurien suojelemista. Ihmisoikeuskomitea on hyväksynyt myös alku- 
peräiskansan harjoittaman elinkeinon perinteiseksi, vaikka sitä teh- 
dään modernin teknologian avulla (kuten poronhoitoa mönkijöillä 
ja moottorikelkoilla). Mutta jos elinkeino ei ole perinteinen tietyl- 
le alkuperäiskansalle, artikla 27 ei sitä suojaa, koska se ei komitean 
mukaan ole olennainen osa alkuperäiskansan kollektiivista kulttuu- 
ria. Tämä on saattanut johtaa ylikorostettuun perinteisten saamelais- 
elinkeinojen suosimiseen ja myös stereotyyppiseen kuvaan siitä, mi- 

tä saamelaisuus on. Toisaalta, ihmisoikeuskomitea on muuttamassa 
linjaansa niin, että alkuperäiskansoilla on itsemääräämisoikeus luon- 
nonvarojensa käytössä. Esimerkiksi öljynporaus alkuperäiskansojen 
perinteisillä mailla voisi näin olla täysin oikeutettua, jos vain alkupe- 
räiskansojen edustuksellinen elin niin päättäisi. 


Ihmisoikeustutkimus osana oikeustieteen tutkimusta 


Ihmisoikeustutkimus alkoi kehittyä oikeustieteen tutkimusalaksi vä- 
hin erin toisen maailmansodan jälkeen. Tämä johtui lähinnä siitä, että 
normatiivinen todellisuus muuttui. Erityisesti YK:n vuoden 1948 ih- 
misoikeusjulistus, jonka sisältö muunnettiin oikeudellisesti sitovaksi 
hyväksymällä kaksi yleismaailmallista ihmisoikeussopimusta vuonna 
1966, lisäsi kiinnostusta ihmisoikeustutkimukseen.” 

Ihmisoikeustutkimus on osa oikeustieteen tutkimusta. Oikeustie- 
teen valtavirran tutkimus on oikeusdogmatiikkaa, jossa tutkimus- 
kohteena on oikeudellisten normien alati muuttuva kokonaisuus eli 
oikeusjärjestelmä. Voimassa olevista oikeusnormeista ja oikeusjärjes- 
telmästä kokonaisuudessaan saadaan tietoa kussakin järjestelmässä 
määriteltävän oikeuslähdeopin sääntöjen mukaan. Oikeuslähdeoppi 
kertoo, mikä on kunkin oikeuslähteen (esim. lain tai tuomioistuimen 
tuomion) funktio ja niiden keskinäinen hierarkia (valtiosääntö on 
hierarkkisesti korkeammalla kuin tavallinen laki, jne.). Tavoitteena tai 
tiedonintressinä on yleensä voimassaolevan oikeuden systematisoi- 
minen tai sen sisällön selvittäminen tulkitsemalla normilauseita. Voi- 
massaolevan oikeuden systematisoinnin tarve perustuu siihen, että 
oikeusjärjestelmä on alituisessa muutoksen tilassa, ja täten se mahdol- 
listaa uusia tapoja jäsentää oikeusnormien alakokonaisuuksia. Yksit- 
täisten kansainvälisten sopimusten tai lakitekstien sisällön selvittämi- 
nen tähtää siihen, että tutkija voi tulkintasääntöjen pohjalta selvittää, 
mikä on paras tai parhaiten puolustettavissa oleva tulkintasisältö ky- 
seisille normilauseille. 

Koska ihmisoikeustutkimus on osa kansainvälisen oikeuden tut- 
kimusta, se jakaa tämän oikeuden alan erityiset haasteet ja mahdol- 
lisuudet. Kansainvälinen oikeus on määritelmänomaisesti valtioiden 

välistä oikeutta, joskin sen sääntelyala ja toimijat ovat lisääntyneet 
voimakkaasti. Kansainvälisen oikeuden erityisenä haasteena on, et- 
tä kansainvälistä oikeutta tuottavat samat toimijat, joiden oletetaan 
myös ne täytäntöönpanevan, valtiot. Kansainvälisessä oikeudessa ei 
ole keskitettyjä elimiä, joissa oikeusnormeja säädetään (parlamentti) 
tai hallinnoidaan ja valvotaan (hallitus ja ylipäänsä julkinen valta); ei 
ole olemassa myöskään tuomioistuinlaitosta, johon riidan osapuolet 
voisivat automaattisesti juttunsa viedä. 

Ihmisoikeustutkimus on itse asiassa hyvä esimerkki sellaisen sään- 
nöstön kehittymisestä kansainvälisen oikeuden piirissä, joka haastaa 
sen perustan ytimiä myöten. Kun perinteisessä kansainvälisessä oi- 
keudessa valtiot ovat toimijoita, ihmisoikeusnormisto ohjaa huomion 
valtioiden takana oleviin yksilöihin, ryhmiin, jopa ihmiskuntaan ko- 
konaisuudessaan. Tämä luo jännitteen kansainvälisen oikeuden pe- 
rusteiden ja ihmisoikeusnormiston välille, joka on tutkimuksellisesti 
mielenkiintoinen, ja jota havainnollistetaan seuraavassa luvussa. 


Esimerkki: Kansalais- ja poliittisia oikeuksia 
koskeva yleissopimussopimus 


Osana oikeustieteen tutkimusta, myös ihmisoikeustutkimus pyr- 
kii selvittämään voimassaolevan oikeuden sisältöä oikeuslähdeopin 
sääntöjen pohjalta. Keskiössä on esimerkiksi kansainvälisen ihmis- 
oikeussopimuksen artiklojen normilauseiden tutkiminen niin, että 
tutkija voi väittää, että hänen tulkintansa on paras tai parhaiten puo- 
lustettavissa oleva tulkintasuositus kyseiselle normilauseelle. Koska 
ihmisoikeusnormisto on kehittynyt niin nopeasti, ihmisoikeussopi- 
musten väljästi ilmaistut artiklat ovat monesti varsin nopean ja dy- 
naamisen kehityksen kohteena. 

Hyvä esimerkki tästä on vuonna 1966 hyväksytty, ja vuonna 1976 
voimaan astunut KP-sopimus. Sopimusta valvomaan perustettiin ih- 
misoikeuskomitea, joka toimintansa alkuvaiheessa jäsensi alkuperäis- 
kansat KP-sopimuksen artiklan 27 mukaisiksi vähemmistöiksi. Artik- 
la 27 kuuluu: 

Niissä valtioissa, joissa on kansallisia, uskonnollisia tai kielellisiä vähem- 
mistöjä, tällaisiin vähemmistöihin kuuluvilta henkilöiltä ei saa kieltää oi- 
keutta yhdessä muiden ryhmänsä jäsenten kanssa nauttia omasta kult- 
tuuristaan, tunnustaa ja harjoittaa omaa uskontoaan tai käyttää omaa 
kieltään. 


Kun lähdemme tulkitsemaan tätä artiklaa, on pidettävä mielessä, että 
se neuvoteltiin aikana, jolloin vähemmistöjen oikeuksia ei juuri kan- 
sainvälisesti pyritty suojelemaan. Ajan henki oli, että yhteiskunnat ke- 
hittyvät parhaiten, kun niiden jäsenten muodollinen ja tosiasiallinen 
tasa-arvo varmistettiin, viime kädessä ihmisoikeussopimuksin. 

Miten sitten artiklaa 27 tulisi tulkita? Keskeistä on, että kaikkia 
kansainvälisiä kirjallisia sopimuksia valtioiden välillä tulkitaan Wie- 
nin valtiosopimusoikeutta koskevan yleissopimuksen pohjalta,” jo- 
ka sisältää yleisiä sääntöjä siitä, miten sopimusta pitää tulkita. Näi- 
den itsessään monitulkintaisten sääntöjen?” perustalta on vaikea antaa 
selvää tulkintasuositusta sille, miten tämä väljästi ilmaistu artikla 27 
tulisi ymmärtää. 

Lähtökohtana voidaan sanoa, että artikla 27 on ilmaistu hyvin va- 
rovasti. Siinä asetetaan sopimusvaltioille velvoite olla puuttumatta (ei 
saa kieltää) kulttuuristen, uskonnollisten tai kielivähemmistöjen oi- 
keuksiin. Siinä ei todellakaan velvoiteta KP-sopimuksen osapuolival- 
tioita aktiivisesti edistämään vähemmistöjen mahdollisuutta esimer- 
kiksi käyttää omaa kieltään (esimerkiksi perustaa valtion avustuksella 
vähemmistöjen omia kouluja). Artiklassa ei myöskään mainita alku- 
peräiskansoja, johtuen jo siitä, että ryhmät, joita nykyään kutsumme 
alkuperäiskansoiksi, koettiin 1960-luvulla kulttuurisiksi tai etnisiksi 
vähemmistöiksi. 

Ketkä tai mikä elin sitten voi antaa tälle artiklalle tarkemman sisäl- 
lön? Koska valtiot solmivat yleissopimuksen, niille itselleen jää tulkin- 
tavalta siihen, miten ne ymmärtävät tietyn sopimuksen artiklat. Tä- 
tä ei ole koettu hyvänä ratkaisuna ihmisoikeussopimusten suhteen; 
suojaavathan näiden sopimusten oikeudet yleensä yksityisiä kansalai- 
sia juuri heidän valtiotaan vastaan. Tämän takia valtiot ovat ihmisoi- 
keussopimuksia neuvotellessaan perustaneet samalla riippumattomia 
asiantuntijaelimiä valvomaan, noudattavatko valtiot ihmisoikeusvel- 
voitteitaan vai eivät. 

KP-sopimusta valvomaan perustettiin ihmisoikeuskomitea (Hu- 
man Rights Committee), joka koostuu 18:sta riippumattomasta 
asiantuntijajäsenestä.?* Komitea täsmentää laveasti ilmaistujen KP- 
sopimuksen artiklojen sisältöä ja soveltamisalaa monin eri tavoin: 
antamalla huomioitaan (concluding observations) valtioiden mää- 
räaikaisraporteista; ratkaisemalla yksilövalitusten pohjalta (indivi- 
dual communications) ihmisoikeusvalituksia jäsenvaltioita vastaan; 
antamalla yleisiä tulkintasuosituksia (General Comment) miten KP- 
sopimuksen artikloja tulee tulkita. Ihmisoikeuskomitea voi siis toi- 
mintamuotojensa pohjalta sopeuttaa KP-sopimuksen yksittäisten 
artiklojen sisältöä muuttuviin olosuhteisiin. 

Ihmisoikeuskomitea antoi vuonna 1994 yleisen tulkintasuosituk- 
sensa artiklasta 27. Se totesi muun muassa, että vaikka artikla 27 on 
ilmaistu ”heikosti”, se edellyttää valtioilta aktiivisia toimia vähemmis- 
töjen oikeuksien suojelemiseksi. Valtio on velvollinen suojaamaan vä- 
hemmistöjen oikeuksia valtionhallinnon toimia kohtaan mutta myös 
varmistamaan, etteivät muut osapuolet loukkaa vähemmistöjen oi- 
keuksia. Ihmisoikeuskomitea linjaa myös, että vaikka artiklan 27 oi- 
keudet on ilmaistu yksilöoikeuksina, näiden oikeuksien toteutuminen 
edellyttää vähemmistön mahdollisuutta ylipäänsä harjoittaa ja ylläpi- 
tää kulttuuriaan, uskontoaan tai kieltään. Tämän takia valtioilta voi- 
daan myös edellyttää esimerkiksi kulttuurisen identiteetin aktiivista 
tukemista.” 

Samassa tulkintasuosituksessa ihmisoikeuskomitea nosti esiin myös 
alkuperäiskansat ”poikkeavana” vähemmistöryhmänä. Alkuperäis- 
kansojen perinteisten alueiden ja niiden luonnonvarojen hallinta 
ovat ihmisoikeuskomitea mukaan osa alkuperäiskansojen kulttuu- 
ria, jota artikla 27 suojaa. Ihmiskomitean mukaan nämä maaoikeudet 
ovat kuitenkin sopusoinnussa valtioiden täysivaltaisuuden ja alueel- 
lisen koskemattomuuden kanssa. Komitea edellyttää valtioita aktiivi- 
sia (positiivisia) toimia alkuperäiskansojen perinteisten elinkeinojen 
suojaamiseksi, erityisesti heidän tehokasta osallistumistaan näitä elin- 
keinoja koskevaan päätöksentekoon. 

Ihmisoikeuskomitea nosti siis alkuperäiskansat esiin erityisenä 
vähemmistönä. Tämä ei sikäli ole yllättävää, että Kansainvälisessä työ- 
järjestössä ILO:ssa oli hyväksytty 1989 kansainvälinen sopimus alku- 

peräiskansojen oikeuksista. Lisäksi YK:n alkuperäisväestöjen työryh- 
mä (working-Group on Indigenous Populations, WGIP) oli saanut 
vuonna 1993 valmiiksi luonnoksen YK:n julistukseksi niiden oikeuk- 
sista. Alkuperäiskansojen erityinen oikeudellinen asema oli siis al- 
kanut kehittyä, ja se suodattui myös ihmisoikeuskomitean tulkinta- 
suositukseen. Alkuperäiskansat identifioitiin tulkintasuosituksessa 
erityisinä vähemmistöinä, joiden oikeuksien suojeleminen saattoi olla 
konfliktissa valtion alueellisen koskemattomuuden ja poliittisen yhte- 
näisyyden kanssa; vaatihan alkuperäiskansojen kulttuurin suojelemi- 
nen tietyn alueen ja sen luonnonvarojen ainakin tietynlaista hallin- 
taa. Tämä oli noussut ihmisoikeuskomiteassa esiin jo yksilövalitusten 
kautta, kun Lubicon Lake Band -niminen alkuperäiskansa valitti, et- 
tei Kanada kunnioita sen itsemääräämisoikeutta perinteisillä alueil- 
laan.’ 

Vielä vuoden 1994 yleisessä tulkintasuosituksessa ihmisoi- 
keuskomitea katsoi, että alkuperäiskansat ovat oikeudellisesti vä- 
hemmistöryhmä artiklan 27 tarkoittamassa mielessä. Kuitenkin 
vuonna 1999 komitea alkoi varovasti muuttaa linjaansa. Kolmes- 
sakin huomiossa maaraporttiin — Norjan”, Kanadan”? ja Meksi- 
kon> — komitea totesi, että koska valtio itse katsoi, että maassa asuvat 
alkuperäiskansa(t) ovat kansoja, niin niiden tuli raportoida alkupe- 
räiskansoista artiklan 1 perusteella. KP- ja TSS-sopimuksen yhteinen 
artikla 1 on todella kunnianhimoinen siinä, minkälaisia oikeuksia se 
kansoille antaa: 


1. Kaikilla kansoilla on itsemääräämisoikeus. Tämän oikeuden nojalla ne 
määräävät vapaasti poliittisen asennoitumisensa ja harjoittavat vapaas- 
ti taloudellisten, sosiaalisten ja sivistyksellisten olojensa kehittämistä. 

2. Kansat voivat vapaasti käyttää luonnonrikkauksiaan ja -varojaan omiin 
tarkoituksiinsa, mikäli se ei vahingoita yhteisen edun periaatteelle pe- 
rustuvan kansainvälisen taloudellisen yhteistyön ja kansainvälisen oi- 
keuden velvoituksia. Missään tapauksessa ei kansalta saa riistää sen 
omia elinehtoja. 

3. Kaikkien tämän yleissopimuksen sopimusvaltioiden, mukaan lukien 
ne valtiot, jotka ovat vastuussa itsemääräämisoikeutta vailla olevien 
alueiden ja huoltohallintoalueiden hallinnosta, tulee edistää itsemää- 
räämisoikeuden toteuttamista ja kunnioittaa tätä oikeutta Yhdistynei- 
den Kansakuntien peruskirjan määräysten mukaisesti. 

Samana vuonna ihmisoikeuskomitea ratkaisi yksilövalituksen, jossa 
se totesi, että artikla 1 on tärkeä tulkinnallinen apuväline tulkittaes- 
sa muita sopimuksen artikloja, eritoten artiklaa 27.” Tämän varovai- 
sen alun jälkeen ihmisoikeuskomitea otti asiaan kantaa jo rohkeam- 
min huomioissaan Australialle* ja on sen jälkeen lähtenyt siitä, että 
selvästi alkuperäiskansoiksi katsotut ryhmät ovat artiklojen 1 ja 27 
tarkoittamia kansoja ja vähemmistöjä. Vaikka tämä onkin selvä lin- 
janmuutos ihmisoikeuskomiteassa, johon myös TSS-komitea on yh- 
tynyt, on liian aikaista todeta, että artiklan 1 takaamat kollektiiviset 
ihmisoikeudet kuuluvat kaikille alkuperäiskansoille. Tämä on vielä 
varsin tuore linjanmuutos, eikä komitea ole tehnyt siitä edes yleistä 
tulkintasuositusta. 

On kuitenkin huomioitava, että ihmisoikeuskomitea tarkastelee 
alkuperäiskansojen oikeuksia siten, että se lukee KP-sopimusta ko- 
konaisuutena, ei pelkästään yksittäisten artiklojen kautta. Alkupe- 
räiskansojen oikeudet nähdään komiteassa pääasiassa sekä artiklan 1 
alaisina kansojen oikeuksina, että artiklan 27 mukaisina vähemmistö- 
jen oikeuksina. Tämä tuli hyvin esiin Apirana Mahuika tapauksessa, 
jossa Maorien enemmistö teki sopimuksen Uuden-Seelannin valtion 
kanssa heidän perinteisen elinkeinonsa — kalastuksen — harjoittami- 
sesta moderneilla kalastustroolareilla. Tämä oli liikaa tietyille maori- 
ryhmille, jotka vetosivat ihmisoikeuskomiteaan, että niiden tuli saada 
vähemmistönä (vähemmistössä) suojaa enemmistöä vastaan, ja jat- 
kaa perinteisen kalastuksen harjoittamista. Ihmisoikeuskomitea jou- 
tui täten ensi kertaa tutkimaan alkuperäiskansan itsemääräämisoi- 
keutta yksilövalituksessa, koska vähemmistöön jääneet ryhmät ma- 
oreista vetosivat vähemmistösuojaansa. Ihmisoikeuskomitea ei voi 
tutkia kuin yksilöiden valituksia, joten yksilövalitusmenettelyssä ei 
voida vedota kansan itsemääräämisoikeuden loukkaukseen. Mutta 
tässä tapauksessa se oli pakotettu ottamaan asiaan kantaa, ja komitea 
totesi, että artiklaa 27 tulee tulkita muun muassa artiklan 1 valossa. 
Tämä johti komitean lopputulemaan, että sopimus, joka maoreiden 
enemmistö oli tehnyt Uuden-Seelannin kanssa oli pätevä. Komitea 
joutui siis punnitsemaan maoreiden enemmistön itsemääräämisoi- 
keutta harjoittaa perinteistä elinkeinoaan modernilla tavalla suhteessa 
maorivähemmistön tarpeeseen jatkaa kalastusta perinteiseen tapaan. 

Tärkeää on myös ymmärtää, että artiklaa 1 kansojen itsemää- 
räämisoikeudesta ei voida lukea pelkästään KP-sopimuksen kon- 
tekstissa. Kansojen itsemääräämisoikeus on yleisen kansainväli- 
sen oikeuden periaate, jolle on aikojen saatossa määrittynyt tietty 
sisältö. YK:n alkuperäiskansaoikeuksien neuvotteluprosessissa val- 
tiot ja alkuperäiskansat hioivat näkemyksiään alkuperäiskansojen 
itsemääräämisoikeuden sisällöstä yli 20:n vuoden ajan. Neuvotteluis- 
sa valtiot tekivätkin selväksi, että itsemääräämisoikeus voi tarkoittaa 
vain alkuperäiskansojen autonomiaa tai itsehallintoa niiden sisäisissä 
ja paikallisissa asioissa, eikä itsemääräämisoikeus oikeuta irtautumi- 
seen emovaltiosta. Tämä poliittinen tavoitetaso alkuperäiskansojen 
itsemääräämisoikeuden sisällöstä näyttäisi olevan hyvin linjassa ih- 
misoikeusmitean uuden linjan kanssa, jossa kutakin alkuperäiskan- 
saa tarkastellaan sekä kansana että vähemmistönä artiklojen 1 ja 27 
kautta. Pohjoismainen saamelaissopimusluonnoskin rakentaa tämän 
globaalisti saavutetun kompromissin varaan kysymyksen alkuperäis- 
kansojen itsemäärämisoikeuden sisällöstä. 


Johtopäätöksiä KP-sopimuksen tulkinnasta 


Jotta ihmisoikeustutkimus voisi siis tuottaa tietoa voimassaolevan oi- 
keuden sisällöstä — tässä tapauksessa KP-sopimuksesta — sen on siis 
koko ajan oltava valmis kyseenalaistamaan vallitseva tulkinta ja tä- 
tä kautta tuottamaan relevanttia tietoa. Mutta ihmisoikeustutkijan 
on tunnettava myös koko normatiivinen kehityskulku, johon muut- 
tuva tulkinta sopimuksen yksittäisestä artiklasta ja koko sopimuk- 
sesta perustuu. Koska ihmisoikeusjärjestelmä on vain yksi kansain- 
välisen oikeuden alakokonaisuuksista, ihmisoikeustutkijan on myös 
tunnettava, ei pelkästään ihmisoikeusnormiston kehitys, vaan myös 
kansainvälisen oikeuden kehitys. Tämä on sikäli vaativampi tehtä- 
vä, että ihmisoikeustutkija joutuu kyseenalaistamaan esimerkiksi ih- 
misoikeuskomitean tekemät tulkinnat siitä, miten KP-sopimusta tu- 
lee tulkita. On muistettava, että ihmisoikeuskomitea koostuu 18:sta 
jäsenestä, jotka valitaan KP-sopimuksen 28 artiklan mukaan hen- 
kilöistä, jotka ovat ihmisoikeusasiantuntijoita; heidät myös valitaan 
toimimaan henkilökohtaisessa ominaisuudessaan. Tämä on omiaan 

luomaan instituution, joka tulkitsee kansainvälistä sopimusta ihmis- 
oikeusmyönteisesti; ovathan komitean jäsenet ihmisoikeusasiantunti- 
joita — alan, joka kyseenalaistaa monia yleisen kansainvälisen oikeu- 
den perusteita.“ Esimerkiksi ihmisoikeuskomitean tuore linjaus, että 
alkuperäiskansat ovat kansoja artiklan 1 tarkoittamassa mielessä on 
mielenkiintoinen avaus, mutta monille valtioille vielä liian pitkälle 
menevä johtopäätös. 

Toisaalta kansainvälisen oikeuden kehityksen tunteminen on vält- 
tämätöntä ihmisoikeustutkijalle, koska ihmisoikeusjärjestelmä on 
pieni osa kansainvälistä oikeutta eikä päinvastoin. Jos tutkija ei osaa 
jäsentää, mitkä periaatteet ovat kansainvälisen oikeuden perustavaa 
laatua olevia periaatteita, jotka ovat kehittyneet vuosisatojen kulues- 
sa, hänen on vaikea ymmärtää, miksi tämä valtiosuvereniteettiin pe- 
rustuva järjestelmä ei muutukaan huolimatta ihmisoikeustutkijoiden 
saavuttamasta yhteisymmärryksestä. Pitkä neuvotteluprosessi, jonka 
tuloksena YK:n yleiskokous hyväksyi YK:n julistuksen alkuperäiskan- 
sojen oikeuksista havainnollistaa tätä hyvin. Alkuperäiskansat pitivät 
pitkään kiinni ajatuksesta, että niillä on kansoina täysi itsemäärää- 
misoikeus, joka oli yksi syy siihen, että neuvotteluprosessi kesti niin 
kauan.“ Vasta kun alkuperäiskansat olivat valmiita myöntämään, et- 
teivät valtiot hyväksy näin radikaalia haastetta kansainvälisen oikeu- 
den ylläpitämälle valtiokeskeiselle järjestelmälle, kompromissin mah- 
dollisuus astui esiin. Lopullisessa versiossa alkuperäiskansojen itse- 
määräämisoikeus rajoitettiin niin, että se ei oikeuta valtion alueellisen 
koskemattomuuden tai poliittisen yhtenäisyyden haastamista esimer- 
kiksi irtautumisen kautta, vaan rajoittuu alkuperäiskansan autono- 
miaan tai itsehallintoon sisäisissä ja paikallisissa asioissa. Ja tämän- 
kin laajuisen itsemääräämisoikeuden muuntuminen kansainvälisen 
oikeuden takaamaksi oikeudeksi kaikille alkuperäiskansoille on pi- 
demmän kehitysprosessin tulos, koska YK:n julistus on nimenomai- 
sesti ei-oikeudellisesti sitova. 

Toinen tärkeä oikeustieteen — myös siis ihmisoikeustutkimuksen 
— tehtävä on tutkia oikeusjärjestyksen koko ajan muuttuvaa todelli- 
suutta niin, että voidaan tunnistaa yleistettäviä aineksia tästä lainsää- 
täjän, tuomioistuinten jne. toiminnasta aiheutuvista monenlaisista 
normatiivisista signaaleista. Vain oikeustieteilijällä on aikaa tällaiseen 
työhön, joka pitää sisällään esimerkiksi uusien oikeudellisten katego- 

rioiden kehittelemisen, joilla voidaan perustellusti järjestää oikeus- 
normit kokonaisuuksiksi, jotka vastaavat paremmin muuttunutta to- 
dellisuutta; tai identifioimalla eri oikeusalojen sisällä tai jopa koko 
oikeusjärjestyksessä tapahtuvia muutoksia, jotka voidaan kiteyttää 
periaatteiksi tai yleisiksi opeiksi. 


Johtopäätöksiä ja suosituksia 


Ihmisoikeustutkimus on siis epäilemättä tärkeä osa saamentutkimus- 
ta, joka läpäisee lähestulkoon kaiken saamentutkimuksen. Saamelai- 
set ja muut alkuperäiskansat ovat käyttäneet ihmisoikeuksia oikeus- 
taistelunsa välineenä jo pitkään. Tämä on sinänsä ymmärrettävää. 
Jos valtiossa vähemmistönä oleva ryhmä pyrkii parantamaan ryhmä- 
oikeuksiaan, voi olla vaikeaa parantaa niitä kansallisen poliittisen ja 
oikeudellisen järjestelmän kautta, koska demokratioissa enemmistö 
päättää politiikan linjasta. Tämän takia mahdollisuus vedota kansain- 
välisesti turvattuihin ihmisoikeuksiin on houkutteleva, koska ryhmä 
voi väittää emovaltion rikkovan ihmisoikeuksia, mikä puolestaan hei- 
kentää valtion mainetta kansainvälisessä yhteisössä. 
Ihmisoikeusstrategialla alkuperäiskansoilla on mahdollisuus vai- 
kuttaa päätöksenteon tasoihin, jotka monesti enenevässä määrin 
vaikuttavat myös niiden tulevaisuuteen. Hyvä esimerkki tästä oli 
Inuittien kansainvälisen kattojärjestön ICC:n ihmisoikeusvalitus Yh- 
dysvaltoja vastaan, johtuen Yhdysvaltojen ilmastopolitiikasta. Inuitit 
väittivät valituksessaan Yhdysvaltain (silloin) suurimpana kasvihuo- 
nekaasupäästäjänä olevan keskeinen syypää ilmastonmuutokseen, jo- 
ka on aiheuttanut jo niin dramaattisia muutoksia inuittien arktisilla 
asuinalueilla, että he katsoivat monia ihmisoikeuksiaan loukatun." 
Amerikan ihmisoikeustoimikunta tutustui tapaukseen, mutta päät- 
ti jättää sen tutkimatta. Tämä tapaus nostaa kuitenkin esiin ihmisoi- 
keuksien poliittisen tärkeyden alkuperäiskansoille. Vaikka inuitit eivät 
voittaneet tapaustaan, he saivat mediatilaa ja äänensä kuuluville valta- 
vissa YK:n ilmastoregiimin kokouksissa kertomalla ”haastavansa Yh- 
dysvallat oikeuteen vastuuttomasta ilmastopolitiikastaan”. Tätä kautta 
he pystyivät myös välittämään kuvan siitä, mitä ilmastonmuutos inui- 

teille merkitsee eli lumen ja jään sulamisen seurauksena ainakin osit- 
taista kulttuurista kuolemaa." 

Toisaalta ihmisoikeustutkimus voisi tuoda esiin enemmän kriittisiä 
argumentteja ihmisoikeusstrategian valitsemisesta, mikä voisi tarjota 
alkuperäiskansoille realistisemman kuvan siitä, mitä ihmisoikeuksil- 
ta lopulta voi odottaa. Hyvänä esimerkkinä tästä käyköön artikkelis- 
sa mainittu Lubicon Lake Band -alkuperäiskansan ihmisoikeusvali- 
tus KP-sopimusta valvovaan ihmisoikeuskomiteaan. Vaikka Lubicon 
Lake Band -ryhmä ei saanutkaan menettelyllisistä syistä komiteaa 
tutkimaan Kanadan toimintaa alkuperäiskansojen itsemääräämisoi- 
keuden loukkauksena, komitea tutki riidan artiklan 27 mukaisena vä- 
hemmistön oikeuksien loukkauksena. Komitea katsoi tässä tapauk- 
sessa ensimmäistä kertaa alkuperäiskansan kohdalla, että Kanada oli 
loukannut vähemmistökansan jäsenten oikeutta nauttia kulttuuris- 
taan sallimalla öljyn- ja kaasunporaustoiminnan ryhmän perinteisillä 
alueilla. Tämä ei ole kuitenkaan merkittävästi auttanut kyseistä alku- 
peräiskansaa, vaan Kanada sallii edelleen alueella öljyn- ja kaasun- 
porauksen sekä metsånhakkuut.* Sama pätee alkuperäiskansojen 
itsemääräämisoikeuteen, jota YK:n julistuksen neuvotteluprosessis- 
sa vähin erin sisällöllisesti kavennettiin vuoden 1993 luonnoksesta 
vuonna 2007 hyväksyttyyn YK:n julistukseen. Kansainvälisissä instru- 
menteissa hyväksytyt normatiiviset ideaalit joutuvat lopulta kohtaa- 
maan kansallisen oikeusjärjestyksen pitkään institutionalisoituneen 
todellisuuden, jota ei helposti muuteta. Esimerkiksi Pohjoismaisen 
saamelaissopimusluonnoksen saamelaisten itsemääräämisoikeuden 
turvaava artikla 3 joutui Suomessa monien kriittisten kommenttien 
kohteeksi ja sen todettiin asiaa tutkineen saamelaissopimustyöryh- 
män mukaan olevan muun muassa ristiriidassa Suomen perustuslain 
kanssa.* 

Saamentutkimuksen muiden osa-alueiden kannattaisi perehtyå sy- 
vällisemmin ihmisoikeuksiin ja ihmisoikeustutkimukseen. Tämä on 
tärkeää jo sen takia, että saamelaiset ja muut alkuperäiskansat jäsen- 
tävät enenevässä määrin todellisuutensa ihmisoikeusajattelun kautta, 
mutta ehkä enemmän siksi, että pintatason tuntemus ihmisoikeuksis- 
ta voi viedä väärään suuntaan. Ihmisoikeudet ovat osa kansainvälisen 
oikeuden kokonaisuutta, mutta ne monesti realisoituvat kansallisen 

oikeusjärjestyksen kautta. Tämän takia myös näiden oikeuden eri ta- 
sojen tunteminen olisi tärkeää. Tämä ei ole helppo tehtävä. Monesti se 
tapahtuu parhaiten monitieteisissä projekteissa niin, että oikeustietei- 
lijät tuovat osaamisensa jonkin tietyn aiheen tutkimukseen ja pystyvät 
avaamaan kompleksisemman ja todemman kuvan siitä, mitä ihmisoi- 
keuksilta voidaan odottaa." 


Viitteet 


* 


Kiitän professori Lauri Hannikaista ja tutkija Leena Heinämäkeä kommen- 
teista, joskin otan luonnollisesti täyden vastuun tekstin sisällöstä. 

Ks. Lauri Hannikainen, Kansainväliset vähemmistöoikeudet uudessa nou- 
sussa, Oikeustieteen ylioppilaiden yhdistys Artiklan ry:n juhlakirja, s. 27-56. 
Pandecta oy, Kitee 1994. Ks. myös Merja Pentikäinen, International Hu- 
man Rights and the Protection and Promotion of Minority and Indigenous 
Cultures, teoksessa Arctic Governance (eds. T. Koivurova, T. Joona ja R. 
Shnoro), s. 150-180. Juridica Lapponica No. 29. Ks. Juridica Lapponican kaik- 
ki julkaisut, http://www.arcticcentre.org/contentparser.asp?deptid=17746 
(16.6.2009). 

Suomessa on jo pitkään tutkittu Lapin historiallisia maankäyttöoikeuksia 
osana prosessia, jonka tarkoituksena on ratifioida Kansainvälisen työjär- 
jestön ILO:n vuoden 1989 alkuperäiskansasopimus (No. 169 Convention 
concerning Indigenous and Tribal Peoples in Independent Countries, http:// 
www.ilo.org/ilolex/index.htm (15.6.2009)). Tässä prosessissa on tehty monia 
tärkeitä tutkimuksia, jotka on hyvin käyty läpi Tanja Tirrosen (nyk. Joona) 
kirjassa, Toteutuvatko saamelaisten maaoikeudet? ILO:n alkuperäiskansa- 
sopimus No. 169 ja Suomi/Norja/Ruotsi. Juridica Lapponica, No. 28, 2002. 
Viimeisin vaihe tässä prosessissa oli Oikeusministeriön rahoittaman tutki- 
musryhmän projekti, jossa Pohjoisen ympäristö- ja vähemmistöoikeuden 
instituutin (PYVI) tutkija Juha Joona oli vastuussa oikeudellisesta osiosta. 
Juha Joona, Entisiin Tornion ja Kemin Lapinmaihin kuuluneiden alueiden 
maa- ja vesioikeuksista, Juridica Lapponica, No. 32. Kaisa Korpijaakko-Lab- 
ba on väitöskirjassaan tehnyt pioneerityön aiheesta. Saamelaisten oikeus- 
asemasta Ruotsi-Suomessa. Oikeushistoriallinen tutkimus Länsi-Pohjan La- 
pin maankäyttöoloista ja -oikeuksista ennen 1700-luvun puoliväliä. Sarja A, 
3. Lakimiesliiton kustannus, Helsinki 1989. 

Pioneerityötä näistä aiheista on tehnyt Arktisen keskuksen tutkija Elina He- 
lander, Samiska rättsuppfatningar, Juridica Lapponica, No. 30, 2004. Land 
and Saami traditional rights. Tom G. Svensson (toim.) On Customary law 
and the Saami Rights Process in Norway. Senter for samiske studier. Trom- 
sö 1999, s.143—164. Ks. myös yleisteos aiheesta, Peter Orebech, Fred Bos- 
selmann, Jes Bjarup, David Callies, Martin Chanock ja Hanne Petersen, The 
Role of Customary Law in Sustainable Development. Cambridge University 
Press 2005. 

4 Tämä sopimus hyväksyttiin yhdessä taloudellisia, sosiaalisia ja sivistyksel- 
lisiä koskevan yleissopimuksen kanssa vuonna 1966, ja molemmat tulivat 
kansainvälisesti voimaan vuonna 1976. Kansalaisoikeuksia ja poliittisia oi- 
keuksia koskeva kansainvälinen yleissopimus (SopS 8/1976) ja taloudellisia, 
sosiaalisia ja sivistyksellisiä oikeuksia koskeva kansainvälinen yleissopimus 
(SopS 6/1976). 

5 Yleissopimus ihmisoikeuksien ja perusvapauksien suojaamiseksi, SoPs 
18/1990. 

6 Convention No. 169 concerning Indigenous and Tribal Peoples in Independ- 
ent Countries, http://www.ilo.org/ilolex/index.htm. (15.6.2009). 

7 Ks. julistus, http://www.unhchr.ch/html/menu3/b/d minori.htm (15.6.2009, 
Adopted by General Assembly resolution 47/135 of 18 December 1992). 

8 PYVIon osa Arktista keskusta, joka vuorostaan on osa Lapin yliopistoa, ko- 
tisivu, http://www.arcticcentre.org/?Deptid=10382 (15.6.2009). 

9 Pohjoisen ympäristö- ja vähemmistöoikeuden instituutin julkaisusarjassa 
Juridica Lapponicassa julkaistiin monia saamelaisiin ja alkuperäiskansoihin 
liittyviä ihmisoikeudellisia tutkimuksia. Ks. esimerkiksi N:o 13. 1994. Eyas- 
su Gayim. The UN Draft Declaration on Indigenous Peoples. Assessment of 
the Draft Prepared by the Working Group on Indigenous Populations; N:o 
17. 1998. Economic, Social and Cultural Rights of the Maasai. Editor Frank 
Horn, N:o 19. 1998. Economic, Social and Cultural Rights of the Sami. Edi- 
tor Frank Horn; N:o 20. 1999. Economic, Social and Cultural Rights of the 
Ogoni. Editor Frank Horn; N:o 22. 1999. Sami and Greenlandic Media. Edi- 
tor Frank Horn. 

10 Juridica Lapponica No. 18, Rovaniemi 1998. 

11 Ks. esimerkiksi Pekka Aikio ja Martin Scheinin (toim.), Operationalizing 
the Right of Indigenous Peoples to Self-Determination. Turku 2000: Äbo 
Akademi University Institute for Human Rights. Ks. Äbo Akademin ihmisoi- 
keusinstituutin julkaisuja, http://web.abo.fi/instut/imr/ (15.6.2009). 

12 Juridica Lapponica numerot 25 ja 26. 

13 PYVI:n tutkijoista Leena Heinämäki tutkii Arktisten alkuperäiskansojen ym- 
päristöllisiä oikeuksia, Kristiina Saraviita YK:n ihmisoikeusjärjestelyjen roo- 
lia alkuperäiskansojen kulttuuriomaisuuden suojelemisessa, Violet Ford 
sitä, miten biodiversiteettisopimuksen artikla 8j, joka takaa alkuperäiskan- 
soille roolin biodiversiteetin suojelemisessa. Tanja Joona vertailee, miten 
ILO sopimuksen maaoikeusartikloja täytäntöönpannaan pohjoismaissa ja 
Australiassa. Ks. tarkemmin, http://www.arcticcentre.org/?Deptid=18032 
(16.6.2009). 

14 Ks. esimerkiksi Martin Scheinin, What Are Indigenous Peoples?, s. 3-13, Na- 
zila Ghanea and Alexandra Xanthaki (toim.), Minorities, Peoples and Self- 
Determination. Leiden 2005: Martinus Nijhoff Publishers; The United Na- 
tions International Covenant on Civil and Political Rights: Article 27 and 
Other Provisions, s. 23-45, Kristin Henrard ja Robert Dunbar (toim.), Syner- 
gies in Minority Protection: European and International Perspectives. Cam- 
bridge 2008: Cambridge University Press. Juha Karhu, Saamelaiskulttuurista 
nauttiminen perusoikeutena, Kansainvälistyvä oikeus, Kari Hakapään juh- 
lakirja (toim. Timo Koivurova). Lapin yliopiston oikeustieteellisiä julkaisuja 

C 41. Timo Koivurova ja Leena Heinämäki, The Participation of Indigenous 
Peoples in International Norm-making in the Arctic, Vol. 42, No. 221, April 
2006, Polar Record, s. 101-109; Timo Koivurova, From High Hopes to Disillu- 
sionment: Indigenous peoples' Struggle to (Re)gain Their Right to Self-De- 
termination, International Journal on Minority and Group Rights, issue 15 
(2008) s. 1-26. 

15 Suomen Akatemian rahoittamia tutkimusprojekteja olivat "International 
environmental law in the Arctic; with special reference to Arctic indige- 
nous peoples (2003-2007); ja "The capability of international governance 
systems in the Arctic to contribute to the mitigation of climate change and 
adjust to its consequences (CIGSAC, 2006-2008)”. Ulkoministeriön silloinen 
ihmisoikeusyksikkö rahoitti 2003-2004 projektin “Human rights of indi- 
genous peoples". Lapin kulttuurirahasto myönsi PYVI:n tutkimusryhmälle 
Nordenskjöld stipendin tutkimusprojektiin, jossa tutkittiin mm. saamelais- 
ten asemaa meneillåån olevassa kaivoslain uudistamisprosessissa. Tuorein 
PYVI:n projekti on Pohjoismaiden ministerineuvoston rahoittama "The 
recognition of indigenous property systems within Arctic states — an issue 
that needs to be examined before the Draft Nordic Saami Convention can 
move ahead" (2009-2011). 

16 Ks. Martin Scheinin: Ihmisen ja Kansan oikeudet — kohti Pohjoismaista saa- 
melaissopimusta, Lakimies 1/2006 s. 27—41; 'The Right of a People to Enjoy 
Its Culture: Towards a Nordic Saami Rights Convention, s. 151—168, Fran- 
cesco Francioni and Martin Scheinin (toim.), Cultural Human Rights. Leiden 
2008: Martinus Nijhoff Publishers. Timo Koivurova, Draft for a Nordic Saami 
Convention, European Yearbook of Minority Issues, 2006/7 s. 103—136; sekä 
Timo Koivurova, Draft for a Nordic Saami Convention: Nations Working To- 
gether, International Community Law Review 2008 s. 279-293. 

17 Pohjoismainen saamelaissopimus: suomalais-norjalais-ruotsalais-saame- 
laisen asiantuntijatyöryhmän luonnos 26.10.2005 (Publication number: 
H — 2183 F). Oikeusministeriö on julkaissut sen suomeksi, ks. lehdistötie- 
dote, http://www.om.fi/Etusivu/Ajankohtaista/Uutiset/Uutisarkisto/Uuti- 
set2005/1145624694333 (1.6.2009). 

18 Teoksen toimittaja on Lapin yliopiston oikeustieteiden tiedekunnan ympä- 
ristöoikeuden professori Kai Kokko. 

19 Ks. julistuksen (Resolution adopted by the General Assembly [without 
reference to a Main Committee (A/61/L.67 and Add.1)] 61/295. United Na- 
tions Declaration on the Rights of Indigenous Peoples) teksti, http://www. 
un.org/esa/socdev/unpfii/documents/DRIPS en.pdf (15.6.2009). 

20 Artikla 27 kuuluu: "Niissä valtioissa, joissa on kansallisia, uskonnollisia tai 
kielellisiä vähemmistöjä, tällaisiin vähemmistöihin kuuluvilta henkilöiltä 
ei saa kieltää oikeutta yhdessä muiden ryhmänsä jäsenten kanssa nauttia 
omasta kulttuuristaan, tunnustaa ja harjoittaa omaa uskontoaan tai käyt- 
tää omaa kieltään”. 

21 Ks. Mikko Vartiainen, lisensiaattityö Lapin yliopiston oikeustieteiden tiede- 
kuntaan, Paikallisen väestön oikeudet alueensa luonnonvaroihin Ylä-Lapin 
luonnonvarakonfliktissa : luonnonvarasuvereniteetti kansainvälisessä oi- 
keudessa. 

22 Artikla 14 1989 ILO:n sopimuksessa. 

23 Vertaa Pohjoismaisen saamelaissopimusluonnoksen artiklaa 34 ja ILO:n 
vuoden 1989 sopimuksen artiklaa 14. 

24 Erityisesti ns. Cobon määritelmä on saanut YK:n järjestelmässä puoliviralli- 
sen aseman. Ks., UN Doc. E/CN.4/Sub.2/1986/7 and Add. 1-4. 

25 Kts alaviite 4. 

26 Tätä näkemystä kaikki valtiot eivät allekirjoita. Valtiosopimusoikeutta kos- 
kevalla Wienin yleissopimuksella (SopS 33/1980) on tällä hetkellä 109 jäsen- 
tä (15.6.2009) mutta monet pitävät suurinta osaa sen artikloista tapaoikeu- 
dellisesti sitovina eli kaikkia maailman valtioita oikeudellisesti sitovina. 

27 Ibid., artiklat 31 ja 32 sääntelevät sopimusten tulkintaa: ”31 artikla, Ylei- 
nen tulkintasääntö, 1. Valtiosopimusta on tulkittava vilpittömässä mieles- 
sä ja antamalla valtiosopimuksessa käytetyille sanonnoille niille kuuluvassa 
yhteydessä niiden tavallinen merkitys, sekä valtiosopimuksen tarkoituksen 
ja päämäärän valossa. 2...3. Yhteyden lisäksi tulee ottaa huomioon: a) jo- 
kainen myöhempi osapuolten välillä tehty sopimus, joka koskee valtiosopi- 
muksen tulkintaa tai sen määräysten soveltamista; b) jokainen myöhempi 
valtiosopimusta sovellettaessa noudatettu käytäntö, joka osoittaa osapuol- 
ten välisen yhteisymmärryksen valtiosopimuksen tulkinnasta; c) kaikki osa- 
puolten välisissä suhteissa sovellettavissa olevan kansainvälisen oikeuden 
asiaanvaikuttavat säännöt. 4. Valtiosopimuksessa käytetylle sanonnalle on 
annettava erityinen merkitys, jos on osoitettavissa, että osapuolet ovat sitä 
tarkoittaneet. 32 artikla, Täydentäviä tulkintakeinoja, Täydentäviä tulkin- 
takeinoja, erityisesti valtiosopimuksen valmistelutöitä ja valtiosopimusta 
tehtäessä vallinneita olosuhteita, voidaan käyttää apuna pyrittäessä vah- 
vistamaan se merkitys, johon 31 artiklaa soveltamalla on päädytty tai mää- 
rittelemään merkitys, kun 31 artiklan mukainen tulkinta: a) jättää merki- 
tyksen epäselväksi tai hämäräksi; tai b) johtaa tulokseen, joka on selvästi 
mahdoton tai kohtuuton. 

28 Artikla 28 KP -sopimuksessa kuuluu: ”1. On perustettava ihmisoikeusko- 
mitea (jota kutsutaan jäljempänä ”komiteaksi”). Siihen kuuluu kahdek- 
santoista jäsentä ja se suorittaa jäljempänä mainittuja tehtäviä. 2. Komi- 
tea muodostetaan tämän yleissopimuksen sopimusvaltioiden kansalaisista, 
joiden siveellinen taso on korkea ja joilla on tunnustettu pätevyys ihmisoi- 
keuksien alalla. On kiinnitettävä huomiota siihen, että joillakin komitean 
työhön osallistuvilla on oikeudellista kokemusta. 3. Komitean jäsenet vali- 
taan ja he toimivat henkilökohtaisessa ominaisuudessaan.” 

29 Ks. yleiskommentin seuraavat kappaleet: "6.1. Although article 27 is ex- 
pressed in negative terms, that article, nevertheless, does recognize the 
existence of a "right" and requires that it shall not be denied. Consequent- 
ly, a State party is under an obligation to ensure that the existence and the 
exercise of this right are protected against their denial or violation. Positive 
measures of protection are, therefore, reguired not only against the acts 
of the State party itself, whether through its legislative, judicial or admin- 
istrative authorities, but also against the acts of other persons within the 
State party. (korostus TK). 6.2. Although the rights protected under article 
27 are individual rights, they depend in turn on the ability of the minor- 
ity group to maintain its culture, language or religion. Accordingly, posi- 

tive measures by States may also be necessary to protect the identity of a 
minority and the rights of its members to enjoy and develop their culture 
and language and to practise their religion, in community with the other 
members of the group. In this connection, it has to be observed that such 
positive measures must respect the provisions of articles 2.1 and 26 of the 
Covenant both as regards the treatment between different minorities and 
the treatment between the persons belonging to them and the remaining 
part of the population. However, as long as those measures are aimed at 
correcting conditions which prevent or impair the enjoyment of the rights 
guaranteed under article 27, they may constitute a legitimate differentia- 
tion under the Covenant, provided that they are based on reasonable and 
objective criteria.” Ks. ihmisoikeuskomitean yleinen tulkintasuositus No. 
23, http://www.unhchr.ch/tbs/doc.nsf/(Symbol)/fb7fb12c2fb8bb21c12563ed 
004df111?Opendocument (15.6.2009). 


30 Ibid., Ks. yleiskommentin seuraavat kappaleet: “3.2. The enjoyment of the 

rights to which article 27 relates does not prejudice the sovereignty and 
territorial integrity of a State party. At the same time, one or other aspect 
of the rights of individuals protected under that article — for example, to 
enjoy a particular culture — may consist in a way of life which is closely as- 
sociated with territory and use of its resources [alaviite poistettu] This may 
particularly be true of members of indigenous communities constituting a 
minority...7. With regard to the exercise of the cultural rights protected 
under article 27, the Committee observes that culture manifests itself in 
many forms, including a particular way of life associated with the use of 
land resources, especially in the case of indigenous peoples. That right may 
include such traditional activities as fishing or hunting and the right to live 
in reserves protected by law [alaviite poistettu] The enjoyment of those 
rights may reguire positive legal measures of protection and measures to 
ensure the effective participation of members of minority communities in 
decisions which affect them.” 

Lubicon Lake Band -tapauksessa intiaaniryhmä väitti Kanadan sallineen 
öljyn ja kaasunporauksen, jotka ryhmän mukaan rikkoivat sen artiklas- 
sa 1 taattua itsemääräämisoikeutta perinteisten alueidensa suhteen. Ko- 
mitea ei kuitenkaan voinut tutkia tapausta artiklan 1 perusteella, koska 
valinnainen pöytäkirja antaa valitusoikeuden vain yksilöille. Artikla 1 va- 
linnaisesta pöytäkirjasta rajaa valittajat yksilöihin, ei ryhmiin: "Yleissopi- 
muksen sopimusvaltio, josta tulee tämän pöytäkirjan osapuoli, tunnustaa 
komitean pätevyyden ottaa vastaan ja käsitellä ilmoituksia tuomiovaltansa 
piiriin kuuluvilta yksityisiltä henkilöiltä, jotka väittävät joutuneensa tuon 
valtion taholta tapahtuneen johonkin yleissopimuksessa ilmaistuun oikeu- 
teen kohdistuneen loukkauksen uhriksi...”. Komitea kuitenkin tutki jutun 
lopulta artiklan 27 perustalta, ja katsoi, että Kanada on loukannut valitta- 
jien oikeuksia. Lubicon Lake Band v. Canada, Communication No. 167/1984 
(26 March 1990), U.N. Doc. Supp. No. 40 (A/45/40) at 1 (1990). http://www1. 
umn.edu/humanrts/undocs/session45/167-1984.htm (15.6.2009). 


32 Komitea katsoi, että koska Norjan hallitus ja parlamentti olivat käsitelleet 


saamelaisten tilannetta itsemääräämisoikeuden kautta, niin valtion tuli ra- 

Johdanto 


Kansainvälisen oikeudenpiirissä on useita monenkeskisiä yleisso- 
pimuksia, joiden osalta on vain rajoitetusti tutkittu, mitä nuo sopi- 
mukset voimaantultuaan todellisuudessa merkitsevät, ja millaisia 
käytännön muutoksia esimerkiksi lainsäädäntöön tarvitaan. Kaikis- 
sa tapauksissa ei tarkkaa tietoa ole myöskään siitä, mihin valtio tosi- 
asiassa sitoutuu ratifioidessaan sopimuksen. Tämä koskee myös al- 
kuperäiskansoja koskevaa ILO-sopimusta No. 169, jonka ratifiointia 
Suomessa harkittiin ainakin vielä syksyllä 2010. Sopimus on Kansain- 
välisen Työjärjestön (International Labour Organisation, ILO) yleis- 
kokouksen 76. Työkonferenssin vuonna 1989 hyväksymä, ja se koskee 
itsenäisten maiden alueilla suvia alkuperäis- ja heimokansoja (myöh. 
ILO-sopimus). Sopimus mm. tunnustaa alkuperäiskansojen erityiset 
oikeudet perinteisiin asuinalueisiinsa ja niiden luonnonvaroihin sekä 
edellyttää valtioiden ryhtyvän erityistoimenpiteisiin muun muassa al- 
kuperäiskansojen kulttuurin, kielten ja ympäristön suojelemiseksi. 
ILO-Sopimuksen on ratifioinut 22 valtiota, joista suurin osa on La- 
tinalaisen Amerikan maita. Pohjoismaista vain Norja ja Tanska ovat 
ratifioineet sopimuksen. Suomessa ja Ruotsissa sitä harkitaan, mutta 
kuten useissa muissakin valtioissa ratifiointiesteitä ovat aiheuttaneet 
lähinnä sopimuksen niin kutsutut maaoikeusartiklat, erityisesti artik- 
la 14, jonka mukaan alkuperäiskansoille tulisi tunnustaa omistus- ja 
hallintaoikeus heidän perinteisesti käyttämillään alueilla. 

Tutkimushistoria 


Suomessa varsinaista ILO-sopimukseen liittyvää tutkimusta ei ole 
tehty lainkaan lukuun ottamatta joitakin lyhyitä, lähinnä sopimuk- 
sen tulkintaan liittyviä selvityksiä ja kirjoituksia. (Vihervuori 1999; 
Hannikainen 2002; Tirronen 2002.) Sopimus on noussut esille yleen- 
sä ihmisoikeuskontekstissa, eikä laajempaa analyysia sen soveltami- 
sesta Suomen oloihin ole toistaiseksi valmistunut. Suomessa kysymys 
ILO-sopimuksen ratifioinnista liittyy jo vuosikymmeniä esillä ollee- 
seen problematiikkaan valtion omistusoikeudesta niin kutsuttuihin 
entisten lapinkylien alueisiin. Entisiin Tornion ja Kemin lapinmai- 
hin kuuluneiden lapinkylien alue käsittää nykyisin noin kolmasosan 
Suomen valtion pinta-alasta ja sijoittuu suurimmalta osaltaan nykyi- 
sen Lapin läänin alueelle. Lapinkylien alue sijaitsi lapinrajan pohjois- 
puolella, ja se jakaantui 22 lapinkylään. (Joona, J. 2006.) Tämän nk. 
historialliseen Lapinmaahan kuuluneen alueen erotti Pohjanlahden 
rannikkopitäjistä nk. lapinraja. Nykyisen Ruotsin puolella tämä alue 
on pitkälti sama kuin poronhoitoalue, joka käsittää noin kolmasosan 
maan pinta-alasta. 

Valtion kyseenalaistettuun omistusoikeuteen (sen ovat kyseenalais- 
taneet mm. Korpijaakko, Wirilander ja Joona, J.; myös perustuslaki- 
valiokunta on viitannut tähän) Metsähallituksen Pohjois-Suomessa 
hallinnoimilla alueilla on viitattu muun muassa perustuslakivalio- 
kunnan lausunnossa 29/2004 vp (Hallituksen esitys laeiksi Pallas-Yl- 
lästunturin kansallispuistosta sekä eräiden luonnonsuojelualueiden 
perustamisesta valtionmaille annetun lain muuttamisesta) sekä jo ai- 
kaisemmin 1989. Myös OTT Juhani Wirilander lausui Oikeusminis- 
teriölle 2001 toimitetussa oikeudellisessa arviossaan, että lapinkylien 
saamelaisperheillä voidaan katsoa olleen nykyiseen omistajanhallin- 
taan rinnastuva ja myös valtiovallan tunnustama oikeus erityiseen 
käyttöön otettuihin alueisiin kuten asumusten pihapiireihin, kala- 
vesiin ja pyyntipaikkoihin vielä 1700-luvulla. (Wirilander 2001.) Sa- 
mansisältöinen on myös Ruotsin korkeimman oikeuden päätös niin 
kutsutussa verotunturioikeudenkäynnissä vuonna 1981. (Ks. esim. 
http://www.suri.ee/doc/saamide.html) 

Suomessa ILO-sopimuksen ratifiointi on ollut keskustelun kohtee- 
na jo pitkåån. Suomessa låhdetåån siitå, ettå voimassaoleva oikeusjår- 

jestys ei riitä täyttämään sopimuksen maaoikeusvelvoitteita. Viimeis- 
ten kymmenen vuoden aikana on tehty kaksi selvitystä (Vihervuori 
1999; Wirilander 2001), yksi toimikunnan mietintö (Saamelaistoi- 
mikunnan mietintö ja ehdotus saamelaisten kotiseutualueen luon- 
nonhoitoalueen johtokunnasta 2001), laadittu luonnos hallituksen 
esitykseksi (Laki saamelaisten kotiseutualueen luonnonhoitoalueen 
neuvottelukunnasta ja laiksi Metsähallituksesta) sekä tehty kolme his- 
torian (Enbuske 2006; Hiltunen 2006; Nahkiaisoja 2006) ja yksi oi- 
keustieteen (Joona, J. 2006) alaan kuuluvaa tutkimusta. Myös Saa- 
melaiskäräjät on tuottanut omia selvityksiään. Ratifiointiesteiden 
poistamista koskeva lainvalmistelu ei ole tähän mennessä edennyt 
edes niin kutsutun Vihervuoren mallin mukaisesti, jota pidettiin mel- 
ko hyvänä lähtökohtana ratifioinnin selvittämiseksi. Syksyllä 2009 
Suomen oikeusministeri Tuija Brax katsoi, että ILO-sopimuksen rati- 
fiointi ei ole ajankohtaista, mutta myöhemmin hän on todennut, että 
hallituksen tavoitteena on ratifioida ILO-sopimus vielä samalla vaali- 
kaudella. (Brax 2009.) 

Edellä mainittujen selvitysten ja tutkimusten osalta on kuitenkin 
todettava, että osassa niistä pääasiallinen tutkimusintressi liittyy his- 
toriallisten ja oikeushistoriallisten kysymysten selvittämiseen, kun 
taas ILO-sopimuksen ratifioinnissa on kysymys kansainvälisen so- 
pimuksen voimaansaattamisesta. Nämä kaksi asiaa yhdistyvät kui- 
tenkin siltä osin, että nykyisen Pohjois-Suomen historialla ja oikeu- 
dellisella menneisyydellä on keskeinen merkitys sen suhteen, miten 
ILO-sopimuksen voimaansaattaminen tulisi toteuttaa. 

Kansainvälisten suhteiden ja kansainvälisen oikeuden tieteenaloil- 
la sopimusten soveltamista käytäntöön voidaan lähestyä ihmisoikeus- 
näkökulmasta. Ensinnäkin on perustavanlaatuista tietää, keitä tällai- 
set sopimukset koskevat, ja toiseksi, millaisia velvoitteita ne valtioille 
asettavat. Tässä artikkelissa tarkastellaan ILO-sopimusta vertailevan 
tutkimusmetodin avulla em. tieteellisten viitekehysten lähtökohdis- 
ta ja viitataan tutkimusaineistona Kansainvälisen Työjärjestön Asian- 
tuntijakomitean (CEACR, Committee of Experts on the Application 
of Conventions and Recommendations, myöh. Asiantuntijakomitea) 
lausuntoihin, ns. huomioihin (Observations) ja suoriin pyyntöihin 
(Direct Reguests), jotka liittyvät ILO:n sopimusten valvontamenette- 
lyyn. Tarkastelun kohteena ei niinkään ole sopimuksen tulkitseminen 

— mitä asiantuntijakomitea tekee — vaan ne poliittiset ja lainsäädän- 
nölliset muutokset käytännön tasolla, joihin valtiot ratifioimalla so- 
pimuksen sitoutuvat. 


Sopimuksen kohteista 


Kansainvälisen Työjärjestön kiinnostus alkuperäiskansojen oikeuksia 
kohtaan juontaa juurensa 1920-luvulle ja Andien rinteille, missä jär- 
jestö teki käytännön avustustyötä paikallisten työläisten keskuudessa. 
Heistä moni kuului alkuperäiskansaan, ja heidän olojaan alettiin pa- 
rantaa nimenomaan työolosuhteita koskevien muiden ILO-sopimus- 
ten avulla. Avustustyöstä nousi myös tarve laajemman, pelkästään al- 
kuperäiskansoja koskevan sopimuksen laatimiseen, mikä saatiinkin 
aikaan 1957 (sopimus 107). Se koskee alkuasukas ja -heimoasteella 
olevia väestöryhmiä. Myöhemmin, 1980-luvulla maailmanpoliittinen 
tilanne muuttui, mikä mahdollisti avoimemman keskustelun mm. 
kansojen itsemääräämisoikeudesta ja alkuperäiskansojen oikeuksista 
erityisesti heidän perinteisiin asuinalueisiinsa. Myös alkuperäiskan- 
sojen omalla poliittisella aktiivisuudella oli merkityksensä kuten osit- 
tain myös YK:n vaikutuksella, kun lähdettiin uudistamaan sopimusta 
107. Tämän pääasiallisena tarkoituksena oli ollut sulauttaa eristäy- 
tyneet ja ”takapajuiset” alkuperäiskansat muuhun väestöön. Vuonna 
1989 solmittu uusi sopimus No. 169 merkitsi muutosta ILO:n lähes- 
tymistavassa alkuperäiskansoja kohtaan. Tarkoituksena on edelleen 
suojella alkuperäiskansoja, mutta nyt se perustuu näiden kansojen 
erityislaatuisen kulttuurin, elämäntavan, perinteiden ja tapojen kun- 
nioittamiseen. ILO:ssa uskotaan myös, että alkuperäiskansoilla on oi- 
keus jatkaa oman identiteettinsä säilyttämistä ja määritellä miten ja 
millä tavoin he haluavat kehittyä, mikäli itse niin haluavat. ( ILO, Ma- 
nual 2000: 5.) 

Kuten edellä on jo mainittu, sopimuksen ratifioinnin ongelma- 
kohtina voidaan pitää sopimuksen maaoikeusartikloja, jotka asettavat 
pitkälle meneviä velvoitteita valtioille. Kysymykseen maanomistusoi- 
keudesta liittyy väistämättä myös kysymys siitä, keitä nämä oikeudet 
koskevat. ILO-sopimuksen ensimmäisen artiklan mukaan sopimusta 
sovelletaan alkuperäiskansoihin, joilla tarkoitetaan: 

... niitä itsenäisissä maissa eläviä kansoja, joita pidetään alkuasukkaina, 
koska he polveutuvat väestöstä, joka maan valloituksen tai asuttamisen tai 
nykyisten valtiorajojen muodostumisen aikaan asui maassa tai sillä maan- 
tieteellisellä alueella, johon maa kuuluu, ja jotka oikeudellisesta asemasta 
riippumatta ovat säilyttäneet kokonaan tai osittain omat sosiaaliset, talou- 
delliset, kulttuuriset ja poliittiset instituutionsa. 


ILO:n valvontaelin, ns. Asiantuntijakomitea (CEACR) muodostuu 20 
itsenäisesti toimivasta asiantuntijasta, joista monet ovat lakimiehiä, ja 
se kokoontuu vuosittain. Sen tehtävänä on valvoa sopimuksen nou- 
dattamista valtioiden sille lähettämien raporttien perusteella. Komi- 
tean huomioista ja lisäselvityspyynnöistä valtioille käy selville artik- 
laan 1 liittyvissä kysymyksissä erityisesti sopimuksen henkilötasolle 
ulottuva velvoite, joka monissa Asiantuntijakomitean kommenteis- 
sa esiintyy itse-identifikaation merkityksen korostamisena. ILO:n op- 
paan mukaan itse-identifikaatio pitää sisällään sekä objektiivisen et- 
tä subjektiivisen kriteerin. Objektiivisella kriteerillä tarkoitetaan sitä, 
että alkuperäiskansan tulee täyttää artiklan 1 vaatimukset sekä tun- 
nustaa ja hyväksyä henkilöt, jotka kuuluvat tähän kansaan. Subjektii- 
visella kriteerillä taas tarkoitetaan sitä, että henkilö itse identifioi it- 
sensä kuuluvaksi tähän ryhmään tai kansaan tai että ryhmä itse pitää 
itseään alkuperäis- tai heimokansana sopimuksen edellyttämällä ta- 
valla. (ILO, Manual 2000: 8.) 

Erityisen hyvin tämä tulee esille Asiantuntijakomitean suorassa 
pyynnössä Bolivialle 1995: 


... Asiantuntijakomitea olisi kiitollinen Bolivian hallituksen tiedosta, jos- 
sa esitettäisiin se tapa, miten alkuperäiskansayhteisöt ja yksilöt voitaisiin 
tunnistaa, jotta nämä voisivat hyötyä lainsäädännöstä, joka heitä koskee. 
(CEACR: suora pyyntö Bolivialle, 1995.) 


Myös ILO:n oppaassa vuodelta 2000 mainitaan, että on tärkeää tie- 
tää, ketkä ovat sopimuksen edunsaajia. (ILO, Manual 2000: 8.) Tässä 
yhteydessä viitataan itse-identifikaation merkitykseen artiklan 1 (2) 
kohdan perustavanlaatuisena kriteerinä. (Ks. lisää mm. Thornberry 
1998; Thornberry 2002; Mejknecht 2001.) 

Argentiinan kohdalla vuonna 2003 ja myöhemmin uudestaan 
vuonna 2005 asiantuntijakomitea toteaa, että alkuperäiskansan it- 
se-identifikaation osalta Argentiinan lainsäädäntö ei täytä artiklan 1 

vaatimuksia. Asiantuntijakomitea kehottaa tästä syystä hallitusta suo- 
rittamaan väestölaskennan ja suosittelee, että henkilöt, joita asia kos- 
kee, otetaan mukaan laskennan valmisteluun. (CEACR: suora pyyn- 
tö Argentiinalle, 2003.) Hondurasin hallituksen mukaan sopimus 
koskee Hondurasissa kaikkia sellaisia henkilöitä, jotka kuuluvat al- 
kuperäisväestöön ja erityisesti sellaisia henkilöitä, jotka kuuluvat 
CONPAH-järjestöön (Confederation of Autochonous Peoples of Hon- 
duras). Asiantuntijakomitea pyytää hallitusta selvittämään sitä, mil- 
lä tavoin sopimusta sovelletaan sellaisiin henkilöihin, jotka eivät ole 
järjestön jäseniä, mutta jotka täyttävät Artiklan 1 vaatimukset ja ovat 
siis sopimuksen soveltamiskohteita. Lisäksi pyydetään selvitystä itse- 
identifikaation toteutumisesta käytännössä. (CEACR: suora pyyntö 
Hondurasille, 2000.) 

Perun hallitusta kohdalla asiantuntijakomitea pyytää 1999 ilmoit- 
tamaan tarkempia lukuja alkuperäiskansoihin kuuluvien henkilöi- 
den lukumäärästä. Komitea ehdottaa, että Perun hallitus harmonisoisi 
kriteerit koskemaan niitä henkilöitä, joihin ILO-sopimusta sovelle- 
taan. Tässä yhteydessä tulisi erityisesti huomioida henkilön polveu- 
tuvuus ja itse-identifikaatio. Alkuperäiskansojen jäseneksi määritte- 
leminen on erityisen vaikeaa Perussa siksi, että maan 24 miljoonasta 
asukkaasta yli 9 miljoonaa kuuluu alkuperäiskansoihin. Amazonian 
alueella elää 42 eri etnis-kielellistä ryhmää, ja tämä alue kattaa 62 pro- 
senttia maan pinta-alasta. Pelkästään tällä alueella puhutaan 40:ä eri 
kieltä, jotka kuuluvat 16 eri kieliryhmään. Kaikki nämä ryhmät eivät 
myöskään itse selkeästi määrittele olevansa alkuperäisyhteisöjä. On 
huomattava, että viidakoissa elävien intiaaniyhteisöjen tietämys ih- 
misoikeuksista yleensä voi olla niukkaa ja koko asiaa ei ehkä erityisem- 
min ole pohdittukaan; eletään ja asutaan alueella, jossa on aina eletty 
yhteisönä, perheenä, sukuna. Asiantuntijakomitea toteaa asian olevan 
Perun kohdalla erittäin vaikea, koska määrittelytapoja on useita ja eri- 
laisia ryhmiä on paljon: maalaistyöläisiä, alkuperäiskansayhteisöjä ja 
sellaisia, jotka elävät kaukana ylämailla, sademetsissä ja sademetsien 
reuna-alueilla. Tämän vuoksi asiantuntijakomitea pyytää kriteerien 
harmonisointia. (CEACR: suora pyyntö Perulle, 1999 ja 2006.) 

Vuonna 1993 suorassa pyynnössä asiantuntijakomitea toteaa, et- 
tä Norjassa on pidetty 1970 väestölaskenta saamelaisväestön laskemi- 
seksi. Vuonna 1993 hallitus arvioi Norjan alueella elävän noin 40000 

saamelaista. Asiantuntijakomitea tiedustelee hallitukselta, onko Nor- 
jassa aikeita järjestää tulevaisuudessa uusi väestölaskenta, joka sisäl- 
täisi erityisen alkuperäiskansa-elementin. Norjan hallitus vastaa 1995, 
että väestölaskennalle ei ole tulevaisuudessa tarvetta, koska saamelai- 
sia edustavassa Saamelaiskäräjien vaalissa saavutettiin korkea osallis- 
tumisprosentti, ja että ne jotka äänestävät Saamelaiskäräjävaaleissa, 
voidaan identifioida. Norjan Saamelaiskäräjien virallisten internet- 
sivujen mukaan vuonna 1989 rekisteröitiin 5497 saamelaista Saame- 
laiskäräjien vaaliluetteloon, vuonna 2001 9923 henkilöä ja vuonna 
2005 12538 henkilöä. Norjan hallitus on kuitenkin arvioinut ILO:lle 
1993 saamelaisten lukumääräksi 40 000. Norjan ulkoministeriön mu- 
kaan saamelaisten lukumääräksi voidaan arvioida jopa 75 000 henki- 
löä. (www.samediggi.no.) Samoin kuin Hondurasin kohdalla tässäkin 
yhteydessä voisi esittää seuraavan kysymyksen: millä tavalla varmiste- 
taan se, että myös ne henkilöt, jotka eivät äänestä Saamelaiskäräjien 
vaaleissa ja eivät siten ole merkittyjä vaaliluetteloon, mutta jotka täyt- 
tävät ILO-sopimuksen No. 169 artiklan 1 kriteerit, ovat sopimuksen 
suojan piirissä? Vaaliluetteloon hakeutuminen ei ole Norjassa pakol- 
lista ja tästä syystä rekisterin perusteella määräytyvät oikeudet ovat 
ongelmallisia. Norjassa asiaa on viety eteenpäin siten, että esimer- 
kiksi maaoikeuksien osalta kenellä tahansa on mahdollisuus saattaa 
vaateensa tutkittavaksi erityiseen sitä varten perustettuun elimeen ja 
edelleen erillisen tuomioistuimen ratkaistavaksi. Tämä menettelyta- 
pa liittyy ILO-sopimuksen implementointiin eli täytäntöönpanooon, 
mikä suoritetaan valtion varoin. Prosessia kuitenkin kuvattu hitaaksi, 
eikä tuomioistuin toistaiseksi ole antanut yhtäkään ratkaisua. (Ks. li- 
sää myöhemmin Finnmarkin lain kohdalla.) 

Etnisten ryhmien erottelu tai määrittely erilaisiin rekistereihin voi- 
daan kokea ongelmallisena esimerkiksi toisen maailmansodan tapah- 
tumien vuoksi. Muun muassa Kaikkinaisen rotusyrjinnän poistamis- 
ta koskevan komitean suosituksessa Suomelle 5.3.2009 todetaan, että 
Suomen lainsäädäntö estää erottamasta etnisiä ryhmiä toisistaan vä- 
estökirjanpidossa tai muutoin erottelemasta kansalaisia etnisen, kie- 
lellisen tai uskonnollisen alkuperän perusteella. Komitea kuitenkin 
suosittelee Suomen tuottavan tietoa mm. väestön etnisestä raken- 
teesta samoin kuin muuta sellaista tietoa, joka on saatu tutkittavien 
vapaaehtoisuuteen perustuvilla kohdennetuilla yhteiskuntatieteel- 

lisillä tutkimuksilla ja täysin kunnioittaen heidän yksityisyyttään ja 
anonymiteettiaan. (CERD suositus 5.3.2009.) ILO:n asiantuntijako- 
mitea suosittaa useiden ratifioijavaltioiden kohdalla väestölaskennan 
suorittamista eri etnisten ryhmien määrittelemiseksi. 

Sopimuksen kannalta ei ole niinkään kysymys alkuperäiskansoi- 
hin kuuluvien henkilöiden määrittelystä, vaan sellaisten henkilöiden 
”löytämisestä”, joita sopimus koskee. Artikla 1 ei myöskään edellytä, 
että sopimuksen soveltamisen kohteiden tulisi olla esimerkiksi val- 
tioiden oikeudellisesti tunnustamia. Ihmisoikeuksien toteutumisen 
kannalta on kuitenkin tärkeää, että henkilö tietää ILO-sopimuksen 
koskevan häntä ja että hän voi vaatia oikeuksiensa parempaa toteutu- 
mista tähän sopimukseen vedoten. Artiklan 1 sisältö asettaa taas omat 
kriteerinsä sille, keihin sopimusta sovelletaan. 


Maaoikeusartiklat 


On huomattava, että suuri osa maapallon alkuperäisväestöstä elää 
alueilla, joilla luonnonolot esittäytyvät äärimuodoissaan. Arktiset 
alkuperäiskansat ovat sopeutuneet ankaraan kylmyyteen, etelåisel- 
lä pallonpuoliskolla taas kuivuus ja kuumuus asettavat omat ehton- 
sa. Yhtä kaikki alkuperäiskansoille tunnusomaista on maankäyttö 
toimeentulonsa hankkimista varten. Myös saamelaisten perinteisillä 
luontaiselinkeinoilla, kuten metsästyksellä, kalastuksella ja poronhoi- 
dolla on vahva yhteys maahan. Myös muunlainen laiduntaminen, ke- 
räily ja esimerkiksi lääkekasvien hyödyntäminen ovat alkuperäiskan- 
soille tärkeitä toimeentulon lähteitä. Nimenomaan tätä maankäyttöä 
ILO-sopimuksella halutaan turvata. 

Kokonaisuudessaan ILO-sopimuksessa ei ole kysymys pelkästään 
maaoikeuksista vaan monista muistakin oikeuksista: oikeudesta kou- 
lutukseen, terveydenhuoltoon, sosiaaliturvaan ja työhön. Sopimus 
korostaa alkuperäiskansojen ja ympäristön suhdetta, maankäyttöä 
perinteisellä tavalla sekä vahvaa kuulemisvelvoitetta, kun esimerkik- 
si luonnonvaroja hyödynnetään. Artiklan 15 mukaan kansoilla on 
oikeus osallistua luonnonvarojen käyttöön, hallintaan ja suojeluun 
(15.1.) Tapauksissa, joissa valtio säilyttää omistusoikeuden mineraa- 
livaroihin tai maanalaisiin luonnonvaroihin on kansojen kanssa neu- 

voteltava ennen kuin maahan kohdistuvia tutkimus- tai hyödyntä- 
misohjelmia aloitetaan. Kansojen on myös mahdollisuuksien mukaan 
päästävä osallisiksi tällaisten toimintojen tuottamasta hyödystä ja saa- 
tava oikeudenmukainen korvaus kaikesta vahingosta, jota toiminta 
voi aiheuttaa. (15.2.) 

ILO-sopimus jakaantuu kymmeneen lukuun, joista toinen osa, ar- 
tiklat 13—19, käsittelee maa-asioita. Artiklan 13 mukaan sovellettaessa 
yleissopimuksen tämän osan määräyksiä hallitusten on kunnioitetta- 
va sitä erityistä merkitystä, joka kyseessä olevien kansojen suhteella 
siihen maahan tai alueeseen, jolla he asuvat tai muuten käyttävät, on 
niiden kulttuurille ja henkisille arvoille, ja erityisesti on kunnioitetta- 
va tämän suhteen yhteisöllisiä näkökohtia. Artiklassa todetaan lisäk- 
si, että ilmauksella 'maa' tarkoitetaan artikloissa 15 ja 16 myös alueita, 
jotka sisältävät koko sen ympäristön, jossa kysymyksessä olevat kan- 
sat asuvat tai jota he muuten käyttävät. Kuten edellä on todettu, ILO- 
sopimuksen artikla 14 on aiheuttanut eniten ongelmia niille valtioille, 
jotka harkitsevat sopimuksen ratifiointia. Artiklan mukaan kyseisil- 
le kansoille on tunnustettava omistus- ja hallintaoikeus niihin mai- 
hin, joilla ne perinteisesti asuvat. Soveltuvissa tapauksissa on lisäksi 
turvattava asianmukaisilla toimenpiteillä näiden kansojen oikeudet 
käyttää alueita, jotka eivät ole niiden yksinomaista asuinaluetta, mut- 
ta joita ne ovat perinteisesti voineet käyttää toimeentulonsa hankki- 
mista ja perinteisiä toimiaan varten. Tässä suhteessa on kiinnitettävä 
erityistä huomiota paimentolaiskansojen ja kiertävien viljelijöiden ti- 
lanteeseen. 

Lisäksi kyseisen artiklan mukaan hallitusten on tarpeellisin toi- 
menpitein määriteltävä kysymyksessä olevien kansojen perinteisesti 
asuttamat maat ja taattava tehokas suoja niiden omistus- ja hallinta- 
oikeudelle. Artiklassa edellytetään myös, että kansalliseen oikeusjärjes- 
tykseen on sisällytettävä tarkoituksenmukainen menettely kysymykses- 
sä olevien kansojen maahan liittyvien vaatimusten ratkaisemiseksi. 

ILO-sopimuksen omistus- ja hallintaoikeuskäsitettä voidaan lähes- 
tyä useista eri näkökulmista: kansainvälisestä ja kansallisista näkö- 
kulmista tai yhteisön ja yksilön näkökulmista. Sanamuodon mukaan 
tulkittuna kysymys on siitä, että sopimuksella ei ”myönnetå” alku- 
peräiskansoille oikeuksia vaan tunnustetaan, että kyseisillä kansoilla 
on edellä mainitut oikeudet niihin maihin ja vesiin jotka sijaitsevat 


426 


Eräistä ILO:n alkuperäiskansasopimuksen No. 169 maankäyttöä koskevista ... 


heidän perinteisesti käyttämillään alueilla. Kysymys on kolonialis- 
min historian tunnustamisesta ja terra nullius -ajattelusta luopumi- 
sesta (Terra nullius = tyhjä, juridisesti ei kenenkään maa). Käsitettä 
on käytetty kuvaamaan sitä tilannetta Australiassa, kun James Cook 
saapui mantereelle 1788. Australiaa asutti kuitenkin alkuperäisväestö, 
aboriginaalit, joilla oli omistusoikeus maahansa. Tämä on sittemmin 
tunnustettu mm. Australian korkeimman oikeuden päätöksellä 1992 
laajaa huomiota saaneessa ns. Mabo-oikeudenkäynnissä. (Council for 
Aboriginal Reconciliation, Canberra 1993.) 

Jotta alkuperäiskansan oikeudet maahan voitaisiin tunnustaa, on 
tärkeää tietää, mitä nämä alueet ovat. Näin ollen valtioiden tulee ar- 
tiklan 14 edellyttämällä tavalla määritellä kysymyksessä olevat alueet. 
Suomessa tehdyissä ILO-sopimuksen ratifiointiin liittyvissä esityksis- 
sä on lähdetty siitä, että sopimus koskisi vain pohjoisinta Lappia tai 
nk. saamelaisten kotiseutualuetta. ILO-sopimuksen artiklan 14 mu- 
kaan sopimus tulee koskemaan alueita, joilla alkuperäiskansat perin- 
teisesti asuvat sekä niitä alueita, jotka eivät ole alkuperäiskansojen 
yksinomaista asuinaluetta, mutta joita ne ovat perinteisesti voineet 
käyttää toimeentulonsa hankkimista ja perinteisiä toimiaan varten. 
Kysymys on siis kahdesta erilaisesta alueesta, joita sopimuksen mu- 
kaan koskevat erilaiset määräykset. (Joona, J. 2006: 384—385.) 

Suomessa 2001 mietintönsä jättäneen saamelaiskomitean tehtävä- 
nä oli selvittää ILO-sopimuksen ratifiointiesteiden poistamista. Ko- 
mitea lähti ilmeisesti siitä, että nykyisen Suomen alueella nämä 14 ar- 
tiklassa mainitut kriteerit täyttyvät vain Enontekiön, Inarin ja Utsjoen 
kuntien sekä Sodankylän kunnan pohjoisosassa sijaitsevan Lapin pa- 
liskunnan alueella, mutta eivät sen sijaan muilla alueilla. Mietinnössä 
ei kuitenkaan perustella sitä, minkä vuoksi ILO-sopimuksen kahden 
erilaisen määritelmän mukaiset alueet koskevat nimenomaan edellä 
mainittua, mutta eivät esimerkiksi jotain muuta aluetta. Edellä mai- 
nitussa nk. saamelaisalueen rajauksessa ei ole joidenkin tutkimusten 
mukaan kysymys mistään historiallisesta, alueen alkuperäisväestöä 
erottaneesta rajasta, vaan alueen rajaus perustuu 1962 tehtyyn haas- 
tattelututkimukseen (Joona, J. 2006: 385). Kyseinen tutkimus tehtiin 
edellä mainittujen kuntien ja Kittilän pohjoisosissa ja siinä selvitet- 
tiin saamen kielen osaamista (Joona, J. 2006: 386). Koska vain muu- 
tama Kittilän pohjoisosissa asuva henkilö ilmoitti täyttävänsä asetetut 

kriteerit, jätettiin Kittilä pois siitä alueesta, josta myöhemmin alettiin 
käyttää nimitystä saamelaisten kotiseutualue. 

Ruotsissa on lähdetty siitä, että ILO-sopimuksen maaoikeusartik- 
loissa tarkoitettu alue on Ruotsin poronhoitoalue, joka on noin kol- 
masosa Ruotsin pinta-alasta (SOU 1999: 25: 14). Kysymys on siitä 
lapinrajan pohjoispuolella sijainneesta lapinkylien alueesta, joka vuo- 
den 1809 jälkeen jäi Ruotsin puolelle. Lisäksi poronhoitoalueeseen 
nykyisen Ruotsin puolella kuuluvat nk. talvilaidunalueet. (SOU 1999: 
14, 25.) Ruotsissa näiden alueiden laajuutta on selvittänyt erityinen 
rajakomitea (SOU 2006: 14). 

Aluemäärittelyt ovat olleet ongelmallisia myös maissa, jotka ovat 
jo ratifioineet ILO-sopimuksen. Tämä tulee hyvin esille Asiantuntija- 
komitean kommenteista. Jotta sopimusta voitaisiin soveltaa käytän- 
töön, on tärkeää tietää, mistä alueista on kysymys. Aluemäärittelyt 
ovat tärkeitä myös siksi, että alkuperäiskansoille pystytään mahdol- 
lisesti kompensoimaan jo menetettyjä maa-alueita. Yleensä edelly- 
tyksenä on kuitenkin se, että tällaisen tapahtuman on täytynyt sattua 
vastikään (esimerkiksi jonkin suuren rakennushankkeen seuraukse- 
na). Uuden maa-alueen tulee tällöin olla vastaavanlaista kuin mene- 
tetty maa ja mahdollisuuksien mukaan alkuperäiskansoilla tulisi olla 
myös oikeus palata asuinsijoilleen. Myös rahallinen kompensaatio on 
mahdollinen. Näistä säädellään tarkemmin sopimuksen artiklassa 16. 

Omistusoikeus-kysymystä voidaan lähestyä useista eri näkökul- 
mista, joita tässä ei lähdetä erittelemään. Yleisesti voidaan sanoa 
Asiantuntijakomitean ja valtioiden välisen dialogin perusteella, että 
latinalaisessa Amerikassa alkuperäiskansojen omistusoikeus maihin 
on heikkoa, mutta myös poikkeuksia löytyy. Suuria maa-alueita on 
palautettu niiden alkuperäisille asukkaille hiljattain mm. Brasilias- 
sa. Yleisesti ongelmat maaoikeuskysymyksissä liittyvät muun muassa 
suuriin kansallisiin hankkeisiin, esimerkiksi erilaisten voimalaitosten 
rakentamiseen. Vaikka ILO-sopimus vaatiikin tällaisissa tapauksissa 
ko. tahoja neuvottelemaan alueen asukkaiden kanssa ja mm. tarjoa- 
maan tilalle vaihtoehtoisia maa-alueita, asia on vaikea, sillä esimerkik- 
si Amazonian alueella eläville kansoille yhteys johonkin tiettyyn maa- 
alueeseen on hyvin vahva, jopa elinehto. 

ILO-sopimuksen vaatimus omistus- ja hallintaoikeuden tunnus- 
tamisesta näyttäytyy sopimuksen ratifioineissa valtioissa eri tavoin. 

Seuraavassa esitetään muutamia esimerkkejä. Vertailemalla eri mai- 
den tilanteita toisiinsa voidaan huomata, miten perustavanlaatuisesti 
erilaisia lähestymistapoja samoihin ongelmiin voi olla. Juridisesti pe- 
ruskysymykset ovat kuitenkin hyvin samanlaisia: maaoikeuksien koh- 
dalla on selvitettävä mistä alueesta on kysymys, keitä ovat oikeuksien 
subjektit ja miten subjektien omistus- ja hallintaoikeus palautetaan. 
ILO:n asiantuntijakomitea vaatii sopimusta toimeenpantaessa, että 
muutoksia ja parannuksia on tapahduttava sekä lainsäädännössä että 
myös käytännön tasolla. Usein pitkälle viety lainsäädäntö ei tosiasial- 
lisesti turvaa alkuperäiskansan oikeuksia käytännön tasolla. Tämä on 
ehkä nähty myös saamelaisiin kohdistuvan lainsäädännön heikkoute- 
na. Molempia tasoja voidaan kuitenkin vertailla. On muistettava, et- 
tä vertailu eri maiden välillä ei kuitenkaan voi antaa suoria vastauksia 
omiin ongelmiimme vaan ainoastaan erilaisia näkökulmia, joita mah- 
dollisesti voidaan hyödyntää. 

Argentiinan kohdalla Asiantuntijakomitea toteaa 2003, että alku- 
peräiskansojen maanomistusoikeuteen liittyy useita ongelmia. Pro- 
vinssien hallintoelimet saattavat pitää alkuperäiskansoille kuuluvia 
maita eräänlaisina vakuuksina kansainvälisiä rahoituslaitoksia varten 
saadakseen jatkossa lisää lainaa. Asiantuntijakomitea korostaa myös 
neuvotteluvelvoitetta alkuperäiskansojen kanssa, mikäli niitä siirre- 
tään pois perinteisesti asuttamiltaan alueilta. (CEACR: suora pyyn- 
tö Argentiinalle 2003; huomio Argentiinalle 2005.) Bolivian kohdalla 
vuonna 1994 on tullut esiin alkuperäiskansan omistusoikeus aluei- 
siin, jotka on kansallisesti luokiteltu ns. luonnonsuojelualueiksi. Mi- 
ten alkuperäiskansan mahdollisuus elinkeinojensa harjoittamiseen 
varmistetaan tällaisella alueella? (CEACR: suora pyyntö Bolivialle 
1994.) 

Costa Rican kohdalla asiantuntijakomitea toteaa 1997, että siellä on 
edelleen suuria alueita alkuperäiskansaan kuulumattomien henkilöi- 
den hallussa, ja että hallituksella ei ole tarkoituksenmukaisia resurs- 
seja kompensoida asiaa näille henkilöille. Asiantuntijakomitea pyytää 
hallitusta ilmoittamaan miten se aikoo noudattaa alkuperäiskansa- 
lakia (Indigenous Act), jonka mukaan nämä ihmiset tulisi siirtää täl- 
tä alueelta, jotta maat voitaisiin palauttaa alkuperäisille omistajilleen. 
(CEACR: suora pyyntö Costa Ricalle 1997.) 


429 


Tanja Joona 


Tanskan kohdalla Asiantuntijakomitea toteaa maaoikeuksista 2001, 
että Tanskan järjestelyt Grönlannissa takaavat alueen asukkaille laajan 
autonomian maiden käytön suhteen. Hallintojärjestelyn (Home Rule) 
viranomaiset tekevät päätökset siitä, kenellä on oikeus käyttää maa- 
ta. Järjestely ei tee kuitenkaan erottelua alueen alkuperäisen väestön 
ja alueelle myöhemmin muuttaneiden välillä. (CEACR: suora pyyntö 
Tanskalle 2001.) 

Ecuadorissa omistusoikeus maahan voi olla esivanhemmilta pe- 
rittyä, maat voivat olla perheen omistamia, yksityisten omistamia tai 
yhteisön omistamia. Alkuperäiskansoilla on oikeus osallistua perin- 
teisillä asuinalueillaan sijaitsevien luonnonvarojen etsimiseen, hyö- 
dyntämiseen ja suojeluun. Asiantuntijakomitea pyytää lisäselvityksiä 
siitä, miten tämä toteutetaan käytännössä. Tässä yhteydessä koroste- 
taan myös molemminpuolisten neuvottelujen merkitystä. (CEACR: 
suora pyyntö 2003.) 

Fiji-saarilla ”native lands” ovat yhteisön omistamia ja niitä hallin- 
noi alkuperäisväestöä edustava komissio. Maa-alueista 83% on hal- 
linnoitu näin. Ottaen huomioon, että saarella ei lähestulkoon asu 
muita kuin alkuperäisväestöä ja heidän jälkeläisiään, alkuperäisväes- 
tö tuntee olonsa kuitenkin uhatuksi ja vieraaksi saarellaan. Ongelmia 
esiintyy erityisesti eri heimojen kesken ja ristiriitaisuuksia esiintyy, sil- 
lä maasta saatavat tuotot päätyvät valitettavan usein päälliköiden tas- 
kuihin. (CEACR: huomio Fijille 2005.) 

Guatemalassa ILO-sopimus on edesauttanut jonkin verran selvit- 
tämään maan sekasortoista sisäpoliittista tilannetta ja edesauttanut 
rauhansopimuksen syntymistä. Alkuperäiskansojen maaoikeuksia on 
parannettu juuri ILO-sopimuksen No. 169 ratifioinnin myötä, vaikka 
paljon työtä on vielä edessä. (CEACR: huomio Guatemalalle 2002.) 
Hondurasissa on palautettu perinteisesti käytettyjä maita joillekin al- 
kuperäiskansaryhmille. Osa alkuperäiskansojen maista odottaa edel- 
leen identifioimista ja palauttamista. Hondurasin kohdalla asiantun- 
tijakomitea myös huomauttaa, että on tärkeää raportoida komitealle 
sekä lainsäädännöllisistä muutoksista, joita maihin kohdistuu, että la- 
kien soveltamisesta käytännön tasolla. (CEACR: suora pyyntö Hon- 
durasille 2003.) 

ILO-sopimuksen artiklan 34 mukaan yleissopimuksen täytäntöön 
panemiseksi tehtävien toimien laatu ja laajuus on ratkaistava kunkin 

maan erityisolosuhteet huomioon ottaen. Seuraavassa artiklassa sää- 
detään, että sopimus ei saa vaikuttaa haitallisesti esim. kansalliseen 
lainsäädäntöön. ILO-sopimus ei siis estä sopimuksen ratifiointia si- 
ten, että samalla otetaan huomioon myös ne oikeudet, joita alueen 
alkuperäisväestöllä voidaan katsoa olevan kansallisen lainsäädännön 
perusteella. Joka tapauksessa on kuitenkin selvää, että ratifioitaessa 
sopimus kansallinen lainsäädäntö ei voi olla ristiriidassa sopimuksen 
mukaan määräytyvien oikeuksien kanssa. Koska Suomessa asia kos- 
kee pelkästään Pohjois-Suomen valtionmaita, kysymys on myös niistä 
oikeuksista, joita alueen alkuperäiskansalla voidaan katsoa nykyaika- 
na olevan entisten lapinkylien maa- ja vesialueisiin. 

Ruotsissa poronhoito-oikeus ymmärretään vahvasti suojatuksi ja 
omaisuudensuojan piiriin kuuluvaksi käyttöoikeudeksi, joka kaven- 
taa maanomistajan oikeutta useassa eri suhteessa. Tämä oikeus si- 
sältää myös muita maa- ja vesialueisiin kohdistuvia oikeuksia kuin 
maanomistuksesta riippumattoman porojen laiduntamisoikeuden. 
Ruotsissa on keskusteltu siitä, voidaanko tämän oikeuden katsoa ole- 
van sisällöltään sellainen, että se täyttää jo tällä hetkellä ILO-sopi- 
muksen maaoikeusartiklojen vaatimukset. Sopimuksen ratifiointies- 
teitä Ruotsissa selvittäneen Heurgrenin mukaan vahvasti suojattu 
käyttö- ja hallintaoikeus maahan on riittävä artiklan 14 (1) ensimmäi- 
sen virkkeen toteuttamiseksi. Hänen mukaansa ratifiointi kuitenkin 
edellyttäisi, että poronhoidon asemaa tulisi edelleen vahvistaa suh- 
teessa muuhun maankäyttöön. (SOU 1999: 16, 25.) Norjan oikeus- 
ministeriö katsoi 1990, että poronhoidon suojattu käyttöoikeus olisi 
riittävä turvaamaan artiklan 14 velvoitteet, ja Norja ratifioi sopimuk- 
sen 1990. 

Vaikka omistusoikeus-käsite ymmärretään normaalisti vahvim- 
maksi oikeudeksi, asian ei kuitenkaan tarvitse välttämättä olla näin. 
Mikäli muulle kuin maanomistajalle kuuluvat oikeudet alueen käyt- 
töön ovat kovin moninaiset ja pitkälle menevät, ja tämän seurauksena 
maanomistaja ei voi juurikaan hyödyntää aluettaan, voidaan tietys- 
ti kysyä kenen oikeus on vahvin. Kysymys on ennen kaikkea aluei- 
den käyttöä koskevien säännösten sisällöstä eikä siitä, mitä nimityksiä 
käytetään. Tätä taustaa vasten voitaisiin siis sanoa, että muodollisen 
omistusoikeuden myöntäminen ei olisi välttämätöntä. Koska ILO-so- 
pimuksessa puhutaan omistusoikeudesta, kysymys täytyy olla varsin 

vahvasta ja monipuolisesti suojatusta käyttöoikeudesta, jotta maini- 
tun sopimusmääräyksen voidaan katsoa täyttyvän. (Ks. Joona, J. 2006: 
390.) On kuitenkin todettava, että sopimustekstin mukaan kysymys 
on omistusoikeudesta (ownership), eli sopimusta ratifioidessa on otet- 
tava huomioon myös se mahdollisuus, että sopimus edellyttää muo- 
dollisen omistusoikeuden tunnustamista kansallisessa lainsäädännös- 
sä. (Joona, J. 2006: 390—391.) 

ILO-sopimuksen artiklan 14.3 vaatimusta tarkoituksenmukaisten 
menettelyjen sisällyttämisestä kansallisiin oikeusjärjestyksiin tarkas- 
tellaan lähemmin jäljempänä Norjan kohdalla. 


Perinteisten elinkeinojen suoja 


Perinteisten elinkeinojen merkityksen korostaminen on yksi ILO-so- 
pimuksen keskeisimpiä lähtökohtia. Nämä elinkeinot muodostavat 
usein perustan alkuperäiskansakulttuurin säilymiselle. Maahan koh- 
distuvien oikeuksien kannalta perinteisten elinkeinojen harjoittami- 
nen tietyllä alueella on siten lähtökohta näiden oikeuksien toteutu- 
miselle. Jotta maaoikeudet voitaisiin tunnustaa, maata on edelleen 
käytettävä esimerkiksi perinteisten elinkeinojen harjoittamiseen. (Ar- 
tikla 14.) 

Artiklassa 14.1 korostetaan alkuperäiskansan mahdollisuutta käyt- 
tää alueita, joita se on perinteisesti voinut käyttää toimeentulonsa 
hankkimista ja perinteisiä toimiaan varten. Perinteisten elinkeinojen 
harjoittaminen perustuu yksityiskohtaiseen luonnon tilan tuntemuk- 
seen ja juontaa juurensa sukupolvelta toiselle periytyvään tietoon sii- 
tä, miten alueita on käytetty ja hoidettu. Perinteiset elinkeinot, kuten 
poronhoito, metsästys, keräily, ansastus, kalastus, laiduntaminen, siir- 
tyvä viljely ja puuntyöstö ovat usein yhteisön yhdessä harjoittamia, 
ja monesti ne ovat sen ainoita toimeentulon lähteitä. (ILO Manual 
2000: 48.) Mikäli alkuperäiskansalla ei ole mahdollisuutta tai riittä- 
västi resursseja perinteisten elinkeinojen harjoittamiseen, tämä tekee 
kansasta kulttuurisesti ja taloudellisesti haavoittuvan. Monin paikoin 
maailmaa alkuperäiskansojen perinteisesti käyttämiä maa-alueita on 
pienennetty ja pirstaloitu siten, että maiden kestävä käyttö on jo lähes 
mahdotonta. Alkuperäiskansat on pakotettu ylilaiduntamaan mai- 

taan, lyhentämään kesanto-aikoja tai istuttamaan tuottoisia kasveja, 
joiden kasvukautta voidaan pidentää erilaisin kemikaalein. Toimeen- 
tulon hankkiminen perinteisten elinkeinojen ulkopuolelta on myös 
hyvin yleistä. (ILO Manual 2000: 50.) 

Artiklan 19 mukaan kansallisissa maatalousohjelmissa kysymyk- 
sessä oleville kansoille on varmistettava samanlainen kohtelu kuin 
muille väestönosille sikäli kun kysymyksessä on a) lisämaan hankki- 
minen näille kansoille silloin, kun käytettävissä oleva maa-ala ei rii- 
tä turvaamaan niille tavanomaista toimeentuloa tai kattamaan niiden 
mahdollisen väestönkasvun aiheuttamaa maantarvetta tai b) tarvitta- 
vien varojen myöntäminen näiden kansojen omistuksessa ennestään 
olevien maiden parantamista varten. 

Artiklan 23.1 mukaan käsityöammatit, maaseudun ja pienyhteisö- 
jen teollisuus sekä luontaistalous ja perinteiset metsästys-, kalastus-, 
ansastus- ja keräilyelinkeinot tulee tunnustaa tärkeiksi tekijöiksi näi- 
den kansojen taloudellisessa riippumattomuudessa ja kehityksessä. 
Hallitusten on yhteistyössä kansojen kanssa varmistettava, että näitä 
toimintoja vahvistetaan ja edistetään aina kun se on mielekästä. 

Artiklan 23 kohdan 2 mukaan kansojen pyynnöstä niille on mah- 
dollisuuksien mukaan annettava asiaankuuluvaa teknistä ja taloudel- 
lista tukea ottaen huomioon kansojen perinteinen teknologia ja kult- 
tuuripiirteet sekä kestävän ja tasapuolisen kehityksen tärkeys. 

ILO-oppaan mukaan sopimus korostaa alkuperäiskansojen perin- 
teisten elinkeinojen merkitystä kansojen kulttuurisen ja taloudellisen 
riippumattomuuden kannalta. Sopimus pyrkii myös tunnustamaan 
alkuperäiskansojen erityisen tietämyksen, niiden tapojen ja perinteis- 
ten teknologioiden merkityksen sekä edistämään näiden elinkeino- 
jen kehitystä yhteistyössä alkuperäiskansojen kanssa. Sopimuksella 
turvataan alkuperäiskansalle riittävästi maata elinkeinojensa harjoit- 
tamiseen sekä taloudellista ja teknistä tukea perinteisten elinkeino- 
jen säilyttämiseen kestävän kehityksen periaatteiden mukaisesti. (ILO 
Manual 2000: 50-51.) Perinteisten elinkeinojen suojelu ei kuitenkaan 
tarkoita sitä, etteivätkö alkuperäiskansaan kuuluvat henkilöt voisi et- 
siä myös muita toimeentulon lähteitä. Sopimuksella pyritään kuiten- 
kin turvaamaan maankäyttöön liittyvät elinkeinot. 

Suomessa ei ole keskusteltu mahdollisuudesta poistaa ILO-sopi- 
muksen maankäyttöartikloista aiheutuvia ratifiointiesteitä muutta- 

malla poronhoidon harjoittamisoikeuden laajuutta ja sisältöä sää- 
televää lainsäädäntöä siten, että myös Suomessa voitaisiin puhua 
vahvasti suojatusta käyttöoikeudesta samalla tavoin kuin Ruotsis- 
sa. Tämä edellyttäisi muutoksia paitsi poronhoitolakiin, myös niihin 
muihin lakeihin, joissa säädellään poronhoidon kanssa kilpailevasta 
maankäytöstä. Kysymys ei olisi pelkästään jonkin yksittäisen yleislau- 
sekkeen säätämisestä, vaan muutoksista koko siihen esine- ja ympä- 
ristöoikeudelliseen lainsäädäntöön, joka vaikuttaa perinteisten elin- 
keinojen harjoittamiseen. (Joona, J. 2006: 391.) 

Juha Joonan (2006: 392) mukaan on kuitenkin otettava huomioon, 
että vaikka oikeuden subjekti on Ruotsissa yhdistetty nimenomaan 
poronhoidon harjoittamiseen, se ei välttämättä tarkoita, että näin tu- 
lisi tehdä myös Suomessa. Ruotsin järjestelyn taustalla ovat historialli- 
set ja elinkeinopoliittiset syyt. Kuitenkin Suomen osalta on todettava, 
että myös Suomessa poronhoito on se alkuperäisväestön vanhastaan 
harjoittama elinkeino, joka vielä tänä päivänkin tarjoaa harjoittajilleen 
ainakin osittaisen toimeentulon (vrt. ILO-sop. art. 14). Totta on, että 
erityisesti poronhoidossa ja jossain määrin myös kalastuksessa, met- 
sästyksessä ja keräilyssä alkuperäisväestön vanha elämänmuoto on 
jatkunut aina nykyaikaan asti. 


Finnmarkin laki Norjassa 


Vuonna 1993 ILO:n asiantuntijakomitea toteaa Norjan raportin pe- 
rusteella, että valtio omistaa suurimman osan niistä saamelaisten pe- 
rinteisistä maista, joihin saamelaisilla on käyttöoikeus. Tässä yhtey- 
dessä asiantuntijakomitea toteaa myös, että on olemassa oikeuden 
päätöksiä saamelaisten omistusoikeudesta perustuen ylimuistoiseen 
nautintaan. Saamelaisten oikeudellista asemaa tarkastelemaan hal- 
litus on perustanut Saamelaiskomission (Sami Rights Commission), 
jonka tehtävänä on arvioida saamelaisten oikeutta maihin ja vesiin 
ja tehdä konkreettisia ehdotuksia näiden oikeuksien järjestämiseksi. 
Norjan hallituksen raportin mukaan tulevaisuudessa ei ole tarkoitus 
järjestää saamelaisille mitään erityismahdollisuuksia tutkituttaa oi- 
keuksiaan oikeusistuimissa, vaan saamelaisten tulee niin halutessaan 
käyttää muita kansallisia järjestelyjä. (CEACR: suora pyyntö Norjalle 

1993.) Asiantuntijakomitea kiittää Norjan mallia ottaa Saamelaiskä- 
räjät mukaan dialogiin, jota käydään sopimuksen ratifioinnin jälkeen 
ILO:n, hallituksen sekä työnantaja- ja työntekijäjärjestöjen välillä. 
(CEACR: suora pyyntö Norjalle 1993.) Finnmarkin lain syntyproses- 
sia edelsivät lukuisat selvitystyöt ja vaikeat neuvottelut. Raportin mu- 
kaan Finnmarkin lailla järjestetään Norjan hallitusta ja saamelaisosa- 
puolia pitkään hiertäneet kiistat maiden ja vesien omistusoikeudesta. 
(CEACR: huomio Norjalle 2004.) 

Asiantuntijakomitea toteaa 2004, että saamelaisten oikeudet mai- 
hin ja vesiin aiotaan järjestää uuden Finnmarkin lain avulla. Saame- 
laiskomissio (Saami Rights Commission) ei ole tarjonnut kuitenkaan 
hallitukselle välineitä, joilla voitaisiin tarkkaan ottaen määritellä ky- 
seiset alueet siten kuin Artiklassa 14 (2) vaaditaan. (CEACR: huomio 
Norjalle 2004.) Vuonna 2004 Finnmarkin laki oli vasta lakiehdotus, 
ja asiantuntijakomitea arvioi sitä. Komitean mukaan laki antaisi to- 
teutuessaan saamelaisille aikaisempaa merkittävämmän roolin alueen 
hallinnoinnista ja käytöstä päätettäessä. Komitean mukaan tällöin 
kuitenkin laajat oikeudet alueen hallinnoinnissa korvaisivat sopimuk- 
sen omistus- ja hallintaoikeus -käsitteen. (CEACR: huomio Norjal- 
le 2004.) Se toteaa edelleen, että paremminkin lakiehdotus täyttäisi 
ne artiklan 15 vaateet, joiden mukaan alkuperäiskansoilla tulisi ol- 
la oikeus osallistua alueillaan olevien luonnonvarojen hallinnointiin, 
käyttöön ja suojeluun (CEACR: huomio Norjalle 2004). 

Finnmarkin laki (Finnmarksloven) (ks. lisää www.finnmarksloven. 
no) hyväksyttiin Norjan suurkäräjillä kesäkuussa 2005. Sen mukaan 
saamelaisilla ja muilla alueen asukkailla on oikeuksia maahan ja luon- 
nonvaroihin Finnmarkin alueella, joka on Norjan pohjoisin ja suurin 
lääni ja käsittää noin 45 000 neliökilometrin suuruisen alueen. Hei- 
näkuussa 2006 alueen omistusoikeus siirtyi alueen asukkaille etnises- 
tä taustasta riippumatta. Aluetta hallinnoidaan uuden lain myötä pe- 
rustetun hallintoelimen, Finnmarkin kiinteistön kautta (Finnmarks 
Eiendom, Finnmark Estate), jonka hallituksessa on kuusi jäsentä. Kol- 
me jäsenistä on Saamelaiskäräjien edustajia ja kolme Finnmarkin lää- 
nin edustajia. Finnmarkin kiinteistöstä tuli näin ollen alueen suurin 
yksityinen maanomistaja. Kuusijäseninen hallitus on vastuussa tästä 
Finnmarkin kiinteistöstä, ja sen tehtävänä on hallinnoida alueiden 
käyttöä. 

Finnmarkin lain tarkoituksena oli antaa alueella asuville suurempi 
vaikutusmahdollisuus maankäyttöön liittyvissä kysymyksissä. Alueen 
asukkaat käyttävät edelleen maata elinkeinomielessä perinteisin ta- 
voin ja saamelaisen kulttuurin mukaisesti. Koska laki ei tee erotte- 
lua etnisin perustein, myös muilla alueella asuvilla voi olla oikeuksia 
maihin ja vesiin. Ongelmia voi syntyä tilanteissa, joissa perinteisten 
saamelaiselinkeinojen kanssa kilpaileva maankäyttö on esimerkik- 
si läänin edustajien mukaan taloudellisesti kannattavampaa. Kasvava 
turismi moottorikelkkoineen tai vaikkapa kaivosteollisuus kyseisel- 
lä alueella eivät tällöin enää suojelekaan alkuperäiskansan perinteis- 
tä maankäyttöä, niin kuin ILO-sopimuksen No. 169 artiklan 14 mu- 
kaan on tarkoitus. (Ks. lisää www.finnmarksloven.no; Ulfstein 2004; 
Finnmark Act — A Guide 8/2005). 

Norjassa on myöhemmin Finnmarkin lain seurauksena perustettu 
Finnmarkin kiinteistön yhteyteen Finnmarkin komissio (Finnmark 
Commission) tehtävänään tutkia tilanteita, joissa henkilö katsoo itsel- 
lään olevan yksityisoikeudelliselta pohjalta oikeus Finnmarkin kiin- 
teistön alueella sijaitsevaan maahan. Komission tehtävänä on tutkia, 
kartoittaa ja lopulta vahvistaa tai kumota henkilön ylimuistoisen nau- 
tinnan perusteella olemassa oleva oikeus maihin ja vesiin. Epäselvissä 
ja riitautetuissa tapauksissa erityinen komission yhteyteen perustet- 
tu tuomioistuin (Uncultivated Land Tribunal for Finnmark) voi rat- 
kaista asian. Toistaiseksi tuomioistuin ei ole vielä toiminut, eikä yh- 
täkään kannetta ole vireillä. ILO:n asiantuntijakomitea ei ole vielä 
kommentoinut Norjan tapaa ratkaista artiklan 14.3 velvoite tarkoi- 
tuksenmukaisten menettelyjen (maaoikeuskanteet) sisällyttämises- 
tä kansalliseen oikeusjärjestykseen. Huomionarvoista kuitenkin on, 
että perustettu komissio on tasapuolinen alueen kaikkia asukkaita 
kohtaan etnisestä taustasta riippumatta. Omistusoikeuskysymys tu- 
lee tutkituksi riippumattomasti olemassa olevien dokumenttien ja ta- 
paoikeuden mukaan, ja näin ollen kysymys on yhdenvertaisuudesta 
ja oikeudenmukaisuudesta. Epäselvää on, miten nämä mahdollisesti 
vahvistetut oikeudet suhteutuvat hallintoelimen toimintaan ja toimi- 
valtaan. 

Suomessa ja Ruotsissa ILO-sopimuksen ratifiointi on ollut vireillä jo 
pitkään. Lähtökohdat maissa ovat monella tapaa samankaltaiset yh- 
teisen historian ja lainsäädäntöpohjan myötä. Sopimuksen ratifiointi- 
kysymys liittyy Ruotsissa poronhoidon harjoittamiseen ja sen aseman 
vahvistamiseen muuhun maankäyttöön nähden. Norja on aikoinaan 
ratifioinut sopimuksen sillä perusteella, että suojattu käyttöoikeus 
poronhoidolle riittäisi turvaamaan omistus- ja hallintaoikeuden vaa- 
teet. (Ks. lisää Joona, T. 2005.) Myöhemmin Norjassa on päädytty 
järjestelyyn, joka käytännössä tarkoittaa omistusoikeuden luovutta- 
mista. Suomessa poronhoito ja sen tarvitsema maankäyttö eivät ole 
samalla tavalla nousseet esiin. 

ILO-sopimuksen ratifiointia on syksyllä 2009 valmisteltu valtio- 
neuvostossa usean ministerin voimin. 30. syyskuuta 2009 ulkominis- 
teri, oikeusministeri ja ulkomaankauppaministeri pitivät valmistele- 
van kokouksen, jossa pohdittiin Suomen lainsäädännön muuttamista 
vastaamaan alkuperäiskansojen oikeuksia koskevan ILO-sopimuksen 
vaatimuksia. Ratifiointia kiirehti myös Tasavallan presidentti Tarja 
Halonen vierailullaan 29. elokuuta 2009 Pohjois-Lapissa. Halonen 
vaati kannanotossaan Sevettijärvellä, että Suomen on ratifioitava so- 
pimus nopeasti. 

Eri valtioiden pyrkimys ratifioida ILO-sopimus vaihtelee. Useil- 
le maille ratifiointi on merkinnyt käytännönläheistä ja taloudellis- 
ta apua erilaisten kehitysprojektien toteuttamiseen. Suomessa rati- 
fiointia perustellaan mm. sillä, että olemme ihmisoikeuksien malli- 
maa ja että meidän tulisi turvata ihmisoikeudet myös alkuperäiskan- 
sojen maaoikeusasioissa. Ratifioijavaltioiden joukosta puuttuvat mm. 
Kanada, Yhdysvallat, Australia ja Uusi-Seelanti. Ne kaikki ovat län- 
simaisen oikeusjärjestelmän valtioita, joiden alueita asuttavat suuret 
alkuperäiskansaväestöt. Esimerkiksi Australiassa sopimuksen rati- 
fiointia ei kuitenkaan ole pidetty tarpeellisena, vaan maassa on teh- 
ty pitkälle meneviä omistusoikeusratkaisuja kansalliseen lainsäädän- 
töön perustuen. 

ILO-sopimusta on kritisoitu, muun muassa sen eurosentrisestä lä- 
hestymistavasta, heikoista ja monitulkintaisista artikloista sekä ra- 

joituksista alkuperäiskansojen itsemääräämisoikeuteen. Sopimuksen 
tulkinta ja siihen liittyvät epäselvyydet ovat myös aiheuttaneet ris- 
tiriitoja hallitusten ja alkuperäiskansojen välillä. Maaoikeuksiin liit- 
tyvät kysymykset on koettu erityisen hankaliksi alueilla, joilla asuu 
muutakin väestöä. Sopimus on kuitenkin tällä hetkellä ainoa alkupe- 
räiskansoja koskeva ja valtioita sitova kansainvälinen sopimus, jon- 
ka velvoitteet esimerkiksi maaoikeuksissa ovat pitkälle meneviä. Fi 
ole kuitenkaan syytä unohtaa YK:n Kansalais- ja poliittisia oikeuksia 
koskevaa yleissopimusta, joka yli 150 valtion ratifioimana on ainoa 
laajemmin myös alkuperäiskansojen oikeuksia yleismaailmallisesti 
turvaava sopimus. Alkuperäiskansojen kannalta tärkeimmäksi sopi- 
muksen määräykseksi on muodostunut 27 artikla, joka kuuluu: 


Niissä valtioissa, joissa on kansallisia, uskonnollisia tai kielellisiä vähem- 
mistöjä, tällaisiin vähemmistöihin kuuluvilta henkilöiltä ei saa kieltää oi- 
keutta yhdessä muiden ryhmänsä jäsenten kanssa nauttia omasta kult- 
tuuristaan, tunnustaa ja harjoittaa omaa uskontoaan tai käyttää omaa 
kieltään. 


Myös YK:n uudella alkuperäiskansoja koskevalla julistuksella voi olla 
sitovampaa merkitystä kansallisiin oikeusjärjestyksiin tulevaisuudes- 
sa. (Ks. lisää www.un.org.) 

Valtioiden kannalta alkuperäiskansan perinteisesti asuttamien 
maiden omistus- ja hallintaoikeudessa on pitkälti kysymys suvereni- 
teetin uudelleen arvioinnista sekä usein merkittävistä taloudellisista 
resursseista, joita näillä alueilla on. Toisaalta kysymys voidaan katsoa 
olevan kolonialisaation historian ja alkuperäiskansan oikeuksien tun- 
nustamisesta sekä virheiden korjaamisesta, ilman ILO-sopimusta tai 
sen avulla. Sopimuksen ratifiointia ei sinällään voida pitää itseisarvo- 
na, vaan tärkeintä on sopimuksen taustalla oleva tavoite edistää alku- 
peräisväestön oikeuksien ja aseman turvaamista. 

Marja-Leena Sorjonen & Liisa Raevaara toim. ARJEN ASIOINTIA 

Jaana Hallamaa & al. toim. ETIIKKAA IHMISTIETEILLE 

Tuomas Martikainen toim. YLIRAJAINEN KULTUURI 

Anne Mäntynen & al. toim. GENRE — TEKSTILAJI 

Outi Fingerroos & al. toim. MUISTITIETOTUTKIMUS 

Tapani Lehtinen KIELEN VUOSITUHANNET 

Marjo Mela & Pirjo Mikkonen SUOMI KAKKONEN JA KIRJALLISUUDEN 
OPETUS 

Satu Grinthal & Elina Harjunen toim. NÄKÖALOJA ÄIDINKIELEEN JA 
KIRJALLISUUTEEN 

Heikki Pihlajamäki, Virpi Mäkinen & Jussi Varkemaa KESKIAJAN 
OIKEUSHISTORIA 

Hanna Lappalainen ja Liisa Raevaara toim. KIELI KIOSKILLA 

Sara Routarinne & Tuula Uusi-Hallila NUORET KIELIKUVASSA 

Terhi Ainiala, Minna Saarelma & Paula Sjöblom NIMISTÖNTUTKIMUKSEN 
PERUSTEET 

Toni Lahtinen & Markku Lehtimäki toim. ÄÄNEKÄS KEVÄT 

Tuomas Martikainen, Tuula Sakaranaho & Marko Juntunen ISLAM 
SUOMESSA 

Sirpa Leppänen, Tarja Nikula & Leila Kääntä toim. KOLMAS KOTIMAINEN 
Jari Niemelä TALONPOIKA TOIMESSAAN 

Samuli Hägg, Markku Lehtimäki & Liisa Steinby toim. NÄKÖKULMIA 
KERTOMUKSEN TUTKIMISEEN 

Jyrki Kalliokoski ja Lari Kotilainen KIELET KOHTAAVAT 

Anna Idström & Sachico Sosa toim. KIELISSÄ KULTTUURIEN ÄÄNI 

Vesa Heikkinen toim. KIELEN PIIRTEET JA TEKSTILAJIT 

Maarit Grahn ja Maunu Häyrinen toim. KULTTUURITUOTANTO 

Lars Levi Laestadius LAPPALAISTEN MYTOLOGIAN KATKELMIA 

Veikko Anttonen USKONTOTIETEEN MAASTOT JA KARTAT 

Tuomas Martikainen ja Lotta Haikkola toim. MAAHANMUUTTO JA 
SUKUPOLVET 

Irja Seurujärvi-Kari, Petri Halinen, Risto Pulkkinen toim. 
SAAMENTUTKIMUS TÄNÄÄN 

